
voTar ot SraruL ȚăRii 
La 27 Marrie sr. v. 1918. 
In numere poporyLyi Basarasici. SFaTuL ȚĂRII DECLARĂ Of 
RepusLica Democratică MoLnovenească (Basaraaia) 
În HoTaneLe ci pintae Pryr Nistru, Dunāre MARCA 
HeAORÄ Și VECHILE GRANIȚE CU AUSTRIA. RUPTĂ De 
Rusia acum O SUTĂ şi mal ginc DE ani DIN TRUPUL 
vechii MoLoove, în puterea DnepruLui istorie și 
DACPTULUI De NCAM PC BAZA PRINCIPIULUI CÀ HOROA 
DELE SINGURE SĂ-ȘI HOTĂRASCĂ SOARTA LORDE ati 
Inainte $i PETRU TOT tana, $e UNEȘTE 
cu MAMA SA România. Ap 
Țaăiască Uninea Basanasici 
cu România A AN 
DC-A PURURI $Í TOTECAUNA ! 3 
PacşebinreLe SraruLui Țănii, 
ION ÎNCULET 
Vice-PaescoinTe 
PAN. HaLipPA 
SccaeranuL SraruLui Țănii 

| Jar când falnic viitorul, va păstra bea 


Bucuraji-vă surori mândre şi vă inveseliți 


'solia, 
bia rămâi tări noastre 
impreună regăsite, lângă maica ce iubiţi Basarabia române pe veci a tri pa a 


soave să râmde Ferdinand 
ul die {şi cu Maria. 


mânia, pe altarul lui 
Prea slðviji în Ro (Mihai. 


` 

Jucafi hora Infrăhirii yu flăcăi dintre 
fi stejari, 

Hora s/ântă a dezrobizii, hora Romā- 
Įniei Mari. 


C. Zarida Sylva. 

Cu adâncă emoție şi inima plină de bucurie 

am primit ştirea despre importantul act 

ce s-a săvârşit la Chişinău. 

Sentimentul naţional ce se deşteaptă atât de puternic 
în timpurile din urmă în inimile moldovenilor 

de dincolo de Prut a primit, prin votul înălțător 

al Sfatului Ţării, o solemnă afirmare. 

Un vis frumos s-a înfăptuit. 

Din suflet mulțumesc 

bunului Dumnezeu că Mi-a dat în zile de restriște, 
ca o dulce mângâiere, să văd după o sută de ani 

pe frații basarabeni revenind iarăşi la Patria-Mumă. 
Aduc prinosul Meu de călduroase mulțumiri 
Domniilor Voastre şi Sfatului Țării, 

ale cărui patriotice sforțări 

au fost încoronate de succes. 


Regele Ferdinand I 

Unirea românească 

nu este legată de anumite momente, 

ci este zbaterea sufletească necontenită 

a unui întreg popor, creat unitar pentru a trăi 
şi pentru a rămânea în aceeaşi unitate neîntreruptă, 
este în mare parte şi întruparea unei epoci 

de renaştere naţională. 

Unirea este întruparea în aceste timpuri 

a unui drept câştigat din moşi strămoşi, 

care trebuie să ne inspire în fiecare moment 
ajutându-ne să deosebim căile cele bune, 

care trebuiesc urmate, de căile rele, 

împotriva cărora orice conștiință românească 
trebuie să se îndrepte cu hotărâre. 


Nicole IORGA 

Centenarul Marii Uniri: 
popas retrospectiv și imbold prospectiv 


Intrată fără voie sub „oblăduirea” Imperiului Rus la 1812 (în urma 
unor tranzacții frauduloase şi care aveau la bază extinderea influenţei 
„moschiceşti”), supusă unui proces violent de deznaționalizare pe parcur- 
sul unui secol, partea de răsărit a vechiului Principat al Moldovei devenea o 
„oblaste rosienească” forțată prin diverse mijloace să-și schimbe identitatea 
naturală, dată de Dumnezeu. Încă la 1878 Eminescu semnala dezastrul 
provocat în regiune: „Auzi, departe strigă slabii / Şi asupriţii către noi, / 
E glasul blândei Basarabii / Ajunsă-n ziua de apoi. / Şi sora noastră cea 
mezină, / Gemând sub cnutul de calmuc, / Legata-n lanţuri a ei mână, / 
De ştreang târând-o ei o duc” (La arme). 


Despre adevărata fire a veşnicilor noştri „eliberatori”, care nu cruţă niciun 
fel de mijloace pentru a-și atinge scopul urmărit, vorbeşte şi B. P. Hasdeu 
în conferința ținută la Ateneul Român în ziua de 7 noiembrie 1901 pentru 
Societatea „Tinerimea Română”: „Cestiunea ortodoxiei este o pură far- 
să pentru muscali; realitate serioasă pentru dânşii este protectoratul, 
negreșit câtva timp mai întâi, şi apoi nagaică! Drama muscălească este 
o piesă în cinci acte: primul act — dragoste, actul al cincilea — asasinat, 
cele trei acte de la mijloc — ruble, decorații, titluri, minciuni și infamii!” 
(citat după articolul „Hasdeu şi Marea Unire” de Octavian Onea, publicat 
în numărul de faţă al revistei noastre). 


Tristul adevăr cuprins în această succintă caracterizare, esență a politicii di- 
nastiei Romanovilor, basarabenii l-au resimţit în 1940, la revenirea pe tan- 
curi a urmaşilor imperiului țarist, şi apoi după 1944, când în colimatorul 
sovieticilor a intrat tot spațiul românesc. Prutul a redevenit pentru aproape 
o jumătate de veac hotar impenetrabil între fraţi, iar izolarea românilor ba- 
sarabeni de restul națiunii a continuat prin noi şi virulente strategii de aser- 
vire. Mimarea „spiritului democratic şi al internaționalismului proletar”, 
promovarea „socialismului” de sorginte bolşevico-stalinistă (având drept 
armă de „convingere” deportările, colectivizarea, lichidarea liberalismului 

etc.), trucarea adevărului, fărădelegea, pungășeala, corupția, nesăbuința, 
dezordinea impuse la scară socială, pe o parte şi alta a Prutului (şi cu spri- 
jinul comuniştilor locali), au afectat echilibrul, demnitatea şi integritatea 
morală a întregului neam, penibila degringoladă având consecințe şi azi: 
Indiferența faţă de prezentul și viitorul nostru comun, laşitatea, trădarea, 
desfrâul, ambiguitatea caracterului, dedublarea personalității, egoismul, 
falsul patriotism, frica de regim, ca entitate de opresiune morală şi fizică, 
sunt cusururi înrădăcinate în anii de „eră comunistă” urmare a experimen- 
tului de creare a „omului nou”, perpetuat prin dezmăţul nostalgicilor de pe 
ambele maluri ale Prutului după vechile „rânduieli”, aşa încât azi consta- 
tăm veridicitatea vorbei din bătrâni „Bună Țară, rea tocmeală”. 


Actuala stare de lucruri din România și din Republica Moldova este şi mo- 
tivul care ne obligă, ajunşi la cei o sută de ani trecuţi de la Marea Unire, 
începută pe 27 martie 1918 cu Basarabia, să disociem cu discernământ 
şi probitate itinerarul parcurs de-a lungul timpului de români pentru a 
înțelege adevărata semnificaţie a faptelor şi fenomenelor produse în des- 
tinul nostru, pentru a conștientiza în ce mod ne-a favorizat conjunctura 
internațională de moment şi care a fost contribuţia reală și sacrificiul pe 
altarul Reîntregirii naţionale al politicienilor, intelectualilor şi al cetăţenilor 
din România începutului de secol XX, precum și din teritoriile aflate în afa- 
ra Țării. 

Dacă vom înţelege „miracolul” survenit la 1918 în soarta basarabenilor, 
consideraţi ca şi inexistenți pentru românime, dacă vom clarifica în ce au 
constat premisele care au înclinat balanța opțiunilor membrilor „Sfatului 
Ţării” pentru UNIREA cu Patria- Mamă, ca unică soluție de salvgardare a 
unei provincii debusolate de iminenta catastrofă socială și economică, dacă 
vom pătrunde drama trăită de predecesorii noştri, în condiţiile ocupaţiei so- 
vietice, şi vom clarifica adevăratele surse morale şi umane ce ne-au asigurat 
supraviețuirea ca parte a neamului românesc, vom găsi, probabil, răspuns 
la mai multe întrebări ce ne preocupă acum. 


Ne vom dumeri atunci de ce la 1991 am ratat Unirea şi am ales (conchi- 
dem cu stupoare!) calea unei închipuite „Independenţe”, de ce tranziția 
e fără de sfârșit, de ce un număr tot mai mare de cetățeni migrează și se 
stabilesc peste hotare, de ce crește amploarea manifestaţiilor unioniste ale 
tinerilor basarabeni și ale consilierilor unui număr tot mai impunător de 
primării din Republica Moldova. 


ARGUMENT NE 


Cu certitudine, vom sesiza şi care este sau urmează a fi rolul şi locul fiecă- 
ruia dintre noi la edificarea operei de Reîntregire a românilor. Ne vom con- 
vinge, indubitabil, că blocată, sancționată, defăimată în trecut și în prezent 
de către străini şi de către „ai noştri”, Reunirea nu a încetat niciodată să fie 
aspirația de suflet și de cuget a celor ce au socotit Limba Română ca liant şi 
ca Patrie a lor din totdeauna. În pofida ostilităţilor şi violențelor morale şi 
materiale, la care au fost supuși, după cei 22 de ani convieţuire în România 
Mare, când au avut parte de libertate autentică şi de condiții de afirmare 
identitară plenară, basarabenii au fost şi au rămas ROMÂNI, crezând în 
idealul sfânt al Unirii, militând fără încetare pentru Neam şi Țară. Or, așa 
precum accentua Vasile Goldiş în discursul rostit pe 14/1 decembrie 1918 
la Adunarea Naţională de la Alba-Iulia, „lăsaţi în grija propriilor puteri”, 
asemenea tuturor conaţionalilor lor, şi basarabenii „se făcură un singur 
neam, o singură limbă, o singură fire: neamul românesc”. 


Popas şi imbold retrospectiv şi prospectiv, Centenarul Marii Uniri ne oferă 
ocazia de a retrăi evenimentele, întâmplările, zbuciumul acestui început de 
veac de istorie învolburată, peste care am trecut neînvinși. Declarând război 
indolenţei şi resemnării, datori suntem să mergem înainte, urmând exem- 
plul şi calea celor care prin jertfă au aureolat anul 1918! 


Alexandru BANTOŞ 

Ambasadorul României Daniel IONIŢĂ 


în dialog cu Alexandru BANTOŞ —— 
Anul acesta, în care celebrăm 

un secol de la Marea Unire, 

este momentul să privim cu gratitudine 
către trecut și cu speranță în viitor 


Alexandru BANTOŞ: Excelenţa Voastră, Vă mulțumesc pentru 
bunăvoința de a accepta acest dialog și pentru posibilitatea oferită 
cititorilor revistei „Limba Română” de a-l cunoaște pe omul și di- 
plomatul Daniel Ioniţă. Cu certitudine, înainte de a prelua misiu- 
nea de la Chișinău, aţi avut o anume imagine a Republicii Moldova. 
În ce mod această imagine a fost modificată de realităţile basarabe- 
ne cunoscute și trăite de Dumneavoastră aievea? 


Daniel IONIŢĂ: Da, am sosit la Chișinău din poziția de secretar de stat 
pentru afaceri strategice în cadrul Ministerului român al Afacerilor Exter- 
ne, având în portofoliu atât politicile de securitate, dezarmare, neprolife- 
rare, cât şi pe cele privitoare la drepturile omului și evoluţii democratice și 
răspunzând de spaţii geografice ample — de la America de Nord și Canada 
până la Republica Moldova, Ucraina, Federaţia Rusă și tot spaţiul CSI. 


Aşadar, când am ajuns în Republica Moldova am avut o anume idee 
despre ceea ce urma să încep să cunosc prin experienţe nemijlocite, 
pentru că oricât de mult te-ai informa din cărți, rapoarte de analiză 
și documente, într-un fel se văd realitățile Republicii Moldova din 
Bucureşti şi cu totul altfel din chiar Republica Moldova. 


Vă asigur că postul la Chișinău este unul deosebit de dinamic, interesant 
şi motivant pentru absolut oricine dintre diplomaţii români. Aici trebuie 
în permanenţă să ţii cont de comunitatea de limbă, istorie şi tradiţie, care 
leagă indestructibil România de R. Moldova şi, în egală măsură, să nu 
uiţi nici pentru un moment că ești totuşi diplomat român trimis la post. 


La 7 iulie 2016, şi-a prezen- 
tat scrisorile de acreditare în 
calitate de Ambasador ex- 
traordinar şi plenipotențiar 
al României în Republica 
Moldova. 


Este diplomat de carieră. 
Și-a început activitatea în 
MAE în iunie 1996, parcur- 
gând succesiv toate treptele 
diplomatice, de la atașat la 
ministru plenipotențiar. 


Din ianuarie 2015 până în 
iulie 2016, a ocupat funcţia 
de secretar de stat pentru 
afaceri strategice la Minis- 
terul Afacerilor Externe. 
Portofoliul său a inclus po- 
liticile de securitate, proble- 
matica drepturilor omului, 
neproliferarea armelor de 
distrugere în masă şi con- 

Excelenţa Sa Daniel IONI ȚĂ, 
Ambasadorul României 
în Republica Moldova 


trolul armamentelor, lupta împotriva terorismului şi securitatea ciber- 
netică. A fost responsabil de organizații internaționale precum NATO, 
OSCE, Consiliul Europei, dar şi de relaţiile bilaterale cu Republica Mol- 
dova, SUA, Canada, Ucraina, Federaţia Rusă, Azerbaidjan, Armenia şi 


statele din Asia Centrală. 


Din octombrie 2011 şi până la data preluării funcției de secretar de stat 
a fost Ambasador extraordinar şi plenipotenţiar al României în Regatul 


Norvegiei. 


În intervalul 2010-2011 a ocupat funcția de director general pentru afaceri 


strategice în cadrul MAE. 

Din decembrie 2006 până în septembrie 2010 a asigurat conducerea 
Direcţiei NATO, transformată ulterior în Direcţia politici de securitate. A 
răspuns de agenda politică a Summit-ului NATO de la Bucureşti şi a fost 
membru al delegaţiilor oficiale ale României la trei evenimente la vârf ale 
Alianţei (București 2008, Strasbourg-Kehl 2009 și Lisabona 2010), pre- 
cum şi la Summit-ul OSCE de la Astana (decembrie 2010). 


A efectuat misiuni diplomatice la Bruxelles şi Stockholm (2002-2006), în 
această ultimă locaţie în funcția de adjunct al Ambasadorului. 


În perioada 2000-2002 a fost director adjunct la Direcţia NATO din 
MAE, fiind responsabil, în principal, de coordonarea aspectelor legate de 
pregătirea aderării României la NATO (MAP). 


Are o bogată experiență de negocieri internaţionale, fiind parte a delegației 
oficiale care a negociat Acordul bilateral cu SUA referitor la participarea 
României la sistemul de apărare antirachetă. De asemenea, în perioada oc- 
tombrie 2010 — august 2011 a fost negociatorul-șef al României pentru un 
nou acord cadru al CFE (Tratatul privind Forţele Armate Convenţionale 
în Europa), precum şi pentru negocierea Acordului de constituire a 
BLACKSEAFOR (1999-2001). 


Are o diplomă universitară de inginer electro-energetician, însă s-a specializat în 
problematica de integrare euro-atlantică și securitate națională. Este absolvent 
al mai multor cursuri de specialitate organizate în ţară şi în străinătate (Cole- 
giul Naţional de Apărare din România, Colegiul NATO de la Roma, Colegiul 
European de Securitate şi Apărare, Centrul European pentru Studii de Securi- 
tate „George C. Marshall”, Colegiul Naţional de Apărare al Suediei). 


A fost decorat de doi Preşedinţi ai României cu: Ordinul Naţional „Serviciul 
Credincios” în grad de Ofiţer, în martie 2013; cu Ordinul Naţional „Serviciul 
Credincios” în grad de Cavaler, în decembrie 2008; cu Ordinul Naţional „Pen- 
tru Merit” în grad de Cavaler, în decembrie 2002. În luna mai 2014, Episcopia 
Europei de Nord a Bisericii Ortodoxe Române i-a conferit „Crucea Nordului”, 
care reprezintă cea mai înaltă distincție pentru mireni. În decembrie 2016 a fost 
decorat de Președintele Republicii Moldova, Nicolae Timofti, cu „Ordinul de 
Onoare”, în semn de înaltă apreciere a meritelor în consolidarea relaţiilor de 
prietenie şi colaborare dintre România și Republica Moldova. 


Este căsătorit cu Lavinia Cătălina şi au împreună o fiică, Iris Maria (năs- 
cută în anul 1994). 


ARGUMENT 


Cum ar putea fi caracterizată actuala situaţie social-politică şi eco- 
nomică din Republica Moldova? 


În primul rând, nu este rolul unui ambasador să evalueze în spațiul pu- 
blic situația social-politică şi economică din țara sa de reședință. Nu 
pot însă, de data aceasta ca simplu cetățean român, să nu remarc că 
printre principalele provocări cu care se confruntă în momentul de 
față R. Moldova se numără lipsa de încredere, dublată de persistenţa 
unor diviziuni în societate (de natură etnică, de bunăstare socială, 
de opţiune politică unionistă sau statalistă etc.). Nu în ultimul rând, 
migrația masivă a forței de muncă creează probleme serioase în ceea 
ce priveşte identificarea unor persoane calificate dispuse să-și asume 
responsabilități înalte. 


De multe ori uităm că cea mai valoroasă resursă a unei ţări este resursa 
umană. Într-o lume globalizată și într-un stat democratic, în care există 
respect pentru democraţie, drepturile omului și libertatea de mișcare, 
este aproape imposibil să mai închizi granițele. Soluţia aici pentru a-i 
ţine pe oameni acasă ar reprezenta-o politici înțelepte, care să contri- 
buie la sporirea gradului de încredere a cetățenilor în propriul lor vii- 
tor, dezirabil a fi european, prosper şi predictibil. 


De asemenea, trebuie să menţionez faptul că, în urmă cu 25 de ani, 
produsul intern brut per capita (PIB) în R. Moldova era mai mare de- 
cât acest indicator în România. În momentul de față, PIB per capita în 
România este de circa 6-7 ori mai mare decât cel din Republica Mol- 
dova. Cifrele respective vorbesc de la sine. Realităţile economice dove- 
desc faptul că opţiunea strategică a României a influenţat fundamental 
nivelul de trai al cetăţenilor săi. 


Asistenţa multilaterală acordată Republicii Moldova de către Ro- 
mânia este evidentă pentru oricine privește cu ochi obiectiv fe- 
nomenul. Totuși sunt voci care pun la îndoială sau interpretează 
distorsionat efortul României de a sprijini Republica Moldova în 
tendinţa ei de a supravieţui ca stat şi de a urma vectorul european. 
Cum se prefigurează din punct de vedere statistic sprijinul con- 
stant și consistent acordat Republicii Moldova de către România, 
de către Uniunea Europeană, SUA, comparabil cu cel venit în ulti- 
mul sfert de veac dinspre Răsărit (Rusia, CSI etc.). 

Nu dispun, cel puţin în momentul de față, de astfel de statistici — cât 
a oferit România, comparativ cu cât au contribuit alții şi nici nu cred 
că cifrele sunt relevante. Sunt convins că, dincolo de cifre, efectele şi 
durabilitatea investiţiilor sociale realizate sunt cele care contează cu 
adevărat. Pot să afirm -— fără nicio emoție că voi greşi - că România 
este cel mai important partener pentru Republica Moldova. Nu e o 
afirmaţie gratuită, ci pur şi simplu cifrele vorbesc de la sine. Suntem 
cel mai important partener comercial al Republicii Moldova, schim- 
burile noastre comerciale au depășit anul trecut frumoasa sumă de 
1,7 miliarde de dolari americani, din ambele direcţii, exporturi şi 
importuri. Suntem unul dintre principalii susținători ai parcursului 
european al Republicii Moldova, iar vocea noastră se aude în corul 
european pe acest subiect. România a fost, este şi va fi în continuare 
un avocat care n-are niciun fel de emoție să susțină cauza și parcursul 
european ale Republicii Moldova în diverse forumuri și organizații 
internaționale. Avem o serie lungă de proiecte pe care le-am realizat 
în beneficiul cetățenilor Republicii Moldova, indiferent de limba, et- 
nia, religia sau locul lor de apartenenţă geografică. Republica Moldo- 
va este o prioritate de prim rang pentru politica externă a României 
şi vom continua această linie de acţiune atâta timp cât se menţine 
vectorul european, iar evoluţiile de la Chișinău respectă pe deplin 
normele și principiile democratice. 


„Avem nevoie de mai multă limbă românească aici, pentru că, 
odată cu limba românească, sunt convins că vor veni și valorile 
europene care vor avea potenţialul să schimbe spre bine destinul 
acestei ţări” — afirmaţi Dumneavoastră într-un interviu. Este un 
raţionament la care subscriem, dar care e departe de a fi transpus 
pe deplin în viață. Este încă reprobabilă tendinţa de a reanima și, 
respectiv, persistenţa (în discursul unor politicieni de la Chişinău) 
falsei teorii privind existenţa „limbii moldovenești” distinctă de 
„limba română”. Când, credeţi, se va pune capăt acestei „aventuri 
ideologice” despre a cărei inconsistenţă, de altfel, au fost publica- 
te, inclusiv în revista „Limba Română”, pe parcursul unui sfert de 
veac, „vagoane” de argumente? 


Din punct de vedere strict ştiinţific nu avem voie să acceptăm teorii 
false, de sorginte sovietică, care sunt încă vehiculate în acest spațiu 

strict din considerente politice, electorale. Din dorinţa de a fi corecți 
din punct de vedere politic, unii consideră că vorbim „limba de stat” 
sau „limba noastră”, care evident este una și aceeași cu frumoasa limbă 
română. Noi, ca români, avem însă tot dreptul să afirmăm acest lucru. 
Mai mult, este datoria elitelor culturale să prezinte adevărul ştiinţific şi 
să nu accepte compromisul. Pentru alții probabil că este mai grea con- 
fruntarea cu acest adevăr și va mai dura până când vor realiza pe deplin 
că „aventurile ideologice” nu au viitor. 


Totodată, nu trebuie să uităm că avem același Poet național, pe Mihai 
Eminescu, aceleaşi legende şi basme populare, cântece şi jocuri, religie 
şi frumoase tradiţii, că plângem și ne bucurăm la fel. Iar toate acestea 
împreună converg către ideea de unitate și spiritualitate comune. 


Cine şi de ce este interesat de „existenţa”, „derularea” războiului 
„lingvistic”, etnic, informaţional etc. 


Mentalităţile se schimbă cel mai greu într-o societate. Cum am spus 
anterior, pe de o parte, sunt unele forțe politice interesate să mențină 
confuzia şi să profite, din considerente electorale, de pe urma acestei 
divizări pe considerente etnice și lingvistice. Pe de altă parte, este în 
continuare nevoie de educaţie, înțelegere și toleranţă. Şi, evident, tre- 
buie ținut cont de experiențele istorice care i-au marcat atât de pro- 
fund pe cetățenii Republicii Moldova. 


Se vorbeşte insistent despre crearea unui spaţiu informaţional co- 
mun România-Republica Moldova, dar, cu părere de rău, vorbele 
„mari” nu sunt urmate, deocamdată, de fapte pe potrivă. Deşi se 
întreprind anumite acțiuni, Republica Moldova este asaltată în 
continuare de prestaţia, trebuie să recunoaștem, calitativă în toate 
sensurile, a posturilor radio și TV, de presa scrisă în limba rusă, 
omniprezentă, şi care se difuzează cu regularitate, în timp ce mass- 
media de expresie românească are un statut incert, iar din cauza 
handicapurilor la capitolul finanţare, adesea este făcută neprofe- 
sionist, cu impact minim în societate. Este previzibilă, întreabă şi 
cititorii revistei noastre, elaborarea unei strategii de durată care 
ar favoriza consolidarea şi extinderea „spaţiului informaţional 
comun”, indiferent de culoarea politică a guvernanţilor de la 
București sau Chişinău? 

Aşa cum bine spuneţi, este vorba de un spaţiu informațional comun, 
deci de o responsabilitate împărtășită a mijloacelor media din România 
şi din Republica Moldova. Limba noastră comună elimină, evident, ori- 
ce bariere comunicaţionale între noi, iar spaţiul informaţional comun 
presupune operarea în cadrul acelorași realități sociale, economice și po- 
litice, pe aceleași baze de cunoaștere și înțelegere. La modul ideal, ne do- 
rim cu toţii ca ştirile toxice să fie imediat identificate și excluse din flux, 
însă pentru aceasta avem nevoie nu numai de un consumator conștient, 
educat şi antrenat să se protejeze de acei factori care încearcă denatura- 
rea realităților, dar şi de aceleași reguli democratice de operare. În era 
digitală, în care aproape oricine dispune de un telefon mobil inteligent 
cu care teoretic poate interacționa în timp real cu toată lumea, nu este 
întotdeauna simplu să navighezi prin noianul informaţional cu care ești 
zilnic bombardat. Este însă responsabilitatea primară a mijloacelor de 
presă, a jurnaliştilor, de a transmite cu acuratețe o informaţie utilă şi de 
calitate, corectă și în interesul cetățenilor. Doar aşa sporim reziliența în 
fața propagandei și manipulării, care sunt fenomene ample ce afectează, 
în măsuri diferite, toate statele. 


În ceea ce ne priveşte, împreună cu partenerii noștri europeni și euro- 
atlantici încurajăm Republica Moldova să acţioneze împotriva propa- 
gandei şi să adopte măsuri legislative în concordanţă cu normele de- 
mocratice, menite să stimuleze competiţia reală între mijloacele de pre- 
să — fie că vorbim de TV, radio sau presa scrisă — să ocrotească breasla 
jurnaliştilor și să garanteze libertatea acestora de exprimare. Doar prin 
adoptarea şi implementarea unor astfel de măsuri poți crea un mediu fa- 
vorabil investiților în mass media și astfel poți atrage trusturi de presă 
internaționale care să genereze competiție sănătoasă. Prezenţa în Repu- 
blica Moldova a trusturilor consacrate de presă este cea care va da startul 
spaţiului informațional comun, nu doar România-Republica Moldova, 
ci, aş putea spune fără ezitare, UE-Republica Moldova. Cu alte cuvinte, 
este atribuţia suverană a Republicii Moldova să creeze premisele unui 
spațiu informaţional comun, astfel ca jucători importanţi din acest do- 
meniu să fie interesaţi să activeze pe această piaţă. 


Revistele culturale din R. Moldova, de care depinde, în mare par- 
te, promovarea patrimoniului spiritual naţional, inclusiv a limbii 
române, tradiţional nu au sprijinul adecvat din partea factori- 

lor decidenţi de la Chișinău, iar de câţiva ani buni sunt oarecum 
neglijate și de București. Din acest considerent, „resuscitarea” 
presei culturale e o chestiune de stringentă actualitate, în speci- 
al, subliniam și mai sus, pe fundalul extinderii masive a presei de 
expresie rusă. Or, după reformarea în 2012 a ICR, ziarele și revis- 
tele sprijinite mai înainte de această instituţie sunt amenințate cu 
dispariţia, altele chiar și-au încetat deja activitatea. Ce perspecti- 
ve se conturează în sensul „salvării” presei culturale? 


Revistele culturale sunt produse editoriale deosebite, care trebuie 
considerate principala rampa de lansare şi prezentare a Culturii şi care 
au şi vor avea în continuare cititorii lor sensibili și avizaţi. Din păcate, 
în lumea actuală și revistele culturale trebuie să se adapteze gradual 
cerințelor pieţei, piață aflată într-o transformare sistemică datorată 
migraţiei globale de la hârtie la mediul electronic. Plăcerea de a ţine 
o carte sau o revistă în mână nu va putea însă dispărea. De aceea, Ro- 
mânia a decis să finanţeze în continuare o serie de publicaţii dedicate 
eminamente culturii, pentru a alimenta setea de cunoaştere a publicu- 
lui, pe de o parte, și a le ajuta pe acestea să se adapteze gradual noilor 
exigenţe ale pieţei. Fie că vorbim de fondurile nerambursabile oferite 
de către Ministerul pentru Românii de Pretutindeni sau cele oferite 
prin intermediul Institutului Cultural Român, toate aceste programe 
urmăresc susținerea și sporirea calității, atractivităţii şi impactului me- 
diatic al publicaţiilor culturale. La rândul lor, publicaţiile culturale ar 
trebui să răspundă noilor cerinţe ale publicului, să fie tot timpul actu- 
ale, să fie atrăgătoare pentru un cititor din ce în ce mai sofisticat și mai 
sedus de oferta on-line-ului. 


Unirea Republicii Moldova cu România, subiect sensibil, din mo- 
tive lesne de înţeles, este abordat cu pasiune și mult subiectivism 
mai ales acum, în anul centenarului de la constituirea statului ro- 
mân modern, în componenţa căruia a intrat şi fosta provincie Ba- 
sarabia. În ce măsură Unirea de la 27 martie 1918 a întruchipat 
aspiraţiile basarabenilor de acum un secol și cum trebuie tratat 
evenimentul azi, când Republica Moldova încearcă să parcurgă 
un itinerar propriu? 


Anul acesta este plin de semnificaţii istorice. La 21 noiembrie 1917 a 
luat naștere Sfatul Ţării, organismul care a votat în mod democratic 

şi suveran, într-o conjunctură internațională complexă, la 27 martie 
1918, revenirea Basarabiei la Patria-Mamă. Totodată, anul acesta, în 
care celebrăm un secol de la Marea Unire, este momentul să privim cu 
gratitudine către trecut și cu speranţă spre viitor. Şi, evident, trebuie 
să ni-i amintim pe cei care prin jertfă de sânge, muncă și năzuinţă au 
făcut posibilă această mare sărbătoare a întregii suflări românești: pe 
ostașii români căzuţi pe câmpurile de luptă ale Primului Război Mon- 
dial; pe oamenii politici şi diplomaţii care s-au dedicat acestui dezide- 
rat; pe personalităţile marcante ale culturii române și, în mod special, 
pe oamenii simpli - români din toate provinciile istorice, munteni, 
moldoveni, transilvăneni, bănăţeni, bihoreni, bucovineni, basarabeni, 
maramureșeni, dobrogeni sau aromâni — care au crezut mereu în ide- 
alul nostru de unitate națională. Figuri marcante precum Regele Fer- 
dinand, Iuliu Maniu, Ion Brătianu, Nicolae Iorga, Pantelimon Halippa 
sau Onisifor Ghibu trebuie să ne servească drept repere incontestabile 
ale atașamentului românilor față de valorile libertăţii, patriotismului, 
echităţii sociale, respectului reciproc şi toleranţei. 


Marea Unire din 1918 nu a fost însă posibilă fără sprijinul parteneri- 
lor internaţionali și nici fără a beneficia, înțelept, aş spune eu, de con- 
juncturile istorice favorabile mișcării de renaștere naţională. 27 martie 
1918 a fost unul dintre foarte puţinele momente istorice, astrale, în 
care Basarabia a decis în mod suveran pentru sine. Un alt moment l-a 
reprezentat Declaraţia de Independenţă a Republicii Moldova, din 27 
august 1991. 


România, alături de partenerii săi internaționali, inclusiv acele state 
care au recunoscut la Conferinţa de Pace de la Paris, la 28 octombrie 
1920, unirea Basarabiei cu Patria-Mamă susțin acum fără rezerve 
parcursul european al Republicii Moldova, care reprezintă, de aseme- 
nea, tot o decizie suverană a actualei majorități guvernamentale de la 
Chişinău. 


Unionismul este un fenomen distinct şi exprimă dorinţa, tendința 
firească a unui important segment al societăţii de a menţine și de a 
fortifica relaţiile de colaborare cu România, patria istorică a tutu- 
ror românilor. Este unionismul un curent anticonstituţional, așa 
cum încearcă să-l califice unii politicieni din Republica Moldova? 

Pe de o parte, este dreptul românilor — din România, din provinciile 
istorice și de pretutindeni — ca la o sută de ani de la Marea Unire să săr- 
bătorească, să celebreze prin diferite evenimente, să se bucure. Evident 
că acest drept al românilor rezonează în anumite tonalități şi în afara 
granițelor României. 


Întrebarea Dumneavoastră vizează curentul unionist din Republica 
Moldova, pe care eu îl văd doar ca pe expresia unei opțiuni sociale, po- 
litice, care este liber-exprimată într-o societate democratică, tolerantă, 
diversă și inclusivă. Din ce ştiu, unioniştii sunt cetăţeni buni ai Republicii 
Moldova, care îşi doresc doar un viitor european, sigur, stabil și prosper 
pentru ei şi pentru urmaşii lor. De asemenea, nu putem omite faptul că 
majoritatea celor care împărtăşesc această opţiune sunt persoane cu un 
nivel de educaţie peste medie, cu un nivel al veniturilor peste medie, care 
au călătorit în repetate rânduri în afara granițelor Republicii Moldova şi 
au o opinie nemijlocită cu privire la realitățile din Occident. 


Este de datoria noastră, ca diplomaţi, să avem ca parteneri de dia- 
log toate categoriile de populaţie din Republica Moldova, indiferent 
de limba vorbită, etnia pe care o reprezintă, religia împărtăşită sau 
opţiunea politică sau geopolitică declarată. 


Evident, nu pot să comentez declaraţiile politicienilor din Republica 
Moldova şi nici încercările acestora de a atrage în jocul electoral instituţii 
ale Statului Român, care au o cu totul altă menire. Afirm cu tărie că 
diplomaţii români din Republica Moldova își respectă pe deplin statutul 
şi nu doresc nici să fie amestecați în treburile interne și nici să fie folosiți 
în scopuri electorale. Astfel, îndrăznesc să sper că aceste derapaje politi- 
cianiste nu vor impieta asupra dinamicii relaţiilor foarte bune de Parte- 
neriat Strategic dintre România şi Republica Moldova, care acoperă do- 
menii ample de colaborare şi care porneşte de la susținerea fără echivoc 
a parcursului european al Republicii Moldova. 


Acest număr de revistă va apărea în preajma Centenarului Unirii 
Basarabiei cu România. Ce mesaj aţi dori să transmiteţi cu acest 
prilej românilor de pe cele două maluri ale Prutului? 


Nicolae Iorga spunea: „Unirea românilor trebuie înfățișată totdeauna — 
potrivit adevărului — ca urmarea firească a unei pregătiri istorice de sute de 
ani, în cursul cărora acest popor de eroi și de mucenici a izbutit să-şi apere 

cu uimitoare stăruință „sărăcia şi nevoile şi neamul”, rămânând, împotri- 
va tuturor năvălirilor barbare şi vremelnicelor stăpâniri străine, în cea mai 
strânsă legătură cu pământul strămoșesc în care, ca într-un liman de mån- 
tuire, şi-a putut adăposti traiul de-a lungul vremilor de urgie”. 


Desigur, Marea Unire din 1918 a fost posibilă prin conjugarea tuturor 
energiilor pozitive şi s-a înfăptuit printr-o coordonare înțeleaptă, de- 
sigur metaforic vorbind, între minte, inimă și braţe. Acum este cazul 
să ne amintim acel moment astral și să încercăm să-i învăţăm lecţiile. 
Totodată, e dreptul și datoria noastră sfântă să înțelegem ce s-a întâm- 
plat cu noi în ultima sută de ani, cu alte cuvinte să vedem cine suntem, 
ce am devenit şi încotro ne îndreptăm, tocmai pentru a şti ce trebuie 
să facem pentru ca România să existe și să prospere și în următoarea 
sută de ani. Este de datoria noastră să purtăm cu cinste România, aco- 
lo unde ne aflăm: la Washington, Bruxelles, Londra, Madrid, Roma, 
Paris, Berlin, Bucureşti, Chișinău şi oriunde există suflare românească. 
Ne dorim tuturor să fim uniţi în idealuri şi să avem aspirații înalte! 


La mulți ani, Români, oriunde v-aţi afla! 


RESTITUTIO EEE 


DECLARAŢIA 
Sfatului Ţării prin care Basarabia este proclamată 
Republică Democratică Moldovenească. 2 decembrie 1917, Chișinău 


Moldoveni și noroade înfrăţite ale Basarabiei! 


Republica rusească se află în mare primejdie. Lipsa de stăpânire la cen- 
tru şi neocârmuiala în toată țara, care este istovită prin lupta cu duşma- 
nul de din afară, duce la pieire întreaga republică. 


În această clipă îngrozitoare singura cale de izbăvire pentru republi- 
ca democratică rusească este ca noroadele ei să se unească și să-și ieie 
soarta în mâinile lor, alcătuindu-și stăpâniri naționale, în hotarele țări- 
lor unde locuiesc. 


În puterea temeiului acesta şi având în vedere așezarea rânduielii ob- 
şteşti şi întărirea drepturilor câștigate prin revoluţie, Basarabia, spri- 
jinindu-se pe trecutul său istoric, se declară de azi înainte Republică 
Democratică Moldovenească, care va intra în alcătuirea republicei fe- 
derative democratice rusești, ca părtaş cu aceleași drepturi. 


Până la chemarea adunării poporane a Republicei Moldovenești, care 
va fi aleasă de tot norodul prin glăsuirea de-a dreptul, deopotrivă și tăi- 
nuită, după sistemul proporțional, cea mai înaltă ocârmuire a Republi- 
cei Democratice Moldovenești este Sfatul Ţării, alcătuit din împuterni- 
ciții tuturor organizaţiilor democraţiei revoluționare ale deosebitelor 
noroade și din împuterniciții zemstvelor și târgurilor. 


Puterea împlinitoare în Republica Democratică Moldovenească o are 
Sfatul Directorilor Generali, cari sunt răspunzători numai înaintea Sfa- 
tului Țării. 

Înfăţişând voinţa noroadelor trăitoare pe pământul Republicei Moldo- 
veneşti, Sfatul Țării are în vedere: 


1. Să cheme în timpul cel mai scurt adunarea poporană a Republicei 
Moldovenești, aleasă prin glăsuire obștească, de-a dreptul, deopotrivă 
şi tăinuită după sistemul proporțional. 

2. Să împartă norodului muncitor tot pământul fară plată, pe temeiul 
folosirei drepte. 


Până la alcătuirea unei legi despre trecerea pământului la norodul 
muncitor, ca să nu fie neorânduială și irosire a bogățiilor ţării, tot pă- 
mântul, care nu se lucrează cu braţele stăpânului lui, împreună cu vitele 
şi stromenturile gospodăriei va trece în sama comitetelor pământești, 
alese din nou pe temeiul democratic. 


Sfatul Țării va întocmi porunci amănunțite despre felul cum trebuie să 
treacă pământul în seama comitetelor și cum acestea trebuie să orân- 
duiască treaba pământului. 


Pădurile, apele, bogăţiile de sub pământ, câmpurile de încercare, ră- 
sadniţele, ogoarele pentru sfeclă, precum și viile și livezile boierești și 
mănăstirești, bisericeşti şi ale udelurilor și în sfârșit toate curţile boie- 
reşti, fiind avere obştească a norodului, vor trece în seama comitetului 
pământesc general al Republicei Moldovenești. 


3. Să orânduiască treaba îndestulării norodului cu hrănile și mărfuri- 
le de întâia trebuință; să orânduiască munca lucrătorilor, urcând plata 
ei şi aşezând în toate întreprinderile ziua de muncă de 8 ceasuri, şi să 
întocmească controlul țării asupra fabricilor şi a veniturilor pe tot pă- 
mântul Republicei Moldovenești. 


Sfatul Țării are în vedere să lucreze un plan de măsuri în legătură cu 
demobilizarea oastei şi a fabricilor. 


Ca să înlăture grozăviile foametei și a urmărilor ei, Sfatul Țării va lua 
toate măsurile, ca să fie arate şi sămănate toate câmpiile slobode ale 
Basarabiei. 


4. Să orânduiască alegerile drepte în aşezământurile locale de sineo- 
cârmuire, care încă n-au fost alese pe temeiul glăsuirei obștești, de-a 
dreptul, deopotrivă şi tăinuite, după sistemul proporţional, şi să che- 
zăşluiască pe deplin bunul mers al acestor aşezământuri. 


5. Să apere toate slobozeniile, câştigate prin revoluţie, precum: slobo- 
zenia cuvântului, tiparului, credinţei, cugetului, unirilor, adunărilor și 
grevelor, să chezășluiască neatingerea persoanei și a locuinţei și să aşe- 
ze judecată dreaptă pentru tot norodul. 

6. Să desființeze pedeapsa de moarte pentru totdeauna pe pământul 
Republicei Moldovenești. 


7. Să chezășluiască pe deplin drepturi deopotrivă pentru toate noroa- 
dele ce trăiesc pe pământul Republicei Moldoveneşti, dându-le auto- 
nomia culturală-națională-personală. 


8. Să orânduiască treaba învățământului pe temeiul autonomiei şi al 
naționalizării pentru toate popoarele Republicei Moldovenești. 


9. Să întocmească îndată polcuri naţionale din ostaşi născuţi pe pă- 
mântul Basarabiei pentru apărarea bogăției țării de jaf în vremea de- 
mobilizării oastei şi pentru izbăvirea țării de cea mai strașnică anarhie. 


10. Să ieie măsuri pentru ca îndată să se încheie pace fără răpiri de 
pământuri străine și fără despăgubiri de război, dându-se noroadelor 
dreptul de a-și hotărî soarta; pacea trebuie să fie încheiată în înțelegere 
cu întovărăşiții şi cu toate noroadele republicei democratice federative 
ruseşti. 


Moldoveni şi noroade înfrăţite ale Republicei Moldoveneşti! 


În clipa aceasta grozavă, când stăm la marginea prăpastiei, anarhiei, 
vărsării de sânge frățesc, sărăciei, foametei și a frigului — Sfatul înalt al 
Țării vă cheamă împrejurul său, să puneţi toate puterile voastre pentru 
lupta hotărâtoare împreună cu toate noroadele Republicei Moldove- 
neşti ca să sprijinească din răsputeri și să apere adunarea întemeietoare 
rusească. 


Sfatul Țării cheamă pe moldoveni și pe toate noroadele înfrăţite ale 
Basarabiei să se apuce harnic de lucru obştesc, clădind viaţa nouă pe 
temelia slobozeniei, dreptăţii și a frăției! 


Numai astfel vom scăpa noi țara noastră și vom feri-o de pieire pe mai- 
ca noastră a tuturor — marea republică democratică rusească! 


Primită de Sfatul Țării, la 2 decembrie, anul 1917. 


Publicat după: ziarul „Cuvântul Moldovenesc”, 
nr. 100, 6 decembrie 1917 

DECLARAŢIA 
oficială a Sfatului Ţării de unire a Republicii Democratice 
Moldovenești (Basarabia) cu România. 27 martie 1918, Chişinău 


În numele poporului Basarabiei, Sfatul Țării declară: 


„Republica Democratică Moldovenească (Basarabia), în hotarele ei 
dintre Prut, Nistru, Marea Neagră și vechile granițe cu Austria, ruptă 
de Rusia acum o sută și mai bine de ani din trupul vechii Moldove, în 
puterea dreptului istoric şi dreptului de neam, pe baza principiului că 
noroadele singure să-şi hotărască soarta lor, de azi înainte și pentru tot- 
deauna se uneşte cu mamă-sa România. 


Această unire se face pe următoarele baze: 


1. Sfatul Țării actual rămâne mai departe pentru rezolvarea și realizarea 
reformei agrare după nevoile și cererile norodului; aceste hotărâri se 
vor recunoaşte de guvernul român. 


2. Basarabia îşi păstrează autonomia provincială, având un sfat al ţării 
i rd vi 
dietă), ales pe viitor prin vot universal, egal, direct şi secret, cu un or- 
) ) 7 y ) 
gan împlinitor și administrație proprie. 


Deputaţii din Sfatul Ţării care au hotărât 
Unirea Basarabiei cu România pe 27 martie 1918 

3. Competența Sfatului Ță- 
rii este: a) votarea bugetelor 
locale; b) controlul tuturor e 
organelor zemstvelor şi oraşe- 
lor; c) numirea tuturor func- 


fa EGRAM : | 
faire AP se 
a ia 


ţionarilor administraţiei loca- 
le prin organul său împlinitor, 
iar funcționarii înalți sunt în- 
tăriți de guvern. 


4. Recrutarea armatei se va 
face în principiu pe baze teri- 
toriale. 


5. Legile în vigoare şi organi- 
zaţia locală (zemstve şi orașe) 
rămân în putere și vor putea 
fi schimbate de parlamentul Telegramă trimisă de 


român, numai după ce vor lua Ion Inculeţ, președintele Sfatului Țării, 
regelui Ferdinand I (11 aprilie 1918) 


parte la lucrările lui şi repre- 
zentanţii Basarabiei. 


6. Respectarea drepturilor minorităților din Basarabia. 


7. Doi reprezentanţi ai Basarabiei vor intra în consiliul de miniștri ro- 
mân, acum desemnaţi de actualul Sfat al Țării, iar pe viitor luaţi din 
sânul reprezentanţilor Basarabiei din parlamentul român. 


8. Basarabia va trimite în parlamentul român un număr de reprezen- 
tanți proporţional cu populaţia, aleși pe baza votului universal, egal, 
direct şi secret. 


9. Toate alegerile din Basarabia pentru voloste, sate, orașe, zemstve și 
parlament se vor face pe baza votului universal, egal, direct și secret. 


10. Libertatea personală, libertatea tiparului, a cuvântului, a credin- 
ţei, a adunărilor şi toate libertăţile obștești vor fi garantate prin con- 
stituție. 


11. Toate călcările de legi făcute din motive politice în vremurile tul- 
buri ale prefacerii din urmă sunt amnistiate. 

Basarabia unindu-se ca fiică cu mamă-sa România, parlamentul român 
va hotărî convocarea neîntârziată a constituantei, în care vor intra pro- 
porţional cu populaţia și reprezentanţii Basarabiei, aleși prin vot uni- 
versal, egal, direct şi secret, spre a hotări impreună cu toţii înscrierea în 
constituţie a principiilor și garanțiilor de mai sus. 


Trăiască unirea Basarabiei cu România de-a pururea și totdeauna!“ 


Președintele Sfatului Ţării, I. Inculeţ 
Secretarul Sfatului Țării, I. Buzdugan 
„Cuvânt Moldovenesc“, nr. 30, 1 aprilie 1918 


Publicat după: Unirea Basarabiei şi 
a Bucovinei cu România. 1917—1918. Documente, 
Chișinău, Editura „Hyperion”, 1995, p. 215 - 216 


RESTITUTIO EX 


Constantin Stere. 

Cuget și conștiință curată 
Cuvântare rostită la ședința Sfatului Ţării 
din 27 martie 1918 


În viaţa unui om, ca și în viața unui popor, nu sînt multe clipe ca acestea. 


Sînt mîndru și fericit că mi-aţi dat putință de-a mă înjuga la lupta pen- 
tru drepturile şi libertatea Basarabiei, al cărui fiu sînt. (Aplauze) 


Înfundat în temnițele Siberiei de către un despot, mă întorc astăzi pe 
pămîntul țării mele în strălucirea libertăţii pe care aţi cucerit-o prin sîn- 
gele d-voastră. 


Sîntem chemaţi să luăm astăzi o hotărire istorică, pentru care ne trebu- 
ie cuget şi conștiință curată. 


Voința de fier a istoriei a pus pe umerii dv. o răspundere pe care n-o 
puteţi înlătura. Nimeni altul decît dv. poate şi are dreptul de a vorbi în 
numele Basarabiei.( Aplauze) 


Noi suntem chemaţi aici în acel proces elementar, care sfarmă Bastiliile 
şi formează o viață nouă. 


Revoluţia ne-a adus aici şi tot noi vom face revoluţia pentru interesele 
neamului românesc“. (Aplauze viforoase) 


Aţi aprins aici o făclie, care a ars toate pergamentele feudale, care a ni- 
micit toate privilegiile de castă, rămînînd un popor care se întemeiază 
numai pe ogor și pe munca intelectuală. (Aplauze mari) 


Dv. trebuie să duceți făclia şi dincolo, pentru dărimarea..."* şi a nedrep- 
tăților, ca să fiți apărătorii întregului neam românesc în cea mai grea 
clipă a istoriei sale. (Aplauze) 


* Cenzura a şters cuvintele: şi de peste Prut (cf. «De la Basarabia rusească la Basarabia 
românească», p. CLXXII). 
** Cenzura a şters cuvintul: tiraniei (cf. idem). 


BERT ROMIÂINIĂ 


Decretul de promulgare a votului şi declaraţiei Sfatului Ţării 
privind unirea Basarabiei cu România (9 aprilie 1918) 


Astăzi noi decretăm drepturile poporului suveran, drepturile fiilor re- 
voluţiei pentru...*** românii. (Aplauze) 


Vă mulţumesc pentru cinstea ce mi-aţi făcut-o. Ea este grea povară 
pentru mine, dar, deşi am trecut în al șaselea deceniu al vieții mele, 
totuşi voi porni la luptă cu aceeaşi energie și credinţă ca și în tinerețea 
care mi-a deschis porţile temniţei. (Ovaţii furtunoase) 


După aceasta, d. Stere, cerînd voie președintelui, se adresează cu un apel 
rostit în rusește, către deputaţii celorlalte naționalități. A spus următoarele: 


În acest moment istoric, care ne-a dat putinţa de a ne hotări înşine 
soarta, aş vrea să mă îndrept către aceia cari pînă ieri au fost stăpini şi 
pe cari azi îi primim în sînul nostru. 


Declaraţia dlui Marghiloman nu este o serie de propuneri, ci o decla- 
raţie care arată cum el a înțeles dorințele basarabenilor. Eu mă îndrept 
spre dv. ca spre nişte cetățeni liberi. 


*** Cenzura a șters euvintul: toți (cf. idem) 

Înţeleg că sînt mulți care nu-s mulțumiți cu starea de azi. Dar trebuie să 
se înalțe la nivelul gîndirii cetățenești. 


Se poate oare ca în acest moment greu România să renunţe și la istoria 
sa, şi la interesele sale vitale? Dacă România ar renunţa la aceasta, n-ar 
putea să vă ajute. Starea Basarabiei, în caz dacă România ar renunța la 
drepturile sale, ar fi din cele mai grele. 


Dar ce poate să se întimple dacă nu vă veți uni? Vor veni în numele Basarabiei 
aceia cari ne-au stăpinit pînă ieri; stăpînirea României va fi nevoită să vor- 
bească cu ei și fapta aceasta nu va fi a voastră. Dacă s-ar face numai cu acordul 
boierilor, ce ar ieși din toate drepturile dobîndite prin revoluţie? Cum veţi fi 
priviţi de urmașii noștri, de copiii voştri şi copiii copiilor voştri, cari vor trebui 
să trăiască din nou o revoluţie pentru aceea ce atîrnă acum de la votul vostru? 


Un deputat — şi-i caracteristic că e un reprezentant al naţiunii domni- 
toare pînă acuma — a spus că în caz dacă Basarabia s-ar uni cu România, 
intelegenţa rusă va părăsi Basarabia. 


Cît de puţin trebuie să fie legat de Basarabia omul care rostește aceste 
cuvinte. Acest om nu e ca românul, născut și crescut aici. 


Căci, domnilor, aici a fost locul în care s-a plămădit, s-a născut din 
suferinți, lacrimi şi luptă poporul nostru. Noi de aici sîntem, n-avem 
unde să ne ducem, și nimeni n-are drept să ne alunge. 


Domnilor, e datoria voastră să fiți conducătorii, să nu le stricaţi viaţa 
celor mici, pentru cari răspundeţi. Fiindcă dacă dv. puteţi aștepta, ță- 
ranul nu mai poate aștepta. Şi cu ce garantaţi că-i veți da pămîntul așa 
de dorit, rămînînd neuniţi, pe cînd unindu-vă puteţi să vă îndepliniți 
misiunea pînă la urmă, dindu-i pămîntul pe care îl are după dreptate și 
pe care îl va avea după legea făcută de dv. 


Nu mă pot opri — zise d. Stere — de a încheia acest apel în limba mea. Mă 
adresez deci înainte de toate, ca fiu de țăran care mi-am petrecut anii copi- 
lăriei ca cei mai mulți dintre dv. Vă spun: aveţi prilejul să fiţi stăpîni pe țara 
aceasta, fiindcă numai plugu dv. a tăiat în pămîntul Basarabiei. Gindiţi-vă 
că nu e vorba nu mai de dv, ci şi de copiii care vin în urmă. Vă pot ierta ei 
oare, cînd vor şti că părinţii lor au dat cu piciorul în dreptul şi fericirea co- 
piilor, nepoților și strănepoţilor lor? Votînd unirea, dv. votaţi pentru liber- 
tatea și drepturile lor. Ogorul va fi al dv. și nimeni nu vi-l va mai putea lua. 

Nici o bănuială să nu vă clatine sufletul. În vremurile tulburi de zbucium și 
de suferinţă, care s-au abătut ca o neagră și fioroasă nenorocire peste nea- 
mul nostru, s-au făcut greșeli și păcate multe, care însă vor fi ispășite. 


Dar, cea mai mare fărădelege ar fi aceea, cind munca voastră ar rămînea 
astăzi zadarnică. Căci multe şiruri de vieţi ar trebui să se mai stingă ca 
să vă vie iarăși o clipă ca aceasta. 


Ca unul care am luptat o viață întreagă pentru drept, suferind ani lungi 
prin întunericul temniţelor, am alergat să-mi mîntui țara în nevoia ei cea 
mare. În numele copiilor și al conştiinţei dv., vă spun să vă faceţi datoria 
neclintit, fără a privi la dreapta ori la stinga, ci numai la viitorul urmașilor. 


Căci numai așa veți cîştiga iertare și în faţa istoriei pentru păcatele pe 
care le-aţi săvirșit. (Aplauze furtunoase) 
Cuvintarea dlui Stere, rostită în colorit moldovenesc și în accente de 


zguduire dramatică, a făcut o impresie covirşitoare asupra tuturor. Prin 
glasul lui vorbea însuși sufletul Basarabiei românești. 


Mulţi moldoveni plingeau, iar sala întreagă manifesta minute întregi 
într-un elan nemaipomenit. 

DECLARAŢIA 
Sfatului Ţării despre unirea necondiționată 
a Basarabiei cu România. 27 noiembrie 1918, Chișinău 


În urma unirii cu România-mamă a Bucovinei, Ardealului, Banatului 
şi ținuturilor ungurești locuite de români, în hotarele Dunării şi ale Ti- 
sei, Sfatul Țării declară că Basarabia renunţă la condiţiunile de unire 
stipulate în actul de la 27 martie a.c., fiind încredințată că în România 
tuturor românilor regimul curat democratic este asigurat pe viitor. 


Sfatul Țării în preziua Constituantei Române, care se va alege după 
votul universal, și rezolvând chestiunea agrară după nevoile și cererile 
poporului, anulează celelalte condițiuni din actul Unirii din 27 martie 
şi declară unirea necondiționată a Basarabiei cu România-mamă. 


Preşedinte: Pan Halippa 
Vicepreședinţi: Bârcă, Buruiană 
Secretar: A. Scobioală 


Publicat după: „Cugetul. Revistă de istorie şi științe socioumane”. 
Chișinău, martie 1998, p. 100 

Alba Iulia, 1 decembrie 1918 - 


kilometrul 0 al României întregite 
Eveniment cardinal din istoria națională 


Publicăm Cuvântarea solemnă și Proiectul de Rezoluţie şusţinute de Vasile 
Goldiș, pe Câmpul lui Horea de la Alba Iulia (fostă capitală transilvană, 
aşezare dacică, castru roman, reşedinţa lui Mihai Viteazul), în cadrul Marii 
Adunări Naţionale, compusă din peste 100.000 de participanţi, constitu- 
ită şi deschisă la 1 Decembrie 1918, care decretează cu ovaţii prelungite 
unirea necondiționată a tuturor românilor din Banat, Crișana, Maramureș 
şi Transilvania cu Patria-Mumă — România, după cea a Basarabiei (27 
martie/9 aprilie 1918) și a Bucovinei (15/28 noiembrie 1918), împlinind 
„visul de o mie de ani al neamului românesc, unirea într-un singur stat al 
tuturor românilor”, altfel spus — act istoric fără egal în destinul național. 


Două săptămâni mai târziu, la 14 decembrie 1918, delegația Marelui 
Sfat Naţional, alcătuită din Vasile Goldiș, Al. Vaida Voevod, episcopii 
Iuliu Hossu şi Miron Cristea (viitorul Patriarh al Bisericii Ortodoxe 
Române), a înmânat Regelui Ferdinand I, în sala tronului din Bucu- 
reşti, Actul Unirii, însoţit de o Cuvântare de același Vasile Goldiș, pe 
care o reproducem în continuare. 


Consiliul de Miniștri al Regatului României a consfințit Actul prin 
lege, ratificată de Parlament la 29 decembrie 1918, marcând oficial de- 
săvârşirea procesului de realizare a statului național unitar român. 


La 15 octombrie 1922, în Alba Iulia, a avut loc, la Catedrala Reîntre- 
girii, încoronarea Regelui Ferdinad I și a Reginei Maria, simbolizând 
actul unirii tuturor provinciilor istorice române cu Țara sub sceptrul 
unui unic monarh. 


Ziua de 1 Decembrie a fost declarată de Parlament, în 1990, ca Zi Nati- 
onală a României. 


Mircea COLOŞENCO 


RESTITUTIO 


Vasile GOLDIŞ 
Propunerea Unirii la Alba-Iulia 


DISCURS ROSTIT ÎN SALA TRONULUI 
din 14/1 decembrie 1918 


Mărită Adunare națională! 


Zămislit din necesitatea imperiului roman de a-și așeza o sentinelă puternică 
în Carpaţii sud-ostici şi coborâșurile lor împotriva seminţiilor barbare dela 
miazănoapte și răsărit, cari amenințau cultura umană, creiată prin geniul la- 
tin, neamul românesc dela început și până astăzi a îndurat soarta aspră rezer- 
vată oricărei sentinele credincioase: loviturile dușmane și statornica răbdare. 


Bogată şi fericită la început, Dacia romană în curând se face trecătoa- 
rea nesfârşitelor semințţii, cari, orbite de strălucirea departe a Romei de 
aur, se gonesc întrecându-se spre fermecătoarele orașe ale împărăției. 
Lovită de putreziciunea oricărui neam, care se oprește cu cerbicie la un 
anumit fuştei pe scara civilizațiunii și năpădită în această slăbiciune de 
furnicarul noroadelor barbare, Roma sucombă. 


Creangă tăiată din puternica tulpină, colonii lui Traian își adâncesc 
rădăcinile prin stânci şi văi şi roditoarele ogoare ale prejmuitoarelor 
câmpii. Lipsiţi de scutul împărăției și lăsaţi în grija propriilor puteri, 
aceşti orfani romanici acoper trunchiul vechiu tracic şi, infiltrați de o 
pătură groasă a blânzilor și visătorilor slavi, ei se făcură un singur neam, 
o singură limbă, o singură fire: neamul românesc. 


Vasile Goldiș (Arad, 12 nov. 1862 - 10 fevr.1934, Arad) se numără, ca principal strateg, 
printre făuritorii Marii Uniri, membru de onoare al Academiei Române (1919), fiu şi 
nepot de preot, licenţiat în litere și filosofie (Viena), profesor, publicist, secretar al Episco- 
piei Ortodoxe Române din Arad, deputat român în Parlamentul de la Budapesta (1906 - 
1910), luptător pentru emanciparea națională, anunțând pe orice cale prăbuşirea iminen- 
tă a Imperiului Austro-Ungar. A fost ministru în mai multe guverne de la Bucureşti, chiar 
şi deputat în Parlamentul României. După 1926, s-a retras din viața politică, deținând 
funcția de Președinte al Societăţii ASTRA din Arad. 


EET PT RO MIÂINIĂ 


Răsare o minune fără pereche în istoria lumii. Lung șir de veacuri 
călcată în picioare de orde barbare, națiunea română își pierde unita- 
tea de Stat, se fărâmă prin văi sub dominaţiuni răslețe și una de alta 
neatârnătoare, pierde încopciarea cu fluviul larg și luminos al istoriei 
mondiale, ca apa de ploaie în nisip par'că dispare dela suprafața con- 
ştiinţei umane. Dar, când după optsprezece veacuri sufletul româ- 
nesc se trezește din somnu-i de moarte şi reînvie ca un soare luminos 
conștiința de neam, hotarele etnice ale acestui popor cu preciziune 
aproape milimetrică sunt tot acelea cari sunt desemnate pe harta 
istorică drept hotare ale Daciei lui Traian și Basarabeanul, care îşi 
adapă calul în valurile întunecate ale Nistrului, se înțelege desăvârșit 
la grai cu Crişanul din apropierea blondelor ape ale Tisei. Sentinela 
romană a rămas credincioasă chemării sale de a păzi geniul latinității 
şi neîncetatelor lovituri dușmane, ea le-a opus virtutea-i legendară: 
statornica răbdare. 


După lungi veacuri de ascunziș, așezându-se viscolii cotropitori, na- 
ţiunea română reapare la lumina istoriei în chipul unor țărişoare rezi- 
mate de Carpaţi și cu fețele spre Dunăre și spre Nistru, dar trunchiul 
cu rădăcina în munții smulși odinioară dela eroicii Pari rămâne bătut 
de soarta rea și înlănțuit de un popor năpraznic la fire și pornit spre 
dominaţiune fără cruțare. Fusese cuib de vârteje locul unde ne așezase 
Traian și svârcolirile spre fericire ale neamului nostru s'au lovit veacuri 
de-a rândul de nesaţul hrăpitorilor dușmani, cari ne înconjurau de pre- 
tutindeni. 


Micile țărişoare, cari se întemeiaseră prin viteji coborâtori din Mara- 
mureş și Făgăraş, se loviră înainte de toate de cel mai crâncen dușman 
al oricărei comuniuni omenești, zavistia şi ura între fraţi. Nefericirea 
lor fu mărită prin inamici din afară: Unguri, Deşi și Tătari. Se ridică în 
urmă semiluna şi acum românii sunt sortiți să-și apere cu sângele lor 
nu numai trupul şi pământul, ci şi sufletul şi credinţa. Scut s'au făcut 
culturii plăpânde ce începuse a încolţi pe temeiurile învățăturilor lui 
Christos și prin jertfele lor fără seamăn întru apărarea progreselor ci- 
vilizațiunii umane faţă de concepţia inferioară a mohamedanismului 
propagat principial cu mijloacele barbariei, românii şi-au făurit titlu 
nepieritor și îndreptăţire la recunoştinţa întregei omeniri. Nimic nu 
dovedeşte mai mult tăria credinţei creştineşti a sufletului acestui popor 

decât faptul că în numele luptei creștinătății împotriva păgânilor mai 
întâi după răslețirea neamului prin soarta fatala s'a putut face pentru 
o clipă unirea lui în cetatea aceasta prin braţul puternic al viteazului 
Mihai. 

Dar această unire de o clipă dispăru ca fulgerarea unei scântei electri- 
ce și trupul neamului nostru se frânse iar în bucăţi. Fraţii noștri de pe 
coborâşurile răsăritene ale Carpaţilor și din șşesurile hotărnicite prin 
Dunărea de jos și apele Nistrului îndurară suzeranitatea turcească, su- 
feriau prădăciunea Deşilor şi a Tătarilor, îngrăşară cu sângele lor lit- 
fa blestemată din Fanar, Țara Cernăuţilor și mormântul lui Ştefan cel 
Mare le răpi hoţeşte pajura spurcată a Habsburgilor perfizi, dulcile 
câmpii ale Basarabiei le fură muscalul tiran. Iar noi, cei ce rămăsesem 
la vatra străbună în Ardeal, Banat și ţara ungurească, am fost dripiți de 
cea mai crâncenă soartă ce o poate avea un neam de oameni în lume. 
Am fost lănţuiţi într'o robie trupească, economică și sufletească cum 
nu se mai pomenește în istoria întreagă a omenirii. Încercarea despe- 
rată în 1784 de-a scutură jugul na avut rezultat și sfârșitul din acest 
oraș al ţăranului Horia așteaptă încă geniul literar, care să întruchipeze 

una din cele mai înfiorătoare tragedii ale istoriei. Adevăr a grăit Simion 
Bărnuţiu în epocalul său discurs rostit în catedrala Blajului în ziua cea 
mare din 1848: „Dacă nu își poate închipui cineva greutăţile ce le sufe- 
reau iudeii dela faraoni, să se uite la faraonii din Ardeal”. 


Veacuri de-a rândul poporul românesc, adevăratul și legitimul proprie- 
tar al pământului ce fusese odată Dacia romană a fost străin și sclav pe 
pământul său strămoșesc. Iar când după suferinţi de secoli din depăr- 
tatul Apus, dela dulcea soră latină, care pășeşte în fruntea ginţilor spre 
lumina desăvârşirii, a sosit și în munții noştri duhul libertăţii, egalității 
şi frățietăţii, când credeam să înviem la libertate prin întocmirile cre- 
iate de lumea nouă, vechii noștri opresori s'au înfrățit cu împăratul, pe 
care ei îl detronaseră, cu împăratul pentru care noi vărsasem sângele 
nostru cu credinţă și aceste două puteri ne-au robit din nou. Umbra în- 
durerată a regelui munţilor, a scumpului nostru Iancu, rămâne pentru 
vecie clasica dovadă a legendarei ingratitudini habsburgice. Împotriva 
voinţei noastre au unit Ardealul nostru cu țara ungurească și, printr'un 
constituționalism fals şi mincinos, ne-au luat libertatea culturei, ne-au 
desființat politiceşte, bisericile noastre le-au aservit tendinței lor de 
opresiune și ne-au făcut imposibil progresul economic, prin care am 
fi putut sa ne apărăm împotriva năvălirii ordelor străine pe pământul 
părinţilor noștri. 


Între acestea priveam cu iubire duioasă la fraţii noştri dela răsărit, cari 
începuseră a se reculege din urgiile vremilor barbare. Resimţirăm obâr- 
şia comună și la razele luminei trimise dela apus conștiința naţională 
săvârşi, la 1859, Unirea principatelor române sub bunul și luminatul 
Cuza-Vodă, iar sângele vărsat din nou cu atâta vitejie împotriva păgâni- 
lor la 1877 scutură și cele de pe urmă zale ale lanţului, care lega Româ- 
nia de Constantinopol şi la 10 Maiu 1881 Carol de Hohenzollern așea- 
ză pe capul său coroana de rege al României libere și independente. 


Noi însă ne făceam datoria de cetățeni ai Ungariei şi supuși ai dinastiei 
de Habsburg-Lotharingia. Am crezut că îndelunga noastră răbdare și 
credinţa noastră pentru patrie și tron în cele din urmă totuși vor muia 
inimile celor puternici şi ni se va oferi chiar în interesul monarhiei 
putinţa unei vieți naționale și condiţiunile progresului cultural și eco- 
nomic. Aşteptările noastre au fost zadarnice. Oprimarea se înteţește. 
Opresorii mărturisesc acum pe față că scopul lor este un stat unitar 

naţional maghiar și că, prin urmare, noi naţionalicește trebuie să ne 
desființăm. A pornit opera de extirpare şi răsboiul mondial, care acum 
sa sfârşit, în gândul opresorilor noștri a avut chemarea să încoroneze 
opul. Sute de mii de români și-au vărsat și acum sângele lor pentru pa- 
trie şi tron, iar patria și tronul au târât în temniți și în urgia internării pe 
părinţii şi fraţii acestor luptători; patria și tronul au decretat moartea 
şcoalei româneşti, au trimis zbirii lor în adunările noastre bisericești, 
au pregătit proiectele pentru nimicirea noastră politică, au conceput 
ruinarea noastră economică, ne-au sugrumat libertatea presei și a cu- 
vântului, patria și tronul s'au conjurat în potriva noastră și ne pregă- 
team mormântul. 


Dar zadarnică este lupta omenească împotriva adevărului și a dreptăţii. 
Legea tainică a firii cu necesitate de fier, îndrumă întâmplările ome- 
neşti pe cărarea civilizaţiunii ce duce spre desăvârşire, omenimea in- 
stinctiv urmează aceste legi. Ea a ajuns la recunoaşterea necesității de 
a se sintetiza libertatea individuală şi libertatea naţională într'o unire 
superioară a societăţii omenești. Sinteza aceasta e condiționată însă 
de desăvârșirea celor două libertăţi: individuală şi naţională. Dacă însă 
aproape în toate statele civilizate libertatea individuală este desăvârșită 
ori pe calea desăvârşirii, în unele dintre aceste state libertatea naţională 
eră încătuşată. Războiul mondial s'a făcut pentru descătușarea acestei 
libertăţi. Naţiunile trebuie să fie libere, ca astfel, între egale drepturi 
şi condițiuni, să poată încheia acea mare unire a popoarelor, care va fi 
chemată să reprezinte o concepţie superioară pe scara civilizațiunei şi 
să sporească astfel fericirea omenească pe pământ. Toate capetele lu- 
minate ale apusului au mărturisit crezul lor: răsboiul acesta este răsbo- 
iul pentru liberarea naţiunilor, nu de dragul acestor naţiuni, ci pentru 
interesul lumii, pentru interesul omenimii, care numai în chipul acesta 
e capabilă a păşi un pas înainte pe calea fericirei sale. Ideile acestea le-a 
copt istoria. 


Pentru învingerea acestor idei au intrat în luptă puterile aliate ale apu- 
sului. Românii de pretutindeni s'au aliat acestor puteri, noi cu sufletul, 
fraţii liberi cu armele. Românii și-au făcut şi de data asta datoria lor de 
sentinelă a civilizaţiei în potriva brutalității. 


Naţiunile trebuiesc liberate. Intre aceste naţiuni se află și națiunea ro- 
mână din Ungaria, Banat și Tran-silvania. Dreptul naţiunei române de 

a fi liberată îl recunoaște lumea întreagă, îl recunosc acum și dușma- 
nii noștri de veacuri. Dar, odată scăpată din robie, ea aleargă în braţele 
dulcei sale mame. Nimic mai firesc în lumea aceasta. Libertatea acestei 
națiuni înseamnă: unirea ei cu Ţara Românească. Bucăţirea poporului 
românesc na fost urmarea vreunei legi economice, în care terminolo- 
gie se ascunde minciuna. Dimpotrivă, — teritoriul dintre Nistru, Tisa și 
Dunăre constitue cea mai ideală unitate economică, aproape autarhie. 
Bucăţirea trupului românesc a fost act de barbarie. Distrusă barbaria 
— unirea tuturor românilor într'un singur Stat — este cea mai firească 
pretenţiune a civilizaţiei. Teritoriile locuite de Români dela descăleca- 
rea lui Traian şi până astăzi au fost teritorii româneşti. Nu este putere 
de a suci logica până acolo, ca invadările elementelor străine, dirigiate 
pe aceste teritorii în chip artificial și prin abuzul de putere al statului cu 
scopul desființării noastre naționale, să poată clătină dreptul nostru de 
proprietate asupra acestor teritorii. Aşa ceva ar fi sancţionarea crimei 
şi ar constitui o pălmuire a civilizațiunii, care principial nu admite sub- 
stituirea dreptului prin brutalitate. După drept şi dreptate Românii din 
Ungaria, Banat și Transilvania, dimpreună cu toate teritoriile locuite 
de dânșii, trebuie să fie uniți cu Regatul român. 


După cum însă cea dintâi reunire de o clipă a elementului românesc la 
marginile dela răsărit ale lumii civilizate s'a făcut prin sabia lui Mihaiu, 
în numele unui principiu superior celui ce năvălise asupra Europei și 
care acuma, în zilele acestea, spre ușşurarea tuturor inimilor cari bat 
pentru lumină şi libertate, sucomba cu desăvârşire, tot așa această nouă 
unire de acum a tuturor Românilor, care de data asta va fi integrală 
și pentru eternitate, se face prin strălucita învingere a armelor purtate 
pentru civilizațiune, în numele concepţiei de viață superioară lumei ce 
se prăbușește. Este principiul libertăţii adevărate a tuturor neamurilor 
şi cel al egalității condițiunilor de viață pentru fiecare individ al orică- 
rei naţiuni şi este principiul întovărăşirii tuturor națiunilor libere într'o 
comuniune internațională spre a împiedecă nedreptatea și a scuti pe 
cei mari şi mici deopotrivă. 


Unirea tuturor Românilor într'un singur stat numai atunci va fi stator- 
nică și garantată prin istoria mai departe a lumii, dacă va răspunde tu- 
turor ... îndatoririlor impuse prin noua concepţie a civilizațiirnii. Ea ne 
va inspira datoria să nu pedepsim progenitura pentru păcatele părinților 

și ca urmare va trebui să asigurăm tuturor neamurilor și tuturor indi- 
vizilor conlocuitori pe pământul românesc aceleași drepturi şi aceleași 
datorinţi. Civilizaţiunea, care ne-a eliberat, pretinde dela noi respectul 
pentru dânsa și ne obligă să prăbușim în noul nostru stat orice privilegiu 
şi să statorim ca fundament al acestui stat: munca și răsplata ei integrală. 


Înaintașii noștri de pe Câmpul Libertăţii în 1848 au hotărât aşa: „Naţi- 
unea română depune jurământ de credinţă către împăratul, către patrie 
şi către națiunea română” Împăratul ne-a înșelat, patria ne-a ferecat și 
ne-am trezit că numai credinţa în noi înșine, în neamul nostru româ- 
nesc ne poate mântui. Să jurăm credință de aci înainte numai naţiu- 
nii române, dar, tot atunci să jurăm credinţă tare civilizațiunei umane. 
Câtă vreme vom păstră aceste credinţi, neamul nostru va trăi, se va în- 
tări şi fericiţi vor fi urmașii noștri până la sfârşitul veacurilor. 


Rog Mărita Adunare Naţională să primească următoarea 
HOTĂRÂRE: 


I. Adunarea Naţională a tuturor Românilor din Transilvania, Banat 
şi Ţara Ungurească, adunaţi prin reprezentanţii lor îndreptăţiți la 
Alba-lulia în ziua de 18 Noiembrie/1 Decembrie 1918, decretea- 
ză unirea acelor români și a tuturor teritoriilor locuite de dânșii 
cu România. Adunarea Naţională proclamă îndeosebi dreptul in- 
alienabil al naţiunii române la întreg Banatul cuprins între râurile 
Mureș, Tisa și Dunăre. 


II. Adunarea Naţională rezervă teritoriilor sus indicate autono- 
mie provizorie până la întrunirea Constituantei aleasă pe baza vo- 
tului universal. 


III. În legătură cu aceasta, ca principii fundamentale la alcătuirea 
noului Stat Român, Adunarea Naţională proclamă următoarele: 


1. Deplină libertate naţională pentru toate popoarele conlocu- 
itoare. Fiecare popor se va instrui, administra și judeca în 
limba sa proprie prin indivizi din sânul său și fiecare popor 
va primi drept de reprezentare în corpurile legiuitoare și la 
guvernarea ţării în proporţie cu numărul indivizilor ce-l al- 
cătuiesc. 

2. Egală îndreptăţire şi deplină libertate autonomă confesio- 
nală pentru toate confesiunile din Stat. 


3. Înfăptuirea desăvârșită a unui regim curat democratic pe 
toate tărâmurile vieţii publice. Votul obştesc, direct, egal, se- 
cret, pe comune, în mod proporţional, pentru ambele sexe, 
în vârstă de 21 de ani la reprezentarea în comune, judeţe ori 
parlament. 


4. Desăvârșită libertate de presă, asociere și întrunire, libera 
propagandă a tuturor gândurilor omenești. 


5. Reforma agrară radicală. Se va face conscrierea tuturor 
proprietăţilor, în special a proprietăţilor mari. În baza aces- 
tei conscrieri, desfiinţând fidei-comisele și în temeiul drep- 
tului de a micșora după trebuinţă latifundiile, i se va face 
posibil ţăranului să-şi creeze o proprietate (arător, pășune, 
pădure) cel puțin atât cât să poată munci el şi familia lui. 
Principiul conducător al acestei politici agrare e pe de o par- 
te promovarea nivelării sociale, pe de altă parte, potenţarea 
producţiunii. 


6. Muncitorimei industriale i se asigură aceleași drepturi și 
avantagii, care sunt legiferate în cele mai avansate state in- 
dustriale din Apus. 


IV. Adunarea Naţională dă expresie dorinţei sale, ca congresul de 
pace să înfăptuiască comuniunea naţiunilor libere în așa chip, ca 
dreptatea şi libertatea să fie asigurate pentru toate naţiunile mari 
şi mici, deopotrivă, iar în viitor să se elimine războiul ca mijloc 
pentru regularea raporturilor internaționale. 


V. Românii adunaţi în această Adunare Naţională salută pe fraţii 
lor din Bucovina, scăpaţi din jugul Monarhiei austro-ungare și 
uniți cu ţara mamă România. 


VI. Adunarea Naţională salută cu iubire și entuziasm liberarea 
naţiunilor subjugate până aici în Monarhia austro-ungară, anu- 
me națiunile: cehoslovacă, austro-germană, iugoslavă, polonă și 
ruteană și hotărăște ca acest salut al său să se aducă la cunoștința 
tuturor acelor naţiuni. 

VII. Adunarea Naţională cu smerenie se închină înaintea memo- 
riei acelor bravi români, care în acest război și-au vărsat sângele 
pentru înfăptuirea idealului nostru murind pentru libertatea și 
unitatea naţiunii române. 


VIII. Adunarea Naţională dă expresiune mulțumirei și 
admiraţiunei sale tuturor Puterilor Aliate, care prin strălucitele 
lupte purtate cu cerbicie împotriva unui dușman pregătit de mul- 
te decenii pentru război au scăpat civilizaţiunea de ghiarele bar- 
bariei. 


IX. Pentru conducerea mai departe a afacerilor naţiunei române 
din Transilvania, Banat și Ţara Ungurească, Adunarea Naţională 
hotărăște instituirea unui Mare Sfat Naţional Român, care va avea 
toată îndreptăţirea să reprezinte națiunea română oricând și pre- 
tutindeni față de toate naţiunile lumii și să ia toate dispozițiunile 
pe care le va afla necesare în interesul naţiunii. 


Trăiască România-Mare! 

Discursul rostit în Sala Tronului 
din 14 decembrie 1918 


Românii din Transilvania, Banat și Ţara ungurească, adunaţi prin re- 
prezentanţii lor legali la Alba Iulia, în ziua de 18 Noiembrie (1 De- 
cembrie) 1918, au decretat unirea lor şi a acestor teritorii cu Regatul 
Român. Prin această unire, după aceea a Basarabiei, apoi a Bucovinei, 
s-a împlinit visul de o mie de ani al neamului românesc: Unirea într-un 
singur Stat a Tuturor Românilor. 


Această unire este o pretențiune a istoriei, fiindcă neamul românesc de 
la zămislirea sa şi până astăzi, a rămas unul şi etniceşte, posedând, între 
aceleași margini geografice, pământul Daciei lui Traian. 


Deci, îmbucătăţirea lui sub diferite dominaţiuni străine a fost o ne- 
dreptate a Istoriei. 


Această nedreptate se înlătură astăzi. 


Dar unirea tuturor Românilor într-un singur stat este totodată și o 
pretenţiune a civilizaţiunii românești. Progresul acestei civilizațiuni 
pretinde comuniunea naţiunilor într-o unire de ordin social superior, 
care să asigure libertatea şi dreptatea deopotrivă pentru toate naţiunile, 
mici și mari. Cu naţiuni etnicește și geograficeşte unitare, dar politiceş- 
te rupte în bucăţi, această comuniune a naţiunilor este o imposibilitate. 


Deci unirea tuturor Românilor într-un singur stat rectifică o mare gre- 
şeală a istoriei şi se confirmă necesităţilor civilizațiunii omenești. Tot 
astfel însă scopul istoric al acestei reuniuni integrale a naţiunii române 
are să fie potrivit cauzei sale eficiente. Această unire pe de o parte ar 
trebui să înfăptuiască gradat egalitatea condițiunilor de viață pentru 
toţi indivizii care o alcătuiesc, pe de altă parte ea va trebui să se înteme- 
ieze pe principiul de libertate și egalei îndreptăţiri a neamurilor. 


RESTITUTIO 
Adnotaţiuni 


Nimeni nu va contesta importanţa istorică a adunării naţionale de la Alba- 
Iulia din Decemvrie 1918. Cu cât se vor strecura în cursul vremii veacurile, 
cu atât mai luminos va pătrunde în conştiinţa națiunei române făptuirea 
de la Alba-Iulia şi ca monument al celei mai mari zile din viața ei, dar şi ca 
izvor în veci nesecat de înțeleaptă îndrumare pe cărarea desăvârşirii şi astfel 
a fericirei şi mărirei sale. 


Ca propunător al unirii şi ca unul care mai bine decât oricine altul cunosc 
istoricul acelei adunări, pentru a împiedica falşificarea adevărului mă simt 
dator acum, după zece ani, să fac la locul acesta următoarele constatări: 


Adevăratul organizator al Adunării Naţionale de la Alba-Iulia a fosl loan 
Suciu, pe atunci advocat în orăşelul Ineu (Jud. Aradului), fosl deputat în 
parlamentul ungar în anii 1906-1910, apoi membru în Consiliul Diri- 
geni, acum advocat în Cluj, fost advocat al sloiului, senator în parlamentul 
român. 


În consiliul național de la Arad se ivise părerea ca unirea să o proclame acel 
consiliu şi să renunțăm la adunarea națională. Azi se poate constata, ce ire- 
parabilă gafă ar fi fost primirea acelei păreri. Am protestat cu toată puterea 
şi ea a fost înlăturată. S'a decis convocarea adunării naționale. Pregătirea şi 
organizarea ei a fost încredințată lui Ioan Suciu. 


Cu energie de admirat Ioan Suciu s-a achitat în chip splendid de însărcina- 
rea primită și națiunea română lui loan Suciu are să-i mulțumească reuşita 
atât de impunătoare a adunarii nationale chiar impotriva inovației unor 
importanți factori ai partidului național român, cari cereau în ultimul mo- 
ment să se renunţe la adunare. 


În opinia publică românească sa împământenit credința că adunarea naţi- 
onală de la Alba-Iulia s'a desfăşurat fără nicio jertfă de sânge. 

Inexact. 

Adunarea națională de la Alba-Iulia şi-a avut martirul său. În preziua în- 
vierii naționale, din toate părţile Ardealului grăbeau trenurile ticsite de ro- 


mâni spre Alba-Iulia. Sosise un tren lung dinspre Cluj la Teiuş. În uşa unui 
vagon flăcăul Ion Arion, înalt și voinic, ca Făt-Frumos din povești, fâlfâie cu 

mândrie tricolorul românesc al Ardealului. Trenul se opri. În acel moment 
ploaie de gloanţe izbi în vagoane. O ceată de unguri înarmaţi se furişase pe 
coperișul şi în podul clădirilor din stațiune. 


Ion Arion lovit drept în inimă. Căzu mort în braţele camarazilor. Trupul 
lui neînsuflețit a fost adus la Alba-Iulia şi așezat în biserica ortodoxă, de 
unde i sa făcut înmormântarea luni în 2 Decemvrie. În sicriul deschis rana 
era descoperită şi se vedea încă sângele închegat deasupra inimei. Adânc 
emoţionat, ca niciodată în viața mea, dinaintea de vremi cernitului iconos- 
tas al bisericuţei i-am mulțumit pentru jertfa sângelui său vărsat pe altarul 
libertăţii. 

Acum odihneşte în cimitirul de sub cetatea lui Mihaiu, un modest monu- 
ment vegheză la căpătâiu. Se spunea că are o mamă văduvă şi doi frați. 
Cu adâncă pietate îi pomenesc aci numele şi aş fi mângâiat, dacă cineva ar 
afla pe maica sa şi pe fraţii săi şi le-ar aduce lor în oarecare chip prinosul 
de recunoștință dela neamul lui românesc, de dragul căruia el a trebuit să 
moară în floarea tinereţei de gloanțele dușmanului. 


Cu voie ori fără voie se face confuzie afirmându-se că adunarea națională 
de la Alba-Iulia din 1 Decemvrie 1918 ar fi fost un fel de congres al parti- 
dului național-român din Ungaria și Transilvania. 


Absolut fals. 


Adunarea dela Alba-Iulia a fost adunarea națiunei române din Ardeal, 
Banat, Crişana şi Maramureş. Toate circumscripțiunile electorale din cele 
27 judeţe cu poporațiune românească, fără considerare de partide, și-au 
trimis delegații lor speciali pentru adunarea naţională. Au fost invitaţi şi 
au venit acolo toți episcopii celor două biserici româneşti, au luat parte în 
mod oficial separat delegații tuturor episcopiilor desemnaţi de către consi- 
liile eparhiilor ortodoxe și de către capetele bisericei unite, societățile cul- 
turale românești, peste o sută de alte asociaţiuni de tot felul, între cari şi 
asociațiunile învăţătorilor confesionali români, câte un reprezentant de la 
toate școalele secundare, normale şi dela seminariile teologice, delegații re- 
uniunilor de meseriaşi, ai reuniunilor de femei, ai tinerimei universitare, ai 
ofițerilor, studenţi şi studente, în total 1228 delegați. 


A făcut parte din adunare şi partidul social-democrat dând un vicepreşe- 
dinte, pe Ion Flueraș, un notar Iosif Ciser şi un orator I. Jumanca. 


RESTITUTIO E 


Ţin să subliniez și cu acest prilej, deoarece s'a încercat o justificare, că preșe- 
dintele efectiv al adunării naționale a fost minunatul bătrân Gheorghe Pop 
de Săsești, Badea Gheorghe, cum îi ziceau cu dragostea lor toți românii. 
Era asistat la președenţie de episcopii loan I. Papp de la Arad (ortodox) şi 
Demetriu Radu de la Oradea-Mare (unit), iar vicepreședinți au fost Teo- 
dor Mihali, Ștefan Cicio Pop şi Ion Flueraş. 


În discursul său de deschidere, Badea Gheorghe sa adresat către adunare 
I 

prin aceste cuvinte: Prea iubiții mei, Onorată Adunare a tuturor românilor 

din Transilvania, Ungaria şi Banat! 


Repet deci: Adunarea de la Alba-Iulia din 1 Decemvrie 1918 na fost adu- 
narea vreunui partid politic, ci a fost adunarea națiunei române din ţările 
de sub coroana Ungariei. 


Istoria va verifica rostul fiecăruia în preajma ei. 


Adunarea reprezenta cu adevărat conștiința națională a patru milioane de 
români. 


În cursul veacurilor lungi de robie, această conștiință a fost salvată prin 
instinctul de conservare al neamului românesc. A fost neîncetat fertilizată 
prin circulaţia istoriceşte abia perceptibilă, dar care neîndoios a existat în 
tot cursul vremii între toate ramurile răzlețite sub diferite dominaţiuni po- 
litice ale acestui popor. Razim i-a fost în tot timpul biserica strămoșească, 
a cărei creangă unită cu Roma i-a rămas asociată în sentimentul național. 


A fost luminată mai târziu prin şcoala confesională românească și mai pe 
urmă înviorată în chip osebit prin Asociaţiunea de la Sibiu pentru literatu- 
ra română şi cultura poporului român „Astra”. 


Manifestările publice ale acestei conştiinți de rasă au fost totdeauna în func- 
ție de structura politică şi socială după vremuri a organizaţiilor dominante. 
Când vremea sa plinit, că şi-a găsit mântuirea de veci în unitatea politică a 
națiunei române întregi. 


Hotărârea adunării naţionale de la Alba-Iulia a prilejuit și alte neînțele- 
geri. Îndeosebi popoarele minoritare ale României, mai vârtos minoritarii 
din Ardeal, ungurii şi saşii, duşi în rătăcire prin aparențe, au crezut că cele 
cuprinse în hotărâre, punctele de la Alba-Iulia, cum se spune acum de obi- 
ceiu, îndeosebi cele 6 puncte din art. 3, ar fi constituit programul politic al 

Partidului Naţional Român și în consecinţă se cerea cu insistență Partidu- 
lui Naţional Român realizarea lor în viața statului român. 


Înainte de toate vom constata, că Partidul Naţional Român, care luase şi el 
bună parte la adunarea de la Alba-Iulia și fără de care nar fi avut loc, azi 
nu mai există. Fuzionând mai întâiu cu Partidul Naţionalist-Democrat de 
sub șefia d-lui N. Iorga, a constituit Partidul Naţional (abandonând din 
numirea sa cuvântul român), iar apoi acest nou partid desbinându-se, ce 
rămaşi sub şefia dlui Iuliu Maniu, au fuzionat cu Partidul Ţărănist de sub 
șefia dlui Ion Mihalache şi formează acum Partidul Naţional Țărănist. 


Astfel fiind, în ipoteza minoritarilor, nu există azi niciun partid care ar 
putea fi făcut răspunzător pentru punctele hotărârii de la Alba-Iulia. 


Dar ipoteza minoritarilor e falsă. 


Întocmai după cum adunarea națională de la Alba Iulia na fost un congres 
al Partidului Naţional Român ori al vreunui alt partid, ci a fost adunarea 
națiunei române din țările coroanei ungare, tot aşa hotărârile acelei adu- 
nări nau fost hotărârile vreunui partid politic. 


Nu sa dat prin hotărârea de la Alba-Iulia un program politic de partid, 
ci sa tălcuit noua evanghelie a civilizațiunii umane, căreia se închină azi 
sufletele cu adevărat civilizate din lumea toată. Nu este aci un program, ci 
este o doctrină, o concepţie de stat, un ideal. Adunarea naţională proclamă 
toate acestea cum se spune expres în art. 3, <ca principii fundamentale la 
alcătuirea noului stat român». 


Pentru a desluși mai vârtos ceea ce interesează aci, să-mi fie permis a 
repeta și a sublinia câteva fraze din discursul prin care sa propus unirea. 
«Această nouă unire (a națiunei române) se face în numele concepti- 
ei de viaţă superioară lumei ce se prăbușește. Este principiul libertăței 
adevărate a tuturor neamurilor şi cel al egalității condițiunilor de viață 
pentru fiecare individ al oricărei națiuni şi este principiul întovărăşirii tu- 
turor naţiunilor libere întro comuniune internațională spre a împiedica 
nedreptatea şi a scuti pe cei mari și mici deopotrivă. Civilizațiunea, care 
ne-a eliberat, ne obligă să prăbuşim în noul nostru stat orice privilegiu şi 
să statorim ca fundament al acestui stat: munca şi răsplata ei integrală. 
Să jurăm credință naţiunei române, dar tot atunci să jurăm credință ci- 
vilizațiunei umane. 


RESTITUTIO EN 


Nimeni nu prevedea încă cele ce se vor hotărî prin congresul păcii şi deja 
adunarea de la Alba-Iulia prin art. 4, dă expresiune dorinței sale ca con- 
gresul de pace să înfăptuiască comuniunea națiunilor libere în așa chip, ca 
dreptatea și libertatea să fie asigurate pentru toate națiunile mari și mici 
deopotrivă, iar în viitor să se elimineze războiul ca mijloc pentru regularea 
raporturilor internaționale». 


Chiar în discursul prin care am predat actul unirii în mâinile regelui Ferdi- 
nand I-ul se aminteşte «comuniunea națiunilor într'o unire de ordin social 
superior» şi se subliniază din nou, că «reunirea integrală a națiunei româ- 
ne pe de o parte va trebui gradat să înfăptuiască egalitatea condiţiunilor de 
viață pentru toți indivizii, care o alcătuesc, pe de altă parte ea va trebui să 
se întemeieze pe principiul libertăţii şi egalei îndreptăţiri a neamurilor». 


Însuș regele înțelept în răspunsul său declară că «pe acest temeiu al unei 
puternice democraţii şi al vieții frățeşti între popoare vom răspunde toto- 
dată simțimintelor aliaților noștri, alături de cari am luptat pentru marea 
cauză a dreptăţii şi a libertăţii în lume». 


Cei inițiați în studiul ştiinţelor sociale vor găsi lesne documentarea acestui 
ideal al civilizațiunii. Deci răspunderea istorică și politică pentru hotărârea 
dela Alba-Iulia n'o are vreun partid politic, ci o are înaintea tuturor auto- 
rul, care sa simţit alături de sufletul poporului român, cu adevărat iubitor 
de dreptate şi libertate. Punctul 1 din art. LII, acel cu libertatea naţională 
pentru toate popoarele, este transcris aproape textual din broşura aceluiaşi 
autor, tipărită la Arad în anul 1912 în limba maghiară despre «Problema 
naționalității >. 


Am profesat aceste credinţi, când făceam parte dintr'un neam oprimat, nu 
le-am renegat şi nu le reneg nici acum, când cu ajutorul bunului Dumnezeu 
fac parte dintro naţiune stăpânitoare asupra sa în statul său propriu. 


Punerea în aplicare a acestor credinți în viaţa statului român, — e altă po- 
veste. E problema cea mai grea a acestui stat. Înfăţișează un formidabil 
complex de interese eterogene, — eterogene în structura actuală a statului și 
în starea înapoiată pe scara civilizațiunii a mediului, — a căror armonizare 
reclamă nu numai pe desăvârşitul artist al politicei, dar mai vârtos schim- 
barea ideologiei dominante în societatea interesată, ceea ce este iar în func- 
ție de o mulțime de factori. Soluţionarea fericită a problemei nu depinde 
însă numai de români, ci poate mai mult de înseși popoarele minoritare ale 

țării, cari vor trebui să găsească formulele şi atitudinile de adaptare la noile 
condiţii ale vieţii lor în situaţiunea cu desăvârşire schimbată. Toate acestea 
nu scad nimic din obligământul bărbaţilor de stat români de a căută şi a 
găsi soluția justă. 


Discutarea temeinică a problemei nu poate avea însă loc în cadrele acestor 
adnotaţiuni. Vreau numai să observ că în ce mă priveşte personal, în cercul 
strâmt al competenţelor ce mi-a oferit viața publică în statul român, am 
făcut tot posibilul spre a înlesni soluţionarea norocoasă a problemei şi voiu 
face tot astfel şi în viitor. 


RESTITUTIO B 


TRATATUL 
prin care principalele Puteri Aliate şi Asociate — Marea Britanie, 
Franţa, Italia şi Japonia — recunosc suveranitatea României 
asupra teritoriului Basarabiei. 28 octombrie 1920, Paris 


Imperiul Britanic, Franța, Italia, Japonia, principalele Puteri Aliate și 
România: 


Considerând că, în interesul păcii generale în Europa, trebuie să se asi- 
gure chair de pe acum în Basarabia o suveranitate care să corespundă 
aspirațiilor populaţiunii și să garanteze minorităților de rasă, religie sau 
limbă, protecțiunea ce le este datorită; 


Considerând că din punct de vedere geografic, etnografic, istoric și 
economic unirea Basarabiei cu România este pe deplin justificată; 


Considerând că populația Basarabiei şi-a manifestat dorința de a vedea 
Basarabia unită cu România; 


Considerând, în fine, că România, din propria sa voinţă, doreşte să dea 
garanţii sigure de libertate şi de dreptate, fără distincție de rasă, de re- 
ligie sau de limbă, conform cu Tratatul semnat la Paris la 9 decembrie 
1919, locuitorilor Vechiului Regat al României, cât și ai teritoriilor de 
curând transferate; 


Au hotărât să încheie prezentul tratat și în acest scop au desemnat ple- 
nipotenţiarii lor... 


Art. 1. Înaltele Puteri contractante declară că recunosc suveranitatea 
României asupra teritoriului Basarabiei, cuprins între frontiera actuală 
a României, Marea Neagră, cursul Nistrului, de la vărsarea lui până la 
punctul unde este tăiat de vechea limită între Bucovina și Basarabia și 
această veche limită. 


Art. 2. O comisiune compusă din 3 membri, din care unul va fi numit 
de către principalele puteri aliate, unul de către România și unul de 
către Consiliul Societății Naţiunilor (pentru Rusia), va fi constituită în 
cele 15 zile care vor urma punerii în vigoare a prezentului tratat, pentru 
a fixa la faţa locului noua linie de frontieră. 

Art. 3. România se angajează să respecte și să facă să se respecte în 
mod riguros pe teritoriul Basarabiei vizat în art. 1, stipulațiunile Trata- 
tului semnat în Paris la S decembrie 1919, de către Principalele Puteri 
Aliate și Asociate și de către România și mai ales să asigure locuitorilor 
fără distincție de rasă, de limbă sau de religie aceleaşi garanţii de liber- 
tate şi dreptate, ca și celorlalți locuitori ai tuturor teritoriilor făcând 
parte din Regatul României. 


Art. 4. Naţionalitatea română va fi câștigată cu depline drepturi, cu 
excluderea altora, „resortisanţilor“ vechiului Imperiu Rus stabiliți pe 
teritoriul Basarabiei, arătat la articolul 1. 


Art. 5. În timp de 2 ani, cu începere de la punerea în vigoare a prezen- 
tului tratat, locuitorii care depindeau de vechiul Imperiu Rus, mai mari 
de 18 ani, şi stabiliți pe teritoriul Basarabiei, vizat la art. 1, vor avea 
facultatea să opteze pentru orice naţionalitate vor vrea. 


Optarea soțului va antrena pe aceea a femeii şi optarea părinţilor va 
antrena pe aceea a copiilor mai mici de 18 ani. 


Persoanele care au optat ca mai sus vor trebui să-și transporte domi- 
ciliul lor în statul în favoarea căruia au optat, în cele 12 luni care vor 
urma. 


Ele vor fi libere să păstreze bunurile imobiliare pe care le posedă pe 
teritoriul român. Vor putea să ducă cu ei bunurile mobile de orice na- 
tură. Pentru aceasta nu vor fi supuși la nici o taxă de ieșire (export). 


Art. 6. România recunoaște ca locuitori români, cu drepturile depline 
şi fără nici o formalitate, locuitorii vechiului Imperiu Rus, care sunt 
născuţi pe teritoriul Basarabiei, vizat la art. 1, din părinţi având domi- 
ciliul lor în Basarabia, chiar dacă la data punerii în vigoare a prezentului 
tratat, aceştia nu se găsesc domiciliați în Basarabia. 


Totuși, în cei doi ani care vor urma punerii în vigoare a prezentului tratat, 
aceste persoane vor putea să declare în fața autorităţilor române com- 
petente, în ţara lor de reşedinţă, că renunţă la naționalitatea română și 
atunci aceste persoane încetează de a fi considerate ca depinzând de Ro- 
mânia. În această privință declaraţia soțului va fi valabilă pentru soţie şi a 
părinţilor va fi valabilă pentru copiii mai mici de 18 ani. 

Art. 7. Înaltele Puteri contractante să recunoască gura Dunării, zisă 
gura de la Chilia, trebuie să treacă sub jurisdicțiunea Comisiunii Euro- 
pene Dunărene. 


În aşteptarea concluziei unei convenţiuni generale pentru regimul inter- 
naţional al căilor de apă, România se angajează a aplica porţiunilor sis- 
temului fluvial al Nistrului, care pot fi respinse pe teritoriul său sau care 
formează interesele sale, regimul prevăzut la primul paragraf al art. 332 
şi în art. 333-338 din Tratatul de pace cu Germania de la 28 iunie 1919. 


Art. 8. România îşi va asuma responsabilitatea părţii proporționale 
Basarabiei din datoria publică rusă și orice altfel de angajamente finan- 
ciare ale Statului Rus, așa precum va fi determinată de o Convenţiune 
particulară între principalele puteri aliate şi asociate, de o parte, şi Ro- 
mânia, de altă parte. 


Această convenţiune va fi pregătită de o Comisiune desemnată de sus- 
numitele puteri. În caz când Comisiunea nu va ajunge la un acord în 
timp de 2 ani, chestiunile în litigiu vor fi supuse arbitrajului Consiliului 
Societăţii Naţiunilor. 


Art. 9. Înaltele Puteri contractante vor invita Rusia să adereze la prezen- 
tul tratat, imediat ce va exista un guvern rus recunoscut de ele. Puterile 
îşi rezervă dreptul de a supune arbitrajului Consiliului Societății Naţi- 
unilor toate chestiunile care vor putea fi ridicate de către Guvernul rus 
privitor la detaliile acestui tratat, fiind bine înţeles că frontierele definite 
în prezentul tratat, cum şi suveranitatea României asupra teritoriilor spe- 
cificate în acest tratat, nu vor mai fi puse în discuţie în nici un caz. 


În același fel se va proceda cu toate dificultăţile care ar putea să se nas- 
că ulterior din aplicarea sa (a Tratatului). Prezentul tratat va fi ratificat 
de puterile semnatare. El nu va intra în vigoare decât după depunerea 
acestor ratificațiuni şi cu începere de la intrarea în vigoare a tratatului 
semnat de principalele Puteri Aliate şi Asociate şi România la 9 decem- 
brie 1919. Depunerea ratificărilor se va face la Paris. 


Puterile al căror guvern se află în afara Europei vor avea facultatea să se 
unească a face cunoscut Guvernului Republicii Franceze, prin repre- 
zentantul diplomatic la Paris, că au dat ratificarea și în acest caz, ele vor 
trebui să trimită actul ratificării cât de curând posibil. 

Se va dresa un proces-verbal de depunere a ratificărilor. 


Guvernul francez va remite tuturor puterilor semnatare o copie certifi- 
cată conform cu procesul-verbal de depunere a ratificărilor. 


Făcut la Paris, la 28 octombrie 1920 într-un singur exemplar care va 
rămâne în arhivele Guvernului Republicii Franceze, şi după care se vor 
face expediţii autentice la fiecare din puterile semnatare ale tratatului. 


Plenipotenţiarii care, din cauza absenței momentane din Paris, n-au 
putut să-şi pună semnăturile pe prezentul tratat, vor fi încuviințaţi să o 
facă până la 15 decembrie 1920. 


Pentru care plenipotenţiarii de mai jos, ale căror puteri au fost recu- 
noscute „en bonne et due forme“, au semnat prezentul tratat. 


(Urmează semnăturile plenipotențiarilor,) 


„Monitorul oficial“, nr. 100, 8 august 1922 

Publicat după: Crestomaţie la istoria românilor (1917—1992), 
Chișinău, Editura „Universitas", 

1993, p. 67-70 

Vasile D. MOISIU 
| Știri din Basarabia de astăzi 


Limba de predare 


Limba de predare în ţoate şcolile Basarabiei, fără îndoială că e cea rusă, 
pentru că Rusia stăpâneşte, Rusia cultivă şi stăpânirea rusească e atât 
de brutală în indolenţa sa şi cultura rusiască e atât de tendenţioasă şi 
năbușitoare, încât nimic nu poate răsufla; sub altă stăpânire măcar spi- 
ritul de inițiativă s'ar desvolta!). 


Mi-a fost dat să asist la multe lecţiuni ţinute în şcoli copiilor de moldo- 
veni basarabeni, de învăţători cu un capital lexic moldovenesc foarte 
redus și nu puţină şi mică mi-a fost durerea constatând această tortură 
a unor ființi plăpânde, această mutilare a unei limbi al căruia drept la 
vieaţă, stăpânitorii nu vreau să-l recunoască. 


Când vrei să rupi deodată legătura dintre lumea ta copilărească de acasă 
și cea în care ai intrat, nu este posibil să nu se facă un mare gol în sufle- 
tul său. Simţi o desorientare, o perplexitate și nu te pricepi ce să spui și 
ce să gândeşti de acest musafir nepoftit al vieţii tale sufletești. Părinților 
le pare bine, când copiii învaţă, văd că limba rusească „îi mai întrebată, 
decât cei moldovenească; cu ruseasca ti duci și în fundu pământului, 
da cu moldoveneasca în satu tău și atâtea prăjini, câte poţi măsura cu 
nasu”. Ei zic că „pentru trăit în lume mai ușor şi mai curat e de mare 
folos limba rusască: la muscali ești om cu cap, la o slujbă (nacealnicie), 
eşti primit, da cu moldovineasca tot bolvan baran rămâi. Dacă mân- 


” Cu acest titlu la Editura și Institutul de Arte Grafice „C. Sfetea” din București a apă- 
rut în 1915 o valoroasă carte privind realităţile social-economice și culturale din Ba- 
sarabia ultimelor decenii ale aflării sale sub dominaţia Imperiului Rus. Originar din 
părţile Botoșanilor, autorul a efectuat o călătorie în stânga Prutului și a realizat o serie 
de observaţii asupra populaţiei din provincie. Reproducem (respectând ortografia 
timpului) câteva pagini din acest important şi bine documentat volum. 

tue copchilu dvuclasnâi, pot 
să ajungă macar uciți (învăţă- 
tori), zborcici (banari, cei ce 
strâng carboave pentru dări), 
la poștă, telegraf, la poizd 
(tren); îți poate vorbi cu orice 
om din lume, poate cunoaș- 
te „ce-i bine şi ce-i rău” E de 
prisos să spun, că mult se mi- 
nunează moldovenii noştri de 
peste Prut, când aud că cineva 
dintre cei cu carte — nu știe ru- 
seşte şi-ţi spun verde: „ce fel 
de carte ştii D-ta, dacă nu ştii 
ruseşte? Unde se poate țară pe 
lume, unde să nu se înveţe ru- 
seşte?” 


Moldoveneşte şi Româneşte 


Cei cari au idee că există pe lume o țară cu numele România, apoi știu 
că acolo trebuie să se vorbească o limbă, care nu poate fi, decât româ- 
nească. „Doamne gre trebue să cie limba ceia di la dumneavoastră, de 
nu se învaţă pe la noi prin şcoli şi academii, că doar rusu-i cuminte, el 
fereşte pe creştini de greutăți”. Mai auzi pe câte unul când te constată 
că vorbeşti aproape de dânşii: „Se vede că nici capu D-tale, cât îi de 
sănătos no dovedit să poți învăță ghine românește, că auzim că tare-i 
greu'. O idee precisă iarăși nu au; unii cred că Moldova de peste Prut, 
e ca şi a lor, că „Moldovenii cei de peste Prut” sunt „tot de un neam cu 
dânșii, îs frați numa nu pot da mâna de Prut” (p. 57-58). 


Limba Basarabenilor 


Asupra limbei moldoveneşti în Basarabia ne trebue studii mai speciale 
şi mai aprofundate. Ne interesează nu numai pentru curăţenia ei — ci 
şi pentrucă din punct de vedere geografic, nu e dispusă aşa cum am 
crede noi. 

Evident ar fi ca, cei imediat vecini cu România, să aibă limba cea mai 
curată. Faptul nu e totdeauna așa. 


S'ar părea la prima constatare, după slabele sforțări culturale rusești : — 
un sat ca Colincăuţii din Hotin cu 5127 de moldoveni și 310 ovrei, are 
şcoală numai cu 60 de elevi —, că Rusia nu doreşte să desnaţionalizeze, 
ci să stăpânească numai; însă nu e aşa. S'au adus coloniști şi s'au presă- 
rat în toate părțile, pe ici, pe colo, mai ales la părţile de graniță, cu scop 
ca să sfarme blocul etnic și legătura de limbă a neamului nostru. Acei 
ce aveau însă misiunea de a desnaționaliza, de a înstreina, parte s'au 
înstreinat ei singuri — parte mai rezistă și astăzi — insule răzlețe de strei- 
nism, mai ales slavism, care pe lângă câteva elemente rusești în limbă 
— au dat mai totdeauna Moldovenilor, un isvor nesecat de satirizare. 
Limba moldovenească dinspre părţile Prutului, ale Bucovinei și cele 
de Sud — e amestecată și împestrițată cu elemente ruseşti, introduse 
fie de muscalii păzitori de frontieră — între cari rar se găsește vre-unu 
„Moldovan din Karsonskii Gubernii”, cu grai curat moldovenesc; fie 
de coloniști, — parte din ei înghițiți de moldoveni — parte încă rezis- 
tând, fie de neguţătorii „cațachii”, adică lipoveni staroverți, fie de stafia 
periculoasă a malorusismului (atât de gravă pentru Bucovina), am pu- 
tea zice şi pentru nordul Basarabiei. 


La semănătorii de elemente străine în graiul moldovenesc al basarabe- 
nilor trebuie să adăogăm mai ales pe evreii — fie din sate, fie din orașe 
care, ştiind ceva rusește, nu se poate să nu introducă câteva vorbe ru- 
seşti în grai, pentru a fi și ei la modă. Apoi nevoile zilnice punându-te 
în contact pe tine basarabean - cu diferite autorități şi fețe, e imposibil 
să nu ţi se introducă în grai elemente, cari dă peste tine, de cari la urma 
urmei ai nevoie — căci ești sub vremi — și pe cari cuvinte le prinzi bine, 
le prinzi rău, le ţii pe vârful limbei pentru „când îţi trebuie” și „zboară 
când nai nevoie multă vreme de dânsele'. 


O populaţie cu o limbă moldovenească curată există şi pe părțile de 
margine, merge însă tot curățindu-se spre interior și spre Nistru, așa 
încât părţile dinăuntru ale ținuturilor: Hotin — cu prea puţini răzeși — 
Bălți şi Kişinău — cu cei mai mulți răzeși — Soroca, Orheiul, — au cea mai 
curată şi mai frumoasă limbă moldovenească; apoi Benderul, Ismail 
şi Akermanul (aceste două din urmă fără nici un răzeș), au populația 
foarte împestrițată, amestecată și limba deasemenea. 

Unul dintre argumentele folosite de negociatorii români la Conferinţa de Pace pentru 
a demonstra caracterul românesc al Basarabiei: harta din 1916 a lui Alexis Nour 


Românul - ce călătorește prin o aşa provincie-problemă pentru 
românime — va găsi următoarele forme de grai moldovenesc în Ba- 
sarabia: 


1. Cei bătrâni, cari n-au învăţat deloc la şcoală, au puţină cunoștință 
de neam, sau mai deloc, însă vorbesc o limbă curată în care vei întâlni 
elemente curate, arhaice, forme vechi gramaticale. Dintre aceştia sunt 
unii, cari zic — ca prin vis — că neamul moldovenesc este mare. 


ECOURI DIN TRECUT CĂ 


2. Cei cari nau învățat deloc la școală, de toate vârstele, au graiul celor 
bătrâni, mai ales al mamelor. 


3. Cei ce nau învăţat la școală, dar au făcut armată, au câtva timp amin- 
tirea unor expresii auzite în armată, pe cari însă repede le uită. 


4. Cei ce au învăţat carte și au făcut şi armată, au un capital lexic strein — 
de bună seamă — mai bogat; când vor vorbi moldovenește cu unul mai 
cult vor întrebuința foarte multe elemente străine, crezând că așa trebuie 
să vorbească un om cult; caută deci să facă impresie, să pară „şcolit”, nu 
„bolvan”, ori „baran'. Nu e rar cazul, când aceştia — uitând însemnarea cu- 
vintelor rusești — le întrebuinţează rău, bineînțeles moldovenizându-le. 


5. Cei ce au învăţat carte, dar nau făcut „la muscali” după 4 - 5 ani abia 
de mai cunosc literile, rar care se mai interesează (românul e acelaș ori 
unde), e indiferent şi poate acestei indiferențe, avem a-i mulțumi în 
primul loc că limba și datinele se păstrează acolo. 


6. Generaţia tânără — masculină, ori femenină — absolvenţi proaspeți ai 
şcoalelor primare (tărani). 


7. Generaţia tânără — ce urmează diferite școli secundare — vorbesc 
foarte greu și cu jenă moldovenește; par'că i-ar fi rușine și ca unii ce 
cred, că se compromit cu această limbă. 


8. Graiul sexului femenin țărănesc, cea mai tare piatră, care ţine temelia 
neamului nostru basarabean (prea puţine fete învaţă la școală); prea 
rar e însă cazul când vreuna să se ducă la „dvuclasnâi”, sau „ghimnazie', 
aceasta numai când vreun băiat de țăran — poate frate al ei — a pășit îna- 
inte, s'a ridicat în „intelighenție”; în orice prilej altă limbă nu-ţi va grăi, 
decât numai rusească. Moldoveneşte își aduce aminte că „o ştiut, da s'o 
uitat aceia de amu de mult”. 


Dacă o împrejurare i-ar lua condeiul din mână, ea ar veni acasă, și în 
trei ani ar fi cea mai curată moldoveancă. 


9. Graiul păturii culte: preoți, învăţători, medici etc. — de origine mol- 
dovenească — cu rare excepţii, manifestă o vie indiferenţă către tot ce-i 
scris în moldovenește, pentru tot ce-i vorbă moldovenească; când stau 
de vorbă cu unul ce ştie rusește şi dacă celalt dă „pe moldovenie', el o 
întoarnă iar „pe rusie”). 

Dintre aceste categorii — cari sunt știutori de carte — ies cei ce posedă 
limba cultă moldovenească din Basarabia. Țăranii între ei — la petreceri 
ce se fac după datina din străbuni și în intimitate — nu amestică — mai 
niciodată în graiul moldovenesc — cuvinte rusești. 


Iată specimene de limbă cultă moldovenească din Basarabia — acomo- 
dată pentru popor — fie compuneri originale, fie după tălmăciri. Un 
„Moşu Vasile” în „Basarabia”, din 1908: Pân răsare soarele îți mănâncă 
ceața ochii. Proverbul mai sus adus şi altele, precum: Până îi vine chefu 
bogatului, îi iese sufletul săracului, foarte se potrivesc la starea în care se 
află țăranii în ziua de azi (p. 129-132). 


Note | 1 Vina e și a noastră; căci navem decât să reflectăm asupra 
progreselor culturale făcute de Poloni și de Germani în 
Rusia, pentru ca să ne încredințăm că cu ceva restricțiuni, 
cultura în limba naţională e posibilă şi în Rusia. Noi ne- 
am mulțumit să ne hrănim numai cu ştiri uşoare din presa 
străină și cu tendinţi de ponegrire a Rusiei, iar de fraţii 
noștri nu ne-am interesat, socotindu-i pierduţi. 

Mihail SADOVEANU 
l Răzeşi și măzâli de la Nistru 


La Cotiugenii-Mari, văd casa bătrânească a părinţilor lui Simeon Mu- 
rafa. E o aşezare curată cu cerdac și chilioare pline de scorniri, care aici 
se chiamă războaie. Mama lui Murafa ne arată odaia în care s-a născut 
prietinul nostru mort așa de tragic, biblioteca lui românească și toate 
amintirile mărunte în care, pentru ea, ș-acum nemângâiată, mai stăru- 
ieşte ceva din cel dus. 


Când l-am văzut întâi pe Simeon Murafa, acest mazâl mândru și mol- 
dovan ireductibil, era într-o sară de toamnă. 


Războiul nostru pornise. Copacii se dezbrăcaseră de frunze; vântul ve- 
nea cu veşti rele din tristul pământ al Olteniei. Ploi reci şi neguri îmbră- 
caseră munţii moldovenești unde soldaţi trudiți, cu ochi neguroşi, ne- 
dormiţi zile şi nopţi, de săptămâni și luni se băteau cu îndârjire eroică. 


Dinspre Prut pe drumurile ude şi desfundate, năboiseră oștile Țarului. 
Coloane nesfârșite treceau: artilerie, cavalerie, infanterie. Treceau în- 
cet oamenii Rusiei, cenușii și nehotărâţi ca stepele. Veneau ca dintr-un 
neştiut şi parcă n-aveau ţintă. Făceau popasuri lungi și mâncau turme 
de vite și munţi de pâne. Veneau de zile multe și nu mai ajungeau pe 
linia de foc a regimentelor noastre. 


Cântau tărăgănat şi armonios, aceiași şi aceiași în uniformă împărăteas- 
că, erau însă o sută de neamuri dintr-o sută de ţinuturi: din Siberia și 
Turchestan, de la Urali și Caucaz, din adânca Moscovie, din Finlanda și 
Polonia, din toate colțurile uriaşei împărăţii. Erau turmele de jertfă ale 
ţarismului, împânzind amărâta noastră moșie, împinse de scopurile as- 
cunse ale stăpânilor lor, aduse în realitate de un destin tragic și misterios. 


În sara aceea, pe-un vânt răsunător, cineva bătu la poarta noastră sin- 
guratică. 

Era un străin, unul din nesfârşita mulțime cenușie. 


Dar străinul acesta rosti un cuvânt de salutare în limba părinţilor noş- 
tri. Il întâmpinarăm veseli și mișcați. 


Soarta aducea între noi un frate. Purtat de porunci străine, el se abătea 
din drum, rostea numele meu și intra în căminul nostru ca să vorbim la 
lumina lămpii liniștite despre Moldova... 


Străinul acesta venit să mă caute într-o sară de toamnă în Folticeni, în 
fundul țării, era Simeon Murafa. 


N-a putea spune cât am fost de mișcat. Mi se părea că mă aflu în fața 
unei tainice orânduiri a destinului. 


Priveam pe „muscalul” acela voinic și plin de viaţă, cu ochii scăpărători 
şi însuflețiți... Era într-adevăr un sol din înstrăinata și pierduta Basarabie. 


Nu. Basarabia nu era nici pierdută nici înstrăinată. Murafa venea cu 
veşti ciudate din ţara strămoșilor noştri. Venea cu vești bune şi-mi vor- 
bea hotărât despre începuturile acelor frământări care nu mult după 
aceea trebuiau să prefacă în fum și dărâmături nelegiuita împărăție a 
pajurei cu două capete. 


- Noi aşteptăm, îmi zicea el zâmbind şi privindu-mă ţintă. Din tot ce 
se petrece în Rusia, din presa dezlănţuită, din nemulțămirile care fierb 
înăbușit în adâncuri, din slăbirea vechilor încătușări şi surparea autori- 
tăţii, din toate, se vede că ziua pe care o aşteaptă noroadele nu-i depar- 
te... Aşteptăm şi nădăjduim soare nou pentru Basarabia. 


Prutul nu mai era o graniță. Murafa îmi mărturisiea că soldaţi de-ai lui, „de 
la noi de-acasă”, făceau foarte des drumuri înapoi, încărcaţi cu cărţi de aici. 


Bate vânt cătră noi și mâni se vor deştepta cei adormiţi, adăugea el pro- 
fetic. Cartea cu slovă românească, orice carte care vorbeşte inimilor 
de la noi, este o sămânță ce va rodi însutit ca și sămânţa cea bună a 
Evangheliei. 


Am stat mult sfătuind în noaptea aceea de frăție; am deschis cărțile 
cronicarilor şi am chemat între noi, cu ochii înlăcrămaţi, trecutul fru- 
moasei şi nefericitei noastre Moldove. Apoi ne-am despărțit cu părere 
de rău într-un târziu, în noaptea neagră și ploioasă. 

Coloane de artilerie treceau prin întuneric, spre necunoscut. Nu ve- 
deam ostași, nu vedeam cai, — auzeam numai mișcarea neostoită, mă- 
cinarea aspră a şoselei —, şi din când în când un sunet, o comandă în 
limbă străină. 

„Muscalul” mi-a strâns mâna ş-a plecat... 


De această sară de toamnă a anului 1916 mi-am adus aminte când, un 
an după aceea, ne-am oprit la mormântul aceluia care căzuse pentru ai 
lui ca un mucenic. 


Furtuna se dezlănţuise, Basarabia se eliberase aşa cum îmi vorbise și 
dorea el în noaptea aceea de toamnă; roadele străduinţilor lui de fieca- 
re clipă în zbuciumatul an al revoluţiei ieșeau la lumină; el nu mai era 
printre noi, se odihnea întru Domnul în ţintirimul de la Chişinău, subt 
un cer strălucit și într-un pământ slobod... Icoana prietinului mort îmi 
apărea ş-acuma iarăşi, mai vie în casa copilăriei lui, lângă melancolicii 
lui bătrâni. Mi se reîntoarse în suflet și-n amintire solul care umbla în 
nopți de toamnă pe drumurile Moldovei, în mijlocul unei oști străine, 
visând şi pregătind viaţa nouă pentru Basarabia. 


Îl simțeam în mine; căci el e dintre aceia care se întorc din veșnicie şi 
nu ne mai părăsesc niciodată. 


Când ies în pajiștea curată a ogrăzii, satul întins, cuprinzând peste două 
mii de gospodării, revarsă clădiri albe pe văi și costișe, în livezi şi grădini. 
Cele două biserici înalță turnuri de piatră. Şi de-acolo privind, tatăl lui 
Murafa, mazâl bătrân, ne dă unele lămuriri asupra satului. E întemeiat 
din vechi zile de „neamuri'. Pe urmă, cu vremea, s-au așezat lângă gos- 
podăriile răzășești şi mulți țărani. Totuşi şi astăzi satul e bine despărțit în 
două. Şi „neamurile” greu și foarte pe-ncetul se amestecă cu țărănimea... 


Ş-aici ca-n multe locuri din ţinuturile pe care le cercetez, găsesc stă- 
ruind trufia răzăşeaseă. Conservatismul şi mândria obârşiei se vădesc 
numaidecât, „după vorbă, după port” Casa mazâlului e mare, cuprinde 
mai multe încăperi, e „mobilată”; găsești în ea amintiri din trecut: co- 
voare şi horbote, portrete, urice și cărți. În gospodărie, vite alese, strân- 
sură din belșug. Cămările pline de bunătăți. Bucătăria urmează și ea 
cerinţele unui gust mai subţire. Vinul, — carele îndulcește amărăciunile 
omului — în casa mazâlului pare și el ieşit dintr-o viță mai aleasă. 

Mazâlul se duce la târg într-o trăsură pe arcuri, în straiele lui de șiac, 
mânând doi cai buni cu trap răpede, deși trăsura-i cam clămpăneşte din 
încheieturi, el se simte cineva. Soaţa lui stă alături, dreaptă, într-o mân- 
dră găteală de borangic. Când intră printre dugheni, negustorii toți ies 
în praguri şi-i salută. 


Tovarăşul meu îmi povesteşte între altele că aşa a cunoscut pe vremuri 
la Alcedari, lângă apa Nistrului, pe Grigore Fotescu, mazâl cu nume 
prea știut. 


Cine nu văzuse în ținutul Sorocei pe căpitanul Grigore Fotescu! Cine 
n-auzise de caii lui, pe care ii aducea din depărtate tabunuri moscovite! 
Cine nu vorbea de prisaca și via lui, de oile lui, de ogoarele lui! 


În gospodăria lui umblau argaţii ca albinele. Gospodina avea femei la 
tors şi la țesut. Într-o cămară, pe o laiță largă, la anumită vreme a anului, 
totdeauna sta cucuiat un jidov meșter, care cosea șiac și potrivea blăniți 
de hulpe și de miel... Şi gospodarul, după ce se întorcea de la câmp și 
descălica în mijlocul ogrăzii, îşi punea în şold mâna care ţinea nagaica 
şi privea încruntat în juru-i. 


Erau pe atunci vremuri bune. Când prindea căpitanul Grigore oaspeţi 
în casa lui, la sărbătorile de iarnă ori la Paști, apoi nu-i lăsa cu una cu 
două. Mesele se ţineau lanţ și cântau lăutarii răzimaţi pe uşorii uşilor. 
Vinul cel bun din fundul pivniţei sfârâia în pahare. Iar la grajd stăteau 
străji cu poruncă grozavă, precum că nimeni n-are voie să înhame și să 
plece... 


Când căpitanul Grigore intra, de pildă, la târg la Rașcov, ca prin farmec 
ieşeau capete bărboase în uşi. De la o dugheană la alta negustorii își 
aruncau știrea cea mare: 


„A venit căpitanul Grigore!” în juru-i se strângeau negustorii și misi- 
ţii lui cunoscuţi. „Ce mai faci, căpitane Grigore? — Cum ai călătorit, 
căpitane Grigore? — Cum se află sudarinia? Ce-ţi fac copiii, căpitane 
Grigore? — Ce-am putea cumpăra de la dumneata, căpitane Grigore?” 
El se simţea tare şi fudul, în mijlocul tuturor negustorilor acelora umi- 
liți. Îşi mângâia mustaţa, apoi își punea o mână în șold, și striga scurt, 
cum avea obiceiul: 

— Hăt! ţâst! da voi cum o mai duceţi, năcăjiţilor? 
— Vai de capul nostru, căpitane Grigore. Batem război cu sărăcia! 
— Hăt! ţâst! Voi, bre, sunteţi nişte șireți. 


— Nu, căpitane Grigore, nu suntem şireţi, suntem năcăjiţi, precum spui. 
Ne pare bine că ai venit în mijlocul nostru, sănătos! 


— Cum? 

— Că ai venit în mijlocul nostru sănătos, căpitane Grigore! 

— Aşa? țâst! bine! Ia să intrăm colea, să stăm puţintel de vorbă! 
— Da, căpitane Grigore, să intrăm și să vorbim. 


— Hăt! care-i mai mare aici? Ia să vie care-i mai mare aici și s-aducă niște 
oale cu vin! 


— Să vie! strigă negustorii. A poruncit căpitanul Grigore să vie care-i 
mai mare aici, s-aducă nişte oale cu vin. 


— Hăt! numaidecât! eu vreau să cinstesc cu cunoscuţii mei și să stăm 
de vorbă. 


— Aşa, căpitane Grigore, să stăm de vorbă. Să bem o ulcică de vin, da 
să vorbim şi de afaceri. Aşa se poartă oamenii cuminţi şi dumneata ești 
om cuminte, căpitane Grigore. 


— Hăt! ţâst! să vorbim! 


Când începe vorba de vânzări, de cumpărări, de preţuri, sub mândria 
și fala căpitanului Grigore deodată răzbate viclenia cu ochi ascuțiți a 
mazâlului. Şi pentru această veghere statornică a minții şi strajă a in- 
tereselor lui, negustorii au şi mai mare admiraţie, şi mai mare dragoste 
cătră căpitan Grigore. 


Ochii aceştia ageri în care lucește şi mândria de neam, îi cunosc încă de 
pe când răposatul între buni și drepți Simeon Murafa, în lungi seri de 
prietinie, îmi vorbea despre „răzășii şi mazâlii de la Nistru... Ochii aceş- 
tia ageri îi întâlnim ş-acum necontenit în calea noastră, pe când stră- 
batem ulițele cu cuprinse gospodării răzășești, prin Cotiugenii- Mari... 

Romanii 


Pentru marea majoritate a moldovenilor din Basarabia, romanii sunt 
oameni minunaţi care au venit de dincolo de Prut. 


Romanii sunt soldaţi, jandarmi şi funcţionari. Întâi au venit soldaţii, 
adică muscalii romani, când cu svoboda... Sfărâmăturile marilor oşti 
ruseşti, în numele revoluţiei și al libertăţilor, ardeau curțile, prădau 
şi chemau și marea mulțime țărănească dintre Nistru și Prut la aceste 
manifestări puternice ale vremurilor noi. Un vânt de distrugere și de 
nebunie pornise a sufla peste sate, când se arătară deodată, în marșuri 
grăbite, niște oameni de departe, pe care basarabenii nu-i cunoșteau... 


În ticna satelor lor, nesupăraţi nici de învățător, nici de cinovnic, țărăni- 
mea grăia moldovenește, știa ceva despre ţar și despre marea împărăție 
a Rusului, dar altceva, despre altă lume, nu cunoștea, și amintirile tre- 
cutului căzuseră ca într-o mare a uitării... 


Deodată veniră acești romani. De grăit grăiau cam ca moldovenii: se în- 
ţelegeau. Erau oameni uscați, cu obrazurile arse, cu ochii amărâţi. Erau 
rău îmbrăcaţi şi aproape desculți. Se bătuseră cu duşmani covârşitori 
doi ani de zile. Cunoscuseră nenorociri şi dureri fără nume. 


Alăturea de ei, marea oaste a Rusiei dezertase, şi dezlănțuise anarhia... 
Aceşti oameni ciudaţi de peste Prut se întoarseră împotriva rușilor cu 
armele. Și acum îi urmăreau și în Basarabia. Veneau şi-n această veche 
ocină a Moldovei să facă rânduială. Oamenii locului se mirau mai ales 
de cât rabdă acest ostaş necăjit: se mirau de tăria și îndârjirea lui. 


O ocupaţie militară aducea în chip firesc năcazuri. Ofițerii acestor 
muscali romani rechiziționau cam mult și des; unii, tineri fără mustață, 
grăiau peste umăr și ziceau „tu” mazâlilor si răzăşilor cărunţi, oameni 
cu greutate și cu cinste; argumentele solide și neprețuita înjurătură au 
dezonorat ici-colo întâlnirea frățeasca, după mai bine de o sută de ani 
de despărțire... Cu toate acestea, blajinii și bunii oameni înțelegeau oa- 
recare lucruri pe care le puneau mai sus de trecătoarele năcazuri. La 

sfaturile de sară cu acești muscali noi, în jurul mesei primitoare de 
drumeţi, basarabenii ințelegeau că au de-a face cu oameni de-o lege și 
de-o limbă, că acești oameni, năcăjiți, amărâţi şi depărtaţi de căminuri, 
au venit pentru slujba neamului aici și ca să puie zăgaz neliniștitelor și 
sângeratelor valuri ale anarhiei. 


Încet-încet se recunoșteau. „Sângele apă nu se face”. 


Vorba aceasta o spuneau deseori şi unii dintre ofițerii romanilor. La uşa 
lor, pentru sfat și dreptate, se îmbulzeau totdeauna gospodari și muieri 
şi totdeauna se întorceau alinaţi. Cu alţii, mai svânturatici și mai neîn- 
ţelegători ofițerași, lucrurile mergeau mai greu. Aceştia zvârleau cuvân- 
tul bolşevic, ca o palmă, în dreapta și-n stânga, înaintând ca într-o țară 
inamică; aceștia veneau cu o înaltă știință a nomenclaturii sfinţilor din 
calendar; acești copii ai târgurilor lepădau cam des bonuri de rechiziție 
pe petice de hârtie, iscălite invariabil Popescu, numele devenit fantastic 
între Prut şi Nistru. 


Şi la moldoveni, însă, se vede că toate necazurile se rezolvă într-o glu- 
mă. Localnicii priveau zâmbind în juru-le, şi, împărțind pe aceşti ro- 
mani în două, botezau pe cei din urmă cu numele pribeagului neam al 
lui Faraon. „Îştialalți îs ţigani, domnule, căuta să mă încredinţeze surâ- 
zând un mazâl. Mai întâi suduie de spurcă pământul. Al doilea, toţi se 
laudă că-s de neam mare și au moșie”... 


După muscali, au venit alți romani: jandarmii și funcţionarii. 


Jandarmii erau încredințaţi că vechea administraţie moscovită înseam- 
nă întuneric, groază, lanţuri, Siberia. Și aducând blândele și civilizatele 
năravuri ale administraţiei din regat, se socoteau pionieri ai civilizaţiei 
într-o ţară barbară... I-am văzut pe toți bine hrăniţi și cu nasurile ru- 
mene, așa cam îi şade bine unui jandarm, cunoscând și exercitând des- 
tul de bine funcţia de miei tirani... Încolo, ceilalți funcţionari s-au silit 
să nu dezmintă temeinicele calități pe care cu toţii le cunoaştem și le 
admirăm în vechiul regat. Toţi lovesc cu aspră energie binecuvântatul 
pământ al acestei noi Californii — căutând ceea ce cred ei că e singurul 
rost al existenţei omului. 


Din acest motiv, deocamdată în Basarabia, ierarhia e cu totul alta decât 
la noi. Cele mai importante persoane în balurile de la Telenești sunt 

domnul şef de jandarmi şi domnul perceptor... În al doilea rând vine 
administratorul de plasă. Judecătorul, persoană retrasă și solemnă, nu 
înfăţişează nici un pericol, nu eliberează permisuri, nu te amenință cu 
nimic; el e cel mai nebăgat în seamă... 


Totuși un ovrei din partea locului, pe când îi vorbeam de această ciuda- 
tă rânduială, îmi răspunse c-un zâmbet fin: 


- Între cele bune venite de peste Prut, ţi-o spun numai dumitale noi 
numărăm pe judecători... şi pe doctori... 


— Ai de spus ceva împotriva celorlalți? 
- Nu, trăim bine, după cum vezi... 


Se ploconi ceremonios în fața măririlor timpului, apoi întorcându-se la 
mine, adăugi trainic: 


— Nu este problemă fără dezlegare... 

Dumitru BOGOS 
| Datoria celor chemați 


În zilele de azi se vorbeşte mult despre soarta Basarabiei. Mai toți sunt de 
părere că numai o singură cale istorică s-a deschis pentru dânsa — anume 
calea unirii. Se află şi îndoielnici, cari se tem să nu se’ntoarcă timpurile 
legăturii cu Rusia. De altă parte se găsesc și oameni cari chiar azi vreau să 
ne legăm cu Rusia. Cu totul deosebit stau dușmanii noștri, cari şi acum 
visează că Basarabia va ajunge iarăși în jugul Rusiei- Mari. Fericiţi sunt cei 
dintâi, cari mai bucuros vreau moartea, decât întoarcerea la Rusia. 


Cei de al doilea încă nu sunt pe deplin luminaţi; sufletul lor e molipsit... 


Dar cei de al treilea, ca niște păcătoşi, încă sunt rătăciţi, blestămaţi și tot 
mai cred că libertatea li-a dat-o Rusia. 


Mai rămân dușmanii. Oare de ce nu ne vreau ei fericirea noastră? 


Toată lumea ştie că noi vrem numai să încheiem hotarele noastre şi de 
fel nu ne băgăm, ca Ruşii, în gospodărie străină. Trebuie să privim pe 
duşmanii noştri ca pe niște păcătoşi şi ticăloși, să ne căutăm de lucrul 
nostru sfânt și să ne întovărășim cu cei cari ne vor ajuta. 


Dar să nu creadă duşmanii că noi nu-i ştim şi nu le vedem lucrul lor 
spurcat! Feriţi-vă, d-lor, de urgia neamului nostru, holbaţi ochii şi ve- 
niți-vă în fire! 


Noi ştim că fruntașii vieții noastre politice, cari sunt însărcinaţi să ne 
aducă la fericire, țin sus steagul pe care este scris Unirea! Credem că ei 
îşi vor împlini datoria lor sfântă pentru luminarea poporului nostru. 


Fraţilor conducători, voi sunteţi datori a întări credinţa celor îndoiel- 
nici şi a deschide ochii celor rătăciți. Spuneţi următorilor că nu Rusia 
li-a dat libertatea, ci războiul cel mare al lumii, care pentru regimul ru- 
sesca fost totdeauna ca o primejdie istorică şi mare nenorocire. Credeţi 
voi c-ați vedea libertatea, dacă Rusia ar fi învingătoare? Aveţi în vedere 

că poporul care a căpătat o deprindere rea să asuprească alte popoare 
şi să trăiască din truda altora, se va lepăda uşor de păcatul acesta, oricât 
de mult ar vorbi de socialism? Ca exemplu aveți pe marxiștii ruși, cari 
de fapt nici decum nu recunosc independenţa popoarelor? 


Amintesc faptele mai proaspete, când fostul Cherenschi nu ne da voie să 
organizăm armata noastră națională. 


Dovada lui era: voi sunteți separatiști, voi trageţi la România! Și iată, dela 
Nicolae II şi până la socialistul Cherenschi, ruşii ne scoteau ochii cu vorba că 
noi Românii din Basarabia vrem cultură din altă ţară, şi nu din Rusia. 


Oare de ce le era frică? 


Repet: Rușii, deprinși să trăiască ca trântorii, din spinarea altor naţiuni, 
nu îngăduiau să ajungă naţiunile la lumină, căci prin aceasta dânșii le 
pierdeau cu totul. 


Rătăciţii spun că noi, Românii din Basarabia, putem să ne folosim și 
de cultura rusească. Trebuie să le răspundem: „Fraţilor, nu fiți orbi şi-n 
ziua de azi, vedeţi ce cultură a dat naţia rusească! Azi rușii îşi pun ca 
scop să ruineze toată lumea. Citiţi ziarul rusesc dela Odesa și veţi în- 
ţelege c-au turbat nu numai cei mai întunecaţi dintre ruși, dar şi cei de 
frunte. Cred că colonelul Muraviev nu poate fi asemănat c-un muncitor 
de rând de la fabrică. Dumnealui este astăzi conducătorul armatei ru- 
sești, care a pornit la războiu contra României”. 


Şi iată de ce s-a sălbăticit naţia rusească: în centrul ei era o mare con- 
trazicere, erau puțini oameni luminaţi, iar pe de altă parte, mulțimea 
zăcea în întuneric nemaipomenit cu credinţa în „Ţarul“ de pe timpurile 
lui Ludovic al XIV-lea. 


Mulțimea rusească avea un idol şi era lipsită de libertate, era oarbă. 


Fără voia poporului a venit o putere din afară și a furat idolul din față. 
Fireşte, s-a întâmplat o nenorocire mare, poporul a turbat. 


Întâi şi întâi, el s-a aruncat la acei cari era mai luminaţi decât el și s-a 
început vărsarea de sânge. 

În ziua de azi rușii ameninţă lumea întreagă c-un prăpăd peste toată 
faţa pământului. 

Colonelul Muraviev l-a sfătuit pe Lenin să cucerească lumea toată, să 
scalde în sânge Europa întreagă, în luptă cu „contra-revoluționarii;, 
cari ar fi burghejii, ori, spun țăranii noştri, „bârzoii . 


Cei chemaţi la putere sunt datori să strige că, în numele libertăţii și al drep- 
tăţii, poporul nostru cere cultură, spre a-și arăta vrednicia și dreptul la viață, 
şi că această cultură, care nu poate fi decât națională, n-o poate dobândi 
altfel, decât prin unirea neamului românesc din toate unghiurile. 


15 Februarie 1918 

V. V. MOVILEANU 


Ascultaţi de frații voştri - 
glasuri dela sate 


Mare este bucuria noastră, a acelor Români basarabeni, cari am luptat 
ani de zile și cari luptăm şi în timpul de față cu hoţii de bolşevici și nu 
ne este atâta rău dela foștii ruși, cât dela ai noştri frați întunecaţi cu fel 
de fel de momente ruseşti. Mulţi avem printre noi îmbrăcaţi în piele de 
oaie, dar în lăuntru sunt lupi, pentru bietul Basarabean, pe când nici 
acuma nu se lasă de vorbele lor viclene, spre a înșela pe Moldovenii 
noştri. Basarabia n-are deloc legătură cu Rusia și acești vicleni oameni 
nu se lasă de-a rusifica pe bietul Moldovean nici acuma. Mare este bu- 
curia noastră, a acelor Moldoveni pe cari nu ne-a otrăvit rusificarea, 
dar mare este scârba acelora cari până acuma cu fel de fel de momele 
l-au ţinut pe loc pe bietul Moldovean în bezna întunerecului. 


Mulţi păstori avem, cari iubesc întregirea neamului nostru, dar mai 
mulți ne duc pe o cale cu totul periculoasă pentru Basarabeni. 


Fraţilor Basarabeni! Nu ascultați pe vrășmașii noștri, că mulți avem 
cari nu pot nici cu un chip să vadă pe Moldovean având şcoala lui naţi- 
onală, pentru că ei ştiu prea bine că numai prin şcoală naţională poţi să 
fii om în rând cu toţi oamenii din lume. Luaţi pildă chiar dela Evreu, de 
ce el întâiaș dată învaţă în limba lui pe copil? 


Aşa trebuie să facem și noi. Dar duşmanii vreau să ne împiedice. 


Ei spun că noi trebuie să ne alipim iarăşi de Rusia, căci numai aşa ne 
vom putea păstra libertăţile pe cari astăzi le primejduiesc Românii. 
Dar ostașii români nau venit să ne ia ceea ce am câştigat, ci au venit să 
ne ajute la ceea ce am căpătat prin revoluţie, pentru că celelalte nea- 
muri cari s-au încuibat printre noi nu puteau suferi ca Moldoveanul 
nostru să ajungă în rând cu lumea civilizată și azi să fie el stăpânul țării. 
Şi iacă unde-i buba, de umblă să pună la cale pe toate drumurile pe 

Moldovean, ca să se apuce de jefuit și de stricat economiile boierești, 
ba şi şcoalele şi pădurile, ca la urmă urmei să arate lumei că iacă cine-i 
Moldoveanul, când au ajuns și el stăpân pe ţară. 


Nu vă lăsați amăgiţi, fraților! Căci numai ostaşul Român poate să ne 
ajute și să ne dea îndrumare bună. Niciodată nu va fi mai bine pentru 
noi decât atunci când vom fi toți Românii de peste toate locurile, cari 
avem aceeași limbă, aceleaşi obiceiuri, într-o singură țară. Atuncea vom 
cunoaşte că și noi Moldovenii din Basarabia suntem oameni şi nimeni 
nu va râde de noi sau să ne poriclească „cap de bou“, ca pân-acuma, sau 
să ne fie rușine a spune că suntem Moldoveni. 


4 Martie 1918 

Teodor JIREGHIE 
l Sfatul Țării 


Ce se numește Sfatul Ţării în Republica Moldovenească? 


Priceput lucru este că Sfatul Ţării la Moldoveni este organul drep- 
tății şi izvorul înţelepciunii, izvorul din care Moldoveanul poate 
să soarbă apa, după care de o sută de ani înșetoșează. Luptătorii 
dreptăţilor moldovenești l-au înființat, şi cu înființarea Sfatului Ță- 
rii s-au ridicat întunerecul de pizmaşii asupra neamului românesc, 
s-au turburat iadul şi s-au cutremurat şi avezuha şi nu-și poate da 
sama nici azi cum un norod înmormântat, un norod întunecat şi de 
lume uitat se ridică puternic. Au trimis avezuha puterea sa, să surpe 
tot ce este sfânt al norodului celui blând, au ridicat nori şi fulgere 
cu trăsnete înfricoşate, şi puţin-puţin şi eram călcaţi, poate şi pe 
veci, de nu ne-ar fi scos de supt canga și aripa hiarii, frații noştri 
cei adevăraţi, fraţii de peste Prut. lată, s-au miluit și ne-au scos cu 
sângele fiilor săi, care din destul s-au vărsat, ca noi să înviem, ca noi 
să trăim, ca noi să ne luminăm şi să cunoaștem lumina zilei. lată, 
noi astăzi facem ochi, dar ochii noştri de urdori încă-s bolnavi şi nu 
putem încă a ne uita la lumină fără de ochelari negri. Și ni se pare 
că încă multă vreme durere avem să tragem, până când vom da pes- 
te doctorul care ştie lecui. Dar totuşi. Republica Moldovenească, 
mulțumită României, lucrează în Sfatul Țării, şi parcă ai crede că-i 
Parlament, ca și-n alte țări, numai se deosebește că-i pe toată lăţi- 
mea platformei democratice și mai presus, prin alte ţări, Parlamen- 
tul e lumina ţării. La noi însă nu e tocmai așa, căci astăzi în Sfatul 
Țării se face un fel de politică internaţională. 


Acuma însă e veacul în care toate neamurile să-şi caute cuibul, și Sfatul 
Țării trebuie să priceapă țânta sa. Caute leacul și să ridice parlamentul 
Republicei Moldovenești la treapta cea cuviincioasă, ca măcar ceva- 
ceva să se învrednicească a se numi Parlament. 

Parlamentul nu-i sinagogă, ori bulevard, da-i scaunul înțelepciunii lui 
Solomon și țării lui Samson; în el trebuie să se grăiască cu limba cea de 
la Duhul sfânt, dar nu cu acea născocită de Ruși. Că tot ceea ce este de 
la om piere, dar ceea ce este de la Dumnezeu în veci va fi. 


7 Martie 1918 

lulian FRIPTUL 
l Către cei rătăciți 


Cu mare bucurie am citit în România Nouă No. 128 scrisoarea învăţă- 
toarei Vera Nicolaeva. Mi-a strălucit ca o rază de soare, care împrăștie 
întunerecul minţilor bunilor Moldoveni. 


Niciodată Basarabia noastră n-a suferit asemenea frământare, ca dela 
Ianuarie încoace și mai ales dela 27 Martie. 


Putem înţelege că rușilor nu li-a convenit schimbarea lucrurilor, când 
li-a venit rândul să piardă pășunea bogată, cu care se hrăneau, fără să 
simtă vreo datorie față de poporul țărei. Putem înţelege iarăș că nu le-a 
convenit aceasta nici la alte naţiuni din Basarabia, precum sunt ovre- 
ii, bulgarii, grecii ş. a., cari se deprinsese pe vecinicie să-l privească pe 
Moldovean ca pe un „cap de bou“. 


Însă ce nu putem înțelege este că și unii din moldovenii basarabeni 
făceau şi fac mutre slute față de frații noştri de peste Prut, ceea ce do- 
vedeşte încă o dată ce blestemată moștenire ni-a lăsat acea sută de ani, 
cât „Sfânta Rusie“ a stăpânit Basarabia. 


Lucru ciudat: aceşti Moldoveni se simt mai aproape de ruși decât de 
Români, şi când îi întrebi despre asemenea curiozitate nenaturală, îţi 
spun că au făcut studii în rusește, că nu ştiu limba română, că s-au de- 
prins cu Rusia şi cu rușii ş. a. Aceşti oameni arată că au pierdut simţul 
de naționalitate, că vocea sângelui în ea s-a stins. Pe acești „fii“ ai nea- 
mului nostru nici ţara, nici istoria nu-i va regreta, dacă chiar și se vor 
asimila cu rușii şi poporul nostru îi va pierde. 


Să-i auzi cât de jalnic îi plâng pe „bieţii ruşi”, care trebuie să-și lese lo- 
cuşoarele sale calde, din cauză că nu ştiu limba română: profesorii, şe- 
fii de poştă, judecătorii ş. a. Și niciodată nu li-a venit în gând acestor 
plângători să plângă pe poporul moldovean din Basarabia, popor de un 
sânge cu ei, popor, care era socotit de toți veniţii ca dobitoace. 

Nu vor să înţeleagă că istoria şi-a făcut numai dreptatea, răsplătind pe 
Ruși în Basarabia cu aceea ce i-au făcut aceștia Moldovenilor la 1812 
şi la 1878. 


Ea, istoria, va merge și mai departe. Ea va trezi în întreg poporul nos- 
tru simțul de neam. Fraţii se vor cunoaște unul pe altul, se vor încheia 
legături strânse între toate neamurile românești, și atunci, în ziua de 
serbare națională, toți Moldovenii ce fac mutră rusească vor fi izgoniți 
dela masa serbărei, ca niște lepădaţi de neam. 


Mulţi feciori a pierdut Basarabia prin înfundăturile Rusiei până acum, 
dacă o mai pierde încă vreo câteva sute de acești rătăciți, pe care mai 
mult îi doare inima de Rusia decât de fraţii lor, neamul nostru nu s-a 
stinge. 


Cu atât mai multă laudă și cinste se cuvine acelor cari, neobosiţi, lu- 
crează pentru neam și limbă în împrejurări nespus de grele, în împreju- 
rări când şi unii din fraţi le pun bețe în roate. 


Moldovenii rusificaţi sunt atât de orbi, încât nu văd că istoria îşi face 
cursul său, călcând sub picioare toate sforțările zadarnice ale bieţilor 
oameni. 


De aceea zic: treziţi-vă, fraţilor, din rătăcirea amară care vă întunecă 
mintea și simțirea. 


Treziţi-vă, ca să nu cadă blăstămul neamului asupra voastră, ci să vă 
puteţi bucura şi voi că aţi ajutat la lucrul sfânt al mântuirii Basarabiei 
din calea pierzării. 


24 August 1918 


EEE IP RO MIÂINIĂ 


Vasile ŢEPORDEI 
| Ardealul si Basarabia 


Două provincii istorice asemănătoare. Cu pământ scăldat în lacrimi și 
sânge, cu văi și dealuri brăzdate de munţi formaţi din oase de martiri. 
Cu fii căliți în lupte și rămași falnici ca stejarii codrilor la atacurile de 
înstrăinare. Cu doine de dorul libertăţii și cu imnuri de proslăvire a 
belșugului mănoaselor câmpii. Cu drumuri străjuite de troițe ridicate 
în cinstea aceluiași Dumnezeu, la umbra cărora îngenunchează aceleași 
mame gârbovite de greutatea anilor și cu fețele zbârcite sub povara 
amarei vieți de robie. 


Le-am cunoscut pe amândouă, fiindcă sunt din același trunchi. Pe pământul 
uneia mi-am deschis ochi în viață, iar pe al celeilalte l-am cutreirat în lung 
și-n lat, pentru a descifra cântecul lui Goga și a cunoaște țăranii lui Coşbuc. 
Peste tot am întâlnit același suflet bun, aceeași inimă largă, același zâmbet 
binevoitor și același grai ca aburii ce se ridică din pâinea scoasă din cuptor. 
Când am pășit pe pământul binecuvântat al Transilvaniei, străbătând 
munţii Bucovinei şi pe ai Ardealului de Nord, cu încântătorul „ţug”, îmi 
părea că visez. Din înălțimea Măgurei am privit, ca din slava cerului, 
minunatul peisaj ce se deschide ca într-o carte, mărturisind că totu-i făcut 
de mâna lui Dumnezeu. Si-i făcut înadins parcă pentru desfătarea ochiului 
şi mângâierea încercatului suflet omenesc. Dar păstorii din creștetul 
munţilor, Doamne Dumnezeule, cât de aproape mă duceau ei cu mintea 
spre ieslea Betleemului... Acolo am putut avea pentru prima dată în viață 


Imaginea îngerilor ce cântau în noaptea Nașterii „Slavă întru cei de sus 
Lui Dumnezeu şi pe pământ pace, între oameni bunăvoire“. 


Şi tot acolo am înţeles taina istoriei noastre și realitatea descălecării 
voievozilor întemeietori de ţară nouă. 


Iar când am coborât pe Bistriţa Năsăudului, patria lui Coşbuc și leagănul 
mitropolitului Basarabiei, Gavril Bănulescu-Bodoni, mi-am dat seama 

de tainica legătură a sufletului basarabean cu locurile fermecătoarei 
Transilvanii. Dacă aerul munţilor îmi întărea plămânii, atmosfera 
familiară a Bistriţei umplea sufletul de bucuria regăsirii istorice. 


Graiul şi cântecul păstorilor din Munţii Bistriţei îmi întăreau dovezile 
minții, iar înfăţişarea blândeţelor pe ale inimii, care-și vorbea în sinea 
sa de legăturile de sânge și de trecutul comun al fiilor neamului: născuți 
în soare, sânge și lacrimi. 


Am ascultat seara cavalul și mi l-am amintit aidoma pe al lui Moș Florea 
Ciobanu din satul copilăriei mele. I-am ascultat sfatul şi am recunoscut 
în el înțelepciunea aceluiași iscusit mânuitor al încrestăturilor pe răboj 
ca şi în Moș Florea al meu. 


M-am urcat apoi spre Sighetul Marmaţiei ş-am găsit pe atunci, 
vremea dezmăţului politic, scris pe frunţile scăldate de sudoare ale 
maramureşenilor, ce se văd azi mai vizibil: 


Munţii noştri aur poartă, 
Noi cerșim din poartă-n poartă. 


Era și pe atunci atotputernicia străină: a fiilor lui Iuda. Dar în satele de la 
poalele și de pe coastele munților am găsit dârzenia geniului românesc 
şi încrederea în viitorul de aur al neamului stăpân dintru început pe 
aceste meleaguri. 


Pe aici am găsit urmele legendarului Dragoş şi pe ale lui Bogdan 
strămoșul, al căror zbor din creasta munţilor l-am cântat pe băncile de 
la primară. Am coborât apoi pe Sătmar, Oradea şi Cluj, şi m-am simţit 
așa de acasă ca și-n lunca Nistrului. 


Când am vizitat mai târziu mormântul profetului de la Ciucea, m-am 
regăsit parcă la Putna și la Căpriana Lăpușnei, lângă blagoslovitele 
oseminte ale mitropolitului Bănulescu. 


Iar când în 1940 ni s-a tăiat în carne vie, despeticindu-ne de Basarabia și 
apoi de Ardeal, am simțit iataganul înjunghiindu-ne. Dar tot atunci am 
auzit, şoptindu-ne, glasul profetic al instinctului național și al dreptăţii 
cerești, prin gura poetului: 


Nu te putem uita, nu te putem vinde, Transilvanie! 

Şi când mai târziu am pornit marșul în istorie, cu mareșalul în frunte, 
şi ne-am revăzut iarăși în Basarabia grădinilor de rai, ne-am reamintit 
că istoria se repetă și că ardelenii, prizonieri în Rusia, mărșăluiseră în 
1918 prin Basarabia spre Ardealul nostru scump. 


Iar miile de frați ardeleni, sălășluiți printre noi, ne-au amintit mijitul 
zilelor eliberării. Cele două provincii surori, una de la Soare-Răsare și 
alta de la Soare-Apune, au rămas aceleași solidare, împărtăşindu-şi atât 
durerile, cât şi bucuriile. 


De atunci ori de câte ori străbatem patriarhalele sate basarabene în zile 
de bucurie și veselie, ne gândim la Ardealul nostru drag. Frumuseţile 
Basarabiei ni le amintesc pe cele ale Transilvaniei, iar voia bună a 
moldovenilor eliberaţi ne aduce în minte versul doinei ardelenilor 
dornici de soarta actuală a Basarabiei. Gândurile noastre zboară zilnic 
spre farmecul munților și văilor tale, Transilvanie! 


Ardealule, Basarabia nu te uită! Suferințele fiilor tăi e suferința noastră, 
speranţele lor e speranța noastră, visul în marș de realizare e visul 
nostru. 


Nu te-am uitat şi nu te vom uita, Ardealule scump! 


(RAZA, an XII, nr. 632, 27 septembrie 1942, p. 1) 

Relatări ale unor martori oculari 
la evenimentele legate de activitatea 
Sfatului Ţării și de Unirea Basarabiei 


Din evocările lui Constantin Hîrjeu, 
fost ministru de război în guvernul Marghiloman 


... Guvernul Marghiloman a fost adevarat un guvern de sacrificiu. Ve- 
nit la putere în cele mai grele imprejurări prin cari a trecut vreodata 
România, cînd Regele nu mai avea cui să încredinţeze soarta țării, 
cînd cei cari avuseseră datoria de a o salva, o părăsise, Alexandru 
Marghiloman, cu prietenii săi devotați, răspunde la chemarea Rege- 
lui şi, cu conştiinţa de sacrificiul ce avea să facă, merge unde datoria 
îl chema. Ultima rezervă, de care România mai dispunea e astfel mo- 
bilizată. 

Care era starea țării în teritoriul ocupat și neocupat? În Muntenia, Cva- 
drupla Alianţă! seca pămîntul țării, golia casa românului, şi impunea 
întregei Românii o pace oneroasă şi umilitoare. Marea şi munții tre- 
buiau șterși de pe harta ce ni-o lăsase domnitorii noștri și întiîiul Rege 
al Romaniei. În Moldova, ne pierea neamul, secerat de boală și de lip- 
sa de hrană şi de imbracaminte; iar armata număra zilele de hrană pe 
care o va mai puteă găsi în depozitul ei. Căile ferate, făra vagoane și 
locomotive și fără combustibil suficient, abia își mai duceau zilele şi își 
aşteptau sfîrşitul apropiat. Basarabia, abia ocupată de trupele noastre, 
îşi stingea focul aprins de bolșevici și de bandele armate, pe cari foștii 
noştri aliați le revărsase pe pămîntul ei; drumurile ei de fier dezorgani- 
zate şi ruinate erau servite de un personal, pe care bolșevismul îl mo- 
lipsise și-l abătuse de la datorie; agricultorii, mari și mici, alungaţi din 
proprietăţile lor, gospodăriile moșiilor distruse și jefuite, iar pămîntul 
lăsat în mare parte în păragină... 


N * Se păstrează ortografia originalului. 

Noul guvern, dindu-și seama de datorie şi cunoscînd starea în care se 
găsia întreaga ţară, trebuia, fără zăbavă, să iee măsuri pentru a îndreptă 
prezentul și a asigură viitorul. 


În Basarabia, mai întiiu de toate, a trebuit să se la măsuri de îndrepta- 
re administrativă şi de siguranță publică și să i se dee ajutorul armatei 
pentru a se lucră pămîntul lăsat în păragină și a împiedeca continuarea 
devastării proprietăţilor rurale. 


Apoi să se aducă în Moldova, prin Serviciul Etapelor, tot ce se putea găsi 
acolo pentru a asigură pînă la noua recoltă hrana populațiunii și a armatei. 


A doua chestiune în Basarabia, care cerea o grabnică deslegare, eră ches- 
tiunea căilor ferate. Ministrul de răsboiu, după o prealabilă întelegere cu 
prezidentul consiliului, a delegat la 8 (21) Marte pe directorul general 
al căilor ferate ca să încheie cu guvernul din Chişinau o convenţiune 
pentru trecerea căilor ferate basarabene sub administrațiunea centrală, 
prevenindu-l că, dacă din cauza unor consideraţii locale, nu se va semna 
imediat convenţiunea, ministrul de răsboiu va fi silit să rechiziționeze în- 
treaga rețea de C. F. pentru a nu da prilej comandamentelor germane și 
austriace ca să pună stăpînire pe ea, cum îşi manifestase dejă intențiunea. 
După multe dificultăți, guvernul local a semnat convențiunea prin care 
caile ferate basarabene”, cu toată zestrea și avutul lor, trec la Direcţia Ge- 
nerală a Căilor Ferate Române. Guvernul nostru a considerat acest act ca 
un început oficial al unirii Basarabiei cu Romania. 


În ziua de 9 (22) Marte, delegatul militar al guvernului de la Congresul 
Păcii? a trimis ministrului de răsboiu protocolul privitor la demobiliza- 
rea armatei noastre. Nu l-am găsit acceptabil și l-am înapoiat spre mo- 
dificare. În forma lui definitivă protocolul nu ne îngăduiă să păstrăm 
sub arme decât 134.000 oameni, și aceasta, chiar, numai pînă la paci- 
ficarea Basarabiei şi asigurarea granițelor ei, dar guvernul ma îngăduit 
să ţin 176.000 oameni, cari ne erau absolut necesari pentru siguranța și 
buna rîndueală din Basarabia şi pentru exploatarea economică a Basa- 
rabiei şi Moldovei, fără de care hrănirea populaţiunii Moldovei nu sar 
fi putut face, iar serviciile publice ar fi fost suspendate. 


Cu toate că protocolul impunea desființarea tuturor corpurilor de tru- 
pă şi formațiunilor cari nu figurau în budgetul armatei din 1916, am 
păstrat, cu știinta și aprobarea primului ministru, în mai mult: regi- 

mentul Vinatorilor de Munte și toate regimentele-cadre de infanterie, 
10 batalioane de Pionieri, regimentele de Artilerie grea, formațiunile 
de etape, administrative și sanitare. Apoi, am mai adăugat un regi- 
ment de Grăniceri, iar primul-ministru care eră şi ministru de interne, 
printr'un decret-lege, a întreit efectivul Jandarmeriei Rurale, ceeace a 
mai contribuit la sporirea efectivului nedemobilizat. 


De sigur că toate aceste nu s'au putut face fără a atrage atențiunea Co- 
mandamentului Mackensen, care prin serviciul său de legatură din lași 
avea mijloace licite şi mai ales ilicite ca să controleze actele noastre. 
Totuşi Ministerul de Răsboiu și Guvernul nostru au gasit mijlocul să 
facă față protestărilor reiterate ale acelui comandament, să menţină in- 
tacte măsurile luate pentru trecerea armatei pe picior de pace (1 Iulie), 
şi să ţină trupele de ocupaţiune din Basarabia pe picior de răsboiu pînă 
la 24 Oct., măsuri de prevedere cari ne-au folosit mult şi dupa intrarea 
aliaților noştri în ţară şi în timpul mișcărilor bolşevice din Ukraina. 


Dar tractaţiunile pentru încheierea păcii merg acum foarte greu, fiind- 
că victoriile Germanilor pe frontul apusean îngăduie Puterilor Centra- 
le să ne impună noui obligaţiuni greu de admis și să fie ireductibile în 
voinţa lor. Și vremurile sînt foarte grele. După un recensămînt al rezer- 
velor de hrană se crede că populațiunea din Muntenia nu va mai avea 
pîine şi mămăligă decît pînă la finele lui Maiu. Şi nici Moldova nu stă 
mai bine. Toată nădejdea noastră e acum în Basarabia. 


In ziua de 20 (2) Marte, sosind din Bucureşti d-nii Alex. Marghilo- 
man şi C. Arion, se ţine un consiliu de miniștri, în care ei expun mersul 
greu al tratativelor de pace. Ei au făcut tot ce omenește e cu putință ca 
să scape ţara de dezastrul în care a dus-o guvernul din 1914-1917 şi 
ca să obţină o pace atit de onorabilă cît îi îngăduie situația noastră de 
„învinşi” faţă de puterile adverse, şi de „izolaţi” față de aliaţii noștri. 
Dar, greutatea guvernului nu e numai ca să lupte cu străinii, cari țin 
să ne pedepsească, dar și cu cei dinlauntru - tartufi incorigibili — cari 
ne-au adus țara la marginea prăpastiei și să prefac astăzi în martiri și 
mantuitori ai ei. Fariseii au reînviat în România. 


În ziua de 22 (4) Marte e consiliu de miniștri în care se discută chestia 
unirii Basarabiei cu România. D-l Marghiloman cetește o telegramă, re- 
zultat al lungei conferinșe cu d-l Kiihlmann, prin care ne înștiințează că 


EET PT RO MIÂINIĂ 


Germania admite unirea dacă se face prin autodeterminaţie. Talaat-Paşa 
şi Radoslavoff fac aceleași declarațiuni în numele Turciei și al Bulgariei. 
Cel din urmă vede chiar cu ochi buni anexarea Basarabiei, fiindcă „aceas- 
ta va face să înceteze orice disentiment între România și Bulgaria” (?). 
Numai Austria face rezerve, subordonînd chestiunea următoarelor două 
condițiuni: România să participe cu cel puţin un batalion la operaţiunile 
armatei austro-ungare în Ukraina, și să vindă Austriei 12 baterii de artile- 
rie. Ministrul de Răsboiu nici nu admite să se discute această chestiune. 
Primul ministru şi ministrul de externe fiind cu totul de aceeași parere, 
propunerea delegatului austriac a fost respinsă. 


A doua zi are loc un nou consiliu de miniștri, la care iau parte şi 
delegaţii Basarabiei, d-nii I. Inculeţ, prezidentul Sfatului Țării și al 
Republicei Moldovenești; Dr. Ciugureanu, prezidentul consiliului de 
miniștri, şi Pan Halippa, viceprezidentul Sfatului. Mai ia parte şi d-l C. 
Stere, deputat basarabean, născut în Basarabia. Reprezentanţii Basara- 
biei admit unirea, dar pun oarecari condițiuni; numai Stere se declară 
pentru unire fără nici o condițiune. Alexandru Marghiloman comuni- 
că delegaţiunilor că integritatea Basarabiei şi mîna liberă a României 
ne sînt garantate de delegatii puterilor adverse, afară de contele Czer- 
nin, care a făcut oarecari rezerve. El le spune că încheierea păcii trebuie 
să găsească fapt împlinit unirea Basarabiei, fiindcă de orice întirziere 
sé vor folosi vrăjmașii noștri ca să ne împiedece de a realiza o parte, 
cel putin, din visul nostru, sau ca să facă din Basarabia un obiect de 
schimb; şi le garantează toate așezămintele interne și politice la cari ei 
ţin, dar fără un guvern separat și fără un parlament, cari trebuesc să se 
contopească în guvernul şi parlamentul României. 


După ce mai vorbesc d-nii C. Arion, C. Stere şi ministrul de Răsbo- 
iu, delegaţii Basarabiei admit unirea aşa cum le-a garantat-o Alexandru 
Marghiloman“. 


Această ședință a consiliului de miniștri intră în domeniul istoriei Ro- 
mâniei. Ea sa ţinut la Prezidenţia Consiliului, în fostul palat al domni- 
torului Mihail Sturdza. 


Actul unirii trebuind să se săvirșească în capitala Basarabiei, primul mi- 
nistru, însoțit de ministrul de Răsboiu, au plecat la Chişinău în seara 
zilei de 26 (8) Marte. 

În ziua de 27 (9), miniștrii sînt la Chişinău. După amiază Sfatul Țării 
se întrunește în Casa Gimnaziului, unde el iși ține şedinţele, pentru a 
discută unirea“. La ora 4 p. m., miniștrii, după înţelegerea avută, plea- 
că spre Casa Sfatului, dar pe drum sînt opriți de un trimis al Capului 
Guvernului local, care le comunică dorința Sfatului de a amină încă o 
zi votarea unirii, deoarece mai sînt multe greutăți de învins pentru a 
asigură o majoritate compactă unirii. D-l Alex. Marghiloman, în curent 
cu intrigile ce se țeseau, dîndu-și seama de urmările ce ar putea avea 
dacă li sar îngădui un răgaz, îşi continuă drumul. Ajungînd la Sfatul 
Ţării, miniştrii sînt primiți de membrii guvernului local și de biuro- 
ul Sfatului. Introduşi în sala şedinţelor, primul ministru al României 
ţine o înălțătoare cuvîntare, în care darul vorbei se luase la întrecere 
cu sufletul marelui patriot, arată marele interes ce are Basarabia de a 
se uni iarăși cu România, asigură pe deputaţi că integritatea Basara- 
biei le este garantată, sfătueşte să voteze unirea fără nici o întirziere”. 
După aceasta, miniștrii României cu însoțitorii lor părăsesc Sfatul și 
merg la Cartierul corpului de Armată, unde așteaptă rezultatul votu- 
lui. La ora 6,50 p. m., trimișii adunării vin să anunţe că Unirea a fost 
votată. Mergem din nou la Sfat. Un secretar cetește rezultatul votului: 
pentru unire, 86 voturi; abţineri, 36; în contra unirii, numai 3 voturi. 
Îmi fac cruce, rîd, pling, și sufletul meu, îndurerat de tot ce suferise doi 
ani dearîndul de la nedreptatea omeneasă, multumește Celui de Sus 
că ma învrednicit să iau parte la săvîrşirea marelui act istoric, care leagă 
din nou Țara Româneasă cu pămîntul Basarabiei, unde zac de veacuri 
oasele străbunilor mei. Unirea se face, după cum glăsuește proclama- 
rea Sfatului Republicii Democratice Moldoveneşti, „în puterea dreptului 
istoric și dreptului de neam, pe baza principiului ca noroadele singure 
să-și hotărască soarta lor, de azi înainte şi pentru totdeauna Basarabia 
se unește cu mamă-sa România”. 


De azi inainte Prutul nu va mai fi rîul blestemat din cîntecele poporu- 
lui moldovean, ci apa binecuvîntată care va legă de veci Moldova cu 
Basarabia. 


În ziua de 30 (12) Marte, se serbează în capitala vremelnică a României 
unirea Basarabiei. La prînzul dat de Rege în cinstea oaspeților basara- 
beni, d-l Inculeţ îi dă știrea că Basarabia îl numește «Regele țăranilor» 
fiindcă a dăruit moşiile Coroanei țăranilor de dincoace de Prut”. După 

prînz se încinge „hora unirii” sub ferestrele Cartierului regesc, casa în 
care a locuit Domnitorul Cuza, și sia cîntat pentru întiia dată această 
horă în 1859, cînd Muntenia s'a unit cu Moldova. Unde și cînd se va 
serba, îmi ziceam atunci, a treia unire... 


Serbarea unirii se încheie seara cu o masă mare dată de primul mi- 
nistru la palatul Mitropoliei. Acolo, Dr. Ciugureanu, în cuvîntarea sa, 
mărturisește că: „unirea Basarabiei se datorește d-lui Marghiloman și 
Guvernului său”. 


Urmările imediate ale acestui mare act au fost: suprimarea „guvernului 
regional basarabean”, disolvarea „Sfatului Țării”, intrarea în Guvern a 
doi basarabeni ca miniștri de Stat, 9 (22) April, și „licenţiarea trupelor 
basarabene” (un regiment de Infanterie, 2 regimente de Cavalerie-hu- 
sari și o baterie de Artilerie), trupe cari dealtfel nu aveau nici o valoare 
militară. 

In ziua de 24 (7) April s'a semnat tractatul de pace cu puterile vrăjmașe. 
D-l Marghiloman mi-a spus cîte greutăţi a avut să învingă ca să poată 
ajunge la încheierea acestei păci. Opoziția ce i-a făcut partidul militar 
german condus de generalul Ludendorff şi schimbarea atitudinii d-lui 
Kiihlmann ne-au cauzat mult rău. Marele nostru vrăjmaș a fost cabine- 
tul politic de la M.C.G. al armatei germane, care nu părăsiă cele două 
postulate ale Statului Major: dezarmarea oștirii și îndepărtarea Rege- 
lui... 


.. Guvernul e informat că trimisul ukranian din Elveţia a început o cam- 
panie ostilă în presa elveţiană împotriva anexării Basarabiei. Ministrul 
de externe va răspunde printr-o contra campanie, pe care o va conduce 
d-l Picleanu, ministrul nostru de la Berna. C. Arion răspunde și adre- 
sei d-lui Galagan, trimisul ukranian la Iași, prin care Statul ukranian 
işi formulează drepturile la stăpînirea Basarabiei. Răspunsul stabileşte 
drepturile noastre imprescriptibile şi pune în evidenţă pretențiunile 
nefundate ale Ukranienilor asupra unei țări, în care aproape nici nu 
există reprezentanţi ai poporului ukranian... 


... De la semnarea păcii, vexațiunile și impilările, ce ne impun Germa- 
nii, merg tot crescînd. Sub pretext că populațiunea germană din Basa- 
rabia e molestată de trupele noastre, comandamentul suprem german 
din Bucureşti (zis OKM”) a cerut autorizarea ministrului de Răsboiu 

să trimită în regiunea satelor germane un detașament de 1200 oameni, 
cari să înlocuească trupele române aflate acolo. În urma înțelegerii avu- 
te cu primul ministru, această cerere a fost refuzată. Nemaiputind spe- 
culă nişte vexaţiuni închipuite, „OKM” ne cere autorizarea ca să trimi- 
tă în acea regiune grupuri de soldaţi pentru a luă contact cu locuitorii și 
a descoperi depozitele lor de hrană. Acum se vede bine scopul urmărit: 
infiltrațiunea germană in sudul Basarabiei și secarea ei de tot ce se va 
mai găsi în satele germane. Dar nici aceasta nu a fost admisă. 


O altă cerere, cu un caracter tot atit de grav, a fost autorizarea de a în- 
cheiă o convenţiune cu Societatea Ukraniană, proprietara căilor ferate 
Akkerman-Basarabskaia, pentru a exploată această linie în interesul ac- 
celerării transporturilor de cereale cumpărate în Basarabia. Ea a avut 
aceeași soartă... 


„„ Concomitent cu Germanii vin Austriacii. Aceştia vor să ocupe cu 
orice preț linia ferată basarabeană Ocniţa-Bălți-Ribniţa. E infiltrația 
austriacă, care voeşte să se întindă din județul Hotinului, pe care-l ocu- 
pa, spre sud. Guvernul, în urma explicaţiunilor ministrului de Răsbo- 
iu, nu admite această cerere, și, cînd Austriacii au voit să întrebuinţeze 
forța pentru a ocupă linia, au fost împiedecaţi tot prin forţă... 


... În Basarabia, elementele străine şi anarhice, cari se infiltrează necon- 
tenit de peste Nistru, împing populaţiunea la agitaţii și răscoale. Pretex- 
tul sînt rechizițiunile alimentelor şi a mijloacelor de transport, precum 
şi abuzurile jandarmeriei. Agitatorii se găsesc în rîndurile ofițerilor ruși 
rămași în Basarabia, printre personalul Crucii Roşii rusești, printre cle- 
rul rusificat, și, în fine, printre străinii refugiaţi acolo. Primul ministru, 
în urma propunerii ministrului de Răsboiu şi a bunelor referinţe ce i-a 
dat, a admis ca generalul Arthur Văitoianu, comandantul trupelor din 
Basarabia, să fie numit Comisar al Guvernului în această provincie”. 
Înalta sarcină dată generalului se impunea pentru a curma anarhia ad- 
ministrativă care dăinuiă de mult acolo, a îndruma serviciile publice 
pe o cale bună, și a pune capăt uneltirilor antiunioniste de dincoace de 
Nistru. Această creaţiune a răspuns unei necesităţi reale, și proba o face 
faptul că, deşi a fost desființată de guvernul liberal, care a considerat ca 
nule şi neavenite toate actele guvernului conservator, aceeaşi necesita- 
te i-a impus ca să o reînființeze curînd după aceea... 

..„. Citez o a treia chestiune, în legatură cu tendința Germanilor de a se 
infiltra cît mai mult in sudul Basarabiei şi de a exploata tot ce vor puteă 
găsi în acea regiune. În curs de două luni, luniu și Iuliu, OKM a cerut 
mai întiiu ministrului de Răsboiu și apoi direct Prezidenţiei Consiliu- 
lui, autorizarea de a instală la Bolgrad o stațiune de avioane, intermedi- 
ară între staţiunile finale Bucureşti și Odesa. Pînă la finele lui August, 
Guvernul nu a acordat cererea. 


.. Armata şi populaţiunea, îngrămădite în mica Moldovă, au suferit 
mult în anii 1917 şi 1918. Şi suferinţele fizice au adus cu ele atitea boa- 
le, cari au făcut pe d-l Nicolae Iorga să strige îndurerat: Ne piere neamul. 


Cînd guvernul Marghiloman a luat friele guvernului, în toate depozi- 
tele și centrele de aprovizionare din Moldova nu se mai găsiau decit 97 
vagoane de făină de grîu și de mălaiu, 110 vagoane de grîu și de secară, 
45 vagoane de porumb, 21 vagoane de piine de răsboiu și 1500 mii 
raţii de galeti; și aceste ne ameninţă, și satele erau pustiite de boale și 
cîmpiile sterpe, acoperite cu infirmerii de cai rîioşi şi istoviti de foame ! 


.. Si totuşi, trebuiă să facem ceva. Guvernul a luat măsuri să se ex- 
ploateze sistematic mijloacele de cari mai dispuneă Basarabia, să 
se impiedece risipa şi să se pună stavilă contrabandei, care încă se 
practica în Moldova şi, în proportii mult mai mari, în Basarabia. Și 
astfel, prin ajutorul Direcţiunii Generale a Alimentării, al Serviciu- 
lui Etapelor, al Organelor de Execuţiune Militară, hrana armatei şi a 
populaţiunii a putut fi asigurată în Moldova pînă la plecarea trupelor 
vrăjmaşe din Muntenia. 


... În ziua de 23 (5) [octombrie], fiind informat de retragerea trupelor 
de ocupaţiune austriace din nordul Basarabiei, am ordonat, autorizat 
de prezidentul consiliului, Comisarului General al Basarabiei ca, pe 
măsură ce trupele austro-ungare vor evacuă nordul Basarabiei, trupele 
noastre să le înlocueaseă imediat, iar la Hotin să se instaleze autorităţile 
militare și civile... 


14/1 lanuar 1924 

Din amintirile lui 
Alexandru Marghiloman" 


Ne-am adunat ca să cinstim data, pentru totdeauna memorabilă, de 
27 Martie 1918, cînd Basarabia a reintrat în sînul Patriei-Mume. Dacă 
prin prisma luminoasă a acestui act măreț zăriți şi pe pionierul care 
a netezit căile şi-i faceţi caldele urări pe cari le-aţi rostit odinioară, va 
exprim şi eu, din adincul inimii, profunda mea recunoştinţă. 


Ce a fost unirea Basarabiei cu Moldova în clipa cînd ea s'a produs? 


Nu uitaţi că a fost prima zare de lumină care străbăteă cerul negru 
şi mohorit care de 18 luni apăsă peste întreaga Românie. A fost pi- 
cătura de rouă care a căzut pe buzele fripte de friguri ale României 
sîngerînde. Şi a fost mai presus de toate vestirea resurecțiunilor tot- 
deauna posibile. 


Da, domnii mei. Cînd într-un neam de o sută de ani despărțit de ai săi, 
în mijlocul prăbușirii catastrofale a unui mare imperiu, pe un pămînt 
batjocorit de dezertori cari fug de pe front, pe holdele pustiite de ban- 
ditisme, în mijlocul năruirii tuturor autorităţilor, un popor, la prima 
chemare a vremurilor, îşi regăseşte simţul național, se adună, neche- 
mat de nimeni, și, din clipa dintiiu, își proclamă legitimitatea lui moldo- 
venească, cînd un fenomen de felul acesta se petrece, toată Românimea 
poate să aibă încredere, oricari ar fi ceasurile maștere, in viitorul ei. Şi 
cînd, astăzi, un imperialism sovietic — vorbele rid cîteodată de a se găsi 
astfel asociate — cînd un imperialism sovietic contestă Basarabiei legi- 
timitatea ei moldovenească, contestă temeiul actului prin care ea s'a 
alipit de Patria-Muma, ar fi fost bine ca să ne găsim toţi laolaltă, acolo 
la Chișinău. 


Dacă aș fi avut cinstea să fiu în guvern, cel dintiiu gind al meu ar fi 
fost să rog pe Moştenitorul Tronului — El, care reprezintă perenitatea 
monarhică în România — care trebuie să meargă de frunte cu perpetu- 
itatea alipirii Basarabiei de Patria-Mumă și l-aș fi rugat sa fie în fruntea 


E *Dindiscursulţinutlaun banchet la Athénée Palace în București. 

noastră la sărbătorirea deacolo!", şi aş fi întins o mînă, nu prezidenţilor 
de Consiliu, dar tuturor oamenilor cari au contribuit la eliberarea şi 
unirea Basarabiei. M'aş fi adresat tuturor partidelor și le-aş fi zis: pen- 
tru 48 de ore nu mai sîntem în granițele unui partid politic, ci sîntem 
în limitele României Mari. Și acolo, la Chișinău, în faţa amenințărilor 
am fi putut afirma solidaritatea noastră: dinastie, factori răspunzători şi 
popor, solidaritate care ar fi inspirat respect tuturor, dar care, cu deose- 
bire, ar fi dat o chezăşie puternică noroadelor diverse din Basarabia că 
ceeace s'a făcut, s'a făcut pentru eternitate. 


Eu unul, domnii mei, nu mam oprit la puţina delicateță a protocolului 
întrebuințat, și nam pus decît o singură condiție: să-mi fie îngăduit mie 
să răspund lui Cicerin şi lui Krestinski. Mi s'a refuzat acest drept. Gu- 
vernul, înţelept cum îl ştiţi, și prevăzător, cum îl cunoaşteţi, a judecat 
că eră bine ca sărbătoarea de acolo să fie o simplă sărbătoare a familiei 
liberale. 


E bine că e așă. Se cuvine ca aceia cari, cu mîna lor, au subscris fără nici 
o ezitare pecetluirea pentru vecie a Basarabiei în împărăţia rusească, ca 
aceia cari, după ce Basarabia sa liberat, n'au făcut şi nu fac nimic pentru 
dinsa, se cuvine ca numai membrii acelei familii, smeriţi, să se ducă să 
sărute pragul sălii în care s'a făptuit marele act al realipirii Basarabiei. 


Iar noi, domnii mei, cari navem de făcut nici un act de contrițiune, 
e bine să sărbătorim aniversarea eliberării Basarabiei aici, în sînul fa- 
miliei care niciodată, în gîndirea ei politică, na despărțit Basarabia de 
Ardeal. 


Nu sînt numai vorbe, și trebuie să reamintesc faptele. 


Eră în 1915. A venit la mine un profesor, d-l Alexis Nour, nu ştiu pe 
unde se găsește, căci aș fi fost foarte fericit să-l văd aici. El alcătuise 
o hartă admirabilă a Basarabiei unde, în forma cea mai plastică și ser- 
vindu-se numai de documente rusești — insist: numai de documente 
ruseşti — ajunsese să stabilească că în Basarabia sînt 2 milioane de Mol- 
doveni față de 85.000 Ruși şi 210.000 Ucraineni; restul felurite nea- 
muri pînă la totalul de 3 milioane. 


Harta aceasta, aprobată de Societatea de Geografie, na putut să fie edi- 
tată cu ajutorul nici unei instituțiuni oficiale de cultură din România. Și 

eu, simplu particular, din fondurile mele, am editat harta; iar deatunci 
ea a fost pe mesele tuturor conferințelor, se găsește în toate cancelariile 
și harta aceea este documentul cel mai temeinic pentru acei cari vreau 
să descurce problema naționalităților în Basarabia. 


Mai tirziu, la 1915, în Decembre, în Senatul României, cînd se întreză- 
riă politica pe care şi-o croiă guvernul, de la tribuna Senatului am avut 
curajul să spun că dacă s'au descris suferinţele Ardealului, de ce nu ne 
gîndim și la suferințele Basarabiei? Noi Românii avem revendicări spre 
Apus, dar le avem și spre Răsărit. Făceam apel la toţi și le spuneam: 
glasul care nu se mai aude nu cumva a încetat de a fi un glas care geme? 


Şi trebuiă curaj ca să spui aceasta, domnilor, pentrucă, pe vremea aceea 
eram dejă „trădătorul”! 


Iar cînd, după intrarea în răsboiu a Turciei, a trecut prin Bucuresti am- 
basadorul rus de la Constantinopol și împreună cu el un simpatic mi- 
nistru au venit la mine şi mi-au pus chestiunea drept: „Socoteşti, d-le 
Marghiloman, că idealul României se poate oare înfăptui fără victoria 
Antantei ?” Eu am întrebat: „Care ideal ? pentrucă România are un ide- 
al şi peste Prut și peste Carpaţi?” 


Atunci mi s'au zis vorbele amare: „Despre Basarabia nu mai e de vor- 
bit; s'a pecetluit soarta ei”. Cuvintele acestea au răsunat multă vreme în 
inima mea ca clopotul morților şi poate că amintirea acestor clopote 
mi-a dat mai tirziu vioiciunea și agerimea cu care am îmbrățișat ches- 
tiunea Basarabiei. 


Da, domnii mei, am crezut noi că nu e incompatibilitate intre diferitele 
aspiraţiuni ale țării şi am crezut că putem căpătă și din stînga și din 
dreapta fără să sacrificăm dreapta în profitul stîngei. 

Şi aici mă explic cu frații Ardeleni față de cari aşă de mult s'au denaturat 


ideile mele, că multă vreme ei au văzut în mine un adversar, iar nu un 
frate luminat. 


Dacă erau de speriat aspiraţiunile noastre, nu mă ascund: întiiu aler- 
gam spre Basarabia şi mai pe urmă spre Ardeal. 


Pentru ce? În Ardeal, o limbă care nu se stinge, o cultură care, grație 
admirabilei preoţimi şi invăţătorilor deacolo, înflorea; în Ardeal, un 

popor economicește viguros cu instituțiuni bine construite, un popor 
care ajunsese să cotropească el economicește pe Unguri și să puie el 
țărmuire la impietările săsești. 


Un popor ca acela, putea încă aștepta, dacă era o absolută necesitate, 
sfirşitul unei domnii imperiale, pe cînd Basarabia nu mai putea aşteptă! 


În Basarabia, de 100 de ani clasa conducătoare absolut rusificată. Cu 
tristeță, un patriot, Ioncu, spunea la un congres în Kiew, că toate că- 
peteniile Basarabiei ajunse în Duma sau in Consiliul imperial, cheme- 
se Krupenski, Purișkievici, erau cei mai aprigi susținători ai politicei 
imperiale pentru desnaţionalizarea Basarabiei. Comerţul Basarabiei, 
în mînă de străini. Şi cari străini? Străini de aceia pe cari din cînd în 
cînd pravoslavnica Rusie, pe cale de pogromuri, îi aduceă la smerenia 
voită pentru ca totdeauna ei sa fie un instrument în mîinile poliţiei. Iar 
poporul de jos, singurul care mai păstrase intact talismanul limbii și al 
bisericii, eră pe cale de a le uită și pe acestea pentrucă, una cîte una, i 
se smulgeau din biserici cărţile românești pentru a fi înlocuite cu cărți 
ruseşti. Lucrul, domnii mei, ajunsese pînă acolo încît atunci cînd s'a 
prezentat în Dumă o lege pentru naţionalizarea școalelor, în cele 12 
naţiuni pomenite, Basarabia nu era cuprinsă! Da, era o credinţă abso- 
lută în cercurile de sus ale Rusiei că nu mai exista limbă, nu mai exista 
cultură, nu mai exista biserică moldovenească în Basarabia. 


Şi cînd, domnii mei, ţara aceea era cu sufletul pe buze, credeţi-mă, nu 
era impietate față de idealul nostru cînd gîndiam că, înainte de toate, 
trebuie să luptăm pentru Basarabia! În caz de primejdie, care este co- 
pilul care cel dintiiu aleargă la poalele mamii sale ca să se apere? Este 
copilul cel slab, copilul cel crud și numai pe urmă vine baiețandrul, 
flăcăul. Copilul bolnav, Basarabia, trebuiă întîiu ajutat pentrucă flăcăul 
Bănăţean, flăcăul Ardelean aveau puterea încă să aştepte. 


Domnii mei, ce să mai răsfoim trecutul? A fost o pronie cerească mai 
înţeleaptă decît concepțiunea oamenilor, care a învirtit așa evenimen- 
tele secolului că deodată s'a realizat visul celui mai visător patriot şi 
deodată am avut în braţele noastre și Ardealul, și Banatul, și Bucovina, 
şi Basarabia. 


Dacă am reamintit acest trecut este numai ca să afirm aci că, în ches- 
tiunea Basarabiei, noi avem precădere pentru a o sărbători, noi avem 

precădere pentru a restabili adevărul istoric. Cum sa realizat unirea ? E 
de un viu interes astăzi, cînd tot procesul e din nou adus la bara lumii 

) ) 
ca să i se cunoască toate fazele și să se răscolească toate filele. 


Căzuse imperiul. Guvernul trecător al lui Kerenski se clătina, eră Ru- 
sia în ajunul evenimentului bolşevismului. Deodată, asupra inițiativei 
unui soviet moldovenesc din Odesa, se adună la Chișinău, în Octom- 
bre 1917, congresul tuturor Moldovenilor din toată Rusia”. O mișcare 
pornită de la popor. 


În congresul acesta în care erau reprezentate toate breslele, toate ar- 
mele, toate clasele, prima gindire a congresului a fost să reia numele 
de „moldovenesc” şi să proclame Basarabia autonomă politiceşte şi ca 
teritoriu. 


Este foarte interesant să știți cum s'a motivat această rezoluţiune: 


„Avînd în vedere cultura naţională a neamului moldovenesc, trecutul 
său istoric; plecînd de la principiul proclamat de revoluţiune că fiecare 
popor are dreptul de a dispune de soarta sa pentru a realiză o unire mai 
strinsă a poporului moldovenesc, primul congres al Moldovenilor din 
toată Rusia în unanimitate a decis: Basarabia se bucură de acum înain- 
te de autonomie teritorială și politică”!5. 


Acesta este, domnii mei, prologul alipirii Basarabiei. Acest vot al unui 
popor, neinfluenţat de nimeni, încălzit numai de simțămîntul național, 
conţine în germeni desfășurarea istorică a tot ceeace sa petrecut dea- 
tunci. Şi cînd te gîndești că Cicerin şi Krestinski tăgăduesc spontane- 
itatea alipirii Basarabiei de Moldova, aș zice că nu cunosc istoria con- 
timporană a țării lor, ori atunci păcătuesc contra adevărului. 


A doua grijă a acestui congres a fost de a convoca un Sfat al Ţării care 
să ocîrmuească treburile Basarabiei. 


Cu cîtă înțelepciune acest congres dozează reprezentanța în Sfatul 
Țării! El hotărăşte că vor fi 120 deputaţi: 68 din partea Moldovenilor'*, 
restul reprezentanţi ai tuturor minorităţilor etnice. Exact, proporţiunea 
dintre neamuri. Şi congresul acesta, deşi ieșit din revoluțiune, proclamă 
mai sus decit oricine dreptul tuturor minorităţilor să participe la vieaţa 
comună. El rezervă 10 locuri şi pentru Moldovenii de peste Nistru. 

Se aleg deputaţi din toate breslele, din toate partidele; comune, zem- 
stve pînă și Liga culturală a femeilor au reprezentanţii lor. În Novem- 
bre, acelaș an, se adună Sfatul la Chişinau. Şedinţa inaugurală a Sfatului 
Țării a fost o solemnitate fără de seamăn: episcopul rus din Cetatea- 
Albă, Gavril, i-a dat binecuvîntarea în limba moldovenească; se face 
slujbă în limba moldovenească pentru întiia dată! 


La şedinţa inaugurală, cel dintiiu care salută congresul este d-l Inculeţ 
care pînă atunci era Comisar ajutor trimis de la Petrograd pentru ca să 
precipite revoluțiunea în Basarabia. 


Vorbesc pe rind Ucrainenii, Moldovenii; se rostește partidul socialist- 
revolutionar, se rostește partidul socialist-democrat, se rostește repre- 
zentantul cooperaţiunilor, se rosteşte doamna Alistar, reprezentanta 
Ligii culturale a femeilor; vorbesc un Armean, un Grec, un German, 
un Evreu, un Polonez. Toate breslele, fără excepţiune, toate, intr-un 
singur glas proclamă independența’, autonomia și dreptul la o vieață 
liberă a Basarabiei. 


Iar d-l Inculeţ, care pînă atunci eră șampionul răminerii în sînul 
federațiunii rusești, el însuș e așa furat de avintul general, că acceptă să 
prezideze el acest Sfat al Ţării. 


SfatulŢării a început organizarea ţării. A constituit un guvern în capul 
căruia eră d-l Erhan, pînă atunci prezident al grupului țărănesc'S. Dar, 
lipsit de armată, lipsit de bani, în mijlocul viltoarei pe care o provoca 
plecarea de pe front în masă a regimentelor rusești, cu fugari cari con- 
stituiau tot felul de comitete, cu bande cari se dădeau la tot felul de 
atentate, starea acestui guvern provizoriu a început să fie de o precari- 
tate neliniștitoare. 


De-aici înainte începe să se lege istoria Basarabiei de istoria Moldo- 
vei. Ţin însă să vă atrag atenţia că atît adunarea congresului din Oc- 
tombre, cît şi la constituirea Sfatului Ţăii, noi, din regat, nam avut 
nici un amestec. Cu toate forțele încordate, cu toată atenţia pironită 
asupra frontului, Moldova căută numai să-şi apere existenţa ei contra 
bolşevismului care dezorganizase un front și ameninţă să-i dezorga- 
nizeze ţara. Astfel că nici un picior de dincoace de Prut nu eră în 
Basarabia în momentul cînd ea, de la dînsa singură, a constituit şi 
congresul și pe urmă Sfatul Ţării. 

Ca bază, este imposibil să găsești, la toate adunările cari au constituit 
Statele independente ieșite din Rusia, cheme-se ele Finlanda, Estonia, 
Lituania, cum voiţi, nicăiri nu veţi găsi o adunare avînd la bază liberul 
arbitru cum l-a avut Sfatul Țării, democraţia cea mai perfectă, cum a 
avut-o Sfatul Ţării. 


Cînd ordinea s'a primejduit pînă la cataclism, doi din directori, Christi 
și Pelivan, au fost la Iași. Cel dintiiu gînd al lor a fost să ceară ajutor 
șefului armatei rusești, general Cerbacief. Bietul om însă, pe vremea 
aceea era în aşa hal, încît trupele române trebuiau să-l păzească contra 
trupelor ruseşti. 


După lungi desbateri în Sfatul Ţării, dupa multe sbuciumări s'a hotărât 
o cerere formală, care a fost iscălită de directorul de la interne și de 
directorul pentru afacerile străine de a se da un regiment ardelenesc 
și guvernul român a dat ordin ca 1000 de ardeleni, cari erau pe drum, 
prizonieri schimbaţi, liberi, şi cari trebuiau să reintre în Romania, să se 
oprească la Chişinău pentru a fi la dispoziţia Sfatului Țării”. 


Ce s'a petrecut cu acea mie de Ardeleni? Sînt și astăzi în Bucureşti, 
la Cameră şi Senat, oameni cari pot spune: fără să știe pentru ce, 
dezarmaţi fiind, aproape treziți din somn, revoluționarii, cari puseseră 
mîna pe Chişinău, i-au atacat cu puşti, cu mitraliere, i-au necistit şi i-au 
făcut prizonieri. 


A fost o clipă teribilă atunci în Chișinău: jumatate din directorat a 
trebuit să se ascundă, jumătate să fugă în Moldova'?. Rămăsese sin- 
guri, fiindcă ei nu făceau parte din blocul moldovenesc, d-nii Inculeț 
şi Erhan. Atunci na mai fost ezitaţiune și s'a chemat armata româ- 
nă să protejeze guvernul legal al țării şi să scape țara de prădăciunile 
bolșevismului. 


lată, domnii mei, care era situaţiunea cînd am fost chemat de-aici, la 
Iaşi. Supunindu-mă unui angajament pe care-l luasem după Consiliul 
de Coroană de la Cotroceni, mam dus la Iaşi chemat de M. S. Regele, și 
am primit cruda sarcină să desbat și să iscălesc pacea învinsului. 


Părtași la această chemare au fost de sigur în primul rînd acei cari pe 
urmă au pretins că am fost desemnat de Mackensen. Am minuta pro- 
cesului-verbal al unui Consiliu de Coroană ţinut cu guvernul Averescu, 

cu reprezentanții guvernului Brătianu și cu șefii militari, în care d-l Bră- 
tianu a sfătuit obştește pe M. S. Regele, că „dacă este să se încheie pace, 
ar fi bine să se cheme cei din București şi cu deosebire d-l Marghilo- 
man. Şi sa invocat ca justificare că „poate cei din Bucureşti vor obține 
condițiuni mai bune şi, în orice caz, nu vor putea critica pe urmă pacea 
pe care România îngenunchiată era silită s'o încheie”. Vă închipuiți că, 
ajungînd la Iași ca să consum acest holocaust, cu cîtă evlavie mam uitat 
la aurora care lumina orizontul din spre Basarabia, cînd am fost pus în 
curent cu mișcarea națională care se produsese. 


Îndată ce Basarabia a constatat că grație armatei române s'a restabi- 
lit ordinea şi că prin ea, o vieață normală a reînceput spontaneu, în 
toate unghiurile, s'au produs mișcări pentru unire: la Bălți, zemstva 
în unanimitate a proclamat unirea cu Romănia și a cerut-o în scris; o 
altă delegaţie a tuturor fruntașilor, foşti demnitari ai Rusiei, mari pro- 
prietari, negustori, preoți, fusese deja la Iași să ceară formal unirea cu 
Romania”; la Soroca, breslele întrunite au cerut și ele unirea cu Ro- 
mania; se anunţase meetinguri de acelaș fel la Orhei, Bender, Chişinău 
şi mișcarea era așa de mare, vintul bătea așa de tare, că directorii au 
fost siliți să împiedece unele întruniri tocmai ca să nu se accelereze 
mișcarea aceasta către România”. 


N'am pierdut o secundă din vedere Basarabia. Aveam două căi de ales: 
ori să iau act de toate mişcările populare cari se produseseră și să fac ca 
și celelalte să se poată rosti, ori să iau calea cea mai grea: să mă înțeleg 
cu Sfatul Ţării. 


Calea era cea mai grea, pentrucă știam, că acolo toate intrigile puteau 
3) 3 ) 

prinde, acolo erau toți adversarii cari trebuiau convinși, acolo erau ru- 

sofilii ireductibili cari trebuiau reduși. 


Cînd mi-am ales odată calea, am venit la Bucureşti pentrucă, de, dom- 
nii mei, faptul eliberării Basarabiei nu se poate examina fără să se ştie 
ce se petrecea pe celelalte hotare ale României la epoca aceea. Nu uitaţi 
că, pe temeiul preliminărilor de la Buftea, Germanii trecuseră dejă prin 
sudul Basarabiei, că ei îşi dăduseră mîna cu Ucraina, că Ucraina era 
considerată absolut ca o provincie germană pentrucă acolo guvernul 
Golubovici nu trăiă decît sprijinit pe cîrjile pe cari i le dăduse Ger- 
mania, iar Austriacii, grație păcii facute cu Ucraina, pătrunseseră pe 

la Nord, dealungul Nistrului, ajunseseră pînă la Bender. Basarabia era 
într'un cleşte care, daca s'ar fi strîns, tot ce am fi edificat noi la Iași sau 
la Chişinau era edificat în vînt. 


Şi am venit la București să negociez. 
Negocierile le-am dus între 14 și 18 Marte, întîiu cu d-l Kiihlmann. 


Atmosfera nu era prielnică. Arion și cu mine nu acceptam formu- 
la pentru petrol și era o stare de iritațiune în tratativele noastre care 
făcea foarte grea introducţiunea chestiunii Basarabiei. Am avut o cli- 
pă de fericire: a fost rivalitatea între aliați pe chestiunea petrolului”; 
un moment de descordare s'a produs și am putut scăpă cu o formulă 
vagă de promisiune. Am strecurat atunci din nou cererea Basarabiei 
la care ni sa raspuns în fine: mînă liberă, cu o condițiune: să nu aduc 
complicaţiuni cu Ucraina. 


Cu Austriacii, cu contele Czernin, a fost negociațiunea mai grea. 
Contele Czernin formulase o condiţiune: ca armata română să puie 
la dispoziţiunea aliaţilor” pe frontul de Sud-Vest un batalion pentru 
ca să adeverească așă că guvernul din Iași a rupt definitiv cu Antanta. 
Asta era ultima condițiune pe care o lăsase, plecînd, în scris, contele 
Czernin. Din fericire înlocuitorul lui, d-l de Koerner, era un om care a 
înţeles și ineleganţa cererii și imposibilitatea morală pentru România 
de a o accepta. Şi, încetul cu încetul, făgăduind o mică rectificare de 
graniță basarabeană, la 10 km spre Apus de Hotin, am obținut și de la 
cei cari se coboriseră pe marginea de Nord a Basarabiei mînă liberă. 


Cu aceste două gajuri în mînă am sburat la Iași. Nu întrebuințez un 
termen exagerat fără să-mi dau seama: trebuia să sbor, domnii mei, 
pentrucă deja situațiunea lui Kiihlmann se slăbise; atacat cu violență 
de partidul militar, în special de Ludendorff, care-l acuza că a cedat 
diplomaţiei române asupra celor două puncte la care ținea mai mult 
statul-major german, adică: plecarea regelui din ţară pînă la pacea ge- 
nerală şi dezarmarea armatei; atacat pe această chestiune, Kiihlmann, 
miine putea să cadă, cum a şi căzut şi, dacă partidul militar dădea pe 
succesorul lui, tot ce putusem clădi în privința Basarabiei ar fi fost clă- 
dit pe nisip. Iar pentru Czernin izbucnise dejă scandalul cu scrisorile 
principelui Sixt de Bourbon” și toată lumea simţiă că Czernin, dintr'o 
clipă într'alta, se va retrage neputînd admite ca pe deasupra capului lui 

să se facă negocieri cînd el, care aveă răspunderea, nu știa nimic. Ca 
succesor al lui se desemna deja un maghiar şi-mi ziceam: dacă maghia- 
rul va fi succesorul lui Czernin, orice aranjament binevoitor pentru 
România în privința Basarabiei era și el caduc. Deaceea eram grăbit, 
domnii mei. Trebuiă să fie fapt împlinit! 


Cum am ajuns la lași mam pus în contact cu Inculeţ şi cu Ciugureanu, 
care înlocuise de curind pe Erhan în capul directoratului, şi cu bunul 
Pantelimon Halippa. Conferinţa noastră a fost lungă. Ciugureanu și-a 
dat mîna îndată cu noi; Halippa, foc şi inimă pentru naţia lui, a fost şi 
mai lesne în curentele noastre. legit din popor fiu al democraţiei, Ha- 
lippa se temeă numai de un lucru: ca nu cumva noi, cari reprezentam 
partidul conservator, să dărimăm bazele democratice ale aşezămîntului 
făcut la Chişinău, şi-mi cerea ca probă, să admit votul femeiei. Ne-am 
împăcat lesne angajindu-ne că nu ne vom atinge de drepturile politice 
ale femeilor în ceeace privește adunările provinciale”. Însă d-l Inculeţ 
rezistă, şi atunci, am făcut apel la d-l Stere. Singele lui basarabean, cul- 
tura lui rară, suferinţele tinereţii lui, îi dădeau un prestigiu neasemănat 
în Basarabia și aș fi fost un mare culpabil dacă, hotărit să nu brutalizez, 
hotărit să nu întrebuinţez nici o impunere, nici morală, nici materială, 
pentru ca Sfatul Țării să se pronunţe în deplină libertate, aș fi trecut pe 
lângă un asemenea auxiliar fără să fac apel la dînsul. 


În ziua de 23 Marte, am ţinut un Consiliu de miniștri, iarăși cu cele trei 
personaje basarabene și cu d-l Stere şi am ieșit din acel Consiliu mînă 
în mână jurînd că sîntem fraţi pentru vecie. 


Au plecat imediat pentru Chișinău Inculeţ, Halippa, Ciugureanu, Ste- 
re. Eră hotărit că la rîndul meu voiu sosi acolo pentru ziua de 26. 


În ajun primesc depeșa că nu e nimic încă terminat și să mai amîn ple- 
carea. Eu, care aveam temeiurile mele ca să fiu grăbit, eu care ştiam că 
bietul popor basarabean nu fusese 100 de ani sub domnia rusească fără 
să contracteze boala nehotăririi, am răspuns telegramei că viu imediat 
și am și plecat. Am plecat cu Mitilineu, ministru de justiţie, cu genera- 
lul Hirjeu, cu Girleșteanu, Corteanu şi cu generalul Mircescu care sa 
alipit pe lîngă noi neavînd însă nici un comandament în Basarabia. Am 
sosit în dimineaţa de 26 la Chişinău. Pe peronul gării membrii directo- 
ratului în afară de d-l Inculeţ care a venit la sfîrşit. Arhiepiscopul Gurie 

ne-a ieșit înainte. Pe urmă, cu generalul Hirjeu, am trecut pe frontul 
întiiu al escadronului de cavalerie basarabeană pe care l-a prezentat 
generalul Brăescu, ministrul de răsboiu basarabean, pe urmă pe frontul 
batalionului de vinători român. 


Ziua de 26 a fost toată întrebuințată în conferințe. Ce puteam face eu, 
era numai la suprafață; cine lucră în păturile adinci erau Stere, Cazacu, 
Costin, Niţă Serghie, profesorul Cădere. 


Stere, ziceă glumind, că a facut kilometri de vorbărie. Fapt este, că a 
ţinut 28 de cuvântări și, după propria lui expresiune, făcînd cu nebunii 
pe mai nebunul decit dînsii. Însă spre seară se desemna tot mai mult 
voinţa blocului moldovenesc, pe care-l conducea Halippa“, de a im- 
pune părerea lui de unire definitivă cu România. 


În dimineaţa zilei de 27, după ce văzusem în ajun preoțimea ba- 
sarabeană, reprezentanţii comunităților, reprezentanţii nobilimii, 
reprezentanţii comerțului, după ce avusesem conferințe cu condu- 
cătorii, în dimineaţa de 27 nu mai era decit o singură rezistenţă, ace- 
ea a d-lui 'Țiganko, cînd din întîmplare, se răspîndește svonul fals că 
avem intențiunea de a restabili pe proprietari, pamînturile expropriate 
în favoarea poporului şi deodată se produce iarăși spărtura în blocul 
țărănesc” și Savenco ne face o întreagă răsturnare a situațiunii. A ajuns 
însă cuvîntul meu, că vom respecta legile ţării, ca să putem procede 
la formularea condițiunilor pe baza cărora se puteă alipi Basarabia de 
România. 


La 3 ore mă duc la Sfatul Țării. Am precauţiunea să pătrund numai 
cu prietenii civili cari erau pe lingă mine. Nici o uniformă nu sa văzut 
în Sfatul Țării, nici o uniformă împrejurul Sfatului Țării. Intru în sala 
de ședinte. Sala mă primeşte în picioare, afară de grupul rezistenţilor 
care, ca demonstraţiune, nu sia sculat. Iau cuvintul ca să arăt ce benefi- 
cii pentru Basarabia, ce mîntuire pentru neamul întreg dacă unirea se 
va face. 


Am pus, domnii mei, toată căldura de care sînt capabil, tot darul de 
convingere și vedeam cum cuvintele mele prind, căci unul cîte unul 
rezistenţii se sculau şi la sfîrşitul cuvîntarii mele, toată sala era în pi- 
cioare. 

Am declarat atunci, după ce am depus pe masa biuroului condiţiunile 
formulate în dimineața aceea cu reprezentanţii grupurilor, că, pentru a 
lăsă Sfatului Țării deplina lui libertate de judecată, mă retrag împreună 
cu toți prietenii veniți din regat. Și de fapt ne-am dus la Cercul militar 
unde am aşteptat rezultatul discuţiunilor. 


La Cercul militar ni s'a făcut o primire caldă, dar clipele păreau zile, 
orele luni, trecea timpul şi nu venea nici un răspuns. Sfatul Țării deli- 
beră după obiceiul de acolo: fiecare partid avea sala lui şi discută cu in- 
finită aprindere. Se face 5, se face 6, ajungem la 7, se întuneca și nici un 
răspuns de la Sfatul Ţării. Vă închipuiți ce înfrigurare eră pe noi la ideea 
că ceva necunoscut a putut aduce surparea conferinței, cînd apare co- 
lonelul Condeescu din jandarmerie. Venise în fuga mare să anunţe că 
majoritatea se rostise în favoarea moţiunii blocului țărănesc”. 


Cea dintiiu bătălie se dăduse pe chestiunea votului şi anume: dacă se 
va votă pe faţă și cu apel nominal sau nu, și majoritatea orînduise votul 
pe față. Bătălia eră astfel ciștigată, intrigi nu se mai puteau produce, 
acei cari trăgeau pe dedesubt ițele nu mai puteau exercită arta lor și 
eram sigur de astădată că votul va fi așa cum îl aşteptam. De fapt, ni 
se spuse că, cu mare majoritate, Sfatul Țării, cu apel nominal, a votat 
unirea cu România. 


Domnii mei, plecăm de astădată în cortej pompos oficial către Sfatul 
Ţării. Cu noi, toți generalii, ofițerii superiori, escorta de cavalerie basa- 
rabeană în cap, escorta lăncierilor români în spate. Ajungem la Sfatul 
Ţării. Cel dintiiu pe care-l întîlnesc e Stere. Mă duc la dinsul să-l feli- 
cit. Atît a putut să spuie: „S'a votat” şi mi-a căzut în braţe în clocote de 
plins. Minute întregi na putut rosti un cuvînt. 


Mai departe, pe scară, doctorul Cazacu, de obiceiu atît de stapîn pe dinsul 
cu vorbirea aspră şi ascuţită pe care o cunoașteti, în imposibilitate de a rosti 
o vorbă, ochii lui plini de lacrimi, grăind ceeace nu putea să spuie cuvin- 
tul lui, iar generalul Hirjeu, în care se deşteptase vechiul singe basarabean, 
ştergînd lacrimi furtive, ma îmbrățișat mulțumindu-mi că i-a fost dat să 
trăească alături de mine aceste clipe nemuritoare. Nu vă mai spui, domnii 
mei, în ce stare eram eu: cu cleștele nu mi-ai fi putut smulge o vorbă. 


Gînditi-vă: eu, trădătorul, aveam norocul să iau de mînă Basarabia, so 
duc la Patria-Mumă! 


MEMORIALISTICĂ MH 


Intrăm, oficialitatea română, într'o sală mică unde trebuie să așteptăm 
ca să se facă din nou rîndueală. Apoi sîntem introduși în Sfatul Țării 
şi raportorul ne comunică că Sfatul Țării a votat unirea prin 86 voturi 
pentru, contra fiind 3 şi abţinuţi 30%. E cel mai mare număr de votanţi 
care vreodată sa rostit în Sfatul Ţării în tot timpul cît a fost în sesiune. 


Am luat atunci cuvîntul. Sala se schimbase; toată lumea era în picioare, 
ciorchini omenești pe toate marginile sălii. Şi atunci, am rostit urmă- 
toarele vorbe: 


„În numele poporului românesc şi al Regelui României, cu adincă 
emoțiune și cu falnică mîndrie, iau act de hotărîrea quasi unanimă a 
Sfatului Țării. La rindul meu, declar, că de astăzi înainte, Basarabia este 
pentru vecie unită cu România. În aceste clipe mari să ne închinăm 
cu smerenie în fața geniului rasei noastre care după o despărțire de 
un veac şi mai bine găsește singur calea firească să o ducă la mîntu- 
ire, calea fireaseă arătată de istorie. Să ne unim cu toţii inimile și să 
strigăm, împreună și cu cei ce sau abținut, Trăească România una și 
nedespărțită!”? 


În sală, explozia unei emoţiuni ne mai pomenite. Nu mai eră bucurie, 
era delir: generalii noștri cădeau în braţele deputaţilor, soldaţii sărutau 
pe ofițeri; iar noi trăiam niște clipe de fericire nespusă. 


N'a mai fost cortej, domnii mei, na mai fost paradă, a fost o mulțime 
în delir, ca un potop, se duceă spre catedrală. Iar în vasta biserică din 
Chişinău, luminată ca într'o zi de Paşti, episcopul Gurie” proclamă pe 
Regele Ferdinand și pe Regina Maria, Domni stăpînitori ai Basarabi- 
ei şi oficiază un Te-Deum solemn. Domnii mei, în mulţimea aceea, în 
care erau oameni din toate clasele, de toate religiunile, așă de unanim a 
fost sentimentul naţional că nu s'a înregistrat o vorbă de contestațiune; 
nu s'a exprimat un gest de opunere”. 


Şi astăzi, domnii mei, profit de această ocaziune ca să mă închin cu sla- 
vă înaintea modeştilor deputaţi din Sfatul Țării. Erau acolo oameni de 
multe ori cu cultură rudimentară; erau acolo oameni aproape sărmani, 
ieşiti din popor“; unul, dar unul nu și-a precupeţit votul! 


Şi-au apărat cu cerbicie convicțiunile, au rămas, unii dintre dinsii, ire- 
ductibili; pe alţii i-a rupt apa dar na fost unul care să fi negociat ceva 

pentru dînsul, nu a fost unul căruia să-i fi putut face necinstea cineva 
să-i propună ceva. 


Ei, domnii mei, cînd eliberarea Basarabiei s'a făcut pe bază de liber ar- 
bitru, de rostire democrată şi printr'un act curat ca apa de cristal, nu 
mai poate nimeni să-i tăgăduească legitimitatea și procesul este pentru 
totdeauna închis. 


Aşa s'a savirșit, domnii mei, actul sfint al unirii Basarabiei. Cu dinsul, 
cînd am fost silit să mă retrag, la sfîrşitul anului 1918, puteam să-mi în- 
cheiu activitatea politică și aș fi făcut-o voios dacă aș fi fost tratat nu cu 
recunoştintă, pentrucă nu cer firii omenești sentimente extraordinare, 
dar dacă aş fi fost tratat cu decenţă. 


Dar nu trecuse o lună de la retragerea mea, domnii mei, și cînd am vă- 
zut că puhoiul calomniei a rupt orice zăgaz, cînd am constatat căineala 
cu care toţi acei cari au tremurat odinioară pentru răspunderile lor, mă 
atacau, cînd am constatat că toți cari au păcătuit, prin faptă sau lipsă 
de prevedere, căutau să mă încarce cu toate păcatele pe cari ei aveau să 
le ispăşească, am ridicat capul, mi-am încordat nervii, şi am rămas la 
postul meu. Nu aveam să mă apăr pe mine, ştiam că istoria — nu istoria 
pe care o fac polemicile de partid, dar istoria pe care o sapă realitatea 
faptelor — acea istorie îmi va da dreptate; dar aveam de apărat, domnii 
mei, cinstea partidului meu care nu trebuiă o clipă măcar să poată fi 
bănuit că a suportat în fruntea lui un om care, într un anume moment, 
a slujit alte interese decit interesele țării lui. 


Şi astăzi, domnii mei, lumina e făcută; soarta mi-a dat revanşa care 
mi-o datoră. 


Cu toate acestea na sunat ceasul cînd poţi să zici: sloboade, Doamne, 
pe robul tău. 


Da, domnii mei, țara noastră a crescut, dar vaza ei nu a crescut. Prin 
vina noastră, nam ştiut să ne adaptăm vremurilor noui. Am rămas 
încîlciți în politica îngustă de partide, cu polemicile de persoane cu 
pismuirile ei. A rezultat de-aici o slăbire generală a acţiunii de Stat. 
Avem pe graniţele noastre vecini cari ne pîndesc și ar fi mare păcat dacă 
s-ar acredită că corpul acesta al României este slăbit, cum ar fi tot așă 
de mare păcat dacă ar trece drept adevar că corupțiunea în România 

falsifică toate ruajele acţiunii de Stat. Şi, cum dorim, domnii mei, o țară 
puternică, o ţară rînduită, la care puterea morală să fie egală cu puterea 
materială, nu rămîne decit să îndemn pe toţi acei cari, prin acţiunea lor 
politică sau prin vieaţa lor privată, pot statornici pilde în țara aceasta, 
ca toţi acei cari, prin experienţa lor pot fi încă puncte de razim pentru 
reconstituirea de forțe, să ramiie în popor; şi pentrucă eu cred, dom- 
nii mei, că sîntem în stare de a aduce această contribuţiune ţării, aici, 
în mijlocul unor oameni de bine, eu nu pot ridica decît un toast și ca 
o ultimă rugăciune către Atotputernicul, care a fost aşa de blind, așă 
de darnic, aşă de ocrotitor cu România: să dea oamenilor mintea cea 
bună, şi ridic paharul meu, domnii mei, într'o strîngere la un loc a oa- 
menilor de bine, pentru întremarea Patriei noastre. 


(Din volumul Lui Alexandru Marghiloman omagiu cu prilejul 
unei îndoite aniversări. Prietenii şi admiratorii lui, Bucureşti, 1924. 
Selecţie și note de Ion Țurcanu. Material preluat din cartea 
Sfatul Țării. Istoria unei importante instituţii politice basarabene, 
în curs de apariţie la editura „Arc” din Chișinău.) 


Note | ! Referinţă la Puterile Centrale și la aliaţii lor. 
? Vezi referitor la această tranzacţie la pp. 95-97 din volu- 
mul de faţă. 
3 Este vizat reprezentantul Puterilor Centrale de la București. 
* Despre tratativele de la Iași referitoare la organizarea 
Unirii, vezi cap. „Cine a făcut Unirea” din volumul de faţă. 
$ Necoincidenţă cu relatările lui Marghiloman, care spu- 
ne repetat că au sosit la Chişinău în dimineaţa zilei de 26 
martie, afirmaţii confirmate şi de alte surse. 
é Desfăşurarea ședinței din 27.03.1918 este descrisă în 
cap. „Unirea a «păpat» revoluţia”, care semnalează unele 
lapsusuri ale sursei. 
7 Procesul-verbal al şedinţei din 27.03.1918 a ST. nu 
conţine nici o referinţă la insistența lui Marghiloman ca 
deputaţii să voteze Unirea. 
8 Corpul VI armată. 
°? Afirmaţie greşită: regele anunţase mai devreme că 
țăranilor le va fi dat pămînt, dar reforma agrară avea să se 
facă mult mai tîrziu. Pămiînturile Coroanei nu au fost însă 
niciodată împărţite în întregime la țărani. 

19 De fapt, iniţiativa instituirii funcţiei de Comisar General al Basarabiei nu a aparţinut 
ministerului de război, ci lui C. Stere, pe atunci încă preşedinte al Sfatului Ţării, și lui P. 
Cazacu, şeful guvernului basarabean. 

H Ẹ greu de înţeles această onoare pe care Marghiloman o arătă „moștenitorului tronu- 
lui”, adică principelui Carol, care, pe lingă faptul că nu a avut nici o legătură cu Unirea 
Basarabiei, în timpul războiului, aşa cum se ştie, practic dezertase de pe front. 

12 Nu a fost un congres al tuturor moldovenilor, ci doar al militarilor moldoveni de pe 
toate fronturile războiului. 

B E vizată rezoluţia Congresului Militar Moldovenesc despre autonomia Basarabiei, 
care e citată însă greșit. 

14 Corect, 84 de locuri. 

'S Independenţa Basarabiei va fi proclamată mai tîrziu. 

15 Corect, președinte al Sovietului gubernial al deputaţilor țărani. 

"7 De fapt, decizia de a trimite trupe în Basarabia, guvernul român a luat-o la 31 decem- 
brie 1917, deci cu o săptămînă înainte de sosirea la Chișinău, la 06.01.1918, a regimen- 
tului ardelenesc despre care vorbeşte Marghiloman. 

1 Nu este adevărat că directoratul, adică guvernul Basarabiei, s-ar fi împrăștiat. În reali- 
tate, şi guvernul, şi Sfatul Ţării şi-au continuat activitatea chiar și în zilele de gravă criză 
politică de la sfîrşitul anului 1917 şi începutul lui 1918, aşa cum foarte bine demonstrea- 
ză procesele-verbale ale Parlamentului basarabean. 

'9 E vorba doar de o delegaţie a marilor proprietari, care cereau unirea numai pentru a-și 
salva averile. 

2 Această descriere a atmosferei pro-Unire nu este întru totul conformă cu realitatea. 
Vezi cap. „Cine a făcut Unirea?” 

7 Era vizată concesionarea către Centrali a exploatării petrolului românesc, însă în trata- 
tul preliminar de la Buftea această pretenţie nu fusese inclusă, fiind presupusă în preve- 
derea generală cu caracter economic. 

Sînt vizate, desigur, Puterile Centrale. 

3 Aluzie la corespondenţa din 1917 dintre împăratul Austro-Ungariei, Carol I, şi princi- 
pele belgian Sixtus de Bourbon-Parma, care dezvăluia intenţia monarhului austriac de a 
propune preşedintelui Franţei o pace secretă. 

 Chestiunile principale, dezbătute la acele tratative, au fost altele, mai numeroase şi 
mult mai principiale. Vezi cap. „Cine a făcut Unirea?”. 

*5 Nu există informaţie precisă că Blocul Moldovenesc ar fi fost condus de Halippa. 

% E vizat, se vede, Blocul Moldovenesc, nu Fracţiunea țărănească a lui Ţiganko. 

27 Corect, Blocul Moldovenesc. 

* Au fost 36 de abţineri. 

% În procesul-verbal al şedinţei din 27.03.1918, această cuvintare a lui Marghiloman 
alcătuieşte o singură propoziţie foarte scurtă. Fragmentul din textul de faţă e diferit şi 
faţă de însemnarea respectivă din notele sale politice (vol. III, p. 125). 

3 Pe atunci, Gurie era doar arhimandrit. 

31 De fapt, starea reală de spirit din sînul populaţiei Basarabiei nu era nici pe departe 
aşa cum o descrie Marghiloman; marii proprietari, străini aprioape cu toţii de ideea 
naţională românească, și de asemenea minoritarii, erau adversari ai Unirii. 

%2 Observaţie adevărată şi prețioasă. 

Nicolae IORGA 


Basarabia şi înfăptuirile românilor 
(Versiune românească) 


În momentul în care o aniversare la Chişinău amintește de Unirea, adi- 
că de revenirea, multă vreme dorită, a ceea ce rușii singuri au numit: 
Basarabia, după raptul, în 1812, a unei provincii care nu era otomană și 
a cărei soartă nu putea să depindă de rezultatul unui război ruso-turc, 
simțim încă o dată nevoia să informăm opinia publică din străinătate 
asupra sensului acestui act în concordanţă cu principiile cele mai sigu- 
re şi mai sfinte ale dreptului național. 


Între Prut și Nistru, la marginile lumii creștine față cu stăpânirea tă- 
tărească, nu exista, în secolul al XIV-lea, în afară de răzlețe sate româ- 
neşti, decât marea cale a năvălirilor, străbătută de războinicii hanului 
mongol și de trimișii lui. A fost nevoie ca o lungă epocă de străda- 
nii continue să transforme acest pământ, acoperit de copacii codri- 
lor de stepă, într-unul din cele mai bogate grânare din toată Europa 
și, pentru regiunea de la nord de gurile Dunării, în verzi suprafeţe 
de pășuni. Era nevoie, pentru a se ajunge la acest rezultat, de răbda- 
rea nemăsurată a plugarului român, de ambiția marelui proprietar, 
a boierului din principatul românesc al Moldovei să vadă întinzân- 
du-se până în zare, şi chiar dincolo de ea, hotarele pământului său 
străbun. Ideea unei îndatoriri stringente de-a pune în valoare tere- 
nurile rămase încă pârloagă era atât de întipărită în conștiința acestui 
neam de agricultori înnăscuţi încât atunci când, în 1681, Gheorghe 
Duca, domn al Moldovei, a fost numit de sultan „hatman al părţii din 
Ucraina“ care tocmai se închinase Imperiului Otoman, noul stăpân 
a purces numaidecât la desțelenirea pământului pustiu şi, alături de 
primele holde arate, a impus să se crească numeroase cirezi din acei 
boi moldovenești care, încărcaţi la Danzig, soseau la gurile Tamisei 
pentru a aproviziona piața Londrei. 

N-ai fi găsit pe la 1350 decât prea puţini locuitori în văile Basarabiei de 
nord şi centrale. O dublă pătrundere românească i-a dăruit rasa însăşi, 
care stăruie până astăzi, dincolo de toate dezastrele războaielor și în 
pofida nepăsării pline de dispreţ de care a suferit în timpul unui secol 
de stăpânire rusească. 


a sud, domnitorii români ai Valahiei, stăpâni peste tot malul stâng a 
La sud, d t Valahiei, st te tot malul st l 
Dunării, s-au aşezat, după ce au alungat resturile stăpânirii tătărești, 
până la gurile Dunării. 


O nouă provincie de romanitate a fost astfel creată aici, într-un ținut în 
care principatul valah mersese să-şi caute primul arhiepiscop de drept 
canonic!. Deoarece dinastia care domnea atunci asupra țării, şi a con- 
tinuat până foarte târziu, cobora dintr-un anume Basarab, acest ţinut, 
creat, populat, apărat pe urmele de civilizaţie ale genovezilor de la Li- 
costomo, a primit din partea vecinilor numele de Basarabia, pe care 
raptul desăvârşit de țari l-a extins apoi asupra întregii acestei Mesopo- 
tamii între cei doi mari afluenţi ai Dunării, până în zidurile Hotinului. 


La nord şi în centru, domnii români ai Moldovei au fost cei care au 
înfăptuit toate acestea. Ei şi-au trimis aici oștenii apărători împotriva 
unei eventuale reveniri a hoardelor tătare de la vadurile Nistrului, unde 
la Hotin chiar, la Tighina - care va deveni în secolul al XVI-lea Ben- 
derul turcilor — şi până la acel Moncastro genovez care era pentru ro- 
mâni Cetatea Albă, au fost statorniciţi, la capătul unui şleah de comerț 
astfel creat pentru negustorii poloni din Galiţia consolidată de marele 
rege Cazimir, vameşii lor. Unii dintre acești soldați-țărani au rămas în 
ţinutul pe care izbutiseră să-l păstreze pentru creştinătate, pentru civi- 
lizaţie ca şi pentru interesele economice ale Occidentului. Pământurile 
au fost împărţite, potrivit obiceiului, celor care, prin vitejia lor, înde- 
părtaseră odată mai mult, un nou val de năvălire păgână. Căpeteniilor 
acestei oştiri gata oricând să alerge sub steagul bourului moldav, le-au 
fost dăruite mari întinderi în aceste locuri numite „pustii“, deoarece 
exploatarea agricolă, profitabilă fiscului domnesc, nu începuse încă. 


Sufletul ţăranului român creează frumuseţe din instinct, chiar şi în cele 
mai dureroase clipe de viaţă. O aflăm în armonia unei case modeste, 
dar întotdeauna originale, în costumul atât de strălucitor uneori, dar 
de o măsură desăvârșită, în uneltele fin meșteșugite, în covoarele ce 

oferă aspectul multicolor al câmpurilor smălțate cu flori, în ceramica 
ce păstrează linia unei arte milenare, o aflăm în poezie și-n muzica ce-o 
însoțește, când de-o blândă resemnare, când de-o vagă melancolie, 
când fremătând de ardoarea vechii origini trace, în dans, care continuă 
euritmia clasică. 


Singura casă plăcută ochiului până astăzi este cea a ţăranului, este veş- 
mântul său pe care-l imită stângaci vecinul lui rutean, la fel ca şi covo- 
rul în culori mai tari şi mai puţin armonizate, ca tot ce ţine de viaţa și 
de îndeletnicirile primului ocupant, iar când intri într-un grup de co- 
loniști trimiși de guvernul țarist, cântecul tace și cârciuma înlocuiește 
melodia veselă a horelor moldoveneşti. 


De la un capăt la altul al Basarabiei, cei o sută de ani de stăpânire ru- 
sească n-au creat nimic în materie de artă, căci nu poţi să introduci 
în domeniul lucrărilor frumoase, pe care orice om sensibil le admiră, 
greoaiele cazărmi fără stil unde şi-au adăpostit ruşii birourile lor de 
muncă înceată și dulce trândăvie, prăvălioarele unei burghezii de pură 
exploatare şi acele ciudate biserici cu acoperișuri verzi şi roşii, cu bul- 
bi dizgrațioși, amintind de pagoda Extremului Orient, cu fresce vulgar 
colorate ce reprezintă sfinți gata de luptă și sfinte mândre de farmecele 
lor profane. 


Tot ceea ce, nefiind transformat de o evlavie lipsită de gust sau de ten- 
dința de a vedea totul în mare ce a caracterizat întotdeauna imperia- 
lismul rus, îşi mai păstrează încă frumuseţea dintâi, ne aparţine. Dacă 
bisericuța satului a fost prea adeseori trivializată atunci când a fost mă- 
rită, dacă mitropolia Chişinăului, banală capitală, improvizată, a noii 
provincii ruse, putea să flateze chiar orgoliul birocraţilor ruși stabiliți 
în mijlocul Turkestanului sau la Vladivostok, zidurile Hotinului în 
schimb, în care ancadramente gotice se deschid într-o alternanță de 
cărămizi şi de pietre de râu, amintesc dominaţia ambițioasă a lui Pe- 
tru Rareș, în prima jumătate a secolului al XVI-lea; la Orhei, care și-a 
pierdut mijloacele de apărare, biserica lui Vasile Lupu, monarh muni- 
ficent din secolul al XVII-lea, rezistă pe temeliile-i solide; la Soroca, se 
mai poate vedea incinta fortificată care a zdrobit de-atâtea ori năvălirea 
tătară; turcii și rușii n-au putut să schimbe complet puternica pavăză 
creştină de la Tighina; la Chilia, bucăţi din zidurile și din temeliile bi- 
sericilor poartă amprenta stăpânilor legitimi; și numai prin grija dom- 

nitorilor moldoveni mai străjuiește Moncastro gura Nistrului și tragica 
Mare Neagră cu crenelurile-i genoveze, datând din evul mediu, pe am- 
plasamentul elenicului Tyras”. 


Se poate scrie oare istoria Basarabiei rusești altfel decât prin măcelurile 
săvârșite de turci degeneraţi, în secolul al XVIII-lea, la Bender, Ismail, 
Hotin, Chilia şi Akkerman, prin interminabila serie de ucazuri, de hâr- 
ţogăraie birocratică, de solemnităţile unei orgolioase Biserici de stat, 
de serbări oferite pentru a onora stăpânii prezenţi sau aflați departe, 
istorie marcată de cel mult o legislaţie economică al cărei merit revi- 
ne mai curând șefilor înşişi ai populaţiei românești anexate ca un grup 
oarecare de raiale turceşti, dar care au ştiut să impună o cvasiautono- 
mie rezistând până în cea de-a doua jumătate a secolului al XIX-lea și 
au păstrat în forme moldovenești în propria lor limbă română o mare 
parte din activitatea administrativă? În timp ce, pe de-o parte, nu există 
decât registre de o dezgustătoare nulitate, compilaţii şcolare, literare 
şi ecleziastice purtând pecetea unei vagi universalități ruse și liste de 
guvernatori exotici şi de preoți având sarcina să deznaţionalizeze sufle- 
tele, [pe de altă parte] cele cinci sute de ani de viață de stat românească 
sub sceptrul moldovenesc înseamnă gloria apărării împotriva tătarilor, 
eroismul celor care, în fața formidabilei puteri a turcilor otomani, n-au 
părăsit decât la capătul sforțărilor celor mai disperate cetăţile lui Şte- 
fan cel Mare şi ale fiului său Petru, înseamnă tenacea rezistență în faţa 
unei lente cotropiri, dezvoltarea seculară a familiilor de oșteni care și- 
au cinstit patria. 


Se vorbește despre plebiscit în legătură cu soarta viitoare a României 
basarabene. Un plebiscit? Dar cine ar supraveghea operaţiunile şi cine 
i-ar garanta rezultatul? În timpul operaţiunilor acestui plebiscit, cine 
ar putea împiedica izbucnirea pasiunilor sociale, invazia şi instaurarea 
bolşevismului? 


Guvernarea de partid românească — şi aproape în toată lumea acest 
mod de a guverna dă aceleași rezultate — a putut comite erori în ad- 
ministrarea Basarabiei. Să admitem... Dar asupra păstrării unui drept 
incontestabil veghează o conștiință naţională dreaptă și pură. Ea e gata 
să probeze că nici o palmă de pământ românesc n-ar putea fi atacat în 
vederea unei noi sclavii fără ca sângele celor de astăzi să nu ajungă până 
la osemintele străbunilor, chemaţi întru ajutorarea dreptului nostru. 

Versiune românească a conferinţei „LA BESSARABIE ET LOEUVRE DES ROU- 
MAINS’, difuzată în ziua de 9 aprilie 1933, ora 22,45, în cadrul emisiunii „Program 
de seară“ (Bibliografie Radiofonică Românească, 1, p. 243), tipărită în volum: N. lor- 
ga. La Bessarabie et l'oeuvre des Roumains. Comunication radiographique à l'occasion 
du quinzième anniversaire de ia reunion de ia Bessarabie à la patrie roumaine, Bucarest, 
1933, Dépôt chez J. Gambert, rue Danton 6, Paris, 11 p. Traducerea în limba română 
aparține Sandei Râpeanu. 

Text preluat din volumul N. Iorga „Sfaturi pe întuneric” Conferinţe la radio (1931- 
1940). Editura „Casa Radio”, Bucureşti, 2001, pag. 265 — 268. 


Note | ! Continuatorul ierarhic al arhiepiscopului de Tomis. 
Vezi Mircea Păcuraru, Istoria Bisericii Ortodoxe Române, 
ed. IV, Galaţi 1996, pp. 36-37. 
? Tyras, colonie milesiană situată la gura Nistrului. încă 
din sec. III în. de Chr., a întreţinut strânse legături cu co- 
loniile grecești din vestul Mării Negre, iar din sec. II după 
Chr. a intrat în sfera de influenţă a provinciei romane 
Moesia, mai târziu, Cetatea Albă. 

Constantin STERE 
| Dreptul Basarabiei asupra României 


Românii din Basarabia nu prezintă pentru noi numai un interes ideal, pentru 
că fac parte din aceeași națiune. Dar Basarabia veacuri îndelungate a făcut 
parte integrantă din Moldova şi a trăit toată viața ei istorică împreună cu re- 
stul României. Strămoșii basarabenilor au muncit, au luptat în cursul acestor 
veacuri, alături de românii din Regat. Nu există un bulgăre de pământ din 
toată Moldova, în care să nu fie amestecată și cîte o fărâmitură din oasele ba- 
sarabenilor și care să nu fie stropit și de o picătură din sângele lor. 


Statul român, prin urmare, ca rezultat al evoluţiunii istorice la care au 
contribuit toate generaţiunile stinse, este zidit în colaborare cu strămoșii 
basarabenilor de astăzi. 


Niciodată nu <mă> voi obosi să reamintesc acest fapt. Pentru că el afir- 
mă dreptul istoric al Basarabiei asupra statului român. 


Da, asupra statului român! 


Cum am arătat şi în coloanele acestui jurnal, Basarabia n-a fost cucerită 
de la țările române, ci Rusia, în alianţă cu aceste țări, a emancipat o par- 
te din Moldova, din vasalitate. 


Acest fapt este recunoscut solemn în manifestul împăratului Alexan- 
dru I, și în condica de legi a Imperiului Rus. 


În momentul în care a fost născut un stat român, liber de legăturile 
de vasalitate, Basarabia nemaiavînd nevoie de ocrotirea rusească, are 
dreptul să ceară să fie reunită cu „ţara-mumă”, În această situaţie, Ro- 
mânia nu are numai dreptul istoric, dar şi datoria faţă de Basarabia, şi 
chiar față de Moldova întreagă, de a revendica județele de peste Prut, 


care făceau parte din vechea Moldovă. 


Fiindcă nu mai au ființă acele condițiuni care motivau și justificau 
„emanciparea” lor. 

Drept şi datorie cu atât mai mari, cu cât răpirea județelor dunărene în 
1878, de asemeni în disprețul alianței între Rusia și România, a pus din 
nou toată problema în faţa tribunalului Istoriei. România n-a recunos- 
cut atunci acest act și şi-a rezervat intact dreptul de revendicare. 


Statul român, care a suferit această flagrantă violare a dreptului din 
partea unui aliat, această dureroasă amputaţiune, are datoria nu numai 
față de poporul său, de a-și încorda toate puterile pentru a-și restabili 
înainte de toate integritatea fiinţei sale, dar şi faţă de provincia atât de 
mișeleşte răpită. 


Răpirea Basarabiei, în aceste condiţii, este un fapt brutal, un abuz de for- 
tă, fără nici o bază juridică: nu e nici cucerire, fiindcă n-am fost în război, 
nu e nici cesiune benevolă prin vreun tratat cu România. De drept deci ea 
face încă parte din România, care nu dăduse sancţiunea ei, — nici nu avea 
dreptul să o dea. Constituţia noastră, în vigoare la 1878, declară categoric 
(art. 2): „teritoriul României este inalienabil”. Şi chiar o simplă rectificare 
de frontieră nu se poate face decât prin lege: „limitele statului nu pot fi 
schimbate sau rectificate decât în virtutea unei legi”, înstrăinarea a trei ju- 
dețe nu poate fi considerată numai ca „schimbare de limite” Deci, nu nu- 
mai că de fapt nici un tratat consimţit de noi și nici o lege n-au sancționat 
anexarea Basarabiei, dar nici nu o puteau sancţiona după Constituţie, chiar 
dacă România o voia: poporul românesc din Basarabia ar fi în drept să 
tăgăduiască oricărui guvern, chiar voinţei unanime a restului țării, drep- 
tul de a dispune astfel de soarta lui și de soarta generaţiilor viitoare. Ase- 
menea sancțiune ce ar fi fost dată de Corpurile Legiuitoare românești, 
ar fi ea însăși un abuz de putere față de Basarabia. Ar fi, de altfel, mai mult 
decât o laşă resemnare, o sinucidere și pentru România însăși. 


Astfel au înţeles lucrurile Mihal Kogâlniceanu, ministrul de afaceri stră- 
ine pe vremuri, și loan Brătianu cel Mare. De aceea România nu numai 
nu şi-a dat sancţiunea, dar a protestat solemn în fața Europei împotriva 
actului de violență, a neruşinatului abuz de putere, a cărui victimă a fost. 


Basarabia, dar, nu poate servi ca obiect de trafic sau de compensaţiune 
pentru orice achizițiuni de teritorii în altă parte. O parte din națiune, 
oricât de însemnată, nu poate vinde sau schimba o altă parte a naţiunii, 
oricât de mică, pentru nimic în lume. Națiunea poate suferi amputaţi- 
uni violente, dar nu poate consimți valabil la vivisecțiune pentru cine 

ştie ce avantaje, care, în cazul unei asemenea degradări morale, n-ar 
putea fi decît imaginare. 


O naţiune vie nu-și poate da consimțământul la asemenea operaţiuni. 
Iar dacă şi-l dă, nu mai merită numele de națiune, — nici nu mai merită 
să trăiască. 

Dar nu numai Basarabia, Moldova orientală, ca o parte organică a na- 
ţiunii, poate invoca dreptul ei, de care nu poate dispune nici măcar sta- 
tul român, dar chiar şi basarabenii, individual, au drepturi peste care 
nimeni nu poate trece. 


După legile noastre, un român, care și-ar fi pierdut dreptul la cetățenie, 
îl poate reclama oricând, şi acest drept nu-i poate fi refuzat. E destul să 
renunțe la distincţiunile contrarii legilor române, dacă le-ar avea (art. 


18, Cod. Civ.) 


Același drept îl are și prima generaţie ce s-ar naște din români care ar 
fi pierdut calitatea lor de români, chiar înainte de nașterea copiilor lor. 


În adevăr, art. 10 din C. Civ. dispune: 


„Tot copilul născut în ţară străină din un român, care ar fi pierdut ca- 
litatea sa de român, va redobândi totdeauna acea calitate, îndeplinind 
formalitățile prescrise de art. 18 (adică: ca şi românii care ar fi pierdut 
calitatea lor ei înșiși.) 


Notaţi: „totdeauna”, — adică este un drept care nu poate fi pierdut niciodată. 


Dar în această situaţie se află aproape întreaga populaţie din cele trei 
județe răpite în 1878: 


Cei ce au trecut peste vârsta de 38 ani, ei înșiși au fost născuţi români, 
şi au pierdut această calitate numai în urma anexiunii. Iar cei mai tineri 
de 38 ani, evident, formează prima generaţie care poate invoca dispo- 
ziţia din art. 10. 


Un veac înseamnă, la urma urmelor, atât de puţin în viaţa unei naţiuni, 
încât, chiar în Basarabia veche, foarte mulți din generaţia mai bătrână 
de 50 ani, pot invoca același drept. 


Aşadar, o parte însemnată din populaţia românească a Basarabiei are 
dreptul legal la cetățenia românească. Basarabenii ne pot spune: istori- 

ceşte și legalmente avem aceleași drepturi asupra țării românești, ea ne 
aparține deopotrivă... 


Cum dar s-ar putea admite traficul cu Basarabia în numele „idealului 
național”? Nu! Nu „idealul naţional” poate duce la asemenea situaţie, 
ci renunțarea la idealul național, negațiunea oricărui ideal. 


Şi această crimă a fost săvârşită față de Basarabia și față de naţiune, ca 
ființă vie, când România, împotriva cuvântului lăsat de M. Kogâlnicea- 
nu şi loan Brătianu — cel Mare, a fost aruncată în brațele Rusiei. 


Am fost răsplătiți de Sovietul din Petrograd... 


Politica aceasta însă, oricare ar fi fost rezultatul imediat, nu putea decât 
să fie fatală pentru națiunea noastră, fiindcă avea la bază mai mult de- 
cât o mare nedreptate istorică, mai mult decât nesocotirea drepturilor 
sfinte ale unei părți din pământul băștinaș românesc: trădarea de sine 
însăși a unei naţiuni, violarea supremei legi morale, la care trebuie să se 
supună orice neam ce vrea să trăiască. 


Istoria nu iartă asemenea trădări, fiindcă, prin ele înseși, se dovedeşte 
lipsa de sănătate morală şi de vitalitate. 


Din fericire, națiunea nu poate fi învinuită, pentru un păcat al conducă- 
torilor, săvârşit fără ştirea şi voia ei. 


28 octombrie 1917 

Catinca AGACHE 


Mihai Eminescu 
și idealul naţional de Unire 


C. A. — doctor în filologie, 
Universitatea „Al. |. Cuza”, 
lași. Autoare a numeroase 
articole și studii publicate 
în revistele literare din 
România și Republica 
Moldova. Semnează mai 
multe volume de istorie 

şi critică literară, între 

care Daniel Corbu, un 
postmodernist orfic (2013), 
lon Miloș între contemporani 
(2012), Insularii, roman 
(2011), Literatura română din 
Voivodina (2010), Literatura 
română în țările vecine 
1945-2000 (2006) şi altele. 
Este membru al Uniunilor 
Scriitorilor din România și 
din Republica Moldova. 


Eminescu este o conştiinţă 
de cultură completă 


Constantin NOICA 


Revenim iar şi iar la Eminescu - reper funda- 
mental, atunci când este vorba despre limbă, 
istorie, biserică, tradiţie, neam, unire, cultură, 
valori care ne pot reprezenta în lume ca popor 
creator, şi nu demolator; la opera lui poetică 
de dimensiune cosmică, topită în vers nemu- 
ritor ce străbate secolii, ori la publicistica sa ce 
nu şi-a pierdut nimic din forța vizionară, parte 
din ea fiind dureros de actuală şi astăzi. Ni se 
poate reproșa că mergem pe un drum bătătorit, 
dar afirmaţia filozofului creştin și a umanistului 
Constantin Noica, şi anume că „nu ne întoar- 
cem niciodată cu mâinile goale când îl căutam 
pe Eminescu și îl consultăm”, îndreptățește 
acest apel continuu la Poetul naţional! (sintag- 
mă taxată de delatorii săi drept clișeizată, di- 
dacticistă, dar care exprimă percepția generală 
a românilor de oriunde s-ar afla în lumea asta 
globalizată), la gazetarul şi gânditorul de geniu. 
Căci Eminescu, poetul — prim mare jurnalist 
din istoria țării, a cărui înălțime și profunzime 
a gândirii a depășit granițele naţiunii sale din 
a doua jumătate a veacului al XIX-lea, este în 

același timp imaginea-simbol a zbuciumului pentru idealul unirii pro- 
vinciilor istorice românești, parte din care se aflau sub stăpâniri străine, 
identificat cu însuși sufletul poporului din sânul căruia a ieșit ca un mira- 
col spre a-l înălța în cultura universală. A cuprins, cu mintea sa ascuţită, 
simţul critic şi profund patriotic problemele majore ale epocii în care a 
trăit, o perioadă istorică de mari frământări, când naţiunile europene își 
conturau statalitatea, când curentul naţionalist - în sensul bun, sănătos al 
cuvântului, naționalism patriotic, nu şovin — era foarte pronunţat în toa- 
te spaţiile europene, ca urmare a acelui „Risogirmento” promovat de Giu- 
seppe Mazzini şi Garibaldi, ceva mai târziu de Giuseppe Verdi, când te- 
ritorii locuite de popoare autohtone aflate de multă vreme sub stăpânire 
străină se treziseră, dorind eliberarea de sub aceste puteri dominatoare și 
afirmarea aspirațiilor de libertate națională. Romantismul însuşi, al cărui 
ultim reprezentant european de geniu a fost Eminescu, avea între trăsă- 
turile sale reînvierea perioadelor de glorie din trecutul fiecărui popor, ac- 
centul pe tradiţii, datini, obiceiuri. La noi, această mișcare literar-politică 
de trezire a conștiințelor a fost încadrată sub denumirea de „Deşteptătorii 
neamului”, lista reprezentanţilor ei, până a ajunge la Eminescu, fiind ilus- 
trată cu mari făuritori de cultură și slujitori de țară. Așadar, din prisma 
romantismului patriotic, Eminescu, crescut în spiritul patriotismului, al 
aplecării cu venerație asupra trecutului istoric al naţiei, sădite la Cernăuţi 
de profesorul său de limba română Aron Pumnul (pașoptist ardelean 
de frunte) din ale cărui lecţii? s-a născut dragostea pentru Transilvania 
(străbătută de la un capăt la altul) și Blajul revoluţionar („Romă mică”), 
şcolit la înalte universități europene (Viena, Berlin) unde a prins spiritul 
entuziast și energic al veacului emancipărilor naționale, informat şi cu o 
viziune largă asupra atmosferei generale europene, al pulsului epocii, cu 
o luciditate fantastică şi cunoscător foarte bun al situaţiei dureroase a ro- 
mânilor din teritoriile româneşti ocupate, Eminescu, înaltă conștiință și 
spirit vizionar, nu putea să nu se angajeze în lupta pentru o națiune româ- 
nească modernă. Așa cum s-au implicat alți mari creatori contemporani 
progresiști din centrul, sud-estul european, pentru propășirea idealurilor 
naţionale și eliberarea statelor lor de sub străinii ocupanți. 


Format şi afirmat în perioada trezirii fiorilor conștiinței de sine a ro- 
mânilor, după cinci secole de dominație turcească într-o parte a Ro- 
mâniei și alte câteva de ocupaţie rusă și austro-ungară în cealaltă parte 
a ei, era firesc să susțină în publicistica sa păstrarea identității naționa- 

le. În viziunea sa — urmând linia ctitorului României moderne, Mihail 
Kogălniceanu - Țara Românească nu era numai Regatul propriu-zis, 
ci cuprindea provinciile istorice locuite de români aflate sub ocupaţie 
străină“, spaţii pe care le visa unificate politic, având în vedere unitatea 
existentă de limbă, istorie, tradiţie, cultură, unitate lingvistică remar- 
cată pe parcursul peregrinărilor sale ca adolescent din „Ducatul Buco- 
vinei” în Ardeal, Banat, Muntenia. De altfel, el foloseşte, pentru prima 
oară termenul de Românias în scrisoarea trimisă lui Iosif Vulcan, care-l 
debutase în „Familia”* (numărul din 25 febr./ 9 martie 1866) cu po- 
ezia De-aș avea: „Mult stimate domnule şi amice, Mulţumesc pentru 
onorariul trimis — cel dintâi pentru lucrări literare pe care l-am primit 
vrodată-n viață. În România domnește demagogia: și în politică, și în 
literatură; precum omul onest rămâne aici necunoscut în viața publică, 
astfel talentul adevărat e înecat de buruiana rea a mediocrităților, a ace- 
lei şcoale care crede a putea înlocui talentul prin impertinenţă și prin 
admiraţie reciprocă. lartă-mi, stimate amice, acest ton polemic, dar te 
asigur că a fost pentru mine o rară mângâiere de-a mă vedea remunerat 
dintr-un colț atât de depărtat al României, din Oradea-Mare”. Acelaşi 
termen susținut de sintagma poetică „poporul mare, românesc” apare 
apoi în poema ce a înflăcărat inimile a zeci de generaţii de urmași Ce- 
ți doresc eu ție, dulce Românie (în textul original iniţial: Ce-ţi doresc eu 
ție, dulce România), publicată la vârsta de 17 ani”, dar care denotă o 
maturitate și profunzime a gândirii şi trăirii pentru un ideal mai pre- 
sus de această vârstă, o rostire sinceră, sensibilă, țâşnită dintr-un suflet 
pur românesc, ca și poemele La Heliade și Horea („Să privească — Ar- 
dealul lunei i-e rușine / C-a robit copiii pe sub mâini străine”), toa- 
te fiind scrise în spiritul romantismului târziu. Aşadar, în viziunea lui 
Eminescu, România era rotundă, la fel cum o văzuseră Kogălniceanu 
(la 1843), Dimitrie Cantemir ș.a., întregul teritoriu în care se vorbeşte 
românește, „de la Nistru pân-la Tisa”, cum avea să prevestească în ne- 
muritoarea Doina. 


De foarte tânăr, din perioada cernăuțeană și mai ales din timpul pele- 
rinajului transilvănean, a trăit intens sentimentul de contopire sufle- 
tească cu neamul său percepând acut durerea împărțirii lui de marile 
puteri, a manifestat acest spirit patriotic, luptând prin scrisul lui pentru 
trezirea conștiinței națiunii sale. Amintim acele versuri („Te plânge Bu- 
covina, te plânge-n voce tare,/ Te plânge-n tânguire și locul tău natal; / 

Căci umbra ta măreaţă în falnica-i zburare/ O urmă-ncet cu ochiul în 
tristă lăcrimare/ Ce-i simț naţional!”) din prima încercare poetică, 
dedicată? dascălului său cernăuțean preaiubit (La mormântul lui Aron 
Pumnul), sau poeziile din prima fază de creaţie, cele considerate a fi 
din perioada blăjeană, publicate în „Familia” lui Iosif Vulcan în 1866 
- Din străinătate”, La Bucovina!" ş.a. — ce anunţă genialitatea sa poetică 
(nemaivorbind că la 17 ani traducea deja din Schiller poemul Resigna- 
tiune, a cărui carte de poeme o purta „în buzunarul paltonului său fer- 
fenițit”, deşi admiraţia lui pornea mai mult către titanul de la Weimar, 
Goethe!!). Acest puternic şi statornic, sincer sentiment ce l-a însoțit 
toată viața și i-a cauzat și sfârșitul tragic scrie Ioan Slavici? în Eminescu- 
omul din volumul Amintiri: „N-am cunoscut om stăpânit deopotrivă 
cu dânsul de gândul unităţii naţionale și de pornirea de a se da întreg 
pentru ridicarea neamului românesc”; „Tânărul poet era un naţionalist 
(...) şi foarte pornit spre intoleranță când venea vorba de naţia română 
şi România”. Este, de altfel, arhicunoscut salutul său „Trăiască naţia!”'5, 
ca şi răspunsul „Sus cu dânsa!” dat celor care i se adresau utilizându-i 
originala formulă de salut. Încântat de trecutul românilor, „se uita cu 
însufleţire în viitorul luminos”, afirmând că „Măsura patriotismului va 
fi dată de faptele pe care vom avea ocazia de a împlini în viitor”. Şi-a 
asumat ca un dat menirea de scriitor național, aşa cum au făcut marile 
spirite europene ale vremii, dedicate naţiilor lor. „...nu ezita nicio cli- 
pă să vorbească despre visele sale măreţe privind soarta la aceea dată 
a Principatelor Române”, își aminteşte bunul său coleg și prieten din 
perioada cernăuţeană și vieneză, Theodor Ştefanelli. 


Triunghiul Blaj'*, orașul Școlii Ardelene (unde s-a întâlnit cu Timotei 
Cipariu şi a venit cu gândul de a-și da examenele restante din clasa a 
III-a de gimnaziu), Alba Iulia (ca participant la sesiunea anuală a As- 
trei, 27-28 aug. 1866), Sibiu (unde l-a cunoscut pe Nicolae Densusia- 
nu” și-ar fi încercat să-și definitiveze studiile!*) din peregrinările sale 
ardelenești"” este cel care i-a întărit convingerea în justeţea slujirii ideii 
unităţii naţionale și a culturii române. „Într-o zi frumoasă de vară, îmi 
făcui legăturica, o pusei în vârful bățului și-o luai la picior pe drumul 
cel mare, împărătesc..., povesteşte el în romanul autobiografic Geniu 
pustiu!*. „Întâmplarea a făcut ca, din copilărie încă, să cunosc poporul 
românesc, din apele Nistrului începând, în cruciș și în curmeziș, până 
în Tisa şi Dunăre”, va explica Eminescu, în 1882, această înclinaţie pre- 

coce spre slujirea idealului naţional. La Târnăveni afirmă public calita- 
tea sa de poet şi scopul acestor peregrinări: „Domnilor, eu sunt poet și 
vreau să-mi adun material”. 


Nu numai că „a dat o viaţă nouă întregii noastre limbi”, el a avut de 


foarte tânăr ca deviză acel echilibru între trecut, prezent şi viitor. 


Perioada studenţiei vieneze (1869-1872%) când, printre cei o sută de 
studenți români aflaţi la studii în capitala imperiului ce îngloba o mare 
parte din ţară, întâlneşte tineri bucovineni și blăjeni, când l-a cunoscut 
pe Slavici (voluntar la un regiment din Viena și student la drept) care 
avea să-i devină statornic prieten (deși diferiți)”, cuprinde nu numai anii 
cei mai senini și plini de entuziasm ai studiilor universitare, ci este una 
de conturare a personalităţii sale. De o inteligenţă sclipitoare, impetuos 
și clocotind de convingerile sale, el atrage atenţia lui Slavici care-l descrie 
ca fiind „copt înainte de vreme”, „deși era mai mic de ani, era mult mai 
mare ca ştiinţă, strivitor ca superioritate intelectuală și mai presus de toa- 
te om cu inimă deschisă şi totodată plină de căldura sfântă a celor aleşi” 
(Fapta omenească). Dragostea pentru poporul român, mai ales pentru 
partea aflată sub ocupaţie străină (bucovinenii și basarabenii, ardelenii și 
bănăţeni), a fost cea care i-a apropiat pe cei doi studenți vienezi, viitori 
mari clasici ai literaturii române, Eminescu fiind nu numai „maestrul” 
care-i conduce pașii în literatură, ci şi cel care-l atrage în slujirea cauzei 
românilor. Este perioada nu numai a studiului și lecturii cu nesaţ, a co- 
laborării la „Convorbiri literare” (cu poeme ce au stârnit un extraordi- 
nar ecou în sânul junimiștilor, ceea ce l-a determinat pe Iacob Negruzzi 
să-l viziteze la Viena) — piatră de hotar în afirmarea sa poetică —, ci şi 
a debutului ca publicist (ziarul „Albina” din Pesta), cu articolul O scri- 
soare critică (7/19/21 ian. 1870), în care critică broşura lui D. Petrino 
şi ia apărarea fostului său profesor Aron Pumnul: „Dar ceea ce la Viena 
nu-i periculos, în Ungaria e din contra un sâmbure de distrugere a statu- 
lui unguresc, căci, precum se ştie, Lepturariul, în aparenţă inocent al lui 
Pumnul, îi opreşte pe românii din Transilvania și Ungaria de-a se face 
maghiari” (M. Eminescu, Opere, IX, p. 421). 


În noua calitate, se implică cu frenezie şi curaj în problematica români- 
lor din imperiu, animat de un singur gând: unirea acestora și eliberarea 
de sub stăpânirea austro-ungară. După înființarea (împreună cu alți ti- 
neri) a cercului „Orientul” (1 apr. 1869), care avea ca scop strângerea 

textelor referitoare la cultura şi istoria naţională, publică în 1970, în 
„Federatiunea” din Pesta”, sub pseudonimul Varo, articolele incendi- 
are Să facem un congres, În Unire e tăria” şi Echilibrul”, care pun în 
valoare maturitatea gândirii sale, faptul că era un tânăr foarte bine in- 
format, dovedind o bună cunoaștere a situaţiei politice din imperiu, 
din Europa prin lecturarea ziarelor nemţești; un condei publicistic şi 
polemic bazat pe o solidă cultură și spirit european, poliglot” 


tea luminoasă, cu sufletul plin de duioșşie și cu o extraordinară cultură 


„cu min- 


generală” — cum îl descrie Slavici”. 


În aceste prime articole scrise, el vorbeşte despre compromisul du- 
alismului austro-ungar, despre „drepturi răpite prin puterea brută”, 
arătând spre „aceşti oprimători ai autonomiei Transilvaniei” (Echi- 
librul). Susţine cu aplomb idei foarte curajoase ce conţin un adevăr 
istoric crunt, având în vedere realităţile acelui timp, idei progresiste, 
vizionare, dincolo de unele tușe mai groase datorate atât patosului spe- 
cific vârstei şi curentului epocii, cât şi înclinaţiei polemice a discursului 
său („Nimeni nu trebuie să fie aicea stăpân decât popoarele însele și 
a trece suveranitatea în alte brațe decât în acelea ale popoarelor, ci cu 
toții uniți trebuie să mergem cu principiul, cu națiunea”; „Un insolent 
are cutezanţa de a spune în camera Ungariei cum că națiune română nu 
esistă. I se răspunde că esistă și nimic mai mult”; „Astăzi credem că ar 
fi venit timpul ca să pretindem și noi ceea ce ni se cuvine de secoli. E 
timp să declarăm neted și clar că în țara noastră (căci este a noastră mai 
bine decât a orişicui) noi nu suntem nici vrem să fim maghiari ori nem- 
ţi. Suntem români, vrem să rămânem români și cerem egala îndreptă- 
tire a naţiunei noastre. Faţă cu orice încercare de deznaționalizare ori 
suprematizare, întrebăm cu răceală şi conștienți de drepturile ce ni le 
dă aboriginetatea noastră și spiritul secolului: „Cine sunt acești oameni 
şi ce vor ei în țara noastră?” (Să facem un congres!); „Cine ar crede cum 
că Ungurii, chiar de-ar promite-o, vor găsi în ei atâta simţ de dreptate 
încât să redea, de exemplu, autonomia Transilvaniei, pe care au răpit-o 
fără consimtământul Românilor? Şi apoi nici nu avem noi să cerem de 
la unguri ceva, căci ei nu sunt competenti să ne dea nimica” (În Unire e 
tăria); „Ungurii nu sunt cu nimica superiori naţiunilor cu care locuiesc 
la un loc şi acest palat cu spume mincinoase cu care au înșelat Europa e, 
de aproape privit, forma ridicolă a unei pretenţii ridicole” (Echilibrul). 
Deşi poate fi (și a fost) acuzat de naționalism, el merge pe linia altor 

figuri europene luminate ale vremii sale, care exprimau idei similare. 
Ia astfel apărarea românilor ardeleni oprimaţi şi supuși unei crunte 
deznaționalizări, cum reiese și dintr-o scrisoare trimisă din Viena la 6 
februarie 1871 (... E destul de tristă starea unui popor când trebuie să 
lupte pentru limbă și naţionalitate în numele confesiunii religioase că- 
reia-i aparține”). În același timp, nu iartă nici neregulile din regat, cri- 
ticând orânduirea proastă existentă („nu îmbunătățirea calității a fost 
ţinta civilizației române, ci menţinerea tuturor neajunsurilor vechi..”)), 
lipsa de atitudine („nepăsarea noastră ne pierde” ), lansând îndemnul 
de revenire la „virtutea și demnitatea străbunilor, simplul simţ de dem- 
nitate și mândrie” și încurajarea că „puterea și mântuirea noastră în 
noi este!” Îndeamnă studențimea română vieneză la întrunirea într-un 
congres cu largă participare și implicare în problematica românilor din 
imperiu (Să facem un congres!). Ele i-au adus, la § luni de la publica- 
rea articolelor, acuzaţia de „delict de presa” din partea procurorul din 
Pesta”, mai întâi redactorului-şef Ion Poruţiu“, întrucât identitatea lui 
Varo a fost deconspirată (cu acordul poetului) în revista „Familia”, din 
13 noiembrie 1870. 


Publicistica din această perioadă, în care instigă direct la revoltă împo- 
triva regimului asupritor, dar mai ales cea de mai târziu, a atras asupră-i 
suspiciuni, marcând începutul urmăririi austro-ungare care nu-l va pă- 
răsi până-n ceasul trecerii sale la poporul stelelor, ca un crucificat. Din 
Viena, Eminescu i se adresa lui Iacob Negruzzi (11 februarie 1871), 
descriind situaţia în sine: „În articolul Echilibrul publicat în „Federa- 
ţiunea” (Nr. 38 şi 39, mai 1870) am susţinut autonomia Transilvaniei, 
fărâmarea dualismului, a unei forme ce contrazice natura obiectivă a 
monarhiei, dreptul ce-l are fiece popor de a-și determina viaţa prin legi 
și de-a avea un propriu organ pentru formularea acestor voințe, o legis- 
latură. Acest articol a dat însă (ocazie) procurorului public din Pesta 
de-a mă cita la judecătoria de instrucțiune (...)”. 


De gazetele românești din Ungaria se leagă astfel nu numai debutul său 
poetic, ci şi cel publicistic, care-l fac cunoscut ca apărător al drepturilor 
românilor din întreg spațiul etnic locuit de ei. 


Vizita făcută exilatului domn făuritor al Unirii Principatelor, Al. I. 
Cuza, la Döbling” (lângă Viena), în ianuarie 1870, (împreună cu L. 
Năstase, V. Burlă) îl va marca definitiv:* „Vor trece veacuri și nu va 

exista român căruia să nu-i crape obrazul de ruşine de câte ori va răsfoi 
istoria neamului său la pagina lui 11 februarie și stigmatizarea acelei 
negre felonii va răsări pururea în memoria generaţiilor, precum în ori- 
ce an răsare iarba lângă mormântul vândutului Domn” („Limpul”, 27 
februarie 1882). 


Cu gândul la nevoia înfăptuirii unităţii românilor din provincii- 
le ocupate, se zbate, împreună cu Slavici, pentru unitatea culturală 
a studenţimii vieneze, divizată în două societăți roase de discordii, 
reușind, deloc uşor, fuzionarea în una singură — Societatea Academică 
Literară „România Jună”, înființată la data de 8 aprilie 1871, ce avea 
ca deviză Uniţi-vă în cuget, uniți-vă în simţiri!, cu Slavici ales ca prege- 
dinte, Eminescu, ca bibliotecar, Ștefanelli, în conducerea acesteia, în- 
tre membrii de vază fiind Titu Maiorescu, Virgil Oniţiu, Vasile Goldiș 
ș.a. „Proiectul de program pentru serbarea naţională la mormântul lui 
Ştefan cel Mare, la 1527 august 1870” — la care Eminescu a adăugat pa- 
ragraful în care se menţiona întrunirea tinerilor într-un congres după 
desfășurarea festivităților — şi „Apelul” către „frații comilitoni” de la 
universităţile şi academiile din: Bucureşti, laşi, Torino, Berlin, Pesta 
etc., lansate la finele anului 1869 şi publicate în revista „Iraian'”, pre- 
luate de alte ziare românești, au avut un larg ecou. „Să demonstrăm 
lumii că geniul poporului nostru viază, să-i arătăm că națiunea noastră 
înțelege misiunea sa”, susținea tânărul Eminescu. 


Noua societate, dinamizată de Apelul pentru serbarea de la Putna, 
de articolul „Să facem un congres!” a stat la baza organizării primu- 
lui Congres al studenților români de pretutindeni în cadrul Marii Ser- 
bări de la Putna, concepută ca o mare serbare națională prilejuită de 
sfințirea mânăstirii ştefaniene ce împlinea 400 de ani de la ctitorire, 
aflată sub ocupaţia austriacă. În „Convorbiri literare” din septembrie 
1870, Eminescu preciza că „exteriorul acestei festivități are să fie de- 
un caracter istoric și religios; interiorul ei — dacă junimea va fi dispusă 
pentru aceasta — are să cuprindă germenii unei dezvoltări organice, pe 
care spiritele bune o voiesc din toată inima”; „Deşi desfăcuţi unii de 
alții în privinţa politică, ne unește, totuși, aceeași limbă, aceleași obice- 
iuri şi datine, aceeași religiune şi credință politică şi socială, de la Tisa 
până la Marea Neagră, de la Nistru şi până la Balcan; scopul nostru co- 
mun [...] este însă o necesitate imperioasă pentru conlucrarea la același 

scop, ca să ne coadunăm din toate unghiurile spre a ne cunoaşte unii 
pe alţii, a ne uni în cuget și simțiri, a ne conţelege despre interesele 
noastre comune, pentru care suntem și existăm, pentru progres și cul- 
tură națională”, sublinia Eminescu. Congresul însă a fost amânat pen- 
tru anul următor din cauza războiului franco-prusac și a falimentului 
băncii în care fuseseră depuși banii. Vorbind despre această amânare, 
Eminescu menţiona că serbarea a fost ,... pornită dintr-un sentiment 
de pietate către trecutul nostru pe cât de glorios, pe atât de nefericit” 
(„Convorbiri literare”, toamna anului 1870). 


În 4/16 sept 1970 i se adresa lui Negruzzi rugându-l să publice în „Con- 
vorbiri literare” Apelul privind proiectata întrunire la Putna, la mormân- 
tul lui Ştefan cel Mare. „N-are să fie serbarea unui comitet, nu a unei 
junimi; serbarea de la Putna trebuie să fie un act produs de o naţiune 
întreagă; serbarea de la Putna are să fie întrunirea naţiunii române în 
suvenirele trecutului, în însuflețirea prezentului şi speranţele viitoru- 
lui!”, scria în „Serbarea de la Putna, apel către onoratul public român”, 
semnat de V. Bumbac şi loan Slavici. Noul comitet ales (8 martie 1971), 
format din loan Slavici, preşedinte, Mihai Eminescu, secretar, Vasile Mo- 
rariu, Pamfil Dan ș.a., reușește să organizeze, la 15/27 aug. 1871, această 
primă mare manifestare colectivă de unitate spirituală a studenţimii ro- 
mâne, să determine participarea entuziastă a unei mase largi de români 
din toate provinciile românești la evenimentul rămas în istorie sub denu- 
mirea de Serbarea de la Putna, participarea unor mari personalități“ (M. 
Kogălniceanu” Gr. Tocilescu, Constantin Istrati, G. Dem. Teodorescu, 
o delegaţie a Mitropoliei Moldovei, pictorii Carol Popp de Szathmâry, 
Epaminonda Bucevschi ş.a.). Au rămas ca momente deosebite: cuvânta- 
rea lui Slavici în deschiderea Serbărilor din fața porticului înălțat în fața 
mânăstirii; procesiunea spre mânăstire în frunte cu Părintele arhiman- 
drit Arcadie Ciupercovici, egumenul mănăstirii Putna; toasturile lui I. G. 
Sbiera, din partea „Societăţii Academice Române”, a episcopului Filaret 
Scriban la festinul al cărui președinte de onoare a fost M. Kogălniceanu; 
corul studenţilor teologi din Cernăuţi care-a interpretat „Imnul lui Ştefan 
cel Mare” pe versurile lui Vasile Alecsandri“ („imnul religios al lui Alec- 
sandri, compus anume pentru serbare”, cum scria reporterul Eminescu) 
şi muzica de Flechtenmacher și Claudella; cuvântarea festivă” a studen- 
tului berlinez A. D. Xenopol la mormântul domnitorului în prezenţa a 
peste 3000 de oameni; depunerea urnei de argint cu pământ din toate 

provinciile românești (păstrată până astăzi în muzeul mănăstirii) de că- 
tre junii vienezi; balada elevului Ciprian Porumbescu din cadrul serbă- 
rii câmpenești ce a urmat și vorbele adresate tatălui său, Iraclie Porum- 
bescu (fost stareţ al acestei mânăstiri), „Tată, am cântat Daciei întregi!” 
„purtau panglici care simbolizau culorile drapelului României libere, în 
timp ce Comitetul de organizare îi întâmpina încinși cu eșarfe tricolor”, 
reda Eminescu atmosfera entuziastă de atunci. Descris de contemporani 
ca „activ și pios, totodată entuziast și grav, apăsat parcă de răspunderea 
unui atât de răscolitor moment istoric”, Eminescu împarte foi volante cu 
poezia „La mormântul lui Ştefan cel Mare” de Dimitrie Gusti, tipărită 
la Iași la iniţiativa sa, în care se vorbea despre toate acele „românești pă- 
mânturi”*8. „Crist a învins cu litera de aur a adevarului și a iubirei, Ştefan 
cu spada cea de flăcări a dreptului. Unul a fost libertatea, celălalt apără- 
torul evanghelului ei. Vom depune deci o urnă de argint pe mormântul 
lui Ștefan, pe mormântul creștinului pios, al românului mare”, a cuvântat 
Eminescu”. 


Prin această Serbare s-au marcat nu numai sfinţirea sfintei Mânăs- 
tirii ştefaniene, ci s-a reușit să se împlinească retrezirea ideii unității 
naţionale, având o importanță deosebită în consolidarea Statului Ro- 
mân modern. 


Într-o scrisoare deschisă adresată lui D. Brătianu, publicată, împreună 
cu Pamfil Dan, în „Românul” din 3/15 aug. 1971, Eminescu explica 
simbolistica acestei întruniri a tineretului la Putna: „Dacă o generaţie 
poate avea un merit, e acela de a fi aginte al istoriei, de a purta sarcinile 
cu necesitate de la locul pe care îl ocupă în înlănțuirea timpilor”. Cu lucidi- 
tatea și clarviziunea ce-i era un dat natural, a apreciat rolul deosebit al 
acestui moment istoric: „Se va ridica simţul naţional, aproape adormit 
până acuma, şi va lua alt avânt, iar studenţii ce-au sosit din toate părțile 
și-au făcut cunoștință și legături de prietenie între dânșii... vor fi propa- 
gatorii cei mai zeloși ai ideii că, lucrând uniţi şi conduși de același ideal, 
vor contribui la deşteptarea şi mărirea neamului lor în provinciile de 
unde se trag”; „A fost și foarte multă inteligenţă, tot bărbați marcanți 
din toate ţările locuite de români. Și ei au făcut cunoştinţă mai de 
aproape, şi între dânşii au urmat un schimb de vederi și nu se poate ca 
acest fapt să nu influențeze activitatea lor publică şi să nu aibă urmări 
binefăcătoare pentru neamul întreg”; „studenţi, popor și inteligență, 

cu toţii au văzut şi s-au convins că hotarele nu pot impiedica manifes- 
tările entuziaste ale unui popor pentru o idee pe care au urmărit-o şi 
serbarea de la Putna. Deși despărțiți prin hotare, toţi ştiu că sunt unul și 
acelaşi neam şi această convingere va mări puterea lor de rezistență și îi 
va oţeli în lupta pentru neam, lege şi ţara”. 


Congresul studenţesc propus de Eminescu, ţinut în seara aceleași zile de 
Sf. Maria în trapeza mănăstirii şi în turnul porţii“, a cerut „restabilirea 
unității în viaţa culturală a Românilor, cultura să fie naţională și pretutin- 
deni aceeași” (cum specifică Slavici în „Amintirile” sale). ,... trebuie să fie 
omogenă la Prut și la fel în sânul Carpaţilor cărunţi și pe malurile Dună- 
rii bătrâne”, arăta Eminescu, ale cărui neastâmpăr intelectual şi idei trans- 
mise celor din jur Slavici le considera ca fiind profetice, providenţiale, 
concluzionând și fixând esenţa acestui eveniment: „De fapt, restabilirea 
unității în viaţa culturală a Românilor era un mijloc adecvat, în vederea 
unirii politice a Românilor într-un singur stat ?. 


„Una din cele mai frumoase serbări întocmite de societatea academica 
Romania Juna din Viena a fost serbarea de la Putna din 15/27 august 
1871 în memoria lui Stefan cel Mare, menţionează Theodor V. Stefa- 
nelli, participant la Congresul de la Putna. „Toată suflarea româneas- 
că a primit cu cea mai deplină însuflețire mareaţa idee, spre a aduce 
omagii de pietate și veneraţiune aceluia ale carui oseminte se odihnesc 
de trei secole şi jumatate în vechea mânăstire zidită de dânsul. A fost 
întâia serbare la care au luat parte românii din toate țările locuite de 
dânșii și ideea aceasta a purces de la Eminescu (...) Cel mai de seamă 
lucru pentru Eminescu era însă rezultatul moral al acestei serbări...”*. 
Şi acesta s-a văzut, întrucât dintre cei care au fost prezenţi s-a înfiripat 
generaţia (Cercul studențesc „Arboroasa”) ce va lupta pentru Unirea 
Bucovinei cu Ţara. S-au împlinit astfel cuvintele lui Mihai Eminescu 
adresate lui Dumitru Brătianu la 3 august 1871: „dacă serbarea întru 
memoria lui Ştefan va avea însemnătate, aceea va fi o dovadă mai mult 
cum că ea a fost cuprinsă în sufletul poporului românesc şi s-a realizat 
pentru c-a trebuit să se realizeze”. 


În toamna aceluiași an însă, Slavici și Eminescu demisionează din condu- 
cerea societății înființată de ei. Titu Maiorescu îl apreciază deja ca „poet în 
toată puterea cuvântului, situându-l imediat după Alecsandri în cunoscu- 
tul studiu Direcţia nouă... publicat din acel an în „Convorbiri literare”. 

Din perioada ieșeană (1874-1877) a poetului și publicistului de geniu 
Mihai Eminescu, mai exact din 1875, datează un alt episod emoţionant 
de asumare de către acesta a unor riscuri pentru românii din teritorii- 
le românești înstrăinate. El se referă la trecerea frauduloasă prin vama 
austro-ungară, în drum spre Cernăuţi unde se înființa Universitatea 
germană, a unui „maldăr” din lucrarea „Răpirea Bucovinei”, nesemna- 
tă, dar alcătuită de Kogălniceanu, ce milita pentru unirea Bucovinei cu 
ţara mamă, pe care a distribuit-o românilor bucovineni. 


Deşi n-a fost un revoluţionar în sensul exact al cuvântului, dar „cel mai 
adesea se pierdea în lumea ideilor” (cum își amintește Slavici), Emi- 
nescu a fost mereu o minte trează și aplecată să asculte inima poporului 
său, un răzvrătit în poezie, dar mai ales în publicistică, luptând neobo- 
sit pentru binele neamului românesc, un militant, prin pana sa, pentru 
unitate națională, o forță intelectuală de excepţie, cu întreg „evantaiul 
lui de deschideri către lume și cultură”*. 


Ajuns jurnalist printr-un joc al destinului, a slujit această profesie, 
care s-a potrivit foarte bine structurii sale combative, cu înaltă și rară 
devoțiune, neabdicând niciodată de la adevăr, morală, justeţe. Prin ar- 
ticolele sale (multe, polemică de presă) orientate spre viitor, a abor- 
dat probleme fundamentale, propunându-şi să îndrepte starea de lu- 
cruri, să facă educaţie politică, etică şi mai ales să trezească conștiința 
națională, fiind prin toate înfăptuirile sale „un arhitect (în sens spiritu- 
al) al României moderne”, cum susține acad. loan Aurel Pop. 


Scrisă într-o perioadă traversată de evenimente fundamentale pentru 
istoria țării (Războiul de Independenţă, Proclamarea Independenţei, 
Congresul de la Berlin și condiţiile nedrepte impuse de acesta pentru 
recunoaşterea proclamării regatului), publicistica sa* este una de excepție. 
Atât cea din perioada ieșeană, de la „Curierul de Iași” (13 mai 1876 - noi. 
1877, corector și redactor al părţii neoficiale), cât mai ales cea din perioada 
bucureşteană, de la „Timpul”* (noi. 1877*-febr. 1880, simplu redactor 
<ca și I. Slavici, I. L. Caragiale, Ronetti Roman>; 16 febr. 1880-dec. 1881, 
redactor-şef <perioada de maximă intensitate a sa>; 1981-1983, prim-re- 
dactor pentru partea politică). De la acea primă ochire sintetică privind 
Influența austriacă asupra românilor din Principate, publicat în „Convorbiri 
literare” în 1876, la o altă primă expunere sistematică, de data aceasta pri- 
vind situaţia social-politică din țară, Icoane vechi și icoane nouă, ori la primul 

amplu studiu despre Basarabia — replică documentată temeinic dată zia- 
rului panslavist „Le Nord” din Bruxelles, publicistica sa este dinamitardă. 
Ea este o foarte atentă și cuprinzătoare radiografie a epocii cu toate fră- 
mântările din plan naţional și internațional, dovedind o foarte actuală și 
amplă informaţie, spirit viu, un scris vibrant într-o limbă a cărei expresivi- 
tate, claritate și modernitate uimește şi astăzi, o rigoare și o forță a expresiei 
uluitoare“. Are în centru ideea „conservării naționalităţii și a țării”, a elibe- 
rării de sub dominație străină a provinciilor surori înstrăinate, a drepturi- 
lor românilor, a reîntregirii României, chiar dacă nu folosind expres aceste 
cuvinte. 'Toate gândurile sale de jurnalist dedicate adevărului, emancipării 
poporului său se învârt în jurul noțiunii de conștiința de neam, Eminescu 
notând că românii sunt îndreptățiți „să aibă libertatea spiritului şi conști- 
inței lor în deplinul înțeles al cuvântului”, deoarece în „spirit şi limbă sunt 
aproape identice, iar limbă și naționalitate, asemenea” („Curierul de Iași”, 
noi. 1876). Tot în „Curierul..” sublinia, a câta oară, unitatea românilor din 
regat cu cei din provinciile ocupate: „Nu există nicio deosebire între rasa 
română din Muntenia, Moldova, din cea mai considerabilă parte a Ardea- 
lului şi a Țării Ungureşti. E absolut aceeași rasă, cu absolut aceleași înclinări 
şi aptitudini”. 

Din cele aprox. 1500% de articole publicate majoritar în „Curierul de 
Iaşi” și „Limpul'“! reiese înalta sa conștiință de gazetar profesionist şi 
scriitor român care „a luat parte la tragedia neamului românesc” (Mir- 
cea Eliade) și şi-a asumat menirea să fie vocea acestuia din iubire sin- 
ceră de țară. „Eminescu s-a făcut simţit de cum a intrat în redacție prin 
universul de idei al culturii ce acumulase singur, prin logică și vervă” 
- nota Maiorescu la sosirea poetului în redacţia ziarului conservator 
„Limpul'. Același Slavici, coleg de redacţie, ni-l descrie din perioada de 
la „Limpul”: „mintea luminată, cu sufletul plin de duioșie şi cu o extra- 
ordinară cultură generală, era nesecat în gândire... 


„Cel dintâi gânditor politic român”, cum aprecia George Călinescu 
vocaţia sa de gazetar, Eminescu și-a demonstrat nu numai abilitățile sale 
polemice (în principal, cu ziarul „roşu”, „Românul”, condus de liberalul 
C. A. Rosetti), ci capacitatea de previziune privind devenirea țării, sân- 
gerând pentru toate nedreptățile îndurate de poporul român (pierderea 
Bugeacului în schimbul Dobrogei: „ne-au luat ceea ce era al nostru și ne- 
au dat ceea ce nu era al lor”) din cauza străinilor „cotropitori”. 

Nimeni, nici înainte, nici după el, nu a reușit să abordeze problema- 
tica tuturor românilor, din regat, din cele două imperii în care au fost 
înglobaţi cu forţa (din Bucovina, Transilvania, Maramureș, Crişana, 
Banat, Basarabia), cât şi de pe cuprinsul Peninsulei Balcanice, unde 
trăiesc colectivități insulare de aromâni, meglenoromâni, istroromâni 
(Erori istorice și filologice, „Limpul”, 11 aug. 1882; Macedoromânii, 
„Limpul”, 27 aug. 1882), a căror limbă este „numai un dialect al limbii 
dacoromâne”. Publicistica sa constituie pe ansamblu, din acest punct 
de vedere, un document inegalabil, o sursă unică de informare amplă, 
exactă, asupra situaţiei acestora în epocă, criticând lipsa de interes a 
statului român faţă de soarta lor („noi nu mișcăm nici degetul mic în 
favorul lor, ci ne frământăm în tulburări interne, amețiți de orgia pala- 
vrelor byzantine”). „Nu există un stat în Europa orientală, nu există o 
ţară de la Adriatica până la Marea Neagră care să nu cuprindă bucăți 
din naționalitatea noastră. Incepând de la ciobanii din Istria, de la 
morlacii din Bosnia și Erţegovina, găsim pas cu pas fragmentele acestei 
mari unități etnice în munţii Albaniei, în Macedonia și Tesalia, în Pind 
ca în Balcani, în Serbia, în Bulgaria, în Grecia până dincolo de Nistru, 
până aproape de Odesa şi Kiev”* („Limpul”, 26 sept. 1878), nota el, 
uimit şi mândru de întinderea în istorie a neamului românesc. 


Nimeni nu a consemnat documentat, temeinic, cu atâta însufleţire, te- 
meritate și intransigenţă faptele grave care se petreceau în acele vremi: 
apropierea de Imperiul Austro-Ungar, subordonând astfel interesele 
României şi sacrificând românii aflaţi sub stăpânire austro-ungară”. 


Nimeni dintre jurnaliștii vremii nu a militat deschis, cu aplomb, ca Emi- 
nescu, pentru unirea Transilvaniei cu România şi împotriva alianţei cu 
Viena: „Câtă vreme guvernele de la Budapesta îi oprimă pe români, în- 
grădind accesul la şcoală şi Biserică, blocând cultivarea limbii materne, 
apropierea de Imperiu nu este posibilă şi nici recomandabilă”, avertiza el. 


Nimeni dintre aceştia nu a purtat cu atâta înflăcărare și devoțiune ade- 
vărate campanii de presă împotriva ocupanților ruși, apărând interesele 
românilor aflați sub această cruntă asuprire. Deschisă de editorialul În 
sfârşit vedem limpede (publicat în „Timpul, 25 ian. 1878), această cam- 
panile privind problema Basarabiei va ocupa un loc central în publicis- 
tica sa (,... Rusia nu se mulțumește de a fi luat o parte mare și frumoasă 
din vatra Moldovei, nu se mulțumește de a fi călcat peste granița firească 

a pământului românesc, ci voiește să-și ia şi sufletele ce se află pe acest 
pământ şi să mistuiască o parte din poporul român - „Limpul', 1878; 
„Măsurile silnice pentru stârpirea românismului se iau fără de curma- 
re. Administraţia, biserica şi școala sunt cu desăvârșire rusești, încât este 
oprit a cânta în ziua de Paşti „Hristos a înviat” în româneşte” — „Limpul”, 
iunie 1878; „Cu sabia n-a fost luată însă nici Bucovina de austriaci, nici 
Basarabia de ruși, ci prin fraudă” — „Timpul”, 1 martie 1878). 


Studiul Basarabia, memoriul politic alcatuit de el pentru a fi prezen- 
tat la Congresul de la Berlin (1878) de delegaţia română (care, cum 
se ştie, nu a fost primită), abordează problema dureroasă a retrocedă- 
rii judeţelor din sudul Basarabiei, argumentând „cu documentele pe 
masă”, ştiinţific şi polemic, unitatea statală a Moldovei înainte de 1812, 
situația celor trei județe anexate samavolnic, românitatea întregului te- 
ritoriu dintre Prut şi Nistru“ („Timpul”, 1 mart. 1878). Polemica din 
acest studiu continuă cu editorialul Argumentul de căpetenie („Timpul 
1 mart. 1878), în care aduce noi dovezi în favoarea apartenenţei acestui 
spațiu („Basarabia nu însemnează, scria Eminescu, decât țara Basara- 
bilor, precum Rusia însemna țara rușilor, România țara românilor”). 
El face din această chestiune o prblemă internaţională, încercând să 
capteze atenţia asupra acestei situaţii nedrepte („Am răsfoit cărți, ne- 
am folosit de munca altora, am adunat dovezi și am arătat că poporul 
român nu a renunțat la drepturile sale asupra Basarabiei și că, prin ur- 
mare, nici astăzi nu are dreptul de a renunța” — „Limpul”, 30 apr. 1878). 


Nimeni dintre ziariştii contemporani lui nu a luat apărarea Bucovinei“ 
cu atâta ardoare, bravură, dublate de o solidă argumentaţie, cum o face 
el în articolul Răpirea Bucovinei, apărut în „Curierul de Iaşi”, la 30 sep- 
tembrie 1877 („La anul 1774 au intrat oştirile austriecești, cu disprețul 
oricărui drept al ginţilor <...>, în partea cea mai vechie şi mai frumoasă 
a țării noastre”; „fără inimă pune astăzi mâna pe un pământ sfânt, a 
căruia apărare ne-a costat pe noi râuri de sânge, veacuri de muncă, toa- 
tă inteligența noastră trecută, toate mișcările cele mai sfinte ale inimei 
noastre”); nu i-a închinat acestui mirific ţinut un superb poem de dra- 
goste, scris în adolescenţă, precum La Bucovina („N-oi uita vreodată, 
dulce Bucovină,/ Geniu-ţi romantic, munții în lumină, / Văile în flori,/ 
Râuri resăltânde printre stânce nante,/ Apele lucinde-n dalbe diaman- 
te / Peste câmpii-n zori”). 

Nimeni dintre ziariştii vremii nu a argumentat cu atâta tărie și convin- 
gere unitatea poporului român din cele trei mari provincii istorice ca- 
re-l îndreptățește să aspire la unitatea politică („Există indicii, atât în 
numirile localităţilor şi râurilor precum și în alte împrejurări, care de- 
notă o unitate a neamului românesc preexistentă formaţiunii statelor 
noastre”S — „Timpul” 1 aprilie 1881). 


Făuritor al limbii române literare moderne, el a subliniat că darul cel mai 
de preţ moștenit de la înaintași este limba națională, în care românii îşi ex- 
primă identitatea și comunică între generaţii, fiind factor legitim pentru 
unitatea politică („Dacă mai ținem seamă de unitatea aproape absolută 
a limbei vorbite de români precum și de unitatea datinelor, amândouă 
preexistente formaţiunii statelor române chiar, am arătat aproape în to- 
talitate cauzele ce se opun în mod constant deznaţionalizării românilor” 
- „Limpul”, 2 sept 1881), condamnând politica de deznaționalizare dusă 
în provinciile ocupate, realizând, spre argumentaţie, un amplu tablou al 
maghiarizării numelor românești în Ardeal („Limpul”, iunie 1883). 


(Va urma) 
Köln, decembrie 2017 


Note | ! Sintagma este utilizată prima oară de C. Negruzzi în cere- 
rea adresată în 1888 Camerei Deputaţilor privind o pensie 
viageră pentru Mihai Eminescu; așa l-a definit Călinescu în 
a sa „Istorie. ”, capitolul „Eminescu, poet naţional”; aşa l-au 
apreciat marii poeţi ai secolului trecut: Arghezi, Blaga, Baco- 
via, Barbu, Stănescu. 

? „Lepturariul lui Aron Pumnul”, tipărit la Viena, 1862-1863. 
3 „Te salut din inimă, Romă mică, îţi mulțumesc, Dumnezeu- 
le, că m-ai ajutat s-o pot vedea!” a afirmat poetul de pe dealul 
Hula, în 1866. 

* Tara Românească (Oltenia, Muntenia/ Valahia), Princi- 
patul Moldovei (teritoriul ciuntit dintre Carpaţi și Prut) 
- sub dependenţa Imperiului Otoman; Moldova de Est 
(dintre Prut şi Nistru) — din 1812, la ruși; Țara de Sus, 
Bucovina — din 1775, sub austrieci; Transilvania, Banatul, 
Crișana, Maramureșul — din 1688, sub habsburgi; Dobro- 
gea — sub ocupaţie turcească. 

$ Constituţia adoptată în 1866, odată cu instalarea regalității, 
numea noul stat România. 

6 Familia”, cu sediul în Pesta (1865-1880), Oradea (1880- 
1906), condusă de Iosif Vulcan (1841-1906), redactor, edi- 


EER ROMIÂINIĂ 


tor şi proprietar, cel care, aşa cum se ştie, i-a românizat numele din Eminovici în Eminescu. 
Începând cu această dată, va semna M. Eminescu. G. Călinescu va impune varianta Mihai 
(Mihai Eminescu). 

7 „Familia, 2/14 apr. 1867. 

8 Semnată Eminescu, privatist, publicată în broşura „Lepturariul învățăceilor gimnaziști” în 
ian.1866. 

? 14/26 aug. 1866 

10 11/23 sept.1866. 

1 „O traducere din Shakespeare, din Molière sau din Goethe e un merit...” 

* Toan Slavici l-a întâlnit pe Eminescu în iarna anului 1869 la Viena, unde amândoi urmau 
cursurile universitare, devenindu-i un bun şi loial prieten şi admirator. 

'5 Conform celor descrise de bunul său prieten cernăuţean Theodor Ștefanelli. 

"+ Unii cercetători susțin că Eminescu a fost la Blaj în 1863; Dimitrie Vatamaniuc afirmă că 
Eminescu era la Târgu-Mureș în mai 1866, iar în iunie la Blaj. 

'S Studentul Densuseanu l-a ajutat prin preotul Bratu, bunicul poetului Octavian Goga, să treacă 
granița în România, pe potecile răşinarilor, întrucât nu avea pașaport pentru Transilvania. 

16 Cf. unui înscris în care se arată că în 1864 şi-a luat aici clasa a treia de gimnaziu, cu predare 
în limba germană, înscris contestat de unii cercetători. 

17 Prin Sibiu, Braşov, Alba Iulia, Avrig, Beiuş ş.a. În: „Eminescu, expresie integrală a sufletului 
românesc” din „Istoria literaturii românești” (1929), Nicolae Iorga consemnează rolul Tran- 
silvaniei în viața şi opera lui Eminescu. Vezi şi: Dimitrie Vatamaniuc „Eminescu şi Transilva- 
nia”; Graţian Jucan „Eminescu şi Ardealul”. 

!8 Drum construit de austrieci, el venind pe traseul Vatra Dornei, Bistriţa, Reghin, Târgu- 
Mureş, Târnăveni, Mediaș, Blaj, fără a mai merge la Ipotești, unde era epidemie de holeră. 

'% Jon Druţă, Eminescu poet național. 

% Urmând Facultatea de Filozofie și Drept, ca „auditor extraordinar”, 

„Limba pe care o vorbea Slavici şi simpatia lui pentru Austria produceau iritație și dispreţ în 
Eminescu’, menționa George Călinescu. 

2 „Federaţiunea” (gazetă politică şi literară, apărută la 2 mai 1868, proprietar, director şi edi- 
tor Alesandru Roman, profesor de limba și literatura română la Universitatea din Pesta de- 
putat de Bihor în Parlamentul de la Pesta, închis la Vacs pentru politica ziarului care milita 
pentru egalitatea în drepturi a românilor cu celelalte naționalități din Ungaria, recăpătarea 
autonomiei Transilvaniei în baza existenței populaţiei majoritar românești; conducerea zia- 
rului a preluat-o Ion Poruţiu, redactor responsabil). 

3 „Federaţiunea”, Pesta nr. 33-365, din 5/17 apr. 1870. 

2 „Federaţiunea”, Pesta, nr. 34-366, din 10/22 apr. 1870. 

25 „Federaţiunea”, Pesta, nr.38-370, din 22 apr./4 mai 1970; nr. 39-371 din 29 apr./11 mai 1871. 
2% Cunoştea patru limbi: germana, franceza, greaca veche, sanscrita. 

” Slavici lucrează mereu la studiul asupra Ungariei”, îi scria Eminescu lui Iacob Negruzzi în 
11 febr. 1871 de la Viena. 

%,.. cu scandaloasele lor stări escepţiunale, cu torturele lor ca în Evul Mediu, cu jurămintele 
sacrilege, oameni ce mistifică unde nu pot contesta și mint unde nu pot combate”. 

% În art. 33 din Legea presei XVII din 1848 din Ungaria. 

% Invitaţia fiind reprodusă în nr. 105- 457 din 26/14 octombrie 1870 din „Federaţiunea”. 

3! Joc al destinului, acesta va fi și locul tratamentelor sale din toamna anului 1883. 

32 Vezi: Vasile Gherasim. În „Adevărul literar”, 15 apr. 1923 

3 Ioan Slavici, Opere, vol. 10, București, Editura Minerva, 1981. 

* Titu Maiorescu fusese înștiințat de Eminescu aflat la Ipotești, în 6 aug, același an, de istori- 
cul eveniment. 

3 Alecsandri nu a mai ajuns, rămânând într-un sat din Bucovina. 

% Etern, atotputernic, o, creator sublime, / Tu dai lumii viaţă și omului cuvânt, / În tine crede, 
speră întreaga Românime,/ Glorie ţie-n ceruri, glorie pe pământ!” 

3 Realizată din timp, sub îndrumarea lui Vasile Alecsandri, Titu Maiorescu, Iacob Negruzzi 
şi Vasile Pogor. 

3 Poezia „La mormântul lui Ştefan cel Mare” a fost atribuită lui Eminescu, cf. T. V. Ştefanelli, 
„Amintiri despre Eminescu” [p. 111-112], unde e publicată fără să indice autorul, Perpessi- 
cius rectifică eroarea în „Alte menţiuni de istorie literară şi folclor”. 

* Vezi: Mihai Eminescu, reportajul Serbarea de la Putna întru memoria lui Ștefan cel Mare, 
apărut în „Curierul de Iași”, anul IV, nr. 92, 93, din 25 şi 26 august 1871. 

* Membrii Cercului studenţesc „Arboroasa”, înființat în anul 1875 la Cernăuţi de Theodor Stefa- 
nelli, au așezat lângă biserică, în anul 1926, bustul lui Mihai Eminescu, realizat de Oscar Han, pe 
piatra căruia figurează versurile „Ce-ţi doresc eu ție, dulce Românie... / La trecutu-ți mare, mare viitor!”. 
+ Turnul care va fi denumit în secolul XX „Turnul Eminescu”, 

* Slavici loan, Amintiri — Eminescu, Creangă, Bucureşti, 1924, p. 16-19. 

8 „Amintiri despre Eminescu”, 1914. 

+ Constantin Noica, Eminescu sau gânduri despre omul deplin al culturii românesti, 1975. 

4 Cuprinsă şi publicată în patru volume din Opere: X, noiembrie 1877 - februarie 1880 
(1980); XI, februarie 1880 — decembrie 1880 (1989); XII, ianuarie 1881 — decembrie 1881 
şi XIII, ianuarie 1882 — iunie 1883. 

4 Cotidian bucureştean, întemeiat în 1876. 

* Slavici, care l-a chemat pe Eminescu de la Iaşi, fixează data venirii lui Eminescu în Bucureşti 
ca fiind de Sf. Dumitru, în orice caz nu mai devreme de 25-27 oct. 1877. 

“ Este presărată cu dictoane își expresii latine, expresii în limba franceză, însemnări în limba 
germană. 

% „Curierul de Iaşi”, 17, 19, 21, 26, 28, noi. 1976. În: Opere, vol. IX. 

s0 Se apreciază că ar exista aprox. 2000 de articole; acad. D. Vatamaniuc se oprește la 1200 de 
articole certe şi vreo 70 de articole incerte. 

S1 A mai publicat în „România liberă” (1888), „Fântâna Blanduziei” (1888-1889). 

* „Romanii din afara graniţelor Țarii şi unitatea spirituală naționala”, Ed. Saeculum LO, Bu- 
curesti, 2000. 

55 Tratatul secret de alianța dintre Romania și Tripla Alianţă, formată din Austro-Ungaria, 
Germania și Italia, care prevedea ca România să se alieze cu Austro-Ungaria, interzicând pro- 
testele pentru eliberarea Ardealului, condiţia pusă fiind anihilarea revendicării Ardealului, 
tratat care va fi semnat în 1883, toamna, după internarea samavolnică a poetului jurnalist de 
marcă la ospiciu. 

s* Vezi: „Basarabia — pământ românesc, samavolnic răpit”, Saeculum, 2013, ediţie îngrijită de 
D. Vatamaniuc. 

s5 Vezi: „Răpirea Bucovinei”, Saeculum, 1996. 

5 Opere, vol. XII, p. 122. 

s7 Opere, vol. X, 1989, p. 187. 

Încă de la poeziile sale de început, care, cu 
o singură excepţie cunoscută, au fost scrise 
aproape toate în limba rusă, B. P. Hasdeu a 
ţinut să se afirme ca român. Pymom a (Sunt 
Român) este titlul unei poesii emblematice. 
„PyMBIH A CepAnmeM H AYIIIOIO / AroGAro kak 
GparseB. 3a PyMBIHOB / LOTOB A XepTBOBATE 
co6oro” (Eu din Români îmi trag sorgintea. / 
C-o sfântă dragoste-i iubesc / şi pentru tot ce-i 
românesc, / oricând, şi braţele, şi mintea, / şi 
sufletul mi le jertfesc.) Sentimentele românești 
sunt manifeste și în poezia C. F. Stamati: „Kax 
Aparom, c ApyxuUHOH PyMBIHCKUX CBIHOB, 
/ BAecb, posmo romy natb BeKOB” (La fel ca 
Dragoş care, cu ceata-i românească, / în urmă 
Cu cinci veacuri, venind) ; „Hero He 3aTAHennb 
TBI TECHM Ha KAHK / MoAAaBcKuUX CoGparbeB, 
Pymsmckoro mupa!” (De ce nu vrei în strigăt 
cântarea s-o prefaci, / moldave bard al nostru şi- 
al naţiei române?!). 


De altfel, Hasdeu a fost călăuzit, toată viața, 
cum mărturiseşte, de „ideea supremă a Ro- 
mânismului” (Papa de la Neva). A fost firesc 
dar ca, numit judecător la Cahul, la 7 martie 
1858, el să activeze pe față în tabăra unionistă. 
Iar prima sa revistă, intitulată „România, apă- 
rută la ași, la 18 noiembrie 1858, să susțină 
„mai înainte de toate marele principiu năciu- 
nal al unirei Principatelor Române” („Ro- 
mânia”, Anul I, No. 1). În aceeași zi, Mihail 

Kogălniceanu, unul dintre fruntașii Partidului Naţional, anunţa în re- 
vista unionistă „Steaua Dunării”: „În Iaşi, de astăzi începe a se publica 
«România», revistă ebdomadară, sub direcția d-lui Bogdan Petricei- 
cu Hăjdeu, fiul vestitului Alexandru Hăjdeu, inspectorul şcoalei de 
Hotin... «România» va fi un puternic campion al ideilor naţionale și 
constituționale liberale”. 


Odată Unirea Principatelor, realizată la 24 ianuarie 1859, „la banchetul 
naţional în onoarea Unirii”, Hasdeu a fost „cel întâi a rădica un toast 
pentru contopirea tuturor părţilor întinsei Românii” (Scrisoare ziaru- 
lui „Românul”, nr. 298/1862). Unirea a fost un moment istoric atât de 
marcant, încât următoarea revistă hasdeiană, „Foaea de storiă română”, 
a fost datată de redactor cu: Anul Unirei I. 


Entuziasmul în epocă a fost general. Şi vigilent. Când Hasdeu a scos, în 
toamna anului 1862, cea de-a patra sa revistă ieșeană, căreia i-a dat ti- 
tlul provincial, „Din Moldova”, reacţiile n-au întârziat să apară. „Auzim 
din toate părţile învinovăţiri de separatism, întemeiate pe titlul foaei 
noastre. Țiind mai mult la idei, decât la cuvinte, bucuros ne grăbim a 
preface nefaustul «Din Moldova» în «LUMINA» ” (Nr. 10, 1863). 
Unionist cu argumente istorice, publicistul se va feri să mai folosească 
ulterior titluri restrictive pentru periodicele sale. Iar când, în 1864, la 
Bucureşti, va aduna în volumașe o parte din cercetările sale istorice, 
acestea vor fi publicate sub genericul de Studii critice asupra istori- 
ei române: Studii critice asupra istoriei române. Filosofia portretului lui 
Ţepeş, Schiţă iconografică; Studii critice asupra istoriei române. Luca Stro- 
ici, părintele filologiei latino-române; Studii critice asupra istoriei române. 
Câteva analyse litterarie esterne. Raicevich, Wolf, Palauzov, Crusius, Eu- 
tropius, Gorczyn. 


De o mare respiraţie va fi monumentala Arhivă istorică a României 
— „o minune de artă”, cum o va caracterisa mai târziu Nicolae Iorga 
(B. P. Hasdeu ca istoric), al cărei prim număr a apărut la 8 august 1864 
(Tomul 1. Partea 1, [Genaru] 1865; Tomul 1. Partea 2, 1865; Tomul 
II, 1865 [-1866]; Tomul III, 1867; Tomul IV, [1868-1869] ). Ţara se 
chema încă Principatele Române Unite, dar insistența folosirii nume- 
lui României vădea năzuinţa către noua și impunătoarea construcție. 
Sub flamura căreia se aduna o istorie glorioasă, îndreptățită să le fixeze 
românilor un loc în istoria universală. Mai târziu, Nicolae Iorga, indis- 

cutabil unul dintre marii istorici ai lumii, va consacra temei un studiu 
separat: La place des Roumains dans l'histoire universelle, Bucarest, Édi- 
tion de l'Institut d'Etudes Byzantines, 1935 (2 vol.), dar Hasdeu este 
cel care o începe, deschizând seria de Oameni mari ai României: loan 
Vodă cel Cumplit. Aventurile, domnia, războaiele, moartea lui, rolul său în 
istoria universală şi în viața poporului român (1572-1574), Bucureşti, 
Imprimeria Ministerului de Război, 1865, în care străbat şi frămân- 
tările timpului său: consolidarea Unirii, renunţarea la micile orgolii, 
moneda națională, Independenţa: „Până la 1572 capitala Moldovei 
fu Suceava. Ea se bucură de această prerogativă în curs de trei sute de 
ani... lon-vodă strămută scaunul ţerei la Iași... Strigat'au oare suceve- 
nii contra Iașului în 1572, precum strigă acum ieşenii contra Bucures- 
ciului?” Şi „atunci nu era pusă în joc sublima cestiune a Unirii, pentru 
care saltă orice ânimă română”. „Victoria de la Jilisce dezleagă una din 
problemele politice cele mai vitale: un principe poate el oare a pune 
temei pe uă armată mică şi compusă din recruţi?... Dacă atunci 10.000 
de Moldoveni bătuseră 60.000 de inamici; de ce oare acuma 30.000 de 
Români n'ar fi în stare de a bate 180.000 de dușmani?” 


Din construcția României făcea parte şi Basarabia. Hasdeu se exprima 
astfel în Răzvan-Vodă - Dramă istorică în S acte în versuri, tipărită întâi 
în ziarul „Perseverenţa”, al lui Alexandru Candiano Popescu, Anul I, 
de la No. 6, de joi, 23 martie 1867, până la No. 33, de joi, 29 iunie 
1867, şi, imediat și în volum, Ediţia II, Bucureşti, Tipografia Lucrăto- 
rilor Asociaţi, 1867. (De la Ediţia III revăzută, 1869, piesa se va chema 
Răzvan şi Vidra — Poemă dramatică în cinci cânturi..) 


Desprindem din ea acest cânt al lui Răzvan, prin gura căruia poetul își 
expunea și fierbintele său dor de Basarabia: 


M arunc pe cal ca vârtejul, înfig în coasta'i un pinten, 
Murgul scutură din coamă, sboară vesel, fuge sprinten, 
Şi cu cât sălta mai tare, şi cu cât mai mult săria, 
Mişcarea'i cea furioasă simțiam că mă recoria, 

Până ce'l lăsai în voe, asvârlind din mâni căpistru: 

Calul, născut în Moldova, mă duse drept pân la Nistru... 
Nistru, apă românească, ce spumegă pintre stânci, 
Îngropând dușmanii țerei în vălvorile'i adânci! 

Nistru, ale cărui unde altădatăn zile grele 

Apărau în loc de tunuri hotarele ţerei mele! 
Nistru!... Nistru!.. Pân'acuma sciut-am să mă feresc 
De-a trece pe lângă ţermui'i, ca să nu mă ispitesc 

Şi să nu mi-aduc aminte că remâi în ţeri străine, 

Pe când scumpa mea Moldovă nu'i departe de la mine! 
Astăzi însă de nevoe mă simțţii împins la mal, 

Căci dorul ţerei răsbate pânși sufletul de cal!... 
Nainte'mi se desvăliră, şerpuind ca un balaur, 

Holde şi câmpii, în care, jucând pintre spice de-aur, 
Se zăriau, ca petricele preserate pe-un inel, 

Bosoioc și garofiță, toporaș și ghiocel, 

Iar prin ele'n depărtare, un Român muncind la soare, 
Falnic, rumăn, plin de vieaţă, se părea şi el o floare!... 
Le văzui acele locuri şi din văz le sărutai: 

Ţeara'mi, unde însuși iadul parcă se preface'n rai!... 
Numai tu poţi înţelege, numai tu, Vidro iubită, 

Poţi simţi cu ce durere am trecut eu prin ispită 

Şi, scăldând calul în spume, dela țermul fermecat 

Eu şi dânsul, fără voe, amândoi ne-am depărtat!... 
Viu acasă... d'abia însă pus'am piciorul, şi iată 

Vin Răzașul şi Vulpoiul de 'naintea mea dodată, 
Nesciind căn peptu'mi arde cel pojar îngrozitor, 
Şi'mi vorbesc de teara noastră, şi'mi grăesc de-al ţerei dor! 
Ei să plece la Moldova! Dor de ţeară! Dor de țeară!... 
Iară sângele meu ferbe! Furia mapucă iară!... 


Cam în același timp cu Răzvan-Vodă, în mai-iunie 1867, Hasdeu a pu- 
blicat, tot în ziarul „Perseverenţa”, studiul Unirea, dedicat sacrei cauze a 
Unirii. „Aşadar, cestiunea ce ne va preocupa în acest studiu de înaltă po- 
litică nu este unirea cea mică, realizată deja între ambele țărmuri ale Mil- 
covului, ci unirea cea mare, de realizat de acum înainte între toate pâraie- 
le, ce trebuie să se verse în oceanul românesc, între toate acordurile, fără 
care nu se poate armoniza hora noastră naţională; între toate pietricelele, 
câte sunt necesare pentru a reconstitui anticul mozaic: Dacia lui Traian! 


Ştim bine că sunt unele ființe tremurânde, izbite de o paralizie mora- 
lă, cari vor clătina din cap la cuvintele noastre și, zâmbind cu despreţ 

și cu neîncredere, ne vor răspunde cu o gravitate morboasă: «ce 
ne spui, domnule, niște lucruri imposibile!>». Sunt acum douăzeci 
de ani, unirea Moldovei cu Ţara Românească era un lucru imposi- 
bil; un principe străin dintr'o familie regală era un lucru imposibil; 
desființarea privilegiului archontologiei fanariote era un lucru impo- 
sibil; legea rurală era un lucru imposibil; libertatea presei și a cuvân- 
tului era un lucru imposibil; era un lucru imposibil până și emanci- 
parea bieţilor ţigani!... O, nu! Singurul lucru adevărat imposibil este 
patriotismul acelor inimi veştede, ce nu pot crede în viitorul Româ- 
niei!” (Nr. 23, 25 Mai 1867). 


Hasdeu se gândea deci la reconstituirea anticului mozaic: Dacia lui 
Traian! Ei bine, numele împăratului va deveni, în viziunea neobositu- 
lui militant, simbolul idealului Unirii celei Mari și va fi pus pe frontispi- 
ciul ziarelor „Iraian', apărut de la 16 aprilie 1869, şi „Columna lui Tra- 
ian, care i-a succedat primului, începând de luni, 2 martie 1870. Căci, 
„în imaginea lui Traian se întrunesc ambele elemente ale existenței 
noastre naționale: românism și democraţie... Punând pe frontispiciu 
numele lui Traian, fundatorii acestui organ au făcut deja profesiunea 
de credință cea mai clară și mai completă”. Astfel că „organul nostru 
va fi un luptător neobosit al Românismului. Îl vom apăra în interiorul 
țării, îl vom apăra în afară, îl vom apăra în toate şi pretutindeni, punân- 
du-l ďa pururea mai presus de orice alte consideraţiuni, oricât de pon- 
deroase”, („Traian”). „Românismul şi Democraţia au fost, sunt şi vor fi 
unica dualitate căreia nu vom înceta de a ne închina... Așa a fost Traian, 
aşa va fi Columna lui Traian” („Columna lui Traian”). Şi aşa s-a făcut 
ca B. P. Hasdeu să primească, de la 15 noiembrie 1869, preşedinţia 
Societăţii Românismul, iar Societatea să-și aibă, din aprilie 1870, pro- 
priul organ de presă: „Foaia Societăţii Românismul”, din Comisiunea 
de redacțiune și administrare a Foaiei făcând parte, în primul rând, B. 
P. Hasdeu, alături de care se vor afla Nicolae V. Scurtescu, Tudor P. 
Rădulescu, G. Dem. Theodorescu, Grigore G. Tocilescu și Const. D. 
Vucici (înlocuit, de la nr. 6, cu Mihail Zamphirescu) („Foaia..”). 


Românismul a fost apărat atât în interior, cât şi în afară. Ne vom referi, 
deși nu a fost singurul, numai la B. P. Hasdeu. 


La cel de-al VII-lea Congres al Orientaliștilor, desfășurat la 1 și 2 oc- 
tombrie 1886 la Viena, România a fost obiectul a trei comunicări. În 

prima dintre ele, Paul Hunfalvy, profesor la Universitatea din Budapes- 
ta, şi-a propus să dovedească elitei ştiinţifice sosite în capitala Impe- 
riului Austro-Ungar „că leagănul naționalității române este în Balcani 
şi că abia spre sfârșitul Evului Mediu această naționalitate începe să se 
stabilească la sud de Dunăre” (Sur les éléments turcs dans la langue ro- 
umaine, p. 5-6). Pierzându-şi răbdarea, delegatul României la Congres, 
B. P. Hasdeu, profesor la Universitatea din Bucureşti, a cerut permi- 
siunea de a-l întrerupe pe orator, „pentru a-i pune o întrebare care ar 
putea să-l intereseze în chiar calitatea sa de ungur. În franceză, calul 
castrat se numește hongre, de unde hongrer acţiunea de a scopi un cal. 
În Evul Mediu şi chiar înainte de secolul al IV-lea, după mărturia lui 
Ammian Marcellin, această artă era practicată pe malul stâng al Dună- 
rii de Jos. Dacă cineva ar încerca să conteste existența în Evul Mediu 
a ungurilor în Ungaria actuală, i sar putea foarte bine opune cuvân- 
tul frances hongre, valon honc. Ori, în toate dialectele germane, calul 
jugănit se numește Wallach, adică «român». S'ar putea explica acest 
termen, dacă românii nar fi trăit în Evul Mediu pe același mal stâng al 
Dunării de Jos cu ungurii?” 


Hunfalvy s-a trezit deodată satelit al Pământului: „Eu nu cunosc vechi- 
mea acestui cuvânt în germană”. 


Hasdeu a continuat: „Este foarte posibil să nu se găsească în vechile 
texte ale germanei străvechi, şi totuși el trebuie să fie relativ foarte vechi 
în vorbirea poporului, căci, pe de o parte, el sa răspândit până şi în 
limbile scandinave: în suedeză vallack «hongre»; pe de altă parte, el a 
pătruns în lituaniană: volikas «hongre»; în fine el se găsește în toate 
dialectele slave din nord: în boemă, în polonă, în sorabă, în rusă etc., 
peste tot considerat de secole ca un vechi termen popular cu totul in- 
digen, nicăieri ca neologism sau ca și cuvânt de împrumut” (Sur les 
éléments turcs dans la langue roumaine, p. 19-20). 


A intervenit și profesorul praghez Alfred Ludwig: „Eu voi prezenta de 
asemeni în treacăt o obiecţie la teoria Dlui Hunfalvy. Dacă românii ar 
fi venit de dincolo de Dunăre, natural că vechile lor capitale s-ar fi găsit 
la sud, mai aproape de acest fluviu, în timp ce, din contra, noi le vedem 
toate în nord, aproape de Carpaţi, şi numai mult mai târziu românii își 
apropie reședințele lor de Dunăre” 

Hunfalvy a redevenit sigur pe el: „Acele capitale nu erau fondate de 
români, ci de slavi, aşa cum o atestă numele lor”. 


„Daaa?! — s-a minunat Hasdeu —, în care dialect slav a găsit dl Hunfalvy 
cuvintele Câmpu-lung și Argeş, nume ale vechilor capitale românești?” 


Hunfalvy nu şi-a mai putut aduna nici cunoștințele lingvistice minime. 
„Eu nu ştiu dacă aceste nume sunt vechi”. (Sur les éléments turcs dans 
la langue roumaine, p. 20-21) 


Ilaritate generală, „discuţia este închisă. D. Hunfalvy declară apoi 
că memoriul său fiind foarte lung, el nu vrea să obosească mai mult 
atenția Congresului și că transmite manuscrisul dlui Profesor Roth, 
preşedintele Secţiunii ariene, pentru a fi publicat în întregime în Bule- 
tin” (Sur les éléments turcs dans la langue roumaine, p. 21). 


Urmarea imediată a fost imprevizibilă: Profesorul atenian S. Papageor- 
gios a renunțat să-și mai prezinte lucrarea despre cuțovlahi. 


Când i-a venit rândul să-şi susțină propria lucrare, Hasdeu a reluat cu 
vervă cele de mai sus: „Domnilor, România poate fi mândră de a fi 
de două ori obiectul discuţiilor în sânul Congresul orientaliştilor (o 
a treia lucrare asupra aceluiași subiect Ueber die Kutzowallachen fuse- 
se anunţată Congresului de Profesorul S. Papageorgios din Atena, dar 
autorul a renunțat ulterior)” (Sur les éléments turcs dans la langue rou- 
maine, p. 5-6) 


Din interior citez din Conferința Noi şi voi, rostită pentru inaugurarea 
sesiunii Ateneului Român la 20 decembrie 1892, în care Hasdeu are 
viziunea destrămării Imperiului Habsburgic. „Vecina noastră Austria e 
în posiţiă (aplauze, ilaritate). În pântecele ei se zvârcolesc o mulțime de 
embrioni gemeni, între cari embrionul unguresc, deşi cel mai mititel și 
cel mai slut, un plod în care nu deosebesci încă bine dacă e om, dacă e 
câine, dacă e pesce, stă la mijloc și dă ghionturi la dreapta și la stânga 
(aplauze prelungite), dă ghionturi la dreapta și la stânga, bătându-și joc 
de ceilalți, ca şi când ar fi cel mai mare şi cel mai mândru. Zăpăcită de 
turbatele mișcări ale embrionului unguresc și amăgindu-se a crede că 
turbarea e un semn de putere, Austria și-a dat numele de Austro-Un- 
gariă, ca doară-doară mica pocitură să se mai liniștească (aplauze). Dar 
momentul nascerii n-a sosit încă. Când va sosi, o s-o vedem atuncea! 

Este o sarcină grea pentru biata Austriă. Faimoasă prin aventurile sale 
galante de altădată: «felix Austria nubet>», ea îşi plânge acuma râsul nu 
de astă vară, ca fata din basmul românesc, ci râsul de mai mulţi secoli. 
Dânsa sufere, şi sufere cu atât mai mult că nu scie cine va fi mamoş, nu 
scie cât o să coste moșitul, şi dacă nu cumva mamoșul va avea apucă- 
turi de veterinar (aplauze, ilaritate). Poate va fi Germania. Poate Rusia. 
Se poate întâmpla chiar o facere năprasnică, pe neașteptate, înainte de 
termen și fără ajutorul artei obstetrice. În orice caz, e grozav a se gândi 
bătrâna cochetă la posibilitățile unei faceri! Cine garantează că tocmai 
embrionul cel unguresc nu se va naște mort? Cine poate să asigure că 
nu va muri însăşi muma în durerile facerii? (aplauze prelungite şi entu- 
ziaste)” 


Cât despre noi: „Naţionalitatea română e un copil, dar există. Ea n-are 
nevoie de mamoși, ci de pedagogi. Şi dacă pedagogii vor fi la înălțimea 
misiunii lor, acest falnic copil de viță împărătească va uimi la timpul 
său Europa prin istețimea și virtutea adolescenţei sale!” (în „Revista 
nouă”, 15 ianuarie 1893, p. 374). 


O primejdie mai mare vede B. P. Hasdeu în Rusia. Spionajul rusesc 
din Dobrogea îl determină în 1895 să se reîntoarcă în politică. Optează 
pentru Grupul Radical, condus de George Panu, căruia i se alătură, în 
scris, la 30 iulie 1895: „Dacă Grupul Radical recunoaște că primejdia 
cea mare, cea adevărat serioasă pentru naționalitatea română nu este 
alta decât tradiționala tendinţă etnofagă și anticivilizatrice a Rusiei, iar, 
prin urmare, toți duşmanii politici ruseşti sunt totodată amici ai româ- 
nilor”. De notat că, odată cu Hasdeu, a intrat în Partidul Radical și I. L. 
Caragiale. 


Fiindcă Hasdeu cunoscuse Rusia pe propria piele, conferințele sale 
Prieteni cu voe sau fără voe, ţinută la 7 decembrie 1900 la Ateneul Ro- 
mân, și Papa de la Neva, ţinută la Ateneul Român în ziua de 7 decem- 
brie 1901 pentru Societatea „Tinerimea Română”, sunt virulente. Am 
să spicuiesc numai din Papa de la Neva, în care Hasdeu face o trecere în 
revistă a părerilor românești despre Rusia și ruși în secolul al XIX-lea. 
„Ultimul nostru cronicar, Zilot Românul, care scria pe timpul lui Tu- 
dor Vladimirescu, caracterizează românește şi grecește întreaga lume 
oficială muscălească în două versuri: 

„lar înăuntru ce să vezi? un lup supt pielea oii: /De la împărat până la 
ofițer, anavTeg éva ou... adică toţi unul ca altul. Aceşti «lupi supt pielea 
oii», fie cât de răi, au fost în adevăr ortodocși, până la Petru cel Mare.” 
„Muscalii nu sunt coreligionari cu românii, cu grecii, cu sârbii și cu bul- 
garii”. „Cestiunea ortodoxiei este o pură farsă pentru muscali; realitate 
serioasă pentru dânșii este protectoratul, negreșit câtva timp mai întâi, 
și apoi nagaică! Drama muscălească este o piesă în cinci acte: primul 
act — dragoste, actul al cincilea — asasinat, cele trei acte de la mijloc — 
ruble, decoraţii, titluri, minciuni şi infamii!” 


În conferinţa Prieteni cu voe sau fără voe, „eu am arătat Românilor în 
1900, ceea ce arăta nemuritorul nostru Heliade la 1850 în a doua lui 
scrisoare către Români, publicată în Curierul de ambe sexe. Pentru ca 
să vedeți că tactica Rusiei a rămas astăzi întocmai după cum a fost cu o 
jumătate de secol înainte şi după cum a fost totdeauna, voi reproduce 
textual un pasagiu din acea scrisoare a profetului Heliade. Iată-l: 


«Am desvelit, — zice Heliade, — am dezvelit înaintea soarelui cabale- 
le protectoratului răpitor, cabale de mai mult de un secol; smuls-am 
masca Ţarului şi am înfierat pe acest Faraon de la Nord, am însemnat 
cu Crucea pe Dracul de Miază-noapte...>. Şi mai jos Heliade urmează: 
«Această Rusie care vă trimise zavera cu Ipsilante, care vă aduse ciu- 
ma, holera și Regulamentul la 1828, care vă făcu a mânca humă și coajă 
de copaci luându-vă făina și mălaiul; această Rusie ce vă prepară omo- 
rul, focul și prada averilor la 1848; tot această ortodoxă și protectoare 
putere nu încetează prin uneltele sale a vă turbura din nou pacea...>. 


Când oare vorbeşte Heliade: la 1850 sau nu cumva tocmai astăzi? 


Şi acele cuvinte la 1850 le repetau cu Heliade: Tel, Magheru, fraţii 
Golești, fraţii Brătieni și legiunea tuturor adevăraţilor Români. 


Drept răspuns, Muscalii vindeau la noi pe la sate iconiţe de sfinți și 
caricaturi de împărați, nişte mâzgălituri ieftine și proaste, și fiindcă Ro- 
mânii le luau mai mult gratis, Rusia striga: «vedeţi că poporul moldo- 
venesc iubeşte sfânta Rusie!», pe când în realitate țăranii, în graiul lor 
cel fără etichetă, niciodată nu caracterizau pe Muscali altfel decât porci, 
mai ales porci hărbareţi, cuvântul hărbareţ aplicându-se numai la porci 
şi la Muscali” (Papa de la Neva) 


PRECURSORII DESPRE UNIRE MA 


Am văzut mai sus că spionajul rusesc din Dobrogea îl determinase pe 
B. P. Hasdeu să reintre în politică. Ca reacţie la propaganda rusească, 
singuratecul mag de la Câmpina se va reîntoarce şi la ziaristică. „Mai 
mulți amici mă roagă de a primi direcțiunea Apărării Naţionale. O pri- 
mesc. Pro fide et patria, «pentru credinţă și pentru ţară», este vechea 
deviză a familiei mele. Aceeași idee: Românism şi Ortodoxism, este din 
capul locului deviza acestui ziar. Se vede, dară, că eram predestinați 
unul altuia... Fie! 


Astăzi mai cu seamă, când ne rânjeşte de la crivăţ o scârboasă pro- 
pagandă muscălească pseudo-ortodoxă, în care din ușurință sau din 
neştiință se pot aluneca vro câțiva Români descreieraţi rublemani, as- 
tăzi mai mult ca oricând eu sunt dator a mă avânta fără sfială în prima 
linie a luptătorilor, fericit dacă mă sacrific... / 1 Ianuarie 1902 / Câm- 
pina” (Un cuvint înainte) 


În aceeași linie, aflând din ziare că noul Mitropolit al Moldovei şi Su- 
cevei, Partenie, ales la 8 februarie 1902, „na uitat Basarabia cea răpi- 
tă, care mai sângerează încă... stigmatizând astfel tradiționala purtare 
a Muscalilor față de neamul românesc, tocmai acum când kesarodo- 
xia cea rusească începe a se sbuciuma de neastâmpăr, pe de o parte 
ațâţând mereu asupră-ne pe vechii noştri amici bulgari, iar pe de alta, 
împănând-ne țara cu iconari și cu spioni în numele ortodoxiei”, a apre- 
ciat că „atitudinea Prea Sfinţiei Sale a fost sublimă, mai cu seamă la 
primul pas al arhipăstoriei; și, deci, în momentul izbucnirii unui en- 
tuziasm nedescriptibil', i-a „trimis imediat din Câmpina” o telegramă: 
„Să trăieşti, Înalt Prea Sfinte! / Ai reînviat Basarabia în inimile Ro- 
mânilor”, publicată „urgent în numărul de la 10 februarie” al „Apărării 
Naţionale”, ca „să afle şi Rusia că Românii, națiunea românească de la 
opincă până la vlădică nu vor uita niciodată răpirea Basarabiei”. „Rusia 
cată să se convingă, odată pentru totdeauna, că niciun partid politic ru- 
sofil nu există și-n vecii vecilor nu va exista în România”. Nu-și imagina, 
desigur, Partidul Comunist și urmașii din zilele noastre ai acestuia. Şi 
enumera câţiva dintre fruntașii partidelor: Sturdza, P. Carp, Take Io- 
nescu şi G. Panu. Dimitrie A. Sturdza (Partidul Naţional Liberal) „a 
probat de demult până la ultima evidenţă că este nu numai rusofob, ci 
misorus. D. P[etre P.] Carp [Partidul Constituţional] — idem cum gra- 
no salo. D. Take Ionescu | Partidul Conservator], când era ministru la 

Culte, avea foarte nimerita idee de a introduce în şcolile sătești o carte 
de lectură în care să figureze un capitol despre grozăviile Siberiei, pen- 
tru ca țăranii să cunoască din copilărie fericirile cnutului” (Mitropolitul 
Partenie şi Basarabia) 


Redeșşteptarea naţională din Basarabia și destrămarea Austro-Ungari- 
ei i-au dat dreptate lui Hasdeu, împlinind dorinţele sale statornice. El 
nu a mai apucat, dar a văzut Unirea cea Mare cu ochii bunicilor și ai 
părinţilor noștri. 


REÎNTREGIREA ȘI NOI EEE 


Dorin CIMPOEȘU 
Basarabia la Centenarul Marii Uniri 


Anul acesta, națiunea română aniversează un 
secol de la Marea Unire, de la acel an astral 
1918 când, prin voinţa politică aliniată şi con- 
sensuală a românilor, cele trei provincii locui- 
te de confrații noștri au revenit, rând pe rând, 
la matca civilizaţiei românești, dând naştere 


unui trunchi viguros și durabil al poporului 
D.C. — prof.univ, dr.în român pe care se sprijinea Coroana întregită 


istorie, Academia „Al. |. Cuza” Pas i 
| a României Mari. 
(Bucureşti), autor al volumelor 


Guvernarea de centru-dreapta Ocupându-ne de istoria politică recentă a pri- 
în Basarabia (Republica 
Moldova) 1998-1999 (2009); 
Restauraţia comunistă 
sovietică în Republica că nu este lipsită de interes o paralelă istorică 
Moldova (2008); Republica a paşilor pe care Basarabia i-a făcut atunci, la 
Moldova, între România şi început de secol, precum și a celor pe care i-a 
Rusia (Premiul Salonului 
Internaţional de Carte 
Chişinău, ediţia a XIX-a 
2010). Specialist în Istoria 
contemporană a României, îsi i ~ i 
inclusiv a Basarabiei (1918- text politic regional și internațional favora- 
prezent), profesor de Istoria bil, creat de prima conflagrație mondială, 
contemporană a românilor şi care a dus la destrămarea imperiilor din Eu- 
Istoria instituțiilor româneşti 
contemporane. 


meia dintre cele trei provincii românești, care, 
în 1918, şi-a regăsit Patria-Mamă, considerăm 


parcurs la sfârșitul aceluiași veac. 


În ultimele luni ale anului 1917 şi începutul 
anului 1918, Basarabia a profitat de un con- 


ropa şi formarea statelor naţionale unitare. 
La această conjunctură s-a adăugat revoluția 
bolşevică din imperiul țarist, precum şi răz- 
boiul civil din Rusia, care au dus, iniţial, la o 
anarhie quasi-totală, iar apoi, la apariţia unui 
nou regim politic comunist totalitar, consi- 
derat un pericol și o ameninţare pentru Eu- 
ropa întreagă. 

Pe acest fundal, a început mișcarea naţională a românilor basarabeni, 
au apărut primele inițiative de înființare a unor partide politice (Par- 
tidul Naţional Moldovenesc), s-au remarcat unele personalități locale 
proeminente, precum Constantin Stere, Pan Halippa, Ştefan Ciobanu, 
Ion Inculeţ, Ion Pelivan şi s-au înființat cele dintâi publicaţii („Glasul 
Basarabiei” şi „Cuvânt moldovenesc”). 


Aceeași Basarabie, devenită între timp republică sovietică socialistă 
unională, în urma ocupării prin forță de către URSS, în 1940, a încercat 
să folosească, în anii 1988-1991, noile circumstanţe favorabile, create 
de criza regimului comunist şi declanșarea revoluțiilor anti-totalitare 
din Europa, care au dus la destrămarea sistemului comunist, inclusiv a 
imperiului sovietic, şi revenirea țărilor europene la regimurile demo- 
cratice parlamentare. 


Ca şi în 1918, şi de această dată în Basarabia sovietică s-a dezvoltat o 
mișcare de redeşteptare a conștiinței naționale, au apărut unele formaţiuni 
politice noi, precum Frontul Popular din Moldova (FPM), s-au înființat 
primele publicaţii libere și independente, cum ar fi „Glasul Națiunii” și 
„Sfatul Țării”, s-au remarcat unele personalităţi autohtone, între care Ale- 
xandru Moșanu, lon Hadârcă, Grigore Vieru, Mihai Cimpoi, Dumitru 
Matcovschi, Valeriu Matei, Vasile Nedelciuc și mulți alții. 


Să vedem care au fost paşii următori făcuţi de Basarabia în cele două 
momente istorice diferite. 


La 21 noiembrie 1917, s-a format un organ reprezentativ al poporului, 
cunoscut sub numele de Sfatul Țării, care şi-a deschis lucrările pe melo- 
dia şi versurile imnului „Deşteaptă-te, române!” La 2 decembrie 1917, 
acesta a proclamat Basarabia, în baza principiului wilsonian al autodeter- 
minării popoarelor, în Republica Democratică Moldovenească (RDM). 
Evenimentul a fost urmat, la scurt timp, de declararea independenţei no- 
ului stat românesc, care s-a produs la 24 ianuarie 1918. Pasul următor, şi 
ultimul, a fost actul istoric de la 27 martie 1918, prin care Sfatul Țării a 
hotărât Unirea noului stat independent, recte a Basarabiei, cu România. 
Acesta a fost şi primul pas făcut spre realizarea Marii Uniri. 


Comparativ cu anul 1918, la 23 iunie 1990, R.S.S. Moldoveneas- 
că își declară suveranitatea în raporturile cu Uniunea Sovietică. La o 
distanţă în timp de aproximativ un an, respectiv la 23 mai 1991, aceasta 

îşi schimbă denumirea în Republica Moldova, iar Sovietul Suprem de- 
vine Parlament și adoptă Imnul de Stat „Deşteaptă-te, române!’ După 
mai mult de un an, mai exact la 27 august 1991, Parlamentul a declarat 
Independenţa Republicii Moldova. În Declaraţia de independenţă se 
stipulează că Basarabia, devenită Republica Moldova, este un stat su- 
veran, independent, democratic, liber să-şi hotărască propria soartă. 


Analiza noastră comparată arată că, în ambele perioade istorice, Basa- 
rabia, după ce s-a eliberat de aceeaşi ocupaţie rusească, a parcurs apro- 
ximativ aceleași etape. Singura diferenţă constă în faptul că, în prima 
situație, Basarabia a ales calea Unirii cu România, iar în cea de-a doua 
a optat pentru independenţă, respectiv pentru îndepărtarea de Patria- 
mamă. 


O altă idee care se desprinde este aceea că același factor, comunismul, 
a determinat opţiuni diferite pentru Basarabia. Astfel, în primul caz, 
pericolul comunismului a făcut ca elita politică basarabeană să aleagă 
Unirea cu România, care era un stat democratic parlamentar. În cel de- 
al doilea caz, nomenclatura basarabeană neocomunistă, familiarizată 
cu statalitatea sovietică, impusă de același comunism, a optat pentru 
asigurarea continuității statale a Basarabiei, într-un cadru politico-juri- 
dic democratic şi distanțarea de România. 


Se pune întrebarea firească: De ce Basarabia a ales căi diametral opuse 
de evoluţie politică? 


Răspunsul ar putea fi următorul: dacă ne referim la anul 1918, politicie- 
nii basarabeni vizionari de atunci şi, implicit, românii basarabeni, aveau 
conștiința apartenenţei la neamul românesc, în ciuda regimului de rusi- 
ficare forțată la care au fost supuşi mai bine de un secol. Ca urmare, ei nu 
mai doreau să trăiască într-o gubernie rusească de la marginea imperiu- 
lui țarist, unde au fost umiliți și discriminați mai mult de un veac, ci să fie 
respectaţi şi să se dezvolte împreună și în acelaşi timp cu întreaga naţiune 
română, într-un cadru socio-cultural, economic și politic natural, firesc. 


Pe de altă parte, marii oameni de stat din România Mică aveau un gran- 
dios „Proiect politic de ţară”, care era desăvârşirea unităţii naţionale 

> 2 > > E rd 
pentru realizarea căruia românii au luptat atât în tranșeele de la 
Mărăşeşti, Mărăşti şi Oituz, cât şi în cancelariile occidentale, unde s-a 
dat bătălia hotărâtoare pentru recunoașterea României Mari. 


ELI PT RO MIÂINIĂ 


În anii 1989-1991, lucrurile erau cu totul altfel. Sub presiunea „marilor 
adunări naționale” din acea perioadă, nomenclatura comunistă locală 
a conlucrat cu mișcarea de renaștere naţională pentru realizarea pri- 
milor paşi de desprindere a Basarabiei de imperiul sovietic. Ulterior, 
neocomuniștii au acaparat întreaga putere politică și au marginalizat 
forţele de redeşteptare naţională a românilor basarabeni. Spre deose- 
bire de înaintaşii lor de la 1918, cripto-comuniștii, deşi erau conştienţi 
de originea lor etnică românească, aveau conștiința naţională viciată 
şi pervertită de ideologia sovietică, care le-a inoculat ideea falsă că ar 
aparține de „poporul moldovenesc”, total diferit de cel român. Pe de 
altă parte, după ce exponenţii nomenclaturii comuniste gustaseră din 
„fructul statalității sovietice”, cu toate că era pur formală, au dorit să 
asigure o continuitate a acesteia, deoarece le aducea avantaje și benefi- 
cii personale sau de grup însemnate, pe care nu le-ar fi obținut în even- 
tualitatea revenirii Basarabiei la România. Ca urmare, aceştia au ales 
calea edificării unui stat de sine stătător și a delimitării de Patria-mamă. 


Ce-i drept, aceştia nu puteau conta nici pe ajutorul României, cum s-a 
întâmplat în 1918, întrucât țara noastră însăși parcurgea un proces de 
transformare sinuos și haotic, după ieșirea din comunism. În plus, în 
această perioadă de identificare a propriei căi de urmat, elita neocomu- 
nistă românească nu era preocupată de un „Proiect de ţară”, ca cel din 
1918, care să includă și revenirea Basarabiei la România. 


La ceas aniversar, ne punem întrebarea firească: Unde se află astăzi 
Basarabia, când întreaga națiune română marchează Centenarul Marii 
Uniri? 


Iată răspunsul: după ce şi-a ales propria cale de evoluţie politică, Basa- 
rabia s-a distanțat din ce în ce mai mult de România. Forţele proruse, 
care s-au aflat la putere în cea mai mare parte a acestei perioade, au 
impus populaţiei românești o altă identitate etnică. Tezele moldove- 
nismului, elaborate în perioada sovietică, cu care au fost îndoctrinate 
generaţii la rând, au fost incluse chiar și în Legea fundamentală, respec- 
tiv prima Constituţie democratică a Republicii Moldova. 


Mai mult, în timpul guvernării agro-socialiste (1992-1997), precum 
şi a restaurației comuniste (2001-2009), moldovenismul a fost ridicat 
la rangul de ideologie de stat. Această politică provocatoare și ostilă a 

dus la o înghețare a relaţiilor Republicii Moldova cu România pentru 
o lungă perioadă de timp, în special după declararea persona non grata a 
unor diplomaţi și expulzarea ambasadorului român la Chișinău. 


Lucrurile nu stau foarte bine nici în prezent, dacă avem în vede- 
re comportamentul actualului preşedinte al Republicii Moldova în 
relaţiile cu România. Igor Dodon, noul șef al statului, fost lider al Par- 
tidului Socialiștilor, a câștigat alegerile prezidenţiale din anul 2016 
focusându-și programul electoral pe tezele ideologiei moldoveniste. 
Fiind un pro-rus convins și un adept declarat al acestei ideologii noci- 
ve, Dodon a încercat, imediat după preluarea puterii, să transpună în 
practică ideile sale moldoveniste: schimbarea denumirii limbii de pe 
site-ul Administraţiei prezidenţiale din „ro” în „md”; organizarea unor 
manifestări așa-zis științifice, dedicate statalității moldoveneşti; decla- 
rarea zilei de 2 februarie drept Ziua statalității moldovenești; introdu- 
cerea în curricula școlară a istoriei Moldovei în locul istoriei românilor, 
care se predă în prezent, precum şi elaborarea unor manuale noi de 
istoria Moldovei; decernarea Ordinului „Bogdan Întemeietorul” unor 
personalităţi care s-au remarcat în apărarea statalității moldovenești; în- 
sărcinarea SIS şi a Procuraturii să urmărească activitatea organizațiilor 
unioniste, antistataliste; elaborarea unui proiect de lege privind inter- 
zicerea unionismului şi pedepsirea celor vinovaţi, inclusiv penal. 


Din fericire, cea mai mare parte dintre măsurile preconizate de Igor 
Dodon, îndeosebi cele de ordin administrativ și legislativ, au fost res- 
pinse de actuala majoritate parlamentară social-democrată care, chiar 
dacă nu agreează unionismul, promovează o politică mai obiectivă și 
mai pragmatică în raporturile cu România. 


Pentru a contracara manifestările consacrate Centenarului Marii Uniri, 
desfăşurate pe teritoriul României, cu impact aşteptat şi în țările ve- 
cine, unde se află importante comunități de români, inclusiv în Basa- 
rabia, rusofonul Igor Dodon a declarat 2018 Anul Ștefan cel Mare și 
Sfânt, pe care l-a deschis la 2 februarie 2018. A fost ales marele voievod 
deoarece, în viziunea lui Dodon, acesta a fost un statalist şi apărător 
al neamului moldovenesc ca nimeni altul. În această perspectivă, la 28 
decembrie 2017, preşedintele Dodon a aprobat, la finalul întâlnirii cu 
membrii unei Comisii speciale de stat, Planul de acțiuni pentru Anul 
Ștefan cel Mare şi Sfânt, care cuprinde peste 50 de măsuri concrete. 


BEERTA RO MIÂINIĂ 


În ceea ce privește democratizarea societății, Basarabia s-a angajat într- 
un lung proces de tranziţie de la un regim totalitar comunist la unul de- 
mocratic parlamentar, care nu s-a încheiat nici până acum. Acesta a fost 
destul de greoi, sinuos și plin de sincope în privinţa creării statului de 
drept şi a reformării profunde a societății, menţinându-se încă puter- 
nice mentalități din perioada sovietică. Spre edificare, menţionăm că 
Republica Moldova este singura țară din Europa posttotalitară în care 
a avut loc o restaurație a regimului comunist de tip bolșevic, cu consecinţe 
deosebit de grave asupra evoluţiei regimului politic democratic parla- 
mentar. La aceasta s-a adăugat flagelul corupției, care a cuprins întrea- 
ga societate. 


Aflându-se într-o zonă geo-strategică importantă, Basarabia a încercat 
să găsească și să menţină un echilibru în relaţiile sale externe atât cu 
Estul, cât şi cu Vestul. Această echilibristică destul de fragilă însă nu i-a 
reușit nici până astăzi, producându-i mai mult prejudicii şi aducându-i 
neîncredere atât dintr-o parte, cât și din alta. Cauzele au fost multiple 
şi diverse. Enumerăm mai jos doar unele dintre acestea. 


În primul rând, acapararea puterii de către forţele politice proruse, care 
au condus Republica Moldova, în perioada 1992-2009 şi au menţinut-o 
în sfera de influență a Rusiei. Apoi, pârghiile economice, politice, energe- 
tice, militare şi cele teritorial-separatiste (Transnistria și Găgăuzia), con- 
trolate şi folosite de Moscova, care au făcut ca Basarabia să fie ţinută de 
facto în captivitate de Federaţia Rusă. În al treilea rând, lipsa unei voințe 
politice puternice a partidelor pro-europene, aflate la putere în Republi- 
ca Moldova din 2009 şi până în prezent, care au fost incapabile să ia o 
decizie politică majoră de desprindere a Basarabiei pentru totdeauna de 
Rusia și de integrare a acesteia în structurile euro-atlantice. 


Deşi Republica Moldova a semnat, la 28 iunie 2014, un Acord de Asoci- 
ere cu UE, paşii spre implementarea aquis-ului comunitar și integrarea 
deplină sunt încă timizi şi şovăielnici, ceea ce anunţă un proces înde- 
lungat. Se pare că, în ultimul timp, forțele așa-zis proeuropene sunt mai 
hotărâte. Astfel, la începutul anului 2018, coaliția majoritară a decis 
să facă pași mai fermi în direcţia integrării europene. În acest sens, a 
elaborat un proiect de lege de amendare a Preambulului și Art. 1 din 
Constituţie, introducând drept obiectiv strategic de dezvoltare a ţării in- 
tegrarea europeană a Republicii Moldova. 

Există, în același timp, și o inițiativă legislativă a unui număr de 35 de 
deputaţi privind schimbarea Art. 13 din Legea fundamentală referitor 
la limba oficială reală a populaţiei majoritare din Republica Moldova. 
Aceasta are la bază Hotărârea Curţii Constituţionale nr. 36, din § de- 
cembrie 2013, potrivit căreia limba română prevalează sintagmei limba 
moldovenească, înscrisă în Constituţie, corespunde adevărului ştiinţific 
și trebuie să-și recapete locul cuvenit. Proiectul de lege respectiv a fost 
aprobat de Comisia parlamentară pentru cultură, educaţie și mass-me- 
dia, la 15 noiembrie 2017, are avizul Guvernului şi urmează să fie su- 
pus votului în plenul Parlamentului. Adoptarea acestuia este pusă sub 
semnul întrebării atât timp cât coaliția politică actuală nu are cele 67 
de voturi necesare, iar liderul grupului parlamentar majoritar, Marian 
Lupu, s-a pronunţat, la 9 februarie 2018, împotriva schimbării Art. 13 
din Constituţie. 

Întrucât idealul Unirii nu există la liderii politici de la Chişinău, iar 
România nu are nici astăzi un „proiect de țară” care să cuprindă acest 
obiectiv național, singura posibilitate credibilă și realizabilă de regăsire 
cu fraţii din Basarabia este integrarea Republicii Moldova în UE. 


Aşadar, la ceasul aniversării Centenarului Marii Uniri de către româ- 
nii de pretutindeni, Basarabia se află departe de România, deși este 
atât de aproape şi, alături de Bucovina de Nord, Hotin şi alte ținuturi 
românești înstrăinate, participă doar tangenţial la Marele Jubileu. 

Arcadie SUCEVEANU 


Desprinderea definitivă 
din burta Leviathanului 


M 


A.S. — poet, eseist, preşedinte 
al Uniunii Scriitorilor din Moldova 
(din 2010). semnează numeroase 
cărți de poezii şi eseuri, inclusiv 
pentru copii: Arhivele Golgotei 
(poeme, 1990), Secunda care 
sunt eu (poeme, 1993), Eterna 
Danemarcă (poeme, 1995), 
Înfruntarea lui Heraclit (poeme, 
1998), Mărul îndrăgostit de vierme 
(poeme, 1999), George Meniuc 
sau Întoarcerea în Ithaca (în colab. 
cu N. Romanenco, 1999), Corabia 
de la mansardă (volum antologic, 
ed. |-ll, 2003), Emisferele de 
Magdeburg (eseuri, 2005), 
Cafeneaua Nevermore (poeme, 
2010), Frumuseţea subversivă 
(eseuri, 2011), Coriatide și coloane 
(eseuri, 2013) ş.a. Selecţii din 
poemele lui A. Suceveanu au fost 
incluse în antologii din România, 

Suedia, Ucraina, Rusia, Turcia, 
Macedonia, Franţa, Italia, Belarus. 


ríl 


A fost, poate, voința Atotputernicului, a fost, 
cu siguranță, și hazardul istoriei, al istoriei de 
ieri şi de azi, „corectată” la Yalta, apoi la Malta, 
ca şi astăzi, după un secol de la marele eve- 
niment care îi unise pe toţi românii într-un 
singur stat, să ne regăsim tot pe hărți diferi- 
te. Să fim niște mici fragmente ale unui întreg 
pe care România -— acest întreg neîntreg — nu 
le poate, deocamdată, nici să le reabsoarbă, 
nici să le ocrotească cu toată puterea, soarta 
şi identitatea. 


Iată de ce, în calendarul inimilor noastre, ziua 
de 27 martie are o valoare simbolică netrecă- 
toare. Pentru noi, românii basarabeni și buco- 
vineni, Unirea n-a fost niciodată o poveste a 
unor timpuri apuse, un obiect de muzeu sau 
o istorie înțepenită în manuale. De la 1918 
încoace, fermenţii Unirii au fost vii în sufle- 
tele noastre, Unirea a rămas idealul nostru 
nepervertit, sincer și cutremurător. Fiind cea 
mai glorioasă pagină de istorie românească, 
un etern memento față de acei care au săvârșit 
„ţara dreptelor hotare”, ea rămâne, în același 
timp, o perspectivă de regăsire a noastră în 
contextul lumii de azi. 


În pofida evenimentelor de un inimaginabil 
tragism ce au urmat fatidicului an 1940 — de- 

portările în masă, decimarea preoților şi intelectualilor, foametea orga- 
nizată, impunerea unei limbi și a unei istorii false, a unui alfabet străin, 
cultivarea unei mentalități și a unei conduite de tip asiatic, străine de 
esenţa latină a acestui fragment de popor — conștiința românească, ide- 
alul naţional al basarabenilor și bucovinenilor nu au putut fi învinse. În 
acei ani îndelungaţi de sovietizare, adică de continuă înstrăinare și per- 
vertire, se părea că fusese anihilată aproape orice formă de rezistență 
anticomunistă și de manifestare a sentimentului național. De fapt, era 
o impresie falsă, căci conştiinţa naţională luase forme latente şi une- 
ori — e adevărat, foarte rar și destul de timid — reușea să se reverse în 
exterior. Revolta de la Mânăstirea Răciula din vara anului 1959, când 
locuitorii satului s-au confruntat timp de 10 zile cu cei 500 de milițieni 
sovietici pentru a nu permite închiderea lăcașului sfânt, este unul din- 
tre aceste exemple. Un alt eveniment similar, care a anticipat procesele 
Renașterii basarabene, a fost, indiscutabil, Congresul al III-lea al Scri- 
itorilor din RSSM, desfăşurat la 14-15 octombrie 1965, la care pentru 
prima dată după 1940 s-a vorbit despre necesitatea revenirii la alfabe- 
tul latin, despre identitatea naţională, despre procesul de rusificare etc. 


Odată cu desprinderea noastră din burta Leviathanului, acum mai 
bine de un sfert de veac, scriitorii şi intelectualii au fost acei care au 
declanșat procesul de trezire a conștiinței naționale a românilor basa- 
rabeni. Instituţia scriitoricească a promovat neabătut în tot acest timp 
adevărul privind limba și istoria, identitatea românească a basarabeni- 
lor, ideea de stat liber și independent, obiectivul integrării europene a 
Republicii Moldova. 


Dar, din nefericire, Republica Moldova a continuat să alunece din rău 
în mai rău, pe treptele unor regrese greu de imaginat, fiind cuprinsă în 
ultima perioadă de o „criză în cascadă”, ruinătoare, din care e greu de 
prevăzut când şi dacă va putea ieși. Într-un timp foarte scurt, ea a ajuns 
cea mai săracă țară din Europa şi una dintre cele mai corupte ţări din 
lume. Dintr-un model de succes pe calea integrării europene ea a de- 
venit aproape un antimodel. Astăzi, Moldova este un stat captiv aflat la 
cheremul unor oligarhi venali și mafiotizați, unii dintre ei actori direcți 
ai furtului secolului, care au mimat reformele și opțiunea europeană. 
Jefuit și sărăcit de piramida oligarhică, minţit de atâtea ori în modul cel 
mai josnic, derutat și lipsit de speranță, poporul Republicii Moldova 

a ajuns să fie o biată populaţie debusolată, care nu știe nici ce limbă 
vorbeşte, nici care este calea cea bună pe care trebuie s-o urmeze. 


Analizând cu responsabilitate situația, Uniunea Scriitorilor a decis să 
nu mai crediteze niciun partid, nicio mișcare politică. Opţiunea noas- 
tră a fost formulată în „Declaraţia Uniunii Scriitorilor din Moldova pri- 
vind Reunificarea cu România, difuzată în mass-media la 28 octom- 
brie 2015. Spunem acolo tranșant: „În situaţia în care un sfert de secol 
de independenţă a Republicii Moldova a însemnat, de fapt, o mișcare 
din neunde spre nicăieri, datoria noastră ca intelectuali, ca oameni 
ai cetăţii este să atragem atenția întregii populaţii asupra singurei căi 
de izbăvire — integrarea în Europa, prin Reunificarea celor două state 
românești, Republica Moldova și România, într-un singur stat”. 


Astăzi, în noul context social-politic, susţinem cu toată convingerea 
declaraţiile de Reunificare simbolică cu România a celor peste 100 de 
localități din mai multe zone ale Republicii Moldova. Ne bucură fap- 
tul că numărul lor e în continuă creştere, că tot mai mulți conaţionali 
înțeleg că ne aflăm în pragul unui copaps economic. Suntem pe de- 
plin conștienți că Reunificarea este un act greu de realizat în actualele 
condiţii geopolitice, că ea reprezintă o acţiune complexă. Dar ar fi bine 
să se înţeleagă, pe ambele părți ale Prutului, că Reunificarea reclamă 
o altă soluţie politică decât cea din 1918. Pentru aceasta se impune, 
într-o primă etapă, pe lângă reintegrarea culturală în plină desfășurare, 
o reunificare economică, menită să asigure racordarea Republicii Mol- 
dova la sursele energetice românești și europene. Abia după atingerea 
acestui imperios obiectiv economic se poate trece la următoarea etapă. 


Cât despre parlamentarii și guvernanţii de la Chişinău, aceştia ar trebui 
să conştientizeze cât se poate de repede faptul că numai prin susținerea 
acestor temerare, dar pe deplin realizabile proiecte ar mai putea rea- 
duce Republica Moldova pe făgașul integrării europene, spălându-și 
obrazul pătat, refăcându-și cât de cât imaginea distrusă și recâștigând 
măcar o centime din credibilitatea pierdută. În aceste zile, îi vedem 
pe unii dintre ei la televizor, în forurile oficiale, deranjaţi de faptul 
că, prin Reunificare, Republica Moldova își va pierde statalitatea şi 
independenţa. Daţi-mi voie să le-o spunem, și din paginile acestei re- 
viste, că, de fapt, statalitatea și independența Republicii Moldova au 
fost zdruncinate de furtul miliardului şi de actele lor de corupţie, mai 

vechi și mai noi, de luarea în captivitate de către ei şi partidele lor a 
instituţiilor acestui stat; că statalitatea și independenţa sunt sfidate de 
casele lor somptuoase, care au crescut ca ciupercile după ploaie în tot 
Chișinăul şi în împrejurimile lui; că statalitatea și independenţa sunt 
zilnic strivite sub roţile maşinilor lor de lux, procurate la un preț de 
sute de mii şi chiar milioane de euro, sunt lătrate de câinii lor mari cât 
nişte urşi de după zidurile cazematelor înălțate pe nefericirea acestui 
popor atât de umilit şi de răbdător... 


Cetăţenii de rând, inclusiv alogenii, ar trebui să înțeleagă că, în actu- 
alele condiţii de subzistență, create de iresponsabila conducere a re- 
publicii căzute în groapa fără fund a corupţiei, Reunificarea cu Româ- 
nia le-ar oferi o şansă reală de supraviețuire, iar în perspectivă, o viață 
prosperă. Într-un timp scurt vor crește pensiile și salariile de 4-5 ori, va 
începe să funcționeze justiţia și statul de drept, va veni DNA-ul şi va 
începe să facă ordine. La rândul său, clasa politică ar trebui să realizeze 
că Republica Moldova nu are perspectiva de a deveni în viitorul apro- 
piat membru al UE, poate doar membru asociat (atunci când susțin 
contrariul, politicienii nu fac decât să mintă în continuare propriul po- 
por!), iar Reunificarea cu Româna este unica salvare a țării ruinată de 
corupţie şi scufundată în abisul sărăciei. 


Evenimentele de acum 100 de ani, pe care le evocăm azi cu o simţire şi 
cu o vibraţie specială, ne-au demonstart că atunci când avem curajul şi 
înțelepciunea de a acționa în unitate, putem sparge chiar şi carcasa de 
beton a unor imperii. 

Andrei STRÂMBEANU 
l Apa din Fântâna Albă are gustul Unirii 


n — 


x| 
V 


A. S. — prozator, dramaturg, 
poet, scenarist. Debutează 
editorial cu volumul de 
versuri Fântâna Albă (1963). 
În anul 1967 apare volumul 
de nuvele Mireasa, tradus în 
limba rusă (1968). Semnează 
dramele Minodora (1971, 
1987), Armăsarul cu dinți de 
aur (1989), Consumatorul 

de onoruri (2001). Proza sa 

a fost tradusă în finlandeză, 
franceză, lituaniană, armeană, 
georgiană, estoniană, ivrit. În 
anul 2003 publică volumu 
antologic Contrapunct. Obtine 
Premii la Concursul Naţiona 
de Dramaturgie (1979, 1989, 
2001, 2002). Este laureat a 
Premiului Unic la Concursu 
National de Dramaturgie, 
ediția 2004, pentru drama 
Oltea, mama lui Ștefan cel Mare 
şi Sfânt (2004). 


Anul trecut, prin luna iunie, mergem spre satul 
meu, Fântâna Albă, Edineţ. La volanul mașinii 
Mircea, fiul meu mai mare. Eu cu mezinul, 
Andrieș, în vârstă de 11 ani, şedem pe bancheta 
din spate. Ne grăbim la dezvelirea monumen- 
tului victimelor regimului sovietic totalitarist, 
instalat în spaţiu dintre biserică și gimnaziu, din 
inițiativa generosului animator Ion Bâlba, su- 
pranumit ministrul culturii de la nordul Moldo- 
vei pentru tot ce face de peste două decenii în 
domeniul culturii și al istoriei de la fața locului. 
Între altele, gimnaziul poartă numele subsem- 
natului, dar e închis, din cauza lipsei de copii. 
Puţinii elevi pe care îi avem învaţă în satul vecin, 
Parcova, unde am absolvit școala medie (1954), 
făcând timp de S ani, zilnic, iarna şi vara, 3 km 
dus-întors pe jos, prost hrănit şi prost îmbrăcat. 


— Tati, îmi închipui cum vei fi întâmpinat la 
Alba, zice Mircea. 


- Să nu-mi pomenești de albeni! mă răstesc 
eu. Votează cu Voronin, cu Dodon, ei, care în 
timpul foametei din 1946-47 se mâncau unii 
pe alţii, păşteau ca vitele, mureau ca muștele... 
Sovieticii ne luaseră tot, până la ultimul gră- 
unte, încă de cu toamnă, dar, uite, n-au prins 
la minte. Depunem flori la monument, le trag 
o săpuneală la toţi, apoi facem stânga împre- 
jur, nu vreau să-i mai văd. 

În sfârşit, ajungem la baştină. Tragem mai întâi la casa părintească, 
pe care dorea s-o vadă Andrieş. Nu putea să creadă că nu mai există. Îi 
arăt, din drum, o ogradă largă, cultivată cu cartofi — locul unde fusese 
casa noastră cândva. 


— Vezi, cumpărătorul a demolat-o. 


— Tati, nu trebuia să-i permiţi să facă asta. Am văzut-o pe fotografie. Era 
frumoasă, cu livadă, cu beci, cu sarai... 


Facem câteva poze pe fundalul unei plase de sârmă, instalată în locul 
frumosului nostru gard de lemn, și, întristaţi, ne îndreptăm spre mo- 
nument. Acolo-i adunat tot satul, majoritatea oameni bătrâni, plus 
oficialităţile din Edineţ şi cele ale comunei Parcova, din care face parte 
şi satul nostru. Depunem florile. Citim, gravate pe soclu, numele victi- 
melor comunismului, între care cel al tatălui meu — Strâmbeanu Nico- 
lai Ion. Păstrăm un minut de reculegere. 


Preotul face o scurtă slujbă de pomenire, sfințește monumentul, după 
care începe mitingul de inaugurare a acestei adevărate opere de artă, ce 
reprezintă o cruce proiectată în aer, dacă putem spune astfel. (Poate fi 
văzută pe facebook-ul subsemnatului..) 


Deschide mitingul primarul comunei noastre, domnul Marcel Snegur. 
Vorbeşte despre ce credeți? Despre Unire. Era să-i strig: „Stai, domnu- 
le, am venit să vă cert! Despre Unire vorbesc eu!” Primarul însă o ţine 
pe a lui: România, Tricolorul, Eminescu, Alecsandri, Kogălniceanu, 
Stere, Basarabia, Sfatul Țării, Inculeţ etc., etc. 


Albenii, înflăcăraţi, strigă: Trăiască Regele Mihai! Trăiască România 
Mare! Unire, frați români! 


Rămân dezarmat. Ştiam încă de la Chișinău că trebuie să rostesc și eu 
un discurs, dar văd, antevorbitorul meu îmi taie creanga de sub picioare. 


Al doilea orator e primarul municipiului Edineţ, domnul Constantin 
Cojocaru. Zic stai, acesta-i de la PD. Ăştia mereu afirmă, la televiziuni- 
le lor, că încă n-a sosit momentul Unirii, se lingușesc pe lângă găgăuzi 
că Parlamentul nu va renunţa la limba de stat, spun alte aberaţii sovie- 
tice. Le arăt eu, lasă! Dar, surpriză. Primarul din Edineţ e şi mai vocal, 
mai doct ca primarul din Parcova. „Unirea e unica soluție pentru corec- 

tarea crimei săvârșite de Hitler și Stalin, crimă cu consecințe dezastruoase 
pentru destinul Basarabiei”, afirmă domnia sa. 


Adunarea freamătă... aplauze, urale. Prind a bate clopotele de la bise- 
rică. Oamenii își fac cruce, plâng de bucurie. Emoţionat la maximum, 
nu-mi cred ochilor și urechilor. 


În sfârşit, mi se oferă cuvântul; mă rog, sunt scriitor, vorbesc la radio, 
la televizor. Satul se mândrește cu mine. Dar, cu lacrimi în gât, nu pot 
scoate o vorbă. 


Lumea aplaudă, îmi strigă: „Frate Andrei, vorbește, fii cu noi! Români-s 

frații noştri! Românii-s frații noştri!”. 


O elevă iese în față, recită poezia mea Doina Basarabeană. Când ajunge 
la ultima strofă: Frunză verde de pe rană, / Ard-o focul soartă grea! / 
Basarabie orfană, / Tu eşti România mea!, uralele mulţimii se contopesc 
cu sunetele clopotelor, de-mi pare că ascult corul robilor din opera Na- 
buco de Verdi. Mă cuprinde o mândrie de nedescris pentru consătenii 
mei. Involuntar, strig pentru a fi auzit de toată asistenţa: 


— Fraţi albeni, iertaţi-mă! Eu venisem pentru a mă închina în fața acestui 
monument şi pentru a vă declara că vă urăsc, fiindcă, votând cu Voronin 
şi Dodon, dumneavoastră votaţi împotriva acestor victime nevinovate. 
Văzând însă ce se petrece astăzi aici, vă declar față de tatăl meu, că vă 
iubesc. Mă închin în fața dumneavoastră. Sunt mândru că am asemenea 
consăteni. Să nu uităm niciodată că Voievodul Ştefan, în ajunul bătăliei 
de la Lipnic, în 1472, a poposit la Fântâna Albă. Tot în aceeași zi, aprodul 
Purice, cu vitejii lui ostași, a capturat o ceată de tătarii veniți să ne prade 
şi i-a aruncat de vii în prăpastia fără fund, care azi se cheamă Valea lui 
Purice. Să nu-l supărăm pe marele nostru domnitor. 


O învăţătoare începe să cânte Hora Unirii a lui Alecsandri. Toţi ne prin- 
dem într-o mare horă ce îmi amintește de o horă de pe când eram mic 
și jucam între mama și tata, la o sărbătoare de 10 Mai, Ziua Regelui. 


... Lungul drum la întoarcere de la Fântâna Albă la Chişinău ni s-a părut 
scurt. Nu ne săturam să comentăm cele trăite la Alba. lar Andrieş nu 
mă slăbea cu întrebarea sa: 


— Tati, da când ne unim cu România? 

Această întrebare mi-o pun și eu încă din 1944. Cum viața mea, din 
păcate, a coincis cu cea mai tragică perioadă din istoria omenirii și am 
avut parte de întâmplări incredibile, de trădări, am văzut cât de schim- 
bător poate fi omul, mă temeam să nu se lase albenii mei momiţi de 
promisiuni, de pomeni electorale, să renunţe la Unire. 


Dar, în data de 23 februarie curent, dimineaţă, mă sună de la Edineţ 
același Ion Bâlba (născut în Parcova) şi strigă: 


- Deschide calculatorul, vezi ce-am făcut noi! 


Deschid. Citesc pe ecran: locuitorii din satul Fântâna Albă și cei din 
Parcova, primii din Moldova au votat pentru Unire cu România. O 
DECLARAŢIE frumoasă ca Icoana Maicii Domnului. Îmi fac cruce, 
sărut ecranul. Arăt toate astea lui Andrieș. Fericit, răspund la întrebarea 
care îl frământă: 


- Andrieş, Unirea a început! Nu există putere pe lume care să oprească 
dragostea față de mama noastră, România! 


Pentru dumneavoastră, cei maturi, vă prezint răspunsul academicianu- 
lui Mihai Cimpoi, referitor la Unire: 


- Ceea ce nu poate face statul face satul. 


Pe data de 8 martie curent, de Ziua Femeilor, la 8 dimineaţă, academi- 
cianul Valeriu Pasat, fericit, mă anunţă că deja au votat Unirea 100 de 
sate. Schimbăm câteva păreri. Brusc, mă întrerupe: 


- Stop! V-am minţit. Televizorul arată că au votat deja 103 sate. Ulti- 
mul e Carapetovca din Basarabeasca, sat cu peste 1840 de locuitori. 


Apa din Fântâna Albă are gustul Unirii! 


Aşa să ne ajute Dumnezeu! 

Vasile MACOVEI, ambasador 


Podul meu de flori! 


Simptome alarmante 


Mă doare de Moldova zi de zi! 
Mă doare-aşa precum un par în cap! 
Mă doare de Moldova, orice-ar fi! 
Și de durerea asta nu mai scap! 
V. M. absolvent al Facultăţii E-o boală cronică, fără de leac, 

de Istorie a Universității, Al. n-ajută vraci, n-ajută medicina, 

l. Cuza din lași. Diplomat. A m-a prins de-odat acu juma” de veac 
Blit volumes ae pac şi-o port așa pân' mi-o pieri lumina! 


Anotimpuri aiurea (2005), E ia PO : 
Vânătorii de vise (2006), Ho Mă duc la Prut şi plâng, şi-mi vine rău, 


din grădina Raiului (2007), trec dincolo şi mi se-nmoi genunchii 
Abecedar de istorii şi.. istorioare și când ajung, sfârșit, la Chişinău 
(2009), volumul de însemnări îmi vine a urla din toți rărunchii. 
Ap OANE Papu ine Mărite Domn, Ştefan Mărit, grăieşte 
temperat (2008) ș. a. că AN ANI i 
” ces-a ales din ce-ai zidit odată? 
Doar pulbere și un popor ce ofileşte 
robind pe la muscali, fără de plată! 
Mai sunt români în vatra strămoşească, 
ne mai simţim ca fraţi peste urgii? 
S-o mai trezi credința strămoșească 
adeverind că încă suntem vii? 
Mă doare de Moldova, rău mă doare! 
Mă-nchin, la rugăciuni le pierd şiragul 
Și-aprind la lumânări pe la altare, 
visând ca peste flori să trecem pragul! 


REÎNTREGIREA ȘI NOI E 


Sărbătorim un veac de la Marea Unire, ce ne-a dăruit aşa, ca în noap- 

tea de Sfântă Inviere, „Lumină din Lumină”! 


Şi ca și atunci să ne rugăm „ne-adune miezul cald al pâinii/ și visul 
unui an mai bun”! 


Sfârşitul lui 1989 şi începutul lui 1990 au adus pe cele două maluri 
ale Prutului semnele unei primeniri de primăvară, cu Poduri de Flori, 
cu nădejdi, cu vise... 


Născut în decembrie 1937 la Chişinău, într-o familie fericită cu opt 
copii, aveam să resimt ani mai târziu, la plecarea precipitată, rana des- 
chisă atunci în trupul țării, al poporului, al familiei mele, nevindecată 
până azi. Tata, ofițer mutat de la Iaşi la Chișinău, combatant în Pri- 
mul Război Mondial, rănit, decorat... şi-a făcut datoria de ostaș ro- 
mân timp de două decenii în acele locuri care și atunci, la acea vârstă 
fragedă și mai târziu, mi se păreau de poveste. 


Din deslușirile din familie, din anii petrecuţi la Facultatea de Istorie a 
Universităţii „Al. I. Cuza” din Iași, din cele patru decenii trăite ca di- 
plomat, am reușit să leg, să pun cap la cap firele unui moment tragic 
al trecutului nostru. 


La Ministerul de Externe, ca director la Directia Culturală, mă ocu- 
pam printre altele de relaţiile cu românii din străinătate și cu centre- 
le culturale românești deschise sau în curs de deschidere în diferite 
țări. Prioritare în anii de după 1990 erau restabilirea relaţiilor cu fraţii 
noştri risipiţi prin lume și organizarea pentru ei a unor centre de cul- 
tură şi civilizație românească. 


În februarie 1991 am negociat la Budapesta deschiderea unui centru 
cultural, în mai 1992, împreună cu Ludovic Spiess, ministrul culturii, 
cu Nicolae Cajal, vicepreşedinte al Academiei Române şi Adrian Do- 
hotaru, secretar de stat în MAE, eram prezent la inaugurarea la Viena 
şi Veneţia a două noi centre culturale. 


Dar gândul nostru era în permanenţă la frații noştri de peste Prut! 


Cu Spiess la Veneţia am trecut printr-un moment demn de reținut: 
într-o după-amiază plină de soare, mă aflam alături de „Domnul Mi- 
nistru Spiess” şi celebrul cântăreț de operă, în cocheta șalupă a pri- 

marului Veneţiei, oferită pentru o plimbare pe Canal Grande. Lume 
peste lume, soare, gondole... Şi, prins de atmosferă, Excelenţa Sa, 
Signore Ministro, a început să cânte o canțonetă pentru el însuși. Cel 
de la timonă a ciulit urechea și la un moment dat îmi şopteşte: „Ce 
voce are domnul, cântă chiar mai frumos decât unii gondolieri de-ai 
noştri!” Spiess, stând monumental în mijlocul şalupei precum „Co- 
losul din Rhodos”, a fost atent la cele spuse şi, cu un zâmbet, îmi de- 
clară: „Vasilică, e cel mai frumos compliment ce mi s-a făcut de când 
mă ştiu!” Odihnească în pace acolo unde este și să se ia la întrecere 
în cântări cu îngerii! Gândisem la un moment dat să deschidem un 
centru cultural și la Chișinău. Conjunctura era favorabilă, podurile 
de flori se ţineau lanţ, ca şi donațiile de cărţi, sutele și miile de bur- 
se, spectacolele de teatru, de folclor, expoziţiile și delegațiile. Așa că 
împreună cu Secretarul de Stat Adrian Dohotaru de la MAE, reputat 
ziarist si scriitor, îmbarcaţi într-o impozantă limuzină de protocol, 
am plecat spre Chișinău. Aşa cum am menţionat la început, sunt 
născut la Chişinău și ardeam de nerăbdare să revăd orașul pe care-l 
părăsisem la vârsta de doar doi ani, cu familia urmărită de glorioasa 
„armată roşie”. Am fost însoţiţi de la frontieră de o maşină a poliţiei 
moldoveneşti şi eram precedaţi de o impunătoare donaţie de 2000 de 
cărţi, pe care aveam s-o inaugurăm. Șef de misiune la Chișinău era un 
fost coleg de la cursul postuniversitar de Relaţii internaționale, Ion 
Bistrianu, cu care discutasem programul deplasării, inclusiv organi- 
zarea la Ambasadă a unei recepții, pentru întâlnirea cu fraţii noştri de 
peste Prut. Colegul îmi ceruse pentru această acțiune 150 de dolari; 
eu, găsind suma prea mică, am obţinut de la ministrul Adrian Năs- 
tase 500 de dolari. Am fost cazaţi la o „casă de oaspeţi” din centrul 
oraşului, apartamentele noastre, dotate cu aer condiționat, piscină, 
jacuzzi... având suprafața unui teren de fotbal, iar masa la restaurant 
costând 3 dolari pe zi! Am avut o primă întâlnire cu amabilul mi- 
nistru al culturii Ion Ungureanu, în a cărui companie am vizitat im- 
pozantul centru cultural polivalent al orașului. Era o clădire imensă, 
cu 3 săli de teatru, săli de cinematograf și de expoziţii, bibliotecă, 
săli de lectură. L-am felicitat pe Ion Ungureanu pentru așezământ 
și, spre surprinderea noastră, ne-a mulțumit spunându-ne cu tristeţe 
că, din păcate, Centrul urmează să fie închis din lipsă de fonduri bu- 
getare. La o nouă convorbire în cabinetul ministrului, Adrian Doho- 

taru a exprimat interesul pentru deschiderea unui Centru cultural la 
Chişinău, gândind că locaţia cea mai bună ar fi fost în cadrul clădirii 
ce urma „să fie închisă”. Mi-am permis să-l întreb pe ministru cam la 
cât se ridică anual cheltuielile Centrului, acesta răspunzându-mi că la 
aproximativ 30 000 de dolari. Dohotaru s-a uitat mirat la mine, știind 
că iar „am idei”. Aveam să-i mărturisesc „între patru ochi” faptul că 
suma nu mi se pare enormă și că dacă am prelua noi cheltuielile, am 
putea avea la Chişinău un Centru cultural român-român excelent! 
M-a gratulat şi el cu prietenie, iar seara, la recepţie, i-am informat 
pe Bistrianu şi Ungureanu că pot trece la redactarea documentului 
şi ulterior comunicării aprobării de la București şi la semnarea lui. 
Recepţia a fost ca „Nunta Zamfirei”, cu 500 de dolari având de toate, 
inclusiv taraf, dansatori, feluri peste feluri şi vinuri peste vinuri şi ca 
invitaţi toți oamenii de știință şi cultură din Chişinău, parlamentari 
şi miniștri. (Eu îmi amintesc de o ulcică smălțuită în care mă așteptau 
vreo 50 — da, cincizeci — de sărmăluţe delicioase, nu mai mari decât 
unghia, pe care le-am consumat precum Flămânzilă al lui Creangă.) 


Întorși la Bucureşti, am transmis o notă primului-ministru Petre Ro- 
man, cu propunerea de suportare a celor 30 000 de dolari și nota a 
fost imediat aprobată. L-am sunat pe „interguvernamental” pe cole- 
gul Bistrianu și i-am comunicat aprobarea, spunându-i că poate sem- 
na cu ministrul Ungureanu documentul de creare a Centrului cul- 
tural. Mă şi vedeam trecut pe frontonul clădirii printre ctitori, fiind 
un pas pozitiv pentru revenirea mea în „orașul nașterii”. Şi surpriză! 
Bistrianu m-a informat supărat că în urmă cu câteva minute fusese 
anunţat de la Ministerul de Externe că „proiectul” căzuse, nefiind ac- 
ceptat de Preşedinţie (mai mult ca sigur la intervenţia ştim noi cui), 
aşa că... Sic transit Gloria mundi! 


Am aflat că în orașul în care au viețuit Hasdeu, Costache Negruzzi, 
Gala Galaction, Grigore Vieru..., unde și-a regăsit locul Măritul Ştefan 
cel Mare, unde 'Teatrul Naţional poartă numele Luceafărului, unde se 
cânta după '90 „Deşteaptă-te, române!”... la 29 septembrie 2010 s-a 
inaugurat „Institutul Cultural Român Mihai Eminescu”! Deci peste 
ani sămânţa a încolțit şi a dat roade și pot sa fiu mulțumit că am pus 
şi eu cândva un bujor la „Podul de flori” de peste Prut ! 


Cu nădejde în vremile ce-or să vină! 

Mircea DRUC 
l Oameni noi, probleme vechi 


1. „Eliberatori” 


Imperiile clasice au dispărut după cel de-Al 
Doilea Război Mondial. Iar lumea occidenta- 
lă, în general, a subestimat specificul și poten- 
ţialul unui Imperiu de tip nou. Uniunea Sovie- 


i tică, fondată în 1922, nu reprezenta o inovaţie 
M. D. -om politic, adeptal generată de un imperativ istoric. În 1917, pu- 


Reunificării României. Născut : : Fu : . HF 
la 25 iulie 1941 în Pociumbăuţi, ciul troțchist-leninist, inspirat de Finintern, 


județul Bălţi. A absolvit Facultatea a dus la căderea monarhiei ruse și acapara- 
de Filologie a Universităţii din rea puterii de către un singur partid politic. 
Leningrad (USE) $i Facultatea PCUS, animat de ideea fixă — revoluția mon- 

de Psihologie a Universității din o | w M 
Moscova (1980). Studii doctorale dială și transformarea din temelii a omenirii, 
la Institutul Americii Latineal a proiectat şi construit pe ruinele imperiului 
Academiei de Ştiinţe a URSS tarist ceva inedit: o ideocrație. În prezent, bi- 


(1970). A lucrat la Moscova, i ` Su : i ; R 
Chişinău, Cernăuți, Bucureşti în: Serica rusă resuscitată extinde și consolidează 


învățământ superior, cercetare frontierele unui alt imperiu — ortodox-pravos- 
ştiinţifică, producţie, diplomaţie. 
Distins cu Ordinul Naţiona 
„Steaua României" în grad de 
Mare Ofiţer. Activist al mișcării de . . Jå ; i i 
renaştere natională a romånilo La prima „eliberare”, în 1812, imperiul clasic, 
din Basarabia și Nordul Bucovinei cel al țarilor ruși, a colonizat masiv Basara- 
959-1991).Președinteal  bia cu ucraineni, găgăuzi, bulgari şi multe alte 


Consiliului de Miniștri al RSS aut a ja T A 
(1990-1991). La alegerile seminții. După „eliberările” din 1940 şi 1944, 


prezidenţiale din România, în imperiul de tip nou a procedat la fel. În plus, 


septembrie 1992, a fost primul a mai atribuit Ucrainei o parte din teritoriile 


candidat independent cu o : Fi : 
sli -; noastre naţionale, dezmembrând Basarabia. 
platformă unionistă declarată. 5 


n 
prezent este pensionar, locuiește Administrația țaristă o botezase impropriu 
cu familia la București. 


lavnic cu centrul la Moscova, care se vrea cea 


de a „Ireia Romă” 


n 


a 
ă 


<Poccuăckaa Illseănapua> („Elveţia ruseas- 
că”). lar pentru propaganda Kremlinului şase 

judeţe basarabene ciopârţite și cinci raioane din stânga Nistrului deveni- 
seră «coAHeunaa H Berrya MoAAaBu4> („Moldova însorită şi înflori- 
toare”), sau «Caa Coserckoro Coroza», adică „Grădina Uniunii Sovie- 
tice” Recent, la Chișinău, Igor Dodon enumera condiţiile în care „Repu- 
blica Moldova are şanse să devină o a doua Elveție” Armatele imperiului 
creştin ortodox ne „eliberau” de sub jugul altui Imperiu necreştin musul- 
man. Armata roșie muncitorească-țărănească a unui imperiu de tip nou 
refăcea, în plan geografic, clasicul imperiu rus. Iar în prezent, nu comisa- 
rii, nu politrucii partidului-stat, ci ideocraţii Rusiei postsovietice împre- 
ună cu „stataliștii” autohtoni — niște epigoni şi uzurpatori ai Moldovei 
istorice — vor să ne bage într-un virtual paradis eurasiatic. Astăzi, nu mai 
avem de a face cu mitologia imperiului ideocratic bolșevic axată pe triada 
„KOMMyYHU3M, dpyk6a, mup”. Suntem, mai curând, în situaţia când Rusia 
țarilor ne tămâia cu triada «npasocaasue, camodepeaeue, Haponocmv>. 


Ceea ce s-a întâmplat, după toate „eliberările” imperiale, se asociază în 
mintea mea cu operaţia de transplant. Organismul românilor captivi 
respingea în mod constant un ţesut biologic străin. Şi nu erau de fo- 
los nici injecţiile ideologice, nici lanţeta sângeroasă. Conaţionalii mei, 
lucizi, treceau prin filtrul propriei experienţe toate valorile și opiniile 
impuse forțat. Sentimentul distanţării reciproce între „eliberaţi” şi „eli- 
beratori” nu a dispărut niciodată, amplificându-se cu trecerea timpu- 
lui. Senzaţia de ostilitate din partea veneticilor este amintirea cea mai 
clară a copilăriei. Și nimic nu a mai reușit s-o schimbe. 


Să ne reamintim ce trâmbița propaganda Kremlinului în iunie 1940? 
Ultimatumul Uniunii Sovietice adresat României Regale era secundat 
de un apel către basarabeni şi nord-bucovineni. Citez: „A sosit marea 
oră a eliberării voastre de sub jugul boierilor români, a moșierilor, ca- 
pitaliştilor şi a siguranţei!” În realitate, „marea oră a eliberării” a însem- 
nat: refugiații (1940, 1944); deportările (1941, 1949, 1951); mobili- 
zarea totală (1944); foametea provocată (1946-1947); colectivizarea 
forțată (1949-1951). Astfel, fragila lume românească din teritoriile 
răpite se strângea ca o piele șagrinată. Românii basarabeni, nord-bu- 
covineni și herțeni au rămas fără apărare în fața invadatorilor. Separaţi 
de patria-mamă, prin amputaţie, ei au subzistat în condiţii de trai mi- 
zerabile, dezorganizaţi și demoralizaţi. Economia falimentată metodic: 
proprietarii și țăranii înstăriți care nu s-au refugiat peste Prut erau de- 

portaţi în Siberia, Kazahstan sau la Cercul Polar. Stilul de viață ances- 
tral şi codul nostru moral erau anihilate de către comuniști. Pe cântarul 
ideocraţiei viața omului nu trăgea mai mult decât cea a unei vite în jug. 
În orice moment, o nenorocire cumplită se putea abate asupra fiecărui 
român. Era de ajuns să fie nominalizat ca „duşman al norodului”. 


Odată cu „eliberarea, NKVD-ul a lansat prin toate fundăturile imperiului 
directive secrete: recrutarea viitoarelor cohorte de colonizatori. Care era 
structura socială a acestora? Mai întâi, venea peste cei „eliberaţi” numeroa- 
sa nomenclatură a PCUS. O altă categorie aparte — ofițerii sovietici ieşiţi 
la pensie. Aceștia se puteau stabili oriunde doreau. Pentru ei nu existau re- 
stricții privind „propiska” (viza de reședință). Primeau apartamente peste 
rând, li se repartizau terenuri pentru vile. Dispuneau de toate facilitățile, 
inaccesibile pentru restul populaţiei. De regulă, militarii preferau orașele: 
Chișinău, Bălți, Tighina, Cahul, Cernăuţi, Ismail şi Reni, sau centrele raio- 
nale și localităţile de pe Nistru, Prut, Tisa și Dunăre. 


Menţionez și alte aspecte ale „eliberării”. Ingenios, imperiul a băgat în 
linia întâi femeile — cel mai fin instrument al deznaţionalizării silenţioase. 
O invazie matrimonială sui generis. Nemăritate sau rămase văduve, feme- 
ile sovietice veneau „din fundul Rusiei” cu sutele de mii. Basarabencele și 
bucovinencele, familiste și bune gospodine, cu greu le făceau faţă. În ori- 
ce domeniu de activitate, ca să poţi urca treptele ierarhice, îndeplineai o 
condiție nedeclarată, dar obligatorie: să fii membru PCUS, căsătorit cu o 
persoană de altă naţionalitate, de dorit cea rusă. În cel mai rău caz, ucrai- 
neană sau de altă etnie. Examinaţi biografiile conducătorilor din RSSM, 
poate descoperiți şi unele mici excepții. Concomitent, vechile teritorii 
românești erau invadate și de vântură-lume: delincvenţi de drept comun, 
eliberaţi din penitenciarele de dincolo de Ural, puzderie de aventurieri şi 
prostituate, vagabonzi și alcoolici. Acest segment percepea drept mană 
cerească posibilitatea de a penetra în „ţinuturile eliberate” În vestul Im- 
periului, acolo unde talentele lor s-au manifestat din plin. 


Acasă, în ţinuturile lor natale, marea majoritate a „eliberatorilor” şi a 
„specialiştilor absolut necesari, cu totul indispensabili şi de neînlocuit” 
nu aveau nici studii, nici profesii; trăiau în condiţii de coşmar, mâncau 
pe apucate sau chiar trăgeau foame. „Nicăieri în trecut nu se înregis- 
trase răspândirea unei calamității sociale de asemenea proporții. Mulţi 
oameni locuiau în bordeie, în cocioabe mizerabile. Foloseau drept 

alimente ceea ce, în condiţii normale, nicidecum nu s-ar fi considerat 
ceva comestibil. Circa o sută de milioane de oameni, pe întreg teri- 
toriul Uniunii Sovietice, îndurau foame. Aceștia abandonau casele și 
mica agoniseală, căutându-și salvarea prin alte locuri depărtate. Se răs- 
pândeau epidemii de tifos şi distrofii ... O consecinţă firească a foame- 
tei, migraţiei, sărăciei generalizate devenise cerșetoria fără precedent. 
În anii de înfometare, după cele mai aproximative calcule, numărul 
cerșetorilor atingea cifra de 2-3 milioane. În perioada 1946-1953 au 
părăsit satele zece milioane de oameni, cei mai activi şi apți de muncă” 
(http://Ska.com.ua/33/34615/1.html). Şi în zilele noastre se derulea- 
ză un proces asemănător: Europa de Vest este sufocată din cauza unei 
noi și „mari migrații a popoarelor” declanșată din umbră de niște forțe 
oculte transnaţionale. Ungaria, Polonia și alte state membre ale Uniu- 
nii Europene se opun din răsputeri invaziei gestionate subtil. 


Prin anii '70, fostele județe românești înregistrau cea mai mare densi- 
tate a populaţiei din URSS (până la 150 de locuitori pe km? în partea 
centrală), datorită imigranţilor, militarilor şi cadrelor aduse din Ucrai- 
na şi Rusia pentru complexul militaro-industrial. În comparaţie cu ce- 
lelalte republici sovietice, RSSM avea, de rând cu RSSB, cele mai bune 
rezultate la formarea „omului nou sovietic” În prezent, urmașii „elibe- 
ratorilor”, din specia propagandiștilor de la «KomcomoAsckaa npaBAa » 
şi « MonnaBcrue Beaomocru>, debitează zilnic mituri și baliverne des- 
pre paradisul sovietic: „Pe timpul lui Stalin moravurile erau mai curate; 
nu exista corupție; cinovnicii erau ţinuţi în frâu de teama șefilor”, Însă 
documentele de arhivă evidenţiază cu totul altceva. Cunoaștem acti- 
vitatea noii puteri în Basarabia „eliberată. Avem suficientă informaţie, 
exemple, probe şi aduceri-aminte. În pofida unei „discipline staliniste 
de fier”, infloreau delapidările de fonduri publice și hoţia, adulterul, pe- 
dofilia şi economia la negru. În organele puterii sovietice din Basarabia 
„eliberată” înflorea «cBoGoAnaa Aro6oB5>» („iubirea liberă”). Arhivele 
păstrează date despre numeroase scandaluri. De la Moscova, veneau 
în control la Chişinău diverse comisii și etichetau Moldova Sovietică 
drept „republică mic burgheză”, În rapoartele prezentate la Centru, se 
vorbea despre o „luptă aprigă cu instinctele proprietăţii private ale oa- 
menilor, care, culmea, la origine erau muncitori și țărani”. 


Pentru mine, o asemenea concluzie sună ca o ironie. Ce atribuţie au 

mica sau marea burghezie, originea muncitorească-țărănească sau in- 
stinctele proprietăţii private? Ar putea oare basarabenii să uite că pe 
parcursul a două secole lumina venea numai de la Răsărit? De exem- 
plu, un general țarist a fost împroprietărit în Basarabia, fiind mutat 
urgent din Caucaz, unde Imperiul elibera” cecenii și alte popoare. 
Era muieratic soldăţoiul şi una dintre caucazienele violate îi scurtase 
nasul cu dinţii. Pe ordinul statului major scria: „Generalul Kişinski să 
fie transferat în Basarabia, deoarece moldovencele sunt mai blânde”, În 
1950, Centrul imperial ni l-a trimis pe Brejnev de la Dnepropetrovsk. 
În toamna lui '52, la Congresul XIX al PCUS, Stalin l-a văzut pentru 
prima oară. Atenţia bătrânului dictator s-a fixat asupra unui tânăr de 
46 de ani, masiv şi bine îmbrăcat. Imediat l-au informat că era condu- 
cătorul de partid din RSSM. „Ce moldovean frumos!” - a rostit Stalin. 


DA 


Pe „Leonid cel Frumos” îl pasionau femeile și automobilele, hocheiul 
şi chefurile. Legăturile sale amoroase la Chișinău deveniseră folclor. 
Pe NOI însă nu ne interesează « MoaAaBckuă Aeramepon >. Există lu- 
cruri mult mai importante din trecutul imperiului ideocratic bolşevic. 
Kremlinul a programat razia/ deportarea „elementelor dușmănoase și 
social-străine”, Brejnev personal a semnat ordinul privind declanșarea 
operaţiei. Au fost strămutați pentru totdeauna 120 de mii de basara- 
beni, adică 10% din totalul populaţiei RSSM. De numele primului 
secretar (1950-1952) sunt legate deportările și colectivizarea forțată 
a ţărănimii basarabene. În general, „datorită” unor atare exponenți de 
rasă ai „eliberatorilor”, zeci de mii de români basarabeni, nord-bucovi- 
neni și herțeni au ajuns în Gulag. 


2. Separașism 


În 1990, probabilitatea prăbușirii imperiului se apropia de 100%. Kremli- 
nul nu se pronunţa deschis. Dar în culise, în subconștientul conducători- 
lor sovietici, se înfiripau diverse idei legate de un eventual colaps. Legen- 
da spune: Anatolii Lukianov, președintele Sovietului Suprem al URSS, 
ar fi propus: „Dacă e adevărat că unele republici sunt dispuse să plece, 
haideţi să le forfecăm. Facem în fiecare republică câte un nucleu sepa- 
ratist şi nişte periferii prosovietice”. „Separatism antiseparatist” — ce altă 
soluție mai ingenioasă pentru acele timpuri furtunoase!? 

Lituania, Estonia, Letonia, Georgia și Moldova Sovietică erau per- 
cepute la Moscova ca niște vedete ale desprinderii de imperiu. În 
1990, autonomiile din Georgia își anunţaseră deja politica fermă de 
menţinere a URSS. În RSSM s-au autoproclamat două republici pro- 
sovietice, una găgăuză (august 1990) şi alta moldovenească nistreană 
(septembrie 1990). În Estonia, la rolul de „republică prosovietică” 
pretindeau Narva şi Kohtla-larve, în Lituania, raionul Şalcininkai. Ce 
s-ar fi întâmplat cu raioanele separatiste din respectivele colonii dacă 
imperiul mai rezista un an sau doi? Probabil, estonienii și lituanienii 
ar fi negociat, undeva pe la Viena, un statut special pentru „Republica 
Narva” şi „Republica Șalcininkai”. Şi astăzi, culmea absurdităţii, artiza- 
nii acestor mini-state autoproclamate și nerecunoscute de nimeni ar fi 
pretins, ca şi cei de la Tiraspol, statut de observator la ONU. 


De curând, în vocabularul unor politologi ruşi a intrat conceptul 
„separaşism” însemnând o pseudo-mișcare separatistă, provocată în 
mod artificial pe teritoriul unui stat suveran de către un alt stat. De 
regulă, obiectivul statului-provocator constă în anexarea integrală a te- 
ritoriului. Sau instalarea propriului control asupra unei părți din terito- 
riul statului-victimă. Rusia este aceea care a inventat asemenea stratage- 
mă imperială, aplicând-o în practică cu succes. Termenul „separaşism” 
este format prin combinaţia a două cuvinte — „separatism” și „Rașa” 
(Rusia, în engleză). Neologismele „rașism” şi „separaşism” denotă o 
consonanţă cu termenul „fascism Rămâne de clarificat dacă „lumea 
rusă” are afinități cu doctrina clasică fascistă, numită şi „a treia cale”, 
sau, mai curând, cu național-socialismul (nazismul) german din pe- 
rioada interbelică. În prezent, istoriografia rusă, ca şi cea sovietică în 
trecut, substituie niște noţiuni distincte — „naţional-socialismul” și 
„nazismul” german cu „fascismul” italian numit. Şi acest fapt, deloc în- 
tâmplător, merită o riguroasă analiză academică. 


Kominternul a conceput Uniunea Sovietică ca un fel de teocraţie se- 
culară. Și, totodată, ca o ideocraţie în care avea să conducă ideea so- 
cialistă prin partidul unic, de avangardă. În utopia platoniană, cei care 
aveau menirea să devină „suveranii, erau marii filosofi; în teocraţia 
tradițională conduce Divinitatea (Dumnezeu/ Allah) prin interpuși; 
în evul mediu teocraţia, ca putere a sacerdoţilor și a Papei, şi-a găsit ex- 
primarea în cezaropapism și bizantinism; în secolul XX s-a vorbit deja 

de o tehnocraţie, ca putere a intelectualității și a managerilor. Noţiunea 
de „ideocraţie” provine din cuvintele greceşti iéa — „ideea” și kpăroş — 
„putere”. A nu se confunda „ideocraţia” (puterea ideologiei) cu alți ter- 
meni consacraţi, precum „iudeocraţia” (puterea evreilor) şi „idiocrația” 
(puterea idioților). Dominația unei singure ideologii (bolşevismul în 
URSS, fascismul corporatist în Italia și rasismul în Germania) era lega- 
tă organic de subordonarea întregii vieţi sociale unui singur șef suprem 
(Boxas, Duce, Führer). 


După destrămarea Uniunii Sovietice, drept consecință a separașismului, 
au apărut ca din senin nişte „noroade” necunoscute mai înainte de ni- 
meni (inclusiv de etnografi şi demografi). Acestea nu se încadrează în 
nicio categorie ştiinţifică existentă. Nu sunt nici popoare, nici națiuni 
în sensul general acceptabil. Ceea ce le unește pe așa-zisele „noroade” 
e doar limba rusă, mentalitatea sovietică şi tendinţa de a se uni cu Ru- 
sia; ele ignoră atât legislaţia națională/constituţiile propriilor state, cât 
şi dreptul internaţional. O trăsătură specifică a exponenţilor acestor 
„noroade” este refuzul încrâncenat de a însuși limba oficială a țării, lim- 
ba naţiunii titulare din ţara în care locuiesc de mulți ani. Ei doresc să 
ştie şi să folosească numai limba rusă, ca și în toți anii puterii sovietice. 
Iar declararea pe hârtie a trei limbi de stat, cum s-a procedat formal în 
„IIMP”, nu e decât praf în ochi pentru lumea înconjurătoare. 


„Eterna Rusie, eliberatoarea noroadelor pravoslavnice asuprite” cu 
„separaşismul” ei ne-a mai fericit cu niște „țări de minune”. E vorba 
de Moldova, Pridnestrovie și Găgăuzia; de trei produse „etnologice” 
şi „ecologice” — «MOAAaBCKHĂ HapOA>, <IIPHAHECTPOBCKHĂ HapoA», 
«rarayscKui HapoA>. În prezent, fruntașii acestor OMG-uri salută 
fascinanta și imperiala „ridicare din genunchi a lumii ruse”, expansiu- 
nea ei agresivă în fostele colonii sovietice - Republica Moldova, Geor- 
gia, Ucraina, Belarus și în alte regiuni de pe glob. EI duc dorul „unor 
timpuri frumoase din trecut”, din perioada dispărutului regim totalitar 
comunist. Nu întâmplător în RM, „IIMP”, „AHP” u „AHP” sunt păs- 
trate numeroase piese din imagologia sovietică: tancuri pe piedestal, 
monumente, denumiri de străzi şi pieţe botezate cu numele conducă- 
torilor bolşevici. La Chişinău, « Komcomoasckaa npaBgaa»> amplifică 
ostentativ „separașismul” Kremlinului, propagă românofobia și antie- 
uropenismul. Și, deocamdată, nu stinghereșşte pe nimeni similitudinea 


REÎNTREGIREA ŞI NOI 


între „bolşevism” şi „nazism”, între Aenunckuă xomcomoA (Comsomo- 
lul leninist) — organizaţia comunistă de tineret a PCUS şi Hitlerjugend 
(Tineretul hitlerist) — organizaţia nazistă de tineret a NSDAP (Parti- 
dul Muncitoresc German Naţional-Socialist). 


3. Imposibila conciliere 


Avalanşă de „eliberatori” și „specialişti” a generat în Basarabia și Nor- 
dul Bucovinei o beligeranță, o adversitate mocnită, care continuă și în 
prezent. În 1990, după o jumătate de secol de la „eliberare”, în RSSM 
constatam o incompatibilitate totală între NOI, promotorii Etno- 
resurecției, și EI, apărătorii unui Imperiu în agonie. Nimic nu le con- 
venea, nimic nu-i aranja pe concetăţenii noștri. NOI am trăit rău. EI 
au dus-o bine şi nu-şi dădeau seama că lucrurile se schimbă. Inopinat, 
nişte „moldoveni ingraţi” declarau: anumite categorii ale populaţiei 
urmează să însușească, în mod obligatoriu, limba majoritarilor. Una 
peste alta, un oarecare Druc, apărut din neant, punea în discuţie încă o 
chestiune la fel de gravă — o eventuală reformă teritorial-administrati- 
vă, reducerea ministerelor și a structurilor biurocratice în general, tre- 
cerea de la cele 36 de raioane sovietice la judeţele din perioada interbe- 
lică. Iar o mare parte dintre deputaţii Sovietului Suprem se pronunțau 
contra semnării Tratatului Unional. De aici pornea o nouă confruntare 
între aderenţii FPM şi susținătorii Mişcării „Interfront”, improvizată la 
sugestia comuniștilor. Pe baricade se aflau EI și NOI, internaţionaliștii 
şi naționaliștii, gâştele colhoznice și gâştele sălbatice. 


EI, prin definiţie, sunt socialişti/comuniști şi nişte făcători de revoluţii. 
Dar la anumite cotituri istorice se prefac în conservatori sau liberali. 
Păstrarea unui anumit status quo devine motivul suprem al activității 
lor. În URSS îi aranja perfect platitudinea din epoca lui Brejnev. De- 
testau reformatorii din CAER și Pactul de la Varșovia. Îi blamau pe po- 
lonezii însufleţiți de compatriotul lor, Papa de la Roma. În 1985, când 
a început perestroika, NOI speram și luptam, dar nu eram siguri că în 
decursul unui deceniu vom obține măcar „limbă de stat și grafie latină”. 
Venind adeseori de la Cernăuţi la Chișinău, nu prea auzeam discuţii 
politice; sâmbăta și duminica, la cenaclul „Mateevici” și la mitinguri, 
oamenii mai mult cântau şi recitau poezii. Însă la Tiraspol începuse 

deja mişcarea întru „apărarea drepturilor populaţiei rusofone”. Homo 
sovieticus era setos de consolidare, stabilitate, linişte, pace și fericire. 
Garantul acestor deziderate a fost decretată Uniunea Sovietică unitară. 
De aceea la Tiraspol s-a declanșat „separaşismul” mai înainte ca Chi- 
şinăul să aducă vorba despre independenţă și lichidarea consecinţelor 
Pactului Hitler-Stalin. 


Timp de o jumătate de secol, în fruntea RSSM nu am avut decât ma- 
rionete ale Kremlinului. În '50-'53, ne-a fericit Leonid Brejnev. Timp 
îndelungat s-a aflat în fruntea PCM Ivan Bodiul, un protejat al lui 
Brejnev. I-a urmat în post Simion Grossu, un protejat al lui Bodiul. Cu 
alte cuvinte, până la finele lui 1989, în RSSM s-a perindat la putere 
o nomenclatură brejnevistă exemplară. Ultima căpetenie de partid a 
fost Petru Lucinschi, un protejat al lui Gorbaciov. În noiembrie 1990, 
Sovietul Suprem l-a împuternicit pe deputatul poporului Lucinschi să 
conducă o comisie de negociere, înființată după evenimentele de la po- 
dul din Dubăsari. Dar nici acest om sovietic şi comunist de profesie nu 
a găsit limbă comună cu elita „separașistă” de la Tiraspol. 


În fine, în 1990 ne-am ales şi noi, ca toate „republicile surori”, cu un 
preşedinte. Domnul Mircea Snegur în fruntea RSSM! Multora li se 
părea că destinul a ghicit de data aceasta. O republică preponderent 
agrară, un conducător neaoş basarabean - țăran prin descendență, col- 
hoznic prin experiența profesională. Un pupil al complexului agraro- 
industrial, un exponent al nomenclaturii agrariene, formată și aceasta 
de PCUS. La Chişinău, gâștele colhoznice internaţionaliste erau dis- 
puse să execute în continuare și în mod exemplar directivele centrului 
imperial. La finele lunii mai 1991, EI au reușit să-l dea jos pe unionistul 
Druc, ultimul preşedinte al Consiliului de Miniștri. Mi-am zis atunci: 
secesionismul, chipurile, e din cauza reformelor radicale și a unionis- 
mului. De acum încolo relaţiile Chișinău - Tiraspol — Comrat se vor 
armoniza. Valeriu Muravschi nu este un protejat al FPM şi nici unio- 
nist, ci omul clanului statalist-moldovenist. Noul prim ministru nu-i va 
„ieşi din cuvânt”, ca mine, împăciuitorului preşedinte Mircea Snegur. 


Dar Parlamentul Republicii Moldova nu numai că nu a ratificat, dar 
nici măcar nu a luat în dezbatere Tratatul de colaborare a RSSM cu 
Federaţia Rusă, elaborat şi încheiat la iniţiativa mea. Le-ar fi amintit 
astfel democraţilor ruși, eroilor antipuciști în frunte cu Boris Elţin că 

alta ne-a fost înțelegerea la 4 septembrie 1990. În iulie '92, Chișinăul 
neajutorat capitulează. Kremlinul neo-liberare îl somează pe Snegur 
să accepte un guvern „de coaliție” — o echipă multinațională, cadre so- 
vietice. Atunci, îmi ziceam din nou: poate că ăştia, până la urmă, se 
vor înţelege! Ajungem în februarie 1994. Președintele Snegur aderă 
la Partidul Democrat-Agrar, condus de Dumitru Moţpan și Nicolae 
Andronic. El monopolizează puterea pe o durată de patru ani. Dez- 
membrează și fură precipitat din patrimoniul fostului complex agraro- 
industrial. Concomitent, continuă „negocierile intense” cu omologii 
lor de la Tiraspol. 


După împăciuitorul Snegur, la președinția Republicii Moldova urmează 
abilul Lucinschi, poreclit „Petru $mecherovici”. Clanul său finalizează 
privatizarea frauduloasă a moștenirii sovietice. Iar în 2001, stupefiaţi, 
asistam la recidiva comunismului. Ambalat drept „omul Moscovei” de 
către exponențţii unui segment de capital transnaţional, Vladimir Voro- 
nin este pus președinte și nimeni nu mai avea îndoieli. Acest nomencla- 
turist, general sovietic de miliție, născut într-un sat de peste Nistru se va 
înțelege cu Smirnov şi Maracuţa. Dar cele două mandate ale președintelui 
oligarh comunist, „cu neamuri la lerusalim', nu s-au soldat cu împăcarea. 
Să-i întrebe cineva pe foştii „directori roşii”, promotorii „separaşismului, 
şi pe toți impostorii de la Tiraspol: „De ce, tovarăşi, n-aţi găsit niciodată 
limbă comună cu şefii de la Chişinău - niște oameni ai Moscovei din 
totdeauna?” Apropo, încă de prin '90, clanurile de pe ambele maluri ale 
Nistrului aveau oamenii lor de legătură, inclusiv la nivel de deputaţi din 
primul parlament al Republicii Moldova. 


De reţinut: la 27 august 1991, cei care luptau încrâncenaţi pentru păs- 
trarea URSS nu au votat independenţa Republicii Moldova. În pre- 
zent aceștia sunt militanţi stataliști, promotori ai unui moldovenism 
agresiv, fantezist şi românofob. Îmi amintesc cum prin 89-90 găgăuzii, 
instigaţi de către exponenții „separașismului” de la Odessa și Tiraspol, 
Kiev şi Moscova, torpilau absolut toate aspiraţiile Mișcării de renaştere 
naţională a românilor basarabeni. După prăbușirea imperiului, găgău- 
zii parcă s-ar fi împăcat cu ideea independenţei și statalității Republicii 
Moldova. Treptat, cu toate jongleriile bașcanilor de la Comrat, apar 
nişte semne că mulți găgăuzi au conștientizat deja avantajele Reunirii 
Basarabiei cu România. 

Consider imperios necesar ca tineretul din teritoriile românești ocu- 
pate în 40/44 să aibă o imagine veridică despre imperiul ideocratic 
bolşevic. „Paradisul sovietic”, regretat de gâştele colhoznice, a însemnat 
fenomene precum: cortina de fier; voluntariatul obligatoriu; lozinci și 
promisiuni; mitul învățământului, serviciilor medicale şi al locuinţelor 
gratuite; TOTaAbHOE CTYKa4eCTBO, AOHOCHTEABCTBO (turnătoria genera- 
lizată, delațiunea); bruiajul, lupta cu radio-propaganda străină; finan- 
tarea „revoluţiei mondiale și a partidelor comuniste frățeşti”; „ajutorul 
internaţional”; ştiinţa şi cultura sub controlul ideocraţiei; laboratoare 
şi chiar orașe secrete cu savanți deţinuţi politici și manoperă gratuită 
din gulag; exploatarea nesăbuită a resurselor naturale; „ieftiniri stali- 
niste periodice” la produsele alimentare şi mărfurile de larg consum, 
care, în realitate, se găseau cu greu în comerţ. 


În plan personal, de la naştere, în 1941, și până în septembrie 1961, am 
trăit cea mai grea etapă din viața mea de cetățean sovietic. Subiectiv și 
psihologic, am avut şi nişte „ani buni” — studenţi la Leningrad (1961- 
1964), precum și perestroika la Cernăuţi (1985-1989). Nefericit din 
cale afară m-am simţit în perioada stagnării lui Brejnev (1965-1985). 
Într-un mod sau altul, direct sau indirect, asupra destinului şi mentali- 
tății mele s-au răsfrânt și diverse evenimente din țările lagărului socia- 
list: rebeliunea maghiară din toamna lui 1956; primăvara de la Praga și 
poziţia oficială a României față de invazia internaționalistă a Pactului 
de la Varşovia; „Solidaritatea” lui Lech Walensa și instaurarea, în fe- 
bruarie 1981, a legii marţiale de către generalul Wojciech Iaruzelski; 
căderea zidului de la Berlin, în 1989, şi reunificarea ţării prin voința 
naţiunii germane și strategia perfectă a cancelarului Helmut Kohl. 


Am sperat cândva că lumea copilăriei mele se va metamorfoza lent, 
firesc, într-o calitate nouă, superioară. Dar nu i-am dorit nicidecum 
destinul satelor rusești sau funesta contopire cu orașul și dispariţia to- 
tală, pusă la cale de teoreticienii „comunismului științific”. Visam că, 
întorcându-mă de unde am pornit, voi descoperi un miracol: civilizația 
rurală nu s-a descompus definitiv. Fireşte, cultura ţăranului român din 
satele basarabene și nord-bucovinene n-avea cum să supraviețuiască 
intactă. Ca peste tot în lume, industrializarea și urbanizarea excesi- 
vă au determinat o stare de fapt specifică. Însă civilizația noastră din 
perioada interbelică s-ar fi trecut în mod natural. Aşa cum se trece o 

floare, care îşi pierde petalele, pentru a descoperi fructul în devenire... 
A trage coasa, a treiera, a măcina grâul la moară și a coace un cuptor 
de pâine nu e totuna cu incendierea unui lan în pârg. Focul și spada 
nu sunt cele mai adecvate instrumente de schimbare în bine a vieţii 
umane. Fiinţa noastră românească era negată, exterminată treptat de 
piramida ideocratică a imperiului de tip nou. Ceea ce nu-i tot una cu 
evoluţia firească. 


Acum, trăim cu toţii în ritmul accelerat al crizelor și schimbărilor. 
Iar imperiul de la soare-răsare recidivează sub denumirea de „Lu- 
mea rusă”. Astfel, descendenţii celor care ne-au eliberat” în 40/44, 
continuă să încadreze cea mai tragică pagină din viața românilor ba- 
sarabeni şi nord-bucovineni în nişte tipare proletcultiste, bolşevice, 
staliniste sau troţchiste. Ca de altfel și toate crimele imperiului ide- 
ocratic — teroarea roşie, colectivizarea, foametea, represiunile, de- 
portarea popoarelor, asasinatele politice şi multe altele. În prezent, 
în Republica Moldova nostalgicii și putiniștii îi blestemă crunt pe 
şefii de şantier de la „marea perestroikă” a lui Gorbaciov. Proteste- 
le „rușilor de profesie”, a alogenilor rusificaţi contra unionismului și 
revindicărilor fireşti ale românilor basarabeni continuă. Exact ca în 
ajunul colapsului Uniunii Sovietice. 


Ei insinuează că Europa şi-a pierdut creștinătatea. Iar clerul pravoslav- 
nic a declanșat suprema bătălie pentru mântuirea tuturor europenilor, 
sau măcar a ortodocșilor, din specia „norod moldovenesc”. Cohortele 
în sutane au intrat, cu toate armele din dotare, în serviciul noii ideocraţii 
a Kremlinului. Ofensiva asupra Republicii Moldova, Ucrainei și Geor- 
giei are drept obiectiv torpilarea cursului proeuropean al acestor state 
pravoslavnice. Biserica rusă susține Republica Moldovenească Nis- 
treană, un bastion al imperialismului rus în zona Mării Negre. Depo- 
zitele sovietice de armament, paznicii acestora şi pacificatorii ruși vor 
fi de mare ajutor. Prin separatiștii de la Tiraspol noua ideocraţie rusă 
somează, agită, șantajează: „Renunţaţi la vectorul european și la uni- 
onism!”. Infiltrarea comandourilor clericale ruse e simțită peste tot în 
spaţiul ex-sovietic şi nu numai. Însă, când se preocupă de Basarabia, 
Nordul Bucovinei şi zonele separatiste din Republica Moldova, agenții 
în sutane îşi coordonează acțiunile cu deghizata ideocraţie ucraineană 
antiromânească prin definiţie şi excelență. 

După aproape trei decenii de la dispariția Uniunii Sovietice, EI, gâștele 
colhoznice internaționaliste şi NOI, gâștele sălbatice naționaliste, ne 
aflăm pe aceleași baricade opuse. Urmașii ideocraţilor bolșevici conti- 
nuă să se manifeste cu aroganţa lor tradițională. Progeniturile „elibera- 
torilor” mişună prin orașele Basarabiei cu panglica imperială la piept, 
cu trandafiri sau garoafe la petliță, cu secera și ciocanul pe fondul roșu 
însângerat. Astăzi, la Chişinău și Cernăuţi, descendenţii „eliberatori- 
lor” și „rușii de profesie” nu pierd ocazia să-şi afișeze incredibila trufie. 
Sub diverse pretexte absurde de genul «Moi Aea BoeBaa> („bunicul 
meu a luptat”), EI cer recunoștință pentru „eliberare” chiar și de la ro- 
mânii de seama lor. În Basarabia, militanţii „Lumii ruse” agită demago- 
gic „specificul” Republicii Moldova. Gândirea, vorba și fapta lor sunt 
poluate cu expresii șablon, stereotipuri și ideologeme din perioada 
sovietică: „Moldova - un stat multinațional și multilingv”; „prietenia 
noroadelor Moldovei”; „naţiune moldovenească și multiculturalism”. 


Problema nu este doar a noastră, a românilor înstrăinaţi. Pe tot cuprin- 
sul defunctei Uniuni Sovietice s-a consolidat o nouă castă de promotori 
ai „Lumii ruse” Unii provin direct din rândurile foștilor exegeți în ca- 
tehismul sovietic. Nişte specialişti în „ştiinţele sociale”: istoria PCUS, 
bazele marxism-leninismului, comunismul științific, ateismul ştiinţific. 
Acum, reciclaţi, aceşti foşti mercenari transnaţionali ai ideocraţiei in- 
undă mass-media. Au portaluri, site-uri, bloguri şi continuă să propage 
tipul de colonialism sovietic. „Experţii” în cauză ne servesc politica de 
rusificare a Kremlinului, drept rezolvare ideală a problemei naţionale, 
ca un proces firesc de „globalizare”. EI, unicii apărători ai libertăţii şi 
dreptăţii! Nu-i stingherește faptul că sunt reprezentații unor doctrine 
în numele cărora au fost deja decimate milioane de oameni. EI, gâştele 
colhoznice internaționaliste, neagă invazia militară sovietică, compor- 
tamentul colonial al nomenclaturii PCUS, deznaţionalizarea şi cri- 
mele, care au însoţit procesul de edificare a lagărului socialist. Mulţi 
dintre ei cer ostentativ reabilitarea abordării marxiste sau leniniste a 
naţiunii. Alţii vor o revenire la metodele staliniste, în general, precum 
şi la renașterea imperiului. Fie țarist, fie comunist, fie neoliberal sau or- 
todox-pravoslavnic, nu contează, „un imperiu al nostru” să fie. De aici 
şi întrebarea: Rusia de astăzi, chiar nu poate să renunţe la ideocraţia 
imperială ca să devină o ţară europeană, respectată și fericită, zic eu, ca 
Germania, de exemplu? 


REÎNTREGIREA ŞI NOI 


În loc de încheiere: 


1. Un gând mai vechi, extras dintr-un jurnal ţinut în tinerețe, la Le- 
ningrad și Moscova: „În trecut, am luptat cu un Imperiu necreştin. Şi am 
obținut unele victorii morale. Însă nu le-am putut fructifica decât parțial. 
Căci apăruse un alt imperiu — creştin-ortodox. Acesta ne „elibera” de ocu- 
pantul precedent. În prezent, deznaționalizarea noastră continuă. EL, ne 
mint cu slogane, cu mituri internaționaliste. NOI derutăm „eliberatorii” 
cu simțul umorului. Instinctele noastre ancestrale se declanșează la timp. 
Simulăm adeseori obedienţa, dar renaştem ca Pasărea Phoenix. Codificat, 
nucleul nostru genetic germinează întruna. A încolțit deja sămânţa dacilor 
liberi nemuritori. Zamolxe este cu NOI! Aşa să ne ajute Dumnezeu!” Este 
o viziune personală asupra viitorului românilor, inspirată de realismul 
utopist în contradictoriu cu realismul socialist şi realismul capitalist. 


2. Neocolonialismul programat la Kremlin nu urmărea doar 
tradiționala cucerire a teritoriilor şi acapararea resurselor celor învinși. 
Obiectivul strategic al partidului-stat era convertirea naţiunilor subju- 
gate la o nouă religie. Misionarii acestei religii, patentate de Komin- 
tern, se încăpușau în teritoriile răpite printr-o psihoză a dușmanului 
de clasă. Imperiul de tip nou, denumit Uniunea Sovietică sau „Marele 
Experiment”, şi-a sacrificat propria populaţie, a deznaționalizat brutal 
sau silențios popoarele captive, realizându-şi obiectivele prin crearea 
unui enorm aparat propagandistic, prin implementarea unităţii de idei 
cu metode militaro-polițienești, prin impunerea în alte ţări a anumitor 
forţe politice. 


3. În 1990-1991, în fiecare republică sovietică apăreau, inevitabil, si- 
tuaţii care ne egalau pe toți. Parcă văd și acum, după trei decenii, la 
Moscova şi Kiev, Chişinău şi Cernăuţi, Tbilisi şi Tallinn, pretutindeni: 
mulțimi de oameni pichetează, ameninţă și fiecare cere ceva vehement. 
Stăteam umăr la umăr patrioți, naționaliști și internaționalişti, demo- 
crați și apărători ai drepturilor omului, ecologişti, intelectuali și col- 
hoznici, lumpeni și pogromişti. În marile pieţe urbane găseai de toate: 
şi patos, şi lirică, și o atmosferă mai specială. În capul tuturor, ca într-o 
colivie, se zbătea o Lebădă Neagră sau o Pasăre Albastră. În colonii- 
le imperiului ideocratic bolșevic rușii, dar mai ales alogenii, deveniți 
„ruşi de profesie”, porniseră o cruciadă pentru apărarea drepturilor 
„populaţiei rusofone'. Ne apropiam de apogeul unei frici obsedante, 

molipsitoare. A unei psihoze: „Ce greu e să fii rus!” În realitate însă 
aborigenilor le era frică și mai tare. „Ce calvar e să fii... leton, estoni- 
an, moldovean, lituanian, cecen, tadjic, tătar!” Aş putea enumera toate 
seminţiile din URSS. Pretutindeni se manifestau niște simptome spe- 
cifice ale activismului civic. O nouă stare psihică a popoarelor captive 
în ajunul marelui salt. În prezent, optimiștii așteaptă și în Rusia lui VVP 
un mare salt, similar celui din august 1991. Aceasta ar fi soluţia salva- 
toare și pentru popoarele din Federaţia Rusă care au trăit naufragiul 
„Titanicului Sovietic” împreună cu fostele colonii, devenite ulterior 
state independente. 


4. Pe zi ce trece, urmărind manifestările socialiștilor statalişti- 
moldoveniști şi politica preşedintelui Igor Dodon, mă conving: în im- 
provizata Republică Molotov, conviviologia (ştiinţa de a trăi în armo- 
nie) este imposibilă; despre o conciliere între EI şi NOI nu mai poate fi 
vorba. Şi nu se vor înţelege nici măcar EI între EI; vechii oameni sovietici 
(nişte naufragiaţi) şi noii oameni putiniști (nişte aventurieri) nu pot găsi 
un numitor comun. Și, după toate evidenţele, unica soluţie viabilă ră- 
mâne „care pe care?”. Adică, aplicarea principiului de bază al revoluţiei, 
al luptei de clasă şi, totodată, formula-cheie în politica externă și inter- 
nă. Sub acest aspect, orice înțelegere/convenţie/conciliere ar interve- 
ni între EI şi NOI nu va fi decât o clipă de răgaz sau o manevră tactică. 

Vlad MISCHEVCA 
| 1812: geneza problemei basarabene’ 


„E cu putință să existe în cer ori pe pământ 
vreun tribunal care să declare 

că e lucru plăcut lui Dumnezeu 

ce ne-au făcut ruşii nouă la 1812?” 


Gala GALACTION (1912) 


VI. M. (Miscăuca) — dr., Și , DR , 
cercet. şt. coord. la Institutu Marcând la 1993 pentru prima dată în peri- 


de Istorie al AŞM, conf. Oada postbelică aici, la Chișinău, în modul 


cercet. (Associate professor, cel mai solemn aniversarea jubiliară a Actului 
Ph.D). Membru al Comisiei Unirii din primăvara anului 1918, am omagiat 
Naţionale de Heraldică 

(din 1995). Domenii de 
competenţă: istoria relaţiilor 
internaţionale din sud-estul Viața, pentru a restabili adevărul istoric. Căci la 
Europei (sec. XVIII - încep. 1918 s-a rezolvat, în speranţa că definitiv, una 
sec. XIX), genealogia domnilor dintre cele mai stringente chestiuni național- 
fanarioți, vexilologie 
heraldică, raporturi istorice 
moldo-elene (în special, cu 

Sf. Munte Athos). Semnează Generația românilor moldoveni de la acel în- 
13 monografii, ceput de veac a reîntregit Țara, care fusese scin- 


publicate la Chişinău, dată cu un secol mai înainte — la 1812. Fapta 
București, laşi, Atena, Salonic. 


în primul rând fapta patrioţilor neamului care 
nu şi-au precupeţit eforturile, sacrificându-și şi 


teritoriale din istoria politică a Europei ce pur- 


ta numele generic „problema basarabeană”. 


lor edificatoare se prezintă astăzi şi mai actua- 
lă, deoarece în situaţia când Moldova de la Est 
de Prut, ca și la 1917, şi-a dobândit din nou 
independenţa -— în fața noastră stau aceleași 
sarcini: realizarea idealului naţional al restabili- 
rii echităţii istorice, grav încălcată pentru întâia 
oară la 1812, iar apoi repetată la 1940. 

În acest context, vom încerca să ne expunem unele considerațiuni ge- 
nerale de ordin istorico-diplomatic privind geneza problemei basarabe- 
ne în cadrul raporturilor internaţionale de la începutul sec. al XIX-lea. 


Menţionăm din capul locului că istoriografia sovietică s-a străduit să 
demonstreze, în pofida adevărului istoric, că: „problema basarabeană 
ca problemă internaţională a apărut pe arena istoriei către începutul 
anului 1918 și a dispărut la mijlocul anului 1940”, semnificând, în ge- 
neral, raporturile bilaterale dintre România și U.R.S.S. privind litigiul 
teritorial față de Basarabia”. Această teză devenită axiomatică în „stu- 
diile” istoriografiei sovietice moldoveneşti și-a găsit expresia cea mai 
detestabilă atunci când s-a afirmat că: „schimbul de Note sovieto-ro- 
mâne din 26-28 iunie 1940 s-a încheiat cu rezolvarea pașnică și bazată 
pe dreptate a problemei Basarabiei...*. Toate aceste raționamente sunt 
false, căci nu sunt şi nici nu pot fi fondate, deoarece nu au la baza lor 
principiul democratic al autodeterminării naționale, ci doar conceptul 
dreptului forței, unicul argument al „legitimării” extinderii teritoriale a 
Imperiului Rus, preluat și ajustat ulterior de către metodologia mar- 
xist-leninistă prin doctrina expansiunii comuniste (faimoasa teză a 
„exportului revoluţiei” etc.). 


Astfel, guvernul sovietic prin chiar Nota sa din 18 aprilie 1918 şi-a 
exprimat atitudinea față de voința poporului român din Basarabia 
(Moldova dintre Prut și Nistru) — de a se uni „pentru totdeauna” cu 
Patria-mamă, calificând fără echivoc Actul reîntregirii naționale, nici 
mai mult, nici mai puţin, ca fiind „...absolut lipsit de orice putere de 
drept internațional” (!?). 


Nu o singură dată apologeţii ţarismului, ulterior și cei bolşevici, iar as- 
tăzi neocomuniștii și cercurile revanșarde ale „patrioților” ruși, încer- 
când să apeleze la dreptul internațional, la dreptul istoric al acestui po- 
por situat la răscrucea căilor și intereselor Marilor Puteri, au fost şi sunt 
practic autodemascaţi de înseși argumentele istorice la care fac tenta- 
tive zadarnice să apeleze cu atâta impertinenţă. Cu atât mai regretabil 
se prezintă poziţia unor istorici din Occident care, volens nolens, tratea- 
ză evenimentele istorice de la 1918, practic, prin prisma şovinismului 
„velicorus”. Căci, dacă şi E. Carr (Marea Britanie), şi N. Werth (Franţa) 
ş.a. susțin că „în ianuarie 1918 România a cotropit și anexat Basarabia”S 
- aceasta este de fapt o dovadă în plus că problema basarabeană nece- 

sită o abordare complexă, începând cu premisele ei de ordin politico- 
diplomatico-militar, ce-și găsesc explicaţia în cunoașterea, în general, 
a raporturilor internaţionale din Europa de Sud-Est sau mai precis a 
relaţiilor ruso-otomane din perioada precedentă: în secolele XVIII- 
XIX*. Deși trebuie menţionat că în istoriografia noastră s-a expus şi 
părerea cum că „antecedentele problemei basarabene într-un sens 
mai îngust încep cu anul 1484, când a avut loc răpirea pământurilor și 
cetăților moldovene de către turci”. Vizavi de această teză consemnăm 
doar că esenţa chestiunii date este una de natură politică, reducându- 
se, de fapt, la integritatea național-teritorială a românilor moldoveni 
şi rezidă în cucerirea și anexarea parțială a Moldovei (dintre Prut și 
Nistru), fixarea hotarului la 1812 pe trupul viu al țării, scindând-o în ju- 
mătate, și stabilirea Rusiei la gurile Dunării, semnificând, astfel, geneza 
unei noi probleme internaționale — cea a „Basarabiei. Fapt care poate fi 
conceput doar în contextul evoluţiei spinoasei probleme Orientale. 


Menţionăm succint, din şirul unor premise politico-diplomatice mai 
îndepărtate a problemei în cauză, că anume Petru cel Mare a pus pi- 
ciorul pe țărmul nord-pontic. Diplomaţia lui Petru I depășește cadrul 
regional restrâns, caracteristic politicii externe a Statului moscovit, și 


Hanul lui Manuc din Bucureşti, locul unde s-a semnat Tratatul ruso-turc din 1812 
(desen de Bouquet, litografiat de Ciceri) 

capătă trăsături noi, transformându-se într-o politică continental-eu- 
ropeană?. Odată ajunsă aici, Rusia a continuat să înainteze, pas cu pas, 
timp de două secole, către Balcani și Strâmtori. 


În această ordine de idei anul 1774, când în urma Războiului ruso-turc din 
1768-1774 s-a încheiat Tratatul de pace de la Kuciuk-Kainargi, semnifi- 
că un punct de cotitură, deoarece factorul extern, cel „rusesc“, devine un 
vector permanent în toate problemele care făceau obiectul raporturilor 
dintre Poarta Otomană și Principate. Dreptul de protecţie al Rusiei asu- 
pra Principatelor Române va prilejui agravarea și permanentizarea situației 
Principatelor ca obiect de litigiu ruso-turc, în care amestecul celorlalte pu- 
teri va evolua odată cu agravarea „problemei Orientale”, în cadrul căreia se 
va recunoaște „chestiunea română” ca problemă internațională”. 


Teritoriul dintre Bugul de Sud și Nistru — Transnistria moldovenească — 
transformat în provincie rusească către anii 1792-1793, avea să joace rolul 
unui cap de pod în zona Balcanilor și a Dunării. E semnificativ faptul că 
deja în martie 1790, diplomaţia rusă, la indicaţia Ecaterinei II, preconiza şi 
anexarea Basarabiei, adică a raialelor din sudul teritoriului pruto-nistrean'”. 


După Pacea de la Iași (1792) a sporit considerabil rolul geopolitic al 
Principatelor Române, care se aflau în calea nestăvilitei expansiuni 
ţariste. Moldova şi Ţara Românească, aflate sub suzeranitatea otomani- 
lor, erau asemenea unor „porţi” către scopul mult râvnit, fiind totodată 
ele înseși o „pradă” jinduită. 


Noul raport de forţe pe baza căruia a fost stabilit echilibrul european în aceas- 
tă perioadă, sub incidenţa evoluţiei problemei Orientale și a Războaielor 
Revoluţiei franceze, a avut importante consecinţe și asupra Principatelor. 


Aflate la graniţa a trei mari imperii (dintre care cel al Romanovilor 
și cel Habsburgic — se aflau în plină dezvoltare și expansiune, iar cel 
Otoman - în defensivă şi decădere), Moldova şi Țara Românească au 
fost permanent teatru de război în care se ciocneau interesele Marilor 
Puteri, rămânând obiecte de compensație în numeroasele combinaţii 
diplomatice și planuri de împărțire a Imperiului Otoman, elaborate de 
statele angajate în problema Orientală. 


În consecinţă, evoluarea acestei probleme a avut drept rezultat grave reper- 
cusiuni, îndeosebi pentru Principatul Moldovei. În cadrul ei se evidențiază 

ca eveniment dramatic, după urmările sale, Războiul ruso-turc din anii 
1806-1812. Acest război a fost cel mai lung conflict militar dintre cele 
două mari imperii, însă trăsătura sa principală au constituit-o nu atât 
operaţiunile militare, cât — în mod deosebit — contactele diplomatice". 
Numeroasele negocieri oficiale şi confidențiale, purtate de diplomaţii ruși 
şi otomani, influențate de intervenţiile politice ale Marilor Puteri europe- 
ne, care-și promovau propriile interese, s-au soldat cu semnarea, la 16(28) 
mai 1812, a Tratatului de pace ruso-turc de la București. 


Nu vom expune în mod special întreaga desfăşurare sinuoasă a aces- 
tor evenimente pline de dramatism și coliziuni.” Insistăm doar asu- 
pra scoaterii în evidenţă a unor factori de importanţă majoră care au 
influențat semnarea păcii de la Bucureşti, în etapa finală, determinând, 
astfel, geneza problemei basarabene. E de remarcat că, în general, etapa 
finală a negocierilor ruso-otomane se caracterizează printr-o agravare 
a raporturilor internaţionale, ce pot fi calificate drept veritabile due- 
luri diplomatice la scară europeană. Fapt ce şi-a lăsat implicit amprenta 
şi asupra disputelor diplomatice de la Bucureşti. În această confrun- 
tare de forţe şi interese, spaţiul geografic în care se aflau Principatele 
Române, la gurile Dunării, a avut o importanță deosebită, deoarece, 
alături de Imperiul Francez şi Rusia "Ţaristă, au fost antrenate în lupta 
pentru hegemonie în Europa și Austria habsburgică, Imperiul Otoman, 
Marea Britanie, care aveau interese de ordin economic și politico-stra- 
tegic în Peninsula Balcanică”. 


Astfel, devine clar, cât de complicat şi anevoios a fost acel proces al bă- 
tăliilor diplomatice, de sondări reciproce, de căutarea compromisuri- 
lor în timpul numeroaselor negocieri ruso-otomane. Remarcăm că un 
rol deosebit i-a revenit activităţii diplomaţiei secrete, prezente perma- 
nent în culisele evenimentelor politice din acea epocă. Asupra acestui 
proces sinuos au mai influenţat un șir de factori interni și externi, chiar 


cel al „timpului” şi, precum susţin unii istorici, cel al „fraudei'.!* 


* k x 


În timpul negocierilor ruso-otomane din anul 1812 diplomația 
țaristă a continuat să considere că „pretențiile Rusiei nu sunt în afa- 
ra bunăvoinței, deoarece, dacă la început s-a cerut hotarul pe Dunăre, 

ulterior s-a renunţat și s-a acceptat hotarul pe Siret”,'S neîncetând să 
insiste la masa tratativelor de la București (din ianuarie-mai 1812) asu- 
pra faptului ca: „râul Siret să fie fixat hotar între cele două împărăţii, aşa 


cum s-a stabilit la Giurgiu”"€. 


Însă, încă în timpul discuţiilor controversate din cadrul negocierilor 
de pace de la Giurgiu (din octombrie-decembrie 1811), marele vizir 
Ahmed paşa” declarase trimişilor lui Kutuzov, sosiți în tabăra sa de 
la Rusciuk: „Eu vă dau Prutul şi nimic mai mult! Prutul sau războiul! 
Sacrificiile noastre sunt deja enorme. Singur Ismailul vă plătește războ- 
iul, iar voi aveţi alte patru cetăți şi o provincie superbă”S. 


Diplomaţia otomană, ţinând minte foarte bine planurile de partajare a 
posesiunilor Imperiului Otoman ursite de către Franţa şi Rusia la Tilsit 
(1807) şi Erfurt (1808), nu excludea nici la 1811-1812 pericolul pe 
care îl prezenta Napoleon Bonaparte nu doar pentru Imperiul Țarist, 
dar şi pentru Poarta Otomană. lată de ce marele vizir era de părerea că 


„salvându-vă pe voi, ne salvăm pe noi înşine”"?. 


Împăratul rus, la rândul său, dorind să-și asigure flancul de sud din par- 
tea europeană a imperiului, spera să atragă Poarta Otomană în calitate 
de aliat în ajunul iminentului conflict cu Franţa napoleoniană. În acest 
scop, moderându-și pretenţiile inițiale, Alexandru I, în rescriptul secret 
din 22 martie (3 aprilie) 1812, către comandantul suprem al trupelor 
ruse de ocupaţie din Principatele Române M. I. Golenişcev-Kutuzov, îi 
cerea ca, păstrând în cea mai mare taină finalizarea negocierilor, să se ac- 
cepte, în cel mai rău caz, hotarul pe râul Prut («B camoă xe kpainocru 
AO3BOAAIO BAM 3aKAIOWHTE MHP IIOAOXa [IpyT, NO BIIAACHUIO OHATO B 
Aynaă, rpanunero..” ). Dar, această cedare putea fi acceptată doar cu 
condiţia încheierii unui Acord de alianță cu Poarta («Ha cua croAb 
BAXHyIO YCTYIIKy, OAHaKO XE, He HHaWe IIO3BOAAIO BAM COTAACHTBCA, 
KAK NOCTaHOBA COIO3HDIÑ rpakrar c Iloproro”)%. 


M. I. Kutuzov, care primise la 2 (14) aprilie 1812 acest rescript al 
țarului, timp de 19 zile a avut numeroase întâlniri confidențiale (asis- 
tat doar de consilierul Fonton) cu primul împuternicit otoman Galib- 
efendi”. În urma acestor întrevederi aproape că se ajunsese la un co- 
mun acord privind toate articolele de bază înaintate de Alexandru I”. 
Însă, până la urmă, după cum relata Kutuzov în scrisoarea sa din 20 

aprilie (2 mai) 1812, Galib-efendi a ezitat să-și asume riscul privind ac- 
ceptarea hotarelor propuse de ruşi, sub pretextul că este necesar asen- 
timentul marelui vizir”. 


Diplomaţia otomană, ca și mai înainte, nu se grăbea să accepte cerinţele 
înaintate de către ruși (privind Prutul în calitate de frontieră)”. 


Situaţia creată se prezintă extrem de importantă, deoarece turcii, care 
prevăzuseră încă din 1810 o ruptură între Franţa și Rusia, cu toate pier- 
derile lor militare în acest război, se străduiau să nu cedeze la masa tra- 
tativelor, profitând de contradicţiile puterilor europene. Astfel, raportul 
analitic al lui Galib-efendi, remis din Bucureşti marelui vizir (la 26 aprilie 
1812), denotă clarviziunea diplomatului otoman, care susținea că: „în 
aceste condiţii Imperiul Otoman trebuie să renunţe la o alianță cu ori- 
care sistem, fie cu Franţa, fie cu Rusia, și să rămână neutru, el trebuie 
să-şi hotărască singur destinul”, iar, „dacă părțile beligerante vor încheia 
pacea aşa cum o doresc, atunci Imperiul Otoman se va putea elibera de 
conflictele ce îl strâmtorează, pășind pe calea comerțului și devenind ob- 
servator imparțial al evenimentelor, fapt foarte binevenit””. Fiind con- 
vins de faptul că „dușmanul firesc — nr. 1 — al Imperiului Otoman rămâne 
națiunea rusă mai mult ca oricare alta”, diplomatul otoman preîntâm- 
pina, totodată, Poarta, menţionând că: „actuala situație demonstrează că 
din toate statele creştine doar Rusia” e în stare să taie pofta nestăvilită a 
împăratului Franței pentru cuceriri”. Iar în cazul când victoria va fi totuși 
a Franţei, „atunci ea (Franţa — V. M.) va găsi un pretext pentru a-și amin- 
ti de vechile tendinţe ostile faţă de turci şi, încheind un acord cu Rusia 
după semnarea păcii, ea va întreprinde... diferite acţiuni ostile (împotriva 
Porții — V. M.) sau, în cazul dacă nu-i va reuşi să învingă Rusia, va încerca 
să urzească un complot contra Imperiului Otoman în timpul tratativelor 
de pace cu Rusia”*. 


Ținând seama de noile instrucțiuni primite din Șumla, la 3 (15) mai 
1812, delegaţia otomană l-a însărcinat pe D. Moruzi să-i propună lui 
Kutuzov ca articolele de bază cu condiţiile prealabile să fie semnate în ca- 
litate de preliminarii ale păcii, iar actele schimbate de ambele delegaţii 
să fie expediate cât mai rapid la Constantinopol (Istanbul) pentru 
confirmare, astfel încât „să se bareze toate succesele partidei franceze”, 
continuând, totodată, definitivarea tratatului”. 

Vorbind despre cauzele ce au determinat semnarea Păcii de la 
București, este absolut necesar de a mai menţiona un factor impor- 
tant, ce a influențat mersul acestora. Acesta poate fi definit laconic — 
influența externă (îndeosebi cea a Marii Britanii)”. 


În general, în istoriografie predomină opinia că diplomaţia engleză a 
jucat, în fond, un rol important şi de-facto pozitiv în ceea ce priveşte 
soluționarea conflictului ruso-turc, contribuind la semnarea Păcii de 
la Bucureşti”. 


Totodată, trebuie remarcat că în istoriografia rusă (A. N. Popov, G. M. 
Ghendel, N. I. Kazakov, A. N. Şapkina ș.a.) s-a expus teza că diplomaţii bri- 
tanici, de rând cu cei francezi și austrieci, „au stimulat, de asemenea, tena- 
citatea Porții”, fapt ce rezultă nu atât din activitatea diplomatică concretă 
a rezidentului englez, cât din însăși strategia politică a Foreign-Office-ului. 
În perioada anilor 1803-1815, Marea Britanie a oscilat permanent între 
Turcia şi Rusia, pendulând alternativ între alianță şi stare de beligeranță cu 
aceste două imperii, în funcţie de interesele sale primordiale vizând înfrân- 
gerea Franţei napoleoniene”. Această politică poate fi, de fapt, considerată 
duplicitară, deoarece urmărea atât scopul „menajării” Porții Otomane, în 
vederea soluționării conflictului ruso-otoman și eliberarea Rusiei pentru 
a putea să-şi concentreze forţele în ajunul inevitabilului conflict franco- 
rus, cât şi scopul de a nu permite consolidarea ţarismului în Balcani şi mai 
ales în Asia și Caucaz. Este elocventă în această ordine de idei instrucțiunea 
dată lui Sir Robert Liston (noul ambasador englez la Istanbul) de către 
Secretarul de stat de la externe Robert Castlereagh, deoarece se preciza că 
în tratativele pe care le va purta în vederea încheierii păcii să nu accepte în 
niciun caz ideea „care pare a fi prevalat în unele din discuţiile anterioare 
de pace și anume că, pentru a se garanta revenirea la starea de pace între 
Rusia şi Poartă, Marea Britanie ar putea fi dispusă să facă anumite sacrificii 
materiale sau să cedeze vreo colonie Rusiei”. 


Constatăm că, deși Foreign-Office-ul nu restabilise încă oficial legătu- 
rile diplomatice cu Cabinetul de la St. Petersburg, diplomaţii englezi 
din Istanbul primiseră indicaţii de a grăbi semnarea Tratatului de pace 
ruso-turc. 


În condiţii extrem de periculoase pentru Rusia (în timp ce se tărăgă- 
nau negocierile ruso-turce), la 2 (14) martie 1812 s-a încheiat Tratatul 

de alianţă între Franţa şi Austria - fapt care a influenţat nemijlocit şi 
asupra părţilor beligerante, angajate în conflictul prelungit de pe teri- 
toriul Principatelor Române. Pentru a contracara presiunea crescân- 
dă a diplomaţiei franceze și a celei austriece, în persoana lui Latour 
Maubourg și Stürmer, asupra Porții Otomane (în vederea împiedică- 
rii păcii ruso-turce) diplomatul britanic Stratford Canning dezvăluise 
otomanilor planurile Orientale franco-austriece* (informând Poarta şi 
despre planul secret de dezmembrare a Imperiului semilunii, plan ela- 
borat de Cabinetul vienez încă la 1810)”. 


Pornind de la principiile politicii tradiționale a Marii Britanii și de la 
faimoasa deviză „balance of powers” (echilibrului de forțe), activitatea 
lui S. Canning s-a canalizat practic întru „convingerea” Rusiei de a-și 
limita pretenţiile sale şi menajarea Porții Otomane în vederea stăpâ- 
nirii propriului orgoliu și a suspiciunii“, deoarece tânărul și talentatul 
diplomat englez considera, pe bună dreptate, că „războiul dintre Rusia 
şi Poartă prea mult vizează bunăstarea generală din Europa pentru ca 
Anglia să rămână indiferentă”. 

Duelul diplomatic, care s-a desfăşurat în această perioadă la conferințele 
de pace de la Giurgiu și București, confirmă, o dată în plus, teza, expusă 
în istoriografie, că guvernul Sublimei Porţi către începutul sec. al XIX- 
lea promova o politică externă independentă. Imperiul Otoman, în pofida 
slăbiciunii sale, a înapoierii și problemelor interne, continua să rămână 
un subiect de sinestătător al raporturilor internaţionale, uneori chiar pro- 
fitând destul de bine de contradicţiile Marilor Puteri europene“. 


Astfel, în ajunul semnării Păcii de la Bucureşti, Sublima Poartă se afla 
sub o presiune multilaterală, atât din partea dușmanului său - Rusia, 
cât şi din partea aliaţilor — Franţa, Marea Britanie şi chiar din partea 
țărilor neutre, cum ar fi Suedia, deoarece Marile Puteri ale Europei în- 
cercau să atragă Imperiul Otoman de partea lor în ajunul Războiului 
franco-rus (iunie 1812), conflict ce urma să decidă soarta întregului 
continent european. 


Or, în timpul acestui război cu rușii, în cercurile diplomatice otomane 
era susținută ideea, expusă în fond de către marele vizir încă la 1807, 
despre faptul că: „năravurile noastre (ale turcilor — V. M.) sunt asemă- 
nătoare cu cele ale rușilor”, iar francezii își susțin doar propriile inte- 

rese, dar nicidecum pe cele ale otomanilor, afirmându-se precum că 
Poarta și Curtea de la Petersburg s-au împăcat întotdeauna fără media- 
tori — „rămânând ambele satisfăcute”"!. 


Stadiul final al negocierilor tergiversate din primăvara anului 1812 
se caracterizează printr-o activizare evidentă a diplomaţiei culiselor, 
care, în paralel cu conferințele oficiale, erau strict secrete. Factorul 
temporal acţiona din ce în ce mai mult în defavoarea Rusiei, fapt care 
l-a făcut pe Alexandru I să-l numească, în aprilie 1812, pe amiralul P. 
V. Ciceagov în locul generalului M. I. Golenișcev-Kutuzov. În baza 
instrucțiunilor primite de la St. Petersburg și sub presiunea acestei re- 
chemări, plenipotenţiarul rus depunea eforturi energice pentru sem- 
narea păcii — ai cărei lauri nu dorea să-i împartă cu nimeni”. Faptul că 
împuterniciţii ruși au devenit mai concilianţi (mulțumindu-se doar 
cu râul Prut ca hotar în Europa), conjugat cu multitudinea factori- 
lor enunțaţi, cât și cu alții, a și determinat semnarea, la 5 (17) mai 
1812, a condiţiilor preliminare ale Tratatului de pace ruso-turc de la 
Bucureşti”. 


Acest eveniment important a rămas însă încă destul de mult timp necu- 
noscut pentru agenții Austriei și Franţei, iar în cadrul audienței acordate 
de către Galib-efendi lui Fleischhackl von Hakenau (consulul austriac 
la București), la 14 (26) mai 1812, șeful delegaţiei otomane i-a spus că: 
„Rusia de mai multe ori a propus Turciei o alianță contra Franţei, dar 
Poarta preferă încheierea păcii cu Rusia unei alianțe cu această putere. 
Sultanul nu agreează o legătură mai strânsă cu țarul, fiind hotărât să păs- 
treze cea mai strictă neutralitate față de puterile beligerante”. 


Diplomatul otoman a dat de înţeles, în mod discret, că soarta negocie- 
rilor s-a hotărât deja și că se aşteaptă doar autorizarea marelui vizir de 
a semna tratatul în condiţiile propuse. Chiar a doua zi (15/27 mai) a 
şi sosit curierul din Şumla, aducând autorizația marelui vizir Ahmed- 
paşa cu încuviințarea sultanului“. 


La 16 (28) mai 1812, în incinta Hanului lui Manuc, a avut loc procedura 
oficială a semnării Tratatului de pace ruso-turc de către împuterniciții 
celor două imperii. El includea 16 articole de bază și, separat, încă două 
articole secrete, dintre care articolele 4 şi S ale tratatului de bază vizau în 
modul cel mai direct soarta Principatului Moldovei“. 

Guvernul țarist, fiind presat de pericolul iminent al conflictului militar 
cu Franţa, de opunerea Marilor Puteri occidentale realizării planurilor 
sale expansioniste în sud-estul Europei şi de rezistența diplomaţiei oto- 
mane, și-a redus esenţial pretenţiile teritoriale: de la ambele Principate 
la cel al Moldovei, apoi doar la Moldova de până la Siret, iar în final — la 
Moldova dintre Nistru și Prut. 


În încheiere, menţionăm că documentele otomane, publicate în 
anii 1980 de către cercetătorii din România, au atestat faptul că sta- 
tutul juridic al Principatelor Române a constituit, până la 1774, o 
problemă îndeosebi cu caracter „intern”, cheia de boltă a relaţiilor 
româno-otomane, iar după data respectivă, fără a-şi pierde acest ca- 
racter, a devenit și una internațională, în sensul că tratatele de pace şi 
convențiile încheiate de Poartă cu puterile străine au făcut legitime și 
au stimulat intervenţiile acestora din urmă, în special ale Rusiei, pen- 
tru recunoașterea vechilor privilegii ale Principatelor”. Dar, în pofida 
statutului menţionat, Principatul Moldovei a fost exclus, la 1812, din 
procesul soluționării litigiilor ruso-turce, plătind prin rapt teritorial 
disputele internaţionale. 


Astfel, soarta poporului și Țării Moldovei, fiind decisă la Petersbung 
şi Istanbul, s-a pecetluit definitiv la masa negocierilor ruso-otomane 
care au avut loc la Giurgiu și București. Prin aceasta nu şi-au onorat 
obligaţiile față de românii moldoveni nici puterea „suzerană', nici cea 
„protectoare”. Sfidându-se drepturile popoarelor, la baza acestei decizii 
imperiale a fost pusă din capul locului înțelegerea principială de a deli- 
mita noul hotar în modul cel mai arbitrar — pe „un fluviu, care să merite 


să fie hotar între cele două părţi *. 


Tactica diplomaţiei otomane de a tergiversa tratativele și de a exploa- 
ta la maximum încordarea raporturilor franco-ruse, păstrându-şi pro- 
priile interese, precum și tactica ţarismului de a cuceri şi menține un 
teritoriu cât mai mare, eliberându-și, totodată, cât mai repede armata 
imobilizată la Dunăre, au avut drept rezultat acceptarea, în fond, a unui 
compromis (faţă de poziţiile iniţiale ale părților beligerante), exprimat 
prin stabilirea noului hotar pe „trupul viu” al Principatului Moldovei, 
ceea ce însemna scindare, deoarece potenţialul uman şi economic al 
Moldovei era practic înjumătăţit”. 

Imperiul rus, care promova abil o politică expansionistă în sud-estul 
Europei, şi-a realizat la 1812 doar parţial planurile, dar a cucerit la acea 
dată gurile Dunării (braţul Chiliei), dezmembrând străvechiul teritoriu 
al Moldovei. Teritoriul istoric românesc dintre Prut şi Nistru era ane- 
xat la Rusia țaristă, care nu avea niciun drept (etnic, istoric, geografic 
sau politic) asupra acestui pământ. Teritoriul încorporat (45 630 km? — 
cu 7 400 km” mai mult decât ceea ce rămăsese sub oblăduirea domniei 
Moldovei)* a fost denumit de către administraţia țaristă — „Basarabia”, 
extinzându-se, astfel, numele istoric propriu doar părții geografice din 
sudul Moldovei (dintre Dunăre şi Nistru). 


Din cele expuse mai sus, conchidem că la 1812 spinoasa chestiune 
Orientală a generat o nouă problemă internaţională — problema basara- 
beană — care ulterior, pe parcursul secolelor XIX-XX, nu o singură dată 
va fi pusă în centrul atenţiei opiniei mondiale. Iar „rezolvarea definitivă a 
chestiunii (basarabene), precum scria profetic M. Eminescu la 1878, va 
rămânea amânată până la un război viitor, în care Rusia va fi biruită, iar 
nu biruitoare”! Fapt ce s-a și împlinit la 1918. 


Note | 1 La baza acestui articol a stat comunicarea susținută în 
cadrul Sesiunii ştiinţifice consacrate Aniversării a 7S-a 
a Unirii Basarabiei cu România, organizată de Institutul 
de Istorie al Academiei de Ştiinţe a Republicii Moldova 
(Chişinău, 8-9 aprilie 1993). Vezi: Cugetul. Revista de is- 
torie şi științe umaniste. Chişinău, 1994, nr. 2-3, p. 26-32. 
Pe parcursul anilor acest studiu al autorului a fost dezvol- 
tat în urma cercetărilor şi s-a materializat într-un şir de 
monografii: Vlad Mischevca, Moldova în politica marilor 
puteri la începutul secolului al XIX-lea. Chișinău: Civitas, 
1999, 143 p., ISBN 9975-936-26-1; Vlad Mischevca, 
Geneza problemei basarabene — 1812 / Prefaţă de Demir 
Dragnev. București: Editura Academiei Române, Brăila: 
Editura Istros a Muzeului Brăilei „Carol I”, 2016, 368 p. 
(Colecţia „Basarabica”-2, Coordonatori: acad. Victor 
Spinei & lonel Cândea), ISBN 978-973-27-2732-4 ISBN 
978-606-654-219-7. 

Constatăm, cu regret, că un șir de autori mai puţin onești, 
au plagiat sub diverse forme concepţia și materialul din 
studiul nostru, elaborat acum un sfert de veac. Vezi: Ro- 
dica Maistru (conf. univ. dr., UST), 1812: geneza proble- 
mei basarabene. În: Conferinţa Stiintifica Internaţională 

„200 de ani de la geneza problemei Basarabiei. Aspecte Social-politice, economice și 
culturale”, Chişinău: Universitatea de Stat din Tiraspol cu sediul la Chișinău, 2012, p. 
16-20, ISBN 978-9975-76-093-5; Vasile Vasilos (dr., Universitatea Tehnică a Moldovei), 

1. Dinastic și antidinastic 


La 15 august 1888 era scos primul număr al 
ziarului Adevărul. Un ziar nou, dacă doreşte 
să atragă atenţia cititorilor, are nevoie de ceva 
special, are nevoie de o strategie bine pusă la 
punct. Fără o astfel de strategie, un ziar abia 
intrat pe piață nu va reuși niciodată să treacă 
înaintea publicaţiilor care deja se bucură de 
încrederea cititorilor. Mai exact, unui ziar nou 
îi trebuie o cauză, o idee cu care cititorii să-l 
asocieze!. Publicaţia care-l avea director pe 
Alex. V. Beldiman, „fostul prefect de poliție 
al lui Vodă Cuza în noaptea tragică a lui 11 
februarie 1866”, făcea „opoziţie foarte vio- 
lentă” atât guvernului, cât și regelui“. În ceea 
ce pare a fi un articol-program al acestui ziar 
era precizat acel ceva care diferenţia ziarul lui 
Beldiman de celelalte ziare: „Suntem cu totul 
independenţi. Nu reprezentăm aspiraţiuni 
personale, ci un mare principiu: Neatârnarea 
neamului românesc de jugul străin, sub 
orice formă el s-ar înfățișa "5. 


Ceea ce, probabil, Beldiman își dorea, ca breas- 
la jurnalistică bucureşteană să reacționeze într- 
un timp scurt, s-a şi întâmplat. Ziariştii Adevă- 
rului au fost acuzaţi că sunt cuziști şi, prin urma- 

re, că au drept scop „alegerea fiului lui Cuza-Vodă ca rege al României”“. 
Cei de la Epoca, de pildă, şi-au întâmpinat noii confrați într-o manieră nu 
tocmai prietenească: „Ieri a apărut noul organ de publicitate despre care 
s-a pomenit de câteva ori prin presa noastră şi despre care se zice că va fi 
organul așa-numitelor aspiraţiuni cuziste. În fruntea primului său număr 
găsim însă cuvintele următoare: «nu reprezentăm aspirații personale», 
cuvinte ce nu ne mai îndreptățesc a afirma că noul ziar ar fi organul unor 
astfel de tendinţe. Și totuși, aşa cum se prezintă, ziarul iese cu totul afară 
din cadrul partidelor actuale şi se deosebeşte profund de marile curente 
politice care poartă gândurile și aspiraţiile de azi ale societăţii românești: 
Adevărul este antidinastic şi reprezentant al doctrinei cezariene. |... ] 
Unui popor tânăr și unei democraţii rurale, abia născută la viaţă, îi trebu- 
ie dezvoltare regulată și legală, îi trebuie să-și creeze dreptul său istoric și 
legitim și n-are câtuși de puţin nevoie de salvatori improvizaţi și răsăriți 
din seară până în dimineaţă”. 


În numărul din 19 august, ziariștii Epocii făceau următoarele comple- 
tări: „Scurt, oricâtă dorință am avea de a trăi în bun prieteșug cu toți 
confrații noştrii, nu putem să nu spunem Adevărului că: nici în trecut, 
nici în prezent, nici în viitor, n-a fost, nu este şi nu va fi nimic comun 
între noi. Lupta în contra principiilor reprezentate de Adevărul este o 


tradiţie la Partidul Conservator”*. 


Epoca mai publică, în 28 august, un articol? ce ia în râs cauza celor de 
la Adevărul, după care începe să ignore ceea ce se publica în ziarul lui 
Alex. V. Beldiman. În Telegraful, în numărul din 19 august, era publicat 
articolul „Cuziştii”. Deşi în text nu era pomenit numele noului ziar, era 
limpede pentru cititori la cine făcea referire autorul: „Agitaţiunea cu- 
zistă, ațâţată şi sprijinită puternic de străini, va deveni cauza unei văr- 
sări de sânge. Iar o revoluţie în momentul de față va pune în pericol 
fiinţa chiar a statului român”. 


Într-un alt articol publicat ca reacţie la afişele care anunțau apariţia 
Adevărului, ziariştii de la Telegraful susțineau că sunt necesare „fapte 
contra propagandei străine”"!. În articolul „Conspiratorii”, ziariștii de la 
Telegraful anunțau că „dușmanul e la zidurile cetăţii” ?. Cei de la Voința 
Naţională se foloseau de articolele publicate de cei de la Adevărul pen- 
tru a lovi în adversarii lor politici tradiționali”. Ei par a fi interesaţi de 
ceea ce scriu ziariştii lui Beldiman doar în măsura în care spusele aces- 

tora pot fi folosite împotriva Epocii: „Am arătat în atâtea rânduri că 
propaganda antidinastică este susținută de Partidul Conservator. Am 
adus ca dovadă chiar o declaraţie a directorului politic al Adevărului, 
care, sub propria sa semnătură, a afirmat că conservatorii au luptat 
pentru răsturnarea Regelui Carol”"*. 


După cei de la Voința Naţională, întreaga ţară urma să se confrunte cu 
evenimente dintre cele mai groaznice: „Ne întrebăm cu îngrijire unde 
avem să ajungem, de nu cumva mergem cu pași repezi către o catastro- 
fă, de nu cumva evenimentele cele mai neașteptate şi cele mai nenoro- 
cite nu au să ne surprindă și să ne facă să recunoaştem — prea târziu — că 
orbirea şi nepăsarea, de care dăm atâtea dovezi în aceste împrejurări, le 
vom plăti cu mult prea scump. De luni de zile atragem atenţia publică 
asupra urzelilor, asupra uneltirilor culpabile care au de scop detronarea 


Regelui Carol și înlocuirea sa printr-unul sau doi Domni pământeni”*. 


G. Panu, directorul ziarului Lupta, a publicat, pe parcursul a mai bine 
de două săptămâni, mai multe articole în contra obiectivelor pe care 
Adevărul şi le asuma. În acea perioadă, G. Panu încerca să scape de 
reputaţia de fricos'S, pe care o dobândise în 1887, când a părăsit ţara 
pentru a nu executa cei doi ani de închisoare la care a fost condamnat 
după ce l-a ofensat pe rege în articolul „Omul periculos”. După cum 
arăta C. Bacalbașa, „fuga lui în străinătate îi întunecase aureola”!*. În 
numărul din 19 august al ziarului pe care îl conducea, Panu eticheta 
drept eronată cauza în numele căreia lupta noua publicaţie: „Presu- 
punând că în dosul «Adevărului» nu se ascunde niciun pretendent 
român la tronul țării, o simplă presupunere, și iau teza acelui ziar ca 
o teză impersonală pentru a o discuta. Ce constat atunci? Constat că 
nu se poate să fie o teză mai greșită. Căci pentru ce ziarul « Adevă- 
rul» voiește un Domn pământean? Răspunsul este pentru că cu mij- 
locul acesta să ajungem la neatârnarea neamului românesc în năuntrul 
şi în afară, pentru ca să nu facem o politică străină, să nu fim sub influențe 
străine etc. etc. Cetitorii au înţeles deja că, după cei de la «Adevărul», 
Domnul pământean este un panaceu, el, suit odată pe tron, va face să 
dispară toate relele. [...] Trebuie să aibă cineva o mare doză de naivitate 
pentru a-și închipui asemenea lucru!""?. 


După G. Panu, ceea ce ziariştii de la Adevărul numeau „politică 
națională” era, de fapt, „politică rusească”. În încercarea sa de a pune 

noul ziar într-o lumină proastă, Panu vorbeşte despre nepriceperea ce- 
lor de la Adevărul în ale argumentării: „În ştiinţă, pentru ca să stabileşti 
o lege, se cere ca toate cazurile și toate experienţele făcute în acel sens 
să dea același rezultat, veşnic acelaşi. Numai aşa principiul, legea ce o for- 
mulezi are valoare. Este destul ca în un singur caz legea să nu se poată 
aplica, este destul ca o singură experiență să dea alt rezultat, pentru ca 
legea să nu mai fie lege, principiul neprincipiu. Ei bine, așa este și în 
politică, când vii cu aforisme sociale. Aşa, când vii şi declari că Domnul 
pământean, în regula absolută, nu Cuza în special, este nobil, mare, pa- 
triot etc., acest aforism are valoare întrucât nu este niciun caz de Domn 
pământean rău, slugarnic, trădător etc. Îndată ce se găseşte un astfel de 
caz, atunci aforismul cade”. 


Directorul ziarului Lupta recunoaște în faţa cititorilor că și-a fixat ca 
obiectiv să urmărească cu persistenţă „pe confrații de la Adevărul până 
în cele din urmă întărituri ale lor”. Referitor la ideile politice susținute 
de ziarul scos de Alex. Beldiman, G. Panu făcea următoarele precizări: 
„În privinţa sincerităţii și a francheţei mă declar foarte mulțumit. În 
adevăr, nu mi-am închipuit niciodată că un român va putea califica cu 
cuvântul de crimă o politică care ar tinde la unirea românilor de dinco- 
lo şi de dincoace de Prut. Aceasta este cu cât mai dureros cu cât cei de 
la Adevărul sunt toți moldoveni! Auzi! A lupta uniţi cu Rusia în contra 
austriecilor este o politică foarte practică şi ușoară, pe când a lupta cu 
austriecii şi cu germanii în contra rușilor pentru o parte din țara româ- 
nească este o crimă... ”. 


G. Panu își mustra colegii de breaslă care, exagerând ideile publicate 
în paginile Adevărului, creau cititorilor impresia că întreaga ţară se 
afla într-un fel de criză politică: „Ţara este în pericol, zic unii, căci 
tronul și dinastia regelui Carol este ameninţată. Ţara este în pericol, 
naționalitatea noastră piere, din cauză că pe tronul României este un 
Carol şi nu e un altul, zic alţii. În această luptă perfidă, ineptă, in- 
teresată de ambele părţi, se risipesc o mare parte din forțe. Galeria 
publicului stă încremenită şi se uită cum acrobaţii colectiviști scot 
panglice dinastice pe gură şi cum câţiva, care trăiesc cu capul în urmă 
cu 25 de ani, se zbuciumă neputincios în un mic ziar pe tema cuzis- 
mului etc. Dar bine, onorabililor, altceva mai bun nu aveţi de făcut? 
Înţeleg să se trateze și această chestiune, eu singur am făcut aceasta 

şi o voi face. Dar a umple toate coloanele numai cu această chestie, 
a o exploata contra şi pentru, nu până la absurd, dar chiar până la 
inepţie, oare nu e revoltător lucru?... A ieșit un ziar cuzist... Ei şi?... 
Cu asta are să piară lumea? Fiindcă câțiva gazetari în disponibilitate 
şi câțiva partizani ai regimului Cuza vin astăzi a pune pe hârtie ceea 
ce vorbesc şi colportează de 22 de ani, urmează de aici ca noi cu toţii 
să ne oprim întreaga activitate, să lăsăm la o parte toate chestiunile și 
să nu vorbim, să nu ne pasionăm decât de aceea? |... ] Eu mai înțeleg 
un lucru: ca ziarele să discute cu sânge rece și în mod obiectiv dacă e 
bine ca regele Carol să fie răsturnat și în locul lui să fie adus un altul 
pământean. Este o teză ca oricare alta, şi, odată aruncată în publici- 
tate ea trebuie discutată. Dar pentru D[umne zeu, lăsați coarda alar- 
mantă, lăsaţi de o parte tiradele lugubre, părăsiți spaima prefăcută şi 
lacrimile de Mater dolorosa, vorbind despre acest subiect. În loc să 


declamaţi și să insinuaţi, mai bine discutaţi!... 7%. 


G. Panu mai semnează un articol” adresat Adevărului în numărul din 
4 septembrie, după care își concentrează atenţia asupra altor chestiuni. 
În acest articol, G. Panu utilizează, din abundență chiar, ironia, pentru 
a sublinia modul confuz în care Alex. Beldiman își argumenta ideile pe 
care le făcea publice prin intermediul ziarului său. 


La începutul lunii septembrie, cele două Camere ale Parlamentu- 
lui erau dizolvate: „Contrar ştirilor interesate răspândite mai ales de 
colectiviști, cum că Camerele nu vor fi dizolvate, am anunţat acum 15 zile 
că dizolvarea era absolut hotărâtă şi că în ziua de 1 septembrie va fi cunos- 
cută și data dizolvării. Ieri, 1 septembrie, decretul de dizolvare a Camerei şi 
a Senatului a fost iscălit de M.S. Regele. Mâine ori poimâine va apărea în 
«Monitor» decretul prin care senatorii şi deputații sunt convocați pe ziua 
de 8 septembrie, când preşedintele consiliului le va ceti decretul de dizolvare 
ai cărui termeni au fost fixaţi în consiliul de miniştri, ce s-a ținut ieri la 
Castelul Peleş”"*. 


Colegiile electorale erau convocate să aleagă noii senatori și deputați 
în perioada 12-18 octombrie, noile Camere ale Parlamentului urmând 
a fi „convocate în sesiune extraordinară în ziua de 1 noiembrie”. 
Atenţia ziarelor era concentrată acum asupra evenimentelor electorale, 
polemica stârnită de Adevărul fiind lăsată la o parte. 

2. Frățietatea se cunoaște după număr 


În numărul al treilea al Adevărului, din 18 august, erau publicate arti- 
cole care, pe de o parte, aduceau pentru cititori noi explicaţii în ceea 
ce priveşte orientarea politică a ziarului” şi, pe de altă parte, răspun- 
deau criticilor venite din partea confraţilor din presă”. Ceea ce ne-a 
atras atenţia în mod special este un articol din pagina a treia. Textul 
este intitulat „De peste munți” şi, după cum ușor ne putem da seama, 
în el se vorbește despre situaţia românilor din Transilvania şi Banat: 
„Starea creată fraților noştri de sub sceptrul Sf|ântului] Ștefan, prin 
constituțiunea Ungariei și legile ei speciale, nu este cunoscută îndea- 
juns la noi. Se ştie că fraţii noștri suportă pe moşia lor strămoşească 
un jug cu atâta mai greu și mai insuportabil, cu cât el are aparențele 
unui constituționalism în viață. Fondul e însă cu totul altfel. Întreaga 
legislaţiune, întreaga politică intimă sunt combinate în interesul exclu- 
siv al naționalității maghiare. Egalitatea de drepturi cu care se făleşte 
constituțiunea maghiară e pentru români o ficțiune. Din trei milioane 
de români, d-abia dacă poate intra unul sau doi în Parlamentul ungar, 
spre a protesta, în numele naționalităţii române asuprite, contra nele- 
giuirilor cărora fraţii noştri sunt expuși. Un remediu contra acestui rău 
nu s-a găsit încă până acum de către aceia care ţin de sceptrul austro- 
ungar”. 


Autorul vorbește şi despre neputinţa fraților transcarpatini de a-şi 
striga suferințele într-un ziar al lor: „Dreptate, lege, reuniuni politi- 
ce, drept de petiţiune, libertatea presei nu există acolo. Toate atârnă 
de bunul plac al autorităților maghiare. Juriul introdus pentru a jude- 
ca delictele de presă a devenit o armă mai rea în mâinile guvernului 
maghiar decât tribunalele oridinare. În puţinele orașe unde el există, 
el este o delegațiune a guvernului și [e] compus numai din maghiari. 
Această situațiune degradatoare pentru un întreg popor de 3.000.000 
de suflete, această stare de inferioritate nedreaptă în care sunt ținuți 
fraţii noştri de peste Carpaţi nu mai poate dura. Ei s-au adunat în mai 
multe rânduri, s-au revoltat, au petiționat, s-au sfătuit, însă starea lor e 
aceeași. Nici maghiarul, nici austriacul nu și-au dat osteneala de a răs- 
punde cum se cuvine acelora care de secole suportă un jug nemeritat 
a unor puţini. Din contra, persecuţiunile şi-au urmat cursul și astăzi 
însăşi naționalitatea e amenințată”. 

În ultima parte a textului, autorul le cere românilor să facă tot ce le stă 
în putere pentru îndeplinirea visului de aur: „În atare împrejurare, ochii 
fraţilor noştri sunt îndreptaţi spre noi, și păcatul cel mai mare pe care 
o națiune poate să-l comită, un păcat care se răzbună asupra ei chiar, 
este acela de a lăsa pe fraţi în suferință şi de a-şi îndrepta privirea în 
alte locuri, când singuri noi suntem aceia care putem să-i prezervăm 
de pieirea cu care sunt ameninţaţi frații noştri transcarpatini, pe ei şi în 
consecință întreaga națiune română. Îndemnăm deci pe cetățenii Ro- 
mâniei independente de a avea întotdeauna ochii deschişi și îndreptaţi 
înspre frații noștri de sub sceptrul austro-ungar și în veci o inimă caldă 
pentru ei. Puţini oameni și deciși pot face multe. Însuşi [sic!] ungurii 
prin activitatea lor au ajuns a fi independenţi; — Italia a devenit una 
şi unită, Germania asemenea. E oare scris în ceruri ca românii să fie 
veşnic despărțiți? Dacă sentimentele românești se revoltă numai la ide- 
ea despărțirii, nu e oare clar că unirea e scrisă în orice inimă româneas- 
că! Şi fiind astfel, datori suntem a face circumstanţele ce permit pentru 
a realiza mai curând decât se speră visul nostru de aur, dorinţa noastră 
a tuturor, de a scăpa pe fraţii noştri de greul jug ce-i apasă”. 


Proiectul politic pe care Adevărul îl propunea românilor presupunea 
parcurgerea a două etape, ambele obligatorii. Mai întâi, Carol I trebuia 
să fie înlăturat de pe tronul României, iar în locul lui să fie așezat un 
conducător cu origini românești. Următorul pas era ca acest rege să se 
apropie politic de Rusia, care, în semn de prietenie, urma să-i ajute pe 
români să-și elibereze fraţii din Transilvania şi Banat de sub jugul ma- 
ghiar. Într-o anumită măsură, planul lui Alex. Beldiman a funcționat. 
Publicaţiile consacrate de la sfârșitul secolului al XIX-lea s-au grăbit să 
comenteze pe marginea chestiunii antidinastice, dar nu au spus aproa- 
pe nimic despre „unirea tuturor românilor de dincolo și de dincoace a 
Carpaţilor”. Doar G. Panu, de la Lupta, a făcut scurte referiri la această 
chestiune. În opinia celor de la Adevărul, Cuza-Vodă era tipul ideal de 
rege pentru România, pentru că acesta „a voit să întindă mâna Rusiei 
spre a urmări visul neamului românesc”*. În paginile Adevărului, erau 
respinse cu vehemenţă ideile care prevedeau unirea țării cu Basarabia. 
Ideile de acest fel erau catalogate de ziarul lui Beldiman drept crime: 
„D[om]nul Panu ne întreabă de ce considerăm unirea tuturor români- 
lor de dincoace și de dincolo de Carpaţi ca o mare idee naţională, pe 
când privim ca o utopie ideea unirii tuturor românilor de dincoace și 

de dincolo de Prut. Ideea unirii românilor de dincoace şi de dincolo 
de Prut ne pare nu o utopie, ci o crimă; căci succesul acesta față cu o 
împărăție atât de colosală ne poate pricinui pieirea după 10 sau 20 de 
ani, pe când ideea unirii cu Transilvania este o idee practică care se 
poate realiza foarte lesne cu sprijinul Rusiei. Ea ar fi fost poate chiar 


realizată în 1866 dacă nu s-ar fi comis actul de la 11 februarie 1866”. 


Din dorinţa de a intensifica polemica declanșată de apariţia ziarului 
Adevărul, în 4 septembrie, Alex. Beldiman le adresează contestatarilor 
publicaţiei sale câteva întrebări, la care nu va primi însă răspunsurile 
pe care le aştepta: „Eu îi voi pune două întrebări şi voi avea răbdarea a 
aştepta răspunsul Domniei Sale. Iată-le: I. Câţi români sunt în Basarabia 
şi câți români sunt în Transilvania şi Banat? II. Cu cine preferă Domnia 
Sa a ne vedea astăzi uniţi? — Cu românii din Basarabia sau cu românii 
din Transilvania şi Banat? (LEAGĂNUL ROMÂNISMULUI). La caz 
când Domnia Sa îmi va răspunde că doreşte unirea noastră cu românii 
din Basarabia și cu românii din Transilvania și Banat, îl rog a-mi arăta 
mijloacele cu care s-ar putea realiza acea dorinţă. Aştept”. 


În numărul din 7 septembrie, în Adevărul erau aduse noi argumente în 
sprijinul ideii că Imperiul Rus era partenerul politic alături de care Ro- 
mânia trebuia să stea dacă dorea să nu fie condamnată la dispariție şi dacă 
dorea unirea tuturor românilor într-un singur stat, aici nefiind incluși însă 
şi românii din Basarabia: „Să ne explicăm dar, atât pentru d-nul Panu, cât 
şi pentru acei care nu voiesc să ne înțeleagă: În materie politică, crimă este 
când cineva comite greşeala de a împinge Țara sa la întreprinderi care pot 
să-i pericliteze existența. Cum, noi românii să ne unim cu dușmanii Ru- 
siei pentru a recuceri Basarabia? Să ne unim cu Austria, cu acest imperiu 
care e menit a se dizolva? Să presupunem că am izbuti a recuceri Basarabia 
prin ajutorul Austriei. Cine va fi atât de naiv a crede că Rusia va renunța cu 
desăvârşire la acest teritoriu? Rusia ni-l va relua! [ ... ] Chiar dacă am recu- 
ceri-o cu ajutorul Austriei, vom fi puși în pericol de-a fi nimiciţi; ne vom 
alege în urmă cel mult cu o izolare totală, fără Basarabia, fără Transilvania, 
fără Banat și fără Dunăre. N-ar fi aceasta o crimă? Cu totul altfel stăm dacă 
tindem la o unire cu fraţii noştri de dincolo de Carpaţi, prin urmare, dacă 
Rusia aliată cu noi se va război cu Austria”. 


După cei de la Adevărul, realizarea unei legături puternice de prietenie între 
România și Rusia ar trebui să reprezinte pentru români o datorie patrioti- 

că: „Rusia nu vrea, istoria și bunul simţ ne-o dovedesc, decât state creştine 
neatârnate, dar aliate cu dânsa prin recunoştinţa și prin identitatea de inte- 
rese, de la Prut și până în Dardanele. Orice ar face Regele și miniștrii, acest 
rezultat e ca și dobândit, căci la popoarele răsăritene alianța cu Rusia face 
parte integrantă din politica națională. Şi noi suntem un popor răsăritean 
şi atât patriotismul nostru cât și identitatea de interese ce există între noi 
şi Rusia ne silește ca să fim alăturea cu dânsa. Orice altă cale ne va duce la 
pieire şi, din punct de vedere politic, va fi o crimă”. 


Într-un alt articol, care se întindea pe patru coloane și ocupa aproape 
toată pagina întâi a gazetei, se arăta că România are obligația de a-şi alege 
tabăra din care vrea să facă parte într-un eventual conflict declanșat între 
Rusia și Austro-Ungaria. Noi ne vom opri doar asupra câtorva fragmen- 
te. În text se arată că românii, dacă doresc să nu dispară ca popor, trebuie 
să sprijine interesele Rusiei, iar despre „neutralitate” nici nu ar trebui să 
vorbească: „Orice ţară trebuie să aibă o politică conformă cu legile dez- 
voltării sale istorice, cu idealul ei național. Dacă crezi că o Rusie mare și 
puternică ar împiedica dezvoltarea noastră, dacă îți închipuieșşti că te poți 
împotrivi un veac sau două la întinderea influenţei rusești până la mările 
de la Miazăzi, atunci ca bun român, ai datoria de a sprijini din răsputeri 
pe toți dușmanii Rusiei. Dacă, din contra ești de părerea noastră, adică 
că orice luptă contra Rusiei e o greşeală neiertată, căci biruitor astăzi, cel 
mult după douăzeci de ani, vei plăti cu lacrămi de sânge această izbândă 
de o oră, dacă ești convins ca şi noi, că ţara noastră înconjurată de slavi 
va merge cu dânșii sau va fi zdrobită; dacă îți pare evident, ca şi nouă, că 
Rusia, odată hotărâtă de a da lovitura de moarte conglomeratului aus- 
tro-maghiar, va sprijini politica noastră iredentistă și va ajuta la formarea 
unui mare Stat ortodox român menit a fi un zid contra germanismului și 
a acoperi mersul Slavilor spre Țarigrad, atunci ca bun român, ești dator 
de-a te pune în relaţii cu oamenii de stat ai marelui nostru vecin și de a 
pregăti viitoarea alianță”. 


Principalul argument al autorului atunci când încearcă să arate motivul 
pentru care românii ar trebui să-i aleagă pe ruși, și nu pe austrieci ca 
parteneri este unul numeric. Ruşii sunt mulți, iar românii sunt puţini. 
Prin urmare, România nu ar trebui să facă greşeala de a sta în calea unei 
țări care este mai mare și mai puternică decât ea: „Prietenia, frățeasca 
cooperațiune cu Slavii, în aceste două cuvinte se rezumă viitorul acestei 

țări; slavii sunt astăzi 120 milioane de suflete, din care aproape o sută 
întruniți într-un singur stat, având același ideal politic, religios, eco- 
nomic, supuși unei singure și atotputernice autorităţi; să se menţină 
numai treizeci de ani proporţia nașterilor și a morţilor şi vor fi 180 de 
milioane, din care 150 de milioane numai ruşi; dacă vom provoca ura 
lor, ei vor fi cu atât mai fără cruţare, cu cât le datorăm existenţa noastră 
şi ne numărau printre aliaţii firești ai slavismului. Atunci neapărat ne 
vor strivi. Dacă i-am ajuta, neatârnarea noastră va fi respectată și unirea 
cu fraţii noştri de peste munţi consfințită”*. 


În opinia autorului textului citat, „alianța cu Rusia” trebuia să fie conside- 
rată de români parte integrantă a politicii naționale românești“. Cu toate 
acestea, Epoca, citând unele ziare din provincie, arăta că rusul urăște lim- 
ba română „şi face totul pentru a sili pe poporul basarabean să-și uite lim- 


ba maternă”. În același sens, în Telegraful se arăta că „rușii au turbat””. 


3. Cuvinte de final 


Într-un articol publicat în Țara Noastră, în 1928, se arăta că păşirea cu 
hotărâre pe calea izbăvirii Basarabiei, una dintre provinciile românești 
care timp de mai multe decenii s-au aflat strânse în lanțurile nemilosti- 
velor cârmuiri străine, s-a produs din întâmplare, fără ca ea să facă parte 
dintr-un plan politic sau militar: „După opinia lui Napoleon, un pro- 
iect de acţiune militară poate fi bun chiar și în cazul că n-a fost pregătit 
decât în proporţie de 2/3, iar restul de 1/3 lăsat la voia întâmplării. 
Căci — argumenta el — cine nu vrea să acorde întâmplării neprevăzute 
niciun rol în cursul războiului, mai bine să nu întreprindă niciodată 
nimic. Dacă despre războiul de întregire naţională a României nu se 
poate afirma că ar fi fost destul de bine pregătit măcar în menţionata 
proporţie de 2/3, în schimb, sfârșitul lui încununat de izbândă a dove- 
dit că, prin concursul unor împrejurări cu totul în afară de calculele şi 
prevederile iniţiatorilor, restul de 1/3 s-a însărcinat să repare radical 
greșelile politice și militare ale unei pregătiri insuficiente, deschizând 


dreptăţii imanente a istoriei calea spre un triumf strălucit”. 


La sfârşitul anului 1936, C. Stere îi spunea lui Pamfil Șeicaru că Româ- 
nia, care se lăsa înșelată de aparenţe şi nu înțelegea că Rusia bolşevică 
evolua spre un nou imperialism, va pierde Basarabia“. 

Evocarea Unirii (1918) 
la împlinirea unei jumătăţi de veac 
Anton Crihan, Cum s-a făcut Unirea Basarabiei 


cu România, cuvântare difuzată la postul de radio 
Free Europe din Munchen, în 1968 


M.D. — conf. doctor în istorie. 
Domeniul de cercetare: istoria 
culturii române (epoca 

din Basarabia sub ocupaţia 
țaristă (1812-1918). Lucrări 
publicate: Cenzura sinodală şi 
cartea religioasă în Basarabia. 
1812-1918 (intre tradiţie şi 
politica ţaristă) (2007), Cartea 

Muzeului Naţional de Istorie 

a Moldovei. 1683-1918 (în 
colaborare, 2002), Presa din 
Basarabia. Analize, contexte, 
valori (1854-2004) (2005) etc. 


În anii din urmă, literatura istorică a înregis- 
trat un număr impresionant de scrieri cu pri- 
vire la mișcarea naţională din Basarabia ani- 
lor 1917 şi 1918. Totuşi problema reflectării 
sintetice și/sau totale a evenimentului Unirii 
ne lipsește. Multiple aspecte ce ţin de istori- 
cul creării Partidului Naţional Moldovenesc, 
de raporturile acestuia cu Sfatul Țării, de ac- 
tivitatea propriu-zisă a Sfatului Ţării după 
data de 13 ianuarie 1918, de rolul de excepție 
al unor personalități basarabene în mișcarea 
națională etc. rămân în continuare subiectul 
unor dezbateri ştiinţifice. Cert este că sursele 
istorice cu privire la evenimentul Unirii din 
1918, risipite în diverse colecţii publice’ sau 
private, inclusiv cele cu statut special de de- 
pozitare”, îşi aşteaptă încă cercetătorul perti- 
nent. De altfel, Ştefan Ciobanu, în 1929, sub- 
linia că „mişcarea naţională românească din 
Basarabia, din anii 1917-1918, nu şi-a găsit 
încă interpretarea justă [...] din cauza lipsei 
unei perspective istorice care ar da posibili- 
tatea să se judece evenimentele și oamenii de 
atunci sine ira et studio [...]”?. Consideraţiile 


LECȚIILE ISTORIEI 


lui Ştefan Ciobanu trebuie raportate, evident, la evocarea primului de- 
ceniu de după Unire. Pentru generaţiile de astăzi, aflate în pragul unei 
aniversari deosebite — o sută de ani de la Marea Unire din 1918 — altfel 
se conturează perspectiva istorică a evenimentului. 


La distanța unui secol, dezbaterile ştiinţifice asupra evenimentului 
Unirii au cu totul o altă explicaţie istorică. În contextul amintit, cre- 
dem, nu este lipsit de interes să vedem o perspectivă asupra fenomenu- 
lui Unirii din 1918, scrisă de către un participant direct la evenimentul 
Unirii cu aproape cinci decenii în urmă, mai exact în 1968, la împlini- 
rea unei jumătăți de veac (de la anul 1918). Este vorba de Anton Cri- 
han (1893, Sângerei, Bălți — 1993, Saint Luis, SUA)5, cel mai longeviv 
dintre membrii Sfatului Țării, ultimul care a supraviețuit „teroarea isto- 
riei” şi a cunoscut prăbușirea colosului sovietic, respectiv, proclamarea 
independenţei Republicii Moldova. 


Cuvântarea lui Anton Crihan, difuzată la postul de radio Free Europe 
din Munchen, în 1968, s-a editat într-o modestă broșură, în 1969, 
la Madrid (34 p.). Lucrarea 
este alcătuită din două părți. 


COLMENA “CARPATII În prima parte sunt reflectate 
Nr. 21 % 


unele date biografice, însoțite 

< de comentarii asupra activi- 
Prof. Dr. A. CRIHAN SRA A 

tăţii şi rolului pe care l-a avut 

şi/sau i l-au atribuit lui Anton 

CUM S'A FACUT UNIREA Crihan alte personalități mar- 
BASARABIEI CU ROMANIA di E, 
“etica cante din epocă, precum O. 

on i siet tre ta Ghibu“ şi Ionel I. Brătianu”, 

= cât şi unele evocări persona- 


unire” 


le asupra activităților desfă- 


5 şurate de el în exil’. Cea de-a 
| cane vatnar & 8 două parte a lucrării cuprinde 
$ = o evocare propriu-zisă a eve- 

| nimentului Unirii, cu reflecții 
a — ~a asupra istoriei Basarabiei, în- 
Anton Crihan, Cum s-a făcut cepând cu anul 1812 şi culmi- 
Unirea Basarabiei cu România, nând cu Actul Unirii din 27 


Madrid, 1969, 34 p. martie 1918?. 

Ar trebui să reținem că lucrarea lui Anton Crihan (Cum s-a făcut Unirea 
Basarabiei cu România, Madrid, 1969, 34 p.), prin concursul unor anu- 
mite împrejurări, devenise o raritate bibliografică chiar din momentul 
apariţiei ei în volum, în 1969. Notiţă informativă, aplicată pe fila de 
forzaţ a cărții, ne sugerează clar că „s-au tras din această broşură 350 de 
exemplare în atelierele Tipografiei „Marsiega', Madrid, ianuarie 1969. 
Ex manuscripto”. 


Fără îndoială, Anton Crihan, alături de multe alte personalităţi notorii 
ale anilor 1917-1918 — I. Pelivan, I. Inculeţ, P. Halippa, V. Cijevschi, 
D. Ciugureanu, V. Bogos, V. Cristi, Em. Catelly —, se înscrie perfect în 
cohorta generaţiei de aur a Marii Uniri. În contextul amintit, se cuvine, 
mai întâi, să intervenim cu unele precizări în legătură cu datele și eve- 
nimentele evocate de Anton Crihan. Despre satul de baştină Sângerei 
(jud. Bălți), care „acum se numește Lazovo |Lazovsk, în 1968], Anton 
Crihan susţine că era transformat de ruși în „sat model”, căruia îi dau o 
deosebită atenţie”. Anton Crihan deține și date statistice asupra schim- 
bărilor demografice intervenite după anii de pomină 1940/1944: 
„Dacă în 1940, populaţia satului era pur românească, atunci în urma 
recensământului din 1965, din cei 11.000 locuitori [...], satul număra 
deja peste 4.000 ruși”"!. Anton Crihan a absolvit liceul la Bălţi în 1914, 
urmând apoi Facultatea de științe fizico-matematice din Odesa. În 
toamna anului 1916, a fost înrolat în armata țaristă şi trimis la o Şcoală 
Militară, în aşa-zisa „studențească”, nr. 2, din Odesa. După un an de 
studii, în 1917, este avansat în grad „de praporscik”, ceea ce-i permi- 
tea peste patru luni automat să fie numit sublocotenent, apoi trimis pe 
frontul românesc de dislocare ale armatelor ruseşti la Bârlad, în calitate 
de translator al comandamentului inginerilor din Armata IV. Izbucni- 
rea revoluţiei ruse l-a prins acolo, la Bârlad, unde a creat Comitetul sol- 
daţilor şi ofițerilor moldoveni din Armata IV. În calitate de preşedinte 
ales al comitetului, Anton Crihan preciza că „l-am pus pe Gheorghe 
Madan, veteran din Revoluţia din 1905-1906, iar pentru mine mi-am 


rezervat postul de secretar al comitetului ”"?. 


Ştirile cu privire la activitățile desfăşurate de ostașii moldoveni dislo- 
caţi în zona frontului român al unităților rusești, la Bârlad, pot fi recu- 
perate şi din cele publicate în ziarul „Cuvânt Moldovenesc” din 3 iunie 
1917: „Noi, subsemnaţii ofițeri, dregători militari şi soldaţi basarabeni 

ai garnizoanei ruseşti din Bârlad, întrunindu-ne în ziua de 12 mai 
1917, sub preşedinţia tălmaciului G. V. Madan, spre a ne sfătui asupra 
nevoilor politice, culturale și economice de azi ale Basarabiei și luând 
cunoștință de programul Partidului Naţional Moldovenesc, tipărit în 
nr. 28 de la 9 aprilie anul 1917, al gazetei „Cuvânt Moldovenesc” din 
Chişinău, am hotărât cu toţii să ne alipim la Partidului Naţional Mol- 
dovenesc, arătându-ne în același timp dorinţa că în ceea ce privește în- 
zestrarea țăranilor moldoveni cu pământ, apoi dânsa să fie înfăptuită 
pe temeiul celei mai largi democraţii, căci a sosit și pentru dânșii ziua 
dreptăţii. Partidul Naţional Moldovenesc, dând întregul său sprijin stă- 
pânirii vremelnice a Rusiei, să-și dea în același timp toata silința atât 
pentru cuvântul tipărit, cât și prin viul grai, ca să ferească scumpă-ne 
Basarabie de siluirile și jafurile nelegiuite ale anarhiei. Spre adunarea la 
îndeplinire a celor mai sus arătate ne-am și ales un comitet al nostru”">. 
Este evident că derularea evenimentelor din interiorul Basarabiei, din 
vara anului 1917, în viziunea lui Anton Crihan, erau influențate de fră- 
mântările ce se produceau în mijlocul ostașilor basarabeni. Pe la jumă- 
tatea lunii iunie, „conducerea mișcării naţionale din Basarabia începe 
să treacă tot mai mult în mâinile militarilor”. Acestora li se părea că 
„lucrurile nu merg destul de repede și ei erau grăbiţi să ajungă cât mai 
neîntârziat la rezultate practice precise”!?. În acea atmosferă de fierbere 
revoluţionară, Anton Crihan se face remarcat printre liderii mișcării 
ostăşeşti de la Odesa prin faptul că lansează ideea creării cohortelor 
moldovenești'5. Nu este lipsit de interes să observăm că unii cercetă- 
tori consideră că „cohortele înfiinţate de el aveau sarcina să se ocupe 
în Basarabia de organizarea Partidului Socialist-Revoluţionar Moldo- 
venesc”!$. Anton Crihan, la rândul său, susține că, fiind printre organi- 
zatorii cohortelor moldoveneşti de la Odesa, tot el, mai apoi, le-a adus 
în Basarabia”. Indică chiar și o dată concretă când cohortele sosesc la 
Chișinău și „iau conducerea în mâinile lor”: 11 iulie 1917. În opinia lui 
Anton Crihan, impactul s-a simţit imediat — „mersul revoluţiei ia o în- 
fățişare nouă”"*. Forţa numerică a cohortelor moldoveneşti se echivala 
cu 1600 de soldaţi, reprezentaţi în 16 unităţi, şi 20 de ofițeri. Pentru o 
acoperire a celor enunțate mai sus, Anton Crihan citează după O. Ghi- 
bu, care susținea, între altele, că așa-numitele „cohorte moldovenești 
aveau să joace un însemnat rol în viața publică a Basarabiei, timp de 
câteva luni”"?. De altfel, Anton Crihan nu indică concret și funcţia ce 

o deținea în legătură cu crearea cohortelor — „cea de inspector al cete- 
lor mobile de miliție și comisar de la comitetul moldovenesc pe lângă 
statul circumscripţiei Odesa”. Potrivit prevederilor din „Instrucţiunea 
pentru cetele moldoveneşti”, acestea trebuiau să fie formate din 16 cete 
mobile (o ceată se compunea din 100 de ostași), iar în capul cetelor 
era inspectorul (Anton Crihan). Scopul acestora era „paza siguranței 
personale și publice a cetățenilor; lupta cu dezertorii; lupta cu anarhia 
şi contrarevoluţia; prevenirea dezordinilor agrare; menţinerea ordinii 
în caz de demobilizare etc."%. Inspectorul cohortelor moldoveneşti se 
afla în subordonarea directă a şefului statului major din Odesa, dar şi 
în supravegherea comandamentului garnizoanei dislocate la Chișinău. 


Printre acţiunile întreprinse nemijlocit la Chişinău, Anton Crihan își 
atribuie meritul de a fi printre organizatorii Comitetului Militar Central 
al ofițerilor şi soldaţilor moldoveni”, care ia ființă, după cum ne relatea- 
ză A. Crihan, pe 22 iulie 1917 şi care avea drept scop „convocarea unui 
congres al militarilor care să hotărască soarta Basarabiei”. Cert este că, 
prins în vâltoarea evenimentelor revoluţionare, numele lui Anton Cri- 
han este atestat alături de cele mai reprezentative personalităţi ale anului 
1917. Atunci când în toamna anului 1917, Partidul Naţional Moldove- 
nesc își alcătuia „izvodul” cu ocazia alegerilor în Adunarea Constituantă 
rusească”, Anton Crihan „ofițer, inspector al cohortelor moldovenești 
din Basarabia” este ales alături de Vladimir Chiorescu, Teofil Ioncu, loan 
Pelivan, Daniil Ciugureanu, Profirii Fală, loan Codreanu etc. (12 depu- 
taţi)”. Comitetul central al Partidei Naţionale Moldoveneşti a delegat 
la acea întrunire „pe cei mai iscusiți şi mai vrednici oameni din neamul 
nostru [...], oameni de ispravă din sângele nostru [...], cu gândul curat 
şi cu dragoste pentru neamul nostru moldovenesc”. Anume ei trebuiau 
„să scoată drepturile politice și naționale, fără care nu poate trăi niciun 
neam”, se sublinia în apelul către Fraţii moldoveni”. 


La Congresul Militarilor (20-26 octombrie 1917), Anton Crihan a 
aderat la fracțiunea Blocului Moldovenesc, iar în şedinţele Sfatului Ță- 
rii a vorbit în numele Blocului Moldovenesc. Pe lista nominală a depu- 
taților Sfatului Țării (cu mandate validate), în ședința din 4 decembrie 
1917, este înscris ca „ales din partea Primului congres militar-moldo- 
venesc din toată Rusia” alături de Gherman Pântea, Ion Buzdugan, Va- 
sile Ţanţu (jud. Bălți)”. 

În viziunea lui Anton Crihan, cele mai însemnate hotărâri pe care le-a 
luat Sfatul Ţării sunt următoarele: Proclamarea autonomiei Basarabiei; 
hotărârea cu privire la înființarea Sfatului Ţării; fixarea numărului de 
deputaţi în Sfatul Țării şi repartizarea lor pe naționalități, moldoveni- 
lor atribuind 70 la sută din mandate, iar minoritarilor 30%. Contextul 
general al evenimentelor petrecute în Basarabia în toamna anului 1917 
- proclamarea Republicii Democratice Moldovenești pe 2 decembrie 
1917, apoi a independenţei față de Rusia, în 24 ianuarie 1918 — a dus 
expres la radicalizarea mediului social-politic basarabean și a împins 
clasa politică basarabeană spre conştientizarea faptului iminent al Uni- 
rii. În legătură cu faptele amintite mai sus, sunt de remarcat câteva idei 
esenţiale din discursul lui Anton Crihan (1968) cu privire la mișcarea 
naţională din anii 1917-1918 şi, respectiv, evenimentul Unirii din 27 
martie”: 


e „Gruparea cea mai activă din componenţa Sfatului Țării, care 
a lucrat permanent şi în mod hotărât pentru Unire, a fost, fără 
îndoială, Blocul Moldovenesc”; 


e „Noi (Blocul Moldovenesc) ştiam că Unirea avea să fie votată 
cu o mare majoritate de toţi deputaţii din Blocul Moldovenesc, 
cărora avea să li se alăture și cei din Fracţiunea Ţărănească; 


e „Ceea ce Sfatul Țării a făcut în ziua de 27 Martie n-a fost decât 
îndeplinirea unor formalități solemne, o mare sărbătoare națio- 
nală a moldovenilor dintre Prut şi Nistru, deoarece totul fusese 
pregătit de mai înainte prin lungi și tenace tratative dintre Blocul 
Moldovenesc şi Guvernul românesc”. Marea bătălie s-a dat nu 
pe 27 martie, ci în ziua când Sfatul Țării a hotărât chemarea ar- 
matei române, care a avut loc în luna decembrie 1917 (22 /27 
decembrie 1917). 


Dincolo de toate observăm că convingerile ferme ale lui Anton Cri- 
han, enunțate la o jumătate de veac de la Unire, în 1968, sunt, prin 
excelență, adevărate lecţii de istorie naţională. Lecţii care trebuie ne- 
apărat memorizate şi/sau învăţate, ştiute pe de rost, dar și transmise 
generaţiilor de azi și de mâine. Înaintașul nostru avea o conștiință clară, 
o conştiinţă împăcată față de generaţia sa, în sensul că ea a făcut ceea 
ce trebuia să facă: „Naţionaliștii basarabeni adevăraţi, adică cei cărora 

Unirea de la 27 martie 1918 li se datorează în întregime, au fost oame- 
nii cei mai curaţi sufletește și mai curajoși totodată, din câți mi-a fost 
dat mie să întâlnesc în întreaga mea viaţă, și care, nu mă îndoiesc un 
singur moment, n-ar fi permis nimănui să le forțeze conștiința, chiar 
dacă ar fi ştiut în mod cert că atitudinea lor i-ar fi dus la moarte sigură. 
Naționalismul lor însemna dragoste de Neam”. 


Şi încă ceva ne-a mai lăsat nouă Anton Crihan - niște poveţe, marcate 
de credinţa fermă în destinul neamului românesc: 


o „Imperiile [...] nu sunt veşnice. Istoria a înregistrat numeroa- 
se prăbușiri de imperii. Ca să nu vorbim decât despre generația 
mea, aceasta a văzut-o pe aceea a imperiului țarilor și încă altele 
câteva nu mai puţin răsunătoare. [...]. Mai târziu sau mai devre- 
me va veni şi aceea a imperiul sovietic; 


e [...] Basarabia va redeveni din nou românească, până atunci 
însă nouă nu ne rămâne decât să sărbătorim, cel puţin, după cum 
se cuvine, în fiecare an Unirea [...], aceasta fiind, fără îndoială, 
evenimentul cel mai important din istoria recentă a Basarabi- 


ei”? 


Înaintaşul nostru își îndeplinea o datorie morală față de generaţiile ti- 
nere, care veneau din urmă, mai ales, față de basarabenii săi, care în 
acele condiţii ale dezmăţului propagandistic de sorginte sovietică cu- 
noşteau foarte puțin despre evenimentul Unirii. Pentru că anume lor 
li se adresa Anton Crihan: „[...] Eu mai știu cam tot ce vi se întâmplă 
vouă, scumpii mei frați basarabeni, de atunci încoace. Cu toate acestea, 
e bine să știți și voi, eu n-am pierdut încă nădejdea să vă vedem pe voi 
toţi reveniți odată mai mult și pentru totdeauna la sânul patriei noastre 
comune [...]. Eu n-am pierdut încă această nădejde, deoarece eu conti- 
nui să cred că monstrul sovietic odată şi odată va trebui să plesnească. 
Mai mult chiar, eu cred că ziua aceasta nu mai e departe”. Aceasta a 
fost convingerea lui fermă de o viaţă. 


Atât de mare i-a fost credinţa în izbăvirea noastră de sub jugul impe- 
riului roşu, încât o forță miraculoasă a destinului l-a cruțat și i-a oferit 
o şansă unică — trecuse deja peste pragul vârstei de 98 ani — să trăiască 
aievea mirajul independenţei Basarabiei (27 august 1991). 

Fără îndoială, cuvântarea lui Anton Crihan la postul de radio Free Eu- 
rope din Munchen (1968) poate fi atribuită, în egală măsură, unui tes- 
tament lăsat pentru generaţiile de azi și de mâine. Discursul lui Anton 
Crihan este, mai întâi, un act de supremă voință civică şi morală, dar şi 
politică, de care a dat dovadă înaintașul nostru aflat în condiţii extrem 
de grele de ilegalitate și exil. Aceste mărturii ale istoriei ne ajută să ne 
apropiem de adevărul istoric, să-l pătrundem, să-l înțelegem, în sfârșit: 
ce a fost și cum s-a făcut Unirea; de ce a fost inevitabilă Unirea basara- 
benilor cu Ţara; care a fost rolul Sfatului Țării în acel proces de trezire 
naţională; care a fost rolul militarilor la întregire și a elitei politice basa- 
rabene, în special. Or, discursul lui Anton Crihan nu este altceva decât 
ecoul de confesiune a unei generaţii de sacrificiu, în numele idealului 
de întregire a românilor basarabeni. 


Note | ! De pildă, studiul despre Sfatul Țării, scris în 1919, pe ur- 
mele încă proaspete ale evenimentului și rămas în manus- 
cris, a fost descoperit în colecţiile arhivei din Chișinău şi 
publicat în volum cu titlul: O pagină din istoria Basarabiei. 
Sfatul Ţării. 1917-1918. Ediţie îngrijită, studiu introduc- 
tiv şi selecția materialului de Ion Negrei și Dinu Poştaren- 
cu, Prut Internaţional, Chişinău, 2004, 288 p. 

“În colecţile Muzeului Naţional de Istorie a Moldovei se 
dețin importante colecţii referitoare la activitatea unor 
personalități marcante ale mișcării naţionale din anii 
1917 şi 1918: C. Stere, P. Halippa, A. Baltaga, E. Catelly, 
T. Neaga, P. Sinadino, I. Harbuz, I. Panţâru și T. Cojoca- 
ru. 

3 Ștefan Ciobanu, Unirea Basarabiei. Studiu de documente 
cu privire la mișcarea naţională din Basarabia în anii 1917- 
1918, Universitas, Chişinău, 1993, p. 13. 

* Anton Crihan, Cum s-a făcut Unirea Basarabiei cu Ro- 
mânia, Editura Carpaţii, Madrid, 1969, 34 p. (colecţia 
Carpaţii, nr. 21. S-au tras din această broșură 350 de 
exemplare în atelierele Tipografiei „Marsiega”, Madrid, 
ianuarie 1969). 

s A fost adus din Saint Luis, SUA, și înmormântat la Ci- 
mitirul Central din Chişinău. I s-au făcut funeralii națio- 
nale; o stradă din sectorul Centru al Chișinăului îi poartă 
numele. (Vezi: S-a stins din viaţă ultimul dintre făuritorii 
Unirii Basarabiei cu România, Anton Crihan. În: „Lumea 
Liberă”, 16 ianuarie |nr. 224], 1993; Legendarul Anton 

Crihan se întoarce din exil. În: „Libertatea”, 19 ianuarie 1993; Anton Crihan a revenit pepă- 
mântul strămoșesc. În: „America”, 18 martie 1993 [ziarul diasporei româneşti din SUA; 
semnat de Ion Cepoi preşedintele Societăţii „Viitorul Român” din Los Angeles]. 

é Anton Crihan, op cit, p. 9. 

7Idem, p. 10. 

8 Idem, p. 3-10. 

° Idem, p. 11-32. 

10 Anton Crihan, op. cit. exemplarul consultat de noi s-a păstrat într-o colecție privată la 
Constanța, România. 

"1 Idem, p. 3-4. 

12 Idem, p. 4 (în cel de-al 2-lea Guvern al Republicii Democratice Moldovenești). Con- 
duce Ministerul Agriculturii, cel mai greu minister la acea vreme. De acest organ depindea 
„cum va fi rezolvată problema agrară, în jurul căreia se dădeau luptele de moment”. Vom 
interveni doar cu precizarea că în Directoratul general îndeplinea funcția de subsecretar 
de stat al Agriculturii. A mai prezidat şi Comisia Agrară (după 27 martie 1918), care a 
contibuit la elaborarea proiectului Legii agrare. A susținut şi/sau apărat acest proiect, 
în calitate de raportor în Sfatul Țării, dar şi în Constituanta Țării (1919). Pentru că se 
ştie că țăranii basarabeni erau îngrijorați cel mai mult de problema agrară (în sensul unei 
redistribuiri a proprietății funciare din contul marilor proprietari). 

B Procesul verbal al adunării ostașilor moldoveni din Bârlad din 12 mai 1917. În: Ştefan 
Ciobanu, Unirea Basarabiei. Studiu de documente cu privire la mişcarea națională din Basa- 
rabia în anii 1917-1918, Universitas, Chişinău, 1993, p. 113-114; Vezi: „Cuvânt Moldo- 
venesc”, nr. 44, 3 iunie 1917. 

"+ Anton Crihan, op cit, p. 16. 

1s Idem, p. 4. 

16 Ion Țurcanu, Unirea Basarabiei cu România, Tipografia Centrală, Chişinău, 1998, p. 
138; Generația Unirii. Enciclopedie. Ediţie îngrijită de Iurie Colesnic, Muzeum, Chişi- 
nău, 1998, p. 184 (se afirmă că Anton Crihan a fost membru al Partidului Socialist Re- 
voluționar Naționalist). 

17 Anton Crihan, op cit, p. 16. 

18 Ibidem 

1 Onisifor Ghibu, Cum s-a făcut unirea Basarabiei, [Biblioteca „Astra” nr. 9], Editura 
Asociațiunii, Sibiu, 1925, p. 10. 

% Tnstrucții pentru cetele de miliționari moldoveni. În: Ştefan Ciobanu, Unirea Basarabiei. 
Studiu de documente cu privire la mişcarea națională din Basarabia în anii 1917-1918, Uni- 
versitas, Chişinău, 1993, p. 138. 

Anton Crihan, op cit, p. 17; după cum se ştie, preluarea inițiativei de organizare a 
Sfatului Țării în calitate de organism suprem al Basarabiei autonome, de către Comite- 
tul Militar Central Moldovenesc, apoi de către Congresul ostăşesc (20-27 octombrie 
1917), s-a produs exact peste o lună, în 21 noiembrie 1917. 

* Ibidem. 

% Se consideră că autonomia provincială și principiile de organizare a organului ţinutal su- 
prem vor fi elaborate de către Adunarea Constituantă rusească, iar permisiunea oficială de 
a forma organul suprem al Basarabiei va fi acordată de Guvernul Provizoriu din Petrograd. 
Manifestul electoral al Partidului Naţional Moldovenesc cu ocazia alegerilor în Constituan- 

ta rusă. În: Ştefan Ciobanu, Unirea Basarabiei. Studiu de documente cu privire la mișcarea 
națională din Basarabia în anii 1917-1918, Universitas, Chişinău, 1993, p. 128-130; Vezi: 
„Cuvânt Moldovenesc”, nr. 94, 27 octombrie 1917. 

% Ştefan Ciobanu, Unirea Basarabiei. Studiu de documente cu privire la mișcarea naţională 
din Basarabia în anii 1917-1918, Universitas, Chişinău, 1993, p. 129. 

% Lista deputaţilor Țării, ale căror mandate au fost validate în şedinţa Sfatului Țării din 4 
decembrie 1917, vezi Ștefan Ciobanu, Unirea Basarabiei. Studiu de documente cu privire 
la mişcarea națională din Basarabia în anii 1917-1918, Universitas, Chişinău, 1993, p. 184 
(nr. LXXIX). 

* Anton Crihan, op cit, p. 17. 

% După 27 noiembrie 1918 (data lichidării Sfatului Țării), îndeplineşte funcţia de Direc- 
tor general al Consiliului de administraţie (Pan Halippa, preşedinte). A mai înființat Casa 
Noastră, instituţie ce avuse menirea să execute Legea agrară basarabeană (până în 1920). 
Face parte din delegaţia română la Conferinţa ruso-română din Viena (1924). A deţinut 
mandatul de deputat în 1919, 1920, 1922, 1932, 1937. În anii 1932-1933, revine în funcţia 
de administrare a problemei agrare, deţinând-o pe cea de subdirector de stat al agriculturii. 
Mai contribuie la fondarea Facultăţii de Agronomie (Facultatea de Agronomie a Universi- 
tăţii din Iaşi, după transferul la Chişinău având sediul în blocul Sfatului Țării. A fost printre 
fondatorii Partidului Țărănesc Basarabean (1918, atunci când „încă nu exista un asemenea 
partid în Țara veche” (mai apoi se vor uni cu Partidul Țărănesc din regat şi cu Partidul Na- 
tional din Ardeal); face parte din „delegația permanentă a partidului”; în 1924, se înscrie 
la Facultatea de Drept din București (pe cea de la Odesa așa și n-a mai absolvit-o); în 1934 
îşi ia doctoratul la Paris în domeniul „științe politice şi economice”; profesor la Politehnica 
din Iaşi; în 1947 este scos din învățământ; în 1948 pleacă la Paris; din 1951 s-a stabilit la 
Washington; face parte din Comitetul Naţional Român (în 1959, din cauza unor neînţele- 
geri interne îl părăseşte); în 1964 îşi dă demisia din acel Comitet. 

* Anton Crihan, op cit, p. 24. 

Idem, p. 22-23. 

3! Autorul mărturiseşte: „În acea zi nu s-a vorbit direct de Armata română, asta nu tre- 
buie să înșele pe nimeni. Noi ştiam perfect de bine de ce armată era vorba [...]. Asta o 
ştiam noi şi o ştiau şi deputaţii minoritari. Că o ştiau şi aceştia din urmă dovada cea mai 
bună e că, după luarea acelei hotărâri, reprezentantul Partidului Social-Democrat, care 
de fapt erau comuniști, şi acela al Bundului s-au retras din Sfatul Țării. Ori ca să nu-şi 
închipuie cineva că noi eram niște naivi şi nu ştiam ce facem. Aşadar, lupta adevărată 
pentru Unire atunci s-a dat în luna decembrie 1917, nu la 27 martie. În acel moment însă 
armata română nu era prezentă în Basarabia ca „să-i înveţe pe deputaţi cum să voteze!” 
(vezi Anton Crihan, op. cit, p. 23-24). 

* Idem, p. 11. 

33 Idem, p. 34. 


EEE PT RO MIÂINIĂ 


Nicolae ENCIU 

Marea Unire din 1918: 

o strălucită victorie a geografiei 
asupra istoriei nedrepte 


„e 


“ 


N. E. — doctor habilitat în 
istorie, şeful Secției istorie 
contemporană a Institutului 
de Istorie al Academiei de 
Ştiinţe a Moldovei (201 
2016); director adjunc 
pentru probleme de ştiin 
al Institutului de Istorie 
al AŞM (2016 — prezent). 
Redactor-şef adjunct a 
„Revistei de Istorie a 
Moldovei” Membru a 
Comisiei Internaţionale de 
Demografie Istorică (2014). 
Monografii: Populația 
Basarabiei interbelice. Aspecte 
demografice (Chişinău, 
2013); Scrierea și rescrierea 
istoriei. Tendinţe recente 
în istoriograha rusă de 
reinterpretare a participării 
Rusiei țariste la Primul Război 
Mondial. De la Lenin la Putin 
(Chişinău, 2016) ş. a. 


În momentul declanșării Primului Război 
Mondial, la cârma României se afla un guvern 
liberal, condus de președintele Consiliului 
de Miniștri și ministrul de Război Ion I.C. 
Brătianu (1864-1927), venit la putere la 4 ia- 
nuarie 1914 ca guvern al reformelor agrară și 
electorală [1]. Pe plan extern, România era le- 
gată printr-o alianță de Puterile Centrale. La 18 
octombrie 1883 se semnase un tratat de alianță 
cu Austro-Ungaria, tratat cu caracter pur de- 
fensiv, care la art. 2 specifica: „Dacă România, 
fără nici o provocare din partea sa, ar fi atacată, 
Austro-Ungaria se obligă să-i dea în timp util 
ajutor și asistenţă contra agresorului. Dacă este 
atacată Austro-Ungaria în aceleași împreju- 
rări, în una din părțile statelor sale limitrofe cu 
România, casus foederis [2] se va prezenta nu- 


=» 


maidecât pentru aceasta din urmă” [3]. 


Pe termen lung, Tratatul a fost o alăturare ne- 
firească, care a stânjenit sprijinul Vechiului 
Regat pentru mișcarea naţională a românilor 
ardeleni. De aceea, prevederile tratatului au 
rămas secrete, regele Carol I dezvăluindu-le 
doar primilor miniștri, şi nu tuturor. De tea- 
ma respingerii, tratatul nu a fost supus nicio- 
dată spre ratificare Parlamentului. 

Într-un raport al trimisului extraordinar şi ministrului plenipotențiar 
al României la Berlin, Alexandru Beldiman, către regele Carol I, din 
18 iulie 1914, se menţiona că: „România se află în fața unei probleme 
hotărâtoare pentru soarta şi viitorul neamului nostru. Poziţia noastră 
expusă între Rusia și slavii din sudul Dunării ne-a impus să ne alegem 
locul alături cu Puterile [Centrale], care reprezentau menţinerea stării 
de lucruri create prin Tratatul de la Berlin, adică menţinerea păcii față 
cu tendinţele permanente și sforțările periodice de a răsturna acea sta- 
re de lucruri în interesul slavismului. Poziţiunea aceasta a României 
ne-a permis timp de trei decenii, ca la adăpost de orice pericol din afară 
— deși n-au lipsit numeroase zguduiri balcanice — să dăm ţării un avânt 
în dezvoltarea ei pe toate terenurile, dezvoltare căreia se datorește 
prestigiul politic şi creditul economic de care ne bucurăm astăzi” [4]. 
Erau motive pentru care el pleda pentru o acțiune alături, în primul 
rând, de Germania, care ar fi readus Basarabia răpită în 1812, mărirea 
şi întărirea României. „În conflictul ce izbucnește astăzi între Rusia, 
ca protectoarea slavilor din Balcani și Întreita Alianţă, — conchidea Al. 
Beldiman, — poziţiunea cea mai puțin profitabilă şi din care nu ar putea 
rezulta decât micșorarea ţării, ar fi inacţiunea, nehotărârea și neutrali- 
tatea expectativă” [5]. 


Acestor afirmaţii a trebuit să le răspundă Ion I. C. Brătianu, care a mo- 
tivat cu argumente solide, de ce România nu putea să aplice tratatul 
în discuţie: „1. Fiindcă Austro-Ungaria începea un război ofensiv con- 
tra Serbiei, aliata noastră naturală în Balcani, pe când tratatul nostru 
era defensiv; 2. Fiindcă se desfiinţa tratatul de la București, în care se 
recunoștea pentru prima oară dreptul statelor din Orientul Europei — 
deci și al nostru — de a hotărî singure de soarta lor; 3. Fiindcă războ- 
iul început de Austro-Ungaria era un război de negaţiune a dreptului 
naționalităților, principiu care forma rațiunea de existenţă a statului 
român modern; 4. Fiindcă în condiţiile când se începea acest război, 
izbânda Austro-Ungariei însemna consolidarea vrăjmașilor neamului 
nostru” [6]. 


Întruniți în Consiliu de Coroană, la 3 august 1914, oamenii politici 
români au decis, aproape în unanimitate, că nu este defel cazul ca 
România — legată formal printr-un tratat secret cu Puterile Centrale — 
să lupte alături de Germania și de Austro-Ungaria. De aceea, în primii 

doi ani ai conflictului, România a păstrat neutralitatea armată. Ținând 
însă seama de dorința naţiunii, guvernul de la București a încheiat cu 
cel rus, chiar la 18 septembrie / 1 octombrie 1914, cu asentimentul 
regelui Carol I, o convenţie secretă (Diamandi - Sazonov), potrivit că- 
reia Rusia recunoștea României „dreptul să-şi anexeze părţile din mo- 
narhia austro-ungară locuite de români”, la timpul „când va socoti că e 
mai bine”; România se angaja, la rândul ei, „să păstreze o neutralitate 
amicală față de Rusia până în momentul când dânsa va ocupa părțile 
din monarhia austro-ungară locuite de români” [7]. 


Cu referire la spaţiul dintre Prut şi Nistru, la 4/16 august 1916, — 
atunci când prim-ministrul Ion I. C. Brătianu şi reprezentanții 
diplomatici ai Franţei, Marii Britanii, Rusiei şi Italiei semnau la 
București convențiile politice şi militare care stipulau condiţiile in- 
trării României în război alături de Antanta, — eliberarea Basarabiei 
nu-și găsea reflectare în calculele factorilor de decizie politică din 
România. Convenţia politică semnată și parafată în acea zi prevedea 
că Franţa, Marea Britanie, Italia și Rusia garantau integritatea teri- 
torială a României în granițele din momentul semnării. România, 
la rândul său, se angaja să declare război Austro-Ungariei și, conco- 
mitent, să rupă toate relaţiile economice și schimburile comerciale 
cu statele inamice Aliaților. Franța, Marea Britanie, Italia și Rusia 
recunoșteau României dreptul de a avea teritoriile Transilvaniei, 
Bucovinei și Banatului, încorporate la acea dată Austro-Ungariei, 
nu însă şi teritoriul Basarabiei. Părțile semnatare se angajau să nu în- 
cheie pace separată sau generală decât împreună și în același timp; 
cele patru mari puteri se angajau ca, la tratativele de pace, teritori- 
ile menţionate cuprinse în monarhia Austro-Ungară să fie atribu- 
ite Coroanei României, iar în preliminariile şi la negocierea păcii, 
România urma să se bucure de aceleași drepturi ca și aliații ei [8]. 


Pe de altă parte, Convenţia militară stabilea angajamentul României 
de a ataca Austro-Ungaria până cel târziu la 15/28 august 1916; armata 
rusă se angaja să acţioneze „în mod deosebit de energic pe întreg fron- 
tul austriac”; să trimită în Dobrogea 2 divizii de infanterie și 1 divizie 
de cavalerie pentru a coopera cu armata română contra armatei bulga- 
re” Aliaţii se angajau „să preceadă cu cel puţin 8 zile, printr-o ofensivă 
fermă a armatelor din Salonic, intrarea în război a României, cu scopul 

de a ușura mobilizarea şi concentrarea tuturor forțelor militare româ- 
ne”. Acea ofensivă urma să înceapă la 7/20 august 1916 [9]. 


Dacă împrejurările războiului mondial au constituit un moment pri- 
elnic al eliberării teritoriilor românești aflate sub stăpânire străină, — 
din acest punct de vedere existând o unanimitate de apreciere, — în 
schimb, în privinţa soluţiei de ales s-a evidenţiat o diversitate de opinii, 
rezultată, la rândul ei, din complexitatea situaţiei geopolitice dinain- 
tea izbucnirii conflictului mondial, dat fiind că cele două mari imperii 
vecine care stăpâneau teritorii românești — Austro-Ungaria și Rusia 
— se aflau în blocuri politico-militare opuse [10]. Dilema factorului 
politic de decizie consta în alegerea priorităţii: eliberarea teritoriilor 
ocupate de Austro-Ungaria (Transilvania, Bucovina, Banat, Crişana şi 
Maramureş) sau a celor stăpânite de Rusia (Basarabia) [11]. În funcție 
de răspunsul la această întrebare s-au conturat şi orientările în condu- 
cerea politică românească, biruind, în final, cea mai puternică dintre 
ele, cea care s-a declarat pentru alianţa cu coaliția Antantei, motivată 
de imperativul eliberării celei mai mari părţi din teritoriul românesc 
ocupat (85 % din totalitatea suprafeţei acestuia) [12]. 


Așadar, în august 1916, obiectivul prioritar al factorilor de decizie 
politică de la Bucureşti a fost eliberarea românilor din Transilvania și 
Bucovina de sub dominaţia austro-ungară, în timp ce Basarabia pu- 
tea fi recuperată, ipotetic, doar pe calea intrării României în război de 
partea Puterilor Centrale și împotriva Rusiei, — fapt pentru care ple- 
dau Constantin Stere şi curentul filogerman aflați în minoritate [13]. 
În privinţa Basarabiei ca obiect al unei posibile revendicări din partea 
României a avut loc, se pare, o singură discuţie purtată de ministrul 
rus de Externe, Serghei Sazonov, cu ministrul român la Petrograd, 
Constantin Diamandi, în chiar primele zile de la declanșarea Primului 
Război Mondial. În cadrul acelei discuţii (S august 1914), Sazonov a 
expus îngrijorarea unora dintre colegii săi, potrivit cărora o extindere 
a României pe baza principiilor etnice ar fi putut prea bine să ridice 
şi problema Basarabiei. C. Diamandi a evitat însă atunci un răspuns 
direct la acea întrebare, spunându-i lui Sazonov că motivul diferende- 
lor care despărțiseră țările lor în 1877-1878 a fost tratamentul arbitrar 
aplicat României de către Gorceacov, exprimându-și speranţa că poli- 
tica lui Sazonov va duce la o „încredere reciprocă” [14]. 

Este de remarcat că, în timp ce în cercurile politice şi guvernamentale 
se evita, printr-un fel de consens, invocarea problemelor teritoriale liti- 
gioase din cadrul relațiilor româno-ruse, în mediile științifice aspectele 
respective erau pe larg dezbătute. 


Astfel, în chiar anul declanșării Primului Război Mondial, prefațând 
lucrarea lui Vasile D. Moisiu „Știri din Basarabia de astăzi”, Dumitru 
Furtună constata cu satisfacție, că „țăranii noştri moldoveni (din 
Basarabia — n. n.) nu s-au înstrăinat cu desăvârșire”, că „conștiința lor 
națională mijeşte puţin” [15]. Prefaţatorul volumului menționa că 
„ştirile asupra vieţii dinăuntru a Basarabiei” în Vechiul Regat erau prea 
restrânse, că articolele ce se publicau prin ziare şi reviste nu purtau în- 
totdeauna „pecetea purului adevăr”, dincolo de faptul că erau şi prea 
puţine: „cărţile speciale asupra Basarabiei nu sunt accesibile tuturor; 
corespondenţi speciali — pricepuţi — care să se intereseze de Basarabia 
din punct de vedere moldovenesc, românesc — privită real, etnografic, 
nu avem, de unde deci ne putem adăpa?” [16]. În consecinţă, îndem- 
na D. Furtună, „nu pentru cuceriri trebuie să o cunoaştem, ci pentru 
că acolo trăieşte o parte din trupul neamului nostru, care — în multe 
privinţe — merită a fi cunoscută, cercetată, văzută” [17]. 


În același sens se pronunția şi marele istoric Nicolae Iorga, într-un ar- 
ticol privind viitorul naţiunii române, în care, la finalul unui excurs 
istoric, constatând „dezvoltarea unei originale civilizaţii românești de 
prim rang în cadrul manifestărilor culturale ale epocii”, atrăgea atenția 
asupra faptului că sosise momentul în care națiunea română trebuia 
să-şi revendice toate drepturile derivate atât din trecutul său onorabil, 
cât şi din valoarea sa numerică și umană: „Dacă ne gândim la un viitor 
național în cadrele aceluiaşi Stat român, pentru toţi membrii națiunii 
şi dacă punem, prin toate mijloacele pașnice, bazele unei civilizaţii 
românești comune, nu ne putem reproşa decât că am început a vorbi şi 
a acţiona cu întârziere în această direcție” [18]. 


Prefaţând culegerea La nation roumaine. Roumains indépendants 
et opprimés, editată în 1914 la Paris, profesorul de la Universitatea 
Sorbona, Charles Seignobos, constata că poporul român, fiind cel mai 
vechi și civilizat în spaţiul Europei de Est, fusese victima a două ac- 
cidente istorice majore, ale căror consecinţe se resimţeau inclusiv la 
începutul secolului al XX-lea: 1) împărțirea sa în trei principate, în se- 

colul al XV-lea, într-o perioadă în care naţiunile nu se formaseră încă în 
nici una din părţile continentului european, rămânând astfel divizată 
şi în secolele următoare; 2) două principate ajunseseră sub dominație 
turcă, constituind în secolul al XIX-lea o Românie regenerată, în timp 
ce Sultanul, suveran străin și indiferent faţă de viitorul poporului ro- 
mân, a admis detașarea a două bucăţi din teritoriul acestuia, oferind 
Bucovina Împăratului Josef, şi Basarabia — Țarului Alexandru [19]. 


În pofida vicisitudinilor istoriei, timpul, în opinia prof. Ch. Seignobos, 
lucra inclusiv în favoarea românilor rămași sub dominaţia capricioasă 
şi ostilă a birocraţiei ruse. Aceasta deoarece, evoluţia generală a lumii 
civilizate conducea inexorabil spre instaurarea unor regimuri tot mai 
democratice și liberale, în cadrul căror federalismul și autonomia, cu 
consecinţele lor inevitabile, conduceau spre constituirea în grupuri 
politice a naţiunilor naturale [20]. 


Totodată, la fel de adevărat este şi faptul că, în momentul declanșării 
Primului Război Mondial, nu doar popoarele din interiorul Imperiului 
țarist, ci şi multe țări europene continuau să rămână vrăjite de mira- 
jul „Sfintei Rusii”, creat şi întreţinut cu grijă de un întreg aparat pro- 
pagandistic, ce împiedica observarea stării reale a lucrurilor. Cu puţin 
timp înainte de declanșarea războiului mondial, la 2/15 aprilie 1914, 
ziarul „Românul” din Arad publica, bunăoară, articolul „Sfânta Rusie” 
în care, cu referire la „un om de mare influenţă și autoritate, un bun 
cunoscător al relaţiilor din Basarabia”, se menţiona că, „din punct de 
vedere administrativ şi economic, țărănimea română nicăieri nu are o 
soartă mai bună decât în Basarabia, sub stăpânire rusească” [21]. 


Rusia ţaristă ar fi întruchipat două mari adevăruri. „Întâi, nu cunoaştem 
altă împărăție, în care biserica și religia creştină să fie ocrotită și spriji- 
nită în toate orânduielile sale atât de mult ca în Rusia. Viaţa religioasă 
înfloreşte acolo în toate straturile poporaţiunii, de la coliba umilă a mo- 
jicului până la cei ce se desfată pe treptele cele mai înalte ale societății 
omenești. Pe când la noi și în alte ţări orășenii sunt înecaţi de-a bine- 
lea în valurile pestilenţiale ale indiferentismului religios sau chiar ale 
necredinţei, în Rusia, domneşte la orașe ca şi la sate un respect sincer și 
adânc faţă de tot ce priveşte religia şi biserica. ( ... ) Motivul poate să fie 
numai unul și anume: practica religioasă, care este adevărata și singura 
temelie a vieţii creştine, e cu mult mai dezvoltată și mai îndeobşte res- 

pectată în Rusia, decât în alte ţări”. Cel de-al doilea adevăr ar fi constat 
în faptul că „stăpânirea rusească face tot ce-i stă în putință pentru a 
ușura traiul oamenilor năcăjiţi, îndeosebi al țăranilor. Pare că ar urma 
intenționat vechea rețetă romană: «Cruţă pe cel umilit şi doboară pe 
cel îndărătnic!»” [22]. 


Cele „două mari adevăruri” aveau însă şi un important inconvenient 
pentru basarabeni, în special: „în schimbul acestei ocrotiri economi- 
ce şi cuviințe administrative, poporul a fost lipsit de posibilitatea unei 
vieţi proprii naţionale” [23]. 


O opinie similară se conţine și în impresiile de călătorie în Basarabia 
ale lui Onisifor Ghibu din iarna anului 1916, cu puţină vreme după 
căderea Bucureștilor și când în Rusia ţaristă dinastia Romanov mai era 
încă la putere. „Totul părea, — susține Onisifor Ghibu, — între Prut şi 
Nistru, rusesc. Nici un vânt de redeşteptare națională românească nu 
adia. Cu puţine excepţii, Basarabia se simţea foarte bine sub «jugul 
Țarului». Moldovenii erau cei mai credincioşi supuși ai lui Nicolae 
al II-lea. Polcurile (regimentele) basarabene aflătoare pe timpul 
Revoluţiei din Martie 1917, în Petrograd, au apărat pe ţar până târziu 
după renunțarea lui la tron şi numai cu anevoie s-au lăsat dumirite de 
scopurile Revoluţiei” [24]. 


Totodată, același autor confirmă că „am văzut cu ochii mei și am trăit 
întreaga epocă de prefacere a Basarabiei din gubernie rusească, în pro- 
vincie autonomă, apoi în «republică moldovenească» şi, în sfârșit, în 
parte integrantă a României Mari. Am fost martor ocular al întregului 
proces sufletesc, social, politic şi economic, pe care l-a parcurs în timp 
destul de scurt, această provincie” [25]. Doi ani de viaţă liberă (1917- 
1919) în armonie cu firea şi cu nevoile poporului, îşi rezuma impresiile 
Onisifor Ghibu, au făcut incomparabil mai mult decât un secol întreg 
de „ocrotire părintească” rusească [26]. 


În așa mod, în timp ce încă la finele anului 1914, D. Furtună își exprima 
convingerea că „nu-i aruncată această peninsulă a românismului în îne- 
cul cotropirii moschiceşti” [27], adevărul respectiv şi-a găsit o deplină 
confirmare în chiar primele zile după Revoluţia din februarie 1917 din 
Rusia. Războiul mondial și revoluţia rusă, afirma un bun cunoscător al 
acelei perioade, Petre V. Ştefănucă, „au dărâmat zidurile pușcăriei po- 

poarelor, — Rusia ţaristă, — de unde au ieșit la limanul vieții lor naționale 
şi românii din Basarabia” [28]. Impresionante, în opinia autorului, au 
fost întâlnirile dintre românii basarabeni și prizonierii români din ar- 
mata austro-ungară în anii războiului mondial: „Moldovenii, ținuți 
închiși între granițele de fier ale Rusiei, nu știau că neamul lor se în- 
tinde şi în cuprinsul altor țări. În timpul războiului ei au descoperit 
această mare taină, lărgindu-și astfel orizontul conștiinței lor naționale. 
Proverbul «sângele apă nu se face » îl cunoaștem în profunzimea sen- 
sului său, numai când aflăm înfrățirea de pe front şi captivitate dintre 
românii din Basarabia și cei din celelalte ținuturi românești. Câţi dintre 
ei nu vor fi trăit drama sufletească a lui Apostol Bologa din «Pădurea 
spânzuraţilor» a romancierului Liviu Rebreanu, atunci când ştiau că 
în tranșeele din faţa lor se ascund soldaţi de același neam, asupra cărora 
sunt îndemnați să tragă!” [29]. 


În aceeași ordine de idei, autorii unei alte lucrări colective menționau 
că războiul european și alianța Rusiei cu România au prilejuit multe 
cărări de întâlnire între fiii aceluiași neam, care nu se mai văzuseră de 
un veac [30]. Cel dintâi contact s-a produs în 1914 pe frontul Galiției, 
când hazardul a făcut ca românii din Ardeal să se întâlnească cu cei din 
Basarabia, cu armele ridicate unii împotriva altora și gata să se ucidă 
pentru două pajure străine, fără să ştie că același sânge curge în venele 
lor. „În Bucovina, s-au întâlnit urmașii lăpușnenilor şi ai orheienilor cu 
strănepoții vechilor plăieși, şi amintirea lui Ştefan cel Mare i-a apropiat 
pe unii de alții mai mult decât graiul și obiceiurile” [31]. 


Însă basarabenii au luptat și alături de fraţii lor, în bătăliile de la 
Mărăşeşti şi Oituz. Datorită războiului, au putut trece «râul bleste- 
mat» al Prutului, în Moldova, unde au constatat că românii sunt de 
același neam cu ei, având aceeaşi limbă, aceleași obiceiuri și credinţe. 
„Luminându-le conştiinţa lor naţională, — continuă Petre V. Ștefănucă, 
— ei s-au convins că Prutul taie adânc în trupul aceluiași neam româ- 
nesc”, respectiv, „întâlnirile şi înfrățirile, din timpul războiului, între 
românii basarabeni și cei din celelalte ţinuturi au deschis drumul şi au 
ușurat înfăptuirea actului politic de la 27 martie” [32]. „Când România 
a intrat în război alături de ruși, — relatează autorii volumului mai sus 
menţionat, — zeci de mii de moldoveni au trecut apele blestemate ale 
Prutului și în clipe de răgaz, când vârtejul luptei se mai domolea, fraţii 

se opreau, destăinuindu-și unii altora sufletele. Soldaţii ascultau în- 
tâmplări din vremuri vechi, rostite de bătrâni, iar ofițerii, care veniseră 
cu volumele lui Cehov și Arţibașev la oblâncul cailor, lepădau bagajul 
luat de acasă, așezând în loc povestirile lui Creangă și Sadoveanu. În 
sufletele lor o lume întreagă se dărâma și alta îi lua locul”. „Influenţa 
pe care românii au exercitat-o asupra basarabenilor, — conchid autorii 
volumului, — nu se poate măsura, dar nici nu se poate tăgădui, în orice 
caz. Moldovenii s-au reîntors acasă cu alte idei și îmbogăţiți cu multe 
sentimente noi” [33]. 


Aşadar, deja în anii războiului mondial, a devenit evident faptul că 
regiunile ocupate de Rusia, inclusiv Basarabia, erau nu numai diferi- 
te comparativ cu națiunea rusă, ci chiar profund ostile cuceritorilor 
lor [34]. Cercetătorii care urmăreau atent evoluţia evenimentelor din 
cadrul Imperiului țarist au remarcat, încă la începutul anului 1917, că 
Basarabia putea deveni o veritabilă țară civilizată pentru binele între- 
gii umanități doar atunci când s-ar fi eliberat de jugul Rusiei — „închi- 
soarea popoarelor” — pentru a se reintegra națiunii române. Doar cu 
această condiţie, menționau aceiași analiști, Basarabia putea beneficia 
de situația avantajoasă la intersecția marilor căi comerciale ce leagă lu- 
mea occidentală cu cea orientală, dezvoltându-şi, astfel, plenar toate 
energiile aflate în stare latentă [35]. 


Chiar dacă nu a figurat pe agenda priorităților factorilor de deci- 
zie politică de la București și chiar dacă Republica Democratică 
Moldovenească independentă din ianuarie 1918 era „o țărişoară mică”, 
dar se bucura, în schimb, „de toate libertăţile și de toate dobânzile 
revoluţiunii: de votul universal, de posibilitatea de a face legea agrară, 
de descentralizarea administrativă pe baza votului universal, de toate 
drepturile minorităţilor garantate şi multe altele, pe când în Vechiul 
Regat de pe atunci toate acestea încă nu erau” [36], Basarabia a fost cea 
dintâi provincie care s-a eliberat de sub dominaţia străină şi s-a unit, la 
27 martie / 9 aprilie 1918, cu România. 


A urmat, pe această cale, o logică proprie a evenimentelor, 
proclamându-şi, inițial, la 2 decembrie 1917, autonomia, la 24 ia- 
nuarie 1918 independenţa, şi la 27 martie 1918 unirea cu România 
[37]. Câteva luni mai târziu (15/28 noiembrie), Congresul General al 
Bucovinei a votat unirea necondiționată a Bucovinei cu România, iar 

la 18 noiembrie / 1 decembrie 1918, Marea Adunare de la Alba Iulia 
a votat unirea Transilvaniei, Banatului, Crişanei și Maramureșului cu 
România, constituindu-se astfel statul naţional unitar român. Rezultat 
legic al evoluţiei sociale, economice, politice și culturale, statul național 
unitar român de la finele anului 1918 a cuprins între hotarele sale toate 
provinciile istorice românești. Ca și anterior, acest „fait accompli” va fi 
sancționat pe plan juridic internațional [38]. 


Redând atmosfera înălțătoare a acelor zile de primăvară a anului 
1918, omul politic şi de cultură basarabean Ștefan Ciobanu menţiona 
că unirea era dorită, că ea „plutea în aer”: era momentul culminant 
al sforțărilor poporului basarabean pentru a-și dobândi libertatea 
națională, era ultimul act revoluţionar pe care trebuia să-l facă pentru 
a-şi determina soarta [39]. 


Constantin Stere, la rândul său, în luarea de cuvânt în acea memorabilă 
şedinţă a Sfatului Ţării, avea să menţioneze că însăși istoria revendi- 
ca unirea nu numai a Basarabiei, ci a tuturor pământurilor românești 
cu ţara mult pătimită. Adresându-se în limba rusă reprezentanților 
minorităţilor etnice, C. Stere a subliniat imposibilitatea statului român 
de a renunţa la drepturile sale istorice asupra teritoriului dintre Prut şi 
Nistru şi la idealurile unităţii naționale. Or, o renunțare, inimaginabilă, 
la aceste drepturi, concluziona C. Stere, ar fi avut ca urmare sfâşierea 
Basarabiei în bucăţi de către vecini și reactualizarea grozăviilor trecu- 
tului apropiat. Distinsul luptător arăta că reprezentanţii etniilor con- 
locuitoare nu aveau dreptul moral de a se opune tendinței românilor 
basarabeni de revenire la spaţiul firesc al existenţei lor, lansând și un 
mişcător apel către toți deputaţii să-și asume cu fermitate responsabili- 
tatea pentru triumful dreptății naționale şi sociale [40]. 


Pledând în susținerea unui astfel punct de vedere și exprimând opi- 
nia Comitetului național al polonezilor din Basarabia, deputatul Felix 
Dudkevici s-a pronunţat, în acea şedinţă istorică a Sfatului Ţării, pen- 
tru unirea Basarabiei cu România „aşa cum o cer moldovenii - stăpânii 
de baștină a acestei ţări”. „M-am urcat la această tribună - menţiona 
F. Dudkevici în luarea sa de cuvânt — numai ca să arăt bucuria noas- 
tră, a polonezilor, pentru actul istoric ce-l săvârşiți și prin care realizați 
dreptul popoarelor de a-şi hotărî soarta, realipindu-vă la sânul maicii 
de la care aţi fost rupți cu sila, acum mai bine de o sută de ani” [41]. 

În privinţa abţinerii de la vot a deputaţilor minorităţii germane din 
Basarabia, Vasile Stoica avea să afirme ulterior că, atunci când „în urma 
marii revoluţii ruseşti din 1917 Basarabia a devenit stat independent, 
iar apoi s-a unit iarăși cu vechiul trup al Moldovei, germanii din această 
provincie s-au solidarizat cu aspiraţiile populaţiei româneşti şi au ade- 
rat întru toate la hotărârile ei” [42]. 


Cât priveşte faptul abţinerii de la vot al reprezentanţilor celorlalte 
minorităţi etnice din Sfatul Țării, motivul acelei reticenţe a fost expli- 
cat prin faptul că, „fiind încă neclar viitorul, — chiar cel mai apropiat, 
— se impunea precauţiune şi prudență. De aceea, cea mai bună ieşire 
din această dilemă era — abținerea de la votare: să nu se supere nici 
moscoviţii, nici românii” [43]. 


În situaţia în care reprezentanţii minorităților etnice din Basarabia ezi- 
tau în adoptarea unei poziţii tranşante în „problema naţională a unirii 
popoarelor după particularitățile lor de rasă și etnice” [44], misiunea 
finalizării logice a „revoluţiei naționale” în Basarabia şi-au asumat-o 
deputaţii Blocului Moldovenesc din Sfatul Țării, afirmându-se, cu jus- 
tificat temei, că „acum, când noi voim să intrăm ca stăpâni în casa noas- 
tră, reprezentanţii minorităților n-au dreptul moral de a închide uşa în 
fața noastră” (C. Stere) [45]. 


Este adevărat că adaptarea psihologică a minorităţilor etnice din 
Basarabia la noile realități postbelice, dominate de punerea în practică 
a principiului autodeterminării naţiunilor, nu s-a produs instantaneu 
şi nici fără dificultăţi. Rămâne însă un adevăr în afara oricăror dubii 
că dezagregarea Imperiului țarist, — al acelei „formaţiuni monstruoa- 
se”, conform aprecierii lui Zamfir Arbore, - a fost „o tendinţă istorică 
firească”, în faţa căreia „nu a existat nicio putere de rezistență” [46]. În 
același context, exprimând idealul și voinţa elitei politice basarabene, a 
întregii intelectualități de la 1918, dar şi a majorității populaţiei, Vasile 
Stroescu avea să menţioneze că „doar prin Unire vom putea supraviețui 
şi ne vom face respectaţi de către toată lumea” [47]. 


Rezultat al materializării principiului naționalităților şi al dreptului 
popoarelor la autodeterminare, România a devenit, grație Marii Uniri 
din 1918, o ţară de mărime medie în Europa, plasându-se pe locul 8, 
după numărul de locuitori, şi pe locul 10 ca suprafață [48]. Totodată, 

aşa cum aprecia cunoscutul scriitor și ziarist Pamfil Șeicaru, România 
Mare nu era „numai un apogeu politic și militar, ci o mare impulsiu- 
ne dată energiei românești. Această impulsiune se va resimţi curând. 
Toate puterile de muncă, în toate domeniile, se vor intensifica. Va fi o 
încordare uriașă, încordarea unui neam întreg, căruia i s-au dărâmat ză- 
gazurile. Forţele încătușate vor năvăli tumultuoase pe toate tărâmurile 
de activitate. Pretutindeni vom vedea energia românească extinzându- 
şi manifestarea. În viața economică, precum și în cea financiară, în viața 
politică sau culturală vom întâlni puterile aceluiaşi neam, desfăşurate 
în toată amploarea spre a crea” [49]. 


În aceeaşi ordine de idei, într-o cuvântare rostită la Chişinău, în 1931, 
Nicolae Iorga avea să afirme că „România nu este o ţară făcută. România 
se face acum. Se face prin fiecare dintre noi”, continuându-și ideea la 
capătul celălalt al aceleiași călătorii, la Timişoara: „Ţara aceasta este al- 
cătuită din bucăţi, care s-au adunat, pe pământul stropit cu sânge al 
Marelui Război, abia de câţiva ani de zile”, urmând să devină nu numai 
o ţară întregită, ci şi „o Românie a libertăţii şi a dreptăţii tuturor” [50]. 


La o distanță de 100 de ani de la Declaraţia istorică a Sfatului Ţării 
din 27 martie / 9 aprilie 1918 de unire a Basarabiei cu România, apa- 
re drept evident faptul că noua realitate național-statală din Europa 
Central-Sud-Estică de după prima conflagrație mondială a fost nu 
numai rezultatul operaţiunilor militare de pe câmpul de luptă, ci și în 
egală măsură al străduințelor naţiunilor asuprite din cele trei imperii 
din zonă de a înfăptui o cale mai modernă de viață prin mijlocirea au- 
todeterminării naţionale. 


Primul Război Mondial găsise Europa frământată de o veche și 
nesoluţionată problemă a naționalităților, consecinţă firească a faptu- 
lui că, timp de secole, alte principii decât cel al naționalităților domi- 
naseră teoria formării statelor, principiul naționalităților aflându-se în 
luptă cu acestea și adeseori învins de către ele. 


În esenţă, la originea primei conflagrații mondiale s-a aflat confrunta- 
rea acerbă dintre două concepte diametral opuse de organizare și de 
funcţionare a statului [51]. 


Puterile Centrale considerau că statul este singura și adevărata unitate 
socială, iar războiul mondial a fost ocazia de a ilustra această teză și 

de a consacra sfârșitul epocii naționalităților. Cele trei mari imperii ale 
Europei — Austro-Ungaria, Germania și Rusia - ţineau sub opresiunea 
lor numeroase naţiuni fărâmițate, cărora li se renega orice regim de au- 
tonomie, de federalism, numai din dorinţa — pe care parte din doctri- 
na respectivă o recomanda în interesul statului, conceput ca un scop 
în sine — de a se ajunge la deznaţionalizarea naționalităților. Astfel, 
chiar la începutul secolului al XX-lea, când teoria naționalităților fă- 
cuse progrese notabile în precizarea și clarificarea ei, se asista la o sis- 
tematică politică de deznaționalizare, astfel încât națiunea apărea ca 
„o populaţie pe care numai opresiunea unui guvern străin o împiedică 
de a se organiza în stat naţional” (Bernard Lavergne, Le Principe des 
Nationalites et les Guerres, Paris, 1921). 


Concepţiei tradiționale și conservatoare a statului i s-a opus una mo- 
dernă și revoluționară, aceea a puterilor Antantei, care considera că 
singura și adevărata unitate socială este națiunea, și nu statul. Ca urma- 
re, anume acesta din urmă trebuia să se adapteze naţiunii. 


Aşa cum observă prof. univ. I. Ciupercă, practic, toate marile puteri 
angrenate în Primul Război Mondial aveau o problemă naţională, una 
care influenţa definirea obiectivelor de război, avându-se în vedere 
prin respectiva sintagmă atât fenomenul neliniștii minorităților axat 
pe folosirea adecvată a principiului naționalităților şi a corolarului său: 
dreptul la autodeterminare, cât şi preocupările autorităților sub care 
aceste minorități se găseau până la declanșarea războiului. Era vorba de 
slavii de sud, cehi, slovaci, polonezi, ruteni, sârbi, italieni și români, ale 
căror năzuinţe tensionau relaţiile cu autoritățile imperiale ale Austro- 
Ungariei; de bulgari, greci, sârbi şi cuțo-vlahi cu relaţii tensionate în 
Macedonia aflată sub stăpânire otomană până la 1912; de polonezi, 
finlandezi, ucraineni şi românii din Basarabia, care voiau să se elibereze 
de presiunea autorităților imperiale ale Rusiei; de polonezi, danezi şi 
de locuitorii din Alsacia-Lorena, nemulțumiți de autoritățile imperia- 
le ale Germaniei; de irlandezii râvnind la autonomie şi independență 
pe relaţia cu Imperiul Britanic; de relaţiile tensionate între norvegieni 
şi suedezi, între catalani și basci pe relaţia cu autorităţile spaniole; de 
nemulțumirea flamanzilor în Belgia. Doar țări ca Elveţia, Portugalia 
şi Ţările de Jos nu intrau în raza acestor neliniști. Pentru toate aceste 
aspirații, Marele Război s-a constituit într-o ocazie favorabilă [52]. 

Putem observa că aproximativ 60 de milioane de europeni, sau 1/5 
din populația Europei, erau sau pretindeau să fie implicate în mișcări 
naţionale, chiar dacă, evident, vulnerabilitatea aferentă prezenţei aces- 
tei probleme nu se repartiza omogen între beligeranți [53]. 


În atare mod, singurul criteriu după care urma a fi reconstituită harta 
politică a noii Europe la încheierea primei conflagrații mondiale era 
harta naţiunilor, iar congresul păcii de la Versailles ar fi avut de făcut 
numai o operă de înregistrare, aceea de a stabili coincidenţele dintre 
frontierele politice şi cele naţionale. Precum menţiona prof. Dimitrie 
Gusti, „munca unei întregi epoci de a face să dispară antiteza dintre 
națiune și stat (mai întâi statul contra naţiunii, apoi națiunea contra 
statului), a fost încoronată de succes, creându-se sinteza: stat naţional, 
o nouă idee politică” [54]. 


Cu referire la spaţiul românesc de cultură şi civilizaţie, principiul 
naționalităților, ca element fundamental în statuarea unei ordini politice 
noi, superioare celei existente în Europa sfârşitului de secol XIX şi înce- 
putului secolului următor, cu corolarul său — constituirea statelor unitare, 
naţionale și independente, a avut drept urmare obiectivă constituirea Noii 
Românii, apărută în 1918 pe harta politică a lumii postbelice prin acte ple- 
biscitare de autodeterminare până la despărțirea de vechile formaţiuni sta- 
tale, în care se specificau în mod expres hotarele sale etnice. 


Note | ! Marin Nedelea, Prim-miniştrii României Mari. Ideile 
politice, Casa de editură și presă „Viaţa Românească”, F. 
1l, 1991, p. 7-25; Ion Mamina și loan Scurtu, Guverne şi 
guvernanți (1916-1938), Silex, Casă de Editură, Presă şi 
Impresariat, Bucureşti, 1996, p. 9-19, 143-144. 

? Casus foederis — clauză prin care un stat se obligă să 
intre în război alături de aliatul său, angajament decur- 
gând dintr-un tratat de alianță. Un casus foederis poate 
fi, concomitent, şi un casus belli, dat fiind că evenimen- 
tul amintit justifică reacţia victimei şi, în același timp, o 
îndrituieşte să pretindă executarea obligaţiei de asistență 
militară (Dicţionar de drept internaţional umanitar, Edi- 
tura Pontos, Chișinău, 2007, p. 42). 

3Ion Mamina, Consilii de Coroană, Editura Enciclopedi- 
că, Bucureşti, 1997, p. 28. 

*Idem, p. 29. 

3 Idem, p. 29-30. 

Spre finele anului 1917 în Basarabia se petrec 
o serie de evenimente notabile, ca urmare a 
intensificării mişcării naţionale din Basarabia, 
precum crearea Sfatului Țării la 21 noiem- 
brie, proclamarea Republicii Democratice 
Moldovenești la 2 decembrie şi nu în ultimul 
rând formarea Guvernului noii Republici, 
Sfatul Directorilor din 7 decembrie. 


Franţa s-a implicat activ în chestiunea 
Basarabiei. Aceasta, prin intermediul misiunii 
militare conduse de generalul Henri Mathias 
Berthelot, a reorganizat armata română, iar la 
finele lunii decembrie 1917 a deschis un con- 
sulat francez! în capitala Basarabiei, Chişinău, 
la doleanța unei delegaţii basarabene aflate la 
Iaşi în decembrie 1917. Saint-Aulaire, amba- 
sadorul Franţei la Iași, la rândul său argumen- 
ta că o asemenea măsură este indispensabilă 
în contextul în care noua republică creată se 
arăta favorabilă Puterilor Antantei”. Saint- 
Aulaire a mai propus ca funcția de consul 
general la Chișinău să poată fi exercitată de 
un membru al misiunii militare a generalu- 
lui Berthelot’. Acesta din urmă l-a propus 
pe Roger Sarret, doctor în drept, specializat 
în probleme de economie politică. Ajuns în 
Basarabia, Sarret a dat interviuri publicaţiilor 
Sfatul Ţării şi Basarabia liberă, privind cu sim- 

patie „crearea republicii autonome democratice în interiorul imensu- 
lui stat federativ rus”. 


Pe lângă evenimentele menţionate mai sus, nouă republică înființată se 
confrunta cu probleme grave datorate presiunilor exercitate de forțele 
bolșevice, care se reorganizau pe teritoriul fostei gubernii Basarabia. În 
această situație complicată, Consiliul Directorilor Generali a cerut aju- 
tor guvernului român, care a trimis în ianuarie 1918 trupe în Basarabia. 
Scopul acesteia era pur militar, vizând asigurarea pazei depozitelor de 
alimente, a căilor ferate și a ordinii publice în Basarabias. În istorio- 
grafia sovietică acest moment este interpretat drept o ocupaţie, care 
urmărea alte scopuri decât cele enunțate mai sus, și care a facilitat uni- 
rea Basarabiei cu România la 27 martie 1918. Trebuie să specificăm 
faptul că nu se face referire la nota contelui de Saint-Aulaire adresată 
consulului Sarret din 2/15 ianuarie 1918. Aceasta poate fi interpretată 
drept o garanţie, fapt cerut în mod expres de Consiliul Directorilor din 
Basarabia, care să arate adevăratele scopuri ale aflării armatei române. 
În nota respectivă, care era, de fapt, una comună a Aliaților, era scris 
clar că aceasta este o „măsură de ordin militar”“ şi nu are alte scopuri 
decât acelea de a asigura spatele frontului ruso-român. Însă cel mai im- 
portant aspect era menţiunea că intrarea trupelor române nu va aduce 
nicio „atingere stării politice actuale” din Basarabia. Acest document, 
important în viziunea noastră, avea menirea de a reprezenta un gaj „va- 
loros” asupra faptului că Aliaţii își vor respecta angajamentele luate și 
că armata română nu se va implica în politica Republicii Democratice 
Moldovenești. 


Un alt moment important a fost votarea de către Sfatului Țării la 24 
ianuarie 1918 a independenţei Republicii Moldoveneşti. Din acel 
moment, curentul dedicat Unirii Basarabiei cu România capătă am- 
ploare. Odată cu numirea unui nou guvern la Iași, constituit la 5/18 
martie 1918, condus de filogermanul Alexandru Marghiloman, Iașiul 
devine locul „consfătuirilor” între reprezentanţii Sfatului Țării şi a 
noului guvern instaurat. Nu în ultimul rând, capitala Moldovei era 
şi reşedinţa principalilor reprezentanţi ai Aliaților, cu care s-au pur- 
tat discuţii cu referire la unirea Basarabiei. La 23 martie, Ion Inculeţ, 
preşedintele Sfatului Ţării şi Daniel Ciugureanu soseau în vechea capi- 
tală a Moldovei. Discuţiile s-au purtat în jurul situaţiei în care se găsea 

Basarabia la acea vreme și posibilităţile acesteia de a se uni cu România. 
În timpul vizitei din 23 martie, Ion Inculeţ a avut norocul să se întâl- 
nească și cu ambasadorul francez Saint-Aulaire. Cuvintele rostite de 
reprezentantul francez l-au emoţionat profund pe Ion Inculeţ: „Da, 
poporul român trebuie să facă Unirea și eu vă garantez că va trăi. Faceți 
unirea cât mai iute posibil”®. Tot în aceeași zi, Consiliul de Miniștri a 
venit cu recomandarea ca problema unirii Basarabiei cu România să fie 
supusă deliberărilor Sfatului Țării. În consecinţă, Ion Inculeţ şi Daniel 
Ciugureanu pleacă spre Chișinău, avându-l alături și pe Constantin 
Stere, care venea de la București, şi care s-a bucurat de o primire căldu- 
roasă din partea populaţiei. 


Ziua de 27 martie rămâne una solemnă în istoria românilor, pri- 
ma provincie românească Basarabia se unește cu România, după 
ce Sfatul Țării votează unirea cu 86 de voturi pentru, 3 contra, 36 
abţineri, iar 13 deputaţi au absentat de la şedinţă. Franţa a anticipat 
Unirea Basarabiei cu România drept un fapt iminent. Telegramele 
contelui de Saint-Aulaire trimise de la Iaşi către ministerul de exter- 
ne de la Quai d'Orsay ne oferă informaţii cu privire la poziția adopta- 
tă de Franţa în această problemă, care se va dovedi pe toată perioada 
interbelică una complicată. Într-o telegramă din 9 aprilie 1918, mi- 
nistrul francez vedea unirea ca un fapt deja realizat și se pregătea să 
îşi expună punctul de vedere. În viziunea sa, acest eveniment major 
trebuia să își găsească reflectarea în presă, pentru a dejuca efortu- 
rile austro-germanilor de a-și aroga acest merit’. În ziua următoare, 
printr-o telegramă adresată ministerului de externe de la Paris, Saint- 
Aulaire a accentuat fără modestie faptul că presa franceză trebuie să 
scrie cu „căldură” despre acest eveniment. Nu a uitat să reaminteas- 
că că Franţa a fost acea putere care a trimis un agent diplomatic la 
Chişinău, și că în realitate agenții francezi au negociat intrarea trupe- 
lor române în Basarabia”. Din aceste aprecieri se observă că Franța 
dorea să îşi „aroge” rolul determinant în această unire. Cu toate aces- 
tea, ministrul francez confirma faptul că această unire era în interesul 
Antantei, iar pe de altă parte, perspectiva unirii cu Ucraina era una 
sumbră, deoarece teritoriul dintre Prut și Nistru ar fi devenit o „co- 
lonie austro-germană”!!. În consecință, Franţa se „felicita” pentru un 
succes important într-o chestiune care arăta o implicare deosebită. 

Un alt aspect important a fost modul de a face cunoscută Unirea 
Basarabiei cu România în presa franceză, care trebuia să contracareze 
poziția germană, întrucât vedeau în Alexandru Marghiloman - „omul 
decisiv” în această unire. În corespondenţa contelui de Saint-Aulaire 
regăsim instrucțiuni ale lui Robert de Flers” către redacția publicaţiei 
„Le Figaro” privind maniera de abordare a chestiunii unirii Basarabiei. 
În viziunea lui, meritele acestui act nu puteau fi atribuite nicidecum lui 
Alexandru Marghiloman, ci politicii lui Brătianu care a beneficiat de 
sprijinul puterilor aliate, mai ales a misiunii militare franceze aflată sub 
conducerea lui Berthelot. Nu putea fi contestat nici meritul Sfatului 
Țării, numit parlament basarabean, care a cerut ajutor militar”. Poziţia 
adoptată de presa franceză urmează să fie luată în discuţie puțin mai 
târziu, nu înainte de a prezenta reacţiile ministerului de externe de la 
Paris, dar şi a ambasadorilor aflaţi în marile capitale europene. 


La scurt timp de la Unirea Basarabiei cu România, a parvenit o notă 
din partea ambasadei ruse la Paris. În mod evident, nu se recunoștea 
această Unire, care, potrivit lor, îşi baza votul pe o „dietă improvizată 
la Chișinău”"*. Această problemă își va găsi soluția odată cu terminarea 
războiului și constituirea unui guvern rus. 


Atunci când ministrul de externe român, Arion, a adus la cunoștință 
reprezentanţilor puterilor aliate de la Iaşi despre unirea Basarabiei cu 
România ca un fapt definitiv şi indisolubil, ministrul de externe fran- 
cez, Stephen Pichon, a trimis o notificare în acest sens către Jean Jules 
Jusserand'5, Paul Cambon!S şi Camille Barrère”. Acest lucru era nece- 
sar pentru ca ministrul francez să se edifice asupra poziţiei adoptate de 
celelalte puteri aliate. Problema Basarabiei era una delicată în percepția 
lui Pichon, deoarece s-a încercat să se „speculeze” asupra faptului că 
Aliaţii favorizează România în detrimentul Rusiei'5. În scurt timp şi 
celelalte puteri au început să îşi expună punctul de vedere referitor la 
Unirea Basarabiei. Într-o telegramă din 25 aprilie, expediată de Paul 
Cambon, ambasadorul Franţei la Londra, către ministrul Pichon, 
Marea Britanie nu a dat niciun răspuns cu privire la notificarea primi- 
tă, În viziunea ministrului britanic Balfour era „inutil” de a recunoaşte 
mărirea teritoriului României, atâta timp cât acesta era în mâinile „in- 
amicului”. Poziţia Statelor Unite era una cumpătată, evitând reproşuri 
de genul că Aliaţii ar urmări dezmembrarea Rusiei, pe de altă parte însă 


nu puteau rămâne fără vreo reacție asupra aspirațiilor naţionale ale ro- 
mânilor”. Se căuta o „formulă” care să se plieze pe aceste două coordo- 
nate, pentru a nu „răni” sentimentele niciuneia dintre părțile implicate 
în această problemă. Poziţia Italiei a fost sintetizată de Camille Barrère. 
Ministerul de externe de la Roma nu a înaintat un punct de vedere care 


să „mulțumească” Rusia sau România”, fiind mai degrabă o poziţie de 
expectativă, aflată în aşteptarea derulării evenimentelor. 


După ce a obţinut „răspunsurile” cerute, ministrul de externe Pichon 
s-a edificat asupra complexității problemei basarabene. În viziunea 
acestuia, trebuia înaintată o poziţie mai degrabă „neutră. Drept ur- 
mare, Pichon a sugerat următoarea formulă: „de a rezerva asentimen- 
tul nostru formal pentru tratatul de pace general”. Pe de altă parte, 
soarta României nu trebuia neglijată, aceasta urma să se afle în atenția 
Aliaților, vina căzând în exclusivitate de partea Rusiei, care a obligat 
România să accepte un guvern de orientare germană. 


Scurta perioadă investigată, luna aprilie 1918, după momentul Unirii 
Basarabiei cu România, poziția Franţei nu poate fi catalogată drept una 
netă pentru recunoaşterea internaţională. Ceea ce frapează, în exprima- 
rea istoricului Traian Sandu, este diferența de opinie dintre ministerul 
de externe de la Quai d” Orsay, una prudentă, și entuziasmul ministru- 
lui Franţei în România, Saint-Aulaire”. Acesta din urmă chiar a „sfătuit” 
votarea Unirii, văzută drept „unica salvare contra anarhiei ruse”, deși 
aceasta nu putea fi definitivă fără recunoașterea din partea Antantei, care 
a adoptat o poziţie în conformitate cu principii bine determinate. 


Astfel a început o perioadă dificilă pentru recunoaşterea internațională 
a Unirii Basarabiei cu România, iar timp de 2 ani aceasta s-a aflat în 
atenţia Marilor Puteri. Abia la 28 octombrie 1920 s-a semnat Tratatul 
Basarabiei de la Paris. Cât despre implicarea Franţei, aceasta a ratifi- 
cat tratatul abia la 11 martie 1924, problemă abordată de istoricul 
Gheorghe Cojocaru într-un studiu consistent şi bine documentat”. 


În presa franceză au ajuns ecouri ale memorabilei zile de 27 martie 1918%. 
Ziarul „Journal des Debats politiques et litteraires” din aprilie 1918 re- 
marca faptul că Unirea a fost votată în unanimitate, cu 86 voturi, 3 împo- 
trivă. Adunarea Naţională (Sfatul Țării) a fost cea care a votat Unirea cu 
România a teritoriului dintre Prut şi Nistru anexat de Imperiul Rus din 

„trupul” Moldovei la 1812. O remarcă interesantă făcută de periodicul 
francez era aceea că Sfatul Țării era reprezentanța legală a poporului ba- 
sarabean şi în „conformitate cu principiul universal admis astăzi de a lăsa 
Statelor nou constituite dreptul de a dispune în mod liber de soarta lor”. 
D. Draghicescu, într-un memorabil articol din periodicul „L Humanité’, re- 
ferindu-se la principiul autodeterminării, declara că acesta a fost pus în apli- 
care pentru prima dată anume în Basarabia și că în baza acestui principiu, 
basarabenii au votat Unirea cu România”. Nu în ultimul rând regăsim de- 
talii cu privire la desfășurarea acţiunilor din ziua de 27 martie. Preşedintele 
Consiliului de Miniștri al României, Alexandru Marghiloman, sosit cu o zi 
înainte, a luat act de decizia Sfatului Țării, aceea că Basarabia se uneşte cu 
Patria-Mamă şi a declarat-o drept definitivă şi indisolubilă. De asemenea, 
nu poate fi trecută cu vederea primirea deosebită avută de delegaţia ba- 
sarabeană la Iași, în ziua de 30 martie, unde au prezentat omagiu familiei 
regale. A urmat un Te Deum la Biserica Metropolitană din Iași și defilări 
de trupe. În cinstea delegaţiei basarabene a fost dată o masă, unde regele 
Ferdinand a luat act de Unirea Basarabiei cu România. Totul s-a încununat 
cu o horă în locul numit Unirea. 


Unul dintre cele mai prestigioase ziare franceze ale momentului „Le 
Temps” insera și ştiri parvenite din presa germană, mai ales. Potrivit 
unei publicații germane, numită „Gazette de Francfurt”, în Basarabia 
„domneşte” o „stare de agitație cauzată de reunirea proiectată a 
Basarabiei cu România”. De asemenea, se contestă rolul Sfatului Țării 
ca organ abilitat să rezolve această chestiune”. 


Ziarul „Le Temps” a introdus în numerele din anul 1918 rubrica 
„Soarta României”, știri referitoare şi la Basarabia. În ceea ce privește 
Unirea cu România, se considera că populaţia a ales într-o manieră li- 
beră acest deziderat, fapt ce nu a putut fi contestat de nimeni. S-a adus 
în discuţie și faptul că aceasta este și o „restituire”, o reparație morală 
făcută României asupra unui teritoriu care îi aparţine, fondat pe drep- 
turi istorice, etnice şi sociale. Nu în ultimul rând, Unirea a fost realiza- 
tă prin „vocea” populaţiei Basarabiei şi în conformitate cu principiile 
enunțate de Woodrow Wilson”. 


„Le Temps” a publicat nu numai știri parvenite de la Iaşi, de la 
corespondențţii francezi aflați în străinătate, dar și interviuri cu di- 
verse personalități române, oficiali, oameni politici care își expuneau 

punctul de vedere asupra Unirii Basarabiei cu România. În numărul 
din 14 aprilie găsim declaraţiile făcute de ambasadorul român la Paris, 
Antonescu, cu referire la acest subiect. Ministrul român s-a referit la 
momentul intrării trupelor române în Basarabia la începutul lunii ia- 
nuarie, ținând să menţioneze că această acțiune a avut loc drept urmare 
a acordului dintre Guvernul condus de Brătianu, generalul Berthelot, 
statul major francez și cel român. De asemenea, era justificată și aceas- 
tă intrare a trupelor române pe teritoriul dintre Prut și Nistru, drept 
o măsură militară de a salva aprovizionările“. Antonescu considera 
Sfatul Ţării „reprezentantul autentic” al maselor populare, care a votat 
Unirea Basarabiei cu România. Ministrul român nu a uitat de sprijinul 
important acordat de Franţa, prin ofițerii săi bravi, oameni politici care 
au lucrat îndeaproape cu guvernul român aflat în acea vreme în exil la 
Iaşi. Un alt interviu pe care îl regăsim în prestigiosul ziar francez este cel 
al profesorului Tomas Ionescu care vorbeşte despre faptul că Basarabia 
este o parte integrantă a Moldovei, răpită de ruși în 1812. Sunt prezen- 
tate detalii cu privire la înființarea unui ziar românesc, numit „Cuvânt 
Moldovenesc”, intensificarea mişcării naţionale, iar Unirea era prezen- 
tată drept o consecință a procesului de dezmembrare a Rusiei”. 


Pe lângă numeroasele articole în care era expusă chintesenţa proble- 
mei Basarabiei, a numeroaselor informaţii de ordin istoric, care arată 
caracterul românesc al acestei provincii dintre Prut şi Nistru, articole- 
le abundă în aprecieri pozitive cu privire la rolul exponențial jucat de 
Franţa în Unirea Basarabiei cu România. 


Note | ! Dinu Poştarencu, Deschiderea Consulatului Franţei la 
Chișinău în 1917. În: „Analecta Catholica”, nr. VII-VIII, 
Chișinău, 2013, p. 397. 

*Saint-Aulaire către Stephen Pichon, 16 decembrie 1917. 
Archives Affaires Etrangeres (în continuare AAE), Guerre 
1914-1918. Balkans. Roumanie, vol. 357, f. 14. 
3Jean-Noel Grandhomme, La Roumanie dans la Grande Gu- 
erre et l'effondrement de l'Armée russe: édition critique des ra- 
pports du général Berthelot, chef de la Mission militaire française 
en Roumanie, 1916-1918, Paris, Ed. Harmattan, 2000, p. 349. 
*Dinu Poştarencu, op. cit., p. 398. 

sIon Constantin, Ion Negrei, Gheorghe Negru, Ioan Peli- 
van Părinte al mişcării naționale din Basarabia, București, 
Editura Biblioteca Bucureştilor, 2011, p. 110. 

S-a scurs un secol de la marile evenimente is- 
torice, desfăşurate în Basarabia. Până la pro- 
clamarea independenţei de stat (24 ianuarie 
1918), Basarabia (Republica Democratică 
Moldovenească) formal mai făcea parte din 
imperiul țarist, transformat de Revoluţia 
din februarie 1917 în Federaţia Republicilor 
Rusiei. Primul Război Mondial, în care se 
implicase plenar Rusia ţaristă, dar și cea de- 
mocratică, condusă de Alexandr Kerenski, a 
scos în evidenţă gravele probleme cu care se 
confrunta acest imperiu de zeci de ani: cea 
naţională, agrară, economică etc. Eșecurile 
armatei ruse pe fronturile războiului au de- 
terminat nu numai abdicarea ţarului şi criza 
Guvernului provizoriu, ci şi revolte genera- 
lizate, animate de Partidul Social-Democrat 
(bolşevic), condus de V. I. Lenin, extinderea 
anarhiei, soldate nu doar cu asasinate, maltra- 
tări ale civililor de către militari, dar și cu lua- 
rea cu forța a proprietății oamenilor înstăriți, 
în primul rând a pământului. În Basarabia, 
problema agrară și cea naţională erau legate 
strâns una de alta. 


Evenimentele din Basarabia au condus la cre- 
area Sfatului Țării — organul legislativ superi- 
or (parlamentul) al provinciei. La scurt timp 

de la proclamarea independenţei de Rusia, devenită bolșevică (după 
lovitura de stat din octombrie 1917), la 27 martie 1918, cu majori- 
tatea de voturi, membrii Sfatului Țării au decis Unirea Basarabiei cu 
Patria-mamă România. „Actul Unirii, — a scris Pantelimon Halippa, 
— a fost capătul unui drum lung, greu și bătătorit de cei mai mari 
patrioţi ai Basarabiei, actul Unirii a fost flacăra românismului, purtată 
din generaţie în generaţie, începând cu familia lui Alexandru Hâjdeu, 
Constantin Stamati, fraţii Vasile, Mihai și Alexandru Stroescu... Prin 
actul Unirii s-au realizat idealurile noastre din moși-strămoşi. Actul 
Unirii a deschis larg ferestrele, prin care cu abundență au pătruns lu- 
mina și cultura, la care s-a adăpat în mod obligatoriu poporul româ- 
nesc dintre Prut şi Nistru. Unirea provinciei noastre cu Patria Veche, 
România, a fost un act de o importanță deosebită, fiindcă efectele 
binefăcătoare ale Unirii se manifestă și astăzi. În provincia noastră se 
vorbeşte o limbă frumoasă românească, așa ca la Bucureștii. 


După Unirea Bucovinei (15 noiembrie 1918), la 1 decembrie 1918, 
prin Unirea Transilvaniei s-a încheiat procesul de reîntregire naţională 
a României. 


Scopul acestui articol este de a evidenția principalele realizări ale 
României interbelice, care s-au răsfrânt benefic asupra basarabenilor. 


E bine să ştim de unde am pornit. În pofida unor realizări incontesta- 
bile ale imperiului țarist, demonstrate până la implicarea acestuia în 
Marele Război (așa s-a numit Primul Război Mondial), Rusia era un 
stat înapoiat, polițienesc, cu o sumedenie de probleme nerezolvate, 
Basarabia fiind o gubernie agrară, săracă, cvasi-analfabetă, supusă unei 
rusificări acerbe. Din cauza mizeriei și sărăciei, a nedreptăţilor privind 
repartizarea (stăpânirea) pământului, mulți basarabeni au fost nevoiţi 
să plece peste Nistru în căutarea unei vieți mai bune. 


După Unirea Basarabiei cu Regatul Român, pe acest teritoriu au dema- 
rat procese de modernizare a economiei, a vieţii politice, a societăţii în 
ansamblu. 


Astfel, în domeniul economiei, atenţia principală a conducerii statului 
a fost acordată sectorului agrar. Deloc întâmplător acest lucru: la sate 
trăiau 87% din locuitori, la orașe — 13%. În timpul descompunerii im- 
periului țarist, țăranii basarabeni au însușit cu de la sine putere tere- 

O hartă etnografică, administrativă şi economică a Basarabiei din momentul Unirii. 
A făcut parte, probabil, din materialele care aveau să fie prezentate de delegația 
basarabeană la Conferința de Pace de la Paris 


nuri agricole, proprietăţi ce trebuiau legalizate. La 27 noiembrie 1918, 
Sfatul Țării a adoptat Legea agrară, promulgată la 22 decembrie 1918, 
dar aplicată începând cu 11 martie 19207. Până în 1924 Instituţia de 
Stat „Casa Noastră” a aplicat Legea agrară, expropriind și împroprie- 
tărind terenurile agricole. A fost expropriat pământul moșierilor, care 
depășea 100 de hectare; terenurile ce aparțineau statului (rus), mănăs- 
tirilor, aflate în străinătate, cetăţenilor străini, zemstvelor etc.; mănăs- 

tirile au rămas cu 50 de hectare. Pământurile expropriate au fost oferi- 
te agricultorilor care nu posedau pământ și locuiau pe moșii, precum 
și ţăranilor ce aveau mai puţin pământ decât prevedea norma legală 
(6-8 ha). Împroprietărirea cu pământ s-a făcut pe bază de răscumpă- 
rare, preţul pământului fiind stabilit pe baza prețului mediu de arendă. 
Altfel spus, țăranii au devenit proprietari ai terenurilor agricole; ei au 
beneficiat de credite cu o dobândă mică și de lungă durată, de seminţe 
selecționate de bună calitate etc. Conform statisticii oficiale, la 1 ianua- 
rie 1931, în Basarabia au fost împroprietăriți 335 621 de țărani”, având 
actele în regulă. Pământul a devenit marfă, ceea ce însemna deschide- 
rea de noi perspective de dezvoltare economică și socială. 


Basarabia, ca parte componentă a României, a trecut prin aceleași 
greutăţi şi realizări ca și ţara în întregime. România a avut de suferit 
în urma implicării în Primul Război Mondial și a făcut un efort con- 
siderabil în vederea depășirii urmărilor războiului. Crearea României 
mari a dus la modificarea modului de producţie și la schimbarea 
pieţelor de desfacere a mărfurilor. Dacă în trecut producţia agricolă 
basarabeană era trimisă pe piața Imperiului Rus, după Unire produ- 
cătorul basarabean a fost nevoit să caute noi piețe de desfacere, atât 
în interiorul țării, cât și în exterior. Totul a evoluat în timp, spre bi- 
nele ţăranului basarabean. În Basarabia se producea grâu, porumb, 
floarea soarelui, tutun, sfeclă de zahăr, vin. Multe din produsele agra- 
re erau vândute pe pieţele din interiorul României, iar unele din ele 
(floarea soarelui și produsele acesteia) — pe piețele din Europa. Mulţi 
țărani basarabeni își crease gospodării-model, demne de luat exem- 
plu pentru toţi consătenii lor. Elocvent este și cazul lui Alexandru 
Fedeleş din Căușeni. El a participat la Primul Război Mondial, în 
cadrul armatei ruse. A făcut studii liceale, cunoștea limbile română, 
rusă, germană și franceză. În 1932, împreună cu un consătean, Sava 
Vrabie, a făcut studii de agronomie în Franţa. Revenind la Căușeni, a 
lucrat agronom, s-a ocupat de creșterea viței de vie și a pomilor fruc- 
tiferi. S-a căsătorit cu Olga Bordeian din Ursoaia. Fiul lui Alexandru, 
Eremia Fedeleș, își aminteşte: „Familia noastră a avut şase deseatine 
de pământ, dintre care o deseatină şi jumătate de pământ era viță de 
vie altoită. Noi aveam casă bună, poiată, în care puteam ţine o pere- 
che de boi, o pereche de cai, câteva oi. Nu departe de gospodărie, 
bunelul și tata au sădit o pădure. Din pădure luam haragi şi mlajă 

pentru legatul viței de vie. În fiecare toamnă, cu o căruță specială, 
trasă de un cal, tata ducea strugurii de vânzare comercianților evrei 
din Căușeni *. Regretatul Boris Vasiliev a scris în cartea sa de memo- 
rii cum sătenii din Molovata l-au ales pe tatăl lui primar: avea o gos- 
podărie exemplară‘. Dar invazia sovietică din 1940, apoi revenirea 
sovieticilor în 1944, va lichida această pătură de oameni gospodari, 
etichetându-i „chiaburi” şi deportându-i în Siberia (în 1941 și 1949). 


Caracterul agrar al economiei Basarabiei s-a păstrat și în perioada in- 
terbelică. 


Industria s-a dezvoltat lent și a avut o legătură strânsă cu agricultura. 
În Basarabia au fost construite mori: în 1940, în ţinutul Nistru erau 
25 de mori sistematice comerciale și 351 de mori țărănești, iar în to- 
tal, în Basarabia, funcționau circa 1 000 de mori țărănești, din 1930 
fiind organizate în Asociaţia generală a micilor morari și proprietari de 
oloiniţe“. Progresul lent al industriei basarabene are câteva explicaţii: 
provincia este lipsită de zăcăminte naturale, adică de materia primă 
necesară. Un rol determinant în politica investițională l-a jucat facto- 
rul extern: din octombrie 1924, prin crearea așa-numitei „Republici 
Autonome Sovietice Socialiste Moldovenești”, a cărei frontieră de vest 
era marcată pe hărțile sovietice pe râul Prut, URSS a decis să cucereas- 
că Basarabia. Această stare de lucruri a temperat conducerea României 
în crearea unei industrii moderne în Basarabia. 


În schimb, infrastructura Basarabiei a cunoscut o modernizare spec- 
taculoasă. În doar trei ani (1918-1921) a fost schimbat ecartamentul 
căilor ferate (de la cel rusesc, mai larg, la cel european). Datorită efor- 
turilor depuse de conducerea României, în Basarabia au fost întărite, 
reconstruite sau construite noi căi ferate, cum ar fi, de pildă, traseul 
Chişinău-Bălţi cu o lungime de 85 de km, cel dintre stația Revaca 
(Chişinău) și Căinari, care scurta drumul spre Galaţi cu 61 de km. 
Exemplele ar putea continua. România interbelică a construit loco- 
motive și diverse feluri de vagoane (pentru transportul de pasageri şi 
mărfuri), care circulau nu doar pe teritoriul țării, inclusiv Basarabia, 
ci erau exportate în străinătate (inclusiv în URSS). Între Chişinău și 
București circulau trenuri rapide și accelerate, care aveau vagoane di- 
recte spre Cluj şi alte orașe. 

O dezvoltare împetuoasă a cunoscut și rețeaua de șosele moderne. În 
1918, în Basarabia erau în total 254 km de şosele (Chişinău-Criuleni 
— 40,6 km, Chişinău-Orhei — 33,7 km etc.). La fiecare sută de kilo- 
metri pătraţi de suprafaţă reveneau circa 575 metri de şosea, ceea ce 
„era de o sută de ori mai puțin decât se cerea”*. După Unire, Ministerul 
Lucrărilor Publice de la București a elaborat un plan amplu de con- 
struire a şoselelor în Basarabia. Din diverse motive acest plan a fost 
realizat doar parţial: a fost construită şoseaua Hotin-Cernăuţi, Otaci- 
Colincăuţi, Soroca-Florești și altele. În Basarabia au fost reparate sau 
construite din nou numeroase poduri și podeţe: dacă în 1919 existau 
620 de poduri, cu o lungime de 4 261 m, către anul 1940 s-au mai con- 
struit 4 105 poduri cu o lungime de 17 989 metri. Prutul era un râu 
navigabil, cu transport fluvial intens. În Basarabia s-au construit, de 
asemenea, trei aeroporturi — la Chişinău, în 1921, la Cetatea Albă şi 
Ismail, în 1935. 


În perioada interbelică, Basarabia a fost cea mai telefonizată parte a 
României. Aici s-a creat o reţea ramificată de spitale şi farmacii. Fiind 
învingătoare în Primul Război Mondial, România a beneficiat de 
reparaţii de război din partea Germaniei. În acest sens, România a pri- 
mit din Germania, între alte, și aparate Roentgen, de care a beneficiat 
spitalul de la Costiujeni (Chişinău). Datorită îmbunătăţirii condiţiilor 
de trai şi a sistemului de ocrotire a sănătăţii, în Basarabia a sporit natu- 
ral numărul populaţiei. 


O adevărată „revoluţie culturală” s-a produs în domeniul învățământului, 
mai ales în cel primar şi liceal. În educaţie, moștenirea țaristă a fost la- 
mentabilă: conform datelor recensământului din 1897, în Basarabia, 
ştiutorii de carte alcătuiau 15,6%, iar în rândurile populaţiei băștinașe (a 
românilor) starea de lucruri era și mai deplorabilă — între bărbaţi știau 
carte doar 10,5%, iar între femei doar 1,7%. 


Statul român a depus eforturi deosebite în vederea alfabetizării copi- 
ilor şi maturilor. Intelectualii basarabeni au cerut naţionalizarea şcolii 
încă în 1917. După Unire, acest proces s-a dinamizat. Autorităţile 
au organizat cursuri pentru învățători. Un rol deosebit de mare l-au 
avut învățătorii, profesorii şi oamenii de cultură veniţi din restul țării. 
Aceştia au fost adevăraţi „apostoli” (Dan Dungaciu), care au realizat 
acte de eroism. Dacă înainte de 1918 nu exista nicio şcoală românească, 

după 1918 numărul acestora crește sensibil, astfel că, în ianuarie 1939 
existau 2 718 şcoli, cu 7 581 de învăţători şi 346 747 de copii”. Existau 
şcoli de stat și particulare: din cele 97 de școli particulare (1938), 75 
erau evreiești, 5 germane, 4 poloneze, 1 ucraineană, 2 rusești și 10 
românești!”. În 1940 în Basarabia erau 26 de licee (17 de băieți şi 9 
de fete), 24 de gimnazii și alte şcoli de cultură generală, frecventate de 
17 350 de elevi. Absolvenţii liceelor din Basarabia au avut posibilitatea 
să-şi continue studiile la universităţile din Iași, Bucureşti, Cluj sau în 
centre universitare din vestul Europei. 


În noiembrie 1926, la Chișinău a început să activeze Facultatea de 
Teologie Ortodoxă, iar în aprilie 1933 și-a deschis ușile Facultatea 
de Științe Agricole - ambele fiind extensiuni ale Universităţii de la 
Iaşi. Astfel, la Chișinău au fost puse bazele învățământului superi- 
or din Basarabia. În 1919 a fost deschis Conservatorul „Unirea”, în 
1925 - Conservatorul Naţional, în 1936 - Conservatorul Municipal. 
Basarabia a oferit culturii mondiale artiști inegalabili: Eugeniu Coca, 
Ştefan Neaga, Maria Cebotari ș. a. 


În Basarabia interbelică a funcţionat Teatrul Naţional din Chișinău, 
Biblioteca Universitară Centrală, Muzeul Naţional de Istorie. Aici s-au 
tipărit cărți, reviste („Viaţa Basarabiei” rămâne și în prezent o sursă de 
documentare pentru istorici), ziare, atât în limba română, cât și în alte 
limbi ale etniilor conlocuitoare. 


În 1925 a fost înființată Patriarhia Română, având în componenţa ei 
Mitropolia Basarabiei, cu două eparhii: Arhiepiscopia Chişinăului și 
Episcopia Cetăţii Albe-Ismail. În 1928, Gurie Grosu a fost ridicat la 
rangul de mitropolit. Biserica din Basarabia a fost reorganizată, a fost 
construit un nou orfelinat, un sanatoriu pentru preoți, chiar o Bancă a 
preoților — „unică în peisajul românesc” (D. Dungaciu.). 


În România interbelică, cu anumite carenţe, a funcţionat democraţia, 
bazată pe Constituţie (adoptată în 1923) şi pe legi. A funcționat un 
sistem pluripartidist, un sistem electoral modern. În noiembrie 1919, 
în România s-au desfășurat primele alegeri generale pe baza votului 
universal, egal, direct, secret și a reprezentării proporționale a manda- 
telor în conformitate cu numărul populaţiei. Astfel, cetățenii României 
întregite au ales primul parlament postbelic. Basarabenii s-au prezen- 

tat la vot în proporție de 72,2% din alegătorii incluși în liste, dovadă 
convingătoare că locuitorii provinciei au acceptat Actul Unirii din 
27 martie 1918. Basarabenii au ales și au trimis în primul parlament 
postbelic al României 90 de deputaţi şi 37 senatori!!. Pe parcursul ani- 
lor, formațiunile politice din Basarabia au fuzionat cu cele din restul 
României sau au constituit noi partide. 


România interbelică a fost mereu hărțuită de URSS. În 1924 un co- 
mando sovietic a trecut Nistrul şi a încercat să ridice o insurecție la 
Tatar-Bunar. În octombrie 1924, URSS a creat un cap de pod de cu- 
cerire a Basarabiei, de sovietizare a restului României și a Balcanilor. 
Acest cap de pod s-a numit RASSM, asemenea Belarus față de Polonia 
sau Karelia față de Finlanda. Guvernul de la București a luat măsurile 
cuvenite în privința asigurării securității statului, cu atât mai mult cu 
cât agenți sovietici sistematic treceau Nistrul cu sarcini de a desta- 
biliza situaţia internă. În astfel de condiţii Bucureștiul a fost obligat 
(forțat de împrejurări) să introducă forțe ale Jandarmeriei, atât de 
mult hulite de presa bolșevică. Guvernarea a modernizat și poliţia, în 
care 20 la sută erau ofițeri și trupă din restul României, iar 80 la sută 
erau basarabeni. 


Mult s-a scris despre ineficiența administraţiei din Basarabia. În mare 
parte aşa a fost: de multe ori, ca pedeapsă, în Basarabia au fost trimişi 
administratori corupți, certați cu legea sau cu bunul-simţ. Nu ar fi o 
scuză, însă nici în alte regiuni ale României administraţia nu a fost mai 
bună. Criticile nu au fost regionale, ci naționale. 


În perioada interbelică basarabenii au beneficiat de un regim demo- 
cratic (cu cunoscutele-i carențe), bazat pe Constituţie și legi, au folosit 
avantajele reformei agrare și libertăţile orăşeneşti. Procesul de moder- 
nizare a economiei, infrastructurii, vieţii sociale etc. a fost pe alocuri 
rapid, în alte cazuri — lent sau chiar cu crize. Totuși a fost un progres in- 
contestabil, care, spre nefericirea basarabenilor (a românilor în ansam- 
blu), a fost întrerupt de invazia sovietică, înfăptuită la 28 iunie 1940. În 
fața colosului de la răsărit, România a fost nevoită să cedeze Basarabia, 
nordul Bucovinei, Ţinutul Herţa. O parte a populaţiei s-a refugiat în 
România, marea majoritate însă a avut de îndurat politicile de ingine- 
rie socială, promovate de URSS. 

1P. Halippa, A. Moraru. Testament pentru urmaşi, Chişi- 
nău, 1991, p. 195. 

expus un model de locomotivă și vagon, importate de 
URSS din România. 

8 Gheorghe Palade, op. cit., p. 217. 

” Istoria Basarabiei de la începuturi până în 2003, ediția a 

cureşti, 2003, p. 257, 262. 

1° Idem, p. 260. 

11 Idem, p. 160. 

Anatol EREMIA 
l Chișinăul în urcușul spre Unire 


A.E. — dr. hab., cercetător 
conferențiar, lingvist, 
specialist în onomastică. 
A editat 25 de cărţi, cele 
mai recente fiind Dicţionar 
explicativ şi etimologic de 
termeni geografici, Chişinău, 
2006; Dicţionar geografic 
universal, Chişinău, 2008; 
Localitățile Republicii 
Moldova. Ghid informativ 
documentar, 2009. 


Chișinăul reprezintă unul dintre cele mai 
vechi şi importante oraşe din Republica Mol- 
dova. Este localitatea cu începuturi de viață 
strămoşească, cu înălțări și decăderi în epoca 
medievală, cu ascensiuni de creştere și dez- 
voltare în perioada de transformare a vechiu- 
lui târg de provincie într-un oraș de prosperi- 
tate modernă. 


Cercetările arheologice şi investigaţiile do- 
cumentare au pus în evidență dovezi sigure 
cu privire la vechimea și continuitatea vieții 
umane în această zonă. Printre vestigii sunt 
considerate vetrele autohtonilor geto-daci, 
descoperite pe teritoriul actualelor cartiere și 
suburbii ale orașului. Reminiscenţele trecutu- 
lui probează în cuprinsul oraşului însemnele 
activităţii oamenilor în diferite domenii ale 
vieți umane materiale şi spirituale. 


Documentele istorice ne informează cu pre- 
cizie asupra evenimentelor și faptelor ce s-au 
perindat în curs de secole: prima atestare do- 
cumentară a numelui topic Chișinău (1436); 
existența unui sat Chișinău, cu moșie şi acare- 
turi în hotarele sale, proprietate a pârcălabu- 
lui Vlaicu (1466), precum şi a mănăstirilor 
Sf. Vineri şi Galata din laşi (1640, 1641); 
menţiunile cu privire la târgul Chișinău și la 
meşteşugarii şi negustorii săi (1650, 1666), 

apoi şi cele referitoare la centrul administrativ de ţinut și la orașul Chi- 
şinău (1716, 1739, 1772-1774, 1817 etc.). 


Ca punct de plecare în desemnarea vechii așezări a servit un prim izvor 
al orașului, denumit popular chișinău. Semnificaţia acestui cuvânt ar fi 
fost „izvor, cişmea, fântână arteziană”, cuvânt dispărut din vocabularul 
actual al limbii noastre, păstrat doar în toponimia istorică: Chișinăul lui 
Albaş, Chișinăul de sub Stâncă, Chișinăul Roșu, Chișinăul Mare, Chişină- 
ul de pe Criș. Denumirii de Chișinău i s-au dat şi alte explicaţii (ung. Kiş 
Jeno „Jeno cel Mic”, tăt. keșene „capelă pe mormânt”, „mausoleu”), care, 
din lipsă de dovezi sigure, istorice și lingvistice, au fost abandonate. 


Mărturii vii ale vremurilor trecute sunt urmele fostelor posturi de stra- 
jă şi semnalizare, situate pe cele şapte coline ale urbei, ruinele vechilor 
fortificaţii, descoperite în perimetrul cartierelor şi suburbiilor, acestea 
servind populaţiei băștinașe ca locuri de adăpost și de refugiu în timp 
de primejdii (războaie, invazii etc.). Istoria oraşului și-a găsit întru- 
chipare și în obiectivele urbane existente astăzi: edificii, monumente, 
parcuri, scuaruri etc. Principalele momente din viața materială şi spi- 
rituală a oamenilor și-au găsit reflectare și în denumirile de bulevarde, 
străzi, pieţe. Aceste nume evocă evenimente și fapte petrecute cândva 
demult, caracterizând diferite aspecte ale vieţii orașului şi orășenilor, 
redau particularitățile fizico-geografice și naturale ale terenului. 


Prezentul studiu ne oferă posibilitatea cunoașterii istoriei oraşului, in- 
vitându-ne la o călătorie imaginară prin contemplarea imaginilor actu- 
ale şi de epocă, dispunând şi de unele explicaţii şi comentarii de ordin 
urbanistic şi urbonimic. 


Cronica orașului (1) 


1436 iulie 17. Este data primei atestări documentare a numelui topic 
Chișinău, acesta referindu-se la o așezare mai veche: „sat pe Bâc, de 
cealaltă parte a râului, pe valea ce cade în dreptul Cheşenăului lui Al- 
baş”. Ca punct de plecare în crearea toponimului a servit deci un izvor, 
izvorul dintâi al orașului. 


1466. În acest an Ștefan cel Mare confirmă unchiului său Vlaicu, pâr- 
călab de Hotin, Orhei şi Cetatea Albă, o „seliște”, cu întreaga moșie și 

cu moară: „la Chişinău, la Fântâna Albişoara, ce s-au cumpărat de la 
Toader, feciorul lui Fedor, şi fratelui său, drept 120 de arginți”. 


1576 aprilie 25. Moşia Chişinăului, care mai bine de un secol s-a aflat 
în stăpânirea urmaşilor lui Vlaicu pârcălab, devine proprietatea lui 
Drăguş: „Vasutca, fiica Maricăi, nepoata lui Ieremia, ce a fost vistiernic, 
strănepoata lui Vlaicu, de bună voia ei, de nimeni silită nici asuprită, 
şi-a vândut ocina şi moşia ei dreaptă, un sat cu numele Chișinăul pe 
Bâc, în ţinutul Lăpușnei, şi cu mori pe Bâc, din ispisocul de întăritură, 
pe care l-a avut strămoșul ei Vlaicu de la Ștefan Voievod cel Bătrân, și 
l-a vândut slugii noastre, lui Drăguș, ce a fost ureadnic în Iaşi, drept 500 


de galbeni”. 


1640-1641. Chişinăul, şi unele sate din apropiere devin posesiune a 
mănăstirilor Sf. Vineri şi Galata din Iași. 


1650. În timpul domniei lui Vasile Lupu (1634-1653), Chişinăul era 
cunoscut ca principal centru economic pe noul drum comercial Ceta- 
tea Albă-Tighina-laşi-Suceava. 


1666 martie 2. Localitatea este menţionată documentar ca târg în ți- 
nutul Lăpușna, iar cei care se ocupau cu negoţul ca neguțători sau târ- 
goveți. 


1670-1670. Negustorii locali posedau dughene și cârciumi, în care se 
vindeau țesături, încălțăminte, sare, crupe, miere, ceară, vin, rachiu, tu- 
tun. La iarmaroacele din Chișinău se aduceau de vânzare cereale, vite, 
furaje, păsări, peşte, piei, blănuri, fructe, legume. 


1675-1700. Chişinăul creşte şi se dezvoltă treptat, ocupând noi te- 
ritorii din cuprinsul moșiilor mănăstirești. Locuitorii sunt obligaţi să 
plătească impozite pentru casele, dughenele și beciurile construite în 
afara limitelor târgului. 


1677. Cronica polonă de Miron Costin (1633-1691) inserează Chişi- 
năul printre orașele din Țara de Jos a Moldovei. În Poema polonă cro- 
nicarul consemnează că în ţinutul Lăpușnei se aflau ca localități princi- 
pale doar târgul Lăpușna și târgușorul Chişinău. 


1683. Către sfârşitul sec. al XVII-lea și în prima jumătate a sec. al XVIII-lea 
Moldova devine arena unor războaie purtate pe teritoriul ei de străini: po- 

lonezii cu turcii și tătarii, rușii cu turcii și tătarii de Crimeea. În 1683 orașul 
este ocupat şi devastat de cazaci. În 1690 turcii și tătarii îl ard și-l ruinează 
în mare parte, ca în 1739 să-l treacă din nou prin foc și sabie. 


1716. Dimitrie Cantemir, în opera sa istorico-geografică Descrierea 
Moldovei, aminteşte de târgul Chișinău, dar nu-l tratează ca localitate 
de aceeaşi mărime și importanţă cu Tighina și Lăpușna. 


1739 februarie 2. După un plan-schemă de la această dată, satul Chi- 
șinău de mai înainte este amplasat pe malul drept al Bâcului, de stânga 
râului fiind indicate aşezările rurale Visterniceni și Râșcani. 


1758. Din relatările unui călător străin aflăm că Chișinăul medieval 
semăna cu „un târgușor de provincie, cu uliţe strâmte și întortocheate, 
care tindeau să urce în sus pe versantul apusean, cu case mici acoperite 
cu şindilă și stuf, împrejmuite de garduri improvizate din bârne şi nu- 
iele, cu turlele câtorva biserici de lemn iţite printre copacii de salcâmi”. 


1772-1774. Recensământul populaţiei Moldovei din aceşti ani fixea- 
ză pentru Chișinău 162 de birnici (aproximativ 700-800 de locuitori). 
Principala lor ocupaţie era comerțul, meșteșugăritul, dar și agricultu- 
ra, creşterea vitelor, pescuitul, vânatul. Aici locuiau români de baștină, 
precum și coloniști armeni, greci, evrei. Se stabilesc aici cu traiul, își 
construiesc case mari cu etaje moșierii și comercianții bogați. Apar și 
primele biserici zidite din piatră: Măzărachi (1752-1757), Sfinții Împă- 
rați Constantin şi Elena (1777). 


1800. În a doua jumătate a sec. al XVII-lea în oraș iau ființă primele 
şcoli organizate şi susținute de către instituţiile de stat. Nişte case spe- 
ciale pentru instruirea copiilor existau și pe lângă comunităţile obşteşti 
şi biserici (Măzărachi, 1800 ș.a.). Printr-un act din 28 mai 1803, emis 
de Alexandru Moruzi, este instituită prima școală domnească din Chi- 
şinău. 


1812 mai 16. Prin Tratatul de Pace de la București între Rusia şi Tur- 
cia, Basarabia este anexată la Rusia și declarată regiune a Imperiului 
Țarist. 


1813. În oraş este deschis Seminarul teologic, care avea o bibliotecă și 
o tipografie. 

1818. Chișinăul, devinit oraş, este desemnat centru administrativ al re- 
giunii Basarabia. În viața economică și culturală a urbei au loc transfor- 
mări esenţiale. Aici se stabilesc noi funcţionari de stat, duhovnici, ne- 
gustori, meșteșugari. La periferia de vest a orașului sunt dislocate unități 
ale armatei ruse. Își fac apariția noi instituţii și organizații oficiale de stat. 


1820-1850. Această perioadă se caracterizează prin evenimente și fap- 
te remarcabile. La Chișinău se află în surghiun poetul rus A. S. Puşkin 
(1820-1823). Se deschid primele școli lancasteriene. Este construită 
Catedrala cu monumentala Clopotniță în preajmă (1830-1836) şi Ar- 
cul de Triumf (1840-1841), denumit inițial Porţile Sfinte. Se deschide 
Biblioteca Publică Orăşenească (1832), sunt inaugurate câteva şcoli: 
Liceul Regional (1833), Şcoala Pomicolă din Basarabia (1842). Este 
construit Fantalul, fântâna arteziană cu șipote de sub dealul bisericii 
Măzărachi (1829-1834). Au fost înălțate Biserica Luterană (1838), 
Biserica Romano-Catolică (1840-1843) şi rezidite bisericile Înălțarea 
Domnului (1830) și Sf. Haralambie (1836). 


1850-1855. După planul general de dezvoltare a orașului, aprobat în 
1834, se orânduiesc în linii drepte străzile urbei, iau contur principa- 
lele artere și cartiere. Sporeşte numărul populaţiei pe bază de urbani- 
zare locală și de colonizare cu locuitori strămutați din alte regiuni și 
cu migranți şi bejenari de peste hotare (bulgari, sârbi, greci, armeni). 
Majoritari continuau să rămână totuşi românii. Dinamica populaţiei 
din oraş: 1812 — 7 mii loc., 1830 — 26 mii loc., 1835 — 34 mii loc., 1845 
— 52 mii loc., 1850 — 58 mii loc., 1855 — 60 mii locuitori. 


1856-1870. Arhitect principal al orașului este confirmat Alexander 
Bernardazzi, datorită căruia Chișinăul se transformă într-un centru 
urban de tip european. Curând apar primele edificii de proporţii, cu 
aspect modern: blocuri de locuit, instituţii publice, bisericile Sf. Teo- 
dor-Tiron (1858), Sf. Treime (1869). Se pavează străzile şi pieţele, se 
amenajează parcurile și scuarurile, pe arterele principale se instalează 
felinare cu gaz lampant. 


1871-1895. Se construiește gara şi se inaugurează circulaţia pe linia de 
cale ferată Chişinău-Tighina- Tiraspol. Mai târziu (1889), în oraș, pe 
strada principală, se pune în funcţiune tramvaiul cu cai (konka). Se dă 
în folosință primul apeduct orășenesc (1892). 

1895-1900. Este finalizată construcția Capelei Gimnaziului de Fete, 
astăzi Biserica Sf. Cuvioasa Teodora de la Sihla (arhitect A. Bernar- 
dazzi). Se află în stadiu de construcţie Biserica Sf. Dumitru, precum şi 
impunătoarea sa clopotniţă cu § clopote. 


1905-1917. Chișinăul devine centrul evenimentelor de rezonanţă is- 
torică: se intensifică mișcarea pentru drepturile naționale; se regrupea- 
ză forţele democratice, formând un front comun împotriva regimului 
de asuprire țarist; ia ființă Partidul Naţional Moldovenesc şi se creează 
unități militare naţionale; îşi fac apariţia noi ziare şi reviste în limba 
română; apar noi societăţi şi instituţii publice; au loc întruniri ale mun- 
citorilor și țăranilor şi se convoacă congrese ale învăţătorilor, țăranilor 
şi ostașilor; este creat Sfatul Ţării, organul suprem legislativ și electiv 
al Basarabiei (20 octombrie 1917), care, exprimând voința majorităţii 
populaţiei din provincie, proclamă independenţa Republicii Demo- 
cratice Moldoveneşti (2 decembrie 1917). 


1918 martie 27/aprilie 3. Sfatul Țării, prin votare parlamentară, adoptă 
Declaraţia de Unire a Basarabiei cu România. După semnarea Tratatului 
de la Paris (28 octombrie 1918), Marea Britanie, Franţa, Italia și Japonia 
recunosc Actul Unirii Basarabiei cu România. 


1920-1938. Este perioada când Basarabia se încadrează activ în viaţa 
politică, economică și culturală românească. Se efectuează reorgani- 
zarea administraţiei publice, se naţionalizează băncile, se traduce în 
fapt reforma agrară. La Chișinău încep să funcționeze întreprinderi ale 
industriei uşoare şi alimentare: fabricile de încălțăminte, de tricotaje, 
de blănuri, de mezeluri, câteva mori și brutării. Renaşte cultura și arta 
națională, se dezvoltă învățământul mediu şi superior. Se înființează 
Societatea Scriitorilor din Basarabia (1921). Se editează o serie de re- 
viste (Arhivele Basarabiei, Luminătorul, Viaţa Basarabiei) şi ziare (Ba- 
sarabia, Cuvânt moldovenesc, Dreptatea, Sfatul Ţării), reapare cotidianul 
România Nouă şi alte periodice. Se inaugurează Liceul Militar, Liceul 
de Fete Regina Maria, Gimnaziul Mihai Eminescu, Liceul B. P Hasdeu, 
Liceul Eparhial. 


La Chişinău este transferată Facultatea de Ştiinţe Agricole din Iași 
(1933). Este fondat Institutul Social din Basarabia (1934, președinte 
P. Halippa). Activează câteva şcoli superioare de muzică: Conservato- 

rul Unirea, Conservatorul Naţional. Se deschide Muzeul Naţional de 
Istorie a Naturii și Muzeul Bisericesc. Începe să activeze Teatrul Na- 
tional (1920). Sunt înălțate câteva monumente: Lupoaica Capitolină 
(1925), Ștefan cel Mare (1928). Funcţionau mai multe cinematografe 
și cluburi: Orfeum, Odeon, Express, Colosseum, Clubul Polonez. La re- 
novarea vieţii sociale și la renașterea spiritualităţii naţionale și-au adus 
contribuţia eminente personalităţi ale istoriei și culturii neamului: P. 
Halippa, I. Inculeţ, I. Pelivan, Al. Mateevici, O. Ghibu, N. Iorga, M. 
Sadoveanu, O. Goga, Gh. Madan, E. Alistar. 


1940 iunie 28. Conform odiosului plan Ribbentrop- Molotov din 23 
aprilie 1939, URSS ocupă forțat Basarabia, care este apoi (2 august 
1940) încorporată parţial (fără judeţele Hotin, Cetatea Albă și Ismail) 
în componența RSS Moldovenești. Chișinăul devine capitală a RSSM. 
Urmează un intens proces de sovietizare a vieții publice. 


1941-1944. Basarabia este reintegrată în hotarele României. Chișină- 
ul devine sediu al Guvernământului pentru organizarea provinciilor 
Basarabia şi Bucovina. 


1944 august 24. Basarabia este reocupată de trupele Armatei Sovieti- 
ce. La Chişinău și în întreaga provincie se reinstalează organele puterii 
de stat comunist-totalitare. În următorii ani, sub pretextul restabilirii 
economiei și dezvoltării culturii naționale („moldoveneşti”), se între- 
prind măsuri de industrializare şi colectivizare a ramurilor economice, 
de politizare și de ideologizare în spirit comunist a culturii, ştiinţei, ar- 
tei, învățământului. Acestea cu aplicarea celor mai crunte metode și 
mijloace de asuprire şi reprimare: persecutări, arestări, condamnări, 
deportări, sărăcie şi foamete organizate, deznaţionalizarea autohto- 
nilor, încălcarea drepturilor omului. La posturile de conducere în or- 
ganele centrale și locale sunt înscăunați oameni străini, aduși din alte 
regiuni, mai cu seamă din Rusia, precum și colaboraționiști din partea 
locului. 


1945-1960. Chișinăul, prin munca istovitoare și abnegația băștina- 
şilor, se ridică treptat din ruinele pricinuite de război, îşi restabilește 
forţele creatoare și capacitățile de producție. Îşi reiau activitatea ve- 
chile întreprinderi, intră în funcţiune noi fabrici şi uzine: Fabrica de 
Tricotaje, Uzina Mecanică, Fabrica de Confecţii, Uzina de Armatură 

şi Panouri Mari, Fabrica de Încălţăminte, Fabrica de Mobilă. Ia am- 
ploare învățământul superior şi ştiinţa prin deschiderea Universităţii 
de Stat, Institutului de Medicină, Filialei Moldovenești a Academiei 
de Ştiinţe a URSS. Este creat Studioul Cinematografic Moldova-film, 
se înființează Ansamblul de Dansuri Populare Joc, Teatrul Republican 
de Păpuși Licurici. Se pun în funcţiune primele linii de troleibuz. Este 
deschis Spitalul Clinic Republican pentru Copii. Se dă în exploatare 
Stadionul Republican. Se deschide Teatrul de Operă şi Balet, Cine- 
matograful Patria. Se inaugurează Aleea Clasicilor literaturii române. 
Au loc primele congrese ale arhitecților, artiştilor plastici, compozi- 
torilor, scriitorilor, jurnaliştilor. Începe să funcţioneze Televiziunea 
din Chişinău. 


1961-1985. Aceşti ani se impun printr-un avânt sporit de muncă, 
prin speranţa şi străduinţele celor ce trudesc spre a pune temeliile 
unei vieți mai bune şi mai drepte, acestea încununate de unele rea- 
lizări şi succese pe plan economic și cultural. Continuă dezvoltarea 
extensivă a Chișinăului. Centrul orașului este reconstruit, aici făcân- 
du-şi apariţia edificii impunătoare moderne: Casa Guvernului, Pala- 
tul de Cultură al Sindicatelor, Palatul Naţional, Teatrul de Operă şi 
Balet, Circul de Stat, Casa Radio, hotelurile Codru, Naţional. Şi-au 
reînnoit aspectul edilitar vechile cartiere şi suburbii: Botanica, Bu- 
iucani, Râșcani, Ciocana. Producţii noi industriale și alimentare au 
început să furnizeze Uzina de Tractoare, asociaţiile de producţie Zo- 
rile şi Floare, Combinatul de Vin şi Coniac, Uzina de Frigidere, Uzina 
de Pompe, Combinatul de Carne, Fabrica de Bomboane Bucuria. S-a 
dat în exploatare conducta Magistralei de gaze naturale, s-a deschis 
Centrul de Ocrotire a Sănătăţii Mamei și Copilului. Pe baza Filialei 
s-a înființat Academia de Ştiinţe a Moldovei și a fost fondată Grădina 
Botanică a Academiei. Şi-a deschis uşile Institutul Politehnic. A in- 
trat în funcțiune Tipografia Centrală. 


1986-1990. Situaţia de stagnare în economia URSS, criza politică și 
ideologică în sistemul totalitar-comunist, acțiunile de revoltă ale oa- 
menilor muncii în diferite regiuni și republici ale fostei uniuni au avut 
drept consecințe puternice manifestări cu caracter anticomunist şi 
antisovietic la Chișinău şi în alte orașe din Moldova. Principalele re- 
vendicări şi cerinţe: revenirea la tradiţiile istorice şi valorile culturale 

naţionale, punerea în drepturile sale firești a limbii române și scrisului 
românesc, recunoașterea şi respectarea drepturilor omului la cuvânt și 
libera cugetare. Curând are loc prăbușirea Imperiului Sovietic. 


1989 august 31. Este adoptată Legea cu privire la statutul oficial, de 
stat al limbii române și revenirea ei la grafia latină. 


1990 aprilie 27. Intră în aplicare Legea cu privire la drapelul de stat 
Tricolorul. 


1990 iunie 23. Este adoptată Declaraţia despre suveranitatea Republi- 
cii Moldova. 


1991 august 27. Este adoptată Declaraţia despre independența Repu- 
blicii Moldova. 


1992. Republica Moldova devine membru al OSCE (30 ianuarie) și 
membru al ONU (2 martie). 


1993-2000. Chişinăul găzduiește ambasadele multor state, reprezen- 
tanţele instituţiilor şi organismelor internaţionale. Aici au loc reuniri 
la nivel înalt, sunt organizate conferinţe, sesiuni şi congrese științifice 
mondiale. Iau ființă multe întreprinderi și firme mixte moldo-străine. 
Periodic se deschid expoziţii şi târguri în diferite domenii şi ramuri 
economice. 


2010-2018. Moldova parcurge astăzi calea deschiderii spre o lume 
nouă. Chişinăul se afirmă ca principal centru economic și cultural pe 
plan naţional şi european. 


Serial cu acest generic pentru 2018: Cronica orașului (1), Centrul istoric 
(1,2), Botanica (1), Buiucani (1), Râșcani (1), Ciocana (1) ş.a. 

Constantin Gh. CIOBANU 


Unirea Basarabiei cu România 
în imagini filatelice 


C.Gh.C.- d 
istorice, cerce 

% 

octor în ştiinţe 
ător ştiinţific la 


MNEIN. Preşedinte-fondator 


al Asocia 

iei Filateliştilor, 


Maximafiliştilor şi Cartofiliştilor 


din Republica Moldova 


(1994), organizator al multor 
expoziții filatelice naţionale. 


Participan 


la expoziţii de 


filatelie şi cartofilie, organizate 


în străină 


ate, la care s-a 


învrednicit de 44 medalii de 


argint, vermei 
a 20 de mon 


şi aur. Coautor 
ografii, printre 


care 11 de istorie poştală a 


Moldovei. Deco 


rat cu medalia 


„Meritul c 


ivic” Laureat al 


Premiului „Eminescu — Teiul 
de Aur'al Societăţii Culturale 
Române (2011). 


Dezmembrarea Imperiului Rus care s-a pro- 
dus în urma revoluţiei din februarie 1917 a 
însemnat momentul crucial în care popoare- 
le, înglobate în acel spaţiu, au accelerat lupta 
pentru afirmarea identităţii naționale şi pen- 
tru propria organizare în state naţionale pro- 
prii, pe baza principiului autodeterminării. 
Basarabia, ruptă din trupul Moldovei în 1812, 
se găsea într-o situaţie favorabilă desprinderii 
definitive de Rusia. Căci, deşi în cei 100 de 
ani de dominație rusească suferise un proces 
brutal de rusificare, fosta provincie continua 
să fie în marea ei majoritate românească, mai 
bine de 65 % dintre locuitori fiind români. În 
aceste condiţii şi făcând apel la dreptul istoric, 
Basarabia a urmărit mai întâi autonomia față 
de Rusia și apoi, drept scop final, unificarea cu 
România. 


Aici trebuie să amintim că în martie 1917 la 
Chişinău se refugiază Onisifor Ghibu, care 
anterior a fost inspector şcolar primar pentru 
şcolile din Transilvania (1910-1914), fiind 
totodată și profesor de pedagogie la Institu- 
tul Teologic din Sibiu (1910-1912). După 
ocuparea Bucureștiului de către trupele aus- 
tro-ungare, în toamna anului 1916, Onisi- 
for Ghibu se află la Iași, iar din martie 1917 
- la Chişinău, unde devine motorul acţiunii 

revoluţionare basarabene din 1917-1918. Împreună cu câţiva fruntași 
basarabeni întemeiază și organizează Partidul Naţional Moldovenesc. 
Tipăreşte „Ardealul” (de la 1 octombrie 1917), prima „foaie” cu ti- 
par latin din întreg Imperiul Rus, transformat mai apoi în cotidianul 
„România Nouă” (de la 24 ianuarie 1918) - „organ de luptă pentru 
unirea politică a tuturor românilor”, În primul număr publică marea 
„Declaraţie”, întocmită și cu prima semnătură a lui Onisifor Ghibu — 
„de unire cu România a tuturor românilor aflători în teritorii ocupate 
vremelnic de puteri străine” Onisifor Ghibu s-a aflat în fruntea luptei 
care duce la unirea Basarabiei în 1918. 


Acestui om politic, care a de- 


ra 

Par 

pus eforturi pentru a înfăptui 
Unirea, Î.S. „Poşta Moldovei” 
i-a consacrat în anul 2008 o 
marcă poştală (nr. 646), tipă- 
rită într-un tiraj de 200.000 
bucăţi. 


La Aa a.ă 
nisi iba [T 


Unirea Basarabiei cu România a avut loc la 27 martie 1918 pe stil vechi 
(9 aprilie — stil nou) și a fost, de fapt, reunificarea vechii provincii 
românești, pentru a forma România Mare. 


În aprilie 1928, când se marca 
un deceniu de la epocalul eve- 
niment istoric, Poşta Română 
a emis o serie din 7 mărci, de- 
dicate evenimentului. 


Mărcile, realizate în baza ma- 
chetelor elaborate de pictorul 
L. Basarab, au fost tipărite în 


heliogravură pe hârtie albă cu filigran și redau trei modele pentru cele 
7 valori: clădirea Sfatului Țării, în care s-a votat Unirea (valorile de 1 
leu şi 2 lei), imaginea Cetăţii Albe (valorile 7,50 lei şi 10 lei) și cetatea 
Hotin (valorile 3 lei, 5 lei și 20 lei). 


Mărcile respective s-au aflat în circuitul poştal până la 1 aprilie 1934, 
când au fost retrase din comerțul poştal. 

Dimensiunea imaginii e de 37 x 21 mm, tirajul constituie 200.000 serii 


În 1995, în cadrul seriei „Oameni iluştri”, Î.S. „Poşta Moldovei” emite 
o marcă, ce reproduce imaginea lui Constantin Stere (1865-1936), om 
politic şi scriitor. 


Îşi face studiile la Facultatea de drept din Iași, iar în 1897 susţine teza 
de licenţă, în 1901 începe cariera de pedagog de la gradul de profesor 
suplinitor, ca în 1913 să fie ales rector al Universităţii. Timp de 40 ani a 
desfăşurat o activitate publicistică remarcabilă, fiind fondatorul şi con- 
ducătorul revistei „Viaţa românească”, apărută la 1 martie 1906. 


A fost al doilea președinte al Sfatului Ţării (2 aprilie — 25 noiembrie 
1918), jucând un rol important în Unirea Basarabiei cu România. 
Rolul lui în această ședință istorică este deosebit. Cuvântarea sa, bine 
chibzuită şi rostită cu haru-i oratoric caracteristic, autoritatea de luptă- 
tor convins împotriva ţarismului, au jucat un rol hotărâtor în momen- 
tul votării. 


| 


Stere a fost un luptător politic devorat 
nu de ambiţii, ci de idealuri. Așa s-a dez- 
văluit contemporanilor şi tot astfel s-a 


fixat în memoria posterităţii. Personali- 
tate deosebit de complexă, cu activitate 
multilaterală - jurist, profesor, ideolog, 
gazetar, scriitor și om politic — Constan- 
tin Stere s-a situat pe linia unei tradiţii 
vechi şi nezdruncinate, a intelectualului 
angajat. 

Constantin Stere nu a putut face carieră politică, dar le-a fost superior, 
prin consecvenţa democratică, tuturor acelor care îl anatemizau. 

În anul 1995 Î.S. „Poşta Moldovei” emite o marcă poştală, astfel co- 
memorându-l pe ilustrul om politic și scriitor Constantin Stere (1865- 


1936). 


Sfatul Țării a cunoscut mulți bărbaţi, şi doar o singură femeie: Elena 
Alistar — o excelentă oratoare, o inteligenţă sclipitoare, ce analiza totul 
într-o frumoasă limbă românească. 


Între 1909-1916 a urmat Facultatea 
de Medicină de la Iaşi. A fost ares- 
tată pentru „activitate naționalistă” 
împreună cu membrii grupării 


MOLDOVA 


lui Daniel Ciugureanu, deoarece 
susținea necesitatea eliberării prin 
forță a Basarabiei de sub stăpânirea 
rusă. 


Pantelimon Halippa 
1883-1979 


Membră a Partidului Naţional Moldovenesc, a fost aleasă deputat în 
Sfatul Țării din partea ținutului Cetatea Albă. 


Î.S. „Poşta Moldovei”, în anul 1996, în cadrul seriei EUROPA, emite o 
marcă cu un tiraj de 250.000 bucăţi, dedicate Elenei Alistar, care a luat 
parte la evenimentele politice ce au condus Basarabia către Unirea cu 
România. La 27 martie 1918 a votat necondiţionat Unirea Basarabiei 
cu România. 


În 1998 un alt deputat al Sfatului Țării, Pantelimon Halippa (1883- 
1979), apare pe o marcă poştală, emisă în Moldova cu un tiraj de 
200.000 bucăți. 


Pantelimon Halippa (n. 1 august 1883, Cubolta, ţinutul Soroca — 
d. 30 aprilie 1979, Bucureşti) a fost un publicist și om politic basara- 
bean, unul dintre cei mai importanţi militanţi pentru afirmarea spiritu- 
lui românesc în Basarabia și pentru unirea acestei provincii cu Româ- 
nia. A fost președintele Sfatului Țării, care a votat unirea în 1918. După 
1918 a deţinut mai multe funcţii: ministru, secretar de stat pentru 
Basarabia (1919-1920), ministru al lucrărilor publice (1927), minis- 
tru al lucrărilor publice și comunicaţiilor (1930), ministru ad-interim 
la Ministerele Muncii, Sănătăţii şi Ocrotirii Sociale (1930), ministru 
secretar de stat (1928-1930, 1932, 1932-1933), senator și deputat în 

Parlamentul României (1918-1934), urmărind constant propăşirea 
culturală a Basarabiei. 


Pantelimon Halippa a fost întemeietorul Universităţii Populare din 
Chișinău (1917), al Conservatorului Moldovenesc, al Societăţii Scri- 
itorilor şi Publiciştilor Basarabeni, al Societăţii de Editură și Librărie 
„Luceafărul” din Chişinău (1940). În 1932 a editat şi a condus revista 
„Viaţa Basarabiei” şi ziarul cotidian omonim. 


În 1950 a fost arestat și închis, fără a fi judecat, la Sighetu Marmaţiei, 
după doi ani fiind predat NKVD-ului, dus la Chișinău, judecat şi con- 
damnat la 25 de ani de muncă forțată în Siberia. A fost mutat la închi- 
soarea de la Aiud, unde a fost reținut până în 1957. 


A scris peste 280 poezii, articole, schiţe, traduceri, memorii, reușind 
să editeze în timpul vieţii doar un singur volum, Flori de pârloagă 
(1921, Iași), prefaţat de Mihail Sadoveanu. A scris și câteva studii is- 
torice: Bessarabia do prisoedineniă k Rossii (1914), Basarabia înainte de 
dominaţia Rusă (1812-1825), B. P. Hasdeu (1939). Postum i se publi- 
că în revista „Patrimoniu” din Chișinău Povestea vieții mele (1990) şi 
un volum de publicistică (2001). În colaborare a mai semnat și cartea 
Testament pentru urmași (1991). Membru corespondent al Academiei 
Române (1918). Exclus în 1948, Halippa a fost repus în drepturi în 
1990 ca membru corespondent al Academiei Române. 


În anul 2007, când se rotunjeau 75 de ani de la apariţia revistei „Viaţa 
Basarabiei”, Î.S. „Poşta Moldovei” lansează un plic-întreg poştal, care-l 
prezintă pe Pan Halippa — prim-director al acestei ediții. 


La 14 aprilie 2011 Î.S. „Poşta Moldovei” lansează un plic-întreg poștal, 
dedicat pedagogului şi preotului-martir Alexandru Baltaga (1861- 

1941), desemnat ca reprezentant al preoţimii basarabene în Sfatul 
Țării de către Congresul eparhial de la Chișinău. În calitate de deputat 
în Sfatul Țării, la 27 martie 1918, votează pentru unirea Basarabiei cu 
Regatul Român. 


Pentru slujirea sa exemplară la altar, părintelui Baltaga i-au fost confe- 
rite mai multe distincţii bisericeşti şi laice. A refuzat să se conformeze 
solicitării sovieticilor de a merge la unitatea NKVD, adăugând că se 
va pune la dispoziţia lor numai după terminarea slujbei. Este arestat 
noaptea, luat din pat, neîmbrăcat şi dus la Chișinău, unde este anchetat 
în subsolurile sediului NKVD. Părintele Baltaga este deportat în Kazan 
unde, la 7 august 1941, îndură moartea mucenicească. În octombrie 
1995, Adunarea Eparhială a Mitropoliei Basarabiei a propus cercetarea 
vieţii sale pentru canonizare. 


În anul 2013 Î.S. „Poşta Mol- 
dovei” a lansat în circuit poştal 


annaaad 


o marcă dedicată lui Anton 
Crihan (n. 10 iulie 1893, Sân- 
gerei, Gubernia Basarabia — d. 
9 ianuarie 1993, Saint-Louis, 
SUA), avocat, autor, econo- 

mist, politician, profesor şi 
publicist basarabean, membru al Sfatului Țării (1917), subsecretar de 
stat al agriculturii în Directoratul General al Republicii Moldoveneşti 
(1917), deputat în Parlamentul României (1919, 1920, 1922, 1932), 
subsecretar de stat la Ministerul Agriculturii şi Domeniilor (1932- 
1933), profesor la Universitatea Politehnică din Iași și la Facultatea de 
Agronomie din Chişinău (1934-1940). 


Fiind deputat în Sfatul Țării, a votat Actul Unirii, iar mai târziu a fost 
deputat în Parlamentul României și conducător al Comisiei agrare și a 
instituţiei de stat Casa noastră, care a înfăptuit reforma agrară în Basa- 
rabia. 


A predat la Universitatea din lași şi la Facultatea de Agronomie a 
universităţii ieşene cu sediul la Chișinău. A fost numit de două ori sub- 
secretar de stat. Îşi susține teza de doctorat în economie la Universita- 
tea Sorbona din Paris în 1934. 

În anii de după război emigrează din România în Iugoslavia, apoi la 
Paris şi într-un final se stabileşte în Statele Unite. A decedat în Saint- 
Louis, Statele Unite. La dorinţa sa testamentară, a fost înmormântat în 
Chişinău (în Cimitirul Central). 


În anul 2017, când se împlineau 100 de ani de la crearea Sfatului Țării, 
Î.S. „Poşta Moldovei” a emis o coliță, reproducând o fotografie de grup 
cu delegaţii care au votat Unirea Basarabiei cu Patria-Mamă. Coliţa, 
tipărită într-un tiraj de 50.000 de exemplare, lansată în circuitul poștal 
la 23 octombrie. 

Omagiu făuritorilor 
Marii Uniri de la 1918 


Lansare de carte la lași 


La 24 ianuarie curent, Iaşul a întâmpinat oaspeţii veniţi la cinstirea Mi- 
cii Uniri de la 1859 ca întotdeauna cu o atmosferă de sărbătoare. Pre- 
tutindeni, în ciuda unei temperaturi neobişnuit de joase pentru acest 
timp, tocmai -19*C, numai muzică populară, feţe de oameni veseli, 
foarte mulți purtând straie naţionale, pasajul pietonal de la statuia lui 
Alexandru I. Cuza și până la palat - plin de lume binevoitoare și dorni- 
că de comunicare. Tradiţionala horă a Unirii parcă s-a dezlănțuit într- 
un şir fără de capăt... Deşi a urmat calea tradiţiei constituită de zeci de 
ani, sărbătoarea din acest an poartă o încărcătură emoţională aparte. 
Ea se circumscrie sublimului eveniment pe care îl marcăm, Centenarul 
Marii Uniri. 


24 ianuarie 2018, Iaşi, Muzeul Unirii. Lansarea albumului 
„Basarabia în actul Marii Uniri de la 1918”. De la stânga la dreapta: 
prof. univ, dr. Gheorghe Iacob, prof. Cătălin Turliuc, acad. Alexandru Zub, 
dr. ing. Gheorghe Prini, prof. univ, dr. hab. Ion Țurcanu 

AUTORI: ION TURCANU, MIHAI PAPUC 
EDITURA: ŞTIINŢA 


Întreprinderea Editorial-Poligrafică „Ştiința” de la Chişinău a venit la 
sărbătoare cu o noutate editorială de excepție, un album consacrat Ma- 
rii Uniri de la 1918, intitulat Basarabia în actul Marii Uniri de la 1918. 


Întrucât apariția volumului a coincis cu ziua sărbătorii de la Iași, Editura a 
decis, de comun acord cu conducerea Muzeului Unirii din ași, ca prima 
lansare să se producă în această incintă, fostă reşedinţă a domnitorului Ale- 
xandru loan Cuza, făuritorul Micii Uniri, şi reşedinţă a regelui Ferdinand, 
întregitorul țării, sub al cărui sceptru a fost realizată Marea Unire. La festi- 
vitatea de lansare, Editura a avut ca invitați speciali câteva personalități ale 
Iașului, specialişti în domeniu: academicianul Alexandru Zub, prof. univ., 
dr. Gheorghe Iacob, unul dintre prorectorii Universităţii „Al. I. Cuza”, şi 
prof. Cătălin Turliuc, cercetător la Institutul de Istorie „A. D. Xenopol!” din 
Iași. Alături de invitaţi au fost prezenți şi autorii albumului: prof. univ., dr. 
habilitat în istorie Ion Țurcanu şi Mihai Papuc. 


Desfăşurarea evenimentului a fost moderată de dr. inginer Gheorghe 
Prini, directorul Î.E.P. „Ştiinţa”, care a mulțumit publicului pentru par- 
ticipare şi interesul manifestat față de ediția în discuţie. Domnia Sa a 
menţionat dorința Editurii de a tipări o asemenea lucrare. Istoricul Ion 
Țurcanu era pregătit să răspundă, propunând un concept care pe par- 
curs a fost modelat, perfecționat, completat până a se ajunge la formula 
în care a apărut. 

Ediţia din 2016 Documente Sfatul Ţării (1), tipărită de Editură, cuprin- 
dea toate procesele-verbale ale şedinţelor în plen ale primului parla- 
ment basarabean, fiind, de fapt, istoria scrisă pe care a parcurs-o Basa- 
rabia între anii 1917-1919. 


Era firesc, probabil, ca după o istorie scrisă să apară și una în imagini, 
un film de fapt, cu fețe de oameni, făuritorii acestei istorii, edificii, în- 
truniri publice etc. 


Desigur, publicarea unui album cu tema Unirii Basarabiei cu România ar 
fi trebuit să fie un obiectiv prioritar pentru orice editură, mai ales pentru 
una care activează în cadrul Academiei. Din păcate, nu s-a întâmplat. Din 
1933, când ofițerul de origine basarabeană Gheorghe Andronachi tipă- 
rea cu cheltuiala proprie Albumul Basarabiei. În jurul marelui eveniment al 
Unirii, nimeni nu a mai încercat să realizeze o asemenea ediție. 


Din mai multe considerente se poate afirma că apariția acestui album era 
mai mult decât o necesitate. În primul rând, pentru că albumul Andro- 
nachi era demult o raritate bibliografică pe care nu o poate vedea toată 
lumea, apoi, cu trecerea timpului și acumularea de noi informaţii la temă, 
acesta apare într-un fel depășit de timp. În al doilea rând, sunt foarte gra- 


Vorbeşte acad. Alexandru Zub 

Albumul este prezentat de către prof. univ, dr. Ion ȚURCANU, unul dintre autori 


ve consecințele propagandei comuniste împotriva Unirii, batjocorirea 
acestui eveniment și defăimarea, ponegrirea fruntașilor care au făurit 
Unirea de la 1918, ajunşi să fie numiţi „trădători de țară” Este o rușine 
că această profanare continuă și azi, chiar cu o mai îndârjită intensitate. 


Albumul tipărit de Editură își propune reanimarea în Basarabia a ideii 
Unirii, sensibilizarea conaţionalilor noştri în privința mărețului dezi- 
derat național, îndemnându-i la o mai grabnică şi mai temeinică inte- 
grare a acestora în comunitatea tuturor românilor. 


În continuare, dl director Gh. Prini a ţinut să sublinieze că această apariţie 
editorială face parte dintr-un program special de omagiere a Centenaru- 
lui Marii Uniri, program demarat în 2016 cu editarea primului volum 
din documentele Sfatului Țării, pomenit mai sus. În prima jumătate a 
anului 2018 vor vedea lumina tiparului volumul 2 de documente, care va 
include procesele-verbale ale şedinţelor Comisiei agrare a Sfatului Ţării, 
iar până la sfârşitul anului şi volumul 3, care va conţine procesele-verbale 
ale şedinţelor Comisiei constituționale a Sfatului Ţării. 


Până la 27 martie curent, în colecţia „Pagini despre Basarabia” urmea- 
ză să apară o carte a academicianului Ștefan Ciobanu, fost membru al 

Sfatului Țării, intitulată Basarabia. Populația. Istoria. Cultura, scrisă şi 
tipărită în 1941 în limba franceză, menită să facă cunoștință lumii cu 
destinul tragic al acestei provincii românești. Şi a doua carte, îngrijită și 
comentată de cercetătorul ieşean Victor Durnea, cu titlul Basarabia în 
presa anului 1918. Interviuri și anchete. 


O altă lucrare din acest program cuprinde discuţiile despre Unirea Ba- 
sarabiei cu România în cadrul așa-numitului Parlament Marghiloman 
în anul 1918. Ea urmează să apară sub îngrijirea aceluiași Victor Dur- 
nea până în toamna anului curent. 


Alte câteva titluri ale Editurii „Ştiinţa” tipărite anterior se înscriu perfect 
în acest proiect de cinstire a înaintaşilor noștri: Nicolae Iorga Neamul ro- 
mânesc în Basarabia; Gheorghe Bezviconi Profiluri basarabene; Dumitru 
Moruzi Scrieri (ediţie în două volume), Ion Buzdugan Scrieri (ediţie în 
două volume), D. Iov Scrieri (ediţie în două volume) ș. a. 


În alocuţiunea sa, acad. Alexandru Zub a subliniat importanţa acestui 
album, considerându-l un eveniment pentru istoriografia națională și 
pentru societatea civilă, fiindcă apariţia lui fixează o anumită ipostază 
a fenomenului, a procesului de unificare care s-a produs la Chişinău și 


Vorbește prof. Cătălin TURLIUC 

în toată Basarabia, proces care are propria lui istorie şi care te invită la 
reflecții pe mai multe planuri. DI academician a salutat autorii lucrării 
care au venit la Iași cu un dar deosebit, evocând îndeosebi relaţia colegia- 
lă, chiar prietenească de mulți ani pe care o are cu istoricul Ion Țurcanu. 


Dl prof. univ., dr. Gheorghe Iacob a ţinut să accentueze că lucrarea este 
bine documentată, prezentând rolul Sfatului Țării prea puţin cunos- 
cut în istoriografia românească. Au existat trei organisme: Sfatul Ţării 
a fost primul, după aceea vine Congresul de la Cernăuţi și apoi cel de la 
Alba-Iulia. Apariţia Sfatului Țării a fost un semnal interesant: pe timp 
de război, înconjurată de trupe țariste, România a avut capacitatea să 
se administreze. În aceste condiții armata română a mers la Chișinău 
să asigure securitatea. Nu armata a făcut Unirea, nici la Chișinău, nici 
la Cernăuţi, nici la Alba-Iulia. 


Lucrarea trebuie evaluată ţinând cont cu stricteţe de obiectivele ce și le- 
au propus autorii, şi nu după ceea ce ar fi putut fi. Faptul că a apărut acum, 
consideră vorbitorul, demonstrează că Basarabia a furat startul, cum se 
zice în sport, pentru că Bucureștiul se mişcă mai greu... De asemenea, 
este apreciat și faptul că textele au fost traduse în limba engleză, pentru 
cei care nu cunosc limba română. Un merit este considerat și faptul că a 
surprins explozia românismului din 1917-1918, un fenomen fantastic, 
iar autorii au reușit să pună în valoare semnificaţia evenimentelor. 


Dincolo de aprecierea muncii autorilor albumului, vorbitorul a făcut o 
mențiune aparte pentru întregul colectiv al Editurii: „Eu cred că merită 
toată lauda și Editura. Mă pricep ce înseamnă o editură, am stat în edi- 
tură ani, cunosc Editura Universităţii de la Iaşi, de la mașini la oameni, 
cunosc ce înseamnă munca în editură. Au scos o carte cu calități tipo- 
grafice excelente. Cine se pricepe ştie ce înseamnă o carte bine făcută”. 


Prof. Cătălin Turliuc a subliniat două lucruri care i s-au părut relevante 
în contextul apariţiei acestui album. 


Primul este cum ne raportăm noi față de două concepte fundamentale 
care sunt valide, valabile și viabile deopotrivă lumii de azi: națiune şi 
stat. De o vreme i s-a cântat prohodul naţionalismului de foarte mulți 
dintre cei care au crezut că, odată cu globalizarea sau mondializarea, 
sentimentul identitar poate fi depăşit. Noi, românii, şi nu numai noi ar 
fi bine să conştientizăm că trecutul de multe ori nu este decât un pseu- 

donim al prezentului și trecutul, fiind autonom, are rolul său în mani- 
era în care noi înțelegem să ne conservăm într-un mod care depășește 
dimensiunea rezilienţei fiziologice, aceea ce în dimensiunea spirituală 
ni se spune să fim veşnic pomeniţi. Și acest lucru e relevant atunci când 
se face referire la procesele fondatoare, fie la geneza națiunii române, 
fie la geneza statului. 


Dacă vorbim de state vechi şi state noi, ar trebui să spunem că, văzând 
politicieni care vorbesc despre o sută de ani de Românie modernă, ne 
dăm seama ce mult lipsește înțelegerea istoriei și ce mult putem per- 
verti concepte care ne pun de multe ori în conflict cu vecinii noștri. 


Vorbind de valoarea acestui album și de relevanța lui, dl profesor Tur- 
liuc crede că trebuie să ne amintim cu toţii de un sentiment profund 
uman. Atunci când suntem în mare dificultate ne gândim cu toţii la 
mama. Așa trebuie să înțelegem și raportul provinciilor care s-au unit 
cu țara-mamă, cu ceea ce mai rămăsese din țara-mamă în 1918, pentru 
că nimeni nu anticipase vreodată sfârşitul atât de glorios şi, din păcate, 
unic în istoria secolului XX — un veac traumatizant, un veac al extreme- 
lor, un secol care, alături de o mare bucurie, ne-a generat războială și 
momente de tragism și de tristeţe. 


Dimensiunea unui naționalism de tip risorgimento, a unui naționalism 
lipsit de dimensiunea sa xenofobă, antropologică, a rămas o coordona- 
tă fundamentală a vieţuirii noastre. 


Așa cum muribundul îşi îndreaptă gândul spre mamă, iar cel care cade lup- 
tând pentru patria sa se gândeşte la mama sa, așa şi Basarabia, și Bucovina, și 
Transilvania, înțelegând prin asta, firește, Ardealul, Crișana, Maramureșul 
și părţile ungurești, au venit către noi într-un mod firesc, natural și aș spu- 
ne mai mult decât atât, democratic, pentru că și Sfatul Țării, şi ceea ce s-a 
întâmplat în Palatul Metropolitan de la Cernăuţi, şi ceea ce s-a întâmplat la 
Alba-Iulia au fost o dublă legitimare, dublă plebiscitar. 


Vorbitorul a apreciat mai multe calități ale albumului, în primul rând 
Breviarul de la finele cărţii cu datele biografice succinte privitor la 
membrii Sfatului Țării și la atitudinea lor față de Unire. Sunt persona- 
je, sunt nume, sunt oameni, sunt destine, sunt fapte care trebuie să fie 
recuperate. De ce? Se întreabă vorbitorul și tot el răspunde: Pentru un 
motiv foarte simplu, suntem în anul Centenarului. 

În final, vorbitorul a menționat că „nu avem deocamdată o monogra- 
fie a războiului de întregire a ţării, avem multe studii, dar nu avem o 
carte, care să aducă în faţa tinerilor de azi care sunt privaţi de o isto- 
rie frumoasă, de o istorie care să spună o poveste, nu avem imaginea 
globală a acestei prime conflagrații mondiale, primul război total din 
istoria umanităţii. O asemenea lucrare ne-ar face să vedem că Unirea 
Basarabiei la 27 martie a fost o gură de oxigen pentru o națiune pu- 
ternică, pentru un stat care s-a aflat în preajma derivei. Nu toți au fost 
optimişti, nu toți au crezut că se va naște România întregită, România 
dodoloaţă, cum îi spuneau ardelenii. Dar cei care au crezut cu adevărat 
au fost mânaţi nu numai unul de altul, ci şi de o conştiinţă puternică, 
conştiinţa căreia nu trebuie să ne ferim să-i spunem națională. Dacă 
românului îi lipseşte azi ceva, manifest explicit asumat și afirmat, de- 
opotrivă este această dimensiune a unei conştiinţe naţionale care nu 
trebuie ascunsă cu pudibonderie. Cred că acesta este rolul istoricilor. 
Albumul este în primul rând un instrument. Albumul este făcut nu 
pentru cei care nu au timp să citească. Albumul este cel care îți aduce 
în fața ochilor o imagine credibilă și absolut obiectivă pentru că, nu-i 
așa că un obiectiv de aparat de fotografiat nu este altceva decât surprin- 
derea unei clipe fundamentale?” 


Unul dintre autori, prof. univ., dr. Ion Ţurcanu, a mulțumit asistenţei 
şi vorbitorilor pentru înalta apreciere a lucrării, menționând, asociin- 
du-se cu ceilalţi vorbitori, că „încă nu s-a scris cartea cea bună, cartea 
cea dreaptă a Marii Uniri, cartea netrucată, adevărată, neinzorzonată a 
Unirii. Ea este așteptată și sperăm că ceea ce nu au făcut legiuitorii și 
nici istoricii referitor la acest eveniment în suta de ani care a trecut se 
va face de acum încolo”. 


Editarea albumului Basarabia în actul Marii Uniri de la 1918 este un 
pas serios în vederea realizării acestui deziderat. 


Reporter LR 

Gheorghe |. BRĂTIANU 
| Nicolae Iorga, istoric al românilor 


Domnule Mareșal, 
Domnule Preşedinte, 
Domnilor colegi, 


Închinând acest cuvânt, pe care Statutele, ca şi tradiția îmi impun 
a-l rosti la intrarea în Academia Română, amintirii lui Nicolae Iorga, 
nu-mi îndeplinesc numai o obligațiune ce răspunde dorinței pioase a 
membrilor ei. 


M-a urmărit, într-adevăr, în anii din urmă o stăruitoare părere de rău: 
aceea că, împrejurări potrivnice, cum se ivesc de atâtea ori în viață, 
m-au împiedecat, până în ceasul neprevăzut al cumplitului său sfârșit, 
să aduc, din timpul vieţii marelui meu predecesor, prinosul de recu- 
noaştere al uriașei sale opere, într-o vreme în care, printre atâtea laude 
şi atâta hulă, o părere independentă și obiectivă ar fi avut în ochii săi 
mai multă valoare. În lipsa acestui cuvânt, pe care nu l-a auzit, în zile- 
le în care, acoperit de onoruri, stătea în sfatul regelui, îmi rămâne cel 
puţin satisfacția de a-i fi evocat amintirea în fața ultimilor săi studenți, 
într-un ceas tragic, în care pata de sânge ce i-o lăsa moartea, pe o pa- 
gină întunecată a istoriei noastre, nu apucase încă a se închega. Dar 
oare, vorbind despre Nicolae Iorga, al cărui cuvânt și al cărui îndemn 
se revarsă zilnic în munca și în gândul nostru, din sute și mii de scrieri, 
se poate înțelege că nu mai e printre noi, că trecerea anilor îi îndepăr- 
tează umbra în zările trecutului, de atâtea ori limpezite de neobosita sa 
cercetare? Mai degrabă îmi pare că se potriveşte acestei clipe însem- 
narea pe care i-o dictase cândva sensibilitatea sa pururea vie, atunci 
când trecuse pragul bisericii din Căușani, de lângă Nistru, multă vreme 
înstrăinată de rosturile ei creştinești sub stăpânirea păgână a tătarilor: 


E Discurs de recepție rostit pe 26 mai 1943 la Academia Română, cu răspunsul d-lui 
Alex. Lapedatu 

„Pare, ne spune el, că sfinţii cu nume româneşti mă privesc cu ochii 
lor care nu mai sunt scoși de ascuţișul săbiilor, pare că mă privesc şi 
mă înţeleg, căci doar sunt sfinți de ai mei, sfinți buni și omenoși, de-ai 
neamului meu şi, dacă e vreunul din cei cari ţin biserica pe mâini, care 
să fie îngropat aici, şi el va fi stând acum în mormântul său, ascultând. 
Căci de ce n-ar fi înviat el, mortul, dacă învie în această biserică a odih- 
nei limba morţilor?” 


A împrospăta amintirea atâtor spornice și însuflețite lucrări înseamnă 
oare altceva decât a grăi limba acelui plecat dintre noi, a-l readuce o clipă 
viu în mijlocul nostru pe el, a cărui muncă fără preget a fost viața însăși? 
„Avea, spunea nu de mult în şedinţa Academiei de Inscripţii a Franţei 
în care a rostit una din cele mai frumoase comemorări colegul nostru, 
d-l Mario Roques, o putere de muncă, o continuitate în preocuparea lu- 
crului menite a uimi pe cei mai laborioși și mai viguroși dintre noi. În 
România sau în străinătate, la oraş sau la ţară, călătorind prin țară sau 
prin Europa, niciodată Iorga n-a încetat de a citi, a transcrie, a compune, 
a dicta. Nu cred că acest cuvânt: vacanţă să fi avut pentru el vreun înţeles, 
după cum nici acel de «odihnă»; nu l-am întâlnit niciodată, nici eu nici 
altul, fie chiar în stradă, fără să-mi fi lămurit, arătat sau demonstrat lucra- 
rea ce avea în minte în chiar acea clipă, descoperirea ce o făcuse, gândul 
ce-i venise, sistemul pe care-l construia, proiectul pe care-l înjgheba”. 


A descrie o astfel de activitate şi a analiza opera ale cărei titluri în ordi- 
nea lor de apariție umplu volume întregi — depășește, desigur, puterile 
unui singur om. Şi astfel, în mod firesc suntem aduși, oricare dintre noi 
încearcă a-i cuprinde ori măcar a-i socoti cu gândul nenumăratele în- 
făptuiri, să ne mărginim la vreun capitol mai restrâns, pe care posibili- 
tăţile noastre de timp şi spaţiu ni-l arată mai ușor de adus la îndeplinire. 


În frumosul său elogiu academic, pe care l-a citit aici acum doi ani, d-l 
Bănescu a stăruit, după o scurtă privire asupra vieții și cercetărilor, în 
toate domeniile, ale „învățatului fără pereche”, asupra ideilor de înnoi- 
re ale „Sămănătorului” și a laturii de naționalism premergător al mișcă- 
rii sale literare. În paginile atât de duioase ce le-a scris „despre Nicolae 
Iorga” preşedintele nostru, d-l I. Simionescu, se regăsesc mai ales icoa- 
nele tinereţii şi ale copilăriei, în care adesea evocarea sa a întovărășit, 
în drumul spre şcoala primară din mahalaua Botoşanilor, pe copilul în 
haine de „pluş” pe care-l purta de mână grija iubitoare a mamei. 

De asemenea, conferințele sau cuvintele comemorative ce au urmat 
până acum - puţine încă, după intervalul de tăcere înfiorată ce i-a în- 
semnat pieirea — au avut de scop să arate doar una din multiplele la- 
turi ale operei omului de știință, căci de scrisul său de ziarist sau de 
acțiunea sa politică n-a venit încă timpul să se poată rosti o judecată 
senină și temeinică. Eu însumi, când am redeschis porţile Institutului 
de Istorie Universală, căruia i-a închinat cei din urmă ani de trudă și i-a 
lăsat moştenire comoara sa de cărți și râvna sa de cercetări, n-am putut 
decât să schiţez, în liniile lor esenţiale, legăturile sale cu istoria lumii, pe 
care, singur dintre învățații acestui neam a putut-o cuprinde întreagă în 
scrierile sale sau, la o nouă ședință de deschidere, să urmăresc în scrisul 
său firul ce leagă cele dintâi lucrări de cele de pe urmă prin afirmarea 
unui crez statornic al drepturilor şi năzuinţelor, întemeiate prin veacuri 
de jertfă și de sânge ale poporului său. 


Următor acestui principiu, socotesc că acum, în acest loc, îmi revine 
sarcina să vorbesc despre Nicolae Iorga ca membru al Academiei Ro- 
mâne și pentru că, o privire cât de scurtă asupra multelor sale publica- 
ţiuni, ce au apărut sub auspiciile Academiei, îmi dovedeşte că majo- 
ritatea lor covârșitoare privește istoria naţională și îmbrățișează toate 
aspectele și problemele trecutului românesc, mă cred îndreptăţit a în- 
treprinde cutezătoarea încercare de a vorbi astăzi despre Nicolae Iorga, 
istoric al românilor. 


Porţile Academiei nu s-au deschis, cum s-ar putea crede, nici de îndată, 
nici prea lesne pentru dânsul. Dacă i s-a făcut loc, încă de la 1897, prin- 
tre membrii corespondenţi, după ce abia trecut de vârsta de douăzeci 
de ani, ajunsese profesor la Universitate, la catedra ce era s-o ilustreze 
aproape jumătate de secol, au trecut patrusprezece ani până ce i-a fost 
dat să rostească, în sesiunea din mai 1911, cuvântul de intrare în Aca- 
demie despre Două concepţii istorice, la care i-a răspuns fostul său pro- 
fesor din anii de studioasă tinereţe de la Iaşi, Alexandru Xenopol. Din 
paginile acestui răspuns, în care elogiile atât de meritate, după cea mai 
bună tradiţie academică, se îmbină cu malițioase observaţii, nu fără a 
lipsi şi critica unor excese de memorie și de erudiție, se poate desprin- 

de ecoul unor pătimașe discuţii şi polemici, ce au opus, prin anii 1900, 
metodele noi de cercetare ale tânărului istoric, format la școala răbdă- 
toare şi severă a Apusului, supravieţuirilor întârziate ale romantismului 
altei generații, mai vârstnice. Nu prevedea, desigur, atunci că același 
epitet de „romantic” era să-i fie aruncat, la rândul său, de alţii care-i 
urmaseră învățământul, fără a ne mai întreba ce rezervă viitorul, ce nu-l 
putem măcar întrezări, criticilor săi de ieri şi de astăzi. Astfel trece, din 
generaţie în generaţie, printr-o înlănțuire fatală a împrejurărilor în care 
s-ar putea aproape defini una din legile ce, de atâta vreme, le caută isto- 
ricii, aceeași pornire de dărâmare şi de reclădire, din care se alcătuieşte 
viaţa disciplinei noastre în nesfârșita ei continuitate. Dar tot din mână 
în mână trece, în cursul anilor, și făclia ce luminează, de la care, an de 
an, cât va trăi în această omenire frământată de propriile ei distrugeri 
dorinţa binelui și a civilizaţiei, se vor aprinde nouă candele de evlavie 
şi înălţare ale spiritului, în veci biruitor. Şi cât temei nu cuprinde înțe- 
lepciunea senină din cuvintele de acum trei decenii ale lui Xenopol: 
„Răul pe care un om l-a făcut dispare în binele total, ca râurile în sânul 
mării; de aceea, nu trebuie niciodată să apreţuim activitatea unui om 
dispărut și căruia critica nu-i mai poate folosi după greșelile şi rătăcirile 
lui, ci numai după sporul ce l-a adus în comoara de bunuri omenești. 
Greşelile ce el le-a înfăptuit vor fi ocolite de urmași și ele îi vor feri de a 
recădea în ele... Rezultatele trainice ale activităţii lui vor rămânea însă 
pe vecie redate de formele adevărului, binelui și ale frumosului pe care 
el le-a adus la lumină”. 


De altfel, Academia nu așteptase să-l numere printre corespondenții 
ei pentru a începe tipărirea în Analele Secţiunii Istorice a Contribuţi- 
unilor la istoria Munteniei şi aceea, a Pretendenţilor domneşti în veacul 
al XVI-lea. De atunci, cu o întrerupere de câţiva ani, ce o înseamnă 
cearta de pe muchea de despărțire a celor două veacuri, între el și unii 
istorici mai vechi, contribuţiile sale s-au înmulțit, până a umplea, în 
anii din urmă, aproape volumele întregi ale „Memoriilor” Academiei. 
Din această activitate, cu adevărat prodigioasă, putem distinge de la 
început mai multe categorii de lucrări. Sunt, de o parte, publicaţii de 
izvoare, aflate de el prin atâtea biblioteci şi arhive şi aşezate ca adevă- 
rate pietre de temelie la clădirea unei istorii a românilor, mai vie, mai 
bogată, mai deplin lămurită asupra tuturor legăturilor și problemelor 
ei, decât se putuse scrie până atunci. 

De altă parte, comunicările sale înseși strângeau mereu informaţii și 
materiale nouă, cele de multe ori adăugate în anexă la interpretările 
şi studiile de amănunt, mereu înnoitoare. „Documente”, „manuscrip- 
te”, „îndreptări şi întregiri”, „socotelile Brașovului și ale Sibiului”, studii 
critice asupra cronicilor muntene îşi aduc, astfel, contribuţia la o mai 
bună cunoaştere a vieții românești de odinioară. Cine ar putea tăgădui 
rezultatele acestor lucrări, ce ar fi fost de ajuns pentru a așeza pe auto- 
rul lor la loc de cinste printre ctitorii istoriografiei românești? Până și 
cei mai înverșunați critici ai săi vor recunoaşte mai târziu cât de mult 
s-a lucrat, de jumătate de secol, în domeniul istoriei românilor. Con- 
cluziile lor se întemeiază pe „masa uriaşă de documente” ce a fost pu- 
blicată în acest răstimp, pe „nenumăratele monografii” care au folosit 
aceste izvoare nouă, pe faptul că „domenii și epoci întregi” ale istoriei 
naţionale sunt mult mai binecunoscute decât erau acum cincizeci de 
ani. Desigur, pe asemenea temelii se pot încerca alte arhitecturi decât 
cele învechite și nu e mulțumire mai mare decât de a putea descoperi, 
dincolo de zidul ce oprea privirile, perspectivele unei lumi până atunci 
nebănuite. Dar și în această împrejurare se cuvine să nu uităm pe ume- 
rii cui ne-am ridicat pentru a privi peste peretele despărțitor, iar altora 
le este dat să cumpănească în judecata lor opintirea uriașului, pe care 
se sprijină contribuţia acelor ce pot privi mai departe, fiindcă au venit 
mai târziu. 


Se poate spune, deci, că din acești ani de necurmată răscolire și pu- 
blicare de izvoare istorice, paralel cu preocupările constante de istorie 
universală, ce, de asemenea, nu l-au părăsit niciodată, studiul istoriei 
românilor se confundă cu viaţa lui Nicolae Iorga. El nu lipseşte din nici 
o călătorie, îl întâmpină în oricare centru de cultură i se opreşte po- 
pasul. La Bologna află notele și corespondenţa stolnicului Constantin 
Cantacuzino; la Veneţia și la Genova, întâile atingeri ale negustorilor 
lumii medievale cu țărmurile noastre de la Chilia și Cetatea Albă; la 
Lemberg, Liovul strămoșesc, scotocește condicile din care răsare în- 
treaga viață apusă a Moldovei lui de baştină, ale cărei legături le află 
până și în arhivele de la Königsberg și Berlin. Iată-l acum răscolind din 
praful hârtiilor de la Praga și Viena urmele trecerii lui Mihai Viteazul 
la curtea împărătească, spre a regăsi mai limpede, din instrucţiile date 
solilor săi, imperativul acestei domnii neasemuite: „hotarul Ardealu- 
lui, pohta ce am pohtit'. Și, în sfârșit, până şi în orașele depărtate de 

relaţiile obișnuite ale țărilor noastre, ca Miinchen sau Innsbruck, se 
apleacă, într-o clipă de evlavie şi duioșie asupra amintirii pribegilor ce 
şi-au purtat pașii până în aceste locuri, pretendenți domneşti izgoniți 
sau domni maziliţi, ca blândul Petru Șchiopul, al cărui fiu nevrâstnic a 
murit printre străini. 


Am descris aiurea drumul său de pelerin şi de prooroc prin ţinuturile 
vecine ale vechii Românii, cercetând peste tot viața românilor de peste 
hotare, crainic adesea urmărit al deșteptării şi al dreptăţii ce va să vie. 
Nu mai puţin rodnice sunt însă drumurile prin țară: „sate şi mănăstiri”, 
„drumuri şi orașe” se întipăresc în amintirea sa, întregind „chipurile și 
icoanele” trecutului românesc, din care răsare acum viața umilă și uita- 
tă, dar cât de vie, a negoțului și a meseriilor din ţările noastre, alături de 
cronica mândră a domnilor și boierilor. O contribuţie deosebită aduce 
iarăşi întâlnirea, în aceeași preocupare de cercetare și înviere, a unei 
istorii osândite pe nedrept, cu coborâtorii unora din aceste neamuri, 
ai căror strămoşi au domnit sau au stat la loc de frunte în divanul vo- 
ievozilor. Din îndemnul bătrânului Gheorghe Cantacuzino el publică, 
astfel, documentele păstrate cu grijă în arhiva familiei şi, spre bucuria 
proprietarului ei, apropie obârşia domnilor din veacul al XVII-lea de 
tradițiile împărăteşti ale Bizanțului. Descendenții lui Gheorghe Bibes- 
cu şi Barbu Știrbei, domnitorii Țării Românești în veacul trecut, dintre 
care unul a moștenit numele Brâncovenilor, ei înșiși urmaşi de Basa- 
rabi, îi îmbogăţesc cercetarea cu tot ce privește strălucita stăpânire a lui 
Constantin Brâncoveanu, domnul creştin, mucenic al credinţei, sau cu 
actele ce așază într-o nouă lumină domnia lui Barbu Dimitrie Știrbei, 
organizatorul și îndrumătorul înțelept al generaţiei ce a pregătit Uni- 
rea. Iar într-o vreme în care greutățile băneşti, de atâtea ori înfruntate, 
amenințau să oprească în loc editarea textelor ce priveau istoria naţio- 
nală, dărnicia unui Alexandru Callimachi îi va îngădui să urmeze mun- 
ca începută și să dea la lumină și istoria literaturii românești în veacul 
al XVIII-lea. Legăturile cu Nicolae Filipescu, luptătorul neînfricat, îi 
deşteaptă interesul pentru cronica atribuită lui Constantin Căpitanul. 
Contactul cu acești oameni luminaţi și patrioţi, purtând, în împrejură- 
rile schimbate ale vremurilor nouă, mândria unui trecut ce a avut pa- 
ginele sale de strălucire, deşteaptă în Nicolae Iorga, legat el însuși prin 
ascendenți de ai săi de boierimea Moldovei sau chiar de lumea hulită a 
Fanarului, acea mândrie firească a strămoşilor din care se dezvoltă, mai 

presus de orice pregătire erudită, simţul înnăscut al istoriei. „Nu m-am 
făcut istoric, ne mărturisește mai târziu, în amurgul unei «vieți de om, 
așa cum a fost», nici din cărți, nici de la profesori, nici prin metodele 
seminariilor; eram așa de când îmi aduc aminte şi poate din ceea ce au 
lăsat în mine alții, care, pe vremea lor, au văzut larg istoria ţării și au 
şi făcut-o”. Dar nu numai din adunarea de izvoare necunoscute și din 
lămuririle ce le aduc unei mai depline înţelegeri a faptelor se alcătu- 
ieşte contribuţia nouă a lui Iorga la istoria neamului său. El este doar 
şi rămâne profesor de istorie universală, îmbrățişând orizonturi mult 
mai largi decât acela al țărilor locuite de români; mai aproape de noi, el 
se înscrie în cercetarea modernă a ştiinţei printr-o istorie a Imperiului 
Bizantin şi alta a Imperiului Otoman. Din mulțimea de izvoare şi de 
lucrări ce le foloseşte, spre a le alcătui, el nu uită să dea în vileag orice 
împrejurare care poate îmbogăţi istoria românilor. Dar Bizanțul Evului 
Mediu şi Stambulul sultanilor i-au atras atenţia asupra Sud-Estului Eu- 
ropei, pentru studiul căruia va înfiinţa în curând un institut deosebit, 
pe care tot el îl va conduce și însufleți până la sfârșitul vieții. Pe această 
latură se aşează, în lumina mai deplină a cercetării sale, rostul de cti- 
tori şi de ocrotitori al domnitorilor noştri față de bisericile creștine ale 
Răsăritului, de la Athos până în Epir sau la depărtatul munte Sinai; iar 
în vremea mai apropiată a deșteptării la o viață naţională, rolul nostru 
de mijlocitori onești şi sinceri ajutători pentru popoarele obijduite ale 
Peninsulei Balcanice, care nu păstraseră sub stăpânirea turcească nici 
viaţa noastră de state autonome, nici tradiţiile noastre neîntrerupte de 
cultură. 


Dar învățatul, trecut prin disciplina şcoalei de înalte studii din Paris, 
pentru a urma apoi la Leipzig școala riguroasă a lui Lamprecht, aducea 
și preocupări de alt ordin, ce până atunci își găsiseră prea puţin, sau 
de fel locul cuvenit în scrierea istoriei naţionale. Pentru Iorga, istoria 
fiind viaţă însăși, aşa cum a fost şi cu tot ce a fost, nu se putea mărgini 
la enumerarea războaielor și întâmplărilor zilnice, mai puţin încă la o 
înșirare de biografii panegirice. Cultura toată se integra în istorie, cu 
toate manifestările ei literare și artistice, după cum poporul întreg, de 
la vlădică la opincă, de la conducătorii săi cu spada ori cu sfatul până 
la masele anonime ale așezărilor sătești, lua parte la viaţa istorică. Era 
dat veacului nostru să descopere formula grozavă a războiului total; se 
poate spune că Iorga a fost printre acei care au avut viziunea istoriei 

totale, nu însă spre a distruge, ci spre a construi. 


Din aceste preocupări au izvorât pe rând lucrări ce, de asemenea, ar fi 
ajuns să-i consacre faima: istoria bisericii, a armatei, a şcoalei, istoria 
literaturii române din veacul al XVIII-lea, urmată de aceea din veacul 
al XIX-lea până la 1866 şi însoţită de alte numeroase studii și comuni- 
cări, unele din ele tipărite şi în „Memoriile” Secţiei noastre Literare. 
De altă parte, bisericile României, ale căror inscripţii le adunase într-o 
răbdătoare culegere, au fost studiate deosebit în „Buletinul Comisiunii 
Monumentelor Istorice”, la care contribuţia președintelui era nu mai 
puţin spornică: ele au alcătuit temeiul unei istorii a artei românești, ce 
va fi isprăvită mult mai târziu, în colaborare cu Gheorghe Balș, spre a 
dovedi, cum ne-o spune însuși „că în clădirile domnești, boiereşti, ne- 
gustorești și țărănești ale pământului românesc nu e o serie de imitații 
răzlețe, când de la unii, când de la alţii, ci manifestarea progresivă, pe 
baza realităţilor naţionale, locale și cu adaosul chibzuit al influențelor 
de aiurea... a unei concepţii unitare şi armonioase”. 


„Toate acestea, ne spune pe urmă în însemnările care-i torc firul vie- 
ţii, n-ajungeau însă. Ele trebuiau topite într-o operă sintetică, de care 
am fost legat timp de un an întreg de zile, reducând toate preocupările 
mele la cugetarea, plină de îndărătnice îndoieli, asupra arhitecturii și 
dezvoltării ei”. Un an consacrat unei opere: ce poate dovedi mai bine 
însemnătatea pe care o dădea neastâmpărul de muncă al lui Iorga unei 
asemenea scrieri! E adevărat că bibliografia înșiră în anul ce amintirea 
sa îl leagă de pregătirea unei singure cărți nu mai puţin de douăzeci de 
lucrări, printre care minunata Istorie a lui Ștefan cel Mare pentru poporul 
românesc, după ce începuse mai dinainte Istoria lui Mihai Viteazul. Dar 
în concepţia sa, toate aceste volume, din care unul singur ar constitui 
un titlu pentru oricare dintre muritori, nu erau decât oglindirea lătu- 
ralnică a preocupării sale esenţiale; o istorie a românilor dezvoltată în 
timp, în spaţiu, în considerarea tuturor fenomenelor de viaţă individu- 
ală şi colectivă, la care îl ducea experiența unui deceniu și jumătate de 
cercetări de amănunt și impresia proaspătă a contactului cu realitățile 
vieţii publice. În cuvântarea sa de recepţie în Academie, el va găsi pes- 

te câțiva ani prilejul să schițeze în linii largi programul unei asemenea 
lucrări. Nu e de prisos nici astăzi să recitim această pagină, în care des- 
făşurarea împrejurărilor istorice din cele mai vechi timpuri ajunge la 
„misiunea noastră actuală, ce se va desemna mai limpede... în legătură 
cu întreaga noastră moștenire şi cu toate sacrificiile noastre.... 


Despre toate aceste principii îndrumătoare el vorbea atunci ca despre 
un plan de realizare depărtată, ce era lăsat viitorului să-l îndeplinească. 
Dar tot atât de bine ar fi putut vorbi despre acest program la trecut, ca 
despre o înfăptuire proprie. Căci tocmai cu șase ani mai înainte apăruse 
cea dintâi din aceste lucrări de sinteză, a cărei menţiune, o ciudată reține- 
re, dacă nu un sentiment de amărăciune - căci și tăcerea poate fi uneori 
ironică — îl făcuse să o șteargă din expunerea concepţiei sale istorice, ca 
şi cum n-ar fi existat. Erau totuși cele două volume ale istoriei poporului 
român, în cadrul formațiunilor sale de stat, ce fuseseră tipărite, în 1905, 
în limba germană, din îndemnul lui Lamprecht, într-o mare colecție de 
lucrări ce cuprindea istoria tuturor țărilor şi popoarelor Europei, aceeași 
în care urma să apară și Istoria sa a Imperiului Otoman. Împărţirea însăși a 
capitolelor, acea „arhitectură” ce dăduse lui Nicolae Iorga atâtea îndoieli 
şi atâta trudă, se potrivea în totul cu programul ce-l schița câţiva ani mai 
târziu în cuvântarea rostită la Academie. 


Formarea poporului român începe într-adevăr cu strămoşii traci, spre 
a continua cu expunerea vieții romanice nu numai în Dacia, ci în tot 
cuprinsul romanităţii orientale dintre Adriatica, Egee și Marea Nea- 
gră. Se scot pe urmă în evidenţă rivalitățile dintre bizantini, bulgari și 
unguri la Dunăre și influenţa lor asupra alcătuirii încete a poporului 
român, izvorât din amestecul cu slavii al băștinașilor romani şi roma- 
nizaţi. Se stăruieşte în largi capitole asupra vieții economice și spiritu- 
ale a neamului, în vremea depărtată a descălecărilor de state; mişcarea 
orașelor, viața satelor își capătă drepturile în deplina lor dezvoltare. Se 
începe pe urmă cu influența grecească mult înainte de fanarioți, ale 
căror timpuri şi împrejurări sunt judecate întâia oară fără patimă. În 
fine — adevărată revoluţie, ce era de altfel să atragă autorului și cărții 
nemulțumirile puternicilor zilei — domnia lui Cuza Vodă și aceea a lui 
Carol I erau cuprinse în același capitol, iar partea finală a cărții zugrăvea 
„stările actuale ale poporului român”, îndrăzneață pătrundere în preo- 
cupări şi probleme de frământare contemporană. 

Aceasta este, deci, sinteza istoriei românilor, nu numai gândită pen- 
tru munca altora de Nicolae Iorga, dar scrisă întâia oară de el într-o 
limbă de răspândire europeană, ce-i drept mai puţin cunoscută în țara 
noastră; traducerea românească, ce s-a făcut ani de zile mai târziu, într- 
o formă tipografică prea modestă, n-a avut, de altfel, nici un răsunet. 
Dar cartea ar fi trebuit să rețină mai mult atenţia cercetătorilor români, 
ce era să se oprească prea mult asupra altei lucrări, asupra căreia vom 
reveni, după ce stăruise prea puțin asupra celei dintâi. „Scrierile își au 
soarta lor” a spus cândva latinul, dar nu ne putem reținea de a constata 
că soarta acestei cărți a fost nedreaptă, cel puţin înlăuntrul hotarelor 
țării şi la vremea în care a apărut. 


Acum însă evenimentele se îngrămădesc într-un ritm de furtună. 1912, 
războiul balcanic și dezmembrarea Imperiului Otoman; 1913, războ- 
iul între statele balcanice învingătoare, în care intervine, la sfârşit, şi 
România. Soldatul Iorga, profesor la Şcoala de Război, după multe stă- 
ruinţe, reușește a fi trimis peste Dunăre, unde găsește armatele noastre 
în luptă cu holera, în lipsa altor vrăjmași. Dar trâmbiţele mobilizării nu 
sunaseră numai pentru o plimbare militară în Bulgaria și îndreptarea 
graniței rele din Dobrogea; ele sunau de fapt deșteptarea sentimentu- 
lui național, prea multă vreme înăbuşit şi vesteau de pe atunci alt răz- 
boi, neasemănat mai crâncen și mai greu, pentru întregirea tuturor ho- 
tarelor românești. Intrat mai demult în politica activă și în Parlament, 
istoricul Iorga nu poate rămâne indiferent la marile evenimente ce se 
desfășoară sub ochii lui, la altele mai mari ce se pregătesc. Anul 1913, 
care înscrie în voluminoasa lui bibliografie Istoria statelor balcanice şi 
Chestiunea Dunării, aduce pentru „Memoriile” Academiei Române 
Notele unui istoric cu privire la evenimentele din Balcani sau Două tradiţii 
istorice în Balcani, Italia şi România. Iar în anul următor, printre multele 
comunicări cu privire la fapte şi împrejurări deosebite ale istoriei noas- 
tre, titlul uneia din ele răsună ca o lovitură de palmă în obraz: Renegații 
în trecutul țărilor noastre şi al neamului românesc, se intitulează aceea cu 
care e întâmpinat Vasile Mangra, episcopul român ce-și uitase fraţii de 
credinţă şi de obârşie, pentru a se bucura de favoarea stăpânirii maghia- 
re. Acum însă, furtuna ce ameninţa de atâta vreme izbucnește; aten- 
tatul de la Sarajevo aprinde focul la toate hotarele Europei. Istoricul 
îşi urmează neîntrerupt activitatea în mijlocul frământărilor țării sale, 
deocamdată neutrale. El ne dă în acești ani turburi o Istorie a comerțu- 

lui românesc, Politica externă a regelui Carol I, omagiu întemeietorului 
dinastiei dispărut în ceasul de cumpănă, adaugă comunicări şi studii 
de amănunt în toate direcțiile în care mintea sa iscodeşte. Dar inima lui 
toată, însuflețind prin svâcnirile ei acțiunea Ligii culturale, e cuprinsă 
în paginile închinate Carpaţilor în luptele dintre unguri şi români, menite 
a dovedi cât de ușor s-au trecut Carpaţii de dincoace, dincolo, mai mult 
decât de dincolo, dincoace; sau în cele două volume ale Istoriei români- 
lor din Ardeal și Ungaria, traduse de îndată și în limba franceză, spre a 
lămuri străinătatea asupra revendicărilor, a căror împlinire se vestește 
de câte ori bubuitul tunurilor se apropie de hotarul românesc. Și e pă- 
cat că nu pot reținea pentru această expunere, pe lângă cărțile profeso- 
rului, şi articolele ziaristului, căci din scurtele lui însemnări zilnice s-ar 
putea urmări mai bine pulsul înfrigurat al opiniei publice româneşti în 
preajma războiului. 


Pasionat de munca lui, el totuși clădește mereu. De-abia a luat ființă 
Institutul Sud-Est European, cu buletinul său, ce va deveni pe urmă 
revista cu același nume, şi mai întemeiază, pentru cercetări de istorie 
românească, dar și spre a informa pe istoricii români de mișcarea ge- 
nerală a studiilor acestei discipline „Revista istorică”. Publicaţia nouă 
era deschisă și celor mai tineri, printre care, câteva săptămâni înainte 
de a părăsi băncile şcoalei, mă număram și eu. Îmi aduc aminte că, în 
legătură cu întâiul meu articol, ce apăruse în „Revista istorică”, am fost, 
pe la sfârşitul lui iulie 1916, la Vălenii de Munte, unde casa primitoare a 
Profesorului fusese de curând isprăvită. Alături lucra tipografia, căreia 
producţiunea lui proprie ajungea să-i dea de lucru, iar după un obicei 
ce l-a păstrat până la sfârșit, prietenul ce mă însoțea și cu mine ne-am 
întors în braţe cu grămezi de cărți și reviste, unele proaspăt ieșite de 
sub teasc, împărțite cu aceeași dărnicie cu care dădea ascultătorilor săi 
sfaturi şi îndemnuri la lucru. Stăruie în amintirea mea drumul nostru 
de întoarcere, în trăsură, la poalele dealurilor de lângă Teleajen, în as- 
finţitul acelei frumoase zile de vară, târgul Vălenilor pierzându-se încet 
în zarea prăfuită și aurie, cuprinzând în modestele sale așezări atâtea 
comori de știință, de muncă rodnică pe ogorul trecutului. Dar peste 
munţii înalți, ce închideau fundul zării, se strângeau, în arătări amenin- 
țătoare de coifuri și flamuri vrăjmașe, norii negri al căror uruit greoi de 
tunet se apropia... 

Câteva luni mai târziu, cumpăna ursitei se aplecase împotriva noastră. 
Am revăzut pe Nicolae Iorga la adăpostul de pribegie, peste drum de 
casa în care stătea tatăl meu. Nici aceste lovituri ale soartei nu-i putuse- 
ră întrerupe activitatea — nu numai de factor de răspundere morală în 
vâltoarea războiului —, ci de istoric și animator al cercetării ucenicilor 


sal. 


Din timpurile acestea de bejenie, pe lângă admirabila stăruință a „Nea- 
mului românesc” — şi sunt dintre acei care l-am citit în tranșee — istoria 
românilor se îmbogățește cu lucrări ce privesc relaţiile țării cu aliaţii 
noştri de atunci, cu istoria românilor din Bucovina sub stăpânirea aus- 
triacă, cu drepturile naționale şi politice asupra Dobrogei contestate 
sau — reluând vechea sa preocupare pentru țărănime - cu dezvoltarea 
chestiunii rurale în România. „Revista istorică” şi „Buletinul” continuă 
şi ele să apară în capitala refugiului, care va fi în curând din nou a Unirii 
- a Unirii celei Mari. De obicei, în viaţa unui scriitor epoca de frămân- 
tare și de luptă — Sturm und Drang, ar zice germanii — ce-i dezvoltă la 
culme însuşirile, spre a le rodi mai târziu, în anii de maturitate, se așază 
în pragul tinereţei. Dar pentru Nicolae Iorga epoca eroică e, fără îndo- 
ială, aceasta, din preajma celor cincizeci de ani ai săi, în anii războiului 
ce încununează, prin biruinţa sa de la urmă, peste jertfele fără seamăn 
ale începutului, țelul însuși al istoriei românești. În lupta zilnică cu cen- 
zura, în perioada întunecată ce precedează zorile izbândei, istoria nu se 
mai închide pentru el în rafturile cărților. Ea coboară din ele, înarmată 
şi vie, spre a susținea şi a întări, în zile grele, conștiința naţională. Închi- 
nare firească în ceasul victoriei, în fața regelui Ferdinand, Întregitorul 
și a reginei Maria, Biruitoarea, el va vorbi tot la Iași despre Politica lui 
Mihai Viteazul, originile şi însemnătatea ei actuală. De pretutindeni curg 
veştile de izbăvire şi bucurie: Basarabia, Bucovina, Ardealul și părțile 
ungurești locuite de români își proclamă pe rând unirea necondiționa- 
tă cu patria-mumă. Sintezei istoriei românilor i se adaugă acum apo- 
teoza ce înscrie în analele ei nașterea României Mari. Ce răsplată, cu 
adevărat dumnezeiască, în aceste clipe, pentru acel care a fost de atâţia 
ani profetul ei, prin grai şi prin scris, prin muncă necurmată și prin lup- 
tă neînfrântă, încheind capitolul ce l-a trăit atât de intens — înainte de 
a se întoarce în Bucureştii ajunşi capitala neamului din toate ţinuturile 
dezrobite — Iorga a întors, în același timp, cea mai frumoasă pagină a 
vieții sale. 

În România de după război l-au prins într-adevăr în hora lor, adesea za- 
darnică, frământările politice ale țării încă nedeplin aşezate. Preşedinte 
de câteva luni al unei Camere haotice, câștigă, desigur, în experiență, 
dar gustă mai adânc din deșertăciunea patimilor și ambițiilor dezlănțu- 
ite, din care-i va rămânea pentru judecarea vremii sale o amărăciune, ce 
o va spori peste câțiva ani preşedinţia de Consiliu, vremelnică, a unei 
unei noi domnii. De altă parte, drumurile în Apus, unde îl cheamă de 
acum, în fiecare an, măgulitoarea invitare a Sorbonei, la care se adaugă, 
apoi, aceea a Academiei de Inscripţii şi Litere Frumoase a Franţei — 
onoare rară pentru învățații străini — îi întorc preocupările spre celălalt 
domeniu, în care i s-a ilustrat activitatea, acela al istoriei universale. 
Dar acel al istoriei naţionale nu e nici acum părăsit măcar o clipă. Stau 
martore zeci de studii şi comunicări, ce apar în noua serie a „Memo- 
riilor” noastre, până în anul morţii şi chiar dincolo de el, cuprinzând 
descoperiri făcute în cursul călătoriilor sale, documente aflate în țară, 
interpretări şi comentarii ale lucrărilor apărute, când și când licărirea 
unui punct de vedere nou asupra începuturilor, ca imperiul cumanilor 
şi domnia lui Băsărabă, sau ecoul unor îngrijorări mai recente, ca În- 
cercări austriace de anexiune a ţărilor noastre şi Contribuţii la legăturile 
româneşti cu ruşii şi ungurii. Înainte de a întreprinde încercarea lui de 
sinteză a istoriei universale, de care s-a legat, după propria-i mărturi- 
sire, atâta muncă și unele decepțţii, el a pornit, încă din timpul pribe- 
giei de la Iași, să înjghebe, în împrejurările nouă create de desfășura- 
rea războiului, altă istorie a românilor, de astă dată în limba franceză. 
Scrisă în grabă şi „redactată cu înfrigurare', adunând doar unele cărți 
în jurul său, cartea zăboveşte câţiva ani, până ce inițiativa culturală a 
unui bancher îi dă putinţa să apară într-o ediţie îngrijită, de un „bizar 
româno-francez”, în care se mai poate bănui şi alt amestec etnic. Ciu- 
dată potrivire a soartei: această lucrare, de proporții mai mici, apare 
aproape de îndată în limbile engleză, italiană și germană, pentru a fi 
înfăţişată, în 1930, într-o traducere românească, drept o nouă sinteză 
a istoriei noastre. Fireşte, alcătuită în modul arătat, ea nu răspundea 
decât în parte scopului, dar nicidecum pregătirii și posibilităților au- 
torului. Critica va avea o sarcină uşoară în a descoperi în rândurile ei 
greșeli sau nepotriviri, iar din discuţia astfel începută s-a născut o po- 
lemică, asupra căreia nu e nici locul, nici timpul să stăruiesc aci. Dacă 

m-am hotărât totuși s-o amintesc, e pentru a scoate în evidenţă două 
laturi, ce pot sluji la temeiul unei judecăţi viitoare: mai întâi că am fost 
dintre acei pentru care o discuţie în termeni obiectivi cu Nicolae Iorga 
a fost totdeauna posibilă pe tărâmul științific — oricare ar fi fost diferen- 
dele de altă natură — și, în al doilea loc, că nu această carte, alcătuită în 
pripă în împrejurări grele şi nerevizuită îndeajuns mai târziu, poate fi 
privită drept expresia definitivă a gândirii sale istorice pentru trecutul 
poporului său. Ea se așază ca un element de tranziţie, fără mare valoare 
în ochii săi proprii, între cele două volume de istorie românească ale 
colecției lui Lamprecht, scrise cu alt temei și alt rost, cu douăzeci de ani 
mai înainte, şi cele zece ale Istoriei românilor, publicate cu un deceniu 
mai târziu. În aceste două opere fundamentale, una de la început, cea- 
laltă aproape de sfârșit, trebuie să căutăm pe Iorga, istoric al românilor, 
nu într-o carte căreia mai mult întâmplarea i-a dat răspândirea pe care 
n-o căutase cu tot dinadinsul. Nu trebuiesc însă uitate cele trei volume 
care au urmat, închinate Rostului românilor în istoria universală, nici 
acele mai vechi, „prin călători”. 


În anii aceştia i s-a mai adus adesea învinuirea că expunerea sa se spri- 
jină prea des pe ipoteze şi pe intuiţii, mai mult decât pe litera docu- 
mentelor, temei statornic al cercetării și stabilirii adevărului. Poate că 
editorul atâtor cronici, iscoditorul atâtor hrisoave şi scrisori va fi fost 
cuprins de oboseala erudiției migăloase, în slujba căreia stătuse decenii 
întregi. Se poate să-l fi speriat imaginea din poveste a învățatului, pe 
care un talentat scriitor francez al vremii lui îl descrie undeva, prăbu- 
şindu-se de pe scara bibliotecii şi înecat de grămada fișelor ce-l acoper, 
ca talazurile dezlănțuite ale mării. Îmi aduc aminte că, într-o zi, privind 
seria impunătoare a unor publicaţiuni dăruite de ştiinţa franceză Școa- 
lei din Fontenay, pe care întâmplarea unei zile de ploaie o statornicise 
drept ctitorie a sa, la porţile Parisului, îmi spunea, cu nuanţa de glumă 
ce nu-l părăsea în ceasurile bune, fără a şti însă că alţii o luau într-un 
tragic serios: „Cine ar sta să le citească pe toate? Norocul meu e că le 
gâcesc pe cele mai multe” Era nevoia, poate organică, a unei reacțiuni 
a spiritului față de materie, a unei priviri de sus mai libere, mai în acord 
cu experienţa vieții, pentru a descrie vicisitudinile ei trecute, decât o 
putuseră oferi lucrările de specialitate şi răbdătoare analiză. Nici în 
această privinţă, de altfel, gândul său n-a aflat odihnă și ultima sa lucra- 
re se va întoarce la o îngrămădire de izvoare și de note, asemănătoare 

în totul cu acelea ale tinereţii: iluzie, în parte și aceasta, deoarece — de 
mi se iartă folosirea unui cuvânt tot atât de urât ca și sentimentul ce-l 


v» 


reprezintă — în vremea aceasta din urmă Iorga nu mai era „la modă”. 


De aceea, spre a judeca cu dreptate și cu putinţă de durată lucrul său pe 
tărâmul istoriei românilor se cuvine să ținem seama, în primul rând, de 
locul pe care-l ocupa în dezvoltarea scrierii ei. Nu-l pot asemui decât cu 
munca acelui care, prin truda braţelor sale, desfundă un loc de pădure, 
acoperit de trunchiuri răsturnate, de cioturi de copaci și de tufiș sălba- 
tic, pentru a pregăti ogorul ce va fi îngrijit și cules de alții. Până la el, 
istoria neamului nostru era din toate părțile împresurată de codri încă 
nepătrunși. Luminoasa expunere a lui Xenopol deschisese drumul, dar 
poienile prin care ducea erau încă prea răzleţite unele de altele. Iorga, 
prin cercetările sale, prin imensele sale publicaţii de izvoare, a dat la o 
parte frunzișul des ce oprea vederea, a făcut cu putință o muncă siste- 
matică și unitară pe câmpul istoriografiei românești. Desigur, aspectul 
pe care-l prezintă ogorul de-abia desțelenit nu e acela al unei lucrări 
desăvârșite. Pe urmă vor veni cultivatorii răbdători și migăloși, care vor 
răsădi aci florile, vor semăna colo lanul de grâu, nădejde a holdelor vi- 
itoare; rezultatul operei lor va fi ca o grădină îngrijită, a cărei privelişte 
va fi tot atât de mulțumitoare, cât şi rodul ei; dar fără sapa acelui ce a 
smuls rădăcinile pădurii ea nu ar fi luat ființă. 


Desigur, nu e greu a afla în lucrările fără număr ale lui Iorga indicaţii ce nu 
sunt totdeauna exacte, referințe ce nu sunt totdeauna sigure. Oricare din 
noi își poate oferi de asemenea voluptatea mediocră de a opune în unele 
chestiuni unei păreri a lui Iorga altă părere, mai veche sau mai nouă, iscălită 
tot de el. I s-a întâmplat lui însuși să mai publice încă o dată, drept inedit, 
vreun document pe care tot el îl tipărise cu ani mai devreme. Nici memoria 
lui, care odată la sute de ani stăpânește o minte omenească, nu ajungea să 
înscrie și să înregistreze tot ceea ce aflase, chibzuise, încredințase scrisului 
sau vorbei stenografiate și pe urmă tiparului. Dar nu este o singură latură a 
istoriei naţionale în întreaga ei desfăşurare, în timp şi în spațiu, înlăuntrul 
hotarelor țării şi în afară de ele, în care să nu călcăm pe un pământ a cărui 
brazdă el a tras-o, ușoară sau adâncă, lată sau subțire, uneori poate greșită și 
de atâtea ori dreaptă; putem, deci, cu adevărat spune despre el că nu numai 
în domeniul literaturii, în care urma sa, de asemenea, e atât de puternică, el 
a fost şi a rămas până la sfârşit sămănătorul. 

De aceea, înainte de a încheia, să-mi fie îngăduit să mă întorc iarăși la 
programul ce-l schița din același loc acum treizeci şi doi de ani, pen- 
tru cercetările viitoare ale istoriei românești. Într-o largă măsură, l-a 
îndeplinit de altfel el însuși. Partea ce priveşte perioada cea mai veche 
este azi cu prisosință realizată de lucrările neuitatului Vasile Pârvan şi 
ale elevilor săi. Cadrul geografic și istoric, în care munca lor se des- 
făşoară, nu e însă altul decât acela pe care Iorga —,„nespecialist”, cum 
singur îi plăcea să se intituleze, în istoria antică — l-a determinat din anii 
tinereței. Cel mult, se poate adăuga că cercetarea originilor neamului a 
câștigat, mai mult decât o putea presupune, din considerarea factorului 
linguistic și a geografiei sale, după cum perioada cea mai întunecată a 
trecutului nostru — de la Aurelian la descălecarea voievodatelor — înce- 
pe să fie lămurită de descoperirile arheologiei, prea multă vreme oprită 
în cercetările ei de rămăşiţele străvechi ale preistoriei sau de antichită- 
țile clasice ale lumii greco-romane. 


Dar în ce priveşte cercetarea însăși a originilor și a tezelor de combătut, 
acum mai mult decât oricând, pentru a stabili adevărul, ce s-ar putea 
schimba din cuvintele aflate în prefața de la 1905 a istoriei poporu- 
lui român: „Ura şi părtinirea, scria el atunci, au condus pana celor mai 
mulți dintre acei ce au descris până astăzi istoria românească și ceea ce 
a ieșit de acolo se poate lesne gâci; atâtea păreri sucite, în contrazicere 
cu adevărul, pe care nechemaţii și le-au însușit cu un zel ce ne minu- 
nează, spre a le răspândi mai departe. 


Numai astfel a fost cu putință să se proclame că românii nu sunt de 
obârşie romanică și au pribegit fără a lăsa vreo urmă din ţinuturile de la 
miazănoapte de Dunăre în acelea de la sudul ei, spre a face loc maghia- 
rilor, ce soseau tocmai atunci. S-a mai spus că aromânii de la miazăzi 
n-au avut nici un rost în al doilea imperiu «bulgar», numai spre a nu 
jigni pe slavii de acolo în mândria lor, iar românii au fost descriși ca o 
națiune incapabilă de cultură, care a împrumutat tot ceea ce are astăzi 
de la maghiari... A iscodit oare imaginaţia vrăjmașilor noştri alte arme, 
de patruzeci de ani, şi putem face abstracție de ce a scris în lupta îm- 
potriva lor cel mai mare din istoricii noștri, învinuit — ştim acum cu ce 


interes — de „deformarea patriotică” a trecutului, pe care acuzatorii săi 
străini erau să o practice pe o scară cu mult mai întinsă? 

În ce privește veacul de mijloc, se clădește tot mai mult, așa cum el ne-a 
învăţat, „pe baza unităţii esenţiale a dezvoltării politice româneşti”. De- 
sigur, s-au realizat progrese însemnate, iar viziunea lui a începuturilor 
țărănești ale vieţii noastre de stat a făcut loc, într-o largă măsură, con- 
cepţiei feudale ce o integrează în curentul general al dezvoltării Euro- 
pei din acele timpuri îndepărtate. Structura socială a țărilor româneşti 
şi dezvoltarea instituţiilor lor a apărut de atunci într-o lumină mai pre- 
cisă și mai limpede. Biografiile domneşti s-au înmulțit și ele îndreaptă, 
în parte, acele începute de el. Dar cine ar putea tăgădui că rostul țărilor 
noastre ca „centru al silințelor de cultură ale întregii lumi creștine răsă- 
ritene” nu răsare în fiecare zi mai luminos şi mai cuprinzător? Şi unde 
am putea afla până acum o judecată mai cumpănită despre epoca fana- 
riotă decât în penultimele volume ale Istoriei românilor, în care domni- 
torii ei nu sunt numai asupritorii descriși de alți istorici, ci „reformato- 
rii”, care nu din vina lor n-au izbutit adesea într-un veac vitregit? 


E poate mai mult de îndreptat și de adăugit la ultimul secol al istoriei 
noastre, așa cum până la urmă l-a descris Nicolae Iorga. Și aci să-i re- 
cunoaştem însă, fără zăbavă, meritul însemnat de a fi rupt cu o tradiţie 
ce începuse a se înstăpâni în istoriografia noastră modernă și care re- 
ducea prea mult vremea din urmă, sub domnia de netăgăduită glorie 
a lui Carol I, la ritualul comemorativ al zilei de Zece Mai. Dreptatea 
ce trebuia să se facă pentru străduinţa de ctitor a lui Cuza Vodă și vre- 
mea lui, pentru sfetnicii săi și cel dintâi dintre ei, Mihail Kogălniceanu, 
au înscris-o în istorie lucrările lui Xenopol şi ale lui Iorga. Dar trebu- 
ie, de asemenea, să constatăm că generaţia luptătorilor de la 1848 nu 
şi-a aflat totdeauna în scrisul său dreapta sa preţuire, iar în timpuri mai 
apropiate rivalitățile politice au influenţat uneori nu numai judecata, 
dar și amintirea istoricului. Dar fost-a vreodată, în viața îndelungată a 
omenirii, de la Xenofon şi Tucidide, istoric care să fie şi parte la întâm- 
plările descrise de el, fără a fi influenţat, într-un fel sau altul, de contin- 
genţele înseși ale acțiunii în care destinul său l-a amestecat? 


Pentru a privi aceste împrejurări cu seninătatea ce se cere istoricului, 
care râvneșşte ca scrisul său să treacă peste veacul în care a trăit, se cere o 
mai mare depărtare de evenimente și, mai ales, de oameni, de vâltoarea 
aprinsă a patimilor şi a vrăjmășiilor, a vălmășagului de uneltiri, de vi- 
cleşug și de ură din care se plămădește, totdeauna în noroi și prea ade- 

sea în sânge, viaţa chinuită a unui neam. Numai de la această depărtare 
se vor putea desluși mai limpede pentru istoricul de mâine problemele 
fundamentale ale trecutului românesc, așa cum începem a le întrezări 
noi înşine de la cotitura hotărâtoare a unui veac de războaie. 


Ele se orânduiesc cu deosebire în jurul a două mari chestiuni, care stă- 
pânesc desfăşurarea istoriei naționale, după cum vârfurile înalte așază, 
sub porunca lor, în largul zării, turma ascultătoare a munților și a dea- 
lurilor ce le leagă povârnișul de câmpie. Aceste două laturi esenţiale 
sunt înțelesul și spaţiul istoriei românilor, noţiuni ce se confundă, de 
altfel, în necesitatea unei afirmări comune, împotriva tăgăduirii siste- 
matice ce se încearcă de atâta vreme. 


Este de trebuință neapărată să o spunem astăzi, va fi de mai mare nevo- 
ie să o repetăm, mâine. 


Istoria acestui neam nu este un joc al întâmplării, un capriciu al norocului, 
risipit în clipa însăși în care s-a înjghebat, efectul unei tranzacții vremelnice 
în ciocnirea de interese ale marilor imperialisme, ce tind numai la stabili- 
rea, între ele, a unor zone de neutralizare și de echilibru. Nu este o „Româ- 
nie a congresului”, singura ce vor s-o admită istoricii unei țări vecine, ci o 
Românie întemeiată pe truda a două milenii, care a clădit aici, pe temelii și 
mai vechi, singurul popor al Europei ce a păstrat nu numai graiul şi datina, 
dar şi numele Romei. lar câmpul ce l-a cuprins în dezvoltarea sa acest pro- 
ces uriaş de devenire istorică s-a întins cândva departe de ținuturile locuite 
azi de români, peste peninsula dintre cele trei mări de la miazăzi și răsărit, 
pătrunzând adânc în valea mijlocie a Dunării străbune și a apelor adunate 
de ea, revărsându-se cu valul secolelor în nesfârșitul fără timp și spațiu al 
stepei de la marginea Asiei. Peste această moștenire, croită pe măsura vre- 
murilor de întemeiere ale noroadelor continentului nostru, s-au revărsat, 
în acest colț al răutăţilor, urgiile purtate de toate vânturile potrivnice ale 
soartei. Şi astfel, istoria — o istorie aspră — ne-a strâns neamul în jurul cetății 
ce l-a adăpostit la timpuri de restriște, ale cărei ziduri de munți i-au aşezat 
pe frunte cea mai mândră dintre coroane, dar și cea mai autentică, pentru 
că nu a fost nevoie, pentru a o purta, nici de a răstălmăci inscripții, nici de 
a plăsmui hrisoave. 


Iar când, în orânduirea ce se va încerca a lumii de mâine, poporul nos- 
tru va revendica pământul întreg ce i l-a cuprins odată hotarul, el nu 

va lega această moștenire de întâmplarea unei clipe de izbândă, ci de 
înţelesul însuși al istoriei sale; acesta i-a poruncit, în interesul suprem 
ar păcii şi liberei dezvoltări a tuturor, să părăsească ce era prea depărtat 
de bastionul său de dârză împotrivire, peste Nistru, dincolo de Dunăre 
şi de drumul la Mare, peste Tisa şi marginea pustei, spre a stărui să-și 
dezvolte puterile şi însușirile înlăuntrul spaţiului, care nu este pentru 
el numai „vital” sau de „securitate”, ci constituie temeiul statornic al 
existenţei sale. Pe acest drum apucase a păși Nicolae Iorga, și tot el ne 
va duce, de vom şti să-l urmăm, spre culmile istoriei românești. 


De altă parte, mai este o împrejurare în judecata noastră, a cărei pome- 
nire nu poate lipsi de la capătul acestei cuvântări. Va veni odată vremea 
în care se va putea vorbi şi despre sfârșitul lui, tragedie asemănătoare 
doar aceleia în care Miron Costin şi-a lăsat, cu două veacuri şi jumătate 
în urmă, frumosul cap de cronicar și de gânditor. Dar un lucru e sigur 
de pe acum: porunca morţii l-a răpit de lângă tovarășa credincioasă 
a vieţii şi operei sale, din cercul familiei, singurul ce-i rămăsese, de la 
masa de lucru, i-a prins din zbor condeiul harnic și l-a răpus, înainte ca 
cerneala ultimelor sale rânduri să fi avut vreme să se usuce. 


El a pierit dintre noi în plină putere de gândire și de muncă; cine știe ce 
ar fi adăugat, întregit sau îndreptat el însuși la cartea ce alcătuia temeiul 
vieții sale? Desigur, înseninarea la care râvnea, ce i-ar fi dat-o cândva, 
dincolo de primejdiile pe care le înfruntăm acum, zilele mai liniștite 
ale unei pașnice bătrânețţi, l-ar fi adus de la sine la revizuirile necesare, 
ar fi turnat într-un tipar nou, mai neted, și ultimele capitole ale Istoriei 
românilor. 


Dar alta a fost voia ursitei şi nu ne este dat să cercetăm tainicele ei căi. 
Totuşi, chiar din acest punct de vedere o concluzie se desprinde în 
mintea mea, pe care voi îndrăzni s-o rostesc acum și aci, privind măcar 
o dată desfășurarea împrejurărilor deasupra consideraţiunilor oportu- 
niste de loc și de timp. În zilele întunecate ce i-au curmat firul vieții, 
glasul lui Nicolae Iorga amuţise. Scrisul său nu mai pătrundea în min- 
tea generaţiilor mai nouă, care uitaseră pe naționalistul de odinioară, 
pentru a nu mai vedea decât haina de împrumut a unui sfârșit de regim. 
Părea că se abate din albia săpată de veacuri cursul tradițional și firesc 
al istoriei românilor, după ce rășluiri samavolnice și vitregi îi călcaseră 
dreptul și hotarul. A intervenit atunci — tristă mărturisire — singurul 

fapt ce mai putea zgudui conștiința publică a ţării: vestea brutală a 
sfârşitului său. În freamătul de groază cu care a întâmpinat-o revolta 
unui neam întreg, această conștiință s-a regăsit, aşa cum proorocul ei 
o vestise din timpurile uitate ale tinereţei sale. S-a deşteptat din nou, 
mai puternic decât toate filiile și urgiile străine, ce-și împărțiseră minți 
și suflete, sentimentul adânc al gliei românești încălcate, al unităţii ei 
prăbuşite. Am simţit, mai aprinsă şi mai răscolitoare de împotrivire, de 
dârzenie, de răzbunare, durerea vremurilor pe care le trăisem; am auzit 
mai limpede îndemnul de a le întoarce cursul de vitregie și de rușine, de 
a afla iarăși, în vâltoarea bătăliilor, izvorul uitat al virtuţilor strămoșești. 
Nu mai era printre noi cu trupul, să audă trâmbiţele chemării vitejești, 
să se bucure de avântul ostașilor ce sporeau, prin isprava lor zilnică, 
faima străbună, să măsoare cu privirea, odată cu pământul recucerit 
al patriei, zborul nădejdilor noastre spre ceea ce mai rămâne de înde- 
plinit. Dar spiritul său pluteşte iarăși, neîmpăcat și năvalnic, deasupra 
noastră, cât mai lipsește din ogorul răscolit de el o singură brazdă, câtă 
vreme poruncile istoriei românești nu s-au împlinit, în întregul cuprins 
al hotarelor ce le-a tras altădată dreptatea. ÎI ştim din nou lângă noi, 
ca în zilele de la Iaşi, bucuros de izbândă, neclătinat de restriştea prin 
care am trecut, privind, ca altădată, peste vremuri, „uimitoarea minune 
a strângerii noastre laolaltă sub același steag de biruinţă, pe care îl ve- 
dem iarăși fluturând asupră-ne în cele mai nebune și mai sfinte visuri 
ale noastre” lar când ne va fi dat să întoarcem odată și această pagină, 
vom mărturisi, din adâncul sufletului, că, de dincolo de mormânt, va fi 
scris-o, cu mâna noastră, Nicolae Iorga. 


Monitorul Oficial 
şi Imprimeriile Statului. Imprimeria Naţională, 
Bucureşti, 1943. 


RECURS LA PATRIMONIU BJE 


Gheorghe I. BRĂTIANU (1898- 
1953), viitorul istoric a urmat liceul în 
particular, luându-și bacalaureatul la 
Liceul „Naţional” din Iaşi. La izbucni- 
rea războiului de reîntregire naţională 
(1916), s-a înrolat voluntar în Regi- 
mentul 2 artilerie, iar în 1917 a urmat 
cursurile Şcolii de Ofiţeri de Rezervă. A 
luat parte la luptele de pe valea Trotu- 
șului (vara lui 1917) şi din Bucovina 
(1918), fiind, în două rânduri rănit, 
experiență expusă în volumul File rup- 
te din cartea războiului; în 1941, s-a 
înrolat din nou, participând la campa- 
nia din Bucovina (iun. — oct. 1941) şi 
apoi la cea din Crimeea (aug. 1942) 
(Notes sur un voyage en Crimée). În- 
tre 1917 şi 1919 a urmat cursurile Facultăţii de Drept din Iaşi. Şi-a continuat 
pregătirea la Sorbona, precum şi la Ecole Pratique des Hautes Etudes din Paris 
(1920-1921). În 1923 a obținut titlul de doctor în filosofie la Universitatea 
din Cernăuţi, iar în 1929, pe cel de doctor în litere la Paris. A fost profesor la 
Facultatea de Litere a Universităţii din Iaşi (1923-1940) şi la Catedra de Is- 
torie Universală a Facultăţii de Filosofie şi Litere a Universităţii din Bucureşti 
(1940-1947), unde i-a succedat lui Iorga; decan al Facultății de Filosofie şi 
Litere din Bucureşti (1941-1943); profesor la Şcoala Superioară de Război 
din Bucureşti (1942-1943); director al Institutului de Istorie Universală „N. 
Iorga” din Bucureşti (1941-1947). A desfășurat o intensă activitate politică, 
fiind membru al Partidului Naţional Liberal (1926); din 1930, a fost liderul 
unei disidenţe liberale (gruparea „georgistă”). Din cauza activității politice 
desfășurate, în septembrie 1947 i s-a fixat domiciliu forțat, pentru ca, în 1950, 
să fie închis, fără a fi judecat, la Sighet, unde, de altfel, a şi murit. Cercetările 
sale de istorie națională s-au concentrat asupra unor probleme majore: forma- 
rea şi continuitatea poporului român, formarea statelor medievale româneşti, 
organizarea socială și politică a vieții româneşti în Evul Mediu: O enigmă şi 
un miracol istoric: poporul român (1940); Formarea unității româneşti. 
Factori istorici (1940); Originea şi formarea unității româneşti (1942); 
Le problème de la continuité dacoroumaine (1943); Tradiţia istorică 

despre întemeierea statelor românești (1945). În perioada 1945-1947 a 
publicat o serie de studii, reunite apoi în volumul Statul domnesc şi adunarea 
stărilor în Principatele Române. A fost un deschizător de drum în domenii 
ale istoriei universale cum ar fi istoria economică și socială a Bizanțului, isto- 
ria comerțului italian în Marea Neagră: Vicina. Contribution à Phistoire 
de la domination byzantine et du commerce génois en Dobrogea (1923); 
Etudes byzantines histoire économique et sociale (1938); Les Véni- 
tiens dans la Mer Noire (1934); Recherches sur Vicina et Cetatea Albă 
(2 vol, 1935, 1940); La Mer Noire. Des origines à la conquête ottomane 
(apărută postum, 1969). A fost şi autorul volumului de documente Actes de 
notaires génois de Perra et de Caffa à la fin du troisième siècle (1281- 
1290) (1927), precum și al lucrărilor: Le problème des frontières russo- 
roumaines pendant la guerre de 1877-1878 et du Congrès de Berlin 
(1928); Napoléon III et les nationalités (1934); Une nouvelle histoire de 
Europe au Moyen Âge (1938); Bismarck und Ion C. Brătianu (1939); 
Acțiunea politică și militară a României în 1919, în lumina corespon- 
denţei diplomatice a lui Ion I. C. Brătianu (1939); Théorie et réalité de 
l'histoire hongroise (1940); Roumanie et Hongrie. Consideration démo- 
graphiques et économiques (1942); La Bessarabie. Droits nationaux et 
historiques (1943); Problema trecutului românesc (1943); Nicolae Ior- 
ga, apărător al drepturilor naţionale (1943); Temeiuri istorice ale ideii 
naţionale (1943); Formules d'organisation de la paix dans Phistoire uni- 
verselle (1945); L'histoire roumaine écrite par les historiens hongrois (2 
părți, 1946) ş.a. Împreună cu Sabin Manuila, Mircea Vulcănescu, lon Conea 
şi Anton Golopenţia, a publicat în 1941 „Geopolitica şi geoistoria. Revistă ro- 
mână pentru Sud-Estul Europei”. A fost membru al Comitetului Naţional al 
Istoricilor Români, al Institutului „Kondakov” din Praga, al Societăţii Regale 
de Științe şi Litere din Boemia, al Comitetului Internaţional de Studii Istorice; 
Doctor Honoris Causa al Universităţii din Bonn. 


La 2 iunie 1928 a fost ales membru corespondent, iar la 28 mai 1942 — mem- 
bru titular al Academiei Române. 


La 26 mai 1943, în cadrul discursului de recepție a vorbit despre istoricul Nico- 
lae Iorga, subliniind că „nu este o singură latură a istoriei naționale în întreaga 
ei desfăşurare, în timp şi în spațiu, înlăuntrul hotarelor țării şi în afară de ele, în 
care să nu călcăm pe un pământ a cărui brazdă el a tras-o, uşoară sau adâncă, 
lată sau subțire, uneori poate greşită şi de atâtea ori dreaptă; putem deci cu ade- 
vărat spune despre el că nu numai în domeniul literaturii, în care urma sa, de 
asemenea, e atât de puternică; el a fost și a rămas până la sfârşit sămănătorul. 

DISCURSUL 
rostit de senatorul Ștefan Ciobanu, profesor universitar, în ședința 
Comisiilor Afacerilor Străine ale Camerei şi Senatului 
Parlamentului României, întrunite în legătură cu încorporarea 
Basarabiei și nordului Bucovinei în U.R.S.S. 2 iulie 1940, Bucureşti 


Domnule Preşedinte, 
Domnilor senatori, 
Domnilor deputaţi, 


În aceste momente de încercare pe care le traversează națiunea română, 
grupul parlamentarilor basarabeni, Asociaţia foştilor deputaţi în Sfatul 
Țării şi foştii deputaţi basarabeni din parlamente românești în perioada 
1918-1940, precum şi notabilitățile vieţii publice şi culturale ale acestei 
provincii se înfățișează, cu inima frântă de durere, pentru a da glas, în fața 
Parlamentului românesc și a întregii lumi civilizate, unui strigăt de revol- 
tă împotriva noii uzurpări a Basarabiei de către Uniunea Sovietică rusă. 
Această provincie care, încă din zorii antichităţii, a fost parte integrantă 
a naţiunii române, deoarece, la origini, ea a fost cuprinsă în limitele co- 
loniei romane Dacia şi mai târziu, în cursul secolelor, a constituit o parte 
indisolubilă a formaţiunii politice românești cunoscută sub numele de 
Moldova, a fost şi va fi mereu, prin tradiţia sa culturală şi prin structura 
sa etnică, o provincie românească. Poporul român din Basarabia a îm- 
părtășit soarta întregului popor român și a participat la formarea indi- 
vidualităţii sale etnice și la apărarea existenţei sale naționale. În cursul 
îndelungatei sale istorii, Basarabia, asemeni celorlalte regiuni populate 
de români, n-a avut niciodată și nu putea să aibă vreun contact politic cu 
statul rus care, despărțit de țării române de statul polonez și de regiunile 
tătărești ale Oceakovului supuse dominaţiei turcești, se găsea la o mare 
depărtare de masa poporului român. 


După ce şi-a revenit din lovitura ce-i fusese aplicată de dominaţia tăta- 
ră, statul rus a adoptat o politică imperialistă, ce avea să ducă la înglo- 
barea în cadrul său a mai multor popoare care nu erau de origine rusă. 


În secolul al XVII-lea, Rusia a luat în stăpânire, prin corupție și trăda- 
re, Ucraina, cu scopul de a ajunge pe țărmurile Mării Negre. Petru cel 

Mare ajunge până la Azov, iar în secolul al XVIII-lea descendenții săi 
cuceresc litoralul Mării apropiindu-se tot mai mult de țările române, 
până când, în 1792, ruşii devin vecinii noștri, de-a lungul frontierei pe 
care o formează Nistrul. 


Rușii nutreau de multă vreme speranța, alimentată de o întreagă litera- 
tură, de a lua în stăpânire Dardanelele. Pentru aceasta aveau însă nevo- 
ie ca mai întâi să ia în stăpânire Sud-Estul european. Iar aceste tendințe 
expansioniste erau cu grijă disimulate sub o formulă ipocrită: veneau, 
ziceau ei, în ajutorul creștinilor „subjugaţi” de turci. Nimeni însă nu le 
solicita acest ajutor. În 1812, profitând de confuzia ce domnea în Eu- 
ropa şi de slăbiciunea Turciei, sub al cărei protectorat se afla Moldova, 
folosind un pretext ipocrit, rușii iau în stăpânire partea răsăriteană a 
Moldovei, deşi Turcia se angajase printr-un tratat să respecte integrita- 
tea principatului Moldova. Această anexare a Basarabiei, cu care popo- 
rul român din Basarabia şi din celelalte provincii nu a fost niciodată de 
acord, a îmbrăcat forma celei mai barbare sclavii a timpurilor moderne. 
În ciuda protestelor țăranilor și ale celorlalte clase sociale din Basara- 
bia împotriva regimului rus, în ciuda luptei purtate de români pentru 
obţinerea emancipării, în ciuda afirmațiilor unor ruși de bună-credin- 
ță precum slavofilii Danilevski şi Samarin, publicistul Durnovo, fos- 
tul ministru Kropotkin, sociologul Tihomirov și alții care au susținut 
că Basarabia este românească și că ea ar trebui retrocedată României, 
această provincie a rămas sub jug rusesc vreme de mai bine de un secol. 
Această ocupare a Basarabiei oferă tabloul celei mai sfâșietoare trage- 
dii naționale, întrucât în această provincie politica rusească a urmărit 
întotdeauna distrugerea existenţei etnice a românilor basarabeni, lichi- 
darea acestora din urmă prin masive colonizări de străini în provincie, 
prin deportări „benevole” ale țăranilor moldoveni în regiunile cele mai 
îndepărtate ale Siberiei şi Caucazului, prin rusificarea bisericii, a şcolii 
şi a administraţiei. Aceste măsuri n-au reușit însă să deznaţionalizeze 
poporul român, care continuă să formeze un bloc masiv în Basarabia. 
Toate statisticile ruseşti, precum cea a lui Zașciuk, cea a geografului 
rus Soroka, a lui N. Lașkov și chiar a agentului de rusificare P. Krușe- 
van, pentru a nu-i cita decât pe aceştia, recunosc faptul că elementul 
românesc în Basarabia reprezintă 75% din populaţia acestei provincii. 
Până și recensământul din 1897, care reprezintă cea mai flagrantă fal- 
sificare a datelor statistice, acordă elementului românesc majoritatea 

relativă de 47%, elementului rus doar 8% şi celui rutean 19,6%. Cifre- 
le ridicole de 155 744 ruși şi 379 198 ruteni, cifre de altfel exagerate, 
după cum recunoaște chiar statisticianul rus V. N. Butovici, justificau 
în 1916 oprimarea unei provincii de două milioane locuitori. În po- 
fida persecuțiilor regimului rus, populaţia românească din Basarabia 
nu şi-a pierdut niciodată conştiinţa națională, care s-a manifestat prin 
conservarea limbii și a obiceiurilor, prin multiple tipărituri românești, 
prin scrierile unui mare număr de autori basarabeni și prin aspiraţiile 
arzătoare de unire cu România. Aceste tendințe se reflectă şi în revol- 
tele ce au marcat debutul dominaţiei rusești, în cele din 1863—1864, 
în mișcarea revoluționară 1905—1906. În 1917, mişcările în favoarea 
unirii cu România îmbracă forma unei adevărate revoluţii naţionale și, 
în cadrul revoluţiei ruse și în deplin acord cu ideile revoluționare ale 
popoarelor subjugate de Rusia, Basarabia își va exprima la congresele 
institutorilor, preoților, cooperatorilor şi țăranilor, în adunările zemst- 
velor voința sa de unire cu statul român, în virtutea dreptului la auto- 
determinare al popoarelor, drept consacrat de revoluţie. Crearea unui 
Sfat al Ţării, autonomia și independenţa ce aveau să conducă Basara- 
bia spre triumful dreptăţii istorice, călcată în picioare de Rusia țaristă, 
obișnuită cu astfel de procedee. 


În fine, Sfatul Țării, organ absolut legal al Basarabiei, ales pe aceeași 
bază ca toate organizaţiile revoluționare ale Rusiei, încoronează lupta 
dusă pentru emanciparea provinciei, proclamând, la 27 martie 1918, 
unirea Basarabiei cu România. Astfel, poporul român din Basarabia, 
urmat de celelalte naţionalităţi din aceasta provincie, care ne-au recu- 
noscut drepturile în mai multe rânduri și s-au pronunţat pentru unire, 
şi-a cucerit libertatea. Valabilitatea actului unirii şi dreptatea cauzei ro- 
mânești au fost recunoscute şi de marile puteri, între altele Germania și 
Italia, cărora Basarabia le-a manifestat via sa recunoștință. 


Cei 22 de ani de viaţă naţională în cadrul statului român au permis 
realizarea unor enorme progrese pe tărâmul cultural-social şi econo- 
mic. Analfabeţii, această rușine a regimului rus, au dispărut aproape 
cu desăvârșire. Reforma agrară aplicată în mod egal tuturor naționa- 
lităţilor antrenează dezvoltarea economiei rurale, iar minoritățile din 
Basarabia se bucură de drepturi ce nu le-au fost niciodată recunoscute 
de dominaţia rusă. O dovadă a acestui fapt este aceea că o propagan- 

dă comunistă extrem de intensă, fondarea Republicii Moldovenești, 
care este, de altfel, o recunoaștere tacită a preponderenţei elementului 
românesc între Nistru și Bug, înființarea unui post de radioemisie la 
Tiraspol, care urmărește aceleași scopuri, nu au dat niciun rezultat. În 
Basarabia a continuat să domnească un calm perfect. În ce priveşte ale- 
gerile libere care au îmbrăcat în această provincie un caracter plebisci- 
tar, acestea au confirmat de o manieră zdrobitoare bunele sentimente 
pe care întreaga populaţie a Basarabiei le nutrește față de România. 


Astăzi, favorizând procedee necunoscute până acum în istorie, profi- 
tând de forța sa numerică și de confuzia ce domneşte în Europa, Rusia 
sovietică, străduindu-se să falsifice datele istorice și statistice, invadea- 
ză din nou această provincie. Locuitorii săi, românii, precum și germa- 
nii, bulgarii și chiar rutenii și ruşii, toți ostili regimului comunist, sunt 
abandonaţi unei soarte pe care niciunul din ei n-a dorit-o. Posturile de 
radio din U.R.S.S. deformează adevărul, când afirmă că sovieticii sunt 
întâmpinați cu flori: astăzi, în Basarabia curg râuri de lacrimi și sânge, 
iar cei ce oferă flori invadatorilor n-au nimic cu poporul român, ori cu 
populaţia muncitoare aparținând celorlalte naționalități ale provinciei. 


Dacă mai există dreptate pe pământ și dacă principiile umanităţii îşi 
mai păstrează, în pofida faptelor, prestigiul, dacă, în zilele noastre, 
drepturile popoarelor, drepturile sacre chiar și în perioadele cele mai 
sumbre ale istoriei, nu şi-au pierdut orice valoare, noi, parlamentarii şi 
notabilitățile vieţii politice şi culturale din Basarabia, românii mino- 
ritari, apelăm la lumea civilizată, în numele poporului provinciei cu- 
prinse între Prut şi Nistru, pentru a atrage atenţia asupra tragediei ce 
se petrece din nou în această nefericită parte a pământului moldav. În 
numele fraților noştri reduși la tăcere, exprimăm totodată un protest 
vehement împotriva violării cinice a drepturilor istorice şi umane cele 
mai sacre. 


Publicat după: Şt. Ciobanu, Basarabia. Populaţia. 
Istoria. Cultura, Ediţie îngrijită 

de Cornel Stafiş, Bucureşti, Editura „Clio”, Chişinău, 
Editura „Ştiința”, 1992, p. 132-135 

MEMORIU 
elaborat de Pan Halippa în ajunul Conferinţei de Pace 
de la Paris din 1946-1947, în care explică esenţa 
problemei Basarabiei. 1945, București 


Cu tot complotul tăcerii în chestiunea Basarabiei, cu toate ordinele de 
a se scoate din librării și biblioteci cărţile, revistele şi broşurile privi- 
toare la Basarabia, cu toate că epurarea cărților didactice de geografie, 
istorie şi chiar de literatură privind acest obiect, problema Basarabiei 
persistă în toate sufletele românești și, desigur, va exista, va reînvia și va 
complica raporturile între U.R.S.S. şi România. 


În rezumat problema aceasta se prezintă astfel: 


Regiunea românească, dintre Prut, Nistru, Dunăre şi Marea Neagră, 
numită Basarabia, până la 1812 a fost parte integrantă - jumătatea de 
răsărit — a Principatului românesc Moldova, aflat sub suzeranitatea tur- 
cească. 


Ca urmare a războaielor dintre imperiile rus și turc, această parte a 
Moldovei românești, fără voia statului moldovenesc și fără voia populați- 
ei, a fost anexată de Imperiul Rus. 


Fiind locuită exclusiv de români, având instituţii, legi și tradiţii cu totul 
deosebite de acele ale rușilor, ucrainenilor și a celorlalte popoare din 
imperiul țarilor, împărăția rusească a fost silită să acorde Basarabiei o 
autonomie timp de circa 20 de ani, după anexarea ei. 


Apoi i s-a aplicat regimul imperial, transformând-o într-o simplă gu- 
bernie rusească și aplicându-i-se regimul de rusificare, cum s-a aplicat 
şi altor popoare alogene, anexate de Rusia prin forță. 


Nu s-a admis nici măcar o școală în limba românească. Nu s-a admis 
limba poporului nici la o instituţie publică. S-a căutat să se scoată limba 
țării şi din biserici. 

Populaţia autohtonă a rămas agramată. Populaţia autohtonă a început 
să părăsească biserica, trecând la diferitele secte, dar nu s-a rusificat. 

S-a încercat colonizarea Basarabiei cu germani, bulgari, evrei, ucrai- 
neni şi ruşi, pentru ca din acest amestec să iasă ruși veritabili. Încerca- 
rea nu a reușit. Majoritatea populaţiei a rămas românească. 


Toate statisticile oficiale ruseşti, deşi tendențioase (incluzând garni- 
zoanele, funcţionarii ruși şi pe flotanţi), dovedesc acest lucru. 


Toţi autorii ruși, chiar cei oficiali, au constatat în scrierile lor carac- 
terul românesc al Basarabiei, începând cu Svinin, înalt funcționar la 
Ministerul Rus de Externe, însărcinat în 1816 cu studierea provinciei 
anexate, și sfârșind cu Leon Kasso, ministru în cabinetul împăratului 
Nicolae al II-lea. 


Pentru a distrage populaţia românească din Basarabia de la proteste 
violente împotriva regimului nedrept și neuman, în care era ținută, gu- 
vernele rusești, ca și în Polonia și Ucraina subjugate, au introdus viru- 
sul antisemit. 


La 1856, după pacea de la Paris, o parte din teritoriul Basarabiei a fost 
restituit României, iar la 1878, prin tratatul de la Berlin, această parte, 
cu toate că România fusese aliată Rusiei în războiul ei contra Turciei şi, 
cu toate protestele, a fost din nou subjugată Rusiei. 


La 1917, la prăbuşirea Imperiului Rus, când provinciile mărginaşe 
nerusești — Finlanda, Estonia, Letonia, Lituania, Polonia şi altele s-au 
despărțit de Rusia, profitând de procesul revoluționar din imperiu, 
pentru a-și restabili drepturile lor de a fi state libere, cu cultură naţi- 
onală proprie, Basarabia a făcut acelaşi lucru -— s-a constituit în Repu- 
blică Democratică Moldovenească autohtonă, sub conducerea unui 
director şi a unui parlament. Apoi, ca şi Polonia, Finlanda și altele, s-a 
declarat independentă, pentru ca după scurt timp, cum era şi normal, 
să voteze unirea cu România, a cărei parte integrantă fusese până la 
1812, cu care avea aceeași compoziţie etnică, aceleași tradiții şi mora- 
vuri. Exact la fel au făcut şi părţile Poloniei de sub stăpânirea rusească, 
austriacă și germană, constituind statul unitar al Poloniei. 


Evident, acest proces de eliberare de sub jugul rusesc şi unirea liberă, 
prin votul parlamentului local, cu România, nu s-ar fi putut produce 
fără substratul istoric şi etnic românesc al Basarabiei, de altfel, cum a 
fost și în alte provincii alogene, care s-au despărțit de Rusia în același 

timp. Ca și în toate celelalte părți, procesul despărțirii a fost greu și a în- 
tâmpinat rezistenţă atât din partea imperialiştilor, cât şi a revoluţiona- 
rilor ruși, care în toate împrejurările au dovedit o lăcomie mare și vo- 
ința de a acapara și a tiraniza popoarele mai slabe numeric şi spaţial. 


Astfel, după o scurtă anarhie, populația românească din Basarabia, fără 
să treacă printr-o lungă perioadă de război civil, care a durat mulți ani 
în Rusia, a putut relua viața normală de cultură și progres. 


După cercetările făcute la faţa locului, din ordinul Marilor Puteri, în- 
trunite la Paris, după Primul Război Mondial, savantul profesor de la 
Sorbona, Em. de Marton, neraportând că ,... din punct de vedere geo- 
grafic, etnic şi istoric, Basarabia este țară românească“, conferința de la 
Paris examinează întreg complexul chestiunii Basarabiei, studiază me- 
moriile prezentate de rușii țariști, de statul român și de reprezentanţii 


Basarabiei, ascultă toate părțile şi conchide: 


„Considerând că, în interesul păcii generale din Europa, trebuie asi- 
gurată în Basarabia o suveranitate, care să corespundă cu aspiraţiile 
populaţiei; considerând că unirea Basarabiei este pe deplin justificată; 
considerând că populaţia Basarabiei a manifestat dorința de a vedea 
Basarabia unită cu România, înaltele părți contractante — Imperiul 
Britanic, Franţa... declară că recunosc suveranitatea României asupra 
teritoriului Basarabiei, cuprins între frontierele actuale ale României, 
Marea Neagră, cursul Nistrului de la gura lui până la punctul unde este 
situat vechiul hotar între Bucovina şi Basarabia“. 


O comisie specială, compusă din domnii Tardieu, Laroehe (Franţa), 
Martineau şi Venutelli (Italia), Crowe şi Leeper (Anglia), Beymoh și 
Day (Statele Unite), au stabilit hotarul României la Nistru. 


Din 1918 până în iunie 1940, conform acestei hotărâri, Basarabia a fost 
parte integrantă din statul român. În această perioadă postbelică (după 
Primul Război Mondial — nota editorilor) s-a desfăşurat, aici o viaţă ro- 
mânească intensă pe baze larg democratice. 


Înlocuirea aparatului de stat rusesc cu cel românesc local și din alte 
părți s-a făcut fără nicio durere, căci noile autorități vorbeau limba ma- 
rii mase a populaţiei, iar minoritățile în contact de viaţă cu autohtonii 
ştiau mai bine românește decât rusește. 

Populaţia a participat prin vot universal, egal, direct și secret la alegerile 
parlamentului, comunale și județene; ea a avut reprezentanții săi și în 
guvern. Procentajul participanţilor la vot niciodată n-a fost mai mare. 


Instituţiile judecătorești au progresat şi s-au democratizat, împărțirea 
justiției devenind mai la îndemâna maselor. În locul unui singur tribu- 
nal din Chişinău, s-au înființat încă 9 tribunale judeţene şi o Curte de 
Apel la Chișinău, precum şi numeroase judecătorii rurale, întroducân- 
du-se și instituţia judecătorului ambulant. 


Populaţia a căpătat o reformă agrară, din care s-au împărtășit și mino- 
rităţile: ucrainenii, rușii şi bulgarii și chiar cele câteva sate-colonii de 
evrei agricultori. 


Populaţia a obţinut şcoli în limba naţională. Numărul şcolilor, în speci- 
al al celor primare rurale, a crescut de la 927 (în 1915) până la 2 235 (în 
1938), al celor secundare — de la 32 (în 1917) la 50 (în 1938), al celor 
profesionale — de la 6 la 54 (în 1932), al celor superioare — de la 0 la 2, 
iar populaţia școlară a crescut de la 82 820 elevi (în 1915) la 358 640 
elevi (în 1942). 


Naţionalităţile minoritare au avut şcoli şi instituţii de cultură în limba 
lor. Astfel, în 1938 erau în Basarabia 75 de școli evreieşti, 5 germane, 4 
poloneze, 1 armeană și 2 rusești. 


Un mare număr de societăţi de cultură (universități populare şi munci- 
torești, societăți culturale, feminine, fundaţii de cultură regale, cămine 
culturale, societăți muzicale, societăți de intelectuali și scriitori) au luat 
naştere după Unire şi au desfăşurat o vie activitate de ridicare a nivelu- 
lui cultural al maselor populare... 


Presa a fost liberă, neîngrădită de cenzură, nu ca sub regimul țarist sau 
cel sovietic, şi de la câteva periodice în 1917 a crescut la câteva zeci de 
periodice; pe lângă aceasta, un mare număr de cărți cu conţinut țarist 
au fost publicate în acest timp. 


Cultele religioase au fost libere, România fiind cunoscută ca o ţară ce 
a practicat totdeauna o largă toleranţă religioasă, pe teritoriul ei gă- 
sindu-și refugiu atât sectanții ruși prigoniţi de guvernele ţariste, cât și 
credincioșii şi reprezentanţii diverselor culte religioase persecutați de 
regimul sovietic. 

Serviciul sanitar a făcut mari progrese: de la 18 spitale, 80 dispensare, 20 
băi şi 44 centre de deparazitare înainte de 1917, s-a ajuns la 82 spitale, 
230 dispensare, 171 băi şi 388 centre de deparazitare în 1940. Primele 
sanatorii pentru tuberculoși s-au construit în acest timp și printre ele şi 
sanatoriul model din Bugaz, terminat în 1936, pe care apoi rușii îl re- 
vendicau insolit, numai câteva săptămâni după ocupaţia Basarabiei, ca 
o creaţie a lor. În fiecare capitală de județ s-au creat servicii speciale chi- 
rurgicale și spitale de izolare, s-a creat un institut antirabic și laboratoare 
bacteriologice. Datorită acestor măsuri, au fost combătute cu succes epi- 
demiile şi bolile sociale și a scăzut simţitor mortalitatea populaţiei. 


S-au introdus, după 1922, asigurările sociale. S-au instituit Camere de 
meserii, de muncă, de agricultură și de comerţ, alese de localnici. 


Agricultura, industria și comerțul au luat un mare avânt, numărul fir- 
melor industriale și al celor comerciale crescând de la un număr neîn- 
semnat la 25 019 în 1940. 


Creditul era larg deschis, s-au instituit bănci de credit agricol, industri- 
al şi comercial. 


Cooperativele au luat un mare avânt. Şosele, drumuri şi poduri s-au 
construit în acești 22 de ani de zeci de ori mai mult decât în timpul 
celor 106 ani de stăpânire rusească (în 1817 în Basarabia erau numai 
53 km de şosea pietruită, iar în 1940 — 1 193 km). 


Acest progres în toate domeniile vieții sociale n-ar fi fost posibil fără 
caracterul etnic românesc al acestei provincii și fără descătușarea forțe- 
lor creatoare naționale. 


Desigur că erau și scăderi în viața de aici: rămăşiţele trecutului, crizele 
economice și instigaţiile iși produceau efectele, dar în ansamblu viața 
era liberă, îmbelșugată, pașnică, mulțumitoare, în evident progres ma- 
terial, cultural şi moral. 


Fără îndoială, această viață liniștită de muncă, cultură și progres nu s-ar 
fi schimbat, dacă U.R.S.S., contrar pactului Kellog’ și pactului prin care 
se definea agresorul”, n-ar fi trimis în iunie 1940, când era în alianță cu 
Hitier, ultimatumul, prin care, sub ameninţarea cu războiul, a cerut ca 
autoritățile românești şi armata română să evacueze în patru zile Basa- 
rabia’. 

Împărţirea de către U.R.S.S. a Poloniei cu Germania, și atacul U.R.S.S. 
- contra Finlandei - dovedeau că U.R.S.S., prin forța armată, vrea să 
anexeze Basarabia. Pentru a evita războiul sub amenințarea forței, Ro- 
mânia a cedat. 


Dar acest fapt brutal de agresiune al U.R.S.S. a retrezit ura contra Rusi- 
ei şi a adus România în braţele Germaniei, triumfătoare atunci, pentru 
a răzbuna înjosirea și nedreptatea ce i s-a făcut de U.R.S.S. 


Războiul declarat în 1941 de România n-a fost decât un răspuns la 
agresiunea U.R.S.S*. 


U.R.S.S. a ocupat prin forță Basarabia sub pretextul formulat în nota 
ultimativă din 26 iunie 1940, că această provincie este locuită în majo- 
ritate de ruşi. Dar pentru a dovedi cât de străină este această provincie 
de Rusia, ar fi suficient să arătăm ca s-a constituit din ea a treisprezecea 
republică sovietică, deosebită de toate celelalte și denumită Moldova, 
cu limba oficială moldovenească, adică românească, recunoscându-i- 
se, astfel, caracterul ei autentic românesc. 


Pentru siguranța statului rusesc însă, toate autorităţile acestei republici 
au fost importate din U.R.S.S. Administraţia nu se bizuia pe populaţia 
locală, ci pe armata roșie şi pe sistemul totalitar. 


Raporturile între U.R.S.S. şi populaţia din Basarabia se pot deduce din 
faptele următoare: 


După ocuparea României, 1944-1945, autorităţile militare sovietice 
au impus autorităților române să le fie predaţi, pentru repatriere, toţi 
refugiații din Basarabia — câteva sute de mii — sub pretextul că ar fi 
cetățeni sovietici. A început goana după ei. Deşi statul român le ser- 
vea transportul, îmbrăcămintea, mijloace sanitare şi hrana gratuite, 
plus o indemnizaţie de 180 000 lei, majoritatea imensă a refugiaților 
a refuzat şi s-a ascuns, schimbându-și domiciliul. Corespondentul 
lui „Sunday Times“ Archibald Gibson, în numărul din 22 iulie 1945, 
afirmă că circa 700 de aceşti nenorociţi s-au sinucis. Ca rezultat, Co- 
misia de aplicare a armistiţiului s-a văzut silită să dea ordinul din 11 
august 1945 prin care se cerea să înceteze urmărirea acestor victime, 
pretinși cetățeni sovietici, şi numai prin convingere, și nu prin coer- 
cițiune, să fie repatriați. 

Evident că toate aceste fapte nu se vor uita. Vremurile trec, împrejură- 
rile şi credinţele se pot schimba. 


Dreptatea însă strigă la cer permanent. 


Nu pot fi relaţii normale între România şi U.R.S.S., nu va putea fi pace 
durabilă între ele fără să se facă dreptate României, fără să i se dea gra- 
nița istorică la Nistru. 


Cei ce pretind că vor eliberarea popoarelor și pacea pe pământ să țină 
seamă de aceste fapte, căci nesocotirea lor le va încărca sufletele cu 
mari păcate şi va duce la noi războaie. 


De aceea: 


- având în vedere hotărârea Conferinţei de pace de la Paris din 1920, 
cu argumentările ei însușite de marii aliaţi de atunci; 


- având în vedere actul de agresiune comis în 1940 împotriva Româ- 
niei de către Rusia Sovietică, aliată pe atunci cu Germania hitleristă; 


- având în vedere că prin această agresiune s-a călcat pactul Kellog și 
pactul de definire a agresorului; 


Având în vedere că U.R.S.S. a justificat atunci agresiunea sa, falsifi- 
când realitatea prin argumentul etnicităţii şi tot de acest argument 
uzează azi, când pretinde partea răsăriteană a Poloniei înainte de 
1939, precum şi Ucraina Subcarpatică de la Cehoslovacia, și apli- 
cându-se acest principiu al etnicităţii şi Rusiei, credem că Marile 
Puteri vor impune U.R.S.S. restituirea teritoriului Basarabiei către 
România. 


Această restituire trebuie să se facă indiferent de procedura de urmat; 
fie că se va produce pe baza unei decizii a Conferinţei de Pace, fie ca 
rezultat al unui plebiscit, organizat în anumite condiţii care să asigure 
libera exprimare a voinţei populaţiei basarabene băștinașe. 


Aceste condiţii sunt: 

I. Administrația anglo-americană pe timpul cât va dura pregătirea și 
executarea plebiscitului; 

II. Retragerea armatei și administraţiei ruseşti din Basarabia; 

III. Înapoierea deportaților și refugiaților băștinași; 

IV. Demobilizarea basarabenilor aflaţi sub armă și întoarcerea locuito- 
rilor basarabeni, angajaţi la lucru în U.R.S.S; 
V. Retragerea celor neoriginari din Basarabia. 


Publicat după: Arhivele Naţionale Istorice Centrale (A.N.L.C.), 
București, Fond Pantelimon Halippa (2126), dosar 565, f.a., f. 49-55 


Note | 


! Prin Pactul Kellog-Briand semnat la Paris, la 27 august 
1928, de către reprezentanţii a cincisprezece state, Ro- 
mânia aderă la pactul privind interzicerea războiului ca 
instrument al politicii internaționale. 

? Convenţiile de definire a agresorului. Se semnează, în 
iulie 1933, la Londra, de către reprezentanţii U.R.S.S., 
Estoniei, Lituaniei, Poloniei, României, Letoniei, Turci- 
ei, Persiei, Afganistanului, Cehoslovaciei și Iugoslaviei. 

3 Istoria României între anii 1918-1944. Culegere de 
documente. Coordonator — dr. loan Scurtu, Editura Di- 
dactică şi Pedagogică, Bucureşti, 1982, p. 408-410. 

*La 11-12 iunie 1941, la München şi Berchtesgaden se 
semnează acordurile germano-române, prin care guver- 
nul României se angajează să ia parte la războiul împo- 
triva U.R.S.S. 

MEMORIU 
al Asociaţiei Mondiale „Pro Basarabia și Bucovina” adresat Gu- 
vernelor Statelor Unite ale Americii, 
Marii Britanii, Franţei, Italiei, Japoniei, Canadei, 
Australiei, Noii Zeelande, Indiei și României 


Ne adresăm acestor ţări pentru că ele, prin semnăturile reprezentanți- 
lor lor la Tratatul de Pace de la Versailles, Domnii Day Andreiv Fisber, 
Edward George Villiers, G. Poster, Georges Leygues, Jules Cambon, Lelico 
Bonino Longare, Isbii, Take lonescu şi Dimitrie Gbica, stipulau la 9 De- 
cembrie 1919: 


„Articolul I. Înaltele părți contractante declară recunoașterea suvera- 
nității României asupra Basarabiei, cuprinsă între frontiera actuală a 
României, Marea Neagră, cursul Nistrului de la izvoare până la punctul 
unde este întretăiat de fosta limită între Bucovina și Basarabia, şi aceas- 
tă fostă limită”. 


Iar înainte de asta, la 21 Octombrie 1918, Ministrul Statelor Unite ale 
Americii, domnul Woppika, declara la Bucureşti: 


Cu ocazia sărbătorirei de azi, aduc şi eu salutul Statului American. 


Unirea tuturor românilor va fi sprijinită cu toate forțele de care dispun Sta- 
tele Unite, căci idealul acestui război, pentru care a intrat America, este 
dezrobirea și eliberarea tuturor popoarelor cari au fost subjugate și specu- 
late atâta vreme. 


Pentru România, aliata noastră, noi, Americanii, nu avem numai recunoş- 
tință, ci în inima noastră există şi dragoste pentru ea care și-a vărsat sânge- 
le, pentru cauza cea mare pentru care luptăm... ” 


Cei ce urmăresc evoluţia Imperiului Rus de la Petru cel Mare încoace 
cunosc tendința expansionistă a Moscovei prin anexarea de teritorii 
ale țărilor vecine: România, Polonia, Țările Baltice, Cehoslovacia, Ja- 
ponia etc. 

Situaţia tragică a provinciilor românești Basarabia și Nordul Buco- 
vinei, ocupate de Armata Roşie la 28 Iunie 1940, în urma pactului 
Ribbentrop- Molotov, iar apoi şi în 1944, în urma Conferinţei de la Yalta, 
constituie o probă elocventă. 


Cu toate acestea, ţările occidentale nu invocă niciodată înstrăinarea 
românilor din Basarabia și Nordul Bucovinei, care au aceeași istorie, 
aceeași limbă, aceleași obiceiuri, același folclor ca și pe întreg cuprinsul 
României. 

În timp ce propaganda rusească trâmbițează „justețea” Actului Final 
de la Helsinki, privind împărțirea Europei după cel de-Al Doilea Răz- 
boi Mondial, n-am auzit niciodată vreun diplomat occidental care să 
recunoască deschis că acest Act a fost un eşec dintre cele mai mari ale 
diplomaţiei occidentale şi în același timp una dintre cele mai mari vic- 
torii pe care le-a obținut vreodată diplomaţia sovietică. 


Nenorocul nostru, al românilor, a făcut ca de la 1944 încoace să nu 
avem un guvern cu adevărat național care să pună deschis în fața lumii 
problema reîntregirii teritoriale românești. 


Cum vine asta: Germania, vinovată de raptul de la 1940 se reîntregeş- 
te, iar România, victimă a acestei hoţii, continuă să plătească tribut 
prin ţară ruptă în bucăţi?!.. 


Poporul român, spre deosebire de guvernul antiunionist de la Bucu- 
reşti, nu recunoaște camuflarea postbelică a Basarabiei, una din cele 
zece provincii ale României, sub aberaţia de „Republica Moldova”. Nu 
recunoaște, pe baza adevărului istoric, lipsa de bază juridică a pretinse- 
lor frontiere ale pretinsei Republici Moldovenești. 


Poporul român combate pe baza aceluiași adevăr istoric noțiunea de 
„limbă moldovenească”, limba naţională a neamului românesc fiind una 
singură — limba română. Combate și cere Marilor Puteri lichidarea 
consecințelor pactului Ribbentrop-Molotov, adică revenirea la țara-ma- 
mă România a Basarabiei, Nordului Bucovinei şi ținutului Herei. 


Prin ultimatumul său mișelesc din 26 Iunie 1940, Moscova își lua „ca 
despăgubire pentru 22 de ani” Nordul Bucovinei cu capitala Cernăuţi! 
Au trecut 54 de ani de atunci, dar Kievul nu se grăbeşte să ne restituie 
așa-zisa despăgubire. Deși de-a lungul întregii sale istorii daco-romane 

Nordul Bucovinei n-a fost până la 1940 niciodată sub călcâi ucrainean. 


Suntem profund indignaţi că în recenta sa vizită din România și zisa 
Republică Moldova, secretarul de stat englez, dl Douglas Hogg, i-a în- 
demnat pe guvernanţii moscoviți de la București și Chişinău să încheie 
între ei un așa-zis tratat româno-moldovenesc (sic!). 


Să nu ştie diplomatul londonez că „moldovenii” dintre Prut şi Nistru 
nu sunt „moldoveni”, ci basarabeni, și că ei nu constituie un popor, ci 
o frântură de neam românesc dezbinat cu forța de armata sovietică?!.. 


Z 


Cu o atare logică „diplomatică”, n-ar fi exclus ca într-o bună zi dl Douglas 
Hogg să propună Parisului, să zicem, să încheie un tratat franco-breton 
sau franco-alsacian de prietenie și bună vecinătate (sic!). 


Un lucru e cert: în Europa nu va fi dreptate și pace atâta timp cât Mos- 
cova şi Kievul nu vor restitui tot ce a fost furat de la vecini prin pactul 
Ribbentrop-Molotov. 


Domnule Preşedinte al Statelor Unite ale Americii, aflați că adesea unii 
dintre compatrioţii noştri spun şi până în ziua de azi că americanii sunt 
acei care ne-au vândut rușilor. Noi însă dorim să vă aducem la cunoș- 
tință că România așteaptă de 50 de ani salvarea anume de la marele și 
înțelegătorul popor american! 


Tată de ce, în numele acestei speranţe, rugăm să fie susținută cauza Re- 
întregirii Naţionale a României, prin aducerea pe cale pașnică la sânul 
Patriei a Basarabiei, Nordului Bucovinei, Ţinutului Herţei și Insulei 
Şerpilor, ocupate de Moscova la 1940, 1944 şi 1947. 


Românii sunt dintotdeauna un popor paşnic. Un popor care na atacat 
pe nimeni. Dar tot dintotdeauna a ştiut să apere ce-i aparține de când 
lumea. E timpul să ni se redea ceea ce e al nostru din moşi-strămoși! 


E timpul să fie reabilitate spusele ministrului american dl Woppika, din 
21 Octombrie 1918: În numele Statelor Unite, aliata voastră, vă zic: Să 
trăiască România Mare! România cea frumoasă, împreună cu Transilva- 
nia, Bucovina, Basarabia, pentru care vom lupta pe toate căile pentru a-i 
da posibilitatea la o nouă înflorire şi cu idealul realizat... ” 


Să nu întoarcem la infinit spatele istoriei celei adevărate! 

Primiţi, Domnilor Şefi de Guverne ale Statelor semnatare ale Trata- 
tului de Pace de la Versailles cu România, asigurarea celor mai alese 
sentimente din partea a circa 100.000 de membri ai „Pro Basarabiei şi 
Bucovinei” din 25 de ţări ale lumii. 


Cu mulțumiri anticipate, 
Nicolae LUPAN, preşedinte 
Gellu CARAZA, purtător de cuvânt 


Bucureşti, 25 Octombrie 1994 


NOTĂ: Memoriul, în română şi franceză, a fost înmânat de o delegaţie 
specială ambasadorilor de la Bucureşti ai țărilor destinatare. 


România Liberă din 26 Octombrie 1994 


PLEDOARII PENTRU CAUZA NOASTRĂ EREI 


Asociaţia La Maison Roumaine 
din Paris susține re-unirea 
Republicii Moldova cu România 


Asociaţia La Maison Roumaine, înfiinţată la Paris în vara anului 1982, 
repertoriată în Franţa ca societate academică, urmărește două princi- 
pale obiective: cel al promovării valorilor europene și cel al contribuţi- 
ei românilor la cultura şi civilizația europeană, insistând asupra perso- 
nalităţilor care s-au afirmat în Franţa. Este vorba de toți românii, indi- 
ferent că ei provin din interiorul granițelor de astăzi ale României sau 
din afara lor. Angajamentul asociaţiei în favoarea unirii celor două state 
românești este, fireşte, de la sine înțeles. La Maison Roumaine conside- 
ră şi susține cu toată fermitatea că unirea este o obligație morală, este 
răspunsul care trebuie dat criminalului pact Hitler-Stalin (Ribben- 
trop-Molotov) din 1939. 


Ea consideră, de asemenea, că unirea este indisolubil legată și condi- 
ţionată de situarea României reunificate în lumea valorilor europene. 
Cultura, educaţia, păstrarea memoriei au un rol de prim-plan pentru 
atingerea acestui obiectiv, iar anul 2018, cel al Centenarului României 
Mari, este un eveniment care constituie un cadru de excepţie. 


Asociaţia La Maison Roumaine din Paris salută iniţiativa partenerului 
ei Publicaţia Periodică Revista Limba Română, Chişinău, de a lansa cu 
ocazia Centenarului Unirii Basarabiei cu "Ţara-Mamă o ediție specială 
a revistei. 


Asociaţia La Maison Roumaine a început deja în urmă cu doi ani, la îm- 
plinirea unui secol de la intrarea României în Marele Război, să acorde 
o importanţă deosebită activităților sale consacrate cunoaşterii istoriei 
României în perioada acestui război. Toate activitățile sale, începând 
cu conferințele organizate, declaraţiile și luările sale de poziţie și termi- 
nând cu susținerea acordată militanţilor pentru unire, cu precădere a 
celor din Republica Moldova, stau mărturie şi pot fi consultate pe site- 
ul asociaţiei. Citez conferințele organizate în primăvara anului 2016 de 


EEE PT RO MIÂINIĂ 


către profesorii Dana Baran, de la Universitea de Medicină și Farma- 
cie „Gr. T. Popa” (laşi); George Cipăianu, de la Facultatea de Istorie 
şi Filosofie a Universităţii „Babeș-Bolyai” (Cluj-Napoca); Jean-Claude 
Dubois, de la Universitatea „Pierre et Marie Curie” (Paris VI), nepot și 
fiu al legatarului testamentar al celebrului general Henri Mathias Bert- 
helot, marele prieten al României și suporter al unirii din 1918, a cărei 
realizare a jucat un rol cheie. 


A mai conferenţiat și profesorul Jean-Noël Grandhomme de la Univer- 
sitatea „Lorraine” (Nancy), istoric specialist al Marelui Război şi exe- 
get al biografiei generalului H. M. Berthelot. El va prezenta anul acesta 
conferinţa organizată de către asociația noastră cu prilejul zilei de 27 
martie 2018, ziua aniversării Centenarului Unirii Basarabiei cu Româ- 
nia, intitulată „L'Union de la Moldavie/ Bessarabie à la Roumanie dans 
une perspective historique” (Unirea Moldovei/Basarabiei cu România în 
perspectivă istorică). Rezumatul acesteia şi CV-ul prof. J. N. Grandhom- 
me se găsesc pe site-ul asociaţiei (lamaisonroumaine.org); rezumatul 
este reprodus mai jos. 


Prof. Dr. Alexandru HERLEA 
Președintele Asociaţiei „La Maison Roumaine” 


PLEDOARII PENTRU CAUZA NOASTRĂ BA 


L'Union de la Moldavie/Bessarabie 
à la Roumanie dans une 
perspective historique 


Résumé 


Partie intégrante de la principauté de Moldavie, la Bessarabie est 
occupée par lEmpire russe en 1812, avant detre en partie rétrocédée 
à la principauté autonome de Moldavie à la suite de la défaite du tsar 
Alexandre II dans la guerre de Crimée (traité de Paris en 1856). En 
dépit de laide apportée par le prince de Roumanie Carol Ier à ce même 
Alexandre II lors de la guerre russo-turque de 1877, cette province es- 
sentiellement peuplée de paysans parlant le roumain retourne à la Rus- 
sie après le Congrès de Berlin de 1878. 


Ce que les Roumains considèrent comme une profonde injustice les 
conduit à adhérer à la Triplice en 1883. En 1914 les patriotes roumains 
ont cependant davantage les yeux tournés vers la Transylvanie que vers 
la Bessarabie et un rapprochement est perceptible entre la Russie et 
la Roumanie. En entrant en guerre du côté des Alliés en août 1916, la 
Roumanie sait quelle doit oublier la Bessarabie. Et pourtant, en avril 
1918, du fait d'un retournement de situation inattendu (la révolution 
russe), Union de la Bessarabie et de la Roumanie est proclamée sous 
l'égide du gouvernement Marghiloman. Cet agrandissement territorial 
au détriment de la Russie apparaît comme une sorte de compensation 
accordée par les Austro-Allemands aux dures conditions qu'ils impo- 
sent à la Roumanie lors de la paix de Bucarest en mai 1918. 


Alors que la Roumanie rejoint de nouveau lEntente le 10 novembre 
1918, la victoire générale de celle-ci lui permet de gagner sur tous 
les tableaux grâce à d'habiles négociateurs : Ion I.C. Bratianu, la rei- 
ne Marie et ses amis français le général Berthelot, commandant de 
ľarmée du Danube, et le ministre de France, le comte de Saint-Aulaire. 
Comme d'autres nouvelles régions (la Transylvanie, le Banat, la Bu- 
covine, le Quadrilatère), la Bessarabie est donc partie intégrante de 
la Grande Roumanie de lentre-deux-guerres, même si les problèmes 
d'adaptation sont réels. 

Annexee de fait par Staline en 1940 avec la complicité d'Hitler, repri- 
se par Antonescu en 1941, transformée en République soviétique en 
1944, la Moldavie est le cadre de crimes de masse pendant le Second 
conflit mondial et ensuite dans le cadre de PURSS. Elle fait aussi l’objet 
d'une politique de deculturation et d'oppression nationale. Indepen- 
dante en 1991, elle est lenjeu de sanglants combats en 1992. Depuis, 
le statuquo est précaire et le pays est lun des plus pauvres d'Europe. 
Lattachement des roumains pour le retour de la Bessarabie ă la Rou- 
manie continue d'y être fort, mais les conditions geopolitiques actuel- 
les rendent toute évolution de la situation politique particulièrement 
délicate. 


Prof. Dr. Jean-Noël GRANDHOMME 

ROMÂNIA, BASARABIA ȘI REPUBLICA MOLDOVA 
Memoriu adresat Senatului SUA de către reprezentanţii 
Comitetului româno-american pentru Basarabia, 
în coordonare cu Fundaţia Basarabia. 


Memoriul, semnat de către profesorul Nicholas Dima, preşedintele 
Comitetului româno-american pentru Basarabia, explică modul în 
care a fost ruptă Basarabia de România și că în anul Centenarului tre- 
buie să se ia în calcul reunirea celor două state românești. 


The Romanian - American Committee 


for Bessarabia 


5150 Leesburg Pike, Alexandria, VA 22302-1030 
E-mail : Bessarabia44/ gmail.com 


March 6, 2018 


Romania, Bessarabia and the Republic of Moldova 
Statement prepared on behalf of the American citizens of Romanian descent. 


Hon, Sen. Bob Corker, Chairman 

US Senate Committee on Foreign Relations 
423 Dirksen Senate Office Building 
Washington DC 20510-6225 


Honorable Senator Bob Corker, 
Honorable Members of the Committee, 


We write you as responsible American citizens of Romanian origin proud of the new 
relations between the United States and Romania. While most Romanians praise America and 
greet the increased bilateral cooperation, there are yet a few touchy issues that must be 
addressed for an even deeper friendship. One such issue is raised by the formerly Romanian 
lands located east of the Prut River. 

The lands between the rivers Prut and Nistru were part of the Romanian nation since 
times immemorial. In the course of history, however, two provinces of this region, Bukovina in 
the North and Bessarabia in the East, were annexed by Austria and respectively, Russia. The 
end of the First World War remedied this injustice and, based on their Romanian majority, the 
two provinces reunited with Romania. While Austria renounced any further claims, the newly 
created USSR sought continuously to re-annex Bessarabia. Indeed, following the Ribbentrop- 
Molotov pact of 1939, the Soviet troops invaded Romania and annexed again not only 
Bessarabia, but also northern Bukovina. All these historic events are explained in details in the 
U.S. Senate Resolution 148 of June 26, 1991. 

March 27 of this year marks the centennial of the modern reunification of Bessarabia 
with Romania. It is, however, a sad anniversary. The truncated land called the Republic of 

Moldova is manipulated by Putin and by his men in Chisinau. Consequently, the population of 
the land suffers political oppression and economic hardship. Romania, on the other hand, is 
currently a member of the European Union, a solid member of NATO, and a staunch ally of the 
United States. In the new political climate and the new geo-political configuration of Europe, 
Romania is one of the main pivots of U.S. policy in Eastern Europe. In recent years, Romanian 
troops have also fought and sacrificed together with the American Woops in the Middle East. 

It is worth reminding that Malborne Graham, an American diplomat, published an 
article in 1944 titled “The Legal Status of the Bukovina and Bessarabia” (American Journal of 
International Law, October 1944). He wrote that this disputed area of Eastern Europe 
represented “the most critical territorial problem bequeathed to the present generation as a 
direct legacy of the age-old Eastern Question.” This territorial problem remained unsolved ever 
since. In 1989, after the dismemberment of the USSR, Moldova declared its independence. 
Allegedly, the new republic considered the idea of rejoining Romania, but for hidden reasons, 
the former communists who took over the power in Bucharest after Ceausescu, had different 
interests and they ignored the chance of reunification. 

Honorable senators, we want to assure you that a united Romania will be a factor of 
increased stability in East Europe and a real friend of the United States. And we appeal to you 
to consider the idea of a reunified Romania. 

In closing we wish to quote a few lines o the above-mentioned resolution SR 143: 

... To express the sense of the Senate that the United States should support the right to self- 
determination of the people of the Republic of Moldavia and northern Bucovina... Now, 
Therefore, be it Resolved, that it is the sense of the Senate that the United States Government 
should. 

(1) Support the right of self-determination of the people of Soviet-occupied Moldavia and 
northern Bucovina and issue a statement to that effect; and 

(2) Support future efforts by the Government of Moldavia to negotiate peacefully, if they so 
wish, the reunification of Romania with Moldavia and Northern Bucovina as established in the 
Paris Peace Treaty of 1920, the prevailing norms of international law, and in conformity with 
Principle 1 of the Helsinki Final Act.” 


Sincerely, 


(heh Diiue 


Prof. Dr. Nicholas Dima 
The American-Romanian Committee for Basarabia 

DECLARAŢIA 
Uniunii Scriitorilor din Republica Moldova 
privind reunirea cu România 


Uniunea Scriitorilor din Moldova, care a inițiat Mișcarea de Eliberare 
Naţională în anii '80 ai secolului trecut, salută declaraţiile de reunire 
semnate, la începutul anului 2018, de consiliile locale, orășenești şi 
cele raionale din mai multe localităţi din Ţară. 


Aceste acte simbolice sunt în consens cu Declaraţia de Reunificare a Re- 
publicii Moldova cu România din data de 28 octombrie 2015 a Uniunii 
Scriitorilor, unde se sublinia că „acest act de justiţie istorică ar constitui 
unica modalitate de a evita un colaps economic și social și singura soluţie 
salvatoare pentru noi în condiţiile geopolitice de azi și având la bază va- 
lorile identităţii naționale românești, unitatea de limbă, istorie şi cultură”. 


Uniunea Scriitorilor aderă la acest proces istoric şi consideră că urmă- 
torul pas care se impune în contextul actual ar fi constituirea unui grup 
de lucru format din reprezentanți ai guvernelor și parlamentelor Re- 
publicii Moldova şi ale României, care ar elabora o foaie de parcurs a 
procesului de re-apropiere multilaterală a celor două state românești. 


Urmărind obiectivul UNIFICĂRII, acest grup de lucru s-ar concentra 
pe următoarele direcţii: 


+ Consultări cu partenerii externi, europeni şi americani; 


+ Iniţierea şi realizarea unor proiecte româno-europene între Moldo- 
va, România şi UE; 
e Sincronizarea celor două state sub aspect juridic, economic, admi- 


nistrativ şi cultural-educativ; 


+ Explicarea beneficiilor reunificării pentru etniile din Republica 
Moldova. 


Facem apel către întreaga societate, uniunile de creaţie, instituţiile de 
învățământ, savanții, pedagogii și oamenii de afaceri, ONG-uri, per- 
soanele de bună-credinţă să se implice și să sprijine acest obiectiv. 

În situaţia în care trei decenii de independenţă a Republicii Moldova 
au însemnat, de fapt, o mişcare din neunde spre nicăieri, datoria noas- 
tră ca intelectuali, ca oameni ai cetăţii este să atragem atenţia întregii 
populaţii a Republicii Moldova asupra singurei căi de izbăvire — inte- 
grarea în Europa, prin reunificarea celor două state românești, Repu- 
blica Moldova și România, într-un singur stat. 


Aşa să ne ajute Dumnezeu! 


Consiliul Uniunii Scriitorilor din Republica Moldova 
Chișinău, 


12 martie 2018 


DIMENSIUNI ALE CONTINUITĂȚII ROMÂNEȘTI BOI 


Mircea COLOŞENCO 


Alexei Mateevici - poet de geniu 
(130 ani de la naştere: 16 martie 1888) 


M.C. — istoric literar şi editor 
(s-a născut la 3 iunie 1938, 
Căinari, jud. Tighina). Între 

1960 şi 1965 urmează cursu- 
rile Facultăţii de Filologie 

a Universităţii „Al. |. Cuza” 

din laşi. În 1969 a absolvit şi 
cursurile de biblioteconomie 
ale Bibliotecii Centrale 

de Stat din Bucureşti. A 
lucrat muncitor, profesor, 
bibliograf, redactor de ziar. 

A colaborat la revistele 
„Manuscriptum”, „Revista 

de istorie şi teorie literară”, 
„Luceafărul” „Ateneu”, 

„Steaua“ „Convorbiri literare”, 
„Jurnal literar” „Literatorul” 

ş. a. Editează (inclusiv în co- 

laborare) operele scriitorilor 

|. Creangă, |. Barbu, 

L. Rebreanu, N. Stănescu, 
G. Bacova, N. Labiş, 

Al. Macedonski, 

G. Topârceanu ş. a. 


v 


I 


Poezia română a pierdut, de-a lungul anilor, 
creatori care nu au ajuns la vârsta cristică de 
33 de ani, pentru că s-au născut a fi geniali. 
Acesta le-a fost destinul — să devină iluştri 
prin arta lor poetică: 


Vasile Cârlova (4 februarie 1809 — 18 septem- 
brie 1831) — autorul poemei Ruinurile Târgo- 
viștei, publicată în urmă cu 190 de ani; 


Alexandru Hrisoverghi (27 februarie 1811 - 9 
martie 1837), la fel de romantic, cu poema 
Odă la ruinele Cetăţii Neamţ (1834); 


Iulia Hasdeu (14 noiembrie 1869 — 29 sep- 
tembrie 1888), poetă de limbă franceză, fiica 
nu mai puţin celebrului savant basarabean 
Bogdan Petriceicu Hasdeu, cu volumul de 
poezii Muguri de aprilie (1887); 


Ion Ciorănescu (25 mai 1905 — 18 octombrie 
1926), dintr-o familie de doisprezece fraţi/ 
surori cu veleități intelectuale la patru dintre 
ei — membri ai Academiei Române, debut ab- 
solut cu volumul de versuri Poveşti (1925); 


Nicolae Labiş (2 decembrie 1935 — 22 decem- 
brie 1956), autorul volumului de poezii Lup- 
ta cu inerția, debutând la 15 ani (1950); 

În tot acest „șirag de piatră rară” se înscrie poetul eminent Alexei Mate- 
evici (16 martie 1888 — 24 august 1917), aniversat în plină glorie poe- 
tică asemenea eroilor naţionali, la cei 180 ani de la naştere. 


II 


Prima antologie de poezii ale lui Alexei Mateevici va apare postum, în 
1926, la Bucureşti, datorită istoricului literar Petre V. Haneş (ediţia a 
2-a, 1936), iar în 1993, la Chişinău, creaţia lui integrală Opere, ediţie 
critică (2 vol., 623-725 pag.) datorată cercetătorilor Ion Nuță, Efim 
Levit şi Sava Pânzaru, cuprinzând atât creaţiile în limba maternă, ro- 
mână, cât și în limba rusă - versuri originale/traduceri/ culegeri din 
folclorul naţional, dar și proză/scrieri exegetice teologale/filosofice, 
corespondenţă etc., însoțite de un aparat critic de referință întocmit 
profesionist (note critice, bibliografie, ilustraţii). 


Bineînţeles că, în toți acești ani, din 1926 și până în prezent, au fost editate 
alte volume din opera poetului, viaţa şi creaţia lui fiind incluse/ caracteri- 
zate de diferiţi exegeți sub formă de eseuri/studii/tratate de istorii literare. 


Prima monografie dedicată omului/operei/epocii lui Alexei Mateevici 
aparţine lui Vasile 'Ţepordei, cu o prefață de Ștefan Ciobanu, editată la 
Chişinău în 1937, an în care L. T. Boga publică un volum cu traducerile din 
limba rusăale poetului din cei mai deosebiți creatori lirici slavi, iar Gh. Cardaș 
editează volumul Poeţii și prozatorii Basarabiei până la Unire (1812-1918), 
antologie și studiu apărut în București, sinteză a contribuţiei literarilor dintre 
Nistru și Prut la întregirea literaturii române vitregită de lipsa lor. 


În segmentul de pauză sovietică (1944-1989), viaţa şi opera lui Alexei 
Mateevici, asemenea tuturor literaților moldoveni pruteni (şi nu nu- 
mai aceştia!), a trecut prin furcile caudine ale ideologiei comuniste, la 
fel ca în toate țările „lagărului socialist”. 


III 


În prezent, din punct de vedere literar, nu mai avem nicio restricție /ba- 
rieră politică /graniţă de stat: scriem în limba română pe ambele maluri 
ale fatidicului Prut şi facem un „front comun” literar. 


DIMENSIUNI ALE CONTINUITĂȚII ROMÂNESTI A 


În acest sens, semnalăm apariţia a trei lucrări importante cu numele lui 
Alexei Mateevici: 


e Vasile Ţepordei. ALEXEI MATEEVICI. Ediţia a doua revăzută (text 
adăugat la punctuaţia şi ortografie actuală). Cu un supliment de poezie 
originală din creaţia lui Alexei Mateevici. Chişinău, Pontos, 2016 (192 
p.). Colecţia „Comoara”, ediţie bogat ilustrată, îngrijită de loan Găină, 
poet şi custode al Casei Memoriale „Alexei Mateevici” din Zaim; 


e Alexei Mateevici, VERSURI. Editura Serebia. Chişinău, 2017 (256 
p.). Proiectul „Românii din jurul României”, Coordonator: dr. Vasile 
Şoimaru. La baza acestei ediţii a stat volumul Alexei Mateevici. Versuri. 
Bacău, Vicovia, 2013. Ediţie critică, îngrijirea și stabilirea textului, note, 
comentarii, studiu introductiv, bibliografie de la Ion Nuță, postfață de 
Nicolae Dabija. La ediția a doua, prefața este semnată de protoiereul 
dr. Petru Buburuz. De remarcat portretul Poetului executat de pictorul 


Vasile Didic (coperta 1) și Arborele „Limba noastră” de pictorul Sava 
Mihailicenco (coperta 4). Cartea este bogat ilustrată; 


e Vasile Malaneţchi. LIMBA VECHILOR CAZANII. Povestea car- 
netului de la Mărășești al poetului Alexei Mateevici. Editura Atelier. 
Chișinău, 2017 (170 p.). Cartea este prilejuită de sărbătorirea Cente- 
narului Alexei Mateevici. 1888-1917/2017, apărută sub egida Muzeu- 
lui Naţional de Literatură „Mihail Kogălniceanu”, Chișinău, în cadrul 
Reuniunii pentru Promovarea Artelor, Culturii și Patrimoniului, lan- 
sată în august 2017. Conţine 49 de pagini, versurile poetului în facsimil 
(p. 67-116) şi un generos album cu fotografii şi documente din arhi- 
va familiei Poetului, aflate în colecţiile Muzeului, al cărui director este 
domnul Vasile Malaneţchi. 


În Anul Centenarului Marii Uniri a României, la Editura Academiei 
Române sunt în pregătire două proiecte: volumul de poezii al Poetului, 
în colecţia de prestigiu „O sută și una de poezii”, şi, respectiv, traduce- 
rea din rusă în limba română a scrierilor lui Alexei Mateevici. 


EZETA ROMIÂINIĂ 


Constantin ŞCHIOPU 


Basarabia: viziune artistică 
și stări lirice în poezia românească 


C. $.— conf. univ. dr. hab., 
Facultatea Jurnalism şi 
Ştiinţe ale Comunicării, 

Departamentul Teoria și 
Practica Jurnalismului, 

USM, profesor-cumulard de 
limba şi literatura română 

la Liceul de Creativitate şi 

Prin Tratatul de pace de la București din 
1812, semnat între Imperiul Rus și Imperiul 
Otoman, la încheierea războiului ruso-turc 
din 1806-1812, vechiul Principat al Moldo- 
vei a fost dezmembrat, partea orientală a lui, 
denumită atunci Basarabia, fiind atribuită im- 
periului țarist. Astfel, în scurtă vreme s-a tre- 
cut la reorganizarea Basarabiei ca gubernie și, 
implicit, la politica de rusificare a băștinașilor. 
„Nici anexările efectuate de Turcia (sudul și 
nordul Basarabiei), nici anexarea efectuată 
de Austria (a Bucovinei) nu se compară cu 
anexarea de către Rusia în 1812 a Basarabi- 
ei, deoarece după 1918, Turcia şi Austria nu 
au emis pretenţii teritoriale față de Româ- 
nia. Anume Rusia Sovietică a cerut, a ocu- 
pat şi a anexat în 1940 Basarabia, în virtutea 
dreptului pe care, în opinia autorităților de la 
Moscova, l-ar fi primit pentru că în 1812 s-a 
reușit preluarea de la Imperiul Otoman a te- 
ritoriului moldovenesc dintre Prut și Nistru 
şi anexarea sa”, subliniază Aurelian Lavric în 
articolul Anexarea Basarabiei de către Imperiul 
Rus (1812): cauze şi consecinţe [2]. Asimilarea 
populaţiei autohtone a Basarabiei, coloniza- 
rea, represiunea din 1940 şi de după Războ- 
iul Al Doilea Mondial, oprirea procesului de 
dezvoltare a conștiinței naţionale a românilor 

basarabeni, schimbarea mentalităţii acestora etc. sunt câteva dintre 
gravele consecinţe resimțţite şi astăzi, ale anexării. 


Referindu-se la Basarabia și la destinul basarabenilor, M. Sadoveanu, în 
studiul său Drumuri basarabene, nota: „Ţara aceasta rar s-a bucurat de- 
plin de bunurile ei. Pe pământul ei au curs atâta sânge și lacrimi, a fost 
atâta încălcare şi silă, încât privirile şi cântecele urmașilor au rămas tris- 
te” [4, p. 38]. În această ordine de idei, subliniem și afirmaţia criticului 
şi istoricului literar M. Cimpoi, care, evidențiind caracterele esenţiale 
ale literaturii din Basarabia, sublinia că aceasta „a fost la nivelul istoriei 
ei tragice, înnobilate de înălțările sufletului românesc” [1, p. 17]. Și nu 
numai. În perioada sovietică, de exemplu, o parte dintre scriitorii din 
RSS Moldovenească, fideli formulei realist-socialiste, și-au elogiat țara, 
văzută, de regulă, în contextul marii familii de republici-surori. Cea 
mai cunoscută și reprezentativă definiție /imagine a Moldovei este una 
înălțătoare, plină de entuziasm: „Ca un strugure de poamă stai pe harta 
Uniunii/Și-n buchetul de surate te înalţi fermecătoare”. Declaraţia de 
suveranitate (1990) şi, ulterior, cea de independenţă (1991), preceda- 
te de Legea din 31.08.1989 cu privire la revenirea limbii moldoveneşti 
la grafia latină, au impulsionat scriitorii basarabeni, care, scăpând de 
cenzura sovietică, au abordat, dintr-o altă perspectivă, poezia patrio- 
tică, atitudinea lor fiind mai puţin sau defel extatică. Alfabetul latin, 
libertatea, suveranitatea, destinul Basarabiei, istoria zbuciumată, dra- 
ma, suferinţele ei devin teme esenţiale ale liricii basarabene, în special, 
din anii '90. Astfel, în celebra poezie O, libertate (una dintre primele 
din care se desprinde imaginea unei altei Basarabii, poezie ce a ser- 
vit ca imn în perioada renașterii naționale), lon Hadârcă dă expresie 
suferințelor basarabenilor („Cum vin și vin din stepele nomade / Mari 
colonii de vântură-gunoi, / Nici nourul de ploaie nu sloboade / Atât 
acid și păcuri peste noi”). Basarabia este văzută de poet ca parte rup- 
tă de trupul ţării („Moldovă, jumătate-n amintire, / Te frânge Prutu-n 
două jumătăți”), ca teritoriu înstrăinat de aceasta („Şi zimbrii sunt din 
stemă izgoniți”). Sfânta libertate, pe care o cântă poetul, izvorăşte din 
năzuinţa tuturor românilor, a „sloboziilor şi satelor deşteptate”. 


Stigmatizând impostura, minciuna privind viaţa Basarabiei de-a lun- 
gul istoriei, Dumitru Matcovschi, figură emblematică pentru Mișcarea 
de Renaștere Naţională, s-a identificat cu drama acestui meleag. Este 

poetul care a scris unul dintre cele mai frumoase şi emoţionante im- 
nuri dedicat mult chinuitei noastre vetre de pământ. Pentru poet, 
Basarabia, „trecută prin foc şi prin sabie, / furată, trădată mereu”, ră- 
mâne „scumpă icoană, în inimi purtată”, „floare de dor”, „lacrima nea- 
mului” (Basarabia). Atitudinea autorului se conturează pe parcursul 
discursului său poetic, relevându-se ca sentiment al admiraţiei şi al 
cinstirii țării („Un plai cu dulce nume / înălțător rămâne”), ca durere 
pricinuită de soarta ei zbuciumată („O iarbă-nrourată / ascunde veche 
rana, / ni-i soarta zbuciumată, / oricând basarabeană), ca certitudine 
privind apartenența la neamul românesc (Eşti lacrima neamului meu). 


Grigore Vieru este scriitorul ale cărui poezii, unele cântate (O mie de 
clopote, Pentru ea, Răsai, Limba noastră cea română, Trei culori, Eminescu, 
Reaprindeţi candela), au avut un rol considerabil în deşteptarea 
conştiinţei naționale a românilor din spaţiul dintre Prut şi Nistru. 
Însuşi poetul a fost o mare conştiinţă a timpului nostru, asemănându- 
se „până la identitate cu situaţia poporului român: mereu amenințat, 
mereu fragil, mereu suferind, mereu nemuritor” [5 p. 324]. Destinul 
crud, nedreptăţit al Basarabiei a provocat multă tristeţe și suferință în 
sufletul poetului. Chiar dacă poezia Ridică-te are un ton mobilizator, 
combativ, accentuat atât de titlu, cât şi de versurile-laitmotiv („Ridică- 
te, Basarabie, /.../ Ridică-te, / Ridică-te, Ridică-te!”) - M. Cimpoi o 
numea „0 poezie de luptă și unire”, comparând-o cu Deşteaptă-te, româ- 
ne a lui A. Mureșanu -—, totuşi dominant este conţinutul ei elegiac, de- 
terminat de faptul că Basarabia, în viziunea poetului, este un pământ al 
suferinţei, aceasta din urmă, la rândul ei, fiind cauzată de veneticii care, 
„scuipând în datini și în limbă”, îi „bat piroane-n mâini, picioare” (ver- 
sul din urmă face o aluzie la mitul răstignirii lui lisus Hristos). Durerea 
neamului, străin în propria-i ţară, „bătut ca vita pe spate / Cu biciul 
legii strâmbate, / Cu lanţul poruncitoarelor strigăte!” este și a poetului. 
De aici rezultă revolta lui, care ia forma unei întrebări retorice („Ce-a 
mai rămas din tine?”), a unor exclamaţii („Bătută ca vita pe spate / Cu 
lanţul poruncitoarelor strigăte!) şi imperative („Ridică-te din suferință 
/ Şi din cazonă umilință!”). 


Într-o altă poezie viereană, intitulată Scrisoare din Basarabia, discursul 
poetului se constituie ca un imaginar dialog dintre eul liric şi fraţii de 
sânge „de dincolo de Prut”. „Graiul sluţit”, „lacrima-n priviri / Ce-a fost 

pe loc și arestată, / Şi dusă-n ocnă la Sibiri”, „vremea putredă și goa- 
lă” sunt semnele unei Basarabii ce a trăit sub zodia minciunii și a unui 
destin amarnic („Pe mine m-au minţit la şcoală/ Că-mi eşti dușman, 
nu frate bun”). Conştiinţa vinei („Cu vorba-mi strâmbă și pripită/ Eu 
ştiu că te-am rănit spunând...”), care este pe cât de autentică, pe atât 
de profundă, îi provoacă eului liric vierean pocăinţa („Cu pocăința 
nesfârșită / Mă rog iubitului Isus / Să-mi ierte vorba rătăcită / Ce des- 
pre tine, frate, am spus”). Versul-laitmotiv „Mi-e dor de voi și vă sărut”, 
având o încărcătură emoţională foarte mare, accentuează totodată cre- 
zul poetului că sângele apă nu se face. 


Aceeași tonalitate elegiacă o desprindem și din poezia Basarabia pe 
cruce, scrisă de Adrian Păunescu, născut în satul Copăceni, judeţul 
Bălţi, „poetul nemuritor la zidul morţii”, cum se caracteriza el însuși 
într-o poezie de-a sa. Valorificând mitul răstignirii lui Isus Hristos, 
scriitorul creează imaginea unei provincii româneşti ocupate („De- 
acolo unde s-a sfârşit pământul, Vin triburi, să ne ia pământ și frați”), 
ce duce crucea unui dramatic și tragic destin: „Şi n-are țara dreptul 
să respire / Şi nici pe-acela, simplu, de-a visa” sau „Noi n-avem ni- 
ciun drept la fericire, / Mereu în casă moare cineva”. Este un spaţiu al 
plânsului și al rostirii în şoaptă a cuvântului. Unul al tăcerii colective. 
Un spaţiu peste care bate vântul aspru al pierzaniei și care este sortit 
unei noi răstigniri: „Se urcă Basarabia pe cruce”. Ultimul vers („Şi 
nu știm învierea când va fi”) afirmă ideea unei perspective incerte 
în ceea ce priveşte destinul basarabenilor. Imaginea unei Basarabii 
ce „moare umilă / Cu capu-n vechiul sac imperial ” se desprinde şi 
din altă poezie a poetului, intitulată Basarabie. Discursul liric, con- 
struit pe baza notaţiei, cel puţin, în primele trei strofe, este al unui 
eu îngrijorat de soarta „surorii basarabe”, ameninţată iar de imperiu 
şi privită contemplativ, „cu ochii goi” de ţara-mamă. Acest fapt este 
determinant pentru ca vocea poetului să fie imperativă: „Irezeşte-te, 
tu, patrie drogată, / Că dacă-n focul calculelor reci / Mai pierdem 
Basarabia o dată / Şi noi suntem pierduţi în veci de veci”). Avertis- 
mentul lui este cu atât mai convingător cu cât realizăm că „imperiul 
dă o nouă cină, /Mănâncă ţări şi bea popoare mici”, că „...va veni şi 
catastrofa iernii / Ca s-o gustăm de tot mai multe ori / Şi s-amurgim 
cu Gogol pe gubernii / Ca nişte revizori rătăcitori”. 

În ipostaza de poet social, care uită de propriile-i necazuri, fiind chi- 
nuită de durerile conaționalilor, L. Lari, simbol al demnităţii noastre 
naționale, își va exprima viziunea şi stările într-un şir de poezii (Isto- 
rie, Crist, Moldavă, Semne, Rugă de noapte, Cod etc.), care, ulterior, au 
fost incluse în volumul „Anul 1989” (culegerea a apărut în 1990, când 
R.S.S. Moldovenească mai era parte a fostei URSS, fapt destul de im- 
portant în definirea unei atitudini a poetei). Remarcându-se printr-o 
vădită notă mesianică („Dă-mi, Doamne, durerile toate / Şi las-mă fără 
de dor, / Dar fă și un pic de dreptate / Pentru acest popor” — Rugă de 
noapte), poeziile L. Lari ne oferă imaginea unui spațiu „întors pe dos”, 
„înstrăinat de-al nostru os”, un spaţiu în care „blestemat e însuși numele 
român”. Basarabia, în viziunea autoarei, este asemenea lui Isus Hristos, 
căruia, soldaţii romani, în noaptea Joii celei Mari, pentru a-l batjocori, 
i-au pus pe cap o coroană de spini: „Că-i lacrimă pâinea pe masă/ Şi-i 
sângeră fruntea de spini / Mâncat de vânduţii de-acasă / Vândut de 
mâncăii străini” (Rugă de noapte). „Spinii de pe fruntea țării”, „izvorul 
amărât”, „luna ca arsă de spuză”, „pieptu-n vârf de lamă”, „mâinile ciun- 
te”, „drumul spre Sibir semănat cu oase”, „dealurile de cruce” etc. sunt 
însemnele unei Basarabii înrobite, simboluri ale suferinței ei cumplite. 
Cât priveşte conștiința literară a poetei, aceasta este inevitabil determi- 
nată de conștiința politică. Or, idealul de libertate a fost cea mai arză- 
toare dorinţă a L. Lari, al cărei crez artistic sintetizează într-o viziune 
unică ideea de specific național, și, implicit, pe cele de poet mesianic, 
de poet profet. Criticul literar D. Popovici observa că încă din anti- 
chitate profetismul poeziei se realizase pe două linii: una, așa-numită 
esoterică, sustrasă planului socio-istoric (abstragerea de tip platonic), 
cealaltă — exoterică, legată programatic de „contingent” (cu originea 
cea mai îndepărtată la Hesiod, „care vedea în poezie un instrument de 
educare a poporului, pe care îl putea îndrepta către bine și fericire” [3, 
p. 196]. Or, poezia patriotică de la sfârşitul secolului al XX-lea, semna- 
tă de I. Hadârcă, D. Matcovschi, Gr. Vieru, A. Păunescu, L. Lari, me- 
rită, cel puţin din punctul de vedere al lui Hesiod, citită și apreciată, 
mai ales că ea transfigurează, în substanța sa intimă, relieful moral și 
psihologic al Basarabiei, care este pământ românesc. 

În pofida progresului cunoașterii, definirea 
condiției umane rămâne a fi cea mai enigma- 
tică. Uitată, problema aceasta apare sub for- 
ma a ceea ce ne-am obișnuit să numim „cri- 
ză. Şi trebuie spus că este vorba despre criza 
cea mai profundă cu care omul se confruntă 
la ora actuală: cea a fundamentelor. Absența 
reperelor este developată prin starea de de- 
presie, care în literatură, în poezie în primul 
rând, este exprimată prin jocurile de limbaj, 
îmbrăcând suferinţele narcisiace ale omului 
somat să devină el însuși. Parcurgerea acestui 
itinerar nu e deloc simplă, după cum consta- 
tăm şi din volumul de poezie „Ferestre stinse 
de îngeri” (Ed. Prut Internaţional, Chișinău, 
2014), semnat de Arcadie Suceveanu și 
apărut cu dedicaţia „In memoriam Mamei 
Catrina”. Trecerea părinţilor în lumea celor 
drepţi este un examen cât se poate de dur 
pentru fiecare dintre noi, aici însă este vorba 
despre abordarea situaţiei şi din punctul de 
vedere al poetului postmodern. Voi aminti 
pentru început că Arcadie Suceveanu este ori- 
ginar din Bucovina, de lângă Cernăuţi (satul 
Suceveni, în perioada 1940-1993 redenumit 
Şirokaia Poleana, raionul Adâncata, redenu- 
mit Hliboka), părinţii săi fiind buni români, 
cu credinţă în cele sfinte, în valorile morale şi 
culturale tradiționale, părinţi care şi-au cres- 

cut şi educat copiii în atmosfera protectoare a unui cămin familial me- 
nit să le dea acestora necesara siguranţă de sine. Însă nu trebuie să ne 
scape din vedere faptul că atât siguranța, cât şi protecția (acestea erau, 
bineînţeles, determinate şi de climatul din societate, o societate post- 
belică, în care ecourile despărțirii de fraţii de peste Prut, ale depor- 
tărilor, ale foametei nu s-au stins) străbat atât în versurile lui Arcadie 
Suceveanu, cât și în cele ale majorităţii scriitorilor basarabeni și buco- 
vineni, deopotrivă. Bucovinenii, între care Vasile Leviţchi, profesorul 
autorului „Ţărmului de echilibru”, Ion Vatamanu, Ilie Zegrea, Simion 
Gociu, Vasile Tărâţeanu, îşi vor construi, fiecare dintre ei, edificiul pro- 
priului eu raportat la un timp deschis și la unul închis, capacitatea de 
deschidere, de aflare a temeiurilor (pentru a o putea lua de fiecare dată 
de la capăt) fiind extrem de importantă. Cum se comportă persona- 
jul aflat în faţa ferestrelor stinse de îngeri?, mai exact spus, fiul rătăcitor 
întors la casa părintească, cea care acum are ferestrele stinse de îngeri? 
A afirma, așa cum se spune despre poetul modern, că „toate fisurile 
lumii trec prin inima sa” este prea puţin, căci există „date” biografice 
concrete ce nu trebuie neglijate: despărțirea de părinţi, de satul natal, 
altfel spus de civilizaţia strămoşilor, de tradiţiile care țineau timp de se- 
cole comunități întregi laolaltă, însemnând ruperea firelor ce duc spre 
o lume de care ne îndepărtăm tot mai mult şi, pe de altă parte, anco- 
rarea într-o altă lume, a schimbărilor vertiginoase. Cel plecat dintre ai 
săi spre alte orizonturi promițătoare este pus în fața faptului de a o lua 
de la capăt. Dar de la care capăt? Şi pe ce temeiuri? Anume cu aces- 
te întrebări debusolante se confruntă poetul de azi din această parte 
a Europei. Bineînţeles, el va recurge la uneltele sale, căci anume prin 
limbaj omul își elaborează aflarea sa în lume sau ek-sistența. 


Re-iniţierea permanentă a eului se produce în baza datelor preceden- 
te, extinzând într-un anume fel aria lor și revenind, de fiecare dată, în 
dreptul unor coordonate anterioare probate de timp. Re-construirea 
re-crearea, devenirea sinelui corespunde producerii, facerii de sine, 
poiein-ului, poiesis-ului care implică permanenta capacitate de a crea 
sau de a te însrie la modul artistic în viaţă. A crea, în acest context, 
mai înseamnă a fi acolo unde încă nu există nimic. Din fericire pentru 
Arcadie Suceveanu, el a cunoscut această capaciate de a se crea pe sine 
chiar de la părinţii săi, mama sa, pe care am cunoscut-o personal, fiind 
o foarte bună interpretă a cântecelor populare și fiind renumită în sat 

pentru capacitatea ei de a improviza, ca o adevărată poetă, îmbogățind 
ritualurile la nunţi și la înmormântări. Răsădit în sufletul viitorului 
poet acest sâmbure al capacităţii de a crea şi de a se crea, va constitui 
una din „datele” biografice care nu se dezmint. 


„Ferestre stinse de îngeri” are la bază versul care, potrivit afirmației co- 
legului său de generaţie, Ştefan Hostiuc, bucovinean și el, este „tot mai 
autobiografic şi tot mai încărcat de întrebările fundamentale ale ființei, 
iar metafora sa, tot mai adaptată sensului metafizic al existenței” [1], 
aceasta din urmă dovedind faptul că fenomenul confruntării cu moartea 
developează necesitatea de a crede. De aici încolo se conturează un fel de 
neo-umanism, care constă în punerea permanentă a întrebărilor cu pri- 
vire la sistemul nostru de valori, întrebări care ne dezvăluie posibilitatea 
de reunire cu sinele nostru și de reunire cu toți ceilalți. Acest umanism 
al transcendenţei, această reprezentare a spiritului uman, izvorâte din- 
tr-o experienţă interioară, scote în vileag necesitatea de unificare a re- 
prezentărilor și faptul că fără Dumnezeu Unul nu poate exista universul. 
Lui i se adresează poetul: Dumnezeu, care a cuprins lumea / într-o singură 
propoziție / scrie acum la viața mea / aplecat asupra unui text viu, infinite- 
zimal / ce miroase a piatră însorită şi ploaie / a lacrimă şi a cenușă // Sub 
mâna Sa absolută / fiinţa mea e o înșiruire de furnici / caligrafiate de soarele 
primăverii // Într-o perfectă desăvârșire / carnea şi gândurile se adună, se 
întrețes / nervii subțiri se leagă-n silabe cu oasele / parcă ieşiţi — paca-oac, 
paca-paca — din mașina / de cusut Singer, cea din podul / copilăriei. / Zilele 
mele nu seamănă cu zilele nimănui / nopțile mele înghesuite una în alta / au 
stilul lor / inconfundabil // Voi ajunge la capătul propoziției / sau Dumnezeu 
mă va abandona / plictisit în neantul paginii // fără să mai explice dacă a 
pus în textul acesta / vreun sens / fără a lăsa măcar să se înțeleagă / dacă 
există, între text şi absență / vreo legătură... (Text și absenţă) 


Legătura dintre text și absenţă vizează aici menirea scriitorului de a 
se reconstrui pe sine, de a reîncepe sau de a refonda în permanență 
universul uman. Protagonistul din versurile lui Arcadie Suceveanu va 
căuta hieroglifele sonore în palimpsestul din fundul grădinii copilăriei: 
„Undeva în fundul grădinii stă ascuns / Palimpsestul cu hieroglife sonore”. 
Şi în altă parte: Suflete asprit, vino să descifrăm / cuiburi de rândunici, 
moriști de lemn / propoziţii crescute cu iarbă”. Descifrarea universului 
îndepărtatei copilării ne plasează direct în interioritatea unui spațiu sa- 

cru, în care autorul speră să-și afle reperele: „Acum, ca să-mi pot găsi un 
reper / consult azimutul cârtiței din grădină / apelez la autoritatea bătrâ- 
nului greier — / custodele acestui muzeu al figurilor de umbră”. Greierul, 
numit „ruda mea de sânge poeticesc” şi „psalmistul insomniac”, este cel 
care predică până-n zori „despre ordinea lumii şi întristarea cărnii / des- 
pre cei înălțaţi la cer / despre cenuşă şi stele...”. Căutând râul miraculos, în 
ale cărui ape albastre intra în fiecare dimineaţă „invulnerabil și fericit”, 
poetul avansează într-o lume a visului, conştient de faptul că în acest 
vis nu-l aşteaptă nimeni. Este o lume marcată de dramatism, o lume în 
care predomină o senzorialite dramatică. Aceasta ne vorbeşte despre 
incapacitatea personajului de a numi, de a da nume senzaţiilor sale. 
Exuberanţa senzorială, adolescentină din primele cărți ale lui Arcadie 
Suceveanu [„Mă cheamă cuvintele” (1979), „Ţărmul de echilibru” 
(1982), „Mesaje la sfârșit de mileniu” (1987), „Arhivele Golgotei” 
(1990), „Eterna Danemarcă” (1995), „Înfruntarea lui Heraclit” 
(1998), „Mărul îndrăgostit de vierme (1999), „Cavalerul Înzadar 
(2001), „Corabia de la mansardă (2004), „Arca dies (2008), „101 po- 
eme” (2009), „Cafeneaua Nevermore” (2011), „Fiinţe, umbre, epifa- 
nii” (2011), „Profesionist al himerei” (2012)], acum e transformată 
în una dramatică, a senzaţiilor percepute dureros din cauza pierderii 
legăturii cu paradisul de acasă, cel al copilăriei de altă dată. Menţionăm 
că Ion Creangă, cel bine ancorat într-o civilizaţie rustică, reușește să 
re-umanizeze acest univers uman plasându-l pe raftul cu amintiri de 
neuitat, la care poate reveni ori de câte ori i se face dor de copilăria lui 
zburdalnică, la fel şi Eminescu, cel care, la rândul său, întrebându-se: 
„Unde eşti, copilărie, cu pădurea ta cu tot?”, îşi însușeşte o perspectivă 
romantică, a visului de altă dată, în care se va retrage ori de câte ori va 
dori să evadeze din realităţile ostracizante. Spre deosebire de person- 
jele acestor scriitori înaintași, cei din creaţia scriitorilor postmoderni 
nu au unde se retrage. Lumea visului lor e alta. Un vis al senzorialităţii 
intense, dramatice, apocaliptice. În aceste condiţii călătoria în lumea 
interioară este una dificilă: ...brusc, vulturul tânăr / cade ca piatra / și- 
apucă în gheare șoarecele / care nu mai are scăpare / în iarbă // Realitatea 
se umple de sânge / țipătul fisurează în mii de bucăți / aerul dimineții // 
Unitatea fiinţei e compromisă / Mai trist decât realitatea / spiritul atârnă 
ca o ultimă pradă / în clanțul de vultur ce urcă în ceruri. Odată unitatea 
fiinţei compromisă, poetul e pus în fața necesităţii de a depăşi umanul 

în uman și de a da glas necesităţii de a crede într-o forță divină, pentru 
a avea certitudinea că există: Toată această aromă adusă de soare în iar- 
bă / şi-această primăvară ce se instalează-n copaci / şi-această buburuză 
din palmă / strălucitoare ca viața — să nu fie decât / alibiul tău perfect, / 
Doamne?! (Viaţa ca alibi). Este curioasă schimbarea care se produce, 
senzualismul de altă dată fiind dirijat spre un „ludic” menit să atingă 
un nivel al valorilor ideale, de la care protagonistul învaţă un alt fel de 
libertate, cea a unei lumi în care se reflectă spiritul poetului. Este clar 
că această căutare a absolutului se traduce într-un narcisism cu care se 
confundă însăşi poezia. 


Lingvistul matematician Solomon Marcus ne atrage atenţia asupra unor 
chestiuni metafizice la care fizica (ştiinţa) nu poate răspunde, dar pe 
care suntem obligați să le abordăm atunci când ne ocupăm de știință. 
Aceste întrebări sunt importante, deoarece senzațiile, după cum susține 
şi Gaston Bachelard, ne înșală, observaţiile ne înșală şi de aceea, pentru 
a înțelege sensul însuşi al lucrurilor, e necesar să utilizăm limbajul mate- 
matic care ne permite să accedem la legi universale. Așa se explică și fap- 
tul că pentru a înţelege lucrurile omenește, din punct de vedere uman, 
obligăm natura să vorbească într-un limbaj pe care noi îl putem înţelege. 
Căci lumea obiectuală, fizică, e un univers în afara omului, transcendent 
sau imanent, cu alte cuvinte, codificat în însuși universul. Pornind de la 
faptul că Platon recunoștea existența a două lumi: pe de o parte, cea in- 
teligibilă, a ideilor și, pe de altă parte, o lume abstractă, care există inde- 
pendent de lumea noastră, care este empirică, există o separare între cel 
care vrea să cunoască, adică între subiect, şi obiect. Prin urmare, ansam- 
blul fenomenelor fizice, pentru a fi înţeles, necesită o abordare empiri- 
că şi una idealistă. Mai amintim că într-o poezie dedicată lui Solomon 
Marcus, Nichita Stănescu face următoarea afirmaţie: „Matematica s-o fi 
scriind cu cifre, / dar poezia nu se scrie cu cuvinte”. Făcând trimitere la 
volumele „Necuvintele” (1969) şi la „Respirări” (1982), lingvistul mate- 
matician explică această afirmaţie în felul următor: „Poezia şi matemati- 
ca au în comun contrastul dintre haina în care ies ele în lume şi viața lor 
ascunsă” [2, p. 45]. 


Şi Constantin Ciopraga afirmă, într-un studiu întitulat „Poezia — un uma- 
nism magic”, că „nu de la cuvinte în sine începe starea de poezie și nu se 
încheie cu ele, dar tentaţia de a comunica le face indispensabile, de unde 

rolul lor de chei magice, deschizând porţi spre miracol” [3]. Precizăm că 
interiorizarea lumii, deschiderea spre miracol la Arcadie Suceveanu are 
loc prin reverie. Ținem să menţionăm că, potrivit lui Gaston Bachelard, 
mai întâi visăm și apoi contemplăm: „Înainte de a fi un spectacol 
conștient, întregul peisaj este o experienţă onirică. Un peisaj nu este pri- 
vit cu pasiune estetică decât după ce a fost văzut în vis”, mai scrie el [4, 
p. 6]. Miza pe reflecţia continuă din poezia lui Arcadie Suceveanu este 
cât se poate de clară, dacă ținem cont de faptul că, potrivit lui Gaston 
Bachelard, „lumea reflectată este cucerirea calmului: „Superbă creaţie ce nu 
cere decât lipsa de acţiune, ce nu prinde decât o atitudine visătoare, lu- 
mea desemnându-se cu atât mai bine cu cât visarea imobilă va dura mai 
multă vreme”. Așa începe fenomenul definit de către Bachelard drept 
„narcisism cosmic”, un narcisism generalizat care „transformă toate 
fiinţele în flori și dă tuturor florilor conștiința frumuseţii lor. Toate florile 
se narcisizează şi apa este pentru ele instrumentul miraculous al narci- 
sismului” [$, p. 32]. Potrivit aceluiași filozof francez, narcisismul nu este 
iubire de sine sau respect față de sine și se definește mai curând drept iu- 
bire faţă de propria aparenţă, față de această imagine virtuală care se face 
pe sine însăşi, reprezentarea mentală substituind-o pe cea reală. Există 
un narcisism patologic, pe care am putea să-l numim primar, în care in- 
dividul, copleșit de un sentiment exacerbat de autoadmiraţie, se îneacă 
în propria imagine, în propriile iluzii, fantasme. Există un narcisism în 
care are loc o anumită pierdere a contactului cu realitatea, cu celălalt, 
cu alteritatea. Amintim că din timpuri preistorice umanitatea funcționa 
într-un regim care consta în orientarea către celălalt, principiul de bază 
constând în retragerea între paranteze a insului pentru a-l pune în valoare 
pe celălalt și că, odată cu afirmaţia lui Decartes: „Cuget, deci exist”, are 
loc trecerea la societatea modernă, a cărei morală are la bază exaltarea 
propriului eu, explorarea propriului eu atingând dimensiuni nemaicu- 
noscute până atunci. (...) Revenind la creaţia poetului bucovinean, vom 
spune că Arcadie Suceveanu uneşte legenda cosmică și cea florală, deve- 
lopând în același timp un regim diurn și altul nocturn, desfășurând meta- 
fore memorabile, puse sub semnul tragismului pierderii ființei celei mai 
iubite, Mama, precum cea din poezia „Ultima dimineaţă”, în care afirmă: 
În ferestre / fluture schilod / se zbate ultima ta dimineaţă. Însuşi titlul cărţii 
„Ferestre stinse de îngeri” înglobează în el trecerea de la diurn la nocturn, 
de la lumină la întuneric. 

Supradimensionate, iubirea și plângerea („Îngere. Îngere, ah! Îngere, ah! 
Îngere/ fie-ţi milă de atâta iubire şi plângere”) vor atinge un nivel esteti- 
zant: „Du-ţi mâna la gură, soro pădure” — scrie îndureratul poet, amintin- 
du-ne de imaginea folclorică a codrului frate cu românul, apărător de in- 
temperii, de invazii etc. Aici poetul apelează la sora pădure, al cărei vuiet 
este asociat cu plânsul cosmic, cu bocetul ancestral al lumii: „du-ți mâna 
la gură” însemnând nevoia de stăvilire a bocetului, a sentimentului (a 
sentimentalismului) debordant, feminizat, care destramă ființa umană, 
prezenţa mâinii având semnificația aducerii unui fenomen cosmic la di- 
mensiunile percepției umane, la dimensiunile omenescului. Este vorba 
aici şi de un fel de a spiritualiza lucrurile. În general însă este cât se poate 
de curioasă postmodernizarea fenomenului transcenderii într-o expresie 
precum: Spiritualizată, fereastra dinspre drum / rămâne o cruce, sau într-o 
altă poezie, Aproape de ultimul pod / simţi gravitația inexistenţei / o briză 
subțire îți umflă cămaşa // Dincolo, la un pas, începe zona de contact / cu 
transcendenta (Fregată pe apa lumii). Aici lumea materială se transfor- 
mă: malurile se vor contopi cu apa / visul materiei se va sfârși. Odiseea sem- 
nelor pământeşti transformându-se în gravitatea inexistenței, este urmă- 
rită îndeaproape, materializându-se într-un mit (basm) al descreşterii, al 
stingerii: Îngere, de ce atâta grabă şi stingere? De aici într-acolo aluneci/ må- 
nată de rigorile valului, îşi continuă gândul autorul aceleiași poezii Fregată 
pe apa lumii, expresia „rigorile valului” ţinând de o viziune arhitecturală 
modernă sau postmodernă. Atmosfera este una nu doar subiectivă, ci 
ancorată în concretețea istorică: Rând pe rând, podurile se ridică, coboară, 
/ se ridică, coboară / ca într-un vis trăit cândva / de mine la Praga. Visarea 
are deci un punct incipient în trăirea cu adevărat, într-un loc concret, 
Praga. Este căutată racordarea cvasimistică a unui infinit propriu la cel 
cosmic. Cât priveşte tendința de regăsire a unversului primar al copilă- 
riei, cu frumuseți imobile, aceasta este cu atăt mai dramatică cu cât este 
mai pronunţată necesitatea menţinerii deschiderii către un anumit tip de 
reverie, care să proiecteze lucrurile spre absolut. Subiectul de rutină fiind 
dirijat spre o viziune asupra veşniciei, accede la un spaţiu spiritual al ce- 
luilalt sat, unde se află și tatăl trecut la cele veşnice şi multe dintre rudele 
şi consătenii săi, în mijlocul cărora băiatul auriu a cunoscut viața la mo- 
dul paradisiac al copilăriei. Experienţa îndepărtării de acel real schimbă 
oarecum circumstanţele în care personajul din poezia lui Suceveanu tin- 
de spre adevăr. În primul rând, aici nu e vorba de un adevăr care poate 

fi probat din punct de vedere științific sau care poate fi calculat, ci de un 
adevăr la care nu poate să nu adere, care îl subjugă în totalitate, în mod 
fatal, personajul tinzând spre vital, absolut, spre indiscutabil. Un adevăr 
care îl face să existe și din care nu lipsesc paginile de istorie dramatică a 
neamului (vezi poezia Genealogie). Dincolo de a fi o idee de un lucru sau 
de o situaţie, aici e vorba despre o experienţă: confruntarea cu trecerea în 
neființă a Mamei sale. Construcţia cognitivă are drept suport capacitatea 
psihică a personajului de a crede. Datorită capacităţii de a crede, perso- 
najul îşi va putea construi un sistem cu ajutorul căruia să-și continue dru- 
mul prin viața re-așezată pe alte temeiuri. Părinţii devenind de aici încolo 
copii simbolici: Doi copii simbolici, ce ne-aţi fost părinți / Veţi dormi în timpul 
vast. Iar mai departe / Noi vom fi părinții, voi — copii cuminţi / Luminând 
enigma ce se cheamă moarte (Cântec de leagăn pentru părinți). 


Certitudinea securităţii din copilărie din braţele mamei acum pier- 
dută, personajul se va afla într-un raport intim cu locuri și lucruri, cu 
cuvintele: Mâine băiatul auriu va pleca de acasă / îşi va pune capcane- 
le pentru iepuri / în valiza de carton rămasă / de pe vremea dezghețului 
hrușciovist / va săruta icoana grădinii / şi îşi va lua adio / de la gangul cu 
greieri (Băiatul auriu) 


Mut, Zăvorât, protagonistul bea raze perpendiculare din cer, luna hip- 
notică i se dizolvă în pahar, amară și otrăvitoare ca tableta de diaze- 
pam. Zilele netrăite ale Mamei sunt asociate cu cei trei arici cu mere în 
spinare, din grădina casei părintești. Pomii bătrâni, fântâna, pădurea, 
fereastra dinspre drum, stelele, vântul lichefiat, iarba, roua, satul, altă- 
dată al Mamei, mutat acum sub iarbă, existând deodată în două lumi 
„ca flacăra şi cenuşa aceluiaşi foc”, cerul de sticlă cu jumătatea Ochiului 
veşnic deschis în care Mama a fost invitată să locuiască, şirul de munți, 
zvârluga Siretului, căsuţa în care Mama s-a născut, „rămasă de pe vre- 
mea Împăratului”, batoza din vara lui 1955 care i-a vânturat tinereţea, 
câmpul cu sfeclă de zahăr, aria aburind sub soarele de vară, porumbul, 
în toate acestea poetul citeşte sufletul mamei, pe care îl zărește o clipă: 
peste case plutind: / silabă de abur, / murmur îndepărtat / de colind. 


Locul Mamei acum îl ia căsuţa părintească. Acesteia i se adresează pro- 
tagonistul, înstrăinându-se tot mai mult: Căsuţă verde, roșie, albă, / de- 
acum cine mă apără / cine mă ştie? Dramatica dorinţă de fi recunoscut 
de ai săi este proiectată pe dialogul protagonistului cu personajele tragi- 

cei absenței: cu urmele din grădină, cu cizmele de cauciuc, cu lemnele 
din șură. În fond, imaginile literare traduc desprinderea, separarea de 
realul foarte familiar altădată: Odată cu mine pleacă și casa / zboară din 
creangă în creangă / se mai opreşte într-un copac / de la marginea satului, 
îngândurată // Apoi pleacă şi dealul, pleacă şi Şcoala, şi Biserica / Podul 
cel mare de pe Siret / vine şi el arcuindu-se din urmă // Satul întreg mă 
urmează un timp / dar cam pe la jumătate de drum / se întoarce înapoi în 
sat, scâncind / şi lipindu-se de poala pădurii (De data asta). 


Moartea e condiția adevărului. Din marginea existenței poetul scrutează, 
contemplă condiţia sa de scriitor contemporan care nu se poate detașa de 
însemnele unei civilizaţii până mai ieri foarte vii şi care acum, sub ochii po- 
etului, se destramă ca un fum. Se destramă ducând cu ea tainele unei vieți 
şi ale unei istorii nedescifrate până la capăt. Iată de ce, profund modern și 
postmodern, Arcadie Suceveanu nu va neglija „vaporizarea și centralizarea 
Eului”, la care făcea trimitere şi Baudelaire, cel convins că: „Aici e tot secretul”. 


Apropriindu-şi, însuşindu-şi tradiţia, el se revendică de la memoria 
părinţilor, a satului bucovinean trecut prin furcile caudine ale istori- 
ei, se revendică de la memoria limbii şi a limbajului artistic. Pe aceas- 
tă undă îşi va afla alinare, raportându-se la cuvintele înaintaşilor și a 
confraţilor săi: „O, mamă, dulce mamă,” / cânt cu gura lipită de ceara 
nopții / „Mamă, tu eşti patria mea”, murmur / cu gura unui alt poet / căci 
gura mea e dusă departe, dincolo de cuvinte / Şi vin toţi poeții limbii româ- 
ne / şi vin poeții greci și latini / vin vechii romantici şi prietenii optzeciști / 
şi fiecare-mi aduce câte-un vers(et) / spre frățească-alinare // Ultimul vine 
în metru antic / mă ia în brațe, îmi închide pleoapele / nu, nu credeam să 
învăţ... / cu tine să învăţ a muri vreodată / să învăţ că moartea se hrăneşte 
/ din singura ta viață / nu credeam... (Ultima dimineaţă). 


Două perspective: cea a expansiunii și cea a intimităţii se induc reci- 
proc, datorită sincerităţii imaginilor verbului, exuberanța de care dă 
dovadă poetul Arcadie Suceveanu dezvăluind profunzimile unei poezii 
care se alimentează dintr-o istorie mai îndepărtată, marcată de tragedii 
seculare și de una recentă purtând însemnele unor repere valorice, pe 
care riscăm să le pierdem. În aceste condiții mărturisitorul imaginilor îl 
pune în valoare pe omul literar Arcadie Suceveanu, care este de necon- 
ceput fără profunzimea meditaţiilor, fără gândire și vis. 

Opera poetică a lui V. Romanciuc se înscrie 
în contextul literar al timpului și se manifestă 
prin capacitatea nemijlocită de a transfigura 
realitatea curentă, de a dezvălui o complexita- 
te de stări, sentimente, neliniști interioare, care 
generalizează un univers existenţial specific, 
orientează cititorul în sfera unor meditații pro- 
funde despre existența umană, îndeamnă de 
a contempla toate labirinturile firii umane. În 
această ordine de idei, V. Romanciuc se identi- 
fică cu preocupările estetice ale unei pleiade de 
scriitori în tendinţa de a depăși convențiile tim- 
pului istoric pentru a se încadra în tiparele artei 
veritabile. Așa cum se accentuează în critica de 
specialitate, V. Romanciuc, „unic în felul său, 
atât în sfera limbajului, cât și în cea a viziunii 
poetice”, cultivă o poezie cu un bogat spectru 


This article discloses sources of myoritic inspiration 
in the poetry of Vasile Romanciuc. The writer trans- 
mits the affective emotions of the folkloric myth into 
a poetic tone fueled by popular intuition, but also 
by his own writer sensitivity. The mioritic shepherd 
myth with its many stylistic subtleties is a focal point 
of lyrical reflections, the essentialization of some sta- 
tes of soul with openness to certain problems of her- 
meneutical interpretation. In his verses, Vasile Ro- 
manciuc explores the philosophical meanings of the 
mioritic and deepens a system of traditional symbols 
of special significance. 

de expresie, ce variază de la rugăciune spre o invocare patetică a unor 
probleme majore din viața contemporanilor, pentru a preconiza orienta- 
rea spre o dimensiune a sacralității, a cânta și a plânge în conformitate cu 
tonalitatea unui temperament poetic vibrant, receptiv la neliniștile tim- 
pului istoric. Respectând cu strictețe principiile estetice ale tradiției po- 
pulare, poetul îşi exteriorizează versul pe un făgaș al reflexivității, al trăirii 
interiorizate, de unde întrevede revelația metaforei poetice dintr-o per- 
spectivă modernă, dar în același timp și „prin fondul mioritic pe care-l 
purtăm în sânge” [1, p. 104], văzut ca matrice stilistică şi particularitate 
esenţială a culturii româneşti. 


Spiritul mioritic se îngemănează cu necuprinderea cosmică în care 
pulsează duhul primar de baladă, este un cântec șoptit al sufletului 
într-un moment de intensă efervescenţă lăuntrică. Cadrul cosmic unde 
se profilează confesiunile sale lirice este „spaţiul-matrice” ori „spaţiul 
mioritic” axat pe filonul creativităţii populare. Ideea spaţiului mioritic 
este expresia unui mod de viață ajuns sa fie specificat prin definirea 
concepţiei ce stă la baza dăinuirii noastre. 


În versul lui V. Romanciuc elementul mioritic se redimensionează din 
interior, găsindu-și concretizare într-un amalgam de motive grupate în 
jurul unui simbol fundamental. Suprapunerea straturilor mitologice 
aprofundează o viziune complexă, unde are loc circumscrierea imagi- 
nilor artistice de prefigurare mioritică. Așa cum sesizăm din versul lui 
V. Romanciuc, „Mioriţa” este intuită drept: 


Lacrimă 

locuită de soare, 
Rază de lumină 

de iedera tristeţii 
îmbrățișată. 

Veșnicie 

din fluieraș de fag, 
din fluiera de os, 

din fluieraş de soc 
izvorând. (Mioriţa) 


V. Romanciuc păstrează succesiunea detaliilor simbolice din folclor şi 
realizează o retrospectivă sentimentală în universul frământărilor lăun- 

trice ale omului pus în baza unor esențe primordiale. Cântecul nostal- 
gic al fluierului mioritic se asociază în plan metafizic destinului ome- 
nesc suprapus unor grave probleme existenţiale, îşi găseşte expresie în 
jurul aceleeași idei de preamărire a vieţii şi nostalgică resemnare în fața 
trecerii inevitabile, în bucuria simplă de proclamare a filosoficului a fi, 
ca dovadă supremă a existenţei umane, așa cum ne îndeamnă poetul 
ghidat de o trăire interiorizată: 


Busuioc la naștere, 

Busuioc la moarte, 

Floare de tristeţe, 

Floare de noroc. (Busuioc) 


La fel ca şi dorul, „hagiografia busuiocului” [2, p. 5] devine „o floare cu 
parfum veninos” şi determină autorul spre o redimensionare filosofică 
a vieţii existenței omenești: 


Viaţa noastră toată, 
Doamne, cum încape 

Între două fire 

Mici de busuioc. (Busuioc) 


În această „poveste fără sfârşit” este „miere şi fiere”, „suferință și mân- 
gâiere', vedem expresia unui mod de viaţă ajuns să fie specificat prin 
amplasarea cosmică într-un spaţiu mioritic condensat până la saturație 
de ideea sacralității. Poetul utilizează niște imagini de sorginte miori- 
tică pentru a invoca cu demnitate bărbătească țara strămoșilor, „... cu 
moștenirea lor inteligentă și socială întemeiată pe o mare epocă eroică 
şi pe o dezvoltare normală şi sănătoasă” [3, p. 157]. Spiritul strămoşilor 
transpare printr-o viziune de solitudine nostalgică și se reflectă într-o 
anumită ambiguitate ontologică. În analogie cu realitățile estetice din 
poezia universală, este prefigurat un tărâm de himere concretizat în 
„singura oglindă care păstrează toate chipurile ce s-au uitat vreodată în 
ea”, în „singurătatea multiplicată”, pe care o percepe în mrejele tăcerii. 
Sentimentul dureros al singurătăţii cosmice este amplasat într-o lume 
selenară, superioară în esența ei. 


De dor, de aducere-aminte, ochii mei au slobozit rădăcini la cer (Oglinda) 
este concretizată o metaforă cu semnificaţii individualizatoare, fiind 
exprimată o culminaţie emoţională, „punctul de plecare al oricărei eva- 

ziuni serioase în sfera poeticului” [4, p. 48], pentru că la V. Romanciuc 
există o sugestie mioritică, există o stare de plenitudine spirituală, care 
îngemănează viața și moartea, teluricul și celestrul, dragostea și resem- 
narea. De aici survine tendinţa spre o nuanţă mioritică invocată printr- 
o viziune panteistă, aşa cum vedem în versiunile ce urmează: 


Sub cerul nopții 

el mire, ea mireasă 

ca la începutul lumii, 

singurei în iarba deasă. (Păstorească) 


Transpunerea în plan mitologic a nunţii mioritice îl determină pe V. 
Romanciuc să perceapă „o intrare nouă în mit”, ca să ajungă la „icoa- 
na jertfirii Mioarei”, atingând alte niveluri de specificare. Spectacolul 
nunții e lăsat în cele din urmă în plan vizionar, poetul este obsedat de 
ideea primară a mitului pentru a exprima o culminaţie emoţională, a 
dezvălui reperele sacre ale ființării omenești. 


Figuraţia mioritică se concentrează într-o sinteză de ritual ca la proce- 
siunile funerare, iar alegoria fantezistă „nuntă-moarte”, aşa cum sub- 
liniază cercetătoarea E. Munteanu, se înscrie ca un reflex al „nemuri- 
rii dacice” [5, p. 172]. Simbolurile de sorginte mioritică sunt trecute 
printr-un proces de stilizare și individualizare artistică, ele devin niște 
proiecţii mitice cu deschidere spre ancestral. În una din poeziile sale, V. 
Romanciuc percepe prin prisma Mioriţei, temeiurile existenței uma- 
ne, prin transfigurarea simbolică amintind de nunta mioritică, ce se 
desfășoară într-un cadru miraculos de poveste: 


Și porni o veste că într-o seară, 

Că era-ntuneric, lună că era, 

Din pământ spre ceruri a crescut o scară, 

Iar pe scara ceea a urcat o stea. (Post-scriptum la o baladă) 


În continuare, autorul revine la fondul de idei din balada populară, 
privindu-l prin aceleași categorii existenţiale ca să anihileze ideea de 
moarte printr-o deschidere spre nişte resorturi de alternativă, „prin- 
tre copaci parcă a nins cu îngeri, iar aceștia vor transpare pe fundalul 
proiecției mitologice a fenomenelor din natură. „Stele albe” se rosto- 
golesc „prin fereastra deschisă a Lunii”, acolo unde „îngerii melanco- 
li -3 . . v A » . v 

ici” privesc cu dor „jos pe Pământ”. Este recreat un paradis după anu- 

mite tipare arhetipale pentru a găsi o justificare ontologică a existenței 
universale. Ninsorile cad interminabil după modelul lui Bacovia ca să 
aprofundeze o stare de sfârşire lăuntrică, „ninge de parcă toţi muriră, 
parcă toți au înviat”. Ninsoarea copleşește atât de mult eroul liric şi, 
asemenea unui „astru arzând de zăpadă”, ne aduce „în dimineaţa de 
după moarte” prefigurată de A. Blandiana, unde o „stea vrăjită” reînvie 
cosmosul terestru prin vibraţiile unui glas lăuntric despre cel 


„Logodit pe vremuri c-o mândră crăiasă, 
Ciobănaşul nostru tras printr-un inel.” (Post-scriptum la o baladă) 


„Plouă bacovian” peste crâmpeie de amintiri, iar clopotul bisericii „trist- 
luminos şi rar” vorbeşte „cu lacrimi în loc de cuvinte”. Rezonanţele tra- 
gice conjugate cu resemnare sunt înlocuite treptat prin niște reflecții 
lirice, unde ceremonia nupţială capătă treptat o nuanţă de „liturghie 
cosmică” [6, p. 172], aşa cum subliniază M. Eliade, ca să amintească 
celor din jur că drama omului pus față-n față cu veşnicia nu se con- 
sumă aici, dar rămâne să dăinuie, să amintească că senina integrare în 
natură este un fenomen atât de firesc ca şi succesiunea anotimpurilor, 
a generaţiilor, ca și curgerea ireversibilă a timpului și aprofundarea cea- 
sului final. 


Problema rămâne deschisă în vederea estimării unor noi dimensiuni 
estetice, de aprofundare a unor viziuni și semnificaţii de profunzime 
ce-şi anunţă prezența lor tutelară în scrierile lui V. Romanciuc. 


La ceas aniversar, când fulgii de nea se prefac în îngeri și vin să lumi- 
) 3 
neze „respirarea lui Isus”, îi dorim poetului V. Romanciuc ca lumea să 
devină aşa cum a redat-o în versurile sale, „mai bună, mai frumoasă 
Ş >» ) ) 
mai curată”, iar ninsorile care se succed ritmic prin iureșul anilor să-i 
pară de fiecare dată, vorba dânsului, „o dulce înghețată”. 

Ceea ceafirmă Eliade într-un loc din Încercarea 
labirintului este absolut surprinzător. „Iată de 
ce sunt o ființă umană: nu pentru că sunt des- 
cendentul prodigioasei culturi mediteranee- 
ne, ci pentru că mă recunosc, ca ființă uma- 
nă, în existența asumată de un /aborigen/ 
australian. De aceea mă interesează cultura 
lui, religia și mitologia lui. /.../ Vreau să mă 
recunosc — în sens filosofic — în fratele meu: 


As we know, Eliade distinguished two attitudes in the 
how the European man relates to other historical and 
spiritual traditions. One of them is named hermene- 
utics; in other words, comprehensive, understanding, 
when the interpreter is trustful and open to other 
traditions. Another attitude is named ideological, as 
it suspects foreign traditions - especially the traditi- 
onal ones - of something “obscure” or “antiquated”. I 
mentioned that distinction because those who read 
the philosophy of language studies by Coșeriu note 
that there is actually a hermeneutical vision at play. 
To argument that, I have in mind mainly two issues: 
firstly, the comprehensive attitude of Coșeriu toward 
his precursors, from Plato to Croce, and secondly, the 
ample and elegant alternative he opened in regard to 
the question of intentionality of language. By broadly 
analyzing the latter issue, Coșeriu ensured, as did 
Hans-Georg Gadamer or Paul Ricoeur, a better un- 
derstanding of the phenomenon of language today. 

în calitate de român, am fost ca și el, cu mii de ani în urmă”. Spune, în 
prealabil, că omul supravieţuieşte în istorie prin răspunsuri creatoare 
distincte („creând o cultură, o religie, o estetică”). Aceste răspunsuri, 
diferite de la o comunitate istorică la alta, comportă analogii esenţiale 
şi confirmă, de fiecare dată, ceea ce e propriu modului uman de exis- 
tenţă. A te recunoaște în cineva îndepărtat, un aborigen australian sau 
un eschimos, înseamnă a resimţi nemijlocit „unitatea istorică a spiritu- 
lui uman”, prezenţa definitorie a acestuia, oriunde în lume. 


Cu această credinţă, Eliade distinge două atitudini în raportarea omului 
european la alte tradiţii istorice sau spirituale. Una este cea hermeneuti- 
că, altfel spus, comprehensivă și empathică, înțelegătoare. Este prezentă 
când interpretul priveşte cu încredere și deschidere către alte tradiţii, cu 
o înţelegere prin ea însăși binevoitoare. Caută să recunoască, sub expresii 
culturale diferite şi inepuizabile ca atare, însăși „unitatea istorică a spi- 
ritului uman”. O altă atitudine e numită ideologică, întrucât suspectează 
tradițiile străine de ceva „obscur” sau „depășit”. Devin ușor vulgata a unui 
timp, -isme la modă, precum pozitivismul şi marxismul, psihanaliza și 
structuralismul. Voindu-se demistificatoare, asemenea -isme, readuc 
fenomenul în atenţie — mai ales, dacă este religios, simbolic — la câteva 
cauze de natură economică, psihică și socială”. Ignoră experiența exis- 
tenţială a unei alte comunități, modul în care aceasta „se orientează spre 
cele patru orizonturi și se află între cele de sus și cele de jos”. 


Aşadar, două moduri de raportare la o tradiţie străină: hermeneutică și 
ideologică. Sau, dacă acceptăm că fiecare dintre ele exprimă o practică 
hermeneutică, putem vorbi de o raportare comprehensivă, empathică, 
şi o alta instrumentală, profund suspicioasă. Sigur, există și altele, fie 
derivate din cele amintite mai sus, fie mixte. 


Atitudinea comprehensivă presupune o bună deschidere - intelectivă 
şi afectivă — față de lumea proprie unei alte culturi („străine”, „exotice”, 
„tradiționale”). Aș oferi aici câteva exemple, de pildă, modul în care 
Wilhelm von Humboldt priveşte cultura europeană veche sau unele 
tradiţii spirituale din afara spațiului european (Despre diversitatea struc- 
turală a limbilor şi influența ei asupra dezvoltării spirituale a umanităţii, 
1836). Deopotrivă, Rudolf Otto și Carl-Gustav Jung, când aduc față 
în faţă cultura europeană și marile tradiţii orientale. Ca să invoc şi alte 
nume, Mircea Eliade şi Georges Dumézil, Paul Ricoeur și Sergiu Al- 

George sunt remarcabili în această privinţă, cu o deschidere admira- 
bilă. La fel, ca scriitor, Jorge Luis Borges. Nu mai puţin Walter Otto, 
Constantin Noica şi Pierre Aubenque, când se apleacă asupra unor 
scrieri ale vechilor greci. Tradiţia îşi descoperă în scrierile lor înțelesuri 
mereu noi şi surprinzătoare. Nu mai apare ca materie ce aşteaptă din 
afară o formă și o justificare, ci ca istorie vie, configurare în mers a unei 
istorii actuale. Este regăsită atât ca potenţial inepuizabil în semnificați- 
ile ei, cât şi ca sursă a unor repere viabile. 


Tocmai în această privință aş dori să amintesc studiile erudite și de o 
largă deschidere culturală sau istorică ale lui Eugeniu Coșeriu, bună- 
oară Istoria filosofiei limbajului. De la începuturi până la Rousseau, 2003. 
Cu privire la această scriere, Jürgen Trabant, un important exeget al 
operei lui Coșeriu, spune că „textele trecutului, spre care ni se deschide 
accesul printr-o subtilă hermeneutică, sunt citite în lumina experienţei 
istorice pe care o avem prin limbaj”. Doar că, față de altele, exegeza lui 
Coșeriu este deosebit de atentă cu aceste texte. „Înhămarea istoriei la 
un mic car particular este, de altfel, exclusă tocmai deoarece concep- 
ţia despre limbaj a lui Coșeriu se distinge prin aceea că nu exclude ni- 
mic din ceea ce ţine de limbaj, că dezvoltă o vastă sistematică a ceea ce 
aparţine limbajului, în care sunt integrate problematizările trecutului. 
Această concepţie ne permite să ne întrebăm cu mai mare precizie ce 
idee urmărește de fapt un autor din trecut şi ce relevanţă - din punc- 
tul de vedere al dezvoltării istorice a reflecţiilor asupra limbajului — au 
problemele ridicate de acesta, ce a observat el sau ceea ce încă nu a 
observat”. Deşi Coșeriu se afirmă cu intuiții complet noi, nu ignoră în 
niciun fel marea bogăţie a unor vechi cercetări. 


Voi avea în vedere, în continuare, doar două chestiuni, anume atitu- 
dinea comprehensivă a lui Coșeriu față de marii săi precursori, de la 
Platon și până la Croce, și alternativa suplă pe care o deschide în ceea 
ce priveşte problema intenționalităţii limbajului. 


Sunt cunoscute raportările sale constante la vechii greci (mai ales la 
Platon, Aristotel şi stoici), deopotrivă la Augustin și unii autori mo- 
derni (Vico, Hegel, Humboldt), sau la interpreţii de mai târziu (Croce, 
Saussure, Cassirer, Jakobson şi alţii). Cu câţiva dintre ei deschide o dis- 
pută aparte, ce ilustrează excelent dispoziţia sa pentru o lectură com- 
prehensivă. În legătură cu Chomsky, de pildă, sesizează bine cum ane- 

xarea lui Descartes de către acesta a fost posibilă întrucât „o filosofie 
carteziană a limbii /.../ nu a existat niciodată”, însă există o teorie car- 
teziană a spiritului (a intenționalității și intelectului), în relaţie cu care 
Descartes aduce în discuţie folosirea semnelor şi posibilitatea unei gra- 
matici universale“. Or, perspectiva istorică nu e deloc auxiliară în astfel 
de cercetări și în elaborarea unei filosofii a limbajului. Referindu-se la 
relaţia interpretului cu trecutul, Coşeriu observă bine două situaţii dis- 
cutabile. Mai întâi, faptul că filosofia occidentală modernă (Descartes, 
Leibniz, Locke) dezvoltă problematica limbajului doar în regim secun- 
dar, în relație cu problematica extinsă a cunoaşterii ştiinţifice. Nu are în 
vedere situaţia limbajului ca un domeniu distinct și autonom al vieții 
spirituale. Apoi, cercetările de orientare formalistă și structuralistă de 
mai târziu, dincolo de rezultatele lor spectaculoase, ignoră dinamica 
limbajului, istoria acestuia ca fenomen viu şi complex“. Faţă de astfel 
de mode teoretice, Coşeriu va fi atent la istoricitatea limbajului, pe de 
o parte, și la dimensiunea lui ontologică, pe de altă parte. Caută să re- 
cunoască unele distincţii esenţiale în reflecția greacă asupra limbajului 
(onomăzein şi legtin, logos semantikos şi logos apophantikos, onoma şi 
rema); deopotrivă, unele probleme formulate încă de atunci, precum 
cele cu privire la „dreapta potrivire a numelor”, raportul dintre cuvânt 
şi obiect, semnificare şi desemnare, unitatea semnificației“. Va obser- 
va că asemenea distincţii şi probleme sunt valabile în bună măsură și 
astăzi, apte să inducă întrebări adecvate în mintea noastră și să orien- 
teze către o nouă discuţie. Urmărind cu atenţie astfel de chestiuni, nu 
ajunge la concluzia că viziunea greacă îi confirmă propria perspectivă 
asupra limbajului. Nici că ar putea fi preluată astăzi întocmai. Observă 
bine că ea constituie fondul unor noi cercetări, o cale ce poate fi urmată 
numai dacă i se recunoaște alteritatea ireductibilă. Problemele formu- 
late de vechii greci rămân actuale, în sensul că ele generează noi pro- 
bleme sau pot fi reluate în forme noi. Soluţiile remarcabile — mai vechi 
sau mai noi — nu ar trebui în niciun caz considerate perimate”. Chiar 
dacă nu mai valorează pentru noi ca soluţii precise, ele anunţă dru- 
muri deschise și locuri elocvente din care se poate merge mai departe. 
Vorbeşte în acest sens de un mod „interior și dinamic, simpatetic” de 
a face hermeneutică’. Reluând ideea mai târziu, va spune că interpre- 
tul „pleacă de la autor pentru a merge, dacă e posibil, cu acest autor 
mai departe” şi, în acelaşi timp, „îşi propune să-l înțeleagă pe autor mai 

bine decât s-a înţeles autorul însuşi”. Asumă principiul încrederii în 
actul hermeneutic, reformulându-l într-o manieră absolut rezonabilă. 
„Cât priveşte receptarea vorbirii „celuilalt, norma etică generală e cea a 
generozităţii şi toleranţei, adică a suspendării (temporare) a alterității 
negative în favoarea interlocutorului. Această normă se aplică atât la 
nivelul vorbirii în general și la cel al discursului, cât și la nivelul limbii 
(a limbii „celuilalt, se înțelege). La nivelul vorbirii în general și la cel al 
discursului, norma toleranţei înseamnă că în orice caz trebuie să pre- 
supunem că celălalt’ vorbeşte ,cu înțeles, că vrea să ne spună ceva. Nu 
vom hotărî deci că nu spune nimic, că vorbeşte în dodii, înainte de a 
încerca să înțelegem ce spune”™. Astfel de pagini ar merita reluate in 
extenso, reflectând cu atenţie la fiecare menţiune în parte. 


Ştim că Eugeniu Coșeriu are constant în vedere două dimensiuni pri- 
mare ale limbajului. Una este cea „obiectivă”, prin care limbajul e în- 
totdeauna orientat spre un obiect, spre lumea obiectuală în genere”. 
Acest fapt poate fi înțeles într-un mod analog celui pe care-l descrie 
Husserl atunci când vorbește despre intenţionalitatea conștiinței (spu- 
nând că aceasta este întotdeauna conștiință a ceva, eventual conștiință 
de ceva). Întrucât distinge o modalitate a ființării și concepe un obiect, 
limbajul trimite la un fond de obiectualitate (în sens intențional, căci 
„obiectul” nu înseamnă acum nici ceva „desemnat”, nici ceva „exterior” 
limbajului). Mai precis, se constituie o modalitate virtuală de ființare”?. 
Aceasta se actualizează prin operaţii ce asigură determinarea ca atare a 
unei semnificaţii. Pe de altă parte, limba ne aduce întotdeauna în rela- 
ţie cu ceilalți: împreună cu ceilalți, alături de ei, față în față cu ei, atenți 
sau străini față de ei. Cum scrie Coșeriu, „limba este activitatea unui 
subiect care este legat de alți subiecți tocmai prin intermediul acestei 
activități”; va numi „alteritate” această dimensiune a limbajului. Ea este 
evidentă sub două aspecte: „vorbim „ca alții, pentru a putea vorbi ,cu 
alții”; subiectul unei activităţi recunoaște „în afară de sine’ alți subiecți 
pentru a se putea deschide spre aceștia”'*. Graţie acestei intenționa- 
lități a limbajului, un subiect îi poate descoperi pe ceilalți în calitatea 
lor de subiecți sau persoane. „O percepţie nemijlocită a celorlalți ca 
subiecţi nu este posibilă. /.../Abia prin limbaj, care — prin dimensiu- 
nea sa intersubiectivă, alteritatea — își corelează subiecții, un subiect 
este pus în situaţia să-i recunoască pe ceilalți nu doar ca obiecte, ci să 
le recunoască în mod mediat subiectivitatea”, În consecinţă, cele două 

dimensiuni ale limbajului și relaţiile dintre ele asigură „problema de 
fond” a unei astfel de filosofii. 


Cu astfel de precizări, Coșeriu regândeşte ideea intenționalității într-o 
manieră ce amintește de unele cercetări fenomenologice mai târzii!*. 
Observă că grație limbajului conștiința nu mai este doar obiectuală 
(doar „conştiinţă de ceva”), ci şi „conştiinţă faţă de cineva”, căci lim- 
bajul înseamnă deopotrivă vorbire cu altul, ca și altul, pentru altul sau 
față de altul. Aşadar, limbajul deschide intenţionalitatea în dublu sens, 
atât în sens obiectual cât și în sens alteritar (ca raportare la celălalt). 
Aceste dimensiuni intersectează continuu, încât se cere studiată cu 
atenţie însăşi corelaţia lor. De fapt, Coșeriu îți dă posibilitatea să în- 
ţelegi mai nuanţat ideea de intenționalitate a subiectivității, mai pre- 
cis a limbajului, câtă vreme subiectivitatea — şi conştiinţa însăși — se 
constituie grație unor funcţii ale limbajului. Am văzut deja că limbajul 
deschide intenţionalitatea în dublu sens, atât în sens obiectual cât şi 
în sens alteritar (ca raportare la celălalt). Se disting însă şi alte forme 
ale intenţionalităţii. De pildă, cea prezentă când omul produce - sau 
când percepe — în mod intenţional ca semn. Sigur, putem interpreta 
norii „ca semne ale unei posibile ploi”; în acest caz, norii apar ca in- 
dicii (Karl Bühler spune „simptome”), însă „indiciile nu sunt produse 
în mod intenţional ca semne, adică spre a fi interpretate ca semne”'$. 
În sens propriu, semnele sunt produse „pentru a fi receptate și inter- 
pretate ca atare de către un interpret”. Ca urmare, „avem aici de a face 
cu o dublă intenționalitate, şi anume cu o intenționalitate productivă 
deschisă la cel care produce semne” și cu o intenționalitate receptivă, 
interpretativă. Intervine și o altă formă de intenţionalitate, prezentă în 
chiar creativitatea limbajului. Ca fenomen cultural, limbajul e caracte- 
rizat înainte de orice prin creativitate, enérgeia. El face posibilă consti- 
tuirea unei „alte lumi”, ontologic distincte de „lumea fizică”. Este prin 
chiar natura sa finalitate semnificativă şi liberă. „Acest lucru apare chiar 
în definiția aristotelică a limbajului ca logos semantic: limbajul nu este 
numai fapt semantic, semnificativ, ci este și logos, adică expresie umană 
liberă şi intenţională”'S. Acest înţeles al intenţionalităţii stă în relaţie cu 
modul liber şi creativ al formelor umane de expresie. 


În acelaşi timp, intenționalitatea limbajului — şi, implicit, a conştiinţei 
- cunoaște direcţii diferite. Acestea pot fi înţelese prin cele trei rela- 

ţii originare ale oricărei subiectivități: cu sine, cu celălalt și cu lumea 
obiectuală. Recunoaștem astfel o intenționalitate reflexivă (sau orien- 
tare către sine), o intenţionalitate alteritară (orientare către celălalt) 
şi o intenționalitate obiectuală (sau obiectivă, cum spune Coșeriu). 
Ele survin concomitent, întrucât compun, prin limbaj, una și aceeași 
lume de semnificaţii. Aceste direcţii ale intenţionalităţii pot fi regăsite 
în planuri distincte, cum sunt cel semantic și cel apofantic, sau, din alt 
punct de vedere, cel rațional, cel practic și cel poetic (reiau aici doar 
câteva distincţii pe care Coșeriu le face). S-ar putea descrie, cu răbda- 
rea necesară, o cartografie mai extinsă a sensurilor diferite ale intenți- 
onalității. Fireşte, intenționalitatea nu constituie, pentru Coşeriu, un 
caracter singular al limbajului. „Esenţa intențională” a limbajului sur- 
vine doar odată cu „esența sa semnificativă”, cu semanticitatea sa. Prin 
urmare, proprie limbajului este, înainte de toate, creaţia de semnificaţii 
şi semnificate, activitatea sa ca logos semantic. Nu e vorba, în această 
regândire a intenționalităţii, de a substitui conștiinței limbajul ca atare, 
câtă vreme, cum spune Coșeriu, „limbajul este prima înfăţişare a con- 
ştiinţei umane”. Este prima sa înfăţişare întrucât „nu există conștiință 
vidă şi doar prin intermediul obiectivării sale conștiința se distinge pe 
ea însăși, recunoscându-se ca altceva decât lumea”. În același timp, 
limbajul reprezintă prima înţelegere a lumii din partea omului și, ca 
activitate liberă, „prima manifestare a libertăţii omului”. Este prealabil 
în chip deplin, însă nu într-un sens temporal sau logic, ci ontologic, așa 
cum în dese rânduri precizează filosoful. 


Prin ceea ce spune despre artă în genere şi mai ales despre poezie, Co- 
şeriu anunţă o situaţie de limită a limbajului și a intenționalității sale. 
Poezia reprezintă un „limbaj absolut”, încât, în cazul ei, comunicarea 
cu celălalt nu este esențială’. Despre poezie nu poţi spune că este ne- 
apărat destinată cuiva, căci ea „nu se îndreaptă /prin ea însăşi/ către 
alții”. Poate fi văzută, la limită, ca „activitate a unui subiect absolut”!?. 
Realizează nu doar una sau alta dintre funcţiile limbajului, ci întregul 
lor (ceea ce „se poate numi evocare”). Este „limbajul pur şi simplu 
(fără adjective): realizare a tuturor posibilităților limbajului ca atare”. 
Am putea recunoaște aici o teză aparte a lui Coşeriu, spectaculoasă și 
aptă să inspire noi interpretări. Ca limbaj absolut, poezia creează alte 
lumi posibile. Economia ei simbolică realizează un paradox pe care Co- 
şeriu îl descrie excelent. „În poezie, tot ce este semnificat și desemnat 

prin intermediul limbajului (atitudini, personaje, situaţii, întâmplări, 
acțiuni etc.) devine la rândul său „semnificant, al cărui ,semnificat” este 
tocmai sensul textului. Din acest punct de vedere, Kafka, de exemplu, 
nu vorbește, în realitate, despre Gregor Samsa, ci prin intermediul lui 
Gregor Samsa și despre ceva diferit; din această perspectivă, și Gregor 
Samsa este doar un ,semnificant”””. Iar în alt loc va spune, în același 
sens, că „Odiseea nu se referă la o realitate, ci este o realitate”. Poe- 
zia exprimă, într-adevăr, limbajul omenesc în deplinătatea creativității 
sale. Ceea ce înseamnă că, în absolut sau în plenitudinea sa, limbajul 
echivalează cu poezia însăşi. 


Aşa cum vedem, Coșeriu nu mai caută în opera trecutului doar legiti- 
marea propriilor idei, anexarea unor precursori la propria teorie. Cu 
luciditatea care-l caracterizează, ia ușor distanţă de excesele întâlnite în 
relaţia interpretului cu o anumită tradiție, precum cele care generează 
fixaţie de sine și idolatrie. Aduce constant în atenţie relația esenţială cu 
limba celuilalt şi cu modul lui de percepție sau înțelegere. În acest fel, 
accede la un alt nivel de comprehensiune a limbajului şi a culturii, mult 
mai elevat şi mai cuprinzător. 


Note | 1 Cf. Mircea Eliade, Încercarea labirintului, traducere de 
Doina Cornea, Editura Dacia, Cluj-Napoca, 1990, pp. 
118-119. Să reținem această propoziție: „Vreau să mă 
recunosc — în sens filosofic — în fratele meu: în calitate 
de român, am fost ca și el, cu mii de ani în urmă” În alte 
locuri, Eliade spune că omul arhaic încă trăieşte în ființa 
celui modern, încă e sesizabil în conduitele sale sociale şi 
simbolice. Ceea ce înseamnă nu doar că „am fost ca şi el, 
cu mii de ani în urmă”, ci deopotrivă că sunt ca și el, acum 
Şi aici. 

? Desigur, poziţia lui Eliade cu privire la aceste orientări 
metodologice este mult mai nuanţată; a se vedea bunăoa- 
ră în Jurnalul său, însemnarea din 5 decembrie 1959, iar 
în Încercarea labirintului, p. 117 şi p. 121- 122. 

“Jărgen Trabant, Câteva remarci preliminare, după treizeci 
de ani. În: Eugeniu Coșeriu, Istoria filosofiei limbajului. De 
la începuturi până la Rousseau, ediţie nouă, augmentată 
de Jörn Albrecht, versiune românească de Eugen Mun- 
teanu şi Mădălina Ungureanu, cu o prefață la ediţia ro- 
mânească de Eugen Munteanu, Humanitas, București, 
2011, p. 6-7. În cele ce urmează, unele idei vor fi reluate 

din Ştefan Afloroaei, Un proiect exemplar de filosofie a limbajului. În Anuar de lingvistică şi 
istorie literară, Editura Academiei Române, laşi, 2012, p. 83-93. 

* Eugeniu Coșeriu, Istoria filosofiei limbajului. De la începuturi până la Rousseau, ed. cit., 
p. 233-240. Hans Aarsleff, în calitate de istoric al ştiinţelor, „a criticat nimicitor într-o 
recenzie cartea lui Chomsky, reproșându-i acestuia manipularea diletantă a surselor pri- 
mare şi a bibliografiei” (idem, p. 235). 

$ Idem, mai ales capitolul 5. 

SIdem, pp. 99-150. 

7 Idem, p. 149. 

8 Idem, p. 372. 

° Eugeniu Coșeriu, Estetica lui Blaga în perspectivă europeană. În: Mircea Borcilă (coord.), 
Eonul Blaga, Întâiul veac, Culegere de lucrări dedicată Centenarului Lucian Blaga (1895- 
1995), Editura Albatros, Bucureşti, 1997, p. 19-20. Cu privire la hermeneutica dinamică 
sau creatoare a lui Coșeriu, cf. Cristinel Munteanu, John Dewey și problema sensului. De la 
teoria investigației la premisele unei hermeneutici integrale (teză de doctorat), Universitatea 
„Al. I. Cuza”, laşi, 2017, p. 121-122, 139-150. 

1 Eugeniu Coșeriu, „Alteritate, toleranță și masochism (Dialog cu un elev despre politi- 
ca şi etica lingvistică)”. În: „Revistă de lingvistică și ştiinţă literară”, 1997, nr. 3, p. 83-84. 
" Ibidem, p. 43. În ideea unei bune înțelegeri a acestei dimensiuni, traducătorul face o 
menţiune importantă cu privire la semnificația termenului „obiectiv”. „Pentru a preîn- 
tâmpina confuziile, trebuie să adăugăm că, în limbajul colocvial, „obiectiv” înseamnă, 
cum grano salis, ceea ce aici este desemnat prin intersubiectiv. Atunci când cineva con- 
sideră că un lucru sau altul poate fi stabilit în mod obiectiv, are în vedere, de obicei, că 
respectivul aspect poate fi verificat intersubiectiv” (Eugen Munteanu, p. 43, nota 6). Voi 
folosi în continuare mai ales termenul „obiectual” (cu varianta „obiectualitate”), spre a 
evita același gen de confuzie menţionat mai sus. 

12 Cf. Zece teze despre esența limbajului și a semnificației, în Eugeniu Coşeriu, Omul și lim- 
bajul său. Studii de filosofie a limbajului, teorie a limbii şi lingvistică generală (abreviat OL), 
antologie de Dorel Finaru, Editura Universităţii „Al. I. Cuza”, Iași, 2009, p. 10. 

'3 Omul şi limbajul său. În OL, p. 44. 

14 Am în vedere cercetările lui Hans-Georg Gadamer, Paul Ricoeur sau Marc Richir 
(Méditations phenomenologiques. Phenomenologie et phénoménologie du langage, 1992). 
Ultimul, de pildă, revine asupra ideii de instituire simbolică pe care o realizează limba 
vorbită, ceea ce poate să ofere modul originar de recunoaștere a celuilalt. Coșeriu face 
referinţe la fenomenologia lui Husserl din Meditaţii carteziene (mai ales a cincea, referi- 
toare la experiența alterității) şi la cea a lui Heidegger, din scrierile târzii dedicate limbii. 
Are în vedere deopotrivă fenomenologia lui Maurice Merleau-Ponty (care, în 1952, pu- 
blică Sur la phenomenologie du langage). 

15 Semn, simbol, cuvânt. În: OL, p. 116. 

'6 Logicism şi antilogicism în gramatică. În: OL, p. 245. Aşa cum s-a spus, limba reprezintă 
forma cu adevărat plenară a creativității umane (Eugen Munteanu, Introducere în lingvis- 
tică, Editura Polirom, Iași, 2005, p. 256, 313). 

17 Limbajul şi înțelegerea existențială a omului actual. În: OL, p. 159. Chestiunea este dis- 
cutată de Eugeniu Coșeriu și în Lingvistica textului, primele pagini. 

18 Omul și limbajul său. În: OL, p. 51. 

2 Limbajul şi înțelegerea existențială a omului actual. În: OL, p. 146. „Într-adevăr, ca uni- 
tate de intuiție și expresie, ca pură creaţie de semnificate (care corespund „modului de 
a fi al lucrurilor”) — dacă vom considera subiectul creator ca absolut (adică numai în 
relaţia sa cu ceea ce este creat) — limbajul este echivalabil poeziei, dat fiind că și poezia 
corespunde înțelegerii intuitive a fiinţei” (Teze despre tema „Limbaj şi poezie”, în OL, p. 
164-165). 

% Teze despre tema „Limbaj şi poezie”. În: OL, p. 161. 

” Idem, p. 165-166. 

? Logica limbajului şi logica gramaticii. În: OL, p. 277. 

Aspecte ale tipului romanic 
și ale latinităţii orientale în viziunea 
profesorului Eugeniu Coșeriu 


E.O. — doctor în științe filologi- 
ce, conf. univ., Departamentul 
Lingvistică Română și Ştiinţă 
Literară, Facultatea de Litere, 
USM. Cărţi publicate: Lingvisti- 
ca generală (materiale didac- 
tice), în colab., 1998; Capitole 
de istorie a lingvisticii (material 
didactic cu texte adnotate), 
2005; Lingvistica generală. 
Compendiu, în colab., 2008; 
Flemente de morfosintaxă 
contrastivă (suport didactic), 
în colab., 2010; Introducere 

în lingvistică, în colab., 2011. 


Opera lingvistică a prof. E. Coșeriu înglobea- 
ză o multitudine de probleme, dintre care se 
evidenţiază cea a tipului romanic, în ansam- 
blu, şi a latinităţii orientale, a poziţiei limbii 
române în corelaţie cu alte limbi provenite 
din latină, în particular. Efortul meritoriu 
al distinsului savant de a aborda diferite as- 
pecte ale lingvisticii contemporane de pe 
poziţiile integralismului lingvistic a fost înalt 
apreciat. Astfel, cercetătorul Cr. Munteanu 
afirmă: „Despre logica lui Aristotel s-a spus 
că este o logica perennis... Am convingerea 
că lingvistica integrală a lui Eugeniu Coşeriu 
este o linguistica perennis. Sarcina noastră și a 
generaţiilor viitoare este de a o dezvolta și de 
a o duce mai departe” | Munteanu 2010]. 


Evocând principiile de bază ale concepţiei 
coşeriene — cel al creativității, menit a dezvă- 
lui varietatea și dinamismul limbajului (ener- 
geia), şi cel al alterităţii, axat pe esența soci- 
ală a acestuia, lingvistul M. Borcilă susține: 
„=. cred că aportul esenţial al lui E. Coşeriu 
poate fi sintetizat ca un proces de „fuziune 
nucleară” între două componente distinc- 
te... (1) pe de o parte, componentul sau fac- 
torul „logosului semantic” aristotelic, revi- 
talizat prin inserția dimensiunii esenţiale a 

„creativității”... (2) pe de altă parte, componentul sau factorul „dialo- 
gic”... al „alterităţii” (în sensul unei „intersubiectivități” esenţiale, con- 
stitutive a limbajului...)” [Borcilă 1996: 52]. 


Una din preocupările de primă importanţă ale regretatului prof. E. 
Coșeriu a fost studiul comparativ-istoric și tipologic al limbilor roma- 
nice, care, potrivit concepţiei coşeriene, cuprind două subfamilii: oc- 
cidentală (franceza, provensala, spaniola, portugheza, retoromana) şi 
orientală (italiana, româna, dalmata), limba sardă ocupând o poziție 
intermediară | Coşeriu 1994]. Referindu-se la subfamilia orientală, re- 
putatul lingvist semnalează că limba română, „o unitate foarte omoge- 
nă”, „reprezintă o unitate autonomă în cadrul latinităţii, în general, și 
în cadrul Romaniei orientale” [Coșeriu 1994: 12]. 


Termenul Romania semnifică un „ansamblu de idiomuri dezvoltate 
din latină”, care, în opinia cercetătoarelor I. Oancea și L. Panait, „re- 
prezintă singurul domeniu indo-european în care limba de bază este 
bine cunoscută, facilitând astfel cunoaşterea directă a unuia dintre cele 
mai interesante fenomene ale diacroniei limbajului: naşterea dintr-o 
limbă de bază a limbilor genealogic înrudite. Graţie acestui fapt, pu- 
tem pătrunde în intimitatea unui proces evolutiv de mare complexitate 
care i-a fascinat și continuă să-i fascineze pe lingviști” | Oancea, Panait 
2002: 7]. 


Comentând poziția specifică a limbii române printre idiomurile de 
aceeași proveniență, prof. E. Coșeriu observă că aceasta „ține genealo- 
gic de „Romania orientală” și prezintă deci cele mai multe coincidențe 
„originare” (conservări şi dezvoltări comune) cu italiana, mai ales cu 
italiana centrală şi meridională” [Coșeriu 1994: 12-13). În acest sens, 
ţinem să relevăm păstrarea formelor de gen neutru ale substantivelor 
în română și, parţial, în italiană, care coincid la singular cu cele mascu- 
line, iar la plural - cu formele de gen feminin: rom. degetul — degetele, 
it. il dito — le dita, etc. Dintre toate idiomurile descendente din latină, 
doar româna și italiana au preluat din limba de origine modelul im- 
parisilabic al substantivelor: lat. homo (nominativ singular) — homines 
(nominativ plural); rom. om — oameni; it. uomo — uomini. 


În raport cu idiomurile înrudite, limba română diferă în plan areal, de- 
oarece face parte din „uniunea lingvistică balcanică”, investigată detaliat 

în literatura de specialitate [Lobiuc 1998], caracterizându-se printr-o 
serie de similitudini structurale (postpoziţia articolului definit, forma- 
rea viitorului indicativ cu auxiliarul a voi, coincidența formală a cazuri- 
lor genitiv și dativ, reducerea întrebuinţării infinitivului și substituirea 
acestuia prin conjunctiv etc.). 


Prof. E. Coșeriu acordă o atenţie deosebită conceptului tipul roma- 
nic, examinat prin prisma raporturilor dialect — limbă istorică — limbă 
funcțională, tip lingvistic — sistem - normă — vorbire | Coşeriu 2000]. 
În legătură cu noţiunea în cauză, se face distincţia între funcţii „neac- 
tuale” sau „nerelaționale” ca genul şi numărul și funcții „actuale” sau 
„relaţionale”, bunăoară cazul şi comparaţia | Coșeriu 1994: 12], actua- 
lizată la diverse niveluri ale sistemelor lingvistice romanice: în lexic și 
în formarea cuvintelor, în propoziţie şi frază, în sintaxa formelor nomi- 
nale și verbale, etc. 


Premisa menționată vizează tipul romanic, definit în felul următor: 
determinări materiale interne, paradigmatice, pentru funcțiuni interne, 
nerelaționale; determinări sintagmatice (perifrastice) pentru funcțiuni 
relaționale. După cum remarcă prof. E. Coșeriu, „toate limbile roma- 
nice, în afară de franceza modernă, ţin de același tip lingvistic, care, 
după cum am putut stabili cu altă ocazie, nu este nici «analitic», nici 
«sintetic>” [Coşeriu 1994: 12] şi, în comparaţie cu latina, folosesc 
frecvent structuri perifrastice în locul flexiunii. 


În toate limbile neolatine, s-au constituit formațiunile analitice, în de- 
trimentul celor sintetice. Diferenţa principială dintre idiomurile sinte- 
tice şi analitice se reduce, întâi de toate, la faptul că primele nu posedă 
sau conţin un număr redus de elemente auxiliare (de ex., articolul), iar 
sensurile gramaticale sunt redate, cu precădere, cu ajutorul flexiunii, 
iar în idiomurile analitice flexiunile fie că lipsesc, fie sunt elemente pe- 
riferice. 


În baza conceptului coșerian tip romanic, este important să evidențiem 
câteva trăsături de ordin structural ale limbii române — limbă romanică 
orientală, în comparaţie cu limbile romanice occidentale. Din perspec- 
tivă tipologică, româna corespunde tipului romanic, chiar „mai bine 
decât alte limbi romanice” |Coşeriu 1994: 13], deoarece atestă arti- 
colul hotărât enclitic, „marcarea dublă a multor forme de plural (pas — 

pași, cal — cai, roată — roți, floare — flori)”, pierzând formele supletive ale 
gradelor de comparaţie latinești de tipul: melior, maior etc. 


În limbile romanice occidentale au dispărut mărcile categoriei de caz, 
fiind înlocuite prin mijloace analitice: „În limbile romanice (afară de 
română) raporturile cazuale nu se exprimă prin modificarea formei 
substantivului. Declinarea «sintetică» latinească a fost înlocuită prin 
procedee «analitice»” | Copceag 1998: 59]. 


Spre deosebire de acestea, româna posedă un sistem cazual ce include 
nominativul, genitivul, dativul, acuzativul şi vocativul, ale căror valori 
sunt desemnate cu ajutorul articolului hotărât postpozitiv, al articolu- 
lui nehotărât antepus și al morfemelor în componenţa cuvintelor. În 
sistemul cazual românesc s-a produs „o restructurare completă”, dato- 
rată, în mare măsură, sincretismului, identificării formelor de nomina- 
tiv-acuzativ şi genitiv-dativ [Manoliu Manea 1971: 81], semnificaţiile 
cazuale fiind exteriorizate atât pe cale sintetică, cât şi analitică: zorii 
zilei / zori de zi; oamenii satului / oamenii din sat; a li se adresa ascultăto- 
rilor / a se adresa către ascultători. 


În toate limbile descendente din latină s-a constituit o nouă clasă lexi- 
co-gramaticală — articolul, apt să exprime categoria determinării, despre 
care M. Manoliu-Manea scrie: „Limbile romanice au dezvoltat o catego- 
rie de substitute necunoscută latinei, formată din secvențe morfematice 
caracterizate prin faptul că nu pot constitui singure un grup nominal, ca 
un substitut obișnuit, dar pot intra într-un grup nominal de doi membri 
(bimembru) alături de un substantiv.” | Manoliu Manea 1971: 236]. 


În limbile analizate se atestă articolul substantival hotărât (definit) şi 
nehotărât (indefinit); celelalte varietăți de articole diferă: româna nu 
dispune de articol partitiv, ca limbile franceză și italiană (de exemplu, 
du pain; ital. del pane), însă atestă articolul adjectival (cel, cea, cei, 
cele) și cel posesiv (al, a, ai, ale) pe care nu-l au celelalte limbi înrudi- 
te. Spre deosebire de cele din urmă, unde articolul hotărât anticipează 
substantivul, în limba română acesta este enclitic: rom. lupul; ital.: il 
lupo, span. el lobo, fran. le loup; rom. doamna; ital. la donna, span. la 
duena, fran. la dame. 


În sistemul nominal al limbilor romanice, flexiunile denotă genul și 
numărul la substantive | AaucoBa, Penuna, Tapusepanega 1982: 197], 

iar caracterul definit / indefinit al unităţilor vizate este capabil să mar- 
cheze doar articolul. A se compara îmbinările: lat. filius patris; rom. fiul 


tatălui, span. el hijo del padre; fr. le fils du pere. 


Modelul analitic al gradelor de comparaţie la adjective și adverbe, fenomen 
periferic în limba latină, devine predominant în toate limbile romanice. În 
raport limbile romanice occidentale, în română lipsește modelul sintetic 
(cu excepția câtorva formaţiuni împrumutate de tipul: rarisim, serenisim 
ş.a.) și cel supletiv: rom. foarte frumoasă, it. belissima; rom.: foarte înalt, it. 
altissimo; rom. mai bun; it. migliore, sp. mejor, fr. meilleur etc. 


În limbile romanice s-a constituit o clasă neautonomă de pronume 
personale, ce servesc ca determinative ale verbelor. În limba franceză, 
de exemplu, pronumele personal este un element obligatoriu al pa- 
radigmei verbale, ce indică persoana verbului. Astfel, conjugând ver- 
bul penser (a se gândi) din franceză la prezentul indicativ (Présent de 
lIndicatif): je pense, tu penses, il, elle pense; nous pensons, vous pensez, ils, 
elles pensent, observăm că formele je, tu, il, elle, ils, elles ale pronumelui 
personal ajută la delimitarea persoanei verbului, întrucât formele ver- 
bale respective se pronunță la fel. 


În sistemul verbal al limbilor romanice, flexiunile desemnează persoa- 
na şi numărul; alături de formațiunile sintetice, funcționează variate 
forme analitice (de exemplu: rom. a zis; fr. il a dit; rom. ar fi zis; fr. il 
aurait dit). Formele analitice de perfect au apărut în baza structurilor 
latinești de tipul: habeo epistulam scriptam >rom. Am scris scrisoarea; 
fr. Jai écrit la lettre. În limbile romanice modelul de perfect indicativ 
conţine formele personale ale verbului auxiliar a avea (avoir, avere, ha- 
ber ş.a., iar în limbile franceză şi italiană — și cele ale auxiliarului tre, 
essere „a fi”) la timpul prezent + participiul perfect al verbului de conju- 
gat: rom. am făcut, fr. j'ai fait, it. ho fatto, sp. he hecho. Limbile analizate 
atestă, în comparaţie cu latina, un nou model analitic al diatezei pasive, 
ce a înlocuit formele sintetice ale aceleiași diateze din limba de origine: 
rom. „Scrisoarea este scrisă de mama mea”; fr. „La lettre est écrite par ma 
mere”; sp. „La carta es escrita por mi madre”. 


Raportul temporal dintre formele analitice de pasiv a suferit modificări 
calitative: formațiunile romanice de tipul: rom. sunt iubit / iubită; it. sono 
amato /amata; fr. je suis aimé /aimee, sp. soy amado / amada etc. aparţin 

timpului prezent al diatezei pasive, şi nu perfectului, ca structurile simi- 
lare din limba latină [| Axucosa, Pena, Tapusepauesa 1982: 285-286]. 


Vechiul model sintetic de viitor indicativ latin cu forme de tipul: ama- 
bo (voi iubi), monebis (vei îndemna), ducam (voi duce), audiet (va 
auzi), etc. a dispărut, fiind substituit, în limbile romanice occidenta- 
le, printr-un model sintetic. Forme sintetice de tipul: fran.: je dirai, tu 
diras, il dira etc. provin dintr-o îmbinare de cuvinte în care s-a produs 
aglutinarea formelor auxiliarului habere > fran. avoir (respectiv, ital. 
avere, span. haber) la infinitivul verbului de conjugat. De exemplu, în 
franceză: dire+ai > dirai; dire+as > diras; dire+a > dira; dire+ons > 
dirons; dire+ez > direz; dire+ont > diront. 


În română s-a creat modelul analitic volere facere > voi face, ce inserează 
auxiliarul a voi la prezentul indicativ, antepus verbului de conjugat la 
infinitiv: voi face, vei face, va face etc., şi cel analitico-sintetic: am să fac, 
compus din a avea anticipând formele sintetice de conjunctiv prezent 
ale verbului de conjugat: am să fac, ai să faci, are să facă etc. 


Pe teren romanic s-a format modul condițional-optativ, inexistent în 
latină, ale cărui forme de prezent şi perfect se construiesc în română 
pe cale analitică (aș lucra, ai lucra, ar lucra; am lucra, ați lucra, ar lucra; 
aș fi lucrat ai fi lucrat, ar fi lucrat, am fi lucrat, aţi fi lucrat, ar fi lucrat), 
iar în limbile romanice occidentale, bunăoară în franceză, prezentul 
condițional inserează forme sintetice (je travaillerais, tu travaillerais, il, 
elle travaillerait, nous travaillerions, vous travailleriez, ils travailleraient) 
şi perfectul condițional conține forme analitice (j'aurais travaillé, tu 
aurais travaillé, il, elle aurait travaillé; nous aurions travaillé, vou auriez 
travaillé, ils, elles auraient travaillé). 


În toate limbile romanice, modurile nepersonale sunt întrebuințate frec- 
vent în componența sintagmelor predicative, în construcțiile cauzative, 
în ipostaza diferitelor complemente (directe, indirecte, circumstanțiale). 
În ambianțele semnalate, în franceză și alte limbi romanice occidentale 
este folosit, de regulă, infinitivul, pe când în română infinitivul poate fi 
concurat nu doar de modurile nepersonale (supin, participiu), ci şi, mai 
cu seamă, de conjunctiv [GLR 2005: 496-497]. 


Trăsăturile verbale şi nominale ale modului în cauză se manifestă di- 
ferit, ceea ce implică deosebiri de ordin funcțional. Astfel, în limbile 

italiană și franceză este utilizat infinitivul istoric, sinonim funcțional 
al perfectului indicativ: fr. Et les enfants de crier / Et les enfants crièrent 
(Copiii strigară). Substituind substantivul în anumite anturaje, 
formațiunea dată se poate substantiviza, preluându-i indicii nominali 
(articolul ș.a.). Fenomenul remarcat s-a extins în spaniolă, unde există 
structuri de tipul: el decirlo, el oirte, verle [Bacuvesa-lllsene, CrenanoB 
1981: 75-76] etc. 


În română infinitivul şi-a întărit poziţiile în îmbinările cu substantive 
şi adjective (de exemplu, speranța de a trăi, dorința de a lucra, meşter 
în a confecționa obiecte fine, etc.); pe lângă verbe însă este concurat de 
conjunctiv — mod personal — dar și de supin, care tind să-l înlocuiască. 
Cauzele „reducerii” infinitivului au fost interpretate controversat; în 
opinia unor savanţi, supinul din limba română, neatestat în celelalte 
idiomuri romanice, a facilitat, pe de o parte, substituirea parțială a in- 
finitivului prin conjunctiv, iar pe de altă parte, a încetinit „extincția” 
acestuia. Modurile menţionate sunt sinonime funcționale, despre care 
se afirmă că s-ar afla în distribuţie defectivă | Diaconescu 1977: 124], 
fiind folosit nu numai în contexte identice, dar şi diferite. 


Examinând poziţia limbii române în raport cu limbile-surori, nu putem 
să trecem cu vederea discuţiile privind aşa-numita „limbă moldove- 
nească”. Referindu-se la situaţia din fosta URSS, reputatul lingvist itali- 
an C. Tagliavini subliniază: „Lingvistica sovietică, din evidente rațiuni 
politice, susține acum că limba moldovenească este un idiom indepen- 
dent de română. ... Pretinsa „limbă moldovenească” nu este, în realita- 
te, decât româna literară, scrisă cu alfabet rus ușor modificat, cu unele 
concesiuni, față de formele dialectale moldovenești. Independenţa 
limbii moldovenești de română este, mai degrabă, o dogmă a lingvisti- 
cii sovietice, despre care, în ultimul timp, cei mai buni romaniști sovie- 
tici preferă să tacă” [Tagliavini 1977: 357, 360-361]. 


În deplin acord cu această opinie este și următoarea afirmaţie a prof. E. 
Coşeriu: „Zic „aşa-zisa', fiindcă o limbă moldovenească diferită de lim- 
ba română, sau chiar și numai de dialectul dacoromân, pur și simplu nu 
există: e o himeră creată de o anumită politică etnico-culturală străină, 
fără nicio bază reală” [Coșeriu 1994: 17]. Savantul demonstrează con- 
cludent, în temeiul unor criterii strict ştiinţifice, cele semnalate, invo- 
când fapte de ordin dialectal, genealogic şi tipologic. 

În conformitate cu viziunea coșeriană, în plan genealogic, dialectul da- 
coromân sau nord-dunărean păstrează „cele mai multe elemente latine 

. . . » . . . . 
specifice şi nespecifice”, dar comportă şi multiple elemente noi, fiind 
„cel mai „avansat” din punct de vedere fonetic și gramatical, pe când 
celelalte dialecte (aromân, meglenoromân, istroromân) sunt mai con- 
servatoare | Coşeriu 1994: 15]. 


În plan tipologic, toate dialectele româneşti „ţin de același tip lingvistic”, 
deși dialectul dacoromân are, după părerea prof. E. Coșeriu, unele ca- 
racteristici diferenţiale. S-ar putea releva, în această privință, „hipertrofia 
determinării, mai ales a determinării nominale” [Coșeriu 1994: 16], în 
formaţiuni de tipul: omul cel bun, cei doi, al meu, ai mei, etc. După cum con- 
sideră prof. E.Coşeriu, aceluiași fenomen general i se înscriu prepoziţiile 
compuse (de la, dintre, printre, despre ş.a.), vocativul de identificare cu 
mărcile -le (domnule), -o (soro), - lor (fetelor), prepoziţia pe, ca morfem 
al acuzativului şi al determinării („caut un prieten / caut pe un prieten”) etc. 


În accepţia prof. E. Coșeriu, graiul românesc din Basarabia și din Trans- 
nistria posedă aceleași trăsături ale dialectului dacoromân; sunt eviden- 
te și similitudinile în plan tipologic și areal. Astfel, graiul „basarabean” 
„ţine de tipul lingvistic romanic în realizarea românească a acestuia ... 
şi de subtipul dacoromân, cu aceeași hipertrofie a determinării şi cu 
aceleași «tendințe »” | Coșeriu 1994: 17]. Din perspectivă areală, acest 
grai, situat în aria dacoromână, dezvăluie aceleași trăsături, printre care 
și „influenţa limbii maghiare și constituirea limbii comune”. 


Elemente lexicale basarabene specifice și, în unele cazuri, generale sunt 
puţine, de exemplu, pleșcat (chel), lănțuh / lănțug (lanţ), grieri (creieri), 
cleioancă (muşama), sărnice (chibrituri), baistruc (copil din flori) etc. 
Prof. E. Coşeriu conchide: „Şi chiar dacă toate aceste forme și alte câteva 
ar fi generale şi, totodată, specifice, asemenea elemente n-ar putea asigu- 
ra autonomia graiului basarabean. Cu câteva cleioance, cu câteva sărnice şi 
cu câțiva baistruci nu se face o limbă!” [Coșeriu 1994: 19]. 


În ceea ce privește rusificarea din perioada sovietică, savantul constată că 
fenomenul în cauză a afectat o parte a vorbitorilor de limba română, im- 
Pd 
plicând „cel mult, pierderea limbii române și înlocuirea ei cu limba rusă 
la o seamă de vorbitori”. Rusificarea limbii române nu a avut loc, deoare- 
ce aceasta „și-a păstrat intacte structurile şi procedeele esenţiale”: în uzul 


ECET ROMIÂINIĂ 


unor vorbitori bilingvi, calcurile semantice și sintactice după „modelul” 
limbii ruse reprezintă „niște fapte de interferenţă, lipsite de orice regula- 
ritate” [ibidem], prin urmare, nu sunt decât greșeli de limbă. 


După părerea eruditului lingvist, adepţii „teoriei” despre existenţa unei limbi 
„moldovenești” confundă „criteriul genealogic cu cel „areal” şi istoria ling- 
vistică cu istoria politică” [Coșeriu 1994: 18]. Aceştia invocă un proces de 
diferenţiere lingvistică („de divergență pozitivă şi negativă”), declanșat în 
urma anexării, în anul 1812, a Basarabiei la Imperiul Rus: în asemenea îm- 
prejurări, graiul „moldovenesc” din Basarabia și același grai la vest de Prut 


„s-ar fi dezvoltat în sens diferit sau ar fi gravitat în direcții diferite” [ibidem]. 


Prof. E. Coșeriu contestă teoria menţionată, semnalând argumente per- 
emptorii, dat fiind faptul că, în plan lingvistic, nu s-a produs niciodată 
despărţirea graiului basarabean de limba vorbită la vest de Prut; graiul 
respectiv „nu ţine numai de graiul „moldovenesc”; Prutul nu constitu- 
ie o frontieră lingvistică, lipsind fenomene importante de divergență sau 
convergenţă „care să separe graiul basarabean de dacoromâna din dreapta 
Prutului”; graiurile româneşti la est și la vest de Prut „se considerau explicit 
româneşti cu mult înainte de anexarea Basarabiei de către ruși” [ibidem]. 


Din punct de vedere genealogic, limba „moldovenească” nu constituie 
o unitate lingvistică autonomă: „Nu constituie o limbă alta decât limba 
română, nici un dialect al limbii române la nivelul celor patru dialecte is- 
torice, nici un grai autonom în cadrul dialectului dacoromân”, reprezen- 
tând „secțiunea din stânga Prutului a aceluiași sistem de graiuri şi subgra- 
iuri pe care îl constatăm în dreapta Prutului” În baza metodei geografiei 
lingvistice, în special a datelor furnizate de atlasele lingvistice, prof. E. 
Coşeriu ajunge la concluzia că graiul din nordul şi centrul acestui teri- 
toriu „ţine de graiul moldovenesc propriu-zis”, răspândit până în nordul 
Transilvaniei, iar graiul din sud „ţine de graiul muntean” [ibidem]. 


Este revelatoare opinia prof. E. Coşeriu, emisă în studiul „Latinitatea ori- 
entală”: „... a promova sub orice formă o limbă moldovenească deosebită 
de limba română este, din punct de vedere strict lingvistic, ori o greşeală 
naivă, ori o fraudă ştiinţifică ; din punct de vedere istoric și practic, e 
o absurditate și o utopie ; şi, din punct de vedere politic, e o anulare a 
identităţii etnice și culturale a unui popor și, deci, un act de genocid etni- 
co-cultural” | Coşeriu 1994: 25], rânduri la care subscriem. 

Ala SAINENCO 


Secvenţe ale imaginarului lingvistic: 
o analiză comparativă 


A. S. — doctor în filologie, 
conferenţiar universitar. 
Este autoarea unor articole 
publicate în reviste de 
specialitate şi volume de 
profil, precum şi a unei 
monografii — Ritm în limbaj 
(analiza liricului) —, 
a unui dicţionar și a 
mai multor manuale. 
Domeniile principale de 
interes: lingvistica textului, 
morfologia limbii române, 
psiholingvistica. 


Ca ființă cu o anumită structură biologică și 
psihologică şi cu anumite necesități, omul, 
în încercarea de a se pune în relație cu lumea 
care îl înconjoară, abordează întotdeauna un 
punct de vedere care se proiectează în forme- 
le sale de manifestare. Dintre acestea, limba- 
jul reflectă în forma cea mai evidentă punctul 
de vedere uman generalizator asupra lumii. 
Humboldt afirma, în acest sens: „Întrucât 
orice percepere obiectivă se amestecă în mod 
inevitabil cu subiectivitatea, putem conside- 
ra că orice individualitate umană reprezintă, 
chiar și independent de limbă, o perspectivă 
particulară a viziunii asupra lumii. Ea se rea- 
lizează însă ca atare încă și mai mult prin lim- 
bă, căci [...] cuvântul, la rândul lui, printr-o 
accentuare a auto-semnificării, se prezintă 
pe sine sufletului ca obiect, adăugând o nouă 
specificitate. În această nouă specificitate, 
care este cea a unui sunet vocal, în cadrul une- 
ia şi aceleiași limbi predomină în chip necesar 
o analogie cuprinzătoare; și pentru că asupra 
limbii uneia și aceleiaşi naţiuni acționează o 
subiectivitate uniformă, în orice limbă este 
implicată o viziune specifică asupra lumii” [1, 
p. 95]. Respectiv, viziunea umană asupra lu- 
mii se lasă dezvăluită prin limbaj, iar studiul 
acestuia permite înţelegerea modului de a fi al 
unei lumi lingvistice printre alte lumi lingvisti- 

ce. Dintre formele limbii în care se reflectă viziunea lingvistică asupra 
lumii şi prin care se construiește imaginarul lingvistic comun, pro- 
verbele și zicătorile, locuţiunile şi expresiile (într-un cuvânt, formele 
discursului repetat) reprezintă mijloacele cele mai frecventate de cer- 
cetători în demersurile lor. Ca fragmente a „ceea ce s-a spus deja” [2, 
p. 259], formele discursului repetat au și funcţia de conservare și trans- 
mitere a unor imagini ale lumii, consolidate în timp și transmise prin 
generaţiile de vorbitori, reținând o viziune arhaică asupra lumii, care 
continuă să medieze apropierea de lumea reală. Cadrele și contextele 
modificând-se însă, implicit, se modifică, într-un ritm mai lent sau mai 
alert, şi viziunea lingvistică asupra lumii. Proba acestor modificări o 
pot da structurile asociative ale unei limbi. Or, dacă înțelesurile însele, 
aşa cum consideră J. P. Mc Kinney, citat de I. Oprea, sunt „capacitatea 
anumitor sunete de a produce în indivizi cu anumite trăsături o anumi- 
tă dispoziţie a experienței sau a acțiunii” și „înainte de a deveni stimuli 
de un anume fel, înțelesurile trebuie să fie produse ale experienţei cog- 
nitive, foarte adesea desfăşurate într-o perioadă lungă de timp și să fie, 
prin urmare, purtătoare ale acestei experiențe” [3, p. 251], structurile 
asociative vor reţine alte sau aceleași imagini cu cele ale discursului re- 
petat, în funcţie de experienţa pe care o reflectă. Analiza comparativă 
a structurilor semantice și contextuale a unor cuvinte din proverbele 
culese de Iuliu A. Zanne [4] cu structurile asociative ale acelorași cu- 
vinte înregistrate de „Dicţionarul asociativ al limbii române” [5] indi- 
că asupra unor continuități și discontinuități în imaginarul lingvistic, 
după cum se va putea observa din exemplele de mai jos. 


1. Definiţia lexicografică a cuvântului apă are o vădită notă terminolo- 
gică: „lichid incolor, fără gust şi fără miros, compus hidrogenat al oxi- 
genului, care formează unul dintre învelișurile Pământului”. Formele 
discursului repetat și structurile asociative (cu o singură excepţie — li- 
chid, cu 31 de răspunsuri) transpun o altă viziune, metaforică sau prag- 
matică, după caz, despre apă. 


Un fragment privitor la apă, selectat din judeţul Vâlcea de Teodor 
Bălășel și reprodus de Iuliu A. Zanne [6, p. 97], conturează imagina- 
rul lingvistic al apei, aşa cum apare și în structuri asociative şi forme 
ale discursului repetat: apa e sfântă pe lume, că dacă n-ar fi apa, n-ar 

mai fi nimic pe lume, ar fi pustiu... apa e curăţenia lumii. Răspunsurile 
respondențţilor pentru cuvântul-stimul apă susțin aceeași viziune, apa 
asociindu-se cu viață (136), sursa vieții (4), existență (4), esenţa vieții 
(2) — în total 146 de asocieri din 728. 


Apa se asociază şi cu sfințenia: puritate (19), linişte (3), pur (3), agheas- 
mă (2), cristal (2), curăţenie (2). 


Pe a doua poziţie în șirul reacțiilor se situează lexemul sete (100), care 
se înscrie în relația necesitate-—satisfacere. Pe aceeași linie de conţinut 
vin răspunsurile a bea (4) şi bea (3). 


În proverbele românești, apa apare în același context cu focul (cuvânt 
pe care îl regăsim și în structura asociativă cu frecvenţa 8): toată apa 
stinge focul; apa, cât de tulbure, tot stinge focul; apa depărtată nu stinge 
focul; a aduce apă după ce s-a stins focul. 


Determinativele apei, în structurile asociative, sunt: rece (35), limpede 
(28), dulce (24), plată (15), curată (13), minerală (11), caldă (10), po- 
tabilă (10), curat (8), bună (7), lină (6), sărată (6), pură (5), vie (5), 
cristalină (3), sfințită (3), adâncă (2), chioară (2), curgătoare (2), multă 
(2) şi marchează mai curând o apreciere pozitivă (mai puţin determi- 
nativul chioară)). 


Determinativul cel mai frecvent în structura proverbelor este lină, care 
însă dezvoltă o conotaţie accentuat negativă: mai mult să te temi de apa 
lină decât de cea tulbure; nicio apă mai rea decât ceea ce doarme; apa lină 
mult te-nșală; ca apa lină nicio primejdie mai rea; apele line sunt adânci; 
apa lină spală țărmul; apa lină face mult noroi, iar cea repede şi pietrele le 
spală. 


Un alt determinativ (interpretabil, de altfel, pentru că în română, luat 
izolat, cuvântul poate fi atât substantiv, cât şi adjectiv), indicat frecvent 
ca reacţie la stimulul apă, este lexemul mare (26), în proverbe fiind 
secundat de adjectivul mic: apele mici fac râurile mari; apele cele mari 
înghit pe cele mici; apele cele mai mici în cele mai mari se varsă. 


Structurile asociative rețin întreaga rețea hidrografică: izvor (21), râu 
(17), fântână (11), lac (5), ploaie (4), val (4), ocean (2). În proverbe 
avem: a căra apă la puț; nu căra apă la fântână; a căra apă la râu. 

E de consemnat şi relaţia apa-curge (3) şi, respectiv, proverbul apa 
curge, pietrele rămân (cu diferite variante: apa curge şi se duce, pietrele 
rămân pe loc; apa curge, arina rămâne). Frecvenţă redusă în structura 
asociativă a acestei sintagme se explică prin faptul că verbul apare, în 
general, rar în structurile asociative românești ca reacții la substantive, 
probabil, și din motivul că substantivele în anchete sunt date la forma 
nearticulată, iar conjugarea cu un verb impune articularea lor. 


2. Șarpele are imaginea unei vietăți dezagreabile atât în structurile aso- 
ciative, cât și în proverbe. Asocierile leagă șarpele, în primul rând, de 
venin. Avem, astfel, reacțiile: venin (179), veninos (43), otravă (2) — 
224 de asocieri din 787, adică aproximativ 1/3. 


Starea pe care o generează şarpele este, în general, frica: frică (64), pe- 
ricol (15), teamă (9), spaimă (7), fobie (3), iar proverbul dă măsura 
fricii: şarpele se sperie de el însuși pielea lui când o vede spânzurată. 


Frica este motivată prin pericolul de a fi mușcat de şarpe. De aici, 
asocierile cu mușcătura: mușcă (4), mușcătură (3), a muşca (2), re- 
spectiv: moarte (4); durere (2) şi utilizarea substantivului şarpe cu 
verbul a muşca în proverbe: nu călca șarpele pe coadă, dacă nu vrei să 
te muşte; şarpele, până nu-l calci pe coadă, nu se-ntoarce să te muște; cine 
pe şarpe de coadă îl apucă îndată se muşcă; pe cel ce-l muşcă şarpele şi 
de şopârlă se teme; șarpele, cât de mult îl vei mângâia, el tot te va mușca; 
creşte şarpele în sân ca mai bine să te muşte; să nu te muşte şarpele de 
limbă. 

Şarpelui îi sunt atribuite doar calități depreciative, fiind asociat cu: 
rău (28), răutate (12), urât (9), urâțenie (4), scârbos (6), periculos (5), 
duşman (4), trădare (3), dușmănie (2), fioros (2), pervers (2). Chiar şi 
calităţile fizice consemnate sunt marcate disforic: lung (20), rece (19), 
verde (9), alunecos (8), mare (S5), solzi (2), piele (4), coadă (2). 


Calitatea rece este reținută și de proverbe: îi trece un șerpe rece prin sân. Iar 
dintre elementele fizicului, cel mai frecvent sunt vizate: coada — nu călca 
şarpele pe coadă, dacă nu vrei să te muşte; şarpele, până nu-l calci pe coadă, 
nu se-ntoarce să te muște; cine pe şarpe de coadă îl apucă îndată se muşcă; 
şarpele nu-și arată niciodată coada înainte; a călca şarpele pe coadă; capul — 

şarpe cu cap de muiere; şarpele, când îl doare capul, iese la drum; pielea — ca 
şarpele care şi-a lepădat pielea; şarpele se sperie de însușii pielea lui când o 
vede spânzurată; gura — strigă și ţipă ca din gură de şarpe. 


În proverbe este invocat şi adăpostul şarpelui: în orice gaură poți găsi 
şarpe cât de mic; în orice gaură se vâră şarpe cât de mare; chiar din gaură 
de șarpe; a se ascunde în gaură de şarpe. 


O serie de asocieri reprezintă relația gen-specie: reptilă (34), animal 
(22), târâtoare (6), vietate (3); raportarea la alte specii: șopârlă (13), 
râmă (2), zmeu (2); speciile șarpelui: clopoței (11), viperă (11), boa 
(9), clopoțel (4), cobră (4), anaconda (3), cu clopoței (2). Dacă sumăm 
diferitele denumiri ale aceleiaşi specii — clopoței (11), viperă (11), 
clopoțel (4), cu clopoței (2) — constatăm că cea mai vizată specie este 
vipera. Cuvântul se regăsește și în expresia pui de viperă, viperă însem- 
nând, în general, „om rău”. 


Asocierile înregistrează şi valenţele biblice ale cuvântului: viclenie (13), 
viclean (12), şiret (9), păcat (8), măr (S), ispită (4), diavol (4), iad (3), 
iar proverbul spune: în pielea șarpelui se ascunde dracul. 


3. Cea mai frecventă reacție la cuvântul-stimul gură — buze (177) — tri- 
mite la sensul restrâns al acestuia: „buzele și deschizătura dintre ele”. 
Interpretarea anatomică continuă în șirul asociativ cu: dinți (92), limbă 
(59), față (14), nas (14), organ (13), buză (15), cavitate bucală (12), 
dinte (9), om (6), corp (4), fată (4), orificiu (3), cap (3). 


Trăsăturile gurii sunt, în cea mai mare parte, negative: mare (126), 
spartă (47), rea (15), spurcată (11), închisă (3), proastă (3), lungă (2), 
puturoasă (2), strâmbă (2); mult mai rar pozitive: dulce (15), de aur 
(8), aurită (5), bogată (4) şi nu vizează aspectul fizic decât în cazurile: 
mică (19), frumoasă (2). 


Unele trăsături se regăsesc, numite direct sau doar sugerate, și în for- 
mele discursului repetat: 


- mare (126): a avea gură mare; în gura mare; pe același plan semantic 
se înscriu: gură lată; gură largă; + şură (3): are gura cât o șură; 


- rea (15): gură rea, inimă rea; gura rea numai pământul o astupă; gura 

omului e iad: cât să-i dai tot zice: ad!; a fi rău de gură; 
- strâmbă (2): gură strâmbă; gură desfrânată; 


- puturoasă (2): gură împuţită; gura care e-mpuţită / altui e nesuferită; 
gura care singură pe sine se laudă pute; 


- spartă (47): gură spartă; 


- cască (5): gură cască; a rămas cu gura căscată; gură cască, semn de minte 
proastă; cine umblă cu gura căscată îi intră muştele; 


- de aur (8): gură de aur; 
- aurită (S): fie-ţi gura aurită; parcă-i cu gura aurită; 
- aprecieri pozitive reflectă şi: a fi bun de gură; a avea gură dulce. 


Formele discursului repetat rețin și alte trăsături: a avea gură de cârpă; 
toacă-gură; a avea gura slobodă; a avea gură chioară; gură strâmbă. 


În mod evident, atât în structurile asociative, cât și în formele discur- 
sului repetat, gurii, de fapt, vorbirii în general, i se atribuie calităţi ne- 
gative. 


Se pot distinge, în acest sens, al aprecierilor negative sau pozitive a gu- 
rii ca „vorbire”, prin alte structuri asociative: 


- o serie de reacţii cu semul [neutru]: vorbire (24), cuvinte (17), a vorbi 
(13), cuvânt (12), voce (11), comunicare (10), grai (10), vorbi (9), glas 
(6), vorbește (6), vorbit (6), sunet (4), vorbăreţ (4), vorbăreaţă (3), tace 
(3), discuţii (2); 


- o serie de reacţii cu semul [apreciere negativă]: vorbăraie (3), bârfă 
(2), guraliv (2), vorbă multă (2), susţinută și de reacţiile vorbă (102), 
vorbe (54), dacă ţinem cont de faptul că relația vorbă-cuvânt se înscrie 
în raportul sacru-profan. 


Şi dintr-un sens, și din altul reiese însă că gura este văzută, în primul 
rând, ca organ al vorbirii. Primordialitatea funcţiei de vorbire a gurii 
este susținută de preponderența reacţiilor cu semul [vorbire] și de pre- 
valarea formelor discursului repetat în care lexemul face trimitere la 
vorbire. A se mai vedea, în acest sens: gura taie mai mult decât sabia; 
gura îndulceşte, gura amărăşte; din gura omului bun vorbă rea nu iese 

niciodată; a unge cu ruga; din gură în gură; a sări cu gura; îi umblă gura ca 
râşnița; îi umblă gura ca o moară stricată; a vorbi cu gura altuia; a vorbi 
cu gura pe jumătate; a lua piatră în gură; a avea gura legată; a avea gura 
împuţită; a avea apă în gură; i-a venit apa la gură; îi taie gura-n săbii; îi 
taie gura în fier; îi taie gura; a vorbi cu două guri; cel ce gura nu-i tace ca 
rânduneaua vorba face; a-și pune lacăt la gură (căci gura aduce ura); pune 
frâu la gură şi lacăt la inimă. 


În formele discursului repetat, gură, prin structuri sintactice adversa- 
tive, redă și trăsătura „fățarnic”: frate-meu din gură, iar de la inimă foc 
și otravă; zici din gură că-ți sunt dragă, / limbă plină de otravă; din gură 
miere, iar din inimă otravă; din gură te unge şi din inimă te frige; la gură 
ca un miel, iar la inimă lup întreg; lesne din gură, anevoie din mână; bun 
de gură, rău de mână. 


În afară de gura umană, individuală, proverbele românești și structu- 
rile asociative contrează și imaginea unei guri comune, a lumii: frunză 
verde lobodă, / gura lumii-e slobodă; gura lumii slobodă; gura lumii nu o 
poți opri; ferească Dumnezeu de gura lumii; gura lumii numai pământul 
o astupă; gura lumii nici pământul nu o astupă; nu te lua după gura lumii 
că dai în gropi. 

Pe lângă funcţia de asigurare a comunicării, gura este legată, în mod 
evident, şi de alimentare. Avem, astfel, structurile asociative: mâncare 
(92), hrană (6), gust (4), a mânca (4), foame (3), mânca (3), lingură 
(2), mănâncă (2) şi proverbele: cască gura cât poți înghiți; mănâncă cu 
gura altuia; a lăsa gura apă după ceva; a-şi pune gura la cale; gură de om 
/ gură de câine / cere pâine; după gură lingură. 


O funcţie reținută de structurile asociative este cea a sărutului: sărut 


(93); pupic (2); iubire (2). 


4. Asocierile și proverbele circumscrise lexemului bătrân denotă câte- 
va atitudini: 


- apreciere, prin reacţiile: înțelept (47), înțelepciune (22), experienţă 
(10), deștept (3), respectiv: cuvântul bătrânului miroase; 


- compasiune: neputincios (15), bolnav (8), neajutorat (8), respect (6), 

chinuit (4), milă (4), neputinţă (4), jale (2), tristețe (2), amărât (2), 
respectiv: cinstește pe bătrâni, căci şi tu poți fi bătrân; a fi bătrân uitat; 


- dezaprobarea, mult mai rar prin structurile asociative: boșorog (2); 
nebun (2) şi mult mai frecvent prin formele discursului repetat: vai de 
ceea ce cade pe mână de om bătrân; omul bătrân şi nebun leagă-l de gard 
şi dă-i fân; bătrânii pe la sfârşit ca copii de-a buşelea; bătrânii satului ca 
câinii la o turmă; om bătrân şi cu minte de copil. 


Structurile asociative conturează o imagine mult mai complexă a bă- 
trânului comparativ cu proverbele. Prima reacție ca frecvenţă este le- 
xemul moș (100), care în română desemnează atât „bărbatul (mai) în 
vârstă”, cât şi — în uz mai restrâns — reprezintă un apelativ cu care cineva 
mai tânăr se adresează unui bărbat mai în vârstă. Șirul sinonimic con- 
tinuă cu moșneag (17), bunic, în cele mai diverse forme, ca și corelare a 
vârstei umane cu structura familiei: bunic (46), bunici (18), bunel (14), 
bunica (7), bunicul (5), bunei (4), tataie (3), bunelul (2), bunică (2). 
Elementul definitoriu al bătrânului este, conform structurilor asociati- 
ve, vârsta: vârstă (11), trecut (8), etate (4), timp (4), om în vârstă (2), 
trecut prin viaţă (2), sfârșit (4); iar alte atribute sunt: barbă (10), pensie 
(7) — pensionar (4), alb (6) — cărunt (6) — sur (3) — păr alb (2), baston 
(4) — cârjă (2), ochelari (3), riduri (13) — rid (3) — zbăârcit (2). 


A doua reacţie ca frecvenţă este bazată pe raportul de antonimie bă- 
trân-tânăr: tânăr (68). Raportul antonimic apare şi în proverbe prin 
contrapunerea celor două vârste într-un raport sintactic adversativ: bă- 
trânii sunt între bătrâni şi tinerii între tineri; bătrânul iubeşte pentru tânăr, 
iar tânărul pentru bani. 


5. Vorbitorii de limba română asociază cuvântul război cu pace (92), 
care desemnează starea opusă conflictului militar. A doua asociere ca 
frecvență transpune o apreciere accentuat negativă: sânge (55 + sânge- 
ros — 5), conotaţia negativă fiind, în general, dominantă pentru struc- 
tura asociativă a cuvântului război în mentalul românesc. Războiul se 
asociază, în mentalul românesc, cel mai adesea, cu violenţa şi moar- 
tea: sânge (55), sângeros (5), omor (4), omoruri (3), moarte (49), morți 
(9), crime (5), crimă (2), tragedie (4). Determinativele războiului sunt: 
crâncen (4), crunt (2), adjective ce selectează în structura lor lexica- 

lă semul | +violenţă], şi rău (4), care, secundat de substantivul răutate 
(9), îşi accentuează semnificaţia „care face, în mod obişnuit, neplăceri 
altora”. Neavând justificări, în mentalul colectiv românesc războiul este 
calificat şi drept prostie (3). 


Câteva serii sinonimice perimetrează, în gradație, implicaţiile războiu- 
lui: 


- la nivel de emoție: neliniște (8) — necaz (3) — frică (3) — teamă (6) — 
groază (4); 


- la nivel de sentiment: dușmănie (3) — ură (12) — furie (2); 
- la nivel de stare: tristețe (6) — durere (41) suferinţă (9); 
- la nivel de consecinţe: distrugere (6) — dezastru (4) — haos (8). 


Puținele reacţii care pot fi considerate neutre se referă la „uneltele” răz- 
boiului: arme (36), armă (9), sabie (3); forţele implicate: armată (10), 
bărbat (2), militari (2), militar (2), duşman (2), soldați (6), soldat (8), 
oameni (4); situaţiile tactice: atac (2), luptă (58), lupte (5), bătălie (9). 


Numele proprii, reacții la stimulul război, sunt Hitler (4), Rusia (4), 
Ucraina (2), ultimele două făcând — e de presupus — referire la conflic- 
tul armat din zonă, iar ultimul — la al Doilea Război Mondial. Sporadic, 
printre numele proprii apar: Putin (1) şi Decebal (1), Afganistan (1), 
Vietnam (1) şi Germania (1). 


În structura proverbelor război se leagă mai curând de vitejie: la răz- 
boi înapoi / şi la pomană dă năvală; la războiu coadă și la fugă fruntea; 
voinic la dant și la războiu în lanţ; după război se vede capul viteazului și 
urma fricosului; numai la război se cunosc vitejii; după război mulți viteji 
se găsesc. 


6. Structura asociativă a cuvântului ac se suprapune pe definiţia acestu- 
ia: mica ustensilă de oţel, subțire, ascuţită și lustruită, prevăzută cu un 
orificiu prin care se trece un fir, care serveşte la cusut: mic (25), instru- 
ment (6) + obiect (4), subțire (26), ascuţit (43), gaură (3), aţă (263) 
+ fir (3), coase (16) + cusut (14) + cusătură (10). Funcţia primară a 
acului, ustensilă care serveşte la cusut, este vizată și prin asocierile: cro- 

itorie (7), croitor (6), haină (6), haine (6), cojoc (5), țesătură (3), de 
cojoc (2), croitoreasă (2), croșetare (2). 


Polisemia cuvântului ac se conturează prin: albină (17), arici (5), serin- 


gă (5) + injecție (6). 


Accidental, acul înțeapă şi provoacă durere, de aici asocierile: înțepătură 
(50) + înțepat (15) + înțeapă (13) + înțepător (5) + înțepa (4), împunge 
(5) + împuns (3) + împunsătură (2) şi durere (40) + dureros (2), sânge 
(15), frică (4), pericol (2). 


Dimensiunea mic, reţinută şi de structurile asociative (mic — 25), este 
alăturată funcţiei acestuia de a coase (coase — 16, cusut — 14, cusătură 
- 10) şi finalității (haine — 16, haină — 16) în proverbul: acul este mic, 
dar scumpe haine coase (sens circumscris şi proverbului: acul e mic, face 
lucruri mari). 


E lucru ştiut că pentru a coase un cojoc este nevoie de un ac anume. De 
aici expresia a avea ac de cojoc sau: cum e acul și cojocul; a avea ac de co- 
jocul cuiva şi structurile asociative: cojoc (5), de cojoc (2), de cojocul tău. 


7. Verbul a bea generează o serie de structuri asociative lineare, dictate 
de valența sa combinatorie, care impune, atunci când nu este folosit cu 
valoare absolută, prezenţa obiectului direct. Se poate distinge, în acest 
sens: 


- o serie a băuturilor nealcoolice: apă (250) — prima şi cea mai frecven- 
tă reacţie (250 de reacţii din 792), suc (29), ceai (17), cafea (8), lapte 
(7), Coca-Cola (6), apa (4); 


- o serie a băuturilor alcoolice, cu 161 de reacții însumate: vin (60), 
alcool (31), ţuică (7), vodcă (4), palincă (2), vin roşu (2), whisky (2), 
susținută de alte 53 de cuvinte-reacţii care conţin semul [alcool]: alco- 
olic (9), mult (7), beat (5), beţie (5), consumă (5), cinstește (4), consuma 
(4), a consuma (2), dependenţă (2), distracţie (2), relaxare (2), serveşte 
(2), servi (2), viciu (2). 


Elementele din prima serie sunt preponderente: 321 față de 214 reacţii 
în seria a doua. 

Din 41 de proverbe înregistrate de Iu. Zanne, doar 5 nu se referă la 
alcool, ci, în mod explicit, la apă (s-o bei într-un pahar cu apă; s-o bei cu 
lingura de apă; l-ar be într-o lingură de apă; cât ar be o lingură de apă), iar 
36 de proverbe denotă dezaprobarea fenomenului. 


Compararea structurilor asociative și a formelor discursului repe- 
tat, pe de o parte, pune în evidenţă existența unor continuități şi 
discontinuități în evoluţia imaginarului lingvistic, iar pe de altă parte, 
permite formularea unor ipoteze privind structurarea acestuia. Astfel, 
dintre elementele comparate, apă, șarpe, gură, ac îşi menţin configurația 
imuabilă, iar bătrân, război, bea prezintă discontinuități. 


Imuabilitatea lexemelor din prima categorie se explică, credem, di- 
ferit: 


- apă, șarpe, gură sunt elemente centrale ale imaginarului, care se mo- 
difică mai lent: fiind „unul din cele 4 elemente esenţiale din care s-a 
clădit universul în miturile cosmogonice ale popoarelor lumii”, apa 
„e simbolul materiei prime, al stihiei regenerării și al izvorului vieții”; 
şarpele este simbolul creştin al răului [7, p. 38]; gura este organ al vor- 
birii şi al nutriţiei, fiind şi „simbolul forței creatoare, al medierii, dar și 
al distrugerii” [7, p. 171]; 


- ac este un element periferic al imaginarului, slab marcat simbolic, 
iar acul ca ustensilă nu-și modifică funcționalitatea în experiența so- 
cială. 

Muabilitatea elementelor din a doua serie are, de asemenea, explicaţii 
diferite: 


- bea prezintă discontinuități, în primul rând, în virtutea modificării 
câmpului semantic băuturi, condiționată de evoluţia socială; 


- bătrân şi război trimit la realități marcate social, care depind: primul — 
de structura socială şi de poziţia bătrânului acceptată în societate, 
iar al doilea — de frecvența fenomenului și impactul acestuia; modi- 
ficarea valenţelor sociale ale acestor elemente se repercutează asupra 
configurației lor imagistice. 

Referinte 1. Wilhelm von Humboldt, Despre diversitatea structurală 
ial a limbilor şi influența ei asupra dezvoltării spirituale a 
umanităţii. Versiune românească, introducere, notă asupra 
traducerii, tabel cronologic, bibliografie și indici de Eugen 
Munteanu, Editura Humanitas, București, 2008. 

2. Eugeniu Coșeriu, Lecţii de lingvistică generală. 
Traducere din limba spaniolă de Eugenia Bojoga. Cuvânt 
înainte de Mircea Borcilă, Chişinău, Editura ARC, 2000. 
3. Ion Oprea, Lingvistică și filozofie, laşi, Institutul 
European, 1992. 

4. Iuliu A. Zanne, Proverbele românilor. Vol. I-X. Prefaţă 
de G. Dem. Teodorescu, București, Socec, 1895-1903. 

5. Gheorghe Popa, Ala Sainenco, Valentina Priţcan et al., 
Dicţionarul asociativ al limbii române. Volumul I, Editura 
Junimea, Iaşi, 2016. 

6. Iuliu A. Zanne, Op. cit. 

7. Ivan Evseev, Dicţionar de simboluri, Vox, Bucureşti, 
2007. 

8. Ivan Evseev, op. cit. 

Cristinel MUNTEANU 


„A spune lucrurile așa cum sunt...”. 
Conversaţii cu Eugeniu Coșeriu 


Cr. M. — conf. univ. dr. drs. 
(doctor în filologie şi în filosofie 
al Universităţii, Alexandru 
loan Cuza" din laşi); predă 


la Universitatea Danubius” 


din Galați discipline din sfera 
ştiinţelor limbajului şi ale 
comunicării. A publicat ca 

autor: Sinonimia frazeologică în 
limba română (2007), Lingvistica 
integrală coșeriană (2012), 
Frazeologie românească. Formare 
și funcţionare (2013); Tradition 
and Innovation in Language and 
Linguistics (2017), iar ca editor: 
Tobias Peucer, Despre relatările 
jurnalistice (2008), B. P. Hasdeu, 
Studii de ştiinţa limbii (2013), E. 
Coșeriu, H. Geckeler, Orientări în 
semantica structurală (2016; trad. 
de Cr.M.) etc. Este, de asemenea, 
autorul a peste 150 de articole 

şi comunicări. Domenii de 
interes: filosofia limbajului, teoria 
limbii, semantică, frazeologie, 
hermeneutică, lingvistica 
textului. 


La Iaşi, în 2017, a fost publicată versiunea româ- 
nească! a unei cărți apărute în limba germană 
în 1997 (Die Sachen sagen wie sie sind... Eugenio 
Coseriu im Gesprăch). Este vorba despre un 
consistent volum de interviuri pe care savantul 
Eugeniu Coşeriu (1921-2002) le-a acordat pro- 
fesorilor Johannes Kabatek și Adolfo Murguia pe 
parcursul unor săptămâni din verile anilor 1994 
şi 1995. Dat fiind conţinutul valoros al acestor 
„conversații, un atare eveniment editorial s-ar fi 
cuvenit să aibă loc mult mai devreme. Dar, chiar 
şi cu o întârziere de 20 de ani (în preajma co- 
memorării a 15 ani de la dispariția marelui ling- 
vist), apariţia cărții „A spune lucrurile așa cum 
sunt...” Conversaţii cu Eugeniu Coșeriu meri- 
tă să fie semnalată, mizând pe faptul că lectura 
acesteia își va produce efectele scontate în min- 
tile receptive. De altminteri, să notăm în treacăt 
că traducerea românească efectuată de Adrian 
Turculeţ și Cristina Bleorţu este prima versiune 
a „dialogurilor” publicată într-o limbă romanică 
(şi, totodată, limba maternă a celui intervievat), 
nu peste multă vreme urmând să apară atât o 
traducere în spaniolă, cât și una în portugheză”, 
ambele supervizate de Johannes Kabatek. 


Cineva ar putea să facă observaţia că avem deja 
nişte interviuri coşeriene realizate sub forma 
unor cărți, acordate de autor (direct în româ- 

nește) fie profesorului Nicolae Saramandu (Lingvistica integrală, 1996), 
fie universitarilor Gheorghe Popa, Maria Şleahtiţchi și Nicolae Leahu 
(Universul din scoică, 2004). Pe lângă acestea, mai există numeroase scur- 
te interviuri tipărite în revistele de cultură din România și Republica 
Moldova, interviuri din a căror selecţie s-ar putea lesne alcătui o intere- 
santă și folositoare antologie coșeriană. Totuși, spre deosebire de cărțile- 
interviu mai sus menţionate, „A spune lucrurile aşa cum sunt...'*, dincolo 
de numărul sporit de pagini, se concentrează în proporţie însemnată și 
pe biografia semnificativă a lui Coșeriu, nu doar pe datele esenţiale ale 
doctrinei sale lingvistico-filosofice. Mai mult decât atât, și în secvențele 
pronunţat teoretice (inclusiv de epistemologie a lingvisticii) vom putea 
descoperi elemente inedite, care nu au fost abordate sau dezvoltate în 
alte interviuri. 


Johannes Kabatek / Adolfo Murguia r | 
UI 


Conversaţii cu Eugeniu Coşeriu 


Eugenio Coseriu im Gesprăch 


Gunter Nare Verlag Tübingen 


Nu îmi propun să scriu aici o recenzie amănunțită. Mă voi mulțumi, mai 
degrabă, să semnalez unele aspecte și secvenţe relevante. Conţinutul pro- 
priu-zis al volumului este indicat sugestiv de titlurile celor 14 capitole: 
(1I) România; (II) Italia; (III) Uruguay; (IV) Tübingen; (V) Manuscrisele 
inedite; (VI) Construcţie şi elaborare; (VII) Lingvistica integrală; (VIII) 
„A spune lucrurile aşa cum sunt”; (IX) Libertate, normă, istorie, interpre- 
tare; (X) Corect şi exemplar; (XI) Heidegger, Wittgenstein; (XII) Despre 

receptare şi critică; (XII) Alteritate; (XIV ) Starea actuală a lingvisticii. Pe 
lângă vechiul Cuvânt-înainte semnat în 1997 de Kabatek și Murguía, au 
fost adăugate o Notă despre traducere (de Adrian Turculeţ) şi o Notă preli- 
minară (elaborată de Johannes Kabatek special pentru ediția româneas- 
că). În plus, cele două Anexe (I: Tabel cronologic; II: Catalogul scrierilor 
lui Eugeniu Coșeriu) au fost amplificate pentru a fi aduse la zi. Un Indice 
de termeni și concepte şi un Indice de nume şi persoane (indici care nu se 
găseau în ediția originară germană) completează în mod fericit și util in- 
formaţiile despre opera lui Coșeriu plasate în partea finală a cărții. 


În Nota sa, profesorul Turculeţ declară următoarele: „Iniţiativa tradu- 
cerii în română aparţine Cristinei Bleorțu [...]; ea mi-a scris, pe la mij- 
locul lui noiembrie trecut, că a început să lucreze la traducerea în limba 
română a variantei spaniole, propunându-mi «să revizuiți ce am tradus 
şi să terminaţi de tradus cartea». Ea a tradus 10 capitole din spaniolă 
în română, iar eu am tradus celelalte patru capitole din germană și am 
refăcut traducerea din spaniolă, neprelucrată, a Cristinei Bleorţu, con- 
fruntând-o cu originalul german” (p. vii). 


Deşi traducerea făcută direct de pe originalul german abia dacă reprezin- 
tă un sfert din numărul total de pagini (ceea ce i-ar putea îndemna pe unii 
să creadă că unele principii traductologice au fost astfel încălcate), totuşi 
faptul că restul traducerii a fost verificat cu atenție de Adrian Turculeţ 
(ale cărui seriozitate și acribie nu pot fi puse la îndoială) constituie o 
garanţie că produsul rezultat este unul demn de încredere. De altfel, 
parcurgându-l, cunoscătorii doctrinei lingvistice a lui Coşeriu vor recu- 
noaște că au de-a face, într-adevăr, cu un text coșerian (ceea ce înseamnă 
că, înainte de toate, au fost respectate opţiunile lui Coșeriu pentru trans- 
punerea adecvată a terminologiei sale lingvistice în românește)“. În acest 
punct, Coșeriu ar fi ținut să reamintească, probabil (cum o face, de pildă, 
într-o notă de subsol din Sprachkompetenz), ceea ce scrisese Hegel sub 
un portret de-al său: „Cine mă cunoaște, aici mă recunoaște”. 


Unul dintre capitolele de un real interes este cel dintâi, intitulat simplu 
România, prin acest nume înţelegându-se, însă, România Mare, de după 
1918, cea care cuprindea Moldova de Sus în care s-a născut (la 27 iulie 
1921) Eugeniu Coșeriu. Capitolul în cauză este cel mai amplu din între- 
gul volum, întinzându-se pe nu mai puţin de 40 de pagini! Aici Coşeriu 
rememorează prima parte a vieții sale, până la 19 ani, când — câștigător 

al unei burse — va părăsi România pentru a studia în Italia. Sunt evocaţi 
părinţii şi sora, învățătorul, profesorii din liceu, unii colegi ș.a.m.d., sunt 
descrise meleagurile natale și cele învecinate. Sunt enumerate o serie de 
personalități marcante ale culturii române, născute (în număr vrednic de 
mirare) în nordul țării (pe „o fâşie a pământului românesc binecuvân- 
tată de Dumnezeu”): Hasdeu, Eminescu, Creangă, Sadoveanu, Stere, 
Enescu, Iorga și alții. Este evidenţiat nivelul extrem de ridicat al școlii ro- 
mâneşti din acea perioadă (îndeosebi al celei de la Bălți). Este prezentată 
apoi universitatea ieșeană din timpul studenţiei viitorului savant, relația 
acestuia cu profesori de prestigiu, precum G. Călinescu, Petru Caraman, 
Iorgu Iordan etc. Nu este aici locul pentru a reda în detaliu conţinutul 
respectivului capitol, însă cred că de pe urma lecturii sale (măcar ca do- 
cument istoric) ar avea de profitat orice om de cultură român (indiferent 
dacă acesta este preocupat de învățăturile lingvistice coşeriene sau nu). 


Aşa cum spuneam, toate capitolele aduc (în raport cu alte interviuri) — 
într-o măsură mai mare sau mai mică — informaţii insolite despre biogra- 
fia şi opera lui Coșeriu. În funcție de interes, fiecare cercetător/lingvist 
(familiarizat cu lingvistica integrală coşeriană) va găsi noi exemple și 
fapte suplimentare menite să confirme ori să lumineze dintr-un alt unghi 
principiile, conceptele și distincţiile fundamentale lansate de Coșeriu. În 
ceea ce mă privește (date fiind preocupările mele recente), dacă ar trebui 
să aleg un capitol (şi numai unul) dintre cele teoretice”, care să mă fi 
impresionat în mod deosebit — chiar și după aproape 20 de ani de lecturi 
coşeriene —, acesta ar fi capitolul al IX-lea (Libertate, normă, istorie, inter- 
pretare), în special cu cea de-a doua parte a sa (p. 156-168), în care se 
spun lucruri extraordinare despre știința hermeneuticii. 


În încheiere, se cuvine să subliniem marele serviciu pe care Adrian 
Turculeţ şi Cristina Bleorţu îl fac culturii noastre prin traducerea și pu- 
blicarea acestei cărți. Nu în ultimul rând, trebuie apreciate condiţiile gra- 
fice excelente în care a apărut această lucrare la Casa Editorială Demiurg: 
pe o hârtie foarte bună, cu copertă tare/cartonată („hardcover”) și su- 
pracopertă. Totuși, întrucât preţul volumului este destul de „pipărat” în 
această formă (pentru piața noastră de carte), poate că ar fi binevenită 
realizarea, în paralel, şi a unei ediţii broşate, mai puţin costisitoare (după 
modelul editurilor occidentale). În felul acesta, ideile coşeriene ar avea 
posibilitatea să-şi deschidă drum spre mai mulţi (tineri) cititori. 

Note | 


' Johannes Kabatek, Adolfo Murguía, „A spune lucrurile 
așa cum sunt...”. Conversaţii cu Eugeniu Coșeriu, Traducere, 
indici şi completări bio-bibliografice de Adrian Turculeţ 
şi Cristina Bleorțu, Casa Editorială Demiurg, Iași, 2017 
(277 + xviii pag.). 

* Johannes Kabatek, Adolfo Murguía, »Die Sachen sagen 
wie sie sind...<. Eugenio Coseriu im Gespräch, Gunter Narr 
Verlag, Tübingen, 1997. 

3 Adrian Turculeţ (în Notă despre traducere) precizează: 
„În prezent, sunt anunţate alte două traduceri: una în 
portugheză, efectuată de Jaime Ferreira da Silva, și o ver- 
siune spaniolă, tradusă indirect, din varianta portughe- 
ză menţionată, de către Cristina Bleorţu şi Alba Garcia 
Rodriguez” (p. vii). 

“Titlul cărţii, „A spune lucrurile așa cum sunt...”, este o for- 
mulă dintr-un dialog al lui Platon, Sofistul („ta ónta hos 
éstin lEgein”), formulă pe care Coșeriu o amintea frecvent 
când expunea principiul realismului (unul dintre cele cinci 
principii pe care le-a urmat în cercetare). 

‘Fac menţiunea că, sub titlul Dialoguri cu Eugeniu Coșeriu 
în limba germană, Eugenia Bojoga a publicat (în „Contra- 
fort”, nr. 10-11, 2003) o descriere (destul de detaliată, pe 
alocuri) a versiunii germane originare (vezi http://www. 
contrafort.md/o0ld/2003/108-109/622.html). 

* M-am convins de acest lucru când am citit cu atenţie 
întregul text în calitatea mea de referent științific al căr- 
ţii (celălalt referent științific fiind doamna prof. univ. dr. 
Sanda-Maria Ardeleanu). 

Andrei CRIJANOVSCHI 


Catedra Eugenio Coseriu, 
la Montevideo 


O ştire mult așteptată ne-a parvenit în toamna 
anului trecut — din mica ţară latinoamericană, 
Uruguay, — despre înființarea la Universitatea 
din Montevideo a CATEDREI LIBERE DE 
STUDII UMANISTICE „EUGENIO COSE- 
RIU”. După cum bine se știe, în această Uni- 
versitate, după studiile făcute în Italia, obținând 
AC. — lingvist-lexicograf, două doctorate — unul în Litere în 1944, altul în 
îlolog; profesor de limbi Filosofie în 1949 —, Eugeniu Coşeriu a lucrat ca 
romanice. Autor: Manual , a a 
elemental de gramdtica Profesor de Lingvistică generală şi indoeuropea- 
histórica española, Dicționar nă şi a fost numit primul director și fondator al 


de dificultăţi ale limbii“ Departamentului de Lingvistică al Institutului 
române, Profesorul Nicanor 
Rusu. Coautor: Antologia de 
Ja Literatura Española (2 vol). Anume anii montevideeni (1951-1962) sunt 


cea mai fecundă perioadă a creaţiei marelui nos- 


de Filologie al Universităţii. 


tru compatriot, ani în care au fost scrise lucrările 
originale de amploare: Sistem, normă și vorbire 
(1952), Formă şi substanță ale sunetelor limbaju- 
lui (1954), Geografie lingvistică (1956), Logicism 
şi antilogicism în gramatică (1957), Determina- 
re şi cadru (1957), Sincronie, diacronie şi istorie 
(1958), Teorie a limbajului și lingvistică generală 
(1962). Aceste lucrări fundamentale au servit 
drept punctul de plecare a ceea ce E. Coşeriu a 
creat ulterior, de-a lungul vieții sale. 


Iniţiativa fondării Catedrei a venit din partea Fa- 
cultății de Studii Umanistice și ale Educaţiei a 

Universității Republicii Uruguay, a Universităţii din Chile şi a Universităţii 
din Córdoba (Argentina). 


Obiectivele principale ale Catedrei „Eugenio Coșeriu” sunt de a evoca și cin- 
sti memoria ilustrului filolog și umanist, de a promova și stimula studiile şi 
cercetările asupra operei sale, de a continua investigația temelor care l-au 
preocupat toată viața. 


Inaugurarea Catedrei s-a desfășurat într-o sesiune specială, în zilele de 10 
și 11 august 2017, cu o largă participare a academicienilor, profesorilor şi 
cercetătorilor, toți sau aproape toți elevi ai lui Eugeniu Coșeriu, din Ger- 
mania, Brazilia, Argentina, Chile şi Uruguay. 


În cadrul sesiunii de inaugurare s-au ţinut conferințe, comunicări și mese 
rotunde ale participanţilor. Conferința inaugurală „Coseriu, Montevideo 
şi Lingvistica secolului XX” a fost prezentată de Johannes KABATEK, pro- 
fesor de Lingvistică iberoromanică și de Lingvistică romanică a Universi- 
tății din Zürich, membru corespondent al Academiei Regale din Spania 
și al Academiei Regale din Galicia, director al Arhivei Eugen Coșeriu din 
Tiibingen, care a menţionat că „anii perioadei din Montevideo au fost ani de 
o incredibilă activitate intelectuală, activitate a unui geniu, care în scurt timp, 
dotat cu o rară inteligenţă, viziune şi neobosită muncă | Profesorul E. Coșeriu. 
a creat un centru, o școală, o operă durabilă şi a pus bazele pentru o lingvistică 
nouă, cea pe care el însuşi o va numi mai târziu Lingvistică integrală”. 


Johannes KABATEK a petrecut ultimii 18 ani ai vieţii lui Coșeriu în strâns 
contact cu savantul. A fost discipolul său, prieten şi moștenitor al catedrei 
sale de la Tübingen. Înainte de moartea sa, Coșeriu i-a cerut să-și asume 
testamentar rolul de custode al operei sale, fapt care a fost acceptat. „De 
atunci se lucrează la constituirea Arhivei moștenirii ştiinţifice, care include 
lucrări publicate şi nepublicate ale lui Coșeriu. Deja se află în lucru o serie 
de activități comemorative legate de centenarul nașterii lingvistului” [în 
anul 2021 |, care vor include, fără îndoială, Montevideo, loc cheie pentru crea- 
rea și dezvoltarea operei sale” — conchide ]. Kabatek. „Prin crearea Catedrei, 
— a subliniat vorbitorul, — se aduce omagiu unuia dintre cei mai de seamă 
intelectuali ai secolului XX... Opera lui Coșeriu, care a marcat generaţii de 
lingviști, este durabilă și enciclopedică și, prin propriul potenţial inerent, 
ea va descoperi diferite noi aspecte. Coșeriu deja este un clasic, dar mai 
este mult Coșeriu necunoscut, încât sunt sigur de marele său viitor”. 


COŞERIANA E 


O masă rotundă din cadrul sesiunii de inaugurare a Catedrei a fost mode- 
rată de prof. Adolfo ELIZAINCIN, fost elev al lui Coșeriu, actualmente 
preşedinte al Academiei Naţionale de Litere a Republicii Uruguay și profe- 
sor la Universitatea din Montevideo, membru al Comisiei Coordonatoare 
a Catedrei înfiinţate, care a spus că şi ceilalți iniţiatori şi membri ai Comi- 
siei, ca şi el, au fost elevii lui E. Coșeriu. El și-a exprimat regretul că „în 
America Latină, unde E. Coșeriu a fost stabilit și a ţinut cursuri, prelegeri, 
conferinţe ştiinţifice practice în toate țările latinoamericane, nu s-a făcut 
nimic pentru a-i cinsti memoria și a-i continua opera lingvistică”, spre deo- 
sebire de Europa, unde există o Catedră (la Cluj, România), se organizează 
congrese, conferinţe, colocvii, se editează cărți și reviste. 


Discuţia în cadrul mesei rotunde s-a axat pe tema „HISPANICUM ESI, 
NON LEGITUR. Receptarea operei coșeriene'. Fraza în latină îi aparți- 
ne lui Coșeriu însuși, în traducere: „Este în spaniolă, nu se citeşte”, spunea 
lingvistul. După spusele lui A. Elizaincin, aceasta serveşte pentru a reflecta 
asupra a ceea ce s-a întâmplat cu opera lui Coșeriu. 


„A scris, aproape toată opera sa, în spaniolă, apoi în franceză și în germană; 
nu în engleză. Nu are decât două-trei articole sau lucrări în engleză. E un 
fapt regretabil azi, dar limba de comunicare științifică unică este engleza, 
ceea ce a contribuit, după părerea mea, la o difuzare limitată a operei sale”, 
a opinat prof. A. Elizaincin. 


Au urmat şi alte conferinţe și mese rotunde, moderate de: 

Angela SCHROTT (Univ. Kassel, Germania), 

M. Viramonte de ÁVALOS (Univ. Nat. din Córdoba, Argentina), 

A.M. OLIVIER (Univ. din Chile şi Acad. de Limbă), 

Oscar SARLO (Univ. din Montevideo și Acad. Naţ. de Litere), 

Andrés de AZEVEDO (Univ. din Montevideo), 

Cristina ALTMAN (Univ. din São Paulo), 

Brenda LACA (Universitatea Paris-VIII şi Universitatea din Montevideo). 


Salutăm din toată inima crearea CATEDREI „EUGENIO COSERIU” la 
Montevideo, considerând-o un act reparatoriu necesar față de memoria 
ilustrului filolog și umanist, faţă de inestimabila sa moștenire științifică. 


En buena hora, CÁTEDRA „EUGENIO COSERIU”! 


BEZET ROMIÂINIĂ 


Alexei MATEEVICI 


Basarabenilor 


Să ştiţi: de nu veţi ridica 

Din sânul vostru un proroc, 
În voi viaţa va seca, 

Zadarnic soarta veți ruga, 
Căci scoși veţi fi atunci din joc 
Şi-ţi rămânea făr' de noroc. 


Din cheag de lacrimi, de dureri, 
Din trăsnet de mânie sfântă, 

Şi din nădejdi şi zbuciumări, 
Din năzuinţi şi frământări 

El trebui facla să-şi aprindă 
Şi-n el pe toți să vă cuprindă. 


Şi-n ţara voastră va purcede 
Pe drum de spini și chinuire 
Cu gloata celor cari l-or crede; 
Şi duh aprins de înnoire 

Va duce-n propovăduire. 


El jalea vechilor câmpii 
Numa-ntr-o lacrimă va strânge, 
Din spic, din strugurul de vii 

În stropi va scurge ape vii: 

Din spic — sudori, din viță — sânge 
Le va sorbi și nu-ți mai plânge, 
C-atunci sorbiţii stropi vor arde 
Din ţară toată vrăjmășia, 
Clevetitori, dușmani de moarte, 
Şi cei cu limbi în două sparte 
Atunci vor căuta frăția 

Şi lepăda-vor viclenia. 


Şi toți veţi fi un gând ş-un nume 
Şi înfrățiți veți făuri 

Un viitor mai bun în lume, 

Iar el va şti să vă îndrume 
Acolo, unde va zări 

C-a voastră stea va răsări. 


Dar ştiţi: de nu veți ridica 

De printre voi pe-acest proroc, 
În voi viața va seca, 

Zadarnic soarta veți ruga, 

Căci scoși veți fi atunci din joc 
Şi-ţi rămânea fără noroc. 


Andrei CIURUNGA 


Nu-s vinovat față de ţara mea 


La ora când cobor, legat în fiare, 

să-mi ispășesc osânda cea mai grea, 
cu fruntea-n slavă strig din închisoare: 
- Nu-s vinovat față de țara mea. 


Nu-s vinovat că mai păstrez acasă 
pe-un raft, întâiul meu abecedar 

şi că mă-nchin când mă așez la masă, 
cuviincios ca preotu-n altar. 


Nu-s vinovat că i-am iubit lumina 
curată cum în suflet mi-a pătruns, 
din via dată-n pârg sau din grădina 
în care-atâţia șerpi i s-au ascuns. 


Nu-s vinovat că-mi place să se prindă 
rotundă ca o țară hora-n prag, 

sau c-am primit colindători în tindă, 
cum din bunic în tată ne-a fost drag. 


Nu-s vinovat că toamnele mi-s pline 
cu tot belșugul, de la vin la grâu, 
şi c-am chemat la praznic pe oricine, 
cât m-am ştiut cu cheile la brâu. 


Dac-am strigat că haitele ne fură 
adâncul, codrii, cerul stea cu stea 
și sfânta noastră pâine de la gură — 
nu-s vinovat față de ţara mea. 


Nu-s vinovat c-am îndârjit șacalii 
când am răcnit cu sufletul durut 

că nu dau un Ceahlău pe toţi Uralii 
şi că urăsc hotarul de la Prut. 


Pământul meu, cum spune şi-n izvoade, 
l-a scris pe harta lumii Dumnezeu, 

şi câți prin veacuri au venit să-l prade 

îl simt şi-acum pe piept cât e de greu. 


De-aceea când cobor legat în fiare, 
împovărat de vina cea mai grea, 

cu fruntea-n slavă gem din închisoare: 
- Nu-s vinovat față de țara mea. 


Grigore VIERU 


Sunt naționalist 


Da, 

Îmi iubesc mama. 
(E un păcat?) 

Şi pruncii. 

Şi fraţii. 

Şi cerul de ametist. 
Ca rezumat, 

Sunt na-ţi-o-na-list! 


Da, 

Graiul mi-i sfânt — 

În viaţa mea 

El nu este un simplu turist, 
E chiar Patria. 

Într-un cuvânt, 

Sunt na-ţi-o-na-list! 


Da, 

Urăsc pe mancurt. 
Mi-i dragă doina 

Prin care exist. 

Nu mă târâi slugarnic. 
Pe scurt, 

Sunt na-ţi-o-na-list! 


Da, 

Hora nu vreau 

Să o schimb 

Pe cazacioc ori pe twist. 
Port suferința de neam 
Ca pe un nimb. 

Sunt na-ţi-o-na-list! 

Da, 
Afirm că-i prea mult 
Verde-n drapel, 
Avem un drapel 
Prea materialist. 
Mai aşterneți nişte 
Cer visător peste el. 
Sunt na-ți-o-na-list! 


Da, 

Nesocotesc tigvele seci 
Care vor să mă cârmuie 
Ca artist. 

Mai trag cu ochiul 

La istoria noastră. Deci 
Sunt na-ți-o-na-list! 


Da, 

N-am vrut să mă însoțesc 

Cu Satan 

N-am prăjit creieri umani 

Pe unt poliţist. 

Omenește întreb: 

De ce am murit în Afganistan?! 
Sunt na-ţi-o-na-list! 


Da, 

Vremea în care trăim 
E tot mai isterică, 
Îmi vine să urlu 

În muzeul satului 
Cu profil ateist: 
„Scoateţi 

Mitraliera 

Din biserică!” 

Sunt na-ţi-o-na-list! 


Da, 
Te întreb pe tine, 
Binevoitorule, 


Care-ai adus tutunul și pesticidele: 


Ce ai cu surorile noastre 

Din câmpul cel trist — 

Ai primit vreun ordin cumva, 
Ţi-a ordonat cineva: ucide-le?! 
Sunt na-ţi-o-na-list! 


Da, 

Sunt contra 

Plevei migratoare 

Care se crede 

Un dar minunat. 

Sunt contra să prăsiţi la noi 
Uzina de calculatoare — 
N-am ce să număr, tovarăşi, 
Aproape totul 

Mi s-a luat 


Da, 

Aproape totul 

Mi s-a răpit. 

La curgerea Prutului meu 
Nu pot nici măcar să asist. 
Totuși 

Viaţa mi-i dragă, 

Merg spre dânsa grăbit. 
Sunt na-ţi-o-na-list! 

Scrisoare din Basarabia 


Cu vorba-mi strâmbă şi pripită 
Eu ştiu că te-am rănit spunând 
Că mi-ai luat și grai și pită 

Şi-ai năvălit pe-al meu pământ. 
În vremea putredă și goală 

Pe mine, frate, cum să-ţi spun, 
Pe mine m-au minţit la școală 
Că-mi eşti dușman, nu frate bun. 


Din Basarabia vă scriu, 

Dulci frați de dincolo de Prut. 
Vă scriu cum pot şi prea târziu, 
Mi-e dor de voi si vă sărut. 


Credeam ca un noroc e plaga, 
Un bine graiul cel sluțit. 

Citesc azi pe Arghezi, Blaga — 

Ce tare, Doamne-am fost minţit! 


Cu pocăință nesfârșită 

Mă rog iubitului Iisus 

Să-mi ierte vorba rătăcită 

Ce despre tine, frate, am spus. 


Din Basarabia vă scriu, 

Dulci frați de dincolo de Prut. 
Vă scriu cum pot şi prea târziu, 
Mi-e dor de voi și vă sărut. 


Aflând că frate-mi eşti, odată 
Scăpai o lacrimă-n priviri 
Ce-a fost pe loc și arestată 

Şi dusă-n ocnă la Sibiri. 


Acolo-n friguroasa zare, 
Din drobul mut al lacrimii 
Ocnaşii scot şi astăzi sare 
Şi nu mai dau de fundul ei. 


Din Basarabia vă scriu, 

Dulci frați de dincolo de Prut. 
Vă scriu cum pot şi prea târziu, 
Mi-e dor de voi şi vă sărut. 


Eugeniu COSERIU 


Jandarmul român bătea 
Litanie moldavă 


E vremea rănilor ce dor, 
dor în popor şi dor şi-n mine. 


Jandarmul român bătea, 
Rusul deporta, 
Rusul tortura și omora. 


Jandarmul român din Oltenia 
bătea în Basarabia, 
Rusul deporta în Siberia. 


Jandarmul român din Basarabia 
bătea în Oltenia, 
Rusul tortura și omora unde vrea. 


Jandarmul român bătea, 
M-a bătut şi pe mine unul, 
şi era de la noi din sat. 


Rusul deporta. 
A deportat-o şi pe mama unul, 
şi era de undeva de pe Don. 

Rusul tortura și omora. 
La omorât şi pe tata unul, 
şi era de undeva din Urali. 


Ce greu era cu Românii! 
Ce bine era cu Ruşii! 


Jandarmul roman bătea, 
Rusul deporta, 
Rusul tortura și omora. 


E vremea rănilor ce dor. 


Sângele nostru 


Din sângele nostru 

s-au hrănit câteva popoare. 
Din sângele nostru 

s-au născut 

poeţi şi cărturari ruși. 
Mai ruși decât rușii 

Din sângele nostru 

s-au născut 

voievozi şi regi maghiari, 
hatmani de cazaci, 
fruntaşi albanezi, 
fruntaşi sârbi, 

fruntaşi chirgizi. 

Din sângele nostru 

s-au născut 

cârmuitori, 

eroi și vlădici greci. 

Mai greci decât grecii. 
Dar să nu vă temeţi! 

Nu! Nu vă cerem să ni-l daţi înapoi 
— sângele 


pe care vi l-am dăruit 

la nord şi la sud de Dunăre! 

Vă rugăm numai să nu ni-l cereți 

şi pe cel 

pe care îl mai avem. 

Lăsaţi-ne şi nouă măcar câteva picături 
ca să ne putem înfățișa cu ele 

ca noi înşine 

la judecata de apoi. 

Precizări cu privire la unele texte 
incluse în ediţia specială 


Întru respectarea fidelă a adevărului ştiinţific privind evenimentele derulate 
acum 100 de ani, în scopul oglindiri veridice a faptelor istorice legate de anul 
1918, precum şi a urmărilor survenite după acest an de rezonanţă în istoria 
românilor, am preluat (păstrând în majoritatea cazurilor ortografia surselor) 
unele texte din anumite publicaţii prestigioase, apărute de-a lungul anilor. 


Exprimăm sentimente de gratitudine autorilor cercetători ai fenomenului 
Unirii Țărilor Române, cu precizarea că în elaborarea numărului omagial 
am apelat la următoarele volume: 


Constantin STERE. Publicistică. Alcătuirea și îngrijirea textelor Pa- 
vel Balmuș. Chişinău: Universul, 2006 
— Dreptul Basarabiei asupra României, p. 411-414; 


Nicolae IORGA. Sfaturi pe întuneric. Conferinţe la radio, 1931-1940. 
Ediţie îngrijită de Valeriu şi Sanda Râpeanu. Societatea Română de 
Radioteleviziune. București: Casa Radio, 2001 

- Basarabia şi înfăptuirile românilor, p. 265-268; 

Ion CONSTANTIN, Ion NEGREI. Pantelimon Halippa. Apostol al 
neamului. Studii. Documente. Materiale. Chişinău, 2013 


- Declaraţia Sfatului Ţării prin care Basarabia este proclamată Republică 
Democratică Moldovenească. 2 decembrie 1917, Chişinău (p. 185-187) 


- Declaraţia oficială a Sfatului Țării de unire a Republicii Democratice Moldo- 
venești (Basarabia) cu România. 27 martie 1918, Chişinău (p. 195-196) 


— Chișinău. Declaraţia Sfatului Țării despre unirea necondiționată a Basara- 
biei cu România. 27 noiembrie 1918 (p. 199) 


- Tratatul prin care principalele Puteri Aliate și Asociate — Marea Britanie, 
Franţa, Italia şi Japonia — recunosc suveranitatea României asupra teritoriu- 
lui Basarabiei. 28 octombrie 1920, Paris (p. 204-206); 


- Discursul rostit de senatorul Ştefan Ciobanu, profesor universitar, în şedinţa 
Comisiilor Afacerilor Străine ale Camerei şi Senatului Parlamentului Româ- 


niei, întrunite în legătură cu încorporarea Basarabiei şi nordului Bucovinei la 
U.R.S.S. 2 iulie 1940, Bucureşti (p. 270-272) 


— Memoriu elaborat de Pan Halippa în ajunul Conferinţei de Pace de la Paris 
din 1946-1947, în care explică esența problemei Basarabiei. 1945, Bucureşti 
(p. 346-351); 


Onisifor GHIBU. De la Basarabia rusească la Basarabia românească. 
București: Semne, 1997 


- Dumitru Bogos. Datoria celor chemaţi (p. 201-202). 

- V. V. Movileanu. Ascultaţi de frații voştri — glasuri de la sate (p. 237). 
— Teodor Jireghie. Sfatul Țării (p. 245). 

— Iulian Friptul. Către cei rătăciți (p. 383-384); 


Mihail SADOVEANU. Drumuri basarabene. Bucureşti: SAECU- 
LUM, Î.E.P. Ştiinţa, Chişinău, 1992 


— Răzeși şi mazili de la Nistru (p. 55-59). 

- Romanii (p. 66-68); 

Vasile ŢEPORDEI. Iubim Basarabia. Editura Eminescu, 1998 
— Ardealul şi Basarabia (p. 74-76); 


Onisifor GHIBU. Pe baricadele vieții. În Basarabia revoluționară 
(1917-1918). Amintiri. Ediţie de Octavian O. Ghibu. Editura Uni- 
versitas, 1992 


- Cuvântarea dlui C. Stere (p. 565-567); 


Discursuri rostite în preajma Unirii și la Asociațiunea culturală „As- 
tra”. Cultură naţională, București, 1928 

— Vasile Goldiș. Propunerea Unirii de la Alba-Iulia. Discurs rostit din 14/1 
decembrie 1918 (p. 11-25) 

Nicolae LUPAN. Instantanee pe furiș. Editura Victor Frunze, Editura 
Nistru Bruxelles, 1995. 


- MEMORIU al Asociaţiei Mondiale „Pro Basarabia şi Bucovina” adresat 
Guvernelor Statelor Unite ale Americii, Marii Britanii, Franţei, Italiei, Japoniei, 
Canadei, Australiei, Noi Zeelande, Indiei şi României (pag. 274-278) 


Albumul Basarabia în actul Unirii de la 1918. Editura Ştiinţa, 2017 


— Mulţumim autorilor lucrării pentru bunăvoința de a permite utilizarea unor 
poze și documente (p. 28, 29, 32, 39, 60, 188, 242) 


Grigore VIERU 


De-ai curge tu, Prutule 
Lui Dumitru Fărcaş 


De-ai curge, tu, Prutule, 
De-ai curge pe Nistru, 
Să nu mă mai desparţi 
De frații mei! 


De-ai curge tu, Prutule, 
De-ai curge pe Mureş, 
Ca liber să pot asculta 
Cântecul nostru, 
Cântecul neamului meu! 
De-ai curge tu, Prutule, 
De-ai curge pe Olt, 

Să nu 

Mai fiu întrebat 

Ce caut eu, 

Ce caut în Ţara mea?! 


